Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της Συμφωνίας δημοσιονομικών στόχων και διαρθρωτικών μεταρρυθμίσεων». Έχω την τιμή να ανακοινώσω στο Σώμα ότι η Διαρκής Επιτροπή Οικονομικών Υποθέσεων, η Διαρκής Επιτροπή Παραγωγής και Εμπορίου και η Διαρκής Επιτροπή Κοινωνικών Υποθέσεων καταθέτουν την Έκθεσή τους στο σχέδιο νόμου του Υπουργείου Οικονομικών «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της Συμφωνίας δημοσιονομικών στόχων και διαρθρωτικών μεταρρυθμίσεων». Το ανωτέρω σχέδιο νόμου χαρακτηρίστηκε από την Κυβέρνηση ως επείγον και οι επιτροπές αποδέχθηκαν κατά πλειοψηφία τον χαρακτηρισμό του ως επείγοντος, σύμφωνα με το άρθρο 110 του Κανονισμού της Βουλής. Η Διάσκεψη των Προέδρων αποφάσισε στη συνεδρίαση της 22Σεπτεμβρίου 2016 τη συζήτηση του νομοσχεδίου σε μία συνεδρίαση ενιαία επί της αρχής, επί των άρθρων και επί της τροπολογίας. Σε αυτό το σημείο θέλω να προτείνω ότι εφόσον πρόκειται να κατατεθεί κάποια αίτηση ονομαστικής ψηφοφορίας, όπως ακούσαμε χθες ότι είχε δηλώσει το ΚΚΕ, καλό είναι να κατατεθεί όσο το δυνατόν γρηγορότερα, ώστε η ψηφοφορία να αρχίσει στις 21.00΄. Τον λόγο έχει ο εισηγητής του ΣΥΡΙΖΑ…
Κυρία Πρόεδρε,…
Θέλετε κάτι, κύριε Λοβέρδο;
Κυρία Πρόεδρε, ξέρουμε πάρα πολύ καλά ότι η Πλειοψηφία αποφάσισε τη διαδικασία και αυτή θα είναι η διαδικασία. Άλλωστε και στη Διάσκεψη των Προέδρων η Πλειοψηφία διευκρίνισε ποιες είναι οι διαθέσεις της για το παρόν σχέδιο νόμου. Ωστόσο, επειδή εκφράσαμε και εκεί αλλά και στις επιτροπές τη σχετική μας διαφωνία, η Δημοκρατική Συμπαράταξη θα ήθελε να την επαναλάβει πριν μπείτε στη διαδικασία.
Μα, δεν υπάρχει διαδικασία για αυτό το επείγον.
Υπάρχει η δυνατότητα από τον Κανονισμό,…
Όχι, δεν υπάρχει καμμία…
…όταν εκτίθεται από το Προεδρείο η διαδικασία, κάθε Κοινοβουλευτική Ομάδα να λέει τη θέση της.
Δεν μπορούμε, κύριε Λοβέρδο, πάλι να συζητήσουμε πράγματα που έχουν αποφασιστεί. Σας παρακαλώ, μην καταναλώνετε τον χρόνο...
Κοιτάξτε, κυρία Πρόεδρε, με έχετε διακόψει. Θα είχα τελειώσει. Δύο φράσεις θέλω να πω. Η Δημοκρατική Συμπαράταξη υποστήριξε ότι δεν υπάρχει επί της ουσίας λόγος επείγοντος, τουλάχιστον για το πρώτο άρθρο. Κυρίες και κύριοι Βουλευτές, εσείς της Πλειοψηφίας που δεχθήκατε αυτή τη διαδικασία και τη δέχεστε, όπως φαίνεται, και εδώ, το άρθρο 1 δεν εμπεριέχει προαπαιτούμενα για τα οποία υπάρχει επείγον. Το άρθρο 1 εμπεριέχει την κοροϊδία του Υπουργείου Εργασίας και Κοινωνικής Ασφάλισης, όταν ψηφίζονται βαρέα νομοθετήματα όπως το Ασφαλιστικό, να κάνει δήθεν ευνοϊκές πολιτικές για ομάδες που το δικαιούνται, όπως για παράδειγμα, ξενοδόχοι με δωμάτια μέχρι δέκα κλίνες ή νέοι γιατροί, δικηγόροι, μηχανικοί, νέοι αυτοαπασχολούμενοι, και μετά να τα ξεψηφίζει. Δεν είναι προαπαιτούμενο, κυρία Πρόεδρε, αυτό. Είναι οργανωμένο σχέδιο. Θα έπρεπε τουλάχιστον το άρθρο 1 να μπει σε κανονική νομοθετική διαδικασία. Αυτή είναι η άποψη της Δημοκρατικής Συμπαράταξης. Διαφωνούμε με τη διαδικασία που έχει προκρίνει η Πλειοψηφία.
Κυρία Πρόεδρε, θα ήθελα τον λόγο για μισό λεπτό.
Έχετε τον λόγο, κύριε Βρούτση.
Επειδή θέλουμε να εξελιχθεί ομαλά η διαδικασία, παρά τις διαφωνίες μας για το επείγον, για τα άρθρα και το περιεχόμενο του νομοσχεδίου, παρούσης της Κυβέρνησης θα θέλαμε να ξέρουμε εάν κατά τη διαδικασία ολοκλήρωσης του νομοσχεδίου υπάρχει πρόθεση από την Κυβέρνηση να φέρει τροπολογίες που αφορούν άλλα θέματα ή το παρόν νομοσχέδιο. Θέλουμε να το ξέρουμε από τώρα, για να οργανώσουμε καλύτερα τη συζήτηση και να προετοιμαστούμε. Ευχαριστώ πολύ.
Θέλει κάποιος εκ των κυρίων Υπουργών να λάβει τον λόγο για να απαντήσει; Ο κ. Τσακαλώτος έχει τον λόγο.
Δεν έχω κάτι να προσθέσω σε όσα είπα στην επιτροπή. Για άλλο θέμα όχι, δεν θα έρθουν τροπολογίες. Αυτό όσον αφορά το πρώτο σκέλος της ερώτησης. Υπάρχει αυτό το θέμα με το ΕΤΜΕΑΡ, που μπορεί ή να το καταθέσουμε σήμερα - ένα μικρό - ή στο νομοσχέδιο που σας είπα, που θα είναι το τελευταίο, για την ΥΠΑ, που θα πάει την Τρίτη ή την Πέμπτη. Ισχύει δηλαδή ό,τι σας απάντησα και στην επιτροπή.
Κυρία Πρόεδρε, θα ήθελα τον λόγο για τριάντα δευτερόλεπτα, για ένα θέμα που προέκυψε.
Ορίστε, έχετε τον λόγο.
Εφόσον ετέθη ζήτημα επείγοντος ή κατεπείγοντος νομίζω ότι…
Επείγοντος είπαμε.
Επείγοντος, έστω. Νομίζω, λοιπόν, ότι τα δύο τελευταία άρθρα που αφορούν ρυθμίσεις ΟΣΕ, «ΤΡΑΙΝΟΣΕ», θα πρέπει να αποσυρθούν και να έρθουν μαζί με τη σύμβαση που θα κυρώνει την αγοραπωλησία της «ΤΡΑΙΝΟΣΕ» και να τα δούμε ενιαίως.
Τον λόγο έχει ο κ. Ριζούλης.
Θεωρούμε ότι η συζήτηση για τη διαδικασία του επείγοντος έχει εξαντληθεί στις επιτροπές και έχει λυθεί και στη Διάσκεψη των Προέδρων. Έχουν δοθεί οι απαραίτητες διευκρινίσεις από τους Υπουργούς, οπότε νομίζουμε ότι πρέπει να συνεχιστεί η διαδικασία όπως έχει αποφασιστεί. Ευχαριστώ.
Επομένως, κυρίες και κύριοι συνάδελφοι, συμφωνείτε με τη διαδικασία διεξαγωγής της συζήτησης, όπως αυτή έχει αποφασιστεί;
Επομένως, το Σώμα συνεφώνησε κατά πλειοψηφία. Ο εισηγητής του ΣΥΡΙΖΑ κ. Ριζούλης έχει τον λόγο.
Ευχαριστώ, κυρία Πρόεδρε. Έρχεται στην Ολομέλεια προς ψήφιση το σχέδιο νόμου: «Επείγουσες ρυθμίσεις του Υπουργείου Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της Συμφωνίας δημοσιονομικών στόχων και διαρθρωτικών μεταρρυθμίσεων. Κατά τη διάρκεια της συζήτησης στις επιτροπές, δυστυχώς από τις περισσότερες πλευρές της Αντιπολίτευσης και κυρίως από το ΠΑΣΟΚ και τη Νέα Δημοκρατία, έγινε προσπάθεια παραπληροφόρησης όσων παρακολουθούν τη συζήτηση για την ουσία δύο διαρθρωτικών ρυθμίσεων: Πρώτον, της υπαγωγής στην εταιρεία δημόσιων συμμετοχών της δεύτερης ομάδας δημοσίων επιχειρήσεων, αναφέροντας πως η Κυβέρνηση ιδιωτικοποιεί τις εν λόγω επιχειρήσεις, αφού περνάνε με αυτόν τον τρόπο στη δικαιοδοσία των δανειστών. Ασχέτως με τα όσα έχουν δηλωθεί και προ μηνών από τον κύριο Υπουργό Οικονομικών για το πώς διαρθρώνεται το νέο ταμείο, το οποίο θα έπρεπε να είχε γίνει κατανοητό από όλους, το μήνυμα που θέλουν να περάσουν κυρίως στον κόσμο είναι πως ο ΣΥΡΙΖΑ είναι ίδιος μ' αυτούς και έχει προσχωρήσει στη νεοφιλελεύθερη λογική των ιδιωτικοποιήσεων. Δεύτερον, της ρύθμισης για την εισαγωγή ενιαίου συντελεστή 6,95% για την υγειονομική περίθαλψη για όλους. Θα έχω την ευκαιρία να κάνω κάποια σχόλια μετά το τέλος της παρουσίασης του σχεδίου νόμου γι' αυτή την κριτική που δεχθήκαμε. Ο νόμος είναι το τελευταίο στάδιο υιοθέτησης των προαπαιτούμενων μέτρων για την εκταμίευση της δόσης των 2,8 δισεκατομμυρίων ευρώ. Με το κλείσιμο των προαπαιτούμενων και την εκταμίευση των 2,8 δισεκατομμυρίων 1,7 δισεκατομύριο θα πάνε σε ληξιπρόθεσμες υποχρεώσεις του δημοσίου προς τρίτους. Το συγκεκριμένο ποσό είναι καθοριστικής σημασίας σε μία αγορά με μεγάλα προβλήματα ρευστότητας. Θα δοθεί ανάσα σε χιλιάδες επιχειρήσεις, προμηθευτές, αλλά και εργαζόμενους που συνταξιοδοτήθηκαν και αναμένουν το εφάπαξ και πολλούς άλλους. Στις διατάξεις που αφορούν στο Υπουργείο Εργασίας και Κοινωνικής Ασφάλισης υπάρχουν νομοτεχνικές βελτιώσεις με τις οποίες αναπροσαρμόζεται το ύψος της έκπτωσης που παρέχεται σε περίπτωση εξαγοράς ετών ασφάλισης. Αντί της έκπτωσης ύψους 15% επί του συνολικού ποσού, όπως προβλεπόταν αρχικά, προβλέπεται πλέον έκπτωση 2% για κάθε έτος εξαγοράς. Προβλέπεται ότι οι ιδιοκτήτες τουριστικών καταλυμάτων έξι έως δέκα κλινών θα υπάγονται ως προς το ασφαλιστικό τους καθεστώς στην κατηγορία των ασφαλισμένων του άρθρου 39 και όχι του άρθρου 40 του ν.4387/2016. Με τις παραγράφους 4 έως 7 εισάγεται άλλωστε από 1-1-2017 ενιαίος συντελεστής ασφαλιστικών εισφορών υπέρ υγειονομικής περίθαλψης με σκοπό την ομογενοποίηση του ύψους των ως άνω ασφαλιστικών εισφορών για όλους τους ασφαλισμένους ανεξαρτήτως του είδους της επαγγελματικής τους δραστηριότητας. Στις διατάξεις που αφορούν στο Υπουργείο Οικονομικών, στο άρθρο 2, μία δεύτερη ομάδα δημοσίων επιχειρήσεων θα μεταβιβαστεί στην ΕΔΗΣ, εταιρεία δημοσίων συμμετοχών, και αυτές απαριθμούνται στο Παράρτημα Ε΄ του ιδίου νόμου. Με την υπαγωγή των δημοσίων επιχειρήσεων στην ΕΔΗΣ και το χρονικό εύρος της ένταξης διασφαλίζεται ο δημόσιος χαρακτήρας των οργανισμών μέσω της αξιοποίησής τους. Αποφεύγεται η πίεση εκποίησης με την ένταξή τους στο ΤΑΙΠΕΔ, πρακτική των προηγούμενων κυβερνήσεων, οι οποίες συναίνεσαν σε μία διαδικασία fast track εκποίησης της δημόσιας περιουσίας, χωρίς να διασφαλίζουν το δημόσιο συμφέρον και τις ανάγκες της κοινωνίας. Έρχομαι στις διατάξεις αρμοδιότητας του Υπουργείου Περιβάλλοντος και Ενέργειας. Όσον αφορά στην αναδιοργάνωση της αγοράς ηλεκτρικής ενέργειας η εναρμόνιση της ελληνικής με την ευρωπαϊκή πραγματικότητα και η αποδοτικότερη λειτουργία της αγοράς ηλεκτρικής ενέργειας στη χώρα διασφαλίζεται. Το παρόν νομοσχέδιο εξισορροπεί με τον βέλτιστο τρόπο στο επίπεδο κόστους - οφέλους για την κοινωνία, επιτυγχάνοντας τη μείωση του κόστους ενέργειας για τους Έλληνες καταναλωτές, δίνοντας κίνητρα και ώθηση στην ελληνική βιομηχανία, ενώ επιτυγχάνει και την ενοποίηση της αγοράς ηλεκτρικής ενέργειας στην Ελλάδα με τις αγορές της Ευρωπαϊκής Ένωσης. Η τεχνολογική και νομική ενοποίηση της ευρωπαϊκής αγοράς ηλεκτρικής ενέργειας με την ελληνική θα εξασφαλίσει φτηνότερη ενέργεια προς όφελος της χώρας, καθιστώντας πιο εύκολη την εισαγωγή και εξαγωγή ηλεκτρικής ενέργειας. Όλα γίνονται σε ένα καθεστώς διαφάνειας και με γνώμονα την αποτελεσματικότητα. Με την εκπλήρωση των ανωτέρω στόχων διαμορφώνονται μηχανισμοί ολοκληρωμένης διαπραγμάτευσης που θα επιτρέψουν στους παρόχους και στους χονδρεμπόρους ηλεκτρικής ενέργειας να διαπραγματεύονται ενεργειακά προϊόντα χονδρικής με φυσική παράδοση του αγαθού, δηλαδή της ενέργειας. Με τον νέο νόμο συναντώνται οι εξής γενικές κατηγορίες αγορών στην εγχώρια αγορά ηλεκτρικής ενέργειας: χονδρική αγορά προθεσμιακών προϊόντων και η αγορά διμερών συμβάσεων, η αγορά επόμενης μέρας, η ενδοημερήσια αγορά και η αγορά εξισορρόπησης. Κατά τις συναλλαγές ή τις συμφωνίες των συναλλασσόμενων επιβάλλεται και η φυσική παράδοση του αγαθού, γεγονός που διασφαλίζει ότι οι σχετικές ανταλλαγές δεν παίρνουν τον χαρακτήρα της άυλης διαπραγμάτευσης, αλλά συναλλαγών κατά τις οποίες το φυσικό αντικείμενο ενέργεια παραδίδεται στον χρόνο που έχει καθοριστεί από τη συναλλαγή. Με τη μετάβαση στον νέο τρόπο λειτουργίας της αγοράς η ΛΑΓΗΕ ορίζεται ως διαχειριστής της χονδρικής αγοράς προθεσμιακών προϊόντων. Παράλληλα αναλαμβάνει και τον σημαντικό ρόλο του διαχειριστή της αγοράς επόμενης ημέρας και της ενδοημερήσιας αγοράς ηλεκτρικής ενέργειας. Οι αρμοδιότητες της Ρυθμιστικής Αρχής Ενέργειας εμπλουτίζονται, ώστε να διασφαλιστεί ο ρόλος της, τόσο κατά την οργάνωση της εγχώριας αγοράς ηλεκτρικής ενέργειας όσο και μετά την έναρξή της. Η ΡΑΕ θα διατηρεί γνωμοδοτικές και αποφασιστικές αρμοδιότητες. Η ΑΔΜΗΕ θα αναλάβει τον ρόλο του διαχειριστή αγοράς εξισορρόπησης, παρόμοιο ρόλο δηλαδή μ' αυτόν που έχει σήμερα, με τον υφιστάμενο τρόπο λειτουργίας της αγοράς. Ο ΟΔΑΗΕ εξάλλου καθίσταται στο νέο πλαίσιο αρμόδιος με εθνικό μονοπώλιο για την κάλυψη, την εκκαθάριση και τον διακανονισμό των συναλλαγών των συμμετεχόντων στην αγορά επόμενης μέρας και την ενδοημερήσια αγορά. Τα καθήκοντα του διαχειριστή του ελληνικού συστήματος μεταφοράς ηλεκτρικής ενέργειας είναι να εκμεταλλεύεται, να συντηρεί και να αναπτύσσει το σύστημα μεταφοράς, ώστε να διασφαλίζεται ο εφοδιασμός της χώρας με ηλεκτρική ενέργεια με τρόπο επαρκή, ασφαλή, αποδοτικό και αξιόπιστο. Η ουσία για το νέο πλαίσιο αναδιοργάνωσης της αγοράς της ηλεκτρικής ενέργειας είναι ότι επιτυγχάνει την αποτελεσματικότερη λειτουργία στην αγορά χονδρικής της ηλεκτρικής ενέργειας, ενώ θα βελτιώσει το κόστος του Έλληνα καταναλωτή μέσω της αύξησης του ανταγωνισμού των συμμετεχόντων. Η ανταγωνιστικότητα των ελληνικών επιχειρήσεων αναμένεται να βελτιωθεί, αφού μακροπρόθεσμα θα ελαφρύνει το κόστος παραγωγής τους μέσω της μετάβασης σε φθηνότερη ηλεκτρική ενέργεια. Το όφελος για τον απλό καταναλωτή και το πολιτικό επίδικο είναι οι χαμηλότερες τιμές ενέργειας και η εξασφάλιση εφοδιασμού της χώρας σε ένα σταθερό και διαφανές καθεστώς. Η αγορά ρυθμίζεται με κανόνες, ενώ συγκεκριμενοποιείται το πλαίσιο λειτουργίας κάθε δημόσιας αρχής που θα εποπτεύει τη λειτουργία των συναλλασσομένων για το καλύτερο αποτέλεσμα. Οι τελευταίες διατάξεις του νομοσχεδίου στα άρθρα 18 και 20 αφορούν τις διατάξεις του Υπουργείου Μεταφορών και Δικτύων, σχετίζονται με το πλαίσιο της αναδιάρθρωσης του σιδηροδρομικού συστήματος και ρυθμίζουν ζητήματα σχετικά με τη διαχείριση των μισθωμάτων τροχαίου υλικού από τη σύμβαση μίσθωσης τροχαίου υλικού μεταξύ ΟΣΕ και «ΤΡΑΙΝΟΣΕ», στην οποία έχει υπεισέλθει το ελληνικό δημόσιο από την «ΓΑΙΑΟΣΕ», με σκοπό την υλοποίηση του προγράμματος διαχείρισης. Σε αυτό το πλαίσιο, η «ΓΑΙΑΟΣΕ» συνάπτει με την «ΤΡΑΙΝΟΣΕ» σύμβαση εκμίσθωσης διάρκειας έως δέκα ετών για το τροχαίο υλικό που είναι απαραίτητο για την εκπλήρωση των λειτουργικών αναγκών της «ΤΡΑΙΝΟΣΕ». Η σύμβαση προβλέπει ότι η ΤΡΑΙΝΟΣΕ θα αναλάβει την πραγματοποίηση των εργασιών εκτεταμένης συντήρησης τροχαίου υλικού που μισθώνει κατά την έναρξη της ισχύος της για την επαναφορά του στη δέουσα λειτουργική κατάσταση και οι δαπάνες αυτές συμψηφίζονται με οφειλόμενα μισθώματα. Η «ΓΑΙΑΟΣΕ» εισπράττει για λογαριασμό του ελληνικού δημοσίου το μίσθωμα για τη χρήση του τροχαίου υλικού, που προβλέπεται στη σύμβαση μίσθωσης τροχαίου υλικού μεταξύ ΟΣΕ και «ΤΡΑΙΝΟΣΕ», στην οποία έχει υπεισέλθει το ελληνικό δημόσιο. Έτσι, υπάρχει οικονομική ωφέλεια για το ελληνικό δημόσιο και ολοκληρώνεται το πλαίσιο της αναδιάρθρωσης της διαχείρισης του σιδηροδρομικού δικτύου της χώρας, διασφαλίζοντας το δημόσιο συμφέρον. Με την ψήφιση του παρόντος νομοσχεδίου, ολοκληρώνεται η εκταμίευση περίπου 11 δισεκατομμυρίων με την εκπλήρωση δεκαεπτά προαπαιτούμενων, που έγινε συναινετικά με τους εταίρους, αλλά και μετά από σοβαρή διαπραγμάτευση. Η εκταμίευση των 2,8 δισεκατομμυρίων θα εισφέρει στη σταθεροποίηση της ελληνικής οικονομίας και στις αναπτυξιακές προοπτικές της, ώστε να βγούμε από την κρίση. Η Κυβέρνηση ΣΥΡΙΖΑ - ΑΝΕΛ - Οικολόγων σε όλη τη διάρκεια της διαπραγμάτευσης πορεύτηκε με γνώμονα το δημόσιο συμφέρον και τα δίκαια του ελληνικού λαού. Επειδή εδώ ουσιαστικά είναι και η κριτική που δέχεται η Κυβέρνηση, θα ήθελα να αναφέρω ορισμένα πράγματα απέναντι σε αυτήν την κριτική, καθώς κάποιες στιγμές στην επιτροπή ξεπεράστηκαν από κάποιους και τα όρια της πολιτικής αντιπαράθεσης. Κατ' αρχάς, ξεκινάω με τον κ. Μανιάτη ο οποίος αναφέρθηκε για μία ακόμη φορά - και δεν ξέρω γιατί το επαναφέρουν αυτό συνεχώς είτε το ΠΑΣΟΚ είτε η Νέα Δημοκρατία - στο τι ψήφισαν τον Ιούνιο του '15. Η Νέα Δημοκρατία, ξέρουμε, ψήφισε για την παραμονή στην Ευρωπαϊκή Ένωση, το έχουμε ξεκαθαρίσει αυτό. Η Δημοκρατική Συμπαράταξη ΠΑΣΟΚ - ΔΗΜΑΡ ψήφισε τη δανειακή σύμβαση, μόνο τη δανειακή σύμβαση, για να έρθουν τα χρήματα για τις ανάγκες του ελληνικού κράτους. Βεβαίως, η δανειακή σύμβαση έχει και μία συμφωνία από πίσω, κάποια ζητήματα τα οποία έπρεπε να υλοποιηθούν από την ελληνική πλευρά, να τα ψηφίσουμε. Δανειακή σύμβαση με παροχή μόνο χρήματος, χωρίς υποχρεώσεις, δεν υπάρχει. Τώρα, θα κάνω μία «κακή» κριτική: Αυτό τώρα έρχεται από τα παλιά, είναι μία παλιά συνήθεια που δεν ξεχνιέται, να παίρνουμε δανεικά χωρίς καμμία υποχρέωση και να τα καταναλώνουμε στον δημόσιο βίο όπως θέλουμε, δημιουργώντας ελλείμματα, χρέη δισεκατομμυρίων. «Αυτό υπογράψαμε», λέει, «τη δανειακή σύμβαση μόνο, για να πάρουμε λεφτά». Επίσης, ανέφερε ότι το νέο ταμείο ελέγχεται από τους δανειστές και ότι θα εκποιήσει τη δημόσια περιουσία. Από πού προκύπτει αυτό; Το είπα και στην εισαγωγή της ομιλίας μου, κύριε Μανιάτη. Να έρθετε εδώ, μετά που θα μιλήσετε, να μας πείτε τη σύνθεση του νέου ταμείου, τι ρόλο έχει το κράτος, τι ρόλο έχει το Υπουργείο Οικονομικών σε αυτήν τη διαδικασία, πώς ορίζονται τα μέλη και να μας πείτε από πού προκύπτει ότι οι δανειστές ελέγχουν τα πάντα εκεί. Το άλλο που είπε ο κ. Μανιάτης - και εδώ είναι το ωραίο - για τις αλλαγές που κάναμε στο 6,95% - αυτό που πήραμε πίσω που λέτε - στις εισφορές, είναι το εξής: «Με αυτά και με αυτά που κάνει η Κυβέρνηση, φεύγουν οι νέοι στο εξωτερικό». Δηλαδή, οι αγρότες και οι ελεύθεροι επαγγελματίες τώρα θα φύγουν στο εξωτερικό; Για αυτό φεύγουν οι νέοι στο εξωτερικό; Όχι, κύριε Μανιάτη, θα πρέπει να μας πείτε: για αυτό έφυγαν ή εξαιτίας των πολιτικών - ξαναερχόμαστε πάλι στα ίδια - που εφαρμόστηκαν, δηλαδή της διόγκωσης του δημόσιου χρέους, της αποβιομηχάνισης και του παραγωγικού μοντέλου που δεν είχατε; Γιατί συνάδελφός σας χθες μας ρώτησε εδώ: «Ποιο είναι το παραγωγικό μοντέλο που έχετε»; Το δικό σας ποιο ήταν; Το χρηματιστήριο; Ο τζόγος; Τα εκατοντάδες δισεκατομμύρια χρέους; Δεν λέω για τη διαπλοκή, η οποία αναπτύχθηκε μέσα από αυτήν την διαδικασία, που προφανώς δεν ευθύνεται ο καθένας ξεχωριστά, αλλά συνολικά ευθύνονται οι πολιτικές που εφαρμόστηκαν. Ο κ. Βαρβιτσιώτης, σε μία προσπάθεια που ξεκίνησε ο Άδωνις Γεωργιάδης, ο Αντιπρόεδρος της Νέας Δημοκρατίας, το προηγούμενο διάστημα σε προηγούμενη ομιλία του, προσπάθησε να ταυτίσει την Κυβέρνηση με την Νέα Δημοκρατία, ότι αυτοί το κάνουν πιο καλά, ότι εμείς πλέον έχουμε εισέλθει σε μία διαδικασία φιλελευθερισμού ή νεοφιλελευθερισμού, ιδιωτικοποιούμε τα πάντα και δεν υπάρχει λόγος να είναι ο ΣΥΡΙΖΑ εδώ, αυτοί ξέρουν να τα κάνουν αυτά, άρα είναι καιρός να φεύγουμε εμείς, να έρθουν εκείνοι να τα κάνουν αυτά. Επίσης, είπε μία βαριά κουβέντα ισχυριζόμενος ότι την αναφέραμε εμείς. Είπε: Μας λέτε και μας θεωρούσατε «πουλημένους» όταν εμείς κάναμε παρόμοια πράγματα. Η διαφορά μας με τη Νέα Δημοκρατία, κύριε Βαρβιτσιώτη, δεν είναι ότι σας θεωρούμε πουλημένους, είναι ότι εσείς συντάσσεστε με ό,τι πιο ακραία επιθετικό υπάρχει για το δημόσιο συμφέρον, όχι γιατί είστε υπέρ των ιδιωτικοποιήσεων, όπως λέτε, αλλά γιατί είστε εχθροί του κοινωνικού κράτους, της δημόσιας υγείας και της δημόσιας παιδείας. Αυτές είναι οι διαφορές μας και ευτυχώς υπάρχει εδώ η Κυβέρνηση ΣΥΡΙΖΑ, η οποία αναδιοργανώνει και τη δημόσια παιδεία και τη δημόσια υγεία, την οποία την είχατε έτοιμη να την παραδώσετε. Επίσης, οι πιέσεις που ασκούνται - και το ξέρετε πολύ καλά - είναι πολύ μεγαλύτερης έκτασης και από τις συμφωνίες και πολλές φορές τις υπερβαίνουν. Αυτό που εμείς, βέβαια, λέμε «πιέσεις για αλλαγή συμφωνηθέντων» από εσάς είναι ταύτιση απόψεων, για αυτό κατηγορούμαστε ότι αργούμε στη διαπραγμάτευση. Προφανώς με τις ακραίες φωνές των δανειστών, του Διεθνούς Νομισματικού Ταμείου, εμείς δεν ταυτιζόμαστε, γι' αυτό καθυστερούμε στις διαπραγματεύσεις. Εσείς θα τα είχατε λύσει αυτά, θα τα είχατε ξεμπερδέψει. Κατ' αρχάς, να πω κάτι για τον κ. Άδωνι Γεωργιάδη και θα τελειώσω με αυτό. Πρέπει να ξέρει ο κ. Άδωνις Γεωργιάδης - δεν είναι εδώ, δεν έχει σημασία - ότι όσον αφορά τις υβριστικές τοποθετήσεις που κάνει και μάλιστα εκτός μικροφώνου - χθες έβριζε πραγματικά δηλαδή, και αναφέρομαι όχι μόνο σε αυτά που ακούστηκαν - μπορεί να εκνευριζόμαστε καμμία φορά, αλλά δεν τις λαμβάνουμε υπ' όψιν σοβαρά. Τις ίδιες υβριστικές τοποθετήσεις τις έχει εξαπολύσει από αυτό το Βήμα πριν μερικά χρόνια ενάντια στη Νέα Δημοκρατία, στην οποία είναι Αντιπρόεδρος σήμερα. Τα βιντεάκια του youtube ήδη έχουν σηκωθεί και τον δείχνουν να σας κατηγορεί ότι εσείς και το ΠΑΣΟΚ έχετε καταστρέψει την χώρα. Σήμερα βέβαια από άλλη θέση κατηγορεί τον ΣΥΡΙΖΑ. [[Χειροκροτήματα από την πτέρυγα του ΣΥΡΙΖΑ]] Δεν ξέρω τι θα κάνει εάν πάει αλλού, ποιον θα κατηγορεί. Πάντως εσάς σας κατηγορούσε με τα ίδια λόγια. Δείτε τα βιντεάκια. Κατηγορήσατε τον ΣΥΡΙΖΑ για διαπλοκή όταν σε όλο το φάσμα της πολιτικής ζωής του τόπου στελέχη σας εμφανίζονται διαπλεκόμενα, από την Αυτοδιοίκηση μέχρι σύμβουλοι του κόμματος, των αρχηγών σας, ή και συγγενείς. Δεν θα ξεκινήσω τώρα να απαριθμώ. Να ξεκινήσω από τα αυτοδιοικητικά που λέω;
Ξεκίνα.
Να ξεκινήσω; Να ξεκινήσω από τη Δυτική Μακεδονία και το πρόσφατο σκάνδαλο - γιατί είπα για Αυτοδιοίκηση - ή για τον άλλο που μπήκε φυλακή για τα δεκάδες εκατομμύρια στη Θεσσαλονίκη; Ο πρώην δήμαρχος Θεσσαλονίκης δεν ήταν; Όποια πέτρα διαπλοκής σηκώθηκε κάνα - δύο χρόνια τώρα είναι από κάτω ένα στέλεχός σας. Πώς το κάνετε; [[Θόρυβος στην Αίθουσα]] [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Δεν πετυχαίνουμε πάντα τους στόχους μας, όμως είμαστε εδώ για να υπερασπίσουμε αξίες απέναντι σε ένα σύστημα διαπλοκής που ταλάνισε την χώρα για δεκαετίες και προσπαθεί με νύχια και με δόντια να διατηρήσει το καθεστώς ανομίας που επέβαλε στη δημόσια ζωή για χρόνια. Μέσα από αυτές τις δυσκολίες θα καταφέρουμε να βγάλουμε την κοινωνία όρθια, να φέρουμε τη δίκαιη ανάπτυξη, πάντα με το βλέμμα μας στους αδύναμους και τα θύματα της ανθρωπιστικής κρίσης που δημιούργησαν οι πολιτικές λιτότητας. Ευχαριστώ.
Τον λόγο έχει ο κ. Βαρβιτσιώτης, για δεκαπέντε λεπτά.
Κυρίες και κύριοι συνάδελφοι, δεν μπορώ παρά να ξεκινήσω από τις τελευταίες ατάκες του εισηγητή της Πλειοψηφίας. Δυστυχώς, προκαλεί. Ξέρετε, στον ΣΥΡΙΖΑ δεν είστε χωρίς σκάνδαλα. Το τελευταίο διάστημα, μέσα σε λίγο διάστημα που λέτε ότι είστε στην εξουσία, έχουμε ανακαλύψει Υπουργούς ξεχασιάρηδες εκατομμυρίων, που ξεχνάνε να τα βάζουν στο «πόθεν έσχες» τους, Υπουργούς που μεταβιβάζουν εταιρείες εκ των υστέρων, ως μη όφειλαν. Είχαμε μέχρι προχθές υποψήφιο καναλάρχη, που είχε αγοράσει την κατασκευαστική εταιρεία του πατέρα του Πρωθυπουργού και ο οποίος είναι και κουμπάρος πολλών Υπουργών. Είχαμε τις καταγγελίες του κ. Βουδούρη, δικού σας στελέχους - εσείς τον επιλέξατε - για την αδιαφανή διαχείριση στα κονδύλια που αφορούν το μεταναστευτικό. Βεβαίως, υπάρχει υπό εξέταση το στήσιμο του νέου «εθνικού εργολάβου», του κ. Καλογρίτσα, με τη γενναία χρηματοδότηση από την Τράπεζα Αττικής όλο το τελευταίο διάστημα. Κι αυτό είναι η αρχή. Ακούστε να σας πω. Εγώ δεν πιστεύω στις συλλογικές ευθύνες και δεν κατατάσσω πολιτικούς χώρους με την ευκολία με την οποία εσείς το κάνετε, αλλά αποδίδω ατομικές ευθύνες. Να είστε, λοιπόν, πολύ πιο προσεκτικοί, όταν αναφέρεστε σε έναν πολιτικό χώρο ο οποίος στη διάρκεια όλων αυτών των ετών και μάχες για τη διαφάνεια έχει δώσει και αυτοκαθάρσεις έχει κάνει και έχει προχωρήσει μπροστά και σήμερα αποτελεί την πρώτη πολιτική δύναμη στη χώρα. Κυρίες και κύριοι, με αυτόν τον λαϊκισμό, να ξέρετε ότι θα έχετε το τέλος άλλων που λαΐκισαν και υποσχέθηκαν σαν κι εσάς. Γι' αυτόν τον λαϊκισμό δεν σας κατηγορούμε πλέον εμείς. Σας κατηγορεί όλη η Ευρώπη. Θα πάει μεθαύριο στο Eurogroup ο κύριος Υπουργός να ζητήσει τα λεφτά και θα βρεθεί αντιμέτωπος με τον Αντιπρόεδρο της Ευρωπαϊκής Επιτροπής, τον κ. Ντομπρόβσκις, ο οποίος είπε ότι ο λαϊκισμός του ΣΥΡΙΖΑ είναι αυτός που οδηγεί στην παράταση της βαθιάς λιτότητας και η Ελλάδα παίρνει μέτρα που δεν θα χρειαζόταν να πάρει, αν δεν είχε ανακόψει το μεταρρυθμιστικό πρόγραμμα της προηγούμενη κυβέρνησης. Αυτή την πραγματικότητα, ό,τι και να κάνετε, δεν μπορείτε να την αλλάξετε. Θα αντιμετωπίσει τον κ. Μοσκοβισί και τον κ. Ντάισελμπλουμ, οι οποίοι μέχρι τώρα ήταν πολύ καλοί φίλοι και υποστηρικτές της προσπάθειας της Κυβέρνησης, αλλά κάθε μέρα κρούουν καμπανάκια για την καθυστέρηση που υπάρχει. Δεν καταλαβαίνετε ότι η καθυστέρηση στην υλοποίηση των υπεσχημένων δημιουργεί πρόβλημα, όταν σας αποδείξαμε χθες ότι η διαπραγμάτευσή σας δεν έφερε τίποτα καλό. Διαπραγματεύεστε τόσο καιρό για το δημόσιο ταμείο, για το υπερταμείο, για το ποιες εταιρείες θα υπαχθούν ή δεν θα υπαχθούν. Υπήχθησαν όλες, το υπερταμείο έχει υπερεξουσίες, υπεραρμοδιότητες. Δεν γλιτώσατε τίποτα από τη δημόσια περιουσία και δεν αντιλαμβανόμαστε γιατί χάσατε τόσο χρόνο τότε. Άμα το ταμείο είναι τόσο καλό όσο λέτε και θα αξιοποιήσει τη δημόσια περιουσία, τότε έπρεπε να είχατε βάλει, ευθύς εξαρχής, όλες τις εταιρείες μέσα κι όχι να καθυστερείτε. Ακούσαμε, όμως, μία διαβεβαίωση χθες από τον κ. Τσακαλώτο, προκλητική και αδιάβαστη. Είπε ότι «όσο εγώ είμαι Υπουργός, δεν θα αποκρατικοποιηθεί το νερό». Τι έχετε ψηφίσει για το ταμείο; Τι έχετε ψηφίσει, ξέρετε; Δεν ξέρετε τι έχετε ψηφίσει; Καθήστε να διαβάσετε λιγάκι τι έχετε ψηφίσει. Ποια είναι η μέθοδος αξιοποίησης της περιουσίας του ταμείου; Είναι ο ν.4389 του Μαΐου. «Προκειμένου να προβούν σε αξιοποίηση - η αξιοποίηση κρίνεται από το διοικητικό συμβούλιο του ταμείου και το εποπτικό του συμβούλιο κι αυτός είναι ο πρόσφορος τρόπος, όχι από τον Υπουργό Οικονομικών - προκειμένου το ταμείο να προβεί σε ιδιωτικοποίηση περιουσιακών στοιχείων, μπορούν να προβαίνουν ενδεικτικά στην πώληση, μεταβίβαση οποιωνδήποτε εμπραγμάτων, ενοχικών δικαιωμάτων με εισφορά των τελευταίων σε ανώνυμες εταιρείες. Μπορούν να μισθώνουν τα περιουσιακά τους στοιχεία και ούτω καθ' εξής».
Ψυχραιμία, κύριοι συνάδελφοι! Πού αποκλείει την πώληση; Πού αποκλείει την πώληση σε αυτά;
Λέει ότι ο Υπουργός πρέπει να το συμφωνήσει ή δεν το λέει; Ρωτάτε και θέλω να σας απαντήσω.
Θα απαντήσετε, όταν έρθει ο χρόνος σας, κύριε Τσακαλώτο. Θα απαντήσετε, όταν έρθει ο χρόνος σας! Θα σας πω το εξής: Γιατί δεν έχει έλεγχο ο Υπουργός;
Έχει!
Μας είπε ότι έχει έλεγχο, γιατί εγκρίνει - λέει - το επενδυτικό πλάνο της εταιρείας. Όμως, το επενδυτικό πλάνο της εταιρείας το οποίο εγκρίνει ο κύριος Υπουργός, στο άρθρο 190 παράγραφος 2α του νόμου που σας ανέφερα, εγκρίνει το στρατηγικό σχέδιο και επενδυτικό πλάνο της εταιρείας με εξαίρεση του ΤΑΙΠΕΔ. Σήμερα ποιες εταιρείες έχει στη διάθεσή του το ΤΑΙΠΕΔ ανάμεσα στα άλλα περιουσιακά στοιχεία που έχει; Τις έχει ήδη προκηρύξει. Σας το είπε και ο κ. Χατζηδάκης που σας ανέφερε το πλάνο του Μαΐου και σήμερα τις έχει η ιστοσελίδα του ΤΑΙΠΕΔ. Μπείτε στην ιστοσελίδα του ΤΑΙΠΕΔ να δείτε ποιες εταιρείες έχει προς αξιοποίηση. Έχει και την ΕΥΔΑΠ και την ΕΥΑΘ! Ταΐζετε σανό τους ιθαγενείς, νομίζετε; Νομίζετε ότι θα συνεχίσετε με τα ψέματα και με τις ωραίες ατάκες, τις οποίες κανείς δεν πιστεύει πλέον, να δίνετε διαβεβαιώσεις; Διότι εχθές ακούσαμε τρελά πράγματα. Ακούσαμε τον κ. Σπίρτζη να λέει ότι μόνο ο Ιησούς Χριστός θα έπαιρνε τις υπερχρεωμένες εταιρείες. Μας παρουσίασε τις «ΚΤΙΡΙΑΚΕΣ ΥΠΟΔΟΜΕΣ Α.Ε.», που είναι τα σχολεία, η κατασκευαστική των νοσοκομείων, η κατασκευαστική των δικαστηρίων και των φυλακών της χώρας, ως μια υπερχρεωμένη εταιρεία. Ισχύει το ίδιο για την ΕΥΔΑΠ, που έχει 280 εκατομμύρια στο ταμείο της και είναι κερδοφόρα; Αν θυμάμαι καλά μία διαρκής πολιτική πίεση υπήρχε από τον φίλο του κ. Τσιπρα, τον όψιμο συνοδοιπόρο του, τον κ. Ολάντ για την απόκτηση ή συμμετοχή εταιρειών γαλλικών συμφερόντων σε αυτό το οποίο εσείς λέγατε «το νερό είναι αγαθό και δεν πωλείται». «Το νερό είναι αγαθό και δεν πωλείται»! Τέσσερις φορές πήρε ο κ. Τσίπρας της ΕΥΔΑΠ να δώσει διαβεβαιώσεις ότι δεν θα την ακουμπήσει. Σήμερα ερχόσαστε εσείς και αυτήν την εταιρεία για την οποία έχετε δώσει όλες αυτές τις διαβεβαιώσεις τη μεταφέρετε στο ταμείο. Σε ποιο ταμείο; Στο ταμείο το οποίο δεν βρίσκεται στον έλεγχο της Βουλής. Διότι το ΤΑΙΠΕΔ βρισκόταν στον απόλυτο έλεγχο και του Υπουργείο Οικονομικών και της Βουλής. Θα σας θυμίσω δε γιατί λέω ότι βρίσκεται εκτός του ελέγχου της Βουλής. Δεν περνάει το επενδυτικό σχέδιο από τη Βουλή. Ο εκάστοτε Υπουργός Οικονομικών θα το εγκρίνει. Είπαμε ότι εξαιρείται το ΤΧΣ και το ΤΑΙΠΕΔ. Δεν τα εγκρίνει αυτά. Αυτά λειτουργούν αυτοτελώς, αυτόνομα. Δεν έχει καμμία δυνατότητα ο Υπουργός Οικονομικών να ελέγξει, με αυτό που έχει ψηφίσει ο κ. Τσακαλώτος, το επενδυτικό σχέδιο, το ΤΑΙΠΕΔ και το ΤΧΣ. Όμως, δεν περνάει από τη Βουλή, ενώ για την κάθε ΔΕΚΟ ελέγχουμε ποιος θα την αναλάβει. Περνάει από την επιτροπή των ΔΕΚΟ. Έρχεται το βιογραφικό, γίνεται μια ακρόαση, αναζητούν οι Βουλευτές να βρουν ενδεχομένως αν υπάρχουν σκιές σε οποιαδήποτε προσωπικότητα ή οτιδήποτε άλλο, όσοι διοικούν μία ΔΕΚΟ. Αυτοί που διοικούν το ταμείο η εποπτική επιτροπή περνάει από τη Βουλή; Όχι. Δεν περνάει από τον έλεγχο της Βουλής. Κι επειδή ρωτήθηκα αν έχω διαβάσει το βιογραφικό της κ. Χαρίτου, θα έλεγα κύριε Υπουργέ, να της κάνετε μια ερώτηση για λογαριασμό μου. Δεν το έχω διαβάσει, γιατί δεν το έχετε ανακοινώσει, δεν το έχετε καταθέσει στη Βουλή.
Δεν σας εμπόδισε να το σχολιάσετε αυτό.
Δεν το έχω δει στη Βουλή.
Άρα σχολιάζετε χωρίς γνώση.
Ναι, ναι! Περιμένετε, κύριε Υπουργέ. Γιατί ο συνάδελφός σας, κ. Σταθάκης, όταν ήθελε να πλήξει την κ. Κεραμέως έφερε διάταξη με την οποία απαγορευόταν να είναι στην Επιτροπή Ανταγωνισμού οι σύζυγοι Βουλευτών - φωτογραφική ήταν - παρ' ότι ο σύζυγός της είχε επιλεγεί ως μέλος της Επιτροπής Ανταγωνισμού, πριν η ίδια εκλεγεί Βουλευτής. Χθες ήρθατε και μας είπατε φεμινισμό και ότι ποινικοποιούμε τις οικογενειακές σχέσεις. Εγώ μία ερώτηση θα ήθελα να της κάνω: Θα πήγαινε να καταθέσει ως μάρτυρας υπεράσπισης του Ηρακλή Κωστάρη, του δολοφόνου του Παύλου Μπακογιάννη, όπως πήγε ο σύζυγός της; Αυτή είναι η ερώτηση που θα ήθελα να της θέσω. Σε αυτή την ερώτηση μόνο η ίδια μπορεί να απαντήσει, όχι εσείς. Κυρίες και κύριοι συνάδελφοι, δεν υπάρχει αμφιβολία ότι η αποτυχία σας σε όλα τα επίπεδα φαίνεται στο ότι φέτος δεν έχετε καταφέρει να πιάσετε τον στόχο τον οποίο εσείς οι ίδιοι θέσατε για τις αποκρατικοποιήσεις. Έχει τεθεί ένας στόχος για 2,5 δισεκατομμύρια φέτος. Δεν αφορά τα δύσκολα και προβληματικά, όπως την ΕΥΔΑΠ και την ΕΥΑΘ, τα πολιτικά ευαίσθητα όπως το Ελληνικό που ψηφίσατε. Αφορά, όμως, τις μαρίνες - για τις οποίες δεν έχετε κάνει τίποτα - αφορά τη ΔΕΠΑ, αφορά τα ακίνητα που κατέχει το ΤΑΙΠΕΔ για τα οποία έχουν σταματήσει όλοι οι διαγωνισμοί πώλησης, των αστικών ακινήτων, της αστικής περιουσίας του κράτους - που δεν έχει καμμία σημασία! - όπως επίσης, το 30% του «Ελευθέριος Βενιζέλος» και βέβαια τη διαδικασία του ΟΛΘ, η οποία τελικά πάει για το 2017, ενώ θα έπρεπε να έχει ολοκληρωθεί από το 2015. Αυτό δείχνει την ανικανότητά σας στη διαχείριση του στοιχήματος της μεγάλης πολιτικής που λέγεται αποκρατικοποιήσεις και προσέλκυση επενδύσεων στη χώρα. Μία τεράστια επένδυση είχε σκοπό να κάνει ο Εμίρης του Κατάρ στην Ελλάδα και τα δημοσιεύματα των εφημερίδων τον φέρνουν κατηγορούμενο από πάσα αρχή. Τα 2 δισεκατομμύρια επένδυση που θα ήθελε να κάνει στο Ιόνιο όχι μόνο έχουν κολλήσει, αλλά φαίνεται ότι ο ίδιος μετά τις γραφειοκρατικές δυσκολίες έχει ανακρούσει πρύμνα και έχει επιλέξει άλλους επενδυτικούς προορισμούς. Έρχομαι στο τελευταίο, γιατί άκουσα καταπληκτικά πράγματα χθες στην επιτροπή και σε ό,τι αφορά τις ρυθμίσεις του ασφαλιστικού. Να μας πείτε ένα «συγγνώμη λάθος, δεν το καταφέραμε», αυτό το ελάχιστο που υποσχέθηκε ο κ. Τσίπρας, όταν συνάντησε τους νέους επιστήμονες, τους νέους αγρότες πέρυσι τον Φεβρουάριο. Είχε πει ότι θα φτιάξουμε ένα ασφαλιστικό κομμένο και ραμμένο στα δικά σας μέτρα, ότι θα κοιτάξουμε τους νέους ανθρώπους. Φωτογραφιζόταν μαζί τους, τους έδειξε την πατρική αγκαλιά. Αυτή η μόνη διάταξη την οποία φέρατε για τους νέους ανθρώπους αφορά τη μειωμένη ασφαλιστική εισφορά στα πρώτα πέντε έτη του επαγγελματικού τους βίου. Εγώ έχω ακούσει τον κ. Κατρούγκαλο πάρα πολλές φορές να τη διαφημίζει σε όλα τα κανάλια και δεν είχε το θάρρος να έρθει στην επιτροπή. Ελπίζω να έχει το θάρρος να μας τα πει σήμερα και να μην αφήσει τον κ. Πετρόπουλο, ο οποίος είχε διακριθεί στο παρελθόν ως δικηγόρος - διακεκριμένος δικηγόρος ο ίδιος - στο να πολεμάει την οποιαδήποτε ασφαλιστική μεταρρύθμιση με χιλιάδες ένδικα μέσα υιοθετώντας όλα τα ακραία αιτήματα όλων των κοινωνικών τάξεων και φορέων, αυτά τα οποία μας κατηγορεί. Να έρθει, λοιπόν, να μας πει γιατί αυτή η αλλαγή. Είναι τόσο σημαντικό αυτό το κενό των 75 εκατομμυρίων το οποίο θέλει να καλύψει; Θεωρούμε ότι υποχωρείτε σε όλα τα μέτωπα και, δυστυχώς, το τελευταίο διάστημα έχετε χάσει την μπάλα. Δυστυχώς δεν έχετε χάσει τη μπάλα για τη χώρα. Έχετε χάσει τη μπάλα σε ό,τι αφορά τη διαχείριση της εξουσίας. Έχετε ανοίξει όλα τα πιθανά μέτωπα. Έχετε δημιουργήσει εχθρούς σε όλη την κοινωνία και έχετε μια πολύ μεγάλη δυσκολία διακυβέρνησης. Αυτήν τη δυσκολία διακυβέρνησης, η οποία θα αποτελεί για το επόμενο διάστημα μόνιμο σημάδι της πολιτικής σας, φαίνεται ότι δεν θα την πληρώσει μόνο ο ΣΥΡΙΖΑ, θα την πληρώσει και ο ελληνικός λαός. Γιατί όσο αδυνατείτε να συγκροτήσετε ένα συγκεκριμένο σχέδιο, να το υπηρετήσετε, για να βγάλετε τη χώρα από την κρίση και χανόσαστε στην πολιτική διαχείριση επιμέρους θεμάτων, από τα θρησκευτικά μέχρι τα κανάλια, και αναλώνετε όλες τις προσπάθειές σας σε ένα παιχνίδι εντυπώσεων, δυστυχώς, η οικονομία θα πηγαίνει πίσω, αποφάσεις που πρέπει να ληφθούν δεν θα λαμβάνονται. Το σύρσιμο το οποίο αισθάνεται η χώρα και η οικονομία θα συνεχίζει και αυτό είναι ακόμα πιο επιβλαβές. Γι' αυτό εμείς όχι μόνο θα καταψηφίσουμε το συγκεκριμένο νομοσχέδιο, αλλά θα βρεθούμε απέναντί σας όλο το επόμενο διάστημα κοινοβουλευτικά όχι με τους ακτιβίστικους τρόπους που κάνατε εσείς. Γιατί μας είπατε ότι δεν συμφωνεί η Αντιπολίτευση, αλλά εμάς δεν μας είδατε να βρισκόμαστε μπροστά στα λουκέτα των απεργών, δεν μας είδατε να βρισκόμαστε πρώτοι στις προσφυγές, δεν μας είδατε να κρατάμε τις μαύρες σημαίες, δεν κατεβάζαμε πανό μέσα στην Αίθουσα του Κοινοβουλίου, όπως κατεβάζατε εσείς. [[Θόρυβος - διαμαρτυρίες από την πτέρυγα του ΣΥΡΙΖΑ]] Εμείς με τον ευπρεπή κοινοβουλευτικό έλεγχο και ισχυρό μας λόγο θα σας αποδομούμε. Θα σας αποδομούμε στη συνείδηση του Έλληνα, θα αναδεικνύουμε τα ψέματά σας και, βέβαια, θα καταψηφίζουμε την Κυβέρνησή σας με κάθε ευκαιρία που μας δίνεται. Έτσι θα καταψηφίσουμε και το συγκεκριμένο νομοσχέδιο.
Τον λόγο έχει ο κ. Καρακώστας, επίσης για δεκαπέντε λεπτά.
Ακόμα ένα επείγον σχέδιο νόμου, το οποίο φέρνετε χωρίς ουσιαστικό σχεδιασμό και διάλογο, αφού έρχεται σύμφωνα με τις εντολές των δανειστών, εκείνους τους οποίους κάποτε τόσο ο ΣΥΡΙΖΑ όσο και οι ΑΝΕΛ χαρακτήριζαν ως τοκογλύφους. Στην ουσία, πρόκειται για μία συνέχιση των όσων έχουν ήδη ψηφιστεί με παλαιότερα μνημόνια και με παλαιότερα σχέδια νόμου με πιο πρόσφατο εκείνο του Μαΐου του 2016, το πολυνομοσχέδιο με τα προαπαιτούμενα για το κλείσιμο της πρώτης αξιολόγησης. Όλα αυτά τα οποία συνήθως ερχόντουσαν με τον χαρακτήρα του κατεπείγοντος και του επείγοντος. Το παρόν σχέδιο νόμου στην ουσία επισημοποιεί το ξεπούλημα των ΔΕΚΟ, την παραχώρησή τους, δηλαδή, στον ξένο παράγοντα. Οι έξι ΔΕΚΟ, οι οποίες μεταβιβάζονται αυτοδικαίως και χωρίς αντάλλαγμα στο κατοχικό ταμείο αποκρατικοποιήσεων με αυτό το πολυνομοσχέδιο, είναι η ΕΥΔΑΠ, η ΕΥΑΘ, οι «ΚΤΙΡΙΑΚΕΣ ΥΠΟΔΟΜΕΣ Α.Ε.», η ΕΛΒΟ, η «ΑΤΤΙΚΟ ΜΕΤΡΟ Α.Ε.» και η ΔΕΗ, δηλαδή, το 34% της ΔΕΗ, καθώς το υπόλοιπο 17% ελέγχεται από το ΤΑΙΠΕΔ. Είχε προηγηθεί τον περασμένο Μάιο η πρώτη φάση της προικοδότησης του νέου υπερταμείου με τη μεταβίβαση των πρώτων έξι ΔΕΚΟ, μεταξύ των οποίων περιλαμβανόταν και το ΟΑΚΑ. Παρά τις κορώνες της Κυβέρνησης ότι το Ολυμπιακό Στάδιο δεν μπορεί να πωληθεί η σχετική διάταξη πέρασε εν κρυπτώ. Οι υπόλοιπες πέντε συμμετοχές του δημοσίου οι οποίες πέρασαν στο κατοχικό ταμείο τον Μάιο, προκειμένου να κλείσει και η πρώτη αξιολόγηση του τρίτου μνημονίου, ήταν αυτές στους συγκοινωνιακούς φορείς της Αθήνας, στον ΟΣΕ και στα ΕΛΤΑ. Με το παρόν σχέδιο νόμου καταργούνται όλοι οι μειωμένοι συντελεστές, οι εκπτώσεις οι οποίες ίσχυαν για τους νέους επιστήμονες είτε πρόκειται για γιατρούς, για μηχανικούς, για δικηγόρους, οι οποίοι είχαν το πλεονέκτημα της πρώτης πενταετίας όσον αφορά τις εισφορές προς τον ΕΟΠΥΥ. Χάρη σε αυτό μετέβαιναν σταδιακά στον συντελεστή 6,9% της εισφοράς το 2019. Τώρα θα πηγαίνουν απευθείας στο 6,9% από 1-1-2017. Να υπενθυμίσουμε ότι εις ό,τι αφορά δικηγόρους και μηχανικούς, οι οποίοι για τα συγκεκριμένα ζητήματα είχαν προχωρήσει σε πολύμηνες απεργίες και κινητοποιήσεις, κάτι τέτοιο θα σημάνει στην κυριολεξία τον επαγγελματικό τους μαρασμό. Οι μικροξενοδόχοι, οι τουριστικοί επαγγελματίες με μικρές τουριστικές εκμεταλλεύσεις, οι οποίοι δεν είναι ταυτόχρονα αγρότες και δραστηριοποιούνται σε περιοχές κάτω των δύο χιλιάδων κατοίκων, εντάσσονται στον ΟΑΕΕ και θα πρέπει να καταβάλουν από την 1-1-2017 το 20% του δηλωτέου εισοδήματός τους και όχι το 14% όπως ισχύει για όσους είναι στον ΟΓΑ. Τι καταφέρνει η Κυβέρνηση με αυτόν τον τρόπο; Κατορθώνει να πλήξει τον τουρισμό και την ελληνική ύπαιθρο. Με ποιο, άραγε, σκεπτικό η παρούσα Κυβέρνηση εκχωρεί το ρεύμα και το νερό στους διεθνείς τοκογλύφους; Ποιος θα ελέγχει τι γίνεται με το νερό και το ρεύμα; Πάντως, όχι το δημόσιο από τη στιγμή που αυτοί οι οργανισμοί περνούν σε μία εταιρεία, η οποία δεν ανήκει στο δημόσιο. Ειδικά εις ό,τι αφορά το νερό έχουμε να κάνουμε τις εξής παρατηρήσεις: Τον Μάιο του 2014 το Συμβούλιο της Επικρατείας δικαίωσε κατοίκους της Αθήνας οι οποίοι είχαν προσφύγει σ' αυτό και ακύρωσε την ιδιωτικοποίηση του 51% της ΕΥΔΑΠ - κατ' επέκταση και της αντίστοιχης υπηρεσίας Θεσσαλονίκης, της ΕΥΑΘ - υποχρεώνοντας το ΤΑΙΠΕΔ να επιστρέψει μέρος των μετοχών που κατείχε στο ελληνικό δημόσιο. Στο σκεπτικό της απόφασης αναφερόταν, μεταξύ άλλων, ότι η κατ' ουσία μετατροπή της δημόσιας επιχείρησης σε ιδιωτική που λειτουργεί με γνώμονα το κέρδος καθιστά αβέβαιη τη συνέχεια, εκ μέρους της, της παροχής προσιτών υπηρεσιών κοινής ωφέλειας και δη υψηλής ποιότητας, η οποία δεν εξασφαλίζεται πλήρως με την κρατική εποπτεία. Επίσης, είχε τονιστεί το εξής: Ο χαρακτήρας της δημόσιας επιχείρησης αναιρείται στην περίπτωση της αποξενώσεως του ελληνικού δημοσίου από τον έλεγχο της ανωνύμου εταιρείας διά του μετοχικού κεφαλαίου, ήτοι της αποξενώσεώς του από εκείνο το ποσοστό των μετοχών που εξασφαλίζει τα ιδιοκτησιακά δικαιώματα. Ανάμεσα στις δημόσιες επιχειρήσεις οι οποίες εκχωρούνται είναι και η ΕΛΒΟ. Να υπενθυμίσουμε εδώ ότι η ΕΛΒΟ βρίσκεται σε καθεστώς εκκαθαρίσεως από το 2014 και υποτίθεται ότι στόχος είναι η διάσωσή της. Παρ' όλα αυτά και ενώ βρίσκεται σ' αυτό το καθεστώς, την ξεπουλάτε και αυτήν και χωρίς να έχετε σχέδιο όσον αφορά τα ζητήματα της ΕΛΒΟ, τα οποία έχουν να κάνουν με τις Ένοπλες Δυνάμεις. Εκχωρώντας την ΕΛΒΟ, εκχωρείτε και ζητήματα τα οποία, φυσικά, και σχετίζονται με την άμυνα της χώρας. Έχει κατά καιρούς ακουστεί ότι όλα αυτά γίνονται, προκειμένου να έχουν οι ΔΕΚΟ επαγγελματική διοίκηση και να αποφεύγονται τα ελλείμματα. Φυσικά, κανείς δεν διαφωνεί ούτε πρόκειται να διαφωνήσει σ' αυτό. Αυτό, όμως, δεν επιτυγχάνεται με το παίρνετε τις ΔΕΚΟ και να τις ξεπουλάτε στους ξένους. Αυτό επιτυγχάνεται με τη σωστή διαχείριση, με την εξοικονόμηση δαπανών και με εθνικό προγραμματισμό, κάτι το οποίο δεν το έχετε, όπως φυσικά δεν το είχαν και όλες οι μεταπολιτευτικές κυβερνήσεις. Με διορισμούς «ημετέρων», με μίζες και όλα τα συναφή δεν φτιάχνονται όλα τούτα και έτσι και οι ΔΕΚΟ έφτασαν στο σημείο που βρίσκονται σήμερα. Υποτίθεται ότι επιχειρείτε την αναδιοργάνωση της ελληνικής αγοράς ηλεκτρικής ενέργειας. Με ποιον τρόπο; Με ένα πλαίσιο διατάξεων το οποίο είναι καθ' όλα έωλο, με ορισμό νέων εταιρειών και φορέων; Διαβάζουμε διάφορους όρους και διάφορες ερμηνείες. Λειτουργός αγοράς ηλεκτρικής ενέργειας, ελληνικό σύστημα μεταφοράς ηλεκτρικής ενέργειας, ενδοημερήσια αγορά, αγορά εξυπηρέτησης κ.ο.κ.. Τι είναι όλα αυτά στην πράξη; Στην πράξη δεν είναι παρά το ξεπούλημα της ενέργειας, η εκχώρησή της στους δανειστές. Αποδείξατε εν τοις πράγμασι πως είστε οι πιο υπάκουοι υπηρέτες των διεθνών τοκογλύφων και της μνημονιακής κατοχής, η οποία έχει επιβληθεί στην πατρίδα μας. Σε αυτό το σημείο θα ήθελα να επισημάνω το κωμικοτραγικό της όλης διαδικασίας της συζήτησης του σχεδίου νόμου, με αποκορύφωμα τη χθεσινή ακρόαση των εξωκοινοβουλευτικών φορέων στις αρμόδιες επιτροπές. Κανένας ουσιαστικός διάλογος δεν υπήρξε. Οι φορείς οι οποίοι θίγονται από το εν λόγω νομοσχέδιο, κλήθηκαν περί ώρα 11.00΄ με 12.00΄, προκειμένου να καταθέσουν τις θέσεις τους στις επιτροπές ώρα 14.00΄. Παρά τις διαβεβαιώσεις των Υπουργών και την απεγνωσμένη τους προσπάθεια να πείσουν για το ευεργετικό τάχα και το δίκαιο των διατάξεων, η συντριπτική πλειοψηφία των φορέων τάχθηκε με ατράνταχτα επιχειρήματα κατά των κυβερνητικών μνημονιακών μεθοδεύσεων. Το πλέον τραγικό και εξοργιστικό συνάμα της υπόθεσης είναι ότι ξεπουλάτε τη δημόσια περιουσία και οδηγείτε στην εξαθλίωση ακόμη περισσότερους Έλληνες, με μοναδικό στόχο να εισπράξετε 2,8 δισεκατομμύρια ευρώ. Ήσασταν δηλαδή, κατά το παρελθόν έμποροι της ελπίδας και γίνατε διαχειριστές του ξεπουλήματος και της εξαθλίωσης των Ελλήνων. Επί τη ευκαιρία, θα ήθελα να τονίσω τούτο: Από το 1974 και μέχρι σήμερα γενεές κρατικοδίαιτων αριστεριστών γαλουχήθηκαν με ένα σύνθημα: «ένα, δύο, τρία, πολλά Πολυτεχνεία». Απαιτείται πλέον και η επικαιροποίηση του συνθήματος. Οι επόμενες, λοιπόν, γενεές αριστερών από τούδε και στο εξής θα γαλουχούνται με το εξής σύνθημα: «ένα, δύο, τρία, πολλά υπερταμεία». Η Χρυσή Αυγή η μοναδική δύναμη εθνικής αντίστασης στα μνημόνια και στην υποταγή καταψηφίζει το παρόν σχέδιο νόμου επί της αρχής και επί των άρθρων. Παραδίδει δε τη μνημονιακή σας Κυβέρνηση στη χλεύη του ελληνικού λαού, η οποία και αναμφιβόλως θα εκφραστεί όποτε και εάν διεξαχθούν οι επόμενες εκλογές. Ευχαριστώ.
Ευχαριστούμε τον κ. Καρακώστα και για την τήρηση του χρόνου, γιατί έχουμε «προβλήματα», κυρίες και κύριοι συνάδελφοι. Έχουν γραφτεί 66 συνάδελφοι να μιλήσουν. Θα πρότεινα, λοιπόν, να μειωθεί ο χρόνος ομιλίας κατά το σύνηθες, πάντα εις βάρος των Βουλευτών, στα πέντε λεπτά και να τηρούν όλοι τον χρόνο απολύτως, ώστε γύρω στις 20.00΄ να ξεκινήσουμε την ψηφοφορία. Ο κ. Μανιάτης, έχει τώρα τον λόγο.
Αγαπητοί συνάδελφοι, χθες ήταν η ημέρα της μεγάλης ομολογίας. Η μεγάλη ομολογία της Κυβέρνησης, δια στόματος Τσακαλώτου, ότι ναι, τα εντάξαμε όλα στο ταμείο Σόιμπλε και ότι ναι, θα τα ιδιωτικοποιήσουμε όλα. Κάνατε πραγματικότητα το όνειρο του Σόιμπλε από το 2011. Από το 2011 ο Σόιμπλε ζητούσε από όλες τις ελληνικές κυβερνήσεις να υπάρχει ένα υπερταμείο, όπου θα ενταχθεί όλη η δημόσια περιουσία και το υπερταμείο αυτό να το διοικούν οι δικοί του άνθρωποι, οι άνθρωποι του Eurogroup και το καταφέρατε. Γιατί τώρα πια με το άρθρο 2 εντάσσετε ακόμη και το νερό που ο κ. Τσίπρας έλεγε πηγαίνοντας στην ΕΥΔΑΠ «ψηφίστε με, γιατί αν με βγάλετε Πρωθυπουργό, αυτό θα είναι δημοψήφισμα για το νερό». Είδαμε τι έγινε. Δεν φτάνει, όμως, μόνο αυτό. Δεν φτάνει ότι στο ταμείο Σόιμπλε εντάσσετε όλη την περιουσία του ελληνικού λαού, της Ελλάδας. Χθες ομολογήσατε ότι θα τα ιδιωτικοποιήσετε όλα.
Πότε το είπα αυτό;
Χθες. Και είπατε ακριβώς τα εξής.
Ελάτε, κύριε Μανιάτη, να κάνουμε έναν καλό διάλογο. Μη λέτε ότι τα είπα αυτά.
Ακούστε, κύριε Υπουργέ, και θα απαντήσετε. Ακούστε τι είπατε χθες.
Είστε καλύτερος από αυτό.
Ακούστε τι είπατε χθες και χαίρομαι που είστε παρών να με διαψεύσετε εάν δεν είπατε αυτά που λέω τώρα. Είπε, λοιπόν, ο κ. Τσακαλώτος, είτε γιατί του ξέφυγε είτε με την αλαζονεία της εξουσίας «Μη σας νοιάζει» - παρότι μπαίνει μέσα και η ΕΥΔΑΠ και η ΕΥΑΘ στο υπερταμείο - «Το νερό δεν θα ιδιωτικοποιηθεί, όσο είμαι εγώ Υπουργός». Ποιος σας είπε, κύριε Υπουργέ, ότι μας ενδιαφέρει η προσωπική σας πολιτική δέσμευση για το αν θα ιδιωτικοποιηθεί το νερό; Αν αύριο σας αναδομήσει ο κ. Τσίπρας, δεν υπάρχει δέσμευση, τουλάχιστον της Κυβέρνησης Τσίπρα, ότι δεν θα ιδιωτικοποιήσει το νερό; Αυτό ακριβώς είπε ο κ. Τσακαλώτος. Ομολογεί στην πραγματικότητα ότι, όταν ο ίδιος φύγει από την καρέκλα του Υπουργού Οικονομικών, τότε όλα είναι ανοικτά να ιδιωτικοποιηθούν. Όμως, η προηγούμενη εβδομάδα, αγαπητές και αγαπητοί συνάδελφοι, ήταν και το πολιτικό Βατερλό της Κυβέρνησης. Πολιτικό Βατερλό: Καλογρίτσας gate, η αριστερή διαπλοκή, ο εργολάβος της Κυβέρνησης με τους κουμπάρους στην Κυβέρνηση, που με διακυβέρνηση ΣΥΡΙΖΑ το πιστωτικό του όριο από την Τράπεζα Αττικής έγινε από 10 εκατομμύρια 100 εκατομμύρια. Εμείς είπαμε: Δεν θα παρέμβει ο Εισαγγελέας για όλη τη λειτουργία της Τράπεζας Αττικής, για τον τρόπο, με τον οποίο ελέγχθηκαν και μπήκαν σφραγίδες και βούλες στο Πόθεν Έσχες των τεσσάρων υπερθεματιστών; Χθες, βέβαια, έσκασε και αυτό το σκάνδαλο της Κυβέρνησης. Από τις τριάντα τέσσερις χώρες που έλεγξε την προηγούμενη εβδομάδα ο ΟΟΣΑ, η μοναδική χώρα στην οποία αυξήθηκαν οι φορολογικοί συντελεστές, είναι η χώρα που κυβερνά η Κυβέρνηση Τσίπρα. Στις υπόλοιπες τριάντα τρείς χώρες οι φορολογικοί συντελεστές μειώθηκαν και άρα, γίνονται πιο ελκυστικές σε επενδύσεις. Την προηγούμενη εβδομάδα ο Υπουργός Οικονομικών της Κύπρου ανακοίνωσε στην Επιτροπή Οικονομικών της Κυπριακής Βουλής ότι η Κύπρος θα εισπράττει κάθε χρόνο από το φυσικό αέριο, το κοίτασμα Αφροδίτη, 500 με 600 εκατομμύρια ευρώ. Κάθε χρόνο η Κύπρος, από ένα μόνο κοίτασμα! Εσείς έχετε τρεις υπογεγραμμένες συμβάσεις, που σας παραδώσαμε, τρεις συμβάσεις υπό εξέταση εδώ και δύο χρόνια και τρεις ακόμη συμβάσεις, που περιμένουν να τις αξιολογήσετε. Δεκαοκτώ μήνες δεν έχετε ρίξει μια πενιά για τον ορυκτό πλούτο της χώρας! Η Κύπρος εισπράττει 500 εκατομμύρια ευρώ! Τα ΕΛΠΕ ανακοίνωσαν προχθές ότι το οικόπεδο του Πατραϊκού έχει άλλα εκατό εκατομμύρια βαρέλια από αυτά που είχαν προϋπολογίσει. Εσείς περί άλλων τυρβάζετε. Όμως, είναι πιο βολικό για εσάς να εξαφανίζετε τις εκπτώσεις, που είχατε δώσει στους νέους επαγγελματίες, μηχανικούς, γιατρούς, δικηγόρους, να εξαφανίζετε τις μικρές εκπτώσεις στις ασφαλιστικές εισφορές, που είχατε δώσει στους μικροξενοδοχειακούς και τους ιδιοκτήτες ενοικιαζόμενων δωματίων. Την προηγούμενη εβδομάδα. Το Βατερλό συνεχίζεται. Ο Γιούνκερ ανακοινώνει επενδύσεις 116 δισεκατομμυρίων σε όλα τα κράτη - μέλη πλην Ελλάδας, όπου από τα 116 δισεκατομμύρια δεν έχει επενδυθεί στην Ελλάδα ούτε ένα. Επενδύσεις 116 δισεκατομμυρίων και εκατό χιλιάδες θέσεις εργασίας οπουδήποτε αλλού, πλην Ελλάδας. Την προηγούμενη εβδομάδα, η Εκκλησία, το άλλο Βατερλό του Υπουργού του κ. Φίλη. Προσπάθεια να αλλάξουμε το γήπεδο. Δεν μας βολεύει η πολιτική συγκυρία, ας πάμε, για παράδειγμα, στο ζήτημα, που απασχολεί κάθε βράδυ κάθε ελληνική οικογένεια, ποιος ήταν ο ρόλος της εκκλησίας στην κατοχή. Αυτό ήταν το μεγάλο θέμα που απασχολεί την ελληνική Κυβέρνηση. Βεβαίως, ορθότατα ο Αρχιεπίσκοπος του έδωσε την δέουσα απάντηση και το Μαξίμου, ο κ. Τσίπρας τον ζεμάτισε. Η χθεσινή κορύφωση: Ο Ντομπρόφσκις, ο καλός των εταίρων, ο καλός των δανειστών - δεν είναι το κακό ΔΝΤ, είναι η Ευρωπαϊκή Επιτροπή, είναι ο Αντιπρόεδρος της Ευρωπαϊκής Επιτροπής - τι είπε στο Reuters από την Ρήγα; Ότι η δημαγωγική και λαϊκίστικη πολιτική Τσίπρα εξαφάνισε το ρυθμό ανάπτυξης 2,5%, που είχαμε εμείς προβλέψει, οι Eυρωπαίοι είχαν προβλέψει, και η Ελλάδα μπήκε σε ύφεση. Και τώρα η Κυβέρνηση Τσίπρα υποχρεώνεται να πάρει πιο οδυνηρά μέτρα, επειδή επέλεξε να μην ακολουθήσει τις μεταρρυθμίσεις, που είχαν δρομολογηθεί από την προηγούμενη κυβέρνηση. Για πολλοστή φορά, μία συγγνώμη δεν θα πείτε; Έστω μία συγγνώμη! Μας ρωτήσατε εάν είστε απατεώνες. Η απάντηση είναι: Ναι, είστε πολιτικοί απατεώνες! Είστε πολιτικοί απατεώνες κι έχετε εγκληματήσει σε βάρος των εθνικών συμφερόντων και σε βάρος της εθνικής ανεξαρτησίας.
Κυρία Πρόεδρε, μπορεί να κάνει τέτοιους χαρακτηρισμούς;
Τον Φλεβάρη του 2015 χαρίσατε τα 11 δισεκατομμύρια του Ταμείου Χρηματοπιστωτικής Σταθερότητας, επειδή ο κ. Βαρουφάκης δεν τα ήθελε. Δεν ήθελε λεφτά. Ήθελε αξιοπρέπεια. Η προληπτική πιστωτική γραμμή δεν σας έκανε. Χρεοκοπήσατε τις ελληνικές τράπεζες κι έχασε ο ελληνικός λαός 20 δισεκατομμύρια από την αξία των ελληνικών τραπεζών. Χάσατε τα 6 δισεκατομμύρια από τα κέρδη των κρατικών ελληνικών ομολόγων, που θα εισπράξει η Ευρωπαϊκή Κεντρική Τράπεζα και οι άλλες κεντρικές τράπεζες των κρατών - μελών και μας φορτώσατε άλλα 80 δισεκατομμύρια χρέος. Αυτά όλα δεν σας επιβάλλουν στοιχειωδώς να πείτε: «Basta, κάπου κάναμε λάθος. Ας ζητήσουμε μία συγγνώμη». Προφανώς, δεν υπάρχει τέτοια ευαισθησία. Ασφαλώς, δεν θα υπάρχει μία ευαισθησία σε μία Κυβέρνηση που κάνει ό,τι δεν είχε τολμήσει να κάνει ούτε η μεγάλη αποικιοκρατική δύναμη, η Μεγάλη Βρετανία στις αποικίες της. Τέτοιου είδους συμβάσεις, όπως το ταμείο Σόιμπλε, το υπερταμείο της αποικιοκρατίας, ούτε η Μεγάλη Βρετανία δεν υπέγραφε. Δεν είχε υπογράψει τέτοιου είδους σύμβασ η Ελλάδα ούτε το 1898, όταν εκχώρησε στην τότε χρεοκοπία της μόνο τα σπίρτα και το αλάτι. Τώρα, εσείς εκχωρείτε το νερό και το ρεύμα. Κι εκχωρείτε τα πάντα όλα, όχι μόνο τα έσοδα, όχι μόνο τους φόρους, αλλά εκχωρείτε και τη διοίκηση και την άσκηση επενδυτικής πολιτικής και οτιδήποτε συνιστά την παρέμβαση του κράτους σε βασικά δημόσια αγαθά. Το κράτος με Κυβέρνηση Τσίπρα, με Κυβέρνηση ΣΥΡΙΖΑ αποσύρεται από όλες τις δράσεις που σχετίζονται με την υπεράσπιση των δημοσίων αγαθών. Ενενήντα εννέα χρόνια. Ναι, ενενήντα εννέα χρόνια. Κι έρχεστε και ξεψηφίζετε αυτά που ψηφίζετε. Γιατί; Γιατί είστε διαχειριστικά ανίκανοι. Κι επειδή δεν σας εμπιστεύονται οι συνομιλητές σας, σας επέβαλαν και το αποδεχθήκατε, γιατί δεν είχατε άλλο όπλο, αυτό το περίφημο υπερταμείο. Γιατί σας το ζητούσαν με τόση ένταση; Γιατί δεν εμπιστεύονται την υπογραφή του κ. Τσίπρα και θέλουν ένα εχέγγυο. Δεν είστε φερέγγυοι συνομιλητές. Επειδή λοιπόν, δεν σας εμπιστεύονται, απαίτησαν από εσάς να υποθηκεύσετε όλη την περιουσία ολόκληρης της Ελλάδας, όλη τη δημόσια περιουσία. Διότι βλέπουν ότι από τη μία ο κ. Τσίπρας συμμετέχει ασμένως σε συναντήσεις σοσιαλδημοκρατών, φωτογραφίζεται και χαμογελάει, φοράει το κοστούμι του δήθεν σοσιαλδημοκράτη και από την άλλη πλευρά, κλείνει πονηρά το μάτι στο κομματικό ακροατήριο και σε Υπουργούς τους πρόθυμους να παίξουν τον ρόλο του δήθεν Αριστερού και λέει: «Εγώ βάζω υπογραφές. Βάλτε κι εσείς υπογραφές. Αλλά δεν πειράζει. Μυξοκλάψτε και λίγο. Πείτε πόσο πονάτε. Πείτε πόσο ευαίσθητοι είστε. Βάλτε, όμως, την υπογραφή». Όταν, όμως, έρχεται η ώρα να υπερασπιστούν οι Υπουργοί την υπογραφή τους, όπως την υπογραφή του κ. Σπίρτζη και του κ. Σκουρλέτη στο Ελληνικό, απουσιάζουν και δεν έρχονται να υπερασπιστούν τις υπογραφές τους και αφήνουν τον ηλικιωμένο Υπουργό Πολιτισμού να μας μιλάει για το δικό του προφανώς νεανικό όραμα του δημοκρατικού δρόμου προς τον σοσιαλισμό. Αυτός ο δημοκρατικός δρόμος προς τον σοσιαλισμό περνάει μέσα από την κήρυξη ολόκληρης της περιοχής του Ελληνικού ως αρχαιολογικής περιοχής. Το υπερταμείο: Ο κ. Τσακαλώτος εχθές, ορθά νομίζω, έδωσε ιδιαίτερη έμφαση στο πώς λειτουργεί το Ταμείο Σόιμπλε. Κύριε Υπουργέ, είναι ή δεν είναι αλήθεια ότι στον νόμο που ψηφίσατε, από τους πέντε - εκ των οποίων οι δύο είναι ξένοι - ο ένας είναι ο κολλητός του Σαρκοζί και δεξί χέρι της Λαγκάρντ, συντηρητικός άνθρωπος και τον ανταλλάξατε με το στέλεχος του ΣΥΡΙΖΑ, που τυχαίνει να είναι και σύζυγος; Ο ή η σύζυγος, δεν έχει καμμία σημασία. Έχει όμως συγγενική σχέση με στέλεχος του ΣΥΡΙΖΑ. Αυτοί λοιπόν, αντηλλάγησαν μεταξύ τους πολιτικά. Τι έχετε υπογράψει από την περιουσία του ελληνικού δημοσίου; Ότι το 50% θα πάει στο χρέος - ας πούμε ότι το αποδεχθήκατε - και ότι το 50% θα πάει για την ανάπτυξη. Πώς θα πάει; Με βάση τον εσωτερικό κανονισμό που θα προσδιορίσει το Εποπτικό Συμβούλιο του ταμείου Σόιμπλε. Ποιος θα είναι αυτός ο εσωτερικός κανονισμός; Μία υπουργική απόφαση δική σας, προσωπική σας. Τα λέω σωστά; Η απόφαση, λοιπόν, για τον τρόπο αξιοποίησης της δημόσιας περιουσίας θα είναι μία υπουργική απόφαση του κ. Τσακαλώτου. Αγαπητές και αγαπητοί συνάδελφοι του ΣΥΡΙΖΑ, εσείς για τον τρόπο αξιοποίησης της δημόσιας περιουσίας δεν θα ερωτηθείτε. Θα το αποφασίσει η γενική συνέλευση που είναι ο Υπουργός Οικονομικών και αν το μετανιώσει, διότι έχει κάνει ένα λάθος ο άνθρωπος, μετά από έξι μήνες και ζητήσει μία μικρή τροποποίηση της δικής του υπουργικής απόφασης, τότε πρέπει να πάρει τη σύμφωνη γνώμη των δανειστών, του Εποπτικού Συμβουλίου. Είναι ή δεν είναι έτσι; Έχετε ή δεν έχετε εκχωρήσει εκτός από την ιδιοκτησία, εκτός από τη διαχείριση, και τον τρόπο αξιοποίησης της δημόσιας περιουσίας στο υπερταμείο χωρίς καν εσείς ο ίδιος, ως εκπρόσωπος της εκτελεστικής εξουσίας, να έχετε την δυνατότητα να τροποποιήσετε κάποιες παραμέτρους; Πολύ περισσότερο αυτό εδώ το Σώμα, που το έχει εκλέξει ο ελληνικός λαός, δεν θα έχει άποψη για το πώς θα αξιοποιηθεί η δημόσια περιουσία. Αυτό συνιστά ή δεν συνιστά εκχώρηση της εθνικής κυριαρχίας; Άκουσα χθες συναδέλφους του ΣΥΡΙΖΑ με παράπονο, μερικές φορές και με λίγο θυμό να λένε: «Δεν μας κάνετε καλή κριτική. Δεν μας κάνετε εποικοδομητική κριτική». Οι εκπρόσωποι του ΣΥΡΙΖΑ που μας προπηλάκιζαν, μας ύβριζαν, μας έλεγαν «γερμανοτσολιάδες», χτυπούσαν και έκαναν ό,τι περνούσε από το χέρι τους για να μην προχωρήσει τίποτα, με πολιτικό θράσος λένε: «Δεν μας κάνετε εποικοδομητική κριτική». Αγαπητές και αγαπητοί συνάδελφοι, όταν διαπραγματευτήκατε και υπογράψατε το μνημόνιο Τσίπρα το καλοκαίρι του 2015, εμείς σταθήκαμε με αίσθημα ευθύνης, με πατριωτισμό και για άλλη μία φορά δεν βάλαμε το κομματικό μας συμφέρον πάνω από το εθνικό συμφέρον. Είπαμε ότι θα στηρίξουμε, γιατί οι Ευρωπαίοι σοσιαλιστές από εμάς είχαν ζητήσει την πολιτική στήριξη τότε, γιατί δεν εμπιστεύονταν την υπογραφή Τσίπρα και είπαμε ναι, για άλλη μια φορά το εθνικό πατριωτικό καθήκον πάνω από το κομματικό. Κι εμείς βάλαμε πλάτη και οι Ευρωπαίοι σοσιαλδημοκράτες βάλανε πλάτη, για να σωθεί η χώρα και να μην την πετάξουν έξω από το ευρώ. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Ακόμη και αυτό το εκμεταλλεύεστε προκειμένου να μας πείτε «Ναι, αλλά τα υπογράψετε». Έως εδώ! Εμείς δεν υπογράψαμε κανένα μνημόνιο Τσίπρα. Εμείς υπογράψαμε να σωθεί η χώρα και να μην την πετάξουν έξω από το ευρώ. Τώρα πια τα ξεπουλάτε όλα. Για τα Πρακτικά θα αφήσω ένα τυχαίο δημοσίευμα. Ο κ. Τσίπρας σε μία από τις πολλές επισκέψεις του στην ΕΥΔΑΠ λέει: «Δημοψήφισμα για το νερό οι εκλογές». [[Στο σημείο αυτό ο Βουλευτής κ. Ιωάννης Μανιάτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έγιναν οι εκλογές και σε αυτό το δημοψήφισμα - εκλογές ο λαός τον έκανε τον κ. Τσίπρα Πρωθυπουργό. Του είπε «ναι». Δείτε τώρα τι φέρνει, το ξεπούλημα της ΕΥΔΑΠ. Αλλά προφανώς έχει συνηθίσει. Αφού εδώ άλλο δημοψήφισμα με 60% που του έλεγε «όχι», το μετέτρεψε μέσα σε μία νύχτα σε «ναι», θα διστάσει μπροστά σε αυτό για το νερό; Τέλος, για τη ΔΕΗ - γιατί αυτό αποτελεί μια άλλη σημαία ιδεολογική της Κυβέρνησης Τσίπρα - το 17% του ΤΑΙΠΕΔ, από το 51%, ήδη προχωρά σε ιδιωτικοποίηση με την πρόσληψη ξένου συμβούλου. Πώληση του 17% της ΔΕΗ σε ξένο ιδιώτη επενδυτή. Τώρα αυτό που έρχεται είναι το εναπομένον 34%, η καταστατική μειοψηφία, τα πάντα όλα. Στο ρεύμα, σε αυτό το δημόσιο αγαθό, ακόμη και το 34%, το blocking minority, ακόμη και αυτό περνάει στο υπερταμείο υπό την αίρεση των αποφάσεων των πέντε διορισμένων, χωρίς να έχει λόγο η Ελληνική Βουλή. Αυτό είναι ή δεν είναι ξεπούλημα; Εμείς, αγαπητές και αγαπητοί συνάδελφοι - ενημερώνω, κυρία Πρόεδρε, γιατί μας το ζητήσατε - θα καταθέσουμε αίτημα για διεξαγωγή ονομαστικής ψηφοφορίας. Κυρίες και κύριοι της Κυβέρνησης, πρέπει να σας πούμε ότι θα μας βρείτε απέναντί σας παντού. Στην κοινωνία και στο Κοινοβούλιο. Προφανώς, τα καταψηφίζουμε όλα. Ευχαριστώ.
Τον λόγο έχει ο κ. Καραθανασόπουλος από το Κομμουνιστικό Κόμμα Ελλάδας, για δεκαπέντε λεπτά. Παρακαλώ να διαχειριστείτε τον χρόνο.
Ευχαριστώ πολύ, κυρία Πρόεδρε. Το νομοσχέδιο που συζητάμε αποτελεί συνέχεια και υλοποίηση των μνημονιακών δεσμεύσεων, για να μπορέσει να εκταμιευτεί η δεύτερη υποδόση της πρώτης δόσης. Άρα είναι μέτρα στο σύνολό τους. Όλο το νομοσχέδιο περιλαμβάνει μέτρα, τα οποία λειτουργούν προς όφελος και για την ικανοποίηση των αναγκών των μονοπωλιακών ομίλων, είναι σε βάρος της εργατικής τάξης και των εργαζόμενων και θα οδηγήσουν στην περαιτέρω επιδείνωση των συνθηκών διαβίωσης της λαϊκής οικογένειας. Αυτό είναι το ένα δεδομένο το οποίο έχουμε. Το δεύτερο δεδομένο είναι η πολιτική εξαπάτηση, η οποία διεξάγεται αυτές τις δύο μέρες, πολιτική εξαπάτηση, στην οποία συμμετέχει η Κυβέρνηση, η Νέα Δημοκρατία και το ΠΑΣΟΚ. Κοροϊδεύουν τον κόσμο, τον δουλεύουν ψιλό γαζί. Είναι το τρίτο μνημόνιο, το οποίο ψηφίσατε από κοινού. Δεν ξέρατε για το ταμείο, κύριοι της Νέας Δημοκρατίας και του ΠΑΣΟΚ; Αφού το ΦΕΚ και το μνημόνιο λέει καθαρά τι είναι αυτό το νέο ταμείο. Τι σημαίνει; Για ενενήντα εννέα χρόνια τα περιουσιακά στοιχεία υψηλής, σημαντικής αξίας, θα πάνε για να δημιουργηθεί και εντέλει να μεγιστοποιηθεί η αξία τους η οποία θα ρευστοποιηθεί με ιδιωτικοποίηση και άλλα μέτρα. Τι δεν ξέρατε, όταν τα ψηφίζατε αυτά τα πράγματα; Έρχεστε και μιλάτε τώρα και σας έπιασε ο πόνος στη Νέα Δημοκρατία και το ΠΑΣΟΚ για το νερό; Μα, εσείς δεν είχατε τάξει την ΕΥΔΑΠ και την ΕΥΑΘ στο ΤΑΥΠΕΔ, με σκοπό την ιδιωτικοποίησή τους; Η σημερινή Κυβέρνηση το συνεχίζει αυτό το πράγμα. Στο ΦΕΚ στις 26 Μαΐου του 2016, όπου έχει το πλάνο του ΤΑΥΠΕΔ, όσον αφορά τα σχέδια ιδιωτικοποίησης στη σελίδα 16 λέει: «Εταιρεία Ύδρευσης και Αποχέτευσης Θεσσαλονίκης, πώληση του 23% του μετοχικού κεφαλαίου της». Στη σελίδα 17: «Εταιρεία Ύδρευσης και Αποχέτευσης Πρωτεύουσας (ΕΥΔΑΠ), πώληση 11%», που κατέχει η ΕΥΔΑΠ. Στις εταιρείες, οι οποίες εντάσσονται πλέον στη νέα θυγατρική του υπερταμείου, όλα αυτά θα γίνονται με τη λογική της βελτιστοποίησης της λειτουργίας. Τι σημαίνει βελτιστοποίηση της λειτουργίας σε μία ανώνυμη εταιρεία, είτε είναι υπό δημόσιο είτε υπό ιδιωτικό έλεγχο; Σημαίνει ότι πρέπει να είναι ανταγωνιστική, άρα κερδοφόρα. Πώς προκύπτει αυτή η κερδοφορία; Μέσα από την εντατικοποίηση των εργαζόμενων. Είτε λοιπόν το 50% της ΕΥΔΑΠ παραμένει στο δημόσιο είτε δοθεί και αυτό, η εντατικοποίηση των εργαζόμενων είναι δεδομένη. Η ανατροπή στις εργασιακές σχέσεις είναι δεδομένη. Η μείωση στους μισθούς είναι δεδομένη. Όπως δεδομένη, επίσης, είναι η αύξηση των τιμολογίων. Σε ποιον λέτε τα παραμύθια περί δημόσιου αγαθού για το νερό; Πότε είναι στον καπιταλισμό δημόσιο αγαθό; Δεν το πληρώνει ο κόσμος; Όταν η ΕΥΔΑΠ ήταν κρατική δεν το πλήρωνε; Δεν υπήρχαν οικογένειες που δεν μπορούσαν να πληρώσουν το νερό; Τι είναι αυτό; Δημόσιο αγαθό είναι που παρέχεται σε όλους δωρεάν; Αυτό σημαίνει δημόσιο αγαθό. Τι κοροϊδεύετε, λοιπόν, τον κόσμο ένθεν κακείθεν; Απλώς, η διαπάλη την οποία έχετε είναι ποιος κάνει τις καλύτερες ιδιωτικοποιήσεις ή ποια τμήματα του κεφαλαίου, ποιους επιχειρηματικούς ομίλους θέλει να εξυπηρετήσει ο μεν και ο δε, αν θα την πάρουν Γερμανοί, Γάλλοι, Αυστριακοί, Αμερικάνοι ή Κινέζοι. Γι' αυτό τσακώνεστε επί της ουσίας, όταν το αποτέλεσμα θα είναι το ίδιο και για τους εργαζόμενους και για τη λαϊκή οικογένεια. Κάνετε ότι δεν ξέρατε; Ότι σας εξαπάτησαν κύριοι του ΠΑΣΟΚ και της Νέας Δημοκρατίας με το υπερταμείο; Αφού ήταν δεδομένο ποιο θα είναι το υπερταμείο. Το ξέρατε και το ψηφίσατε στο τρίτο μνημόνιο. Δέσμευση της περιουσίας για ενενήντα εννέα χρόνια. Υποθήκευση των περιουσιακών στοιχείων για ενενήντα εννέα χρόνια. Συνδιαχείριση από το ελληνικό δημόσιο και τους δανειστές για ενενήντα εννέα χρόνια αυτών των περιουσιακών στοιχείων και αξιοποίησή τους μέχρι και ρευστοποίηση με κάθε μορφή και με ιδιωτικοποιήσεις, για να μπορέσει το σύνολο που θα εισπραχθούν - το λέει καθαρά το ΦΕΚ εδώ, το μνημόνιο - , το 50% να πάει στην εξυπηρέτηση του δημόσιου χρέους και το υπόλοιπο 50% να χρησιμοποιηθεί για επενδύσεις. Πού, λοιπόν, θα πάει κάτι προς όφελος, προς ανακούφιση των λαϊκών στρωμάτων; Πουθενά και τίποτα. Πολύ δε περισσότερο, όταν δούμε συνολικά τη μεγάλη εικόνα. Και τι λέει; Ότι για να μπορέσει να γίνει η αξιολόγηση, πρέπει να υλοποιούνται οι όποιες αξιολογήσεις, στη συνέχεια να υλοποιούνται τα αντιλαϊκά μέτρα κι ότι το ταμείο έχει συγκεκριμένο ρόλο. Και ποιο είναι το ζήτημα; Ότι για να απομειωθεί το χρέος - αν απομειωθεί και με όποιον τρόπο απομειωθεί το κρατικό χρέος - σημαίνει ότι ο λαός πρέπει να σφίξει ακόμη περισσότερο το ζωνάρι του. Και στο κάτω - κάτω της γραφής αυτές οι θυσίες που κάνει ο λαός, είναι χωρίς ημερομηνία λήξης. Και ποια είναι η νέα εξαπάτηση την οποία προσπαθεί να κάνει η Κυβέρνηση του ΣΥΡΙΖΑ προς τον λαό; Ο μύθος της καπιταλιστικής ανάπτυξης. Ο μύθος της συμμαχίας του Νότου. Ο μύθος ότι αλλάζουμε την πολιτική στην Ευρωπαϊκή Ένωση. Τι σημαίνει καπιταλιστική ανάπτυξη; Σημαίνει ότι πρέπει να στηριχτούν οι επιχειρηματικοί όμιλοι, να θωρακιστεί η ανταγωνιστικότητα και η κερδοφορία. Πού οδηγεί αυτό; Οδηγεί στο ότι οι εργαζόμενοι, η εργατική τάξη πρέπει να θυσιάζει καθημερινά τα δικαιώματά της στο βωμό της κερδοφορίας του κεφαλαίου. Οδηγεί στο συμπέρασμα ότι η λαϊκή οικογένεια πρέπει να θυσιάζει καθημερινά την ικανοποίηση των λαϊκών αναγκών στο βωμό της θωράκισης της ανταγωνιστικότητας και της εξωστρέφειας του μεγάλου κεφαλαίου. Κι όταν θα έρθει, εάν θα έρθει αυτή η ανάκαμψη, που είναι αβέβαιο ότι θα έρθει ή ότι θα διαρκέσει, τι θα λέτε τότε στην εργατική τάξη; «Συνεχίστε να κάνετε θυσίες, για να διατηρείται η ανάπτυξη». Για αυτό δημιουργείτε όλους αυτούς τους μηχανισμούς. Και ποια συμμαχία του Νότου είναι αυτή; Οι σύμμαχοί σας, ο Ρέντσι και ο Ολάντ; Δεν βλέπετε τι κάνουν στη Γαλλία και στην Ιταλία; Είναι αυτά που θα έρθουν μετά τη δεύτερη αξιολόγηση στην αγορά εργασίας. Τι λέει ο νόμος του Ολάντ, του σύμμαχού σας στη μεγάλη συμμαχία του Νότου, που έφερε με τον νόμο Ελ Κομρί; Ότι προωθείται η πλήρης ελαστικοποίηση του χρόνου εργασίας, καταργείται το σταθερό ημερήσιο εβδομαδιαίο ωράριο, καταργούνται οι υπερωρίες και οι υπερεργασίες και είναι όλα απλήρωτα. Αυτό δεν συζητάτε σήμερα, όπως διέρρευσε; Αυτή δεν είναι μία από τις κατευθύνσεις απελευθέρωσης της αγοράς εργασίας; Να μην καθορίζεται, δηλαδή, ημερήσια ο χρόνος εργασίας και κάποια μέρα να δουλεύει οκτώ, δέκα, δεκαπέντε ώρες και την άλλη να δουλεύει δύο ώρες. Ποιον εξυπηρετεί αυτό; Τις ανάγκες της εργατικής τάξης ή τις ανάγκες των επιχειρηματικών ομίλων και του κεφαλαίου; Τι έφερε ο άλλος σύμμαχός σας, ο Ρέντσι, στην Ιταλία, με το νόμο «Jobs Act»; Απελευθερώνονται οι απολύσεις και επιβάλλονται συμβάσεις με μηδενικά δικαιώματα. Αυτό δεν συζητάτε για την απελευθέρωση των ομαδικών απολύσεων και για τις συμβάσεις - αυτές που λέτε δήθεν συλλογικές συμβάσεις - με μηδενικά δικαιώματα; Υπάρχει μια τεράστια διαπάλη μέσα στην ίδια την Ευρωπαϊκή Ένωση. Και η διαπάλη δεν είναι για το πώς θα λυθούν τα προβλήματα των εργαζόμενων και πώς θα βελτιωθεί η θέση τους. Η διαπάλη είναι ποιοι επιχειρηματικοί όμιλοι, από ποιες χώρες θα βγουν κερδισμένοι μέσα από αυτήν την κρίση κι αν η Γερμανία - εκεί είναι η ουσιαστική αντιπαράθεση - θα αναλάβει να ξεχρεώσει τα υπερχρεωμένα κράτη, τον υπερχρεωμένο χρηματοπιστωτικό τομέα και θα σηκώσει το βάρος αυτό. Αυτή είναι η όλη κουβέντα που γίνεται. Σε όλα τα υπόλοιπα ζητήματα, στην επίθεση στην εργατική τάξη, ομονοούν, συμφωνούν και την υλοποιούν από κοινού είτε είναι χώρες του Βορρά είτε είναι χώρες του Νότου, είτε συμμετέχουν στην ευρωζώνη είτε στην Ευρωπαϊκή Ένωση, είτε βγαίνουν από αυτή, όπως η Μεγάλη Βρετανία, που εκεί δεν υπάρχει λίθος στο λίθο όσον αφορά τα εργατικά δικαιώματα, δεν έχει μείνει τίποτα. Θα έχετε ακούσει για τις μηδενικές συμβάσεις στη Μεγάλη Βρετανία. Αυτή είναι, λοιπόν, η εξέλιξη των πραγμάτων. Και εκεί η Κυβέρνηση, ως πολύ καλός συνεχιστής των προηγούμενων πολιτικών, ακολουθεί το νήμα που άφησαν οι άλλοι, ξεθεμελιώνει το σύνολο που δεν πρόλαβαν να κάνουν οι προηγούμενες κυβερνήσεις και μάλιστα τους αντιγράφει και στην πρακτική του τρόπου νομοθέτησης με διαδικασίες κατεπείγοντος, υπερεπείγοντος, με τρεις επιτροπές μέσα σε μια μέρα. Και βεβαίως, η πολιτική εξαπάτηση συνεχίζεται και από μεριάς της Κυβέρνησης για να «χρυσώσει το χάπι». Τι κάνατε όταν κατεδαφιζόταν το ασφαλιστικό, όταν κατεδαφίζατε τον κοινωνικό χαρακτήρα της ασφάλισης και την ιδιωτικοποιούσατε πλήρως, μετατρέποντας τη σύνταξη σε ένα προνοιακό επίδομα; Βάλατε κάποιες εξαιρέσεις περιορισμένου χρονικού διαστήματος για κάποιες κατηγορίες - για τους αγρότες, για τους νέους επαγγελματίες, για τους νέους επιστήμονες - τις οποίες καταργήσατε μέσα σε μια μέρα - σήμερα - μετά από τρεις μήνες, μόνο και μόνο για να «χρυσώσετε το χάπι». Και έτσι, αντί για όλα αυτά τα οποία λέγατε, ότι δήθεν θα βελτιωθεί η κατάσταση, βλέπουμε την κατάσταση να επιδεινώνεται καθημερινά. Με το συγκεκριμένο νομοσχέδιο αφ' ενός μεν αφαιρέσατε αυτές τις μικροεξαιρέσεις στο ασφαλιστικό, που αφορούν τους νέους επιστήμονες, αφορούν τους αγρότες, αφορούν την εξαγορά των πλασματικών χρόνων ή ακόμη και τους ιδιοκτήτες μικρών τουριστικών καταλυμάτων μέχρι δέκα δωμάτια, αφ' ετέρου προχωρήσατε στο να εντάξετε τη δεύτερη φάση επιχειρήσεων στο νέο ταμείο που δημιουργήσατε και στη νέα θυγατρική του, την ΕΔΗΣ. Και μέσα βάλατε το νερό, το ΑΤΤΙΚΟ ΜΕΤΡΟ, τη ΔΕΗ, τα δημόσια κτήρια, στην κατεύθυνση του να ιδιωτικοποιηθούν ή να λειτουργήσουν με βάση τις βέλτιστες πρακτικές, άρα να μεγαλώσει η εμπορευματοποίηση των όποιων εμπορευμάτων ή υπηρεσιών παρέχουν οι συγκεκριμένες υπηρεσίες. Με τα άρθρα 4 έως 17- τα υπόλοιπα άρθρα ουσιαστικά είναι ο κορμός του νομοσχεδίου - επιταχύνεται η απελευθέρωση της αγοράς ηλεκτρικής ενέργειας. Είναι μια απελευθέρωση που ξεκίνησε στα μέσα της δεκαετίας του '90 επί κυβερνήσεων ΠΑΣΟΚ, τη συνέχισαν οι κυβερνήσεις της Νέας Δημοκρατίας και τώρα την προχωράτε εσείς. Βεβαίως, μπορεί να διαφέρετε στις μορφές. Αντί, δηλαδή, για τη μικρή ΔΕΗ, τώρα να δημοπρατείται η ηλεκτρική ενέργεια. Αντί να προχωρήσει σε επενδύσεις και ιδιωτική επιχειρηματικότητα, την μετατρέπετε σε μεταπράτες, γιατί δεν έχουν σήμερα τα κεφάλαια, δεν θέλουν να επενδύσουν και δεν θέλουν να πάρουν το ρίσκο της επένδυσης φτιάχνοντας νέες παραγωγικές μονάδες ηλεκτρικής ενέργειας. Και τους λέτε, μην ανησυχείτε, θα γίνετε μεταπράτες, θα αγοράζετε φθηνό ρεύμα από τη ΔΕΗ, μέσα από τις δημοπρασίες, και θα το μεταπουλάτε πολύ ακριβότερα στα λαϊκά νοικοκυριά, στους «καταναλωτές» όπως τους ονομάζετε, για να βγάζετε κέρδος. Αέρα, δηλαδή, θα πουλάνε. Μεταπράτες! Και λέτε «νέα επιχειρηματικότητα», «υγιής επιχειρηματικότητα». Αυτά είναι καμώματα του παρελθόντος, που έκαναν και οι προηγούμενες κυβερνήσεις και τα συνεχίζετε και εσείς, ενδεχομένως εξυπηρετώντας άλλου είδους επιχειρηματικούς ομίλους. Μέσα από αυτήν τη διαδικασία, την οποία προωθείτε και επιταχύνετε, η ουσία είναι η εξής: Η συρρίκνωση της ΔΕΗ, η επιδείνωση της οικονομικής θέσης της ΔΕΗ, η επιδείνωση της θέσης των εργαζόμενων και πάνω από όλα, η αύξηση των τιμολογίων της ηλεκτρικής ενέργειας η οποία θα επέλθει μέσα από αυτήν τη διαδικασία. Δηλαδή, ο κόσμος θα πληρώνει πανάκριβα το ηλεκτρικό ρεύμα μέσα από τις δημοπρασίες τις οποίες θα κάνει. Ταυτόχρονα, δίνετε τη δυνατότητα όχι μόνο οι επιχειρηματικοί όμιλοι που δραστηριοποιούνται στον τομέα ηλεκτρικής ενέργειας παραγωγής ή εμπορίου, αλλά και άλλοι, μεγάλοι καταναλωτές - δηλαδή, μεγάλες επιχειρήσεις - να συμμετέχουν σε αυτήν τη δημοπρασία και να παίρνουν φθηνό ηλεκτρικό ρεύμα, κάτω του κόστους. Ξέρετε τι θυμίζει; Τη σύμβαση του ελληνικού δημόσιου με το γαλλικό δημόσιο ΠΕΣΙΝΕ. Αυτό θυμίζει η δική σας σύμβαση πάλι. Αυτό θυμίζουν τα νομοθετήματα τα οποία φέρνετε. Γιατί δεν έκανε τίποτα άλλο το αστικό κράτος διαχρονικά από το να στηρίζει το κεφάλαιο με κάθε τρόπο, φορτώνοντας τα βάρη στις πλάτες του λαού. Και οι υπερχρεωμένες δημόσιες υπηρεσίες έτσι έγιναν. Και σήμερα οι ιδιωτικοποιημένες δημόσιες επιχειρήσεις με αυτήν τη λογική θα λειτουργούν, της θωράκισης, του καπιταλιστικού κέρδους ή του δικού τους είτε συνολικά του κεφαλαίου και των επιχειρηματικών ομίλων. Από αυτήν την άποψη δεν φαίνεται τίποτα απολύτως το καινούργιο. Για αυτό ακριβώς λέμε εμείς ως ΚΚΕ ότι ο λαός δεν πρέπει να εξαπατηθεί μέσα από αυτήν την όξυνση της αντιπαράθεσης ανάμεσα στον νέο διπολισμό, που διαμορφώνεται σήμερα. Προσπαθούν να τον εξαπατήσουν, να κλείσουν τη λαϊκή δυσαρέσκεια εντός των τειχών, δηλαδή στις συμπληγάδες ανάμεσα στη Νέα Δημοκρατία και το ΠΑΣΟΚ από τη μια μεριά και από την άλλη πλευρά στο ΣΥΡΙΖΑ και τους ΑΝΕΛ. Ουσιαστικά επιδιώκουν να ευνουχίσουν τη λαϊκή δυσαρέσκεια, να ευνουχίσουν τη ριζοσπαστικοποίηση του κόσμου και την ανάγκη να οργανώσει την πάλη του με τέτοιο τρόπο και με τέτοιες μορφές που να ανταποκρίνεται στο σύνολο της επίθεσης που δέχεται, να ανταποκρίνεται στους μελλοντικούς σχεδιασμούς που έχει η Ευρωπαϊκή Ένωση, το ΝΑΤΟ, το Διεθνές Νομισματικό Ταμείο και οι κυβερνήσεις - συνολικά το κεφάλαιο και η αστική τάξη - βάζοντας στο στόχαστρο τους πραγματικά υπεύθυνους. Και πραγματικός υπεύθυνος είναι το καπιταλιστικό σύστημα, είναι το καπιταλιστικό κέρδος, είναι οι μονοπωλιακοί όμιλοι. Και απέναντι σ' αυτούς και τα συμφέροντά τους πρέπει να αντιπαρατεθεί. Μόνο με αυτόν τον τρόπο θα απεγκλωβιστεί από τις δαγκάνες του συστήματος, μόνο με αυτόν τον τρόπο θα χειραφετηθεί, μόνο με αυτόν τον τρόπο θα έχουν αποτέλεσμα οι αγώνες της λαϊκής τάξης και των υπόλοιπων λαϊκών στρωμάτων. Γιατί μπορούν να ανακόψουν την επίθεση, μπορούν να αποκαταστήσουν τις τεράστιες απώλειες που είχαν όλα τα προηγούμενα χρόνια. Καμμία κυβέρνηση δεν πρόκειται να τους δώσει πίσω τίποτα. Αντίθετα, θα τους παίρνει. Μόνο με αυτόν τον τρόπο, λοιπόν, μπορούν να ανοίξουν τον δρόμο για την ελπιδοφόρα προοπτική. Μια είναι η ελπιδοφόρα προοπτική για τον λαό και την εργατική τάξη: Η ανατροπή αυτού του σάπιου συστήματος, η αποδέσμευση από την Ευρωπαϊκή Ένωση και τον ΝΑΤΟ, η οικοδόμηση του σοσιαλισμού. Αυτή είναι η ελπιδοφόρα προοπτική. Όλα τα υπόλοιπα δεν αποτελούν τίποτα άλλο παρά δικαιολογίες γι' αυτούς που είναι θεραπαίνιδες ενός εκμεταλλευτικού συστήματος, ενός συστήματος που σαπίζει, που κάνει πολέμους, που δημιουργεί προσφυγιά και μετανάστευση, που δημιουργεί φτώχεια και εξαθλίωση. Αυτός είναι ο ρόλος που σας έχει ανατεθεί από την ιστορία. Να είστε θεραπαίνιδες ενός τέτοιου συστήματος.
Τον λόγο έχει ο κ. Μπαργιώτας από το Ποτάμι.
Ευχαριστώ, κυρία Πρόεδρε. Είμαστε πάλι, για πολλοστή φορά, σε μια διαδικασία εξπρές. Έχουμε μπερδευτεί κιόλας, γιατί είναι κάτι μεταξύ επείγοντος και κατεπείγοντος, μια και αποφασίσαμε να είναι επείγον αλλά τα χρονικά της περιθώρια είναι στα όρια του κατεπείγοντος. Έχουμε ένα υβρίδιο και μια διαδικασία η οποία έτσι κι αλλιώς είναι προσχηματική. Και ο εκφυλισμός του κοινοβουλευτικού έργου νομίζω ότι απεικονίζεται στην Αίθουσα αυτή τη στιγμή όπου είμαστε ελάχιστοι. Και είμαστε ελάχιστοι γιατί όλοι ψιλοκαταλαβαίνουμε ότι το τι θα ειπωθεί και το τι επιχειρήματα θα διατυπωθούν σ' αυτή την Αίθουσα, ελάχιστη σημασία έχει για το αποτέλεσμα, το οποίο έτσι κι αλλιώς είναι δεδομένο. Γίνεται προσπάθεια, λοιπόν, για να γίνει όσο το δυνατόν πιο επείγουσα η διαδικασία. Έχει, όμως, νομίζω ιδιαίτερο ενδιαφέρον το ότι η κυβερνητική Πλειοψηφία αρχίζει σιγά - σιγά να αποκτά χαρακτηριστικά τα οποία μετά το καλοκαίρι, τον Σεπτέμβριο, γίνονται όλο και πιο συγκεκριμένα. Τόσο στη συζήτηση για το Ελληνικό, όσο και κατά τη διάρκεια της επιτροπής χθες, ακούσαμε πράγματι απίθανα πράγματα. Ήττα στη διαδικασία της μετάβασης στον δημοκρατικό σοσιαλισμό είδε στην κύρωση για το Ελληνικό ο κ. Μπαλτάς. Θρίαμβο είδε ο κ. Φλαμπουράρης. Την ίδια μέρα από το ίδιο Βήμα. Ήττα βλέπει ο κ. Δημαράς για τα νερά, όπως είπε χθες, «εκσυγχρονιστική μεταρρύθμιση» την περιέγραψε ο κ. Τσακαλώτος. Κλαίει ο ένας, χαίρεται ο άλλος. Στην πραγματικότητα, όμως, η δουλειά γίνεται. Όλοι μαζί ψηφίζουν τα πάντα. Αυτό είναι το χαρακτηριστικό που σιγά - σιγά αρχίζει να αποτυπώνεται και να αποκρυσταλλώνεται. Σε μεγάλο βαθμό αυτό είναι μέρος μιας συγκεκριμένης τακτικής, που, επίσης, αρχίζει να γίνεται εμφανής. Είναι μια Κυβέρνηση σούπερ μάρκετ που πουλά σε όλους, ανάλογα με τις ανάγκες τους, ό,τι θέλουν να ακούσουν, όπως θέλουν να το ακούσουν. Και τελικά κάνει αυτό που θεωρεί ότι πρέπει να κάνει, ψηφίζει τα πάντα συντεταγμένα. Έτσι, έχουμε πλέον στη χώρα μια κυβερνητική Πλειοψηφία η οποία είναι συμπαγής. Ταυτόχρονα, όμως, είναι και άμορφη, δεν έχει πολιτικά χαρακτηριστικά, δεν έχει ιδεολογικό και πολιτικό πρόσημο εκ των πραγμάτων, ούτε συνισταμένη κυβερνητική. Μην γελιόμαστε. Η κακοφωνία, όπως είπα, αξιοποιείται. Και στα πλαίσια της κακοφωνίας πρέπει κανείς να εντάξει τη διαφοροποίηση που διαβάζουμε σήμερα στον Τύπο από την πλευρά των Οικολόγων, παρ' όλο που είναι πρωτοφανές Υπουργός της Κυβέρνησης να μην ψηφίζει διάταξη νομοσχεδίου της Κυβέρνησης. Όμως, εκ του ασφαλούς κακοφωνία είναι στην πραγματικότητα και δεν συνιστά κανενός είδους πολιτική διαφωνία. Έτσι, έχουμε μια Πλειοψηφία η οποία ψηφίζει, ξεψηφίζει, ξεφτιλίζεται και τα παίρνει πίσω σε τρεις μέρες, σε δυο μήνες. Αναγορεύει σε εθνική αναγκαιότητα την πώληση της ΕΥΔΑΠ, για παράδειγμα, που τη θεωρούσε κατοχή και εθνική προδοσία πριν από λίγο καιρό, χωρίς κανέναν ενδοιασμό. Αλλά δεν μας λέει γιατί δεν ξέρει και η ίδια τι κάνει. Μετάβαση στον σοσιαλισμό, όπως λέει ο κ. Μπαλτάς; Εκσυγχρονισμό; Διαχείριση από μέρα σε μέρα μιας κατάστασης, η οποία ξεπερνάει εκ των πραγμάτων και τις στρατηγικές και τις τακτικές της δυνατότητες; Το πρόβλημα είναι ότι έχοντας απέναντί μας τέτοιου είδους Πλειοψηφία, η οποία ψηφίζει ό,τι να ҆ναι όπως να ҆ναι, επαναλαμβάνω, η κοινοβουλευτική διαδικασία, όντως, δεν έχει νόημα εξ ορισμού. Γίνεται εξ ορισμού εις ώτα μη ακουόντων, καθώς ο καθένας λέει το δικό του, κάνει αυτό που πρέπει να κάνει και σηκώνεται και φεύγει. Το πρόβλημα σε αυτό είναι ότι αυτή η διαρκής απαξίωση της κοινοβουλευτικής διαδικασίας, υπονομεύει την ίδια τη δημοκρατία. Και ήσασταν εσείς, κύριοι συνάδελφοι, που τα καταγγέλλατε αυτά κάποτε και τα κάνετε τώρα. Η πλήρης αποπολιτικοποίηση, η αντικατάσταση της ιδεολογίας από πολιτικό κυνισμό, ουσιαστικά υπονομεύει την ίδια τη δημοκρατία. Και αισθάνομαι την ανάγκη να το πω - έχω την αίσθηση ότι δεν ενδιαφέρει κανέναν, αλλά πρέπει να διατυπωθεί - γιατί στο βαλκανικό πρότυπο αποτυχίας κράτους που έχουμε δει στα προηγούμενα χρόνια σε πολλά παραδείγματα, αυτή η θεσμική αποτυχία οδηγεί στην αγκαλιά του υποκόσμου. Και επειδή έχει αρχίσει να μας χαιρετά από τις γωνίες, νομίζω ότι πρέπει να ειπωθεί και να καταγραφεί και ας μην ενδιαφέρει κανέναν. Ας πάμε, λοιπόν, στο νομοσχέδιο και στο πρώτο κεφάλαιο, όπου είναι η καταγραφή αυτού που λέγαμε προηγουμένως, απόλυτος πολιτικός κυνισμός. Είμαι σίγουρος ότι κάποιοι - όχι όλοι, αλλά κάποιοι - από την κυβερνητική Πλειοψηφία αισθάνονται και έξυπνοι, ότι έχουν κάνει μεγάλη εξυπνάδα εξαπατώντας αγρότες, μικρούς ξενοδόχους και νέους επιστήμονες του περίφημου κινήματος της γραβάτας μέσα σε τρεις μήνες, αφού παίρνουν πίσω, ουσιαστικά, αυτά που υποτίθεται ότι έδωσαν πριν από λίγους μήνες. Κανένας σας δεν φαίνεται να προβληματίζεται από το τι είδους μήνυμα είναι αυτό για τον νέο αγρότη, τι εκλαμβάνει για την Κυβέρνηση, αλλά κυρίως για την πολιτική και τους πολιτικούς εν γένει απέναντι σε αυτό το «μπαταχτσιλίκι» ο νέος αγρότης, οι νέος ξενοδόχος, ο νέος Έλληνας που απομακρύνεται από την πολιτική. Και είπα προηγουμένως που οδεύει. Το ότι ο ασφαλιστικός, βέβαια, νόμος είναι τρύπιος, ότι ψηφίστηκε μόνο και μόνο ως μνημονιακή επιταγή, εντελώς αποσυνδεδεμένος από την πραγματική ανάγκη για βιώσιμο ασφαλιστικό σύστημα στη χώρα, κάτι το οποίο έχει αρχίσει ήδη να φαίνεται με την αδυναμία του ΙΚΑ να δώσει συντάξεις και με τις τρύπες να μεγαλώνουν από παντού, δεν ενδιαφέρει κανέναν. Είπαμε, η Πλειοψηφία ψηφίζει οτιδήποτε θεωρείται κομματικά σκόπιμο μέχρι την άλλη μέρα το πρωί. Τα παραπάνω πηγαίνουν παραπίσω. Καμμία σημασία. Στο δεύτερο κεφάλαιο έχουμε, δυστυχώς, ακόμα μία έκφραση πολιτικού αμοραλισμού. Σας αρέσει, δεν σας αρέσει, κύριοι συνάδελφοι, ό,τι και να λέτε η μεταφορά όλης της κρατικής περιουσίας σε μια ανώνυμη εταιρεία της οποίας επικεφαλής τα επόμενα ενενήντα εννιά χρόνια θα είναι ρωσοαγγλογάλλος, είναι καταγεγραμμένη στην ελληνική πολιτική ιστορία με τον τίτλο «Εποπτεία και εκχώρηση». Αυτό είναι στην πραγματικότητα. Έτσι είναι. Θέλετε να συζητήσουμε αν είναι λιγότερο ή περισσότερο, αν είναι λίγο καλύτερα ή λίγο χειρότερα; Στην πραγματικότητα όλη η περιουσία του ελληνικού δημοσίου παραχωρείται σε έναν οργανισμό που διοικείται από έναν ευρωπαίο για τα επόμενα ενενήντα εννιά χρόνια. Και αυτό είναι κατόρθωμα. Τα είπαμε για το 1897. Ούτε τότε έγινε αυτό. Να μην τα ξαναλέμε. Πρόκειται περί ενός άθλου αυτής της «Κυβέρνησης εθνικής σωτηρίας» η οποία μίλαγε για κατοχές, η οποία μίλαγε για προδοσίες και η οποία εκχωρεί τη δημόσια περιουσία σε έναν ανεξάρτητο οργανισμό που διοικείται από τρίτους. Αυτή είναι η πραγματικότητα. Αυτό που θέλω να σχολιάσω, είναι αυτό που είπε ο κ. Τσακαλώτος χθες - δυστυχώς δεν είναι τώρα εδώ - και μου έκανε πολύ μεγάλη εντύπωση. Είπε μεταξύ άλλων ο κ. Τσακαλώτος, χθες, στην επιτροπή, ότι η παραχώρηση όλων των ΔΕΚΟ στην περίφημη «ΕΔΗΣ Α.Ε». γίνεται για να τις προστατεύσει από την κακιά συνήθεια των παλαιών κομμάτων να τις διορίζουν και να έχουν αναξιοκρατικές διοικήσεις. Η εκχώρηση της περιουσίας ως φάρμακο για τον παλαιοκομματισμό. Έμεινα πραγματικά άφωνος, «παγωτό» που λένε και τα πιτσιρίκια. Αν έχουμε βρει το φάρμακο για τον παλαιοκομματισμό και είναι τόσο εύκολο, έχουμε κάτι νοσοκομεία που είναι εξόχως προβληματικά, με μάνατζμεντ του '50, διαφθορά, ευνοιοκρατία. Καρδιολόγος χρειάζεται στα Τρίκαλα, καθαρίστριες να στέλνει ο κ. Πολάκης γιατί έτσι τον βολεύει. Να κάνουμε, λοιπόν, και μια «Νοσοκομεία Α.Ε.», να βάλουμε έναν Σουηδό επικεφαλής για τα επόμενα ενενήντα εννιά χρόνια και καθαρίσαμε. Ωραιότατα. Το λύσαμε κι αυτό. Και μετά να πάμε στα Υπουργεία, όπου έχουν διοριστεί είκοσι επτά χιλιάδες επτακόσιοι τον τελευταίο ενάμιση χρόνο και μόνο, να κάνουμε και μια «Διακυβέρνηση Α.Ε.», να βάλουμε κι εκεί έναν αρχηγό. Να βρούμε - προτείνω εγώ - κανέναν μικρανεψιό του Όθωνα, να του δώσουμε τα κλειδιά, να μην κουράζεστε ως αριστερή διακυβέρνηση. Θα μας λύσουν το πρόβλημα του δημοσίου και του εκσυγχρονισμού του οι ξένοι για τα επόμενα ενενήντα εννιά χρόνια. Θα μπορούσε να είναι αστείο, αλλά δεν είναι. Δεν είναι καθόλου αστείο. Και δεν είναι αστείο, γιατί ο Υπουργός λέει αυτά τα «κουλά» σε πλήρη επίγνωση του τι λέει, κυρίως για να καλύψει αυτά που είπε πριν, χθες το βράδυ. Παραδέχτηκε ο κύριος Υπουργός - ό,τι και να λέει - ότι οι ιδιωτικοποιήσεις και του νερού και της ΔΕΗ και οτιδήποτε άλλο έχει πάει στη συγκεκριμένη υπηρεσία, είναι εφικτό όσο θα είναι αυτός Υπουργός. Τα ίδια έλεγε για το αφορολόγητο την άνοιξη. Βλέπετε, οι Υπουργοί είναι λίγο εύπλαστοι τα τελευταία χρόνια και οι δηλώσεις - ειδικά αυτές οι κάθετες δηλώσεις - απολήγουν στον καλύτερο προγνωστικό παράγοντα για το τι θα γίνει αμέσως μετά. Για να κλείσω με την ενέργεια, που είναι ουσιαστικά το πιο σημαντικό και το πιο καίριο θέμα που περιέχει αυτό το νομοσχέδιο και το οποίο θα έπρεπε να συζητηθεί με διαφορετικού τρόπου συζήτηση και διαφορετική σοβαρότητα, είναι - όπως είπα και χθες - μια πολύ μεγάλη μεταρρύθμιση - μια πολύ μεγάλη ευκαιρία επίσης - η οποία, δυστυχώς, είναι και κουτσουρεμένη και εισάγεται με τη διαδικασία αυτή που εισάγεται. Δεν ξέρω γιατί. Έτσι κι αλλιώς, μια ήττα παραπάνω, μια ήττα παρακάτω είμαι σίγουρος ότι όπως και να ήταν διατυπωμένη, θα την ψηφίζατε, δεν υπάρχει περίπτωση. Δεν μπορώ να καταλάβω γιατί σπρώχνεται με συνοπτικές διαδικασίες. Θα μπορούσε να είναι οτιδήποτε. Η μετάβαση στο δημοκρατικό σοσιαλισμό μπορεί να περιμένει, έχει υπομονή. Η απελευθέρωση της αγοράς ενέργειας είναι μια πολύ μεγάλη ευκαιρία για τη χώρα. Θα μπορούσε, υπό τις κατάλληλες συνθήκες, να ανοίξει την ενέργεια σε πολύ μεγάλες επενδύσεις, ακόμα και τώρα, με αυτό το δυσμενές κλίμα και τη δυσμενή εικόνα που έχει δημιουργήσει η χώρα στο εξωτερικό, γιατί υπάρχει ενδιαφέρον, υπάρχουν συγκεντρωμένα κεφάλαια και υπάρχει πραγματικά δυνατότητα να αναπτυχθούν επιχειρήσεις, να δημιουργηθούν θέσεις εργασίας, καινοτομία και να έρθουν κεφάλαια στη χώρα. Είναι μια εξαιρετικά δύσκολη και περίπλοκη διαδικασία. Είπα και χθες - το λέω και σήμερα - ότι υπάρχουν ακόμα και ενδοιασμοί - εγώ, τουλάχιστον, έχω από τα λίγα που μπορώ να αντιληφθώ για τον τομέα - για το αν υπάρχει η τεχνογνωσία και το ανθρώπινο δυναμικό για να εφαρμόσει μια τέτοιου είδους μεταρρύθμιση στο χώρο της ενέργειας, στους χρόνους που απαιτούνται, οι οποίοι είναι σύντομοι και θα τους δούμε στην πορεία, γιατί, παρεμπιπτόντως, χρονοδιαγράμματα εδώ δεν έχει. Το νομοσχέδιο κατεβαίνει πραγματικά χωρίς χρονοδιαγράμματα. Θα επιβληθούν από την τρόικα, φαντάζομαι, από αξιολόγηση σε αξιολόγηση με το στανιό. Όμως, αυτήν τη στιγμή δεν έχει. Αντ' αυτού, λοιπόν, προτιμήθηκε η γνωστή οδός, στα γρήγορα κάνουμε ένα νομοσχέδιο, αποσυνδεδεμένο από την πραγματική ανάγκη, αποσυνδεδεμένο της πραγματικότητας, μόνο και μόνο για να ψηφιστεί στη Βουλή, να πάρουμε την επιχορήγηση και μετά να ξεχαστεί μέχρι να μας το ξαναφέρουν οι ξένοι, όπως μας φέρνουν διάφορα θέματα που έχουν ψηφιστεί από όλες τις κυβερνήσεις διαχρονικά και στα οποία δεν έχει γίνει τίποτα. Το μυστικό εδώ είναι ότι ξέρουμε όλοι ότι κανείς δεν πρόκειται να προσπαθήσει να το εφαρμόσει. Κυριαρχούν ιδεοληψίες, αλλά νομίζω ότι υπάρχει και αντικειμενική αδυναμία ακόμα και σε ανθρώπινους πόρους και μέσα στην Κυβέρνηση. Δεν νομίζω ότι αυτή η Κυβέρνηση είναι ικανή να συλλάβει και να εφαρμόσει αποτελεσματικά τέτοιου είδους και τέτοιας κλίμακας αλλαγές. Δεν μας έχει δώσει κανένα τέτοιο παράδειγμα μέχρι τώρα. Η βασική αντίληψη, βέβαια, είναι ότι είναι ότι είναι κόλπα σε βάρος των κουτόφραγκων, θα πάρουν τα χρήματα και θα τελειώσουν. Όπως έλεγα, η κυβερνητική Πλειοψηφία έχει αποκρυσταλλωθεί πλέον, παρ' όλες τις κακοφωνίες, τις οριακές παλικαριές του τύπου «δεν ψηφίζω το νερό» εκ του ασφαλούς κλπ., στην πραγματικότητα ψηφίζει τα πάντα. Οτιδήποτε χρειαστεί να ψηφιστεί, ψηφίζεται χωρίς να υπάρχει καμμία κουβέντα. Δεν χρειάζεται καν διαβούλευση και διάλογος. Οι δόσεις να παίρνονται. Το ερώτημα, όμως, κύριοι συνάδελφοι, είναι για πού, για τι; Έχει πραγματικό ενδιαφέρον, έχω πραγματική απορία για το εξής: Θα ήθελα να ακούσω από την Κυβέρνηση όλη αυτή η διαδικασία, όπως αποτυπώνεται τους τελευταίους μήνες εδώ μέσα και έξω στην κοινωνία, που οδεύει; Τι ακριβώς θέλετε να κάνετε; Τι θέλετε να αφήσετε για τις μελλοντικές γενιές; Ποιος είναι ο στρατηγικός στόχος σας; Είναι η μετάβαση στον σοσιαλισμό; Είναι ο εκσυγχρονισμός; Έχετε ιστορική προοπτική ή τελειώνει την άλλη εβδομάδα; Ενδιαφέρεστε για το τι θα γράψει η ιστορία ή σας ενδιαφέρει μόνο τι θα γράψει αύριο η «ΑΥΓΗ»; Για το δεύτερο δεν χρειάζεται να ανησυχείτε καθόλου. Είμαι σίγουρος. Για το πρώτο, όμως, καλό θα ήταν τουλάχιστον να καταγραφεί η άποψή σας, η επιδίωξή σας και το τι θέλετε, γιατί εδώ και πολύ καιρό κανείς από εμάς, αλλά πολύ φοβάμαι και από εσάς, δεν ξέρει τι θέλετε και πού θέλετε να πάτε αυτήν τη χώρα. Σας ευχαριστώ.
Ευχαριστούμε και εμείς και για την τήρηση του χρόνου. Τον λόγο τώρα έχει ο κ. Παπαχριστόπουλος. Μετά τον λόγο θα λάβει ο κ. Γεωργιάδης και θα ολοκληρώσουμε τον κύκλο των εισηγητών - αγορητών. Ορίστε, κύριε Παπαχριστόπουλε, έχετε τον λόγο.
Ευχαριστώ, κυρία Πρόεδρε. Θέλω να διαβάσω κατά λέξη - κι έχει σχέση με τη σημερινή κουβέντα - τι ακριβώς έλεγε ο τότε γενικός γραμματέας Διαφάνειας και Ανθρωπίνων Δικαιωμάτων, ο Γιώργος Σούρλας. Ο Σούρλας - για όποιον δεν ξέρει την ιστορία του - θέλω να σας θυμίσω ότι ήταν ο μοναδικός Βουλευτής που - κόντρα τότε μάλιστα στο κόμμα του - έκανε την πρώτη ερώτηση για τον Γιώργο Κοσκωτά. Παλιές ιστορίες. Ένας άνθρωπος καθαρός, τίμιος και αδέκαστος. Γύρω στο 2013, λοιπόν, ο Γιώργος Σούρλας επικαλέστηκε την απόφαση 3578/2010 του Συμβουλίου της Επικρατείας, με την οποία αυτό έκρινε ότι η ίδρυση και λειτουργία παρανόμως τηλεοπτικών σταθμών αντίκειται στο Σύνταγμα από το οποίο απορρέει η υποχρέωση του κράτους για την πιστή εφαρμογή των νόμων και της αρχής της ισότητας. Και βέβαια προφανέστατα και αυτή η απόφαση του Συμβουλίου της Επικρατείας συνιστά νομολογία. Έλεγε κι άλλα πολλά τότε ο Γιώργος ο Σούρλας. Έλεγε για τον παράνομο τρόπο που λειτουργούσαν τα κανάλια, για την ασυδοσία, για το πόσο επηρέαζαν τότε το πολιτικό σκηνικό. Θέλω, επίσης, να επικαλεστώ - κι έχει κι αυτό μεγάλη σημασία στη σημερινή μας κουβέντα - ένα βιβλίο που έγραψε ο Τόμας Μαν λίγο πριν ανέβει ο Χίτλερ στην εξουσία. Ο τίτλος του βιβλίου είναι: «ο Μάριο και ο Μάγος». Αναφερόταν ο Τόμας Μαν τότε στο πόσο πραγματικά κρεουργούσαν τον ορθό λογισμό οι δεισιδαιμονίες, η μεταφυσική, οι υπερβολές, τα ψέματα, ο λαϊκισμός, που είχαν σαν αποτέλεσμα αυτό που σας είπα. Ζούμε - πιστεύω - μια version αυτής της ιστορίας σήμερα, όπου ο ορθός λογισμός έχει δώσει τη θέση του σε άλλα πράγματα. Δεν θέλω να τα χαρακτηρίσω. Χθες, για παράδειγμα, είδαμε ότι ένας απ' αυτούς που διεκδικούσαν μια άδεια και είχε φτάσει κοντά στο να την πάρει, για λόγους νομιμότητας και τίποτε άλλο, έφυγε από τη μέση. Θα περίμενε κανείς κάπως να μαζευτούν οι επικριτές του, αυτοί που σχεδόν είχαν βασίσει όλη τους την επιχειρηματολογία επάνω στη «διαπλοκή» που στήνει αυτή η Κυβέρνηση και που είχαν σαν προμετωπίδα τον συγκεκριμένο επιχειρηματία. Όχι μόνο δεν το κάνουν, αλλά κατά περίεργο τρόπο ακούμε πάλι επιχειρήματα που αγγίζουν τα όρια του παραλογισμού. Και σκέφτεται κανείς: Γιατί; Θα μου πεις, είναι όλοι έτσι; Όχι. Εγώ πιστεύω ότι και στην Αντιπολίτευση υπάρχουν καθαρά μυαλά που αυτήν τη στιγμή δεν μιλάνε. Τα λέω όλα αυτά, αγαπητοί συνάδελφοι, γιατί αρκεί να διαβάσει κανείς με προσοχή αυτές τις δύο σελίδες. Δεν χρειάζεται να διαθέσει πολύ χρόνο, δύο σελίδες είναι όλες κι όλες. Κανείς και κατ' αρχάς ούτε ο Υπουργός, ο κ. Τσακαλώτος, δεν είπε ότι δεν θα μπορούσαν να έχουν γίνει και καλύτερα τα πράγματα. Το έχει παραδεχθεί ο ίδιος και μπράβο του και συμφωνώ κι εγώ μαζί του. Τι λέει όμως εδώ αυτό το κείμενο για την ΕΔΗΣ; Ένας είναι ο μέτοχος - το ξέρουμε πάρα πολύ καλά - και αυτός αποφασίζει. Πώς να γίνει δηλαδή ιδιωτικοποίηση; Αυτή τη δουλειά την έκανε το ΤΑΙΠΕΔ. Μια ελληνική κυβέρνηση θα αποφασίσει. Αυτή είναι ο μοναδικός μέτοχος. Θέλω να πω το εξής, ότι η υπερβολή έχει περισσέψει σ' αυτήν την Αίθουσα μέσα. Νομίζω ότι αργά ή γρήγορα θα φανεί η υπερβολή, η παραποίηση της αλήθειας, η ανακρίβεια, διότι έχει κοντά ποδάρια. Το πιστεύω αυτό και το πιστεύω ακράδαντα. Πάντα ο ορθός λογισμός επικρατούσε. Τον πλήρωσαν πολλοί ακριβά μεγάλοι επιστήμονες, μεγάλοι καλλιτέχνες, μεγάλοι πολιτικοί, αλλά πάντα επικρατούσε. Πιστεύω ότι θα επικρατήσει και τώρα. Άκουσα τον εκπρόσωπο του ΠΑΣΟΚ, τον κ. Μανιάτη, να λέει πάλι ότι κάποιοι πρέπει να ζητήσουν συγνώμη, να μιλάει πάλι, με έμφαση, για πολιτικούς απατεώνες και διάφορα τέτοια. Θέλω να θυμίσω στον κ. Μανιάτη, γιατί κι αυτός εμπλέκεται, ίσως άθελά του, μερικά ονόματα. Γιατί τον τελευταίο καιρό, με απίστευτη ελαφρότητα, είδαμε κάποιους να απαξιώνουν μία τράπεζα. Εγώ πιστεύω ακράδαντα ότι η τράπεζα θα βρει τον δρόμο της και θα τον βρει ίσως καλύτερα απ' όσο φαντάζονται κάποιοι. Σε ώρες ευθύνης πρέπει να είμαστε πολύ προσεκτικοί, όταν μιλάμε για το τραπεζικό σύστημα. Θέλω να θυμίσω ότι ο κ. Γαβρίλης ήταν πρόεδρος της Τράπεζας Αττικής από το 2010 έως τον Ιούνιο του 2016, δηλαδή μέχρι πριν μερικούς μήνες. Ο διευθύνων σύμβουλος ο Αλέξανδρος Αντωνόπουλος, που κατέθεσε και στην εξεταστική επιτροπή, παλιά ήταν πρόεδρος στο Παρακαταθηκών και Δανείων. Όλοι αυτοί ήταν κρατικοί λειτουργοί που δεν τους διόρισε ο ΣΥΡΙΖΑ. Ονόματα όπως η κ. Ζευγώλη, ο κ. Μπακατσέλος, ο κ. Μάναλης, ο οποίος προσέλαβε μάλιστα και τον Μουσά για δύο χρόνια, ο κ. Σελλιανάκης, ο κ. Βογανάτσης, ήταν σκληρά μέλη των κομματικών μηχανισμών των δύο μεγάλων κομμάτων. Και προστάτες τους - ω του θαύματος! - είναι όλοι οι Υπουργοί της Νέας Δημοκρατίας και του ΠΑΣΟΚ. Δεν ξέρω τι άλλα επιχειρήματα μπορεί να έχει κανείς και πώς αποφασίστηκε να παίρνει δάνεια ή όχι ο συγκεκριμένος υπερθεματιστής, που έχασε τελικά την άδεια και που τον πόνο του εγώ τον καταλαβαίνω. Έγινε απίστευτος θόρυβος. Κι εδώ θέλω να είμαι ρεαλιστής. Έχω πει πολλές φορές ότι είναι μια πραγματικότητα για σκληροτράχηλους παίκτες. Κάθε μέρα, πέντε κανάλια, πέντε μεγάλες εφημερίδες και πέντε ραδιόφωνα λυσσομανάνε και λένε ανακρίβειες, παραποιούνε την αλήθεια. Δεν χαρακτηρίζω και είμαι πολύ προσεκτικός, γιατί ακούω εκφράσεις που φεύγουν για ψύλλου πήδημα εδώ μέσα. «L' etat c' est moi». «Η εξουσία είμαι εγώ». Κάποιοι έχουν ιδιοκτησία και αντίληψη στο κράτος και σήμερα, δεν ξέρω, αντιδρούν σαν να έχουν σύνδρομο στέρησης, σε μια Κυβέρνηση που δεν κάνει τίποτα περισσότερο και τίποτα λιγότερο από το να προσπαθεί να βάλει τάξη σε μια πραγματικότητα που ήταν ζοφερή. Κι αν γίνομαι κουραστικός, θα το ξανακάνω. Κανένας από αυτή την Κυβέρνηση δεν παραπέμπεται στη δικαιοσύνη. Ο κ. Χαρδούβελης παραπέμπεται. Η κ. Στουρνάρα ελέγχεται. Ο κ. Μαντέλης παραπέμπεται. Ο κ. Λαυρεντιάδης παραπέμπεται. Ο κ. Κοντομηνάς παραπέμπεται. Η οικογένεια Γριβέα παραπέμπεται. Θέλω να θυμίσω ότι η μετάφραση της «SIEMENS» έγινε και η δίκη θα προχωρήσει. Να θυμίσω ότι η υπόθεση της «ENERGA», η μεγαλύτερη απάτη, κι αυτή παραπέμπεται. Και ων ουκ έστιν αριθμός δίκες προχωράνε. Γιατί κάποιοι μας λένε: «Τι ακριβώς κάνετε;». Δεν ξέρω, να ζητήσω συγνώμη; Εγώ να το κάνω. Γιατί άκουσα τον κ. Μανιάτη να λέει: «Ζητήστε συγνώμη». Να το κάνω πραγματικά. Για ποιο πράγμα όμως κι όταν εσύ, που στην κυριολεξία λεηλάτησες αυτή τη χώρα τα τελευταία σαράντα χρόνια, δεν έχεις κάνεις την αυτοκριτική σου; Εγώ δεν λέω για τα τελευταία πέντε χρόνια, αλλά για τα τελευταία σαράντα χρόνια. Είναι σχήμα οξύμωρο, ξέρετε, να λες ζητήστε συγνώμη και να μιλάς για πολιτικούς απατεώνες. Εγώ πιστεύω ότι σας κάνει κακό αυτή η επιλογή αντιπολίτευσης και δεν θα πάει πολύ μακριά. Θέλω να πιστεύω ότι αργά ή γρήγορα αυτή η Κυβέρνηση θα βάλει σε τάξη τη χώρα. Κάνει αγώνα τώρα για τα 2,8 δισεκατομμύρια. Προϋπόθεση είναι αυτά τα δεκαπέντε προαπαιτούμενα. Το δεύτερο βήμα της είναι το χρέος, το οποίο - λυπάμαι που το λέω - το θεωρούσατε βιώσιμο και μάλιστα, ήσασταν άνετοι με τα φοβερά πλεονάσματα του 3,5% και 4,5%. Ποτέ δεν είναι αργά - γιατί άκουσα τον Αρχηγό της Αξιωματικής Αντιπολίτευσης - να παλέψουμε για χαμηλά πλεονάσματα 2% μετά το 2018. Χείρα φιλίας εγώ του τείνω να πάμε μαζί. Το επόμενο βήμα είναι η ποσοτική χαλάρωση του Ντράγκι. Για όσους δεν το έχουν καταλάβει είναι μηνύματα πολύ δυνατά στις αγορές. Ήδη αυτή τη στιγμή που μιλάμε - και δεν το λέει μόνο ο Σταθάκης - το πρόσημο στο τέλος του χρόνου θα είναι θετικό για την οικονομία. Δεν θα είναι ύφεση. Θα είναι μικρό μεν αλλά θετικό. Και όλοι μιλάνε για πάνω από 2,5% και 2,7% τον επόμενο χρόνο. Με πολλή σεμνότητα ο Πρωθυπουργός μίλησε για δύο χρόνια, ενώ ο ίδιος ο Κλάους Ρέγκλινγκ έλεγε ότι μπορούμε να βγούμε στις αγορές και το 2017. Ο Πρωθυπουργός δεν είπε για το 2017. Είπε να βγούμε στις αγορές το 2018. Δεν βλέπω, δηλαδή, τον λόγο που γίνεται αυτή τη στιγμή αυτός ο απίστευτος πόλεμος. Γιατί εγώ πιστεύω ότι ναι, λάθη κάναμε - λάθη δεν κάνουν μόνο όσοι είναι στα μνήματα - και θα κάνουμε και άλλα. Όσοι δεν κάνουν τίποτα, τότε ναι, δεν κάνουν λάθη. Θέλω να πω - και τελειώνω - ότι ξέρουμε πολύ καλά ότι ο κόσμος υποφέρει. Αυτό εκμεταλλεύεστε. Μόνο που δεν υποφέρει από εμάς. Δεν λεηλατήσαμε εμείς τη χώρα. Κάποιοι άλλοι τη λεηλάτησαν και το έκαναν με πολύ άσχημο τρόπο. Είμαστε εδώ καμμιά εκατοστή Βουλευτές που δεν ήρθαμε να πλουτίσουμε. Δεν ήρθαμε να κάνουμε χρήματα μέσα στη Βουλή. Μπορούσαμε να το κάνουμε εκτός, στις δουλειές μας. Είναι χρέος και θα βάλουμε θέμα στην Κυβέρνηση για την υψηλή φορολογία που πρέπει πέσει και για τον υψηλό ΦΠΑ που πρέπει να κατέβει και για τις μεγάλες εισφορές και για τη φορολογία στα ακίνητα. Ήδη το έχει κάνει η Κυβέρνηση και πιστεύω ότι θα είναι οι πρώτες διορθωτικές κινήσεις. Είναι μια Κυβέρνηση που της εύχομαι ειλικρινά - και το πιστεύω - να μην αλλάξει ρότα. Εάν αυτή η χώρα έφτασε εδώ που έφτασε είναι γιατί κάποιοι από το πολιτικό προσωπικό, όχι όλοι, έβαζαν βαθιά «το χέρι στο μέλι» και το έκαναν συστηματικά. Και είναι κρίμα, γιατί στην κορυφή του παγόβουνου φαίνεται μόνο ο Άκης Τσοχατζόπουλος. Όχι, δεν ήταν μόνο ο Άκης. Ήταν πολλοί. Πιστεύω, λοιπόν, ότι αυτές οι κινήσεις θα γίνουν. Αυτό κοιτάνε να εκμεταλλευτούν γρήγορα, γιατί ξέρουν ότι δεν θα έχουν λόγο ύπαρξης. Αυτή η Κυβέρνηση - σας το λέω ρητά - θα βγάλει τη χώρα απ' αυτή την επιτήρηση. Θα γράψει ιστορία, είτε κάποιοι κάνουν αυτά που κάνουν σήμερα είτε όχι. Ευχαριστώ.
Ευχαριστούμε, κύριε Παπαχριστόπουλε. Τον λόγο έχει τώρα ο κ. Γεωργιάδης και μετά θα δώσω τον λόγο στον Υπουργό κ. Σκουρλέτη. Ορίστε, κύριε συνάδελφε, έχετε τον λόγο.
Ευχαριστώ πολύ, κυρία Πρόεδρε. Αγαπητοί συνάδελφοι Βουλευτές, για άλλη μία φορά η ιστορία επαναλαμβάνεται για να δικαιώσει όσους πιστεύουν ότι εξελίσσεται κυκλικά και όχι γραμμικά. Άλλο ένα μνημόνιο, λοιπόν, άλλη μία αξιολόγηση δανειστών, άλλο ένα σχέδιο νόμου με τα λεγόμενα προαπαιτούμενα και όλα τα πολλά ευρηματικά που ανακαλύπτετε κάθε φορά. Μπορεί βέβαια συνήθως να χρησιμοποιούμε αυτή την έκφραση, που θα πω, για να υπονοήσουμε μία πολύ σοβαρή αβλεψία ή παράβλεψη κάποιας προσωπικότητας στην ιστορία της ανθρωπότητας που εξαιτίας της οδηγηθήκαμε και σε πόλεμο ή χάθηκε η ειρήνη, αλλά εδώ πρόκειται για την καταστροφή ενός λαού. Πιστεύω, λοιπόν, ότι μικρή αξία έχει αυτή τη στιγμή να συζητήσουμε άρθρο προς άρθρο ή μνημόνιο προς μνημόνιο για το ποια παραχώρηση κυριαρχίας είναι καλύτερη ή χειρότερη. Όλα πάνω κάτω την ίδια συνταγή εφαρμόζουν και την ίδια δυστυχία φέρνουν στην πατρίδα μας. Παρ' όλα αυτά οφείλω να ευχαριστήσω την Κυβέρνηση διότι αυτή τη φορά νοιάστηκε πραγματικά για εμάς και δεν μας έφερε πεντακόσιες σελίδες ή κάποιες χιλιάδες σελίδες να διαβάσουμε μέσα σε ένα Σαββατοκύριακο, αλλά μόλις τριάντα τρεις, για να προλάβουμε να μελετήσουμε. Και εάν προβληματίζεστε μήπως αυτές οι τριάντα τρεις αυτές σελίδες αυτού του πονήματος δεν αρκούν για να περιγράψουν τα θαυμαστά επιτεύγματα της Κυβέρνησης ΣΥΡΙΖΑ - ΑΝΕΛ, να σας καθησυχάσω και να σας υπενθυμίσω «ουκ εν τω πολλώ το ευ». Είμαι σίγουρος ότι αυτή η Κυβέρνηση ακόμα και σε κείμενο μισής σελίδας είναι ικανή να πουλήσει ή - πιο σωστά - να ξεπουλήσει τη μισή Ελλάδα. Το έχετε αποδείξει, και με το παραπάνω, ότι όλα τα «σφάζετε» και όλα τα «μαχαιρώνετε» και μάλιστα όσο όσο: Αεροδρόμια, λιμάνια, τράπεζες, εκτάσεις - «φιλέτα» όπως το Ελληνικό, ακτές, νερά, φυσικό αέριο, αυτοκινητόδρομους, σιδηρόδρομους. Κι όλα αυτά τα δίνετε για ένα κομμάτι ψωμί. Και όλα αυτά για να προσπαθήσετε να παραμείνετε στην Κυβέρνηση για ένα ακόμα μικρό χρονικό διάστημα - γιατί σύντομα δεν θα είσαστε Κυβέρνηση - και να έχετε προλάβει να κάνετε και κάποιες δουλίτσες ακόμη. Προσωπικά βρίσκομαι στην άχαρη θέση να ζητήσω και μία χάρη διότι μέσα στη χαρά μας με τη συμφωνία που κάναμε για το Ελληνικό ξεχάσαμε να τη ζητήσουμε από την Ολομέλεια. Παρακαλούμε πολύ, αγαπητοί συνάδελφοι της Κυβερνήσεως ΣΥΡΙΖΑ - ΑΝΕΛ, κρατήστε γερά, βάλτε κόκκινες γραμμές, όπως μόνο εσείς ξέρετε βέβαια, σκίστε τα μνημόνια, όπως μόνο εσείς ξέρετε βέβαια, κάντε ακόμα ένα αντάρτικο, αλλά τουλάχιστον την ονομασία του Ελληνικού κρατήστε την Ελληνικό, για να θυμόμαστε ότι κάποτε η Ελλάδα ανήκε στους Έλληνες. Σε αυτό το σημείο θα ήθελα να ζητήσω και μία δεύτερη χάρη: Να μας ενημερώσουν οι αγαπητοί Υπουργοί για το εάν υπάρχουν ακόμη κάποια περιουσιακά στοιχεία στο ελληνικό κράτος και να μας τα απαριθμήσετε. Δεν θα σας πάρει πολλή ώρα. Εάν υπάρχουν όντως, θα είναι ένα - δυο μόνο. Τουλάχιστον να γνωρίζει ο ελληνικός λαός σε ποιους δρόμους να περπατάει και σε ποιους πεζόδρομους να κάνει βόλτα τα παιδιά του. Απλά έχετε ξεπουλήσει τα πάντα. Σε αυτά τα ζητήματα αναλίσκεται η Πλειοψηφία αντί να σκύψετε το κεφάλι και βρείτε ουσιαστικές λύσεις για τα προβλήματα. Ένα κλασικό παράδειγμα είναι η φορολογία. Σε μία τόσο ζοφερή κατάσταση τι θα έκανε μία σοβαρή κυβέρνηση σε αυτό το ζήτημα; Ακριβώς το αντίθετο απ' αυτό που κάνετε εσείς. Θα μείωνε τους φόρους, θα μείωνε τις ασφαλιστικές εισφορές και θα έδινε κίνητρα στους νέους, όπως ακριβώς πριν από τέσσερις μήνες με τον νόμο του κ. Κατρούγκαλου, που προέβλεπε μικρές ασφαλιστικές ελαφρύνσεις για τους νέους επαγγελματίες, που τότε ψηφίζατε και τώρα, με το εν λόγω σχέδιο νόμου, ξεψηφίζετε. Ποιο δεύτερο απλό μέτρο θα εφάρμοζε μια λογική κυβέρνηση; Την περικοπή της σπατάλης σε όλο το δημόσιο. Ακόμα και σήμερα υπάρχουν δεκάδες ή, πιο σωστά, εκατοντάδες περιττοί φορείς, συχνά με κάποιον γραφικό τίτλο, που τους πληρώνει ο Έλληνας φορολογούμενος. Καταθέτω σχετική λίστα - το έχουμε αναλύσει πάρα πολύ στο παρελθόν - απλά για υπενθύμισή σας. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και για όλα αυτά που δεν πράττετε ποιο είναι το πρόσχημά σας, γι' αυτήν την αμέλειά σας; Όπως πάντα φταίνε οι κακοί δανειστές, που σας αναγκάζουν, δήθεν, να κάνετε με βαριά καρδιά πραγματικά πράγματα που δεν θέλετε. Προφανώς συμφωνούμε ότι οι δανειστές δεν είναι οι καλύτεροι άνθρωποι. Είμαστε οι τελευταίοι που θα τους υπερασπιστούμε. Αυτοί, όμως, οι κακοί άνθρωποι, διά στόματος της κ. Βελκουλέσκου, σας είπαν με έντονο ύφος μάλιστα ότι οι πολύ υψηλοί φορολογικοί συντελεστές πιέζουν το ΑΕΠ και ζήτησαν να γίνει λιγότερο υφεσιακό το πακέτο. Και πώς θα γίνει αυτό; Με αλλαγές δημοσιονομικά ουδέτερες, με μείωση της φορολογίας και με περικοπή των υπέρογκων δαπανών στο δημόσιο. Καταθέτω το σχετικό άρθρο προς επιβεβαίωση. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Η κοινωνία, λοιπόν, πρέπει να μάθει ότι οι φόροι έχουν ονοματεπώνυμο, λέγονται Κυβέρνηση ΣΥΡΙΖΑ - ΑΝΕΛ και με απόλυτα δικές της πρωτοβουλίες συνειδητά και σταθερά οδηγούν τους φόρους στα ύψη και τους πολίτες στην απόγνωση. Με αυτήν τη μέθοδο, για παράδειγμα, η Κυβέρνηση ανάγκασε τους ασφαλισμένους του ΟΑΕΕ να έχουν 11,5 δισεκατομμύρια ευρώ ληξιπρόθεσμες οφειλές. Καταθέτω στα Πρακτικά το σχετικό άρθρο. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μέσα σε αυτό το πλαίσιο το ταμείο δυσκολεύεται να πληρώσει τις συντάξεις του τελευταίου διμήνου του 2016 και το διοικητικό συμβούλιο ενέκρινε την περασμένη Τετάρτη αίτημα για χορήγηση 150 εκατομμυρίων ευρώ από τον κουμπαρά των ταμείων, συγκεκριμένα το Ασφαλιστικό Κεφάλαιο Αλληλεγγύης Γενεών. Δηλαδή η Κυβέρνηση υφαρπάζει τις οικονομίες των παιδιών μας, για να κλείσει οικονομικές τρύπες. Καταθέτω, επίσης, σχετικό άρθρο για του λόγου το αληθές. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό την Προεδρική Έδρα καταλαμβάνει ο Δ΄ Αντιπρόεδρος της Βουλής κ. ΝΙΚΗΤΑΣ ΚΑΚΛΑΜΑΝΗΣ]] Κυρίες και κύριοι συνάδελφοι Βουλευτές, έχετε χάσει πλέον την αξιοπιστία σας. Η ασυνέπεια των λόγων και των πράξεών σας δεν έχει προηγούμενο. Άλλα λέτε και υπογράφετε τη μία στιγμή και άλλα κάνετε την άλλη. Θα ήθελα να σταθώ ιδιαίτερα σε χθεσινές δηλώσεις Υπουργών και Βουλευτών της Πλειοψηφίας. Πολλοί προσπάθησαν να μας πείσουν ότι η υπαγωγή των ΔΕΚΟ στο νέο υπερταμείο δεν σημαίνει ντε και καλά ιδιωτικοποίηση. Όμως, πόση βάση έχει αυτό στα αλήθεια; Όση βάση είχαν και οι πρόσφατες διαβεβαιώσεις των Υπουργών ότι δεν θα επιτρέψουν την πώληση του 17% της ΔΕΗ στο ΤΑΙΠΕΔ. Ω, του θαύματος, όμως, στο masterplan του ΤΑΙΠΕΔ, το οποίο προβλέπει τη μεταβίβαση των μετοχών με στόχο την πώληση βλέπουμε την έγκριση του Κυβερνητικού Συμβουλίου Οικονομικής Πολιτικής με ημερομηνία 25 Μαΐου 2016. Επίσης, κύριοι Υπουργοί, βλέπουμε φαρδιά πλατιά την υπογραφή σας σ' αυτό. Άλλα λέγατε στον κόσμο δηλαδή και άλλα υπογράφετε. Είναι γνώριμη αυτή η τακτική σας. Παραδίδω το σχετικό ΦΕΚ στα Πρακτικά. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μιας και πιάσαμε τη ΔΕΗ, ας δούμε την αξιοπιστία του ΣΥΡΙΖΑ σχετικά με μια άλλη ΔΕΚΟ, την ΕΥΔΑΠ, που, όπως είναι γνωστό, επίσης μεταβιβάζεται μαζί με την ΕΥΑΘ στο νέο υπερταμείο. Και απευθύνομαι σε εσάς, κύριοι συνάδελφοι του ΣΥΡΙΖΑ, οι οποίοι προτίθεστε να ψηφίσετε το εν λόγω σχέδιο νόμου και με τα δύο χέρια, γιατί ξεχνάτε πολύ γρήγορα ή δεν ξέρετε πού βάζετε την υπογραφή σας. Να γίνω πιο συγκεκριμένος. Ξεχάσατε πολύ γρήγορα την υπ' αριθμόν 2214 ερώτηση, την οποία είχαν καταθέσει τριάντα ένας Βουλευτές του ΣΥΡΙΖΑ στις 4 Μαΐου του 2015, με αίτημα την επαναφορά των μετοχών της ΕΥΔΑΠ και της ΕΥΑΘ, επειδή δήθεν αγωνιούσατε για την αποκατάσταση της συνταγματικής νομιμότητας, γιατί, ως γνωστόν, το νερό δεν πωλείται. Όμως, ξέχασα: Οι ΔΕΚΟ πηγαίνουν στο υπερταμείο και δεν είναι προς ιδιωτικοποίηση αλλά προς αξιοποίηση. Γνωρίζετε βέβαια και οι ίδιοι ότι αυτό το επιχείρημα είναι σαθρό και δεν έχει καμμία βάση. Καταθέτω τη συγκεκριμένη ερώτηση στα Πρακτικά, για να φρεσκάρω τη μνήμη σας. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και επειδή η αυτοαναίρεση και η αυτοακύρωσή σας δεν έχουν τέλος και το χάσμα μεταξύ των λόγων και των πεπραγμένων σας είναι τεράστιο, θα καταθέσω ακόμη μια ερώτηση την οποία κατέθεσαν έξι Βουλευτές του ΣΥΡΙΖΑ στις 14 Αυγούστου 2014, η οποία ανέφερε στον στομφώδη τίτλο της τα εξής: «Σε απόγνωση οι ιδιοκτήτες ενοικιαζόμενων διαμερισμάτων και δωματίων λόγω της υποχρεωτικής και αυτεπάγγελτης αναδρομικής τους ασφάλισης στον ΟΑΕΕ». Τον παλιό καλό καιρό, λοιπόν, όταν ήσασταν αντιπολίτευση, ζητούσατε επιτακτικά να προστατευθεί ο κλάδος των μικρών τουριστικών επιχειρήσεων και σήμερα ψηφίζετε την καταστροφή του. Αγαπητοί συνάδελφοι, στα αλήθεια θα ψηφίσετε αυτό το σχέδιο νόμου; Θα ψηφίσετε, δηλαδή, αυτά που μέχρι χθες εσείς καταγγέλλατε; Καταθέτω, λοιπόν, στα Πρακτικά την ερώτηση που έχετε κάνει εσείς οι ίδιοι, γιατί πιθανότατα σε λίγο καιρό που θα είστε αντιπολίτευση να χρειαστεί να την ξανακαταθέσετε. [[Στο σημείο αυτό ο Βουλευτής κ. Μάριος Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τα τέσσερα φανατικά μνημονιακά κόμματα ή οι δύο κυβερνητικοί συνασπισμοί, για να είμαι πιο σωστός, δηλαδή το δίπολο ΣΥΡΙΖΑ - ΑΝΕΛ και η Νέα Δημοκρατία με δορυφόρο το ΠΑΣΟΚ διαγωνίζονται και διαγκωνίζονται όχι για το ποιος δημιουργεί μεγαλύτερο καλό, αλλά για το ποιος προξενεί το μικρότερο κακό στη χώρα. Είναι ένας μεταξύ τους διάλογος κωφών τη στιγμή που έχουν παραδώσει τα κλειδιά στον ξένο παράγοντα και η πατρίδα πραγματικά έχει χρεοκοπήσει και η συντριπτική πλειοψηφία του λαού υποφέρει. Δεν κάνετε καμμία υποχώρηση και δεν επιδιώκετε κανενός είδους συνεννόηση, ώστε να προσπαθήσουμε όλοι μαζί να πάμε αυτόν τον τόπο μπροστά. Βέβαια, στη συνείδηση του λαού όλοι οι κύριοι, Παπανδρέου, Σαμαράς, Βενιζέλος, Τσίπρας και Καμμένος, είναι το ίδιο ένοχοι. Για να είμαστε όμως δίκαιοι, πρέπει να αναφέρουμε ότι από όλους τους παραπάνω ο Γεώργιος Παπανδρέου ο νεότερος είναι αυτός που συνέλαβε την ιδέα των μνημονίων, ίσως μάλιστα να έγραψε και το εγχειρίδιο με τις οδηγίες χρήσεως και αυτός που άνοιξε την κερκόπορτα και προσκάλεσε τα «κοράκια» του ΔΝΤ, τους τοκογλύφους και όλους αυτούς τους επιτήδειους να έρθουν στην Ελλάδα. Οι υπόλοιποι, βέβαια, απλώς ανέλαβαν, ασμένως πάντα και με σειρά και τάξη, να ανοίξουν την κεντρική πόρτα, το παράθυρο, το φεγγίτη, ακόμα και το υπόγειο. Εμείς, οι Βουλευτές της Ένωσης Κεντρώων, αντιλαμβανόμαστε φυσικά τι σημαίνει για τη χώρα μας να είναι μέλος της Ευρωζώνης και της Ευρωπαϊκής Ένωσης. Σίγουρα υπάρχουν κανόνες που πρέπει να τηρούνται. Σίγουρα τα λάθη πρέπει να πληρώνονται και σίγουρα τα χρέη πρέπει να αποπληρώνονται. Σίγουρα, επίσης, σηκώνει πολλή συζήτηση το εάν τα τραγικά λάθη των κυβερνήσεών μας και των ανευθυνοϋπεύθυνων πολιτικών των προηγούμενων σαράντα ετών ήταν καθοδηγούμενα από το εξωτερικό και το εάν πρέπει να τα φορτώνεται ο λαός για τις επόμενες δέκα γενεές. Με τίποτα, όμως, δεν μπορούμε να αποδεχθούμε ότι στην ενωμένη Ευρώπη του 2016, χωρίς πολέμους και με πολλές δυνατότητες ευημερίας για όλους τους Ευρωπαίους, οι λύσεις που μας σερβίρουν και εσείς αναπαράγετε, είναι οι εξής: Ενάμιση εκατομμύριο ανέργων, οι κλειστές εκατοντάδες χιλιάδες μικροεπιχειρήσεις, οι εργασιακές συνθήκες γαλέρας, τα μισά παιδιά να πηγαίνουν νηστικά στο σχολείο, οι τραγικοί μισθοί πείνας και οι συντάξεις των 400 ευρώ, η αδυναμία νοσοκομειακής περίθαλψης, λόγω έλλειψης ακόμη και βασικών φαρμάκων και υλικών, οι τιμές καταναλωτικών προϊόντων στα ύψη και οι συνεχείς ανατιμήσεις. Tα ξένα funds να περιμένουν το πράσινο φως της Κυβέρνησης ΣΥΡΙΖΑ - ΑΝΕΛ, για να πάρουν το σπίτι του κάθε νοικοκύρη. Διαρκώς νέοι και μεγαλύτεροι φόροι σε περιουσία και ανύπαρκτα εισοδήματα. Οι ανύπαρκτες δομές κοινωνικής αλληλεγγύης, η συρρίκνωση των αναπτυξιακών παραγωγικών δυνατοτήτων, ο έντονος προβληματισμός στα νέα ζευγάρια ή και άρνηση να δημιουργήσουν οικογένεια και να αποκτήσουν παιδιά σε αυτές τις συνθήκες. Δηλαδή, ούτε την ευλογία του Θεού δεν μας αφήνουν οι αθεόφοβοι να δεχθούμε! Ποια χώρα σας θυμίζουν όλα τα παραπάνω; Μα, φυσικά, τη Βενεζουέλα. Χώρα πρότυπο και επίγειος παράδεισος του ΣΥΡΙΖΑ και των στελεχών του, όπου όλοι κολυμπούν στο πετρέλαιο, όπου ο ένας Υπουργός του Μαδούρο θέλει να γίνει καθηγητής, λυκειάρχης, σχολάρχης, ακόμη και αρχιεπίσκοπος, ο άλλος θέλει να γίνει καναλάρχης, ο τρίτος να γίνει τραπεζίτης, ο τέταρτος διατάζει την ανάπτυξη να έρθει και τις τιμές να πέσουν. Σας θυμίζουν κάτι όλα αυτά; Όλοι θυμούνται ότι πέρυσι, υπό την πίεση της εξόδου της χώρας από την Ευρωπαϊκή Ένωση και την ευρωζώνη, τα capital controls μας ταλαιπωρούν και σχεδόν σύσσωμη η Βουλή σάς έδωσε ένα πράσινο φως. Όμως, ήταν ένα απλό πράσινο φως, δεν ήταν μια λευκή επιταγή, για να πράξετε το κατά το δοκούν του οποιουδήποτε. Ό,τι και να σας έδωσαν, βέβαια, πέρυσι, φέτος το παίρνουμε πίσω καταψηφίζοντας το εν λόγω σχέδιο νόμου, γιατί θεωρούμε ότι είναι προϊόν ανικανότητας, άδειων χειρισμών και δήθεν διαπραγματεύσεων. Εν πάση περιπτώσει, εσείς στην Κυβέρνηση σας ΣΥΡΙΖΑ - ΑΝΕΛ μπορεί να φοβάστε να τολμήσετε να ορθώσετε ανάστημα, επειδή, όμως, δεν είναι ποτέ αργά να μετανοήσετε, σκεφτείτε ότι όλοι μαζί ή τουλάχιστον οι περισσότεροι, είναι πιο εύκολο να το κάνουμε και να σταθούμε ως αδιάσπαστος τοίχος και ανυποχώρητος πολιτικός κόσμος, προστατεύοντας στοιχειωδώς αυτόν τον λαό. [[Στο σημείο αυτό κτυπάει το κουδούνι λήξεως του χρόνου του κυρίου Βουλευτή]] Ένα λεπτό, κύριε Πρόεδρε και τελειώνω. Ευχαριστώ πολύ. Έχουμε προτείνει πολλές φορές να συμφωνήσουμε σε πέντε, δέκα βασικά πράγματα όλοι μαζί και να τα εφαρμόσουμε σε ένα χρονικό διάστημα λίγων ετών. Αν υπάρχει έστω και η παραμικρή ελπίδα να ανακάμψουμε, να δούμε θετικούς ρυθμούς ανάπτυξης και μείωση της ανεργίας, αυτό θα γίνει από την πραγματική οικονομία και τον ιδιωτικό τομέα, από την καινοτομία των πρωτοβουλιών των νέων επαγγελματιών. Αυτή είναι η πρότασή μας. Κλείνοντας, θέλω να πω ότι δεν θέλουμε να ξεγελάσουμε κανέναν. Θέλουμε μόνο να εργαστούμε όλοι μαζί, με τρόπο που να αφήνει χαραμάδα προοπτικής. Γιατί ακόμη και στην κατοχή οι Έλληνες είχαν ελπίδα: Να χάσουν οι Γερμανοί τον πόλεμο και να έρθει η απελευθέρωση. Προσδοκία που ακόμη και τα μαύρα εκείνα χρόνια φαινόταν λογική. Γιατί στο τέλος, αγαπητοί συνάδελφοι, δεν κερδίζουν πάντα οι Γερμανοί. Μπορείτε σήμερα, κύριοι της Κυβέρνησης, να δώσετε μια αντίστοιχη ελπίδα στον ελληνικό λαό; Πολύ αμφιβάλλω. Το μόνο που δίνετε είναι ψηφοθηρικές υποσχέσεις. Έχουμε καταψηφίσει επί της αρχής και θα τοποθετηθούμε επί των άρθρων στη σχετική ψηφοφορία. Σας ευχαριστώ πολύ για την ανοχή σας.
Ωραία. Πριν προχωρήσουμε, κυρίες και κύριοι συνάδελφοι, επειδή πιστεύω ότι η Βουλή σε κάποια πράγματα δεν πρέπει να μένει βουβή και επειδή είμαι σίγουρος ότι εκπροσωπώ με αυτά που θα πω, αν όχι το σύνολο, τη συντριπτική πλειοψηφία των συναδέλφων, νομίζω ότι πρέπει να καταδικάσουμε τον βανδαλισμό της προτομής της ηρωίδας Λέλας Καραγιάννη. Η Λέλα Καραγιάννη εκτελέστηκε για πρώτη φορά από τους Γερμανούς στην κατοχή και για δεύτερη φορά χθες από τους «γνωστούς αγνώστους». Σας ευχαριστώ. Προχωρούμε τώρα ως εξής: Θα λάβει τον λόγο ο κ. Σκουρλέτης. Κύριοι Υπουργοί, σας ενημερώνω και εσάς ότι θα υποστείτε και εσείς μια μικράν μείωση του χρόνου σας, όπως οι συνάδελφοι. Αμέσως μετά έχει παρακαλέσει τους υπόλοιπους Κοινοβουλευτικούς Εκπροσώπους ο κ. Λοβέρδος να μιλήσει, επειδή είναι στην εξεταστική επιτροπή. Ο κ. Μαντάς μου έχει πει ότι θα μιλήσει τελευταίος. Κύριε Δένδια, αν θέλετε μετά εσείς να πάρετε τον λόγο. Θα πάμε με τη διαδικασία, τρεις συνάδελφοι και ένας κοινοβουλευτικός.
Κύριε Πρόεδρε, δεν θα μιλήσει άλλος Υπουργός;
Μέχρι στιγμής έχει ζητήσει τον λόγο ο κ. Σκουρλέτης. Ο κ. Τσακαλώτος δεν είναι εδώ αυτή τη στιγμή και ο κ. Κατρούγκαλος είναι, επειδή έχει να παρουσιάσει κάποια άρθρα. Εγώ μιλώ για τους τρεις αρμόδιους, που είναι ο κ. Τσακαλώτος…
Κύριε Πρόεδρε, θα μου επιτρέψετε να περιμένω λίγο τους Υπουργούς. Θα μιλήσω αργότερα.
Ωραία. Εντάξει. Εγώ είμαι υποχρεωμένος να ρωτήσω με τη σειρά. Εσείς, εάν δεν θέλετε, πάτε παραπίσω. Κύριε Σκουρλέτη, αντί για δεκαοκτώ λεπτά η κ. Χριστοδουλοπούλου μου παρέδωσε για δέκα λεπτά. Όμως, επειδή έμαθα ότι δεν μιλήσατε στην επιτροπή, θα σας ανεβάσω λίγο τον χρόνο στα δεκαπέντε λεπτά, αλλά στα δεκαπέντε και ένα θα έχετε κατέβει του Βήματος. Κύριε Υπουργέ, έχετε τον λόγο.
Ευχαριστώ, κύριε Πρόεδρε. Να υποστώ και εγώ το κούρεμα. Άλλωστε είναι το ζητούμενο. Κυρίες και κύριοι συνάδελφοι, παρακολουθώντας τη συζήτηση έτσι όπως εξελίσσεται, νομίζω πως τελικά οι έννοιες, οι φράσεις έχουν χάσει το νόημά τους, διότι δεν ανταλλάσσονται πια επιχειρήματα, παρ' ότι δίνονται απαντήσεις. Δεν υπάρχουν ανταπαντήσεις στη βάση ενός αντεπιχειρήματος, αλλά διατυπώνονται απόλυτα ψεύδη, σαν και αυτά τα ψεύδη, που έχουν κατακλείσει τη δημόσια συζήτηση, τον δημόσιο διάλογο, τα παρακολουθούμε από τα Μέσα Μαζικής Ενημέρωσης και έχουν ενταθεί τους τελευταίους μήνες για ευνόητους λόγους, που γνωρίζετε και σχετίζονται με τις αλλαγές στον χώρο των Μέσων Μαζικής Ενημέρωσης. Βεβαίως, τουλάχιστον, εδώ πέρα μιλάμε επί ίσοις όροις. Έχουμε όλοι τον ίδιο χρόνο και είναι κάτι που δεν συμβαίνει, ξέρετε, κύριοι της Αντιπολίτευσης στα Μέσα Μαζικής Ενημέρωσης, όχι γιατί δεν καλούνται οι άνθρωποί μας, οι εκπρόσωποι της Κυβέρνησης και του κόμματος και δεν έχουν χρόνο, αλλά γιατί από το πρωί εκτελεστές συμβολαίων κάνουν μια επίθεση, που δεν έχει γίνει προηγούμενα ποτέ τις τελευταίες δεκαετίες σε αυτόν τον τόπο. Και είναι η επίθεση της διαπλοκής, η οποία υπονομεύει την ίδια την δημοκρατία. Κυρίες και κύριοι συνάδελφοι, είμαι αναγκασμένος να ξεκινήσω κάνοντας τρεις αναγκαίες αποσαφηνίσεις σε σχέση με το περιεχόμενο του νομοσχεδίου. Πρώτα απ' όλα, ότι η μεταφορά στο υπερταμείο δεν σημαίνει ότι το δημόσιο χάνει την περιουσία του. Στο δημόσιο παραμένει η περιουσία, αλλά εκεί πηγαίνει για να αξιοποιηθεί. Και αυτή είναι μια βασική διαφορά σε σχέση με τις λύσεις, που είχαν επιλεγεί στο παρελθόν. Δεύτερον, ότι η μεταφορά δεν σημαίνει ιδιωτικοποίηση. Ακούστηκε κατά κόρον και εννοείτε να μην το καταλαβαίνετε. Τρίτον, ότι τα περιουσιακά αυτά στοιχεία δεν είναι σε εγγύηση των δανείων της χώρας. Αυτά, βεβαίως, εννοείτε να τα αγνοείτε συνεχώς στη συζήτηση, όπως δεν αντιλαμβάνεσθε ότι το ταμείο αυτό προέκυψε μέσα από την περυσινή διαπραγμάτευση και ήταν το ανάχωμα απέναντι στην πολιτική των ιδιωτικοποιήσεων, απέναντι στην πολιτική, η οποία ήταν δική σας μόνο πρόταση, και αναφέρομαι στην προηγούμενη κυβέρνηση Σαμαρά - Βενιζέλου. Ξέρετε, κληρονομήσαμε την χρεοκοπία, που είχατε φέρει στη χώρα. Κληρονομήσαμε την κοινωνική καταστροφή. Δυστυχώς, ξέρετε, στα κράτη δεν μπορείς να κάνεις αποποίηση κληρονομιάς και είμαστε αναγκασμένοι σήμερα να διαχειριζόμαστε αυτά, για τα οποία εσείς ευθύνεστε και οδηγήσατε σε αυτό το σημείο τη μεγάλη πλειοψηφία του κόσμου. Αυτό, που δεν καταλάβατε, είναι το εξής: Ότι αυτή η συμφωνία, σε αντίθεση με τις δύο προηγούμενες, πέρυσι το καλοκαίρι είχε ορισμένα ανοικτά πεδία για διαπραγμάτευση. Δεν ήταν μια κλειστή συμφωνία σε όλα της τα σημεία. Και αυτά έδωσαν τη δυνατότητα να κερδίσουμε κάποια πράγματα, όπως έχουμε και κάποια μπροστά μας. Είδα, λοιπόν, αυτές τις ημέρες και άκουσα χθες και τον λαλίστατο κ. Γεωργιάδη εν τη ρύμη του λόγου του σε μια κρίση ειλικρίνειας να λέει προς τον Υπουργό Οικονομικών: «Καλά, Υπουργέ, όσο είσαι εσύ, λες ότι δεν θα ιδιωτικοποιηθούν επιχειρήσεις. Και αν φύγεις;». Ειλικρινά το αντιλαμβάνομαι. Εάν σε μια κυβέρνηση Μητσοτάκη είναι ο Γεωργιάδης Υπουργός Οικονομικών, όχι απλώς θα ιδιωτικοποιηθούν τα πάντα, αλλά θα μπουν και άλλα τόσα! Αυτό ειλικρινά το παραδέχομαι. Ήταν το μόνο ειλικρινές που ακούστηκε μέσα σε αυτήν την Αίθουσα μέχρι τώρα. Κυρίες και κύριοι συνάδελφοι, με το νομοσχέδιο που συζητάμε σήμερα, ιδιαίτερα για τα θέματα της ενέργειας, ουσιαστικά αναδιοργανώνεται η ελληνική αγορά ενέργειας και ολοκληρώνεται ένας μεγάλος κύκλος αλλαγών που έχουν συμβεί από πέρσι τον Σεπτέμβριο στο συγκεκριμένο χώρο. Ουσιαστικά, χτίζουμε αυτό που ονομάζουμε «ενιαία ευρωπαϊκή ενεργειακή αγορά». Εναρμονιζόμαστε με τους ευρωπαϊκούς κανόνες στην κατεύθυνση του ανοίγματος της αγοράς. Ποτέ άλλοτε δεν είχαν συμβεί σε θεσμικό επίπεδο τόσα πολλά στον τομέα της ενέργειας όσα έχουν συμβεί τον τελευταίο χρόνο. Θα σας τα θυμίσω. Πρώτα απ' όλα, το νομοσχέδιο που ψηφίσαμε λίγο πριν από το κλείσιμο της Βουλής για το νέο πλαίσιο των ανανεώσιμων πηγών ενέργειας, μια προσπάθεια να μπορέσουμε να περιορίσουμε τις στρεβλώσεις σε σχέση με τη διήθηση των ανανεώσιμων πηγών ενέργειας στην Ελλάδα, που οδήγησε πράγματι σε μεγάλου είδους ανωμαλίες. Μία από αυτές, είναι το έλλειμμα του ειδικού λογαριασμού των ανανεώσιμων πηγών ενέργειας, του ΛΑΓΗΕ, που προσπαθούμε να το αντιμετωπίσουμε, έτσι ώστε κάποια στιγμή να ισορροπήσουν τα πράγματα. Δεύτερον, ο ιδιοκτησιακός διαχωρισμός ΔΕΗ ΑΔΜΗΕ, ο οποίος αποτελεί σήμερα ένα διαφορετικό δείγμα γραφής σχέση με τα δίκτυα και κατοχυρώνει το δημόσιο έλεγχο των δικτύων. Σας πληροφορώ ότι αυτό το εγχείρημα, το οποίο αυτή τη στιγμή δρομολογείται και προχωράει ικανοποιητικά - βρισκόμαστε στη δεύτερη φάση του διαγωνισμού - είναι κάτι που το παρακολουθούν με ξεχωριστό ενδιαφέρον πάρα πολλές πολιτικές δυνάμεις σήμερα στην Ευρώπη. Θεσμοθετήσαμε τις δημοπρασίες των ΝΟΜΕ έναντι της «μικρής ΔΕΗ», έναν μεταβατικό μηχανισμό, ο οποίος θα υποβοηθήσει στο άνοιγμα της αγοράς. Εφαρμόσαμε τη διακοψιμότητα, η οποία είναι μια πολιτική για την ενίσχυση της εγχώριας βιομηχανίας. Καταργήσαμε τον ειδικό φόρο κατανάλωσης στο φυσικό αέριο. Ψηφίσαμε το νομοσχέδιο για την ενεργειακή εξοικονόμηση. Αυτό ήταν το πρώτο νομοσχέδιο τον περασμένο Νοέμβριο, μετά τις εκλογές του Σεπτεμβρίου. Ενσωματώσαμε τις διεθνείς συμβάσεις για τις εξωχώριες έρευνες υδρογονανθράκων. Την ίδια στιγμή υλοποιούμε το μεγάλο και στρατηγικής σημασίας έργο του TAP, το οποίο υλοποιείται στη χώρα μας με πρωτοφανείς ρυθμούς και θα είναι το πρώτο κομμάτι που θα παραδοθεί σε σχέση με άλλες υπόλοιπες χώρες, είτε ευρωπαϊκές είτε εξ ανατολών μας. Ασκούμε μια πολυδιάστατη ενεργειακή πολιτική που έχει αποτελέσματα και εγγυάται με βεβαιότητα ότι η χώρα γίνεται πράγματι ένας ρυθμιστής στην ευρύτερη περιοχή και μετατρέπεται σε έναν περιφερειακό ενεργειακό κόμβο. Ταυτόχρονα, η Δημόσια Επιχείρηση Ηλεκτρισμού μέσα σε αυτήν την εποχή της μεταβατικότητας σχεδιάζει και προχωράει σε μία στρατηγική συμπράξεων που δεν θα την οδηγήσουν στη συρρίκνωση, αλλά στην ενδυνάμωσή της μέσα στο νέο πλέον τοπίο. Σήμερα, η ενέργεια όπως και η οικονομία, ιδιαίτερα στον χώρο της Ευρώπης δεν γνωρίζει σύνορα. Αυτό πρέπει να το καταλάβουμε όλοι. Μας ενδιαφέρει, λοιπόν, οι επιχειρήσεις, οι δημόσιες - γιατί γι' αυτές ενδιαφερόμαστε - να μην μπαίνουν μέσα και να είναι και ανταγωνιστικές. Και δεν καταλαβαίνω - και απευθύνομαι στους συναδέλφους του ΚΚΕ - όταν σας άκουσα πριν που το προσπεράσατε έτσι. Δηλαδή τι θέλετε; Θέλετε το δημόσιο να ασκεί, όπου ασκεί, σε εκείνα τα πεδία που πρέπει να παρεμβαίνει επιχειρηματική δράση και να μπαίνει μέσα; Δεν θα πρέπει να αποτελεί ένα διαφορετικό δείγμα γραφής, με προστασία των δικαιωμάτων και των όρων εργασίας, αλλά ταυτόχρονα, παρεμβαίνοντας σε κρίσιμους τομείς της οικονομίας και της κοινωνίας, διασφαλίζοντας τον δημόσιο χαρακτήρα αυτών των επιχειρήσεων; Γιατί τα προσπερνάμε αυτά; Δεν έχουμε βγάλει τίποτα πια ως συμπέρασμα από τη μεγάλη ιστορική εμπειρία που έχουμε στην Αριστερά; Το ερώτημα που θα ήθελα να απευθύνω προς τους συναδέλφους της Αντιπολίτευσης είναι το εξής: Αλήθεια, εσείς τι σχεδιάζατε στον τομέα της ενέργειας κι έρχεστε εδώ και βάζετε ερωτήματα και μας κουνάτε το δάχτυλο; Θα σας πω εγώ τι σχεδιάζατε. Σχεδιάζατε την ιδιωτικοποίηση του 66% του ΑΔΜΗΕ. Το ακυρώσαμε. Πάρτε μια κόκκινη γραμμή λοιπόν, κύριε Βαρβιτσιώτη, επειδή ρωτήσατε για κόκκινες γραμμές. Σχεδιάζατε τη «μικρή ΔΕΗ». Το ακυρώσαμε. Πάρτε μια δεύτερη κόκκινη γραμμή, λοιπόν. Υπάρχει το 17%. Επιλογή σας. Το πήγατε στο ΤΑΙΠΕΔ. Σας ερωτώ, λοιπόν, όλους και θα ήθελα έναν προς ένας τους εκπροσώπους των κομμάτων, πλην του ΚΚΕ, γιατί ξέρω τη θέση του, να μας πουν εδώ πέρα: Θέλετε να πουλήσει το ΤΑΙΠΕΔ το 17%; Η ηγεσία του Υπουργείου Ενέργειας και Περιβάλλοντος έχει τοποθετηθεί. Θέλετε; Πάρτε, λοιπόν. Και ο κ. Τσακαλώτος και η Κυβέρνηση και όλοι γνωρίζουμε ποια είναι η στόχευσή μας. Το γνωρίζει ο ελληνικός λαός, διότι ήταν η εντολή που λάβαμε τον Σεπτέμβριο. Και βάσει αυτής της εντολής θα κριθούμε. Πείτε, λοιπόν, και μην κρυβόσαστε…
Στον Τσακαλώτο να τα πείτε, όχι στην Αντιπολίτευση. Αυτός υπογράφει, όχι η Αντιπολίτευση.
Πείτε, λοιπόν, και μην κρυβόσαστε, διότι όλο αυτό το διάστημα και στον ΑΔΜΗΕ και στη «μικρή ΔΕΗ» με τους δανειστές ήσασταν. Δεν ενισχύσατε αυτό το μέτωπο υπεράσπισης του δημόσιου χαρακτήρα των δικτύων. Πάλι απέναντι ήσασταν. Διότι έχετε αυτή τη στιγμή χάσει τη δυνατότητα να διατυπώνετε την παραμικρή εναλλακτική συγκεκριμένη πρόταση. Σε ένα πράγμα είστε σαφείς, στην υπεράσπιση της διαπλοκής. Το βλέπουμε το τελευταίο διάστημα και δεν έχετε αντιληφθεί ότι όταν η σημερινή Κυβέρνηση λέει ότι θα υπάρχουνε νόμοι, θα ισχύουν για όλους.
Τον Καλογρίτσα εννοείτε, τον υπουργικό κουμπάρο;
Κι αυτό έγινε χθες. Νόμος για όλους, όχι στην ανομία, όχι στο καθεστώς, που εσείς εκθρέψατε, της διαπλοκής και της αδιαφάνειας. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι συνάδελφοι, υπάρχουν κι άλλα θέματα ενδιαφέροντα που θα ήθελα να ακούσω την άποψή σας για την ενέργεια. Τι λέτε για τη ΔΕΠΑ, την εταιρεία που συμμετέχει στον ελληνοβουλγαρικό αγωγό και θέλει να συμμετάσχει και στηρίζει τα πρότζεκτ αντίστοιχα στον πλωτό σταθμό φυσικού αερίου στην Αλεξανδρούπολη; Να υλοποιήσουμε την πρότασή σας, που ήταν το συνολικό ποσό του δημοσίου το 65%, που το είχατε περάσει στο ΤΑΙΠΕΔ, να ιδιωτικοποιηθεί και να έχει μηδέν; Πανευρωπαϊκή πρωτοτυπία: μηδέν το ελληνικό δημόσιο στον χώρο του φυσικού αερίου!
Αυτά υπέγραψες.
Γι' αυτά, λοιπόν, πρέπει να μιλήσετε. Σε αυτά, λοιπόν, τουλάχιστον ή υπερασπιστείτε τις προηγούμενες επιλογές με ειλικρίνεια ή κάντε την αυτοκριτική σας. Εν πάση περιπτώσει, πείτε κάτι. Αυτή, λοιπόν, ήταν η αντίληψη των ιδιωτικοποιήσεων που είχατε, αδιαφορώντας για την παραγωγή στην Ελλάδα, αδιαφορώντας να φέρετε κριτήρια για το τι τελικά χρειάζεται, για το τι τελικά έχει ανάγκη ο τόπος. Το μόνο που κάνετε όλους αυτούς τους μήνες είτε στην πρώτη φάση της διακυβέρνησης είτε στη δεύτερη, είναι αυτό που ονομάζουμε υπονόμευση με κάθε τρόπο, με κάθε μέσο, ψέματα, ανειλικρίνεια, στρατηγική αμηχανία. Είναι όλα αυτά που αντιλαμβάνεται πάρα πολύ καλά ο κόσμος. Τα αντιλαμβάνεται πάρα πολύ καλά και παρ' όλη αυτή τη μαζική υστερία, αυτή την πλύση που σας παρέχουνε ως βοήθεια οι φίλοι σας οι καναλάρχες, που βλέπουν να βυθίζετε το έδαφος κάτω από τα πόδια τους, παρ' όλα αυτά ο κόσμος εμφανίζεται ώριμος και αναγνωρίζει την ειλικρινή προσπάθεια αυτής της Κυβέρνησης που με ανιδιοτέλεια, με ηθικό πλεονέκτημα, με ηθικό φορτίο, αξίες σε δύσκολες καταστάσεις προσπαθεί να χαράξει έναν διαφορετικό δρόμο και αυτή η αναγνώριση είναι εμάς που μας γεμίζει δύναμη να προχωρήσουμε. Κυρίες και κύριοι συνάδελφοι, θα ήθελα να αναφερθώ και σε μια άλλη πρόταση σε σχέση με τις ενεργειακές επιχειρήσεις που αποτελεί κι αυτή μια κληρονομιά που βρήκαμε από εσάς. Και μιας και δεν μπορούμε, όπως είπαμε, να κάνουμε αποποίηση της κληρονομιάς, είμαστε αναγκασμένοι και σε αυτό το μέτωπο να δώσουμε την αντίστοιχη μάχη υπεράσπισης των συμφερόντων. Αλήθεια, ποια είναι η πρότασή σας για τα ΕΛΠΕ; Συμμετέχει το ελληνικό δημόσιο μέσα εκεί με ένα ποσοστό 35% και 42% έχει ο ιδιώτης μέτοχος. Το είχατε περάσει στο ταμείο. Έχουμε δύο χρονιές που η διοίκηση των ημετέρων, των κολλητών του ΣΥΡΙΖΑ, έχει πετύχει ρεκόρ κερδών. Να το ιδιωτικοποιήσουμε κι αυτό; Να φύγει το δημόσιο από αυτόν τον κρίσιμο τομέα; Τι λέτε; Σε αυτά όλα πρέπει να πείτε. Δεν μπορείτε πλέον να κρύβεστε.
Στον κ. Πιρτσιόλα να τα πείτε. Εσείς τα έχετε υπογράψει.
Κυρίες και κύριοι συνάδελφοι, ο ΣΥΡΙΖΑ δεν ήρθε απλώς και μόνο για να διαχειριστεί την εφαρμογή της συμφωνίας του προηγούμενου καλοκαιριού, παρ' ότι σας είπα ότι αυτή έχει ανοικτά πεδία σύγκρουσης, διαπραγμάτευσης σε κάποια από τα οποία κερδίσαμε κάποια πράγματα, σε κάποια άλλα ίσως όχι. Μην αποζητάτε από εμάς βεβαιότητες στις δύσκολες συνθήκες που βρισκόμαστε, γιατί έχουμε απόλυτη συνείδηση ότι η επιτυχία των προσπαθειών μας εξαρτάται και συναρτάται από το ευρωπαϊκό, πρώτα απ' όλα, πλαίσιο. Γι' αυτό βλέπετε, κάτι το οποίο δεν μπορείτε να κατανοήσετε εσείς, πρωτοβουλίες όπως αυτή της Συνόδου των χωρών του Νότου, που αποσκοπούν στο να αλλάξουν τους συσχετισμούς μέσα στην Ευρώπη, για να μπορέσουμε να γίνει κατορθωτό, να έχουμε μια διαφορετική πορεία στην ίδια τη χώρα μας. Εμείς, λοιπόν, δεν ήλθαμε απλώς και μόνο για να εφαρμόσουμε αυτή τη συμφωνία, έστω με μια διαχείριση η οποία διακατέχεται, χαρακτηρίζεται από μια χρηστή αντίληψη των πραγμάτων, κάτι το οποίο δεν το είχατε εσείς. Θέλουμε να κάνουμε πολύ περισσότερα. Αυτή είναι η εντολή που έχουμε από τον ελληνικό λαό και να είστε βέβαιοι ότι θα το επιχειρήσουμε μέχρι τέλους. Ευχαριστώ.
Κύριε Πρόεδρε, μπορώ να έχω τον λόγο;
Κύριε Βαρβιτσιώτη, για ποιο πράγμα ζητάτε τον λόγο;
Κύριε Πρόεδρε, ονομαστικά ο κύριος Υπουργός…
Δεν είπε ονομαστικά.
Ονομαστικά, ζήτησε από τον κ. Βαρβιτσιώτη απαντήσεις.
Κύριε Βαρβιτσιώτη ακούστε, μην με διακόπτετε. Θα σας δώσω τον λόγο για ένα λεπτό και δεν θα ξαναδώσω ποτέ τον λόγο, διότι αν οι Υπουργοί ερωτούν και ο κάθε Βουλευτής σηκώνεται και λέει «προσωπικό», οι συνάδελφοι που έχουν γραφτεί δεν θα μιλήσουν ποτέ. Λοιπόν, επειδή έκανε το ερώτημα τρεις φορές και είστε εισηγητής, έχετε τον λόγο για ένα λεπτό να απαντήσετε.
Δύο πράγματα θέλω να πω στον κύριο Υπουργό. Ας πει στον κ. Πιτσιόρλα του ΤΑΙΠΕΔ να εξαιρέσει τις εταιρείες που είπε από τη λίστα με τις επικείμενες αποκρατικοποιήσεις. Τι διοίκηση έχουμε; Την έχετε δύο χρόνια. Τη διαπραγμάτευση κάνετε. Γιατί δεν εξαιρείτε; Στη λίστα, όμως, του ΤΑΙΠΕΔ είναι προς αποκρατικοποίηση και η ΕΥΔΑΠ και η ΕΥΑΘ και το 30% των ελληνικών πετρελαίων. Θέλετε να ξέρετε κάτι για τη ΔΕΗ; Έτσι όπως συμφωνήσατε στο μνημόνιο, να μειώσει το 50% των πελατών της, να φθάσει ως το 50% του ελληνικού πληθυσμού και στο 50% της παραγωγής, χωρίς να πάρετε ούτε ένα ευρώ, δείχνει πόσο λάθος επιλογή ήταν. Γιατί αν είχατε συνεχίσει την επιλογή της «μικρής» ΔΕΗ, θα είχαν ήδη εισρεύσει κοντά στα 4 δισεκατομμύρια στο ταμείο της ΔΕΗ. Δεν θα ήταν μια εταιρεία με τόσο σοβαρά οικονομικά προβλήματα, που στη δική σας διοίκηση έχει αποκτήσει, 2 δισεκατομμύρια περίπου ανεξόφλητους λογαριασμούς και σήμερα η ΔΕΗ κινδυνεύει. Κύριε Υπουργέ, εμείς έχουμε σαφή θέση. Το θέμα είναι ότι εσείς προσπαθείτε συστηματικά να διαστρεβλώσετε την πραγματικότητα. Ξέρουμε τα εσωκομματικά σας προβλήματα, απευθυνθείτε στους συναδέλφους σας Υπουργούς να μην υπογράψουν τις αποκρατικοποιήσεις που υπογράφουν. Ξέρουμε τις αντιδράσεις που είχατε για το Ελληνικό και όμως πέρασε. Τώρα να δούμε πότε θα αντιδράσετε και με ποιον τρόπο θα αντιδράσετε, στις επικείμενες αποκρατικοποιήσεις των νερών. Ευχαριστώ.
Ωραία. Κύριε Λοβέρδο ελάτε.
Κύριε Πρόεδρε…
Κύριε Υπουργέ, ακούστε. Ρωτήσατε και συνεχώς κατά την άποψη…
Όχι, όχι, κύριε Πρόεδρε. Ενός κακού μύρια έπονται.
Κατ' αρχάς, δεν σας έδωσα τον λόγο και καθίστε κάτω.
Σας ζητώ με ευγένεια.
Ωραία. Παρακαλώ κι εγώ με ευγένεια να καθίσετε κάτω και, αν σας δώσω τον λόγο, σηκώνεστε. Και μην διανοηθείτε να με διακόψετε ξανά.
Δεν σας διέκοψα.
Μην το διανοηθείτε.
Να μου δώσετε, όμως, τον λόγο.
Όταν ερωτάτε…
Δεν σας διακόπτω. Σας απευθύνω τον λόγο. Αιτούμαι.
Μιλάω, κύριε Σκουρλέτη. Όταν μιλάει ο Προεδρεύων, ο ερωτών να ακούει.
Σας ακούω.
Απευθυνθήκατε δέκα φορές και λέγατε «σας ερωτώ», «σας ερωτώ», «σας ερωτώ». Γι' αυτό είπα και στον κ. Βαρβιτσιώτη, ως εισηγητής «άπαξ σας δίνω τον λόγο». Αυτό τι σημαίνει; Ότι αν σηκωθούν άλλοι πέντε και απαντήσουν, θα απαντήσετε και στους πέντε; Και οι συνάδελφοι θα μιλήσουν αύριο; Μετά την ονομαστική ψηφοφορία;
Για ένα λεπτό, κύριε Πρόεδρε.
Λοιπόν, για ένα λεπτό, για ισονομία και να μην ερωτάτε άλλη φορά. Η Κυβέρνηση δεν ερωτά την Αντιπολίτευση. Ορίστε, έχετε τον λόγο. Σας βάζω δύο λεπτά, επειδή τόσο έδωσα και στον κ. Βαρβιτσιώτη.
Θα μπορούσα να χρησιμοποιήσω άλλους τρόπους και να έλεγα «επί προσωπικού».
Εντάξει. Οι «άλλοι τρόποι» με παλαιά καραβάνα στο Προεδρείο αντιμετωπίζονται.
Κύριε Βαρβιτσιώτη, είχατε μια ευκαιρία να μας πείτε τι λέτε για την πώληση του 17%. Μας είπατε διάφορα άλλα πράγματα, γι' αυτό και πάλι κρυφτήκατε. Όσον αφορά τη ΔΕΗ, προσέξτε, εμείς παρ' όλο που παραλάβαμε το αποτύπωμα των πολιτικών λιτότητας που εφαρμόσατε τα τελευταία χρόνια και οδήγησαν σε αυτά τα ληξιπρόθεσμα, για πρώτη φορά με τις κινήσεις που κάναμε και τις ρυθμίσεις των τριάντα έξι δόσεων, καταφέραμε πάνω από ένα δισεκατομμύριο σήμερα να βρίσκεται σε ρύθμιση και να εξυπηρετείται, και για πρώτη φορά μετά από πέντε χρόνια το απόλυτο νούμερο των χρεών προς τη ΔΕΗ μειώνεται. Ταυτόχρονα συνέβη και κάτι άλλο, το οποίο δεν το λένε οι φίλοι σας οι καναλάρχες. Για πρώτη φορά έχουμε την έκπτωση του 15% συνέπειας και αυτός εδώ ο κόσμος, ο μεροκαματιάρης, ο οικογενειάρχης, οι επιχειρήσεις βλέπουν να πληρώνουν λιγότερους λογαριασμούς. Αυτό είναι το αποτέλεσμα των δικών μας παρεμβάσεων. Και θα δείτε ότι τα πράγματα θα πάνε καλά, διότι εμείς και στόχευση έχουμε και κυρίως κάνουμε τη δουλειά μας με καθαρούς όρους. Ευχαριστώ.
Κύριε Λοβέρδο, έχετε τον λόγο. Μετά να ετοιμάζονται οι τρεις πρώτοι συνάδελφοι, ο κ. Χρήστος Καραγιαννίδης, ο κ. Δημήτριος Κυριαζίδης, ο κ. Αντώνιος Γρέγος. Εάν δεν υπάρχει Κοινοβουλευτικός Εκπρόσωπος που να θέλει να πάρει τον λόγο - ο κ. Δένδιας, παραδείγματος χάριν, είπε ότι θα περιμένει να μιλήσει αργότερα και ο άλλος Υπουργός - , θα προχωρήσουμε στην κ. Χριστοφιλοπούλου και στον κ. Κατσώτη. Ορίστε, κύριε Λοβέρδο.
Κύριε Υπουργέ, έχετε το θάρρος σήμερα εδώ στην Εθνική Αντιπροσωπεία, μετά από όσα έχουν γίνει, να κάνετε αναφορά στο ραδιοτηλεοπτικό τοπίο; Αυτό είναι θράσος! Δεν υπάρχει όργανο, θεσμικό όργανο - όχι ad hoc διορισμένο ημετέρων που έχουν μεγάλο ζήτημα ευθύνης κακουργηματικής - , διοικητικό ή δικαστικό στην Ευρωπαϊκή Ένωση και στα κράτη - μέλη της και στην Ελλάδα που να καλύψει τις αθλιότητες που έχουν δει το φως της ημέρας με τη συμπεριφορά σας στα μέσα ενημέρωσης. Αυτό γιατί αναφερθήκατε. Εμένα ο σκοπός μου είναι να μιλήσω για το σχέδιο νόμου, κάνοντας και τις γενικότερες πολιτικές μου αναφορές. Ο κ. Γιάννης Μανιάτης, ειδικός και επί των θεμάτων - αναληθειών που ανέπτυξε ο προλαλήσας Υπουργός, κάλυψε τα θέματα, κυρίως των άρθρων 1 και 2 του σχεδίου νόμου, που είναι η πεμπτουσία του. Επιτρέψτε μου, κυρίες και κύριοι Βουλευτές, μια γενικότερη τοποθέτηση, έναν προβληματισμό που απευθύνεται σε εσάς με τη μορφή ερωτήσεων καθόλου ρητορικών. Συνάδελφοι της πλειοψηφίας κι όχι της Κυβέρνησης, έχετε αντιληφθεί ότι έρχεστε αντιμέτωποι με τη βασική αλήθεια της ζωής σας, με τον προηγούμενο εαυτό σας; Το ερώτημά μου αυτό, που δεν είναι καθόλου ρητορικό, δεν αφορά τις απαντήσεις που θα δώσετε σε εμένα, αλλά στους εαυτούς σας, όπως το έχω πει εδώ πάρα πολλές φορές, και στους ψηφοφόρους σας. Τι είστε; Σε τι έχετε μετατρέψει τον εαυτό σας; Σε άβουλους διεκπεραιωτές όσων η Κυβέρνηση σας εισηγείται με σκοπό τη διατήρηση της ηγετικής της ομάδας στην εξουσία; Έχετε επίγνωση των τεραστίων προβλημάτων που σας προκύπτουν, εσάς ως πολιτικών υποκειμένων, για όλα αυτά που έλεγε ο Πρωθυπουργός σας και εσείς οι ίδιοι, οι περισσότεροι, οι συντριπτικά περισσότεροι, στα έτη της Αντιπολίτευσής σας, τότε που ο ίδιος ο σημερινός Πρωθυπουργός χαρακτήριζε με τους χειρότερους όρους, τους πιο απαράδεκτους όρους, που έθεταν τους αντιπάλους του εκτός πολιτικής, όρους όπως «γερμανοτσολιάδες», «Τσολάκογλου», «Πινοσέτ» στην Αίθουσα αυτή; Ο Πρωθυπουργός σας, όχι κανένας άλλος. Ο Πρωθυπουργός σας ο ίδιος. Εσείς που με λυσσαλέο μίσος προκαλέσατε τους διαχωρισμούς που προκαλέσατε με πάθος, με πάθος επαγγελματιών της πολιτικής που διέβαλαν τον αντίπαλο για να τον θέσουν εκτός πολιτικής, εσείς οι ίδιοι άνθρωποι δεν έρχεστε αντιμέτωποι με τις αλήθειες της ζωής σας, όταν σήμερα εδώ λέτε αυτά που λέτε, όχι μόνο όταν μιλάτε, αλλά κι όταν αντιδράτε από κάτω σε ομιλίες συναδέλφων σας που σας θυμίζουν το παρελθόν σας; Δολιοφθορές και ατιμίες ήταν η πρακτική σας στην Αντιπολίτευση. Και ξεχάσατε ότι υποσχεθήκατε στους πολίτες πως θα κυβερνήσετε αλλιώς; Δεν υποσχεθήκατε πως θα κυβερνήσετε καλύτερα, αλλά θα κυβερνήσετε αλλιώς. Και εγώ αφήνω απ' έξω το ότι είστε οι σύγχρονοι Μίδες, από την ανάποδη, που ό,τι πιάνετε το κάνετε κάρβουνο και όχι χρυσό. Το αφήνω αυτό που παραπέμπει στις δεξιότητες κυβερνητικών χειρισμών. Ας πάμε στις μεγάλες σας αντιπολιτευτικές ενέργειες, στα λόγια σας για τα θέματα που σήμερα είναι από την Κυβέρνηση ενώπιόν σας για να τα ψηφίσετε. Πάμε να δούμε τι λέγατε τον Αύγουστο του 2014 για το ΤΑΙΠΕΔ: «Εκτροφείο διαφθοράς και διαπλοκής, εργαλείο της τρόικας» και προσέξτε «ένα από τα μεγαλύτερα σκάνδαλα στην ευρωπαϊκή ιστορία το ΤΑΙΠΕΔ». Τώρα συνάδελφοι της Πλειοψηφίας, θεσπίσατε δημόσιο όργανο και διοικούμενο από ξένους, που του αναθέσατε για εκατό χρόνια όλη τη δημόσια περιουσία. Και έρχεστε εδώ να κάνετε εξυπνάδες στις αντιδικίες σας με τη Νέα Δημοκρατία; Του τα αναθέσατε για έναν αιώνα και θα καταγραφείτε στην ελληνική πολιτική ιστορία πάρα πολύ αρνητικά. Θα λέγεται για δεκαετίες και θα γράφεται στα βιβλία των επόμενων γενεών ότι υπήρξε ελληνική κυβέρνηση που εκχώρησε όλη τη δημόσια περιουσία, για έναν αιώνα, σε ένα ταμείο υπό τη διοίκηση αλλοδαπών. «Να ξηλωθεί το αμαρτωλό ΤΑΙΠΕΔ». Προσέξτε τι έλεγε ο Τσίπρας: «Αυτό θα κάνουμε». Το είδατε πώς το έκανε. Επίσης, σε επίκαιρη ερώτηση του σημερινού Πρωθυπουργού: «Έκνομη η λειτουργία του ΤΑΙΠΕΔ, παραβιάζει το Σύνταγμα και τους νόμους». Με αυτά τα λόγια πορευθήκατε προς την Κυβέρνηση. Και σήμερα, με αυτό το νομοσχέδιο εκχωρείτε και ό,τι δεν εκχωρήσατε τον Ιούνιο. Με τις σελιδούλες που μοιράζατε, λέγατε: όχι η ΔΕΗ, όχι η ΕΥΔΑΠ, όχι τα νερά. Αυτά εξαιρούνται από το υπερταμείο του αιώνα που ψηφίσατε τον Ιούνιο. Ό,τι αφήσατε απ' έξω τότε, για να κοροϊδέψετε τους Βουλευτές σας και να υπερπηδήσετε τα αντιπολιτευτικά επιχειρήματα, τα φέρνετε σήμερα. Και κραυγάζουν, συνάδελφοι της Αντιπολίτευσης, όταν ομιλούν οι συνάδελφοι της Συμπολίτευσης; Τι είναι, σύγχρονοι λωτοφάγοι; Δεν θυμούνται τι έλεγαν τον Ιούνιο για τις περισσότερες από τις ΔΕΚΟ, που είναι σήμερα σε αυτό το σχέδιο νόμου και που μεταφέρονται στο υπερταμείο του ενός αιώνα; Η επιτομή του πολιτικού αμοραλισμού! Επαναλαμβάνω, η επιτομή του πολιτικού αμοραλισμού! Γιατί τι άλλαξε, κυρίες και κύριοι Βουλευτές και το αμαρτωλό ΤΑΙΠΕΔ έγινε μια χαρά αναγκαίο εργαλείο οικονομικής ανάπτυξης; Μήπως οι «σιλωαμικές» κολυμπήθρες που βαπτίζεστε, είναι των καρεκλών σας; Έτσι λέει ο κόσμος. Θα έχει δίκιο μάλλον. Σκεφτείτε το. Κυρίες και κύριοι της Πλειοψηφίας, είναι όμως καλό, αξίζει τον κόπο, από το άλφα να μεταβαίνεις στο ωμέγα και να είσαι τόσο πολιτικά ανακόλουθος, για μια βουλευτική θητεία ή για μια υπουργική θητεία ή - να τις αφαιρέσω αυτές, μην προσβληθεί κάποιος - για να κρατήσεις στην εξουσία μια κυβέρνηση που κάνει άλλα από αυτά που λέει; Ο ίδιος ο Πρωθυπουργός τον Οκτώβρη του 2013 έλεγε για τη ΔΕΗ, για την ΕΥΔΑΠ: «Προσέξτε, ο ΣΥΡΙΖΑ δεν αναγνωρίζει την εκποίηση δημόσιων κοινωνικών αγαθών, όπως το νερό και μια αριστερή κυβέρνηση θα το ανατρέψει». Και ακούστε και την άλλη φράση: «Όσοι εμπλακούν στο ξεπούλημα του δημοσίου πλούτου θα λογοδοτήσουν, όχι μόνο στον λαό αλλά και στη δικαιοσύνη». Τι είναι αυτό, το πρελούδιο του ειδικού σας δικαστηρίου; Τι σκεφτόσασταν εκείνον τον καιρό και με τι απειλούσατε; Και τι κάνετε σήμερα; Τα λόγια σας, τα δικά σας λόγια, - όχι τα δικά μας - σάς παραπέμπουν στη δικαιοσύνη. Και θέλατε να κάνετε δημοψήφισμα για τα νερά. Γιατί δεν το κάνατε το δημοψήφισμα για τα νερά; Στο υπερταμείο του ενός αιώνα περνάνε όλα αυτά. Κύριε Υπουργέ, που είστε πολύ ρητορικός σε σχέση με τη ΔΕΗ, μιλάγατε για τη ματαίωση κάθε σχεδίου ιδιωτικοποίησης της ΔΕΗ. Ο ελληνικός λαός, οι ψηφοφόροι σας είδαν το ακριβώς αντίθετο. Εξουσία, εξουσία και μόνο εξουσία! Εσείς ήσασταν πολύ επιθετικός. Να θυμηθώ έναν ήπιο συνάδελφο. Τον συνάδελφο Αμανατίδη, νυν Υφυπουργό Εξωτερικών. Απευθυνόταν στο ΤΕΕ που μιλούσε στην εντρική Μακεδονία σε ψηφοφόρους του ή σε ανθρώπους που άκουγαν και αυτόν και τους έλεγε για την Εγνατία Οδό: «Μια τέτοια παραχώρηση είναι επιβλαβής για το δημόσιο συμφέρον. Κι αν γίνει το ελληνικό δημόσιο θα στερηθεί δημόσια σημαντικά έσοδα». Σήμερα τι λέει ο Υφυπουργός; Ότι είναι επωφελής η παραχώρηση της Εγνατίας Οδού; Κοιτάξτε, κυρίες και κύριοι Βουλευτές. Ο μέντορας του ψέματος είναι ο Πρωθυπουργός. Είναι ο μέντοράς σας. Στην Ελλάδα πια δεν ζητείται ψεύτης. Έχουμε ψεύτη. Τον κύριο Πρωθυπουργό, τον καλύτερο μαθητή του Θεόδωρου Δηλιγιάννη του 19ου αιώνα, που ακόμα και στα εγκαίνια της Ολυμπίας Οδού, μιας θετικής ενέργειας, δεν βρήκε μια λέξη να πει για τους προηγούμενους. Ούτε μια λέξη, λες και το έργο το έκανε η Κυβέρνηση του ΣΥΡΙΖΑ στους δεκαεφτά μήνες που ήταν τότε στην εξουσία. Μια λέξη! Στερείται και στοιχειώδους πολιτικής ευγένειας. Και τι δεν στερείται; Λαϊκισμό, δημαγωγία, πολιτικό τυχοδιωκτισμό, ανευθυνότητα, τα οποία προήγαγε σε ανώτατο πεδίο ανάπτυξης. Ποιες είναι οι επιτυχίες του; Οι τρεις αλλεπάλληλες εκλογικές νίκες σε έξι μήνες. Τι δείχνει αυτό; Παντελή έλλειψη σεμνότητας στην κατανάλωση της πολιτικής. Τον πρώτο καιρό που είσαι πάνω στο κύμα, κάνεις ό,τι μπορείς για να επιβεβαιώνεις τις νίκες σου και να περάσεις το μήνυμα του νικητή. Όταν είσαι πάνω. Όχι όταν είσαι κάτω. Γιατί όταν είσαι κάτω με τόσα ψέματα που έχεις πει, ένα είναι το μέλλον σου: Να πας ακόμα παρακάτω. Παράδειγμα πολιτικού νεοπλουτισμού σε βάρος της χώρας. Κλασικό παράδειγμα έλλειψης φιλοσοφίας σεμνής πολιτικής κατανάλωσης. Για τον κ. Καμμένο, τον έτερο εταίρο δεν θέλω να πω πολλά. Επειδή υπήρξε όμως ο πιο βάρβαρος και φιλοκατήγορος ηγέτης της αντιπολίτευσης όλων των εποχών, της δικής μου πολιτικής πορείας τουλάχιστον, θέλω να του πω πως σήμερα το βράδυ θα έρθει εδώ να ξεψηφίσει τα ψηφισμένα τον Ιούνιο θετικά μέτρα για νέους επαγγελματίες. Να ξεψηφίσει ό,τι υπήρχε, το άλλοθι αυτής της Κυβέρνησης για τα βάρβαρα μέτρα που εισήγαγε στη Βουλή με αρχηγό της στο ειδικό αυτό θέμα τον αρμόδιο Υπουργό Εργασίας. Κυρίες και κύριοι της πλειοψηφίας, θα ψηφίσετε το άρθρο 1; Το άρθρο 1, το είπα και το πρωί, ξεψηφίζει ό,τι εσείς βρίσκατε ως καταφύγιο στον εντός κι εκτός Βουλής δημόσιο λόγο σας. Τι λέγατε; «Ναι, το ασφαλιστικό. Είναι όμως επιταγή των καιρών, αλλά για τους νέους γιατρούς, μηχανικούς, δικηγόρους, μια περίοδος προσαρμογής». Την ξεψηφίζετε. Τι λέγατε για τους μικρούς ιδιοκτήτες, όχι πάνω από δέκα δωματίων, στον χώρο του τουρισμού; Μεταβατικές περιόδους για τα βάρη τους. Όλα αυτά τα παίρνετε πίσω. Το δικό μου μέτρο, κύριε Υπουργέ της Εργασίας, για τα πλασματικά χρόνια το αλλάζετε. Την έκπτωση 15%, την κάνετε 2% ανά έτος. Αυτός που αγοράζει ένα πλασματικό έτος προφανώς δεν είναι ιδιαιτέρως ευκατάστατος άνθρωπος, προφανώς έχει ανάγκες. Θα ψηφίσετε το βράδυ ότι από 15%, αναγνωρίζει ένα έτος στο 2%. Συγχαρητήρια! Το άρθρο 1, για το οποίο φωνάζατε προηγουμένως όταν μιλούσαν Βουλευτές της Αντιπολίτευσης, ξεψηφίζει ό,τι ακριβώς ψηφίζατε.
Ολοκληρώστε, κύριε Λοβέρδο.
Ολοκληρώνω, κύριε Πρόεδρε, με το τελευταίο μου επιχείρημα. Μέσα στις συζητήσεις του Κοινοβουλίου για τα μεγάλα θέματα πλανάται το φάσμα της πρωτοδεύτερης φοράς Αριστερά Μαδούρο. Κάθε εβδομάδα όμως που περνάει συντρίβεται στην καθημερινότητα της πολιτικής σας το σκέλος Αριστερά και υπερτονίζεται το σκέλος Μαδούρο. Κυρίες και κύριοι της πλειοψηφίας του ΣΥΡΙΖΑ, είστε άξιοι της κοινής τύχης που θα έχετε με τον Πρωθυπουργό της χώρας του οποίου, επίσης, είστε άξιοι συμπαραστάτες. Ευχαριστώ πολύ.
Επειδή δεν έχει ζητήσει τον λόγο κάποιος Κοινοβουλευτικός Εκπρόσωπος θα πάμε στην πρώτη πεντάδα. Ο κ. Καραγιαννίδης, ο κ. Κυριαζίδης, ο κ. Γρέγος, η κ. Χριστοφιλοπούλου και ο κ. Χρήστος Κατσώτης. Εάν δεν υπάρξει τότε Κοινοβουλευτικός Εκπρόσωπος, θα δώσω τον λόγο στον κ. Κατρούγκαλο, εφόσον το επιθυμεί, για να μην περιμένει περισσότερο. Βεβαίως, όχι με τον ίδιο χρόνο που πήραν οι τρεις αρμόδιοι Υπουργοί. Ξεκινάμε, λοιπόν, με τον κ. Καραγιαννίδη. Ορίστε, έχετε τον λόγο.
Ευχαριστώ, κύριε Πρόεδρε. Υπάρχουν δύο τρόποι να γίνονται κουβέντες μέσα στο Κοινοβούλιο. Ο ένας είναι η λογική των επιχειρημάτων και των αντεπιχειρημάτων, δηλαδή της πολεμικής των θέσεων, και ο δεύτερος τρόπος είναι η λογική του παραλόγου. Ακολουθείτε από χθες μια λογική του παραλόγου. Και εξηγούμαι: «Ιδιωτικοποιούμε τα πάντα». Κυριαρχεί αυτό στην κουβέντα σήμερα στην Ελλάδα και κυρίως από τα ΜΜΕ που είναι απολύτως δικά σας. Οι ιδιωτικοποιήσεις είναι ζητήματα πολιτική βούλησης και πολιτικού σχεδιασμού. Η Θάτσερ, παραδείγματος χάριν, τη δεκαετία του '80 στη Βρετανία δεν χρειάστηκε κανένα υπερταμείο για να ιδιωτικοποιήσει το σύμπαν ολόκληρο. Το ίδιο έγινε και με χώρες της Δυτικής Ευρώπης και της Ανατολικής Ευρώπης μετά το '90, όπου δεν χρειάστηκε κάποιο ειδικό ταμείο για να ξεπουλήσουν τα πάντα. Εσείς εδώ δεν χρειαστήκατε κάποιο ειδικό ταμείο για να ξεπουλήσετε τις δημόσιες τράπεζες, τον ΟΤΕ και τον ΟΠΑΠ. Ή μήπως τα ξεχάσαμε αυτά; Λέω, λοιπόν, ότι αν θέλεις να ιδιωτικοποιήσεις, δεν σε σταματάει ένα υπερταμείο ή κάτι άλλο. Είναι ζήτημα πώς συνδυάζεις πολιτικά τα πράγματα. Και χθες, αλλά και όλες τι προηγούμενες μέρες, έχει διατυπωθεί με τον πιο επίσημο τρόπο ότι, οι ΔΕΚΟ που μπαίνουν στο υποταμείο του υπερταμείου δεν πάνε προς ιδιωτικοποίηση. Δεν περιγράφεται μάλιστα και μέσα στον νόμο που συγκρότησε αυτό το υπερταμείο. Παρ' όλα αυτά, όμως, στη λογική του παραλόγου, λέγεται και ξαναλέγεται. Το ταμείο αυτό, επίσης, έχει ειπωθεί κι έχει γραφτεί στον νόμο ότι, είναι δημόσιο ταμείο. Άρα, οι ΔΕΚΟ και οτιδήποτε άλλο περνάνε υπό τη διοίκηση του δημοσίου. Το δεύτερο επιχείρημα του παραλόγου: Υποθηκεύετε τα πάντα για εκατό χρόνια. Δεν υπάρχει πουθενά μέσα - αν τον έχετε διαβάσει τον νόμο, γιατί αν δεν τον έχετε διαβάσει, εντάξει - κάτι τέτοιο. Λέει ο νόμος μέσα: «Η εταιρεία εξυπηρετεί ειδικό δημόσιο σκοπό και δεν μπορεί να αποτελέσει αντικείμενο υποθήκευσης ούτε αυτή ούτε τα περιουσιακά της στοιχεία». Θα το λέμε και θα το ξαναλέμε αυτό. Εντάξει, καταλαβαίνουμε ότι για λόγους αντιπολιτευτικής κριτικής εσείς θα λέτε τα δικά σας, αλλά η πραγματικότητα είναι αυτή. Δεν μπορούμε να την αμφισβητήσουμε. Μπορούμε επί τη βάση αυτού του άρθρου να συζητήσουμε ότι δεν πρόκειται περί υποθήκευσης; Τρίτο παράλογο: Θα εκποιηθούν το νερό και το ρεύμα μέσα από αυτό το υπερταμείο. Ξαναλέω, αν ήταν βούληση δικιά μας θα είχε γίνει και χωρίς αυτή την ιστορία. Το δε νερό πρέπει να υπερπηδήσει και την απόφαση του ΣτΕ. Ακόμα κι εσείς αν θελήσετε κάποια στιγμή όταν θα γίνετε κυβέρνηση - αν θα γίνετε ποτέ κυβέρνηση - να τα πουλήσετε, θα κολλήσετε δικαστικά σε αυτή την ιστορία. Άρα, γιατί κάνουμε μια κουβέντα η οποία δεν έχει βάση; Γιατί δεν λέτε κάποια επιχειρήματα τα οποία να έχουν μία λογική; Γιατί δεν προσπαθείτε να κτυπήσετε ή να κάνετε κριτική στην Κυβέρνηση για πράγματα που κάνει λάθος ή δεν τα έχει κάνει σωστά ή είναι ελλειμματική και μιλάμε συνέχεια για το ίδιο και το ίδιο πράγμα; Ήρθαν εδώ οι φορείς χθες και θα πάρω το παράδειγμα για τις κτιριακές υποδομές. Ακούστηκε, μάλιστα, ότι θα δώσουμε τα σχολεία, τα νοσοκομεία, τα δικαστήρια, τις φυλακές. Έχετε - ξαναλέω - διαβάσει τι περιγράφεται μέσα στον νόμο που συγκροτήθηκε το υπερταμείο; Γιατί οι κτιριακές υποδομές είναι μια ΔΕΚΟ, η οποία διαχειρίζεται την οικοδόμηση αυτών των κτιρίων. Από πού συνάγεται ότι θα πουληθούν σχολεία, νοσοκομεία και φυλακές; Από πού το βγάζετε αυτό το συμπέρασμα; Θα πείτε ένα λογικό επιχείρημα; Σας είπε δε, ο πρόεδρος των εργαζομένων των «Κτιριακών Υποδομών», ότι αυτές οι «Κτιριακές Υποδομές» έχουν ένα δάνειο 800 εκατομμυρίων και απαιτήσεις 30 εκατομμυρίων από τους εργολάβους. Γι' αυτό θα βρείτε κάτι να πείτε, να απαντήσετε στην κριτική αυτή; Ποιος βύθισε ή ποιος χρέωσε τις «Κτιριακές Υποδομές» πρώην ΟΣΚ, ΔΕΠΑΝΟΜ και πάει λέγοντας, με αυτόν τον τρόπο; Για να μην πάω στον ΟΣΕ, στη ΔΕΗ, στην ΕΥΔΑΠ. Τι ακριβώς έχουν γίνει όλα αυτά τα χρόνια με τις διοικήσεις που εσείς διορίζατε; Είστε ευχαριστημένοι από τα τελευταία σαράντα χρόνια λειτουργίας αυτών των ΔΕΚΟ; Είστε ευχαριστημένοι, όπως είπε και ο Υπουργός Οικονομικών, χθες, με το ότι ο κάθε Υπουργός που ερχόταν τη δεκαετία του '80 και του '90 διόριζε όλο του το χωριό και όλον του τον νομό μέσα σε αυτή την υπηρεσία; Αυτού του τύπου την διοίκηση θέλετε; Γιατί μέχρι στιγμής με αυτά που λέτε αυτό αποδεικνύετε. Δεν θέλετε να υπάρξουν διοικήσεις που θα αναδιαρθρώσουν τις ΔΕΚΟ αυτές, που θα ορίσουν ένα στρατηγικό σχεδιασμό τι θέλουμε από αυτές τις ΔΕΚΟ και που θα προστατεύσουν το δημόσιο συμφέρον, ώστε να μπορούν αυτά τα κοινωνικά αγαθά να διανέμονται ποιοτικώς και με χαμηλότερες τιμές. Να κάνουμε, λοιπόν, κουβέντα επ' αυτού και όχι με τους μύθους που προσπαθείτε όλο αυτό το διάστημα να οικοδομήσετε;
Ευχαριστώ και για την συνέπεια του χρόνου κύριε Καραγιαννίδη. Τον λόγο έχει ο κ. Κυριαζίδης.
Ευχαριστώ, κύριε Πρόεδρε. Ο προλαλήσας συνάδελφος, εκ Δράμας ορμώμενος, έκανε αναφορές. Επειδή θα διαψευστεί στη συνέχεια με τα όσα η Κυβέρνηση θα νομοθετήσει και έχει νομοθετήσει οφείλουμε να έχουμε και μια αυτοπροστασία. Κυρίες και κύριοι συνάδελφοι, με το υπό συζήτηση νομοσχέδιο τα προσωπεία της υποκρισίας και της εξαπάτησης του εκλογικού σώματος πέφτουν, πέφτουν ηχηρά κάνοντας κρότο και συμπαρασύροντας μαζί τους και τις αυταπάτες που ορισμένοι τρέφατε. Η κοροϊδία τελείωσε διά της υπογραφής των Υπουργών σας και σε λίγο με την θετική σας ψήφο στο νομοσχέδιο όλα αυτά τελειώνουν. Μπαίνετε, κυρίες και κύριοι συνάδελφοι του ΣΥΡΙΖΑ και των ΑΝΕΛ, όλο και πιο βαθιά στην μνημονιακή πολιτική που νυχθημερόν καταγγέλλατε εντός και εκτός του Κοινοβουλίου τα προηγούμενα χρόνια. Και όχι μόνο τούτο, αλλά πλειοδοτείτε με τις ρυθμίσεις που φέρνετε προς ψήφιση σε σχέση με τα μέτρα των προηγούμενων κυβερνήσεων, που εσείς αποκαλούσατε προδοτικές και εγκαλούσατε με κάθε ευκαιρία. Αλήθεια, πού πήγε το κάλεσμα του Πρωθυπουργού και Προέδρου σας στους Θεσσαλονικείς να ψηφίσουν «όχι» στην ιδιωτικοποίηση της ΕΥΑΘ κατά το άτυπο δημοψήφισμα που διενεργήθηκε στις 18 Μαΐου του 2014 μαζί με τις αυτοδιοικητικές εκλογές; Τι έχετε να πείτε τώρα στο συντονιστικό όργανο των πολιτών και φορέων «SOSτε το νερό»; Πού πήγε η πρώτη νίκη ως την χαρακτήρισε ο κ. Τσίπρας με την διοργάνωση του ανωτέρω δημοψηφίσματος; Ή μήπως πρέπει να σας θυμίσω την δήλωσή του ότι στη Βολιβία τότε η κυβέρνηση Μοράλες αναδείχθηκε μέσα από ένα κίνημα διαμαρτυρίας ενάντια στην ιδιωτικοποίηση του νερού; Τώρα τι έχετε να πείτε; Μάλλον ο Μοράλες και τα επιχειρήματά του πάνε κατ' ευχή, να μην πω κατά διάολο. Αλήθεια, σε ό,τι αφορά τη ΔΕΗ πού πήγε ο οίστρος σας; Τότε λέγατε ότι την ΔΕΗ την πουλάει η κυβέρνηση όχι το μνημόνιο, ούτε η Ευρωπαϊκή Ένωση. Σήμερα τι λέτε; Την πουλάει ο ΣΥΡΙΖΑ; Ή μήπως να ξεχάσουμε ότι δήθεν εκ παραδρομής είχαν μπει στον ν.4389/2016; Τώρα πάλι εκ παραδρομής μπαίνουν οι εταιρείες ύδρευσης και ΔΕΗ στο παράρτημα; Μα, θα πείτε ορισμένοι από εσάς ότι δεν τίθεται ευθέως θέμα άμεσης ιδιωτικοποίησης. Και επειδή θα το πείτε πρέπει να σας θυμίσω προκαταβολικά, κυρίες και κύριοι συνάδελφοι, το άρθρο 201, παράγραφος 2, του ν.4389/2016 που μιλά περί της δυνατότητας ιδιωτικοποίησης περιουσιακών στοιχείων και πώλησης αυτών ή των σχετικών μετοχών σε τρίτους ή μήπως το λησμονούμε και αυτό; Μάλλον το λησμονείτε, όπως λησμονούμε και δεν πρέπει να λησμονούμε νομίζω ότι σε λίγες μέρες λήγει η υπαχθείσα προθεσμία των ισοδύναμων μέτρων, προκειμένου να αποφευχθεί το πάγωμα των μισθολογικών ωριμάσεων των υπηρετούντων στα Σώματα Ασφαλείας και στις Ένοπλες Δυνάμεις. Στις 22 Μαΐου, κύριοι Υπουργοί και παρόντες φέρατε την σχετική τροπολογία. Ο δε Υπουργός Εθνικής Άμυνας στις 28 Ιουνίου του 2016 απαντά σε ερώτηση ότι τα ισοδύναμα θα έρθουν στην Βουλή των Ελλήνων προς ψήφιση έως 30 Σεπτεμβρίου του 2016. Σήμερα, έχουμε 27 Σεπτεμβρίου. Περιμένουμε σε τρεις μέρες να έρθουν τα ισοδύναμα σε ό,τι αφορά το πάγωμα των μισθολογικών διαβαθμίσεων, των ωριμάνσεων των Ενόπλων Δυνάμεων και των Σωμάτων Ασφαλείας. Αλήθεια, εν τέλει εστάλησαν στο Υπουργείο Οικονομικών από το Υπουργείο Άμυνας τα μέτρα ή μήπως χάθηκαν και αυτά στο δρόμο, γιατί ο κ. Χουλιαράκης απήντησε ότι ακόμη ο ίδιος δεν τα έχει λάβει. Αλήθεια, τι γίνεται με το Υπουργείο Δημόσιας Τάξης που τηρεί σιγή ιχθύος; Θα έχουμε εν τέλει δύο κατηγορίες μισθολογίων των Στρατιωτικών και των Σωμάτων Ασφαλείας; Διαμαρτύρονται σήμερα έξω από το Υπουργείο Άμυνας, γιατί εκεί το πάτε τελικά ως φαίνεται. Βεβαίως, εδώ δημιουργείτε μια ιδιαίτερη διάσταση. Τι θα γίνει με το μισθολόγιο; Θα το αναμορφώσει τελικά με τις περαιτέρω περικοπές; Επίσης, τι γίνεται με τα αναδρομικά του Συμβουλίου της Επικρατείας και τις αποφάσεις του; Πάνε στις καλένδες; Θα παραιτείτο ο Υπουργός Εθνικής Άμυνας και δεν θα συμμετείχε στην Κυβέρνηση. Θα συνεχίσει να παραμένει; Και, βεβαίως, εδώ είναι η ένστασή μας. Η Νέα Δημοκρατία ενίσχυσε και εφήρμοσε την απόφαση του Συμβουλίου της Επικρατείας κατά το 50%. Κι εσείς διαμαρτυρόσασταν ότι δεν θα δώσει το σύνολο. Οι Ένοπλες Δυνάμεις και τα Σώματα Ασφαλείας περιμένουν αυτή τη δέσμευσή σας. Πιστεύουμε ότι δεν θα τους διαψεύσετε για μια ακόμα φορά.
Κύριε Κυριαζίδη, ήσασταν άψογος στον χρόνο. Τον λόγο έχει από το Βήμα ή από τη θέση του - όπου θέλει - ο συνάδελφος από τη Χρυσή Αυγή κ. Αντώνιος Γρέγος.
Ευχαριστώ, κύριε Πρόεδρε. Βεβαίως, έχει αποδείξει η Κυβέρνηση ότι κάθε τι που λέει είναι ένα τεράστιο ψέμα. Εμείς το λέγαμε στον ελληνικό λαό και πριν τις εκλογές. Εσείς το αποδεικνύετε κάθε μέρα. Ήταν πραγματικά κυνική η ομολογία του Υπουργού Τσακαλώτου στην επιτροπή. Και φυσικά και ο ΣΥΡΙΖΑ, όπως και η Νέα Δημοκρατία και το ΠΑΣΟΚ, είναι ακραία νεοφιλελεύθερα κόμματα. Ακούσαμε και κάτι γραφικά, που θυμίζουν ανέκδοτο, από τον εισηγητή του ΣΥΡΙΖΑ. Ακούσαμε για διαφάνεια, για σταθερό καθεστώς, για σοβαρή διαπραγμάτευση, για κόκκινες γραμμές. Μας είπε ο κ. Σταθάκης πριν λίγο: «Ευτυχώς που υπάρχει ο ΣΥΡΙΖΑ για να οργανώσει την υγεία, την παιδεία». Αυτά είναι ανέκδοτα που δεν προκαλούν γέλιο, αλλά θυμό και οργή στον ελληνικό λαό. Ανέκδοτα είπε, βέβαια, και ο εισηγητής της Νέας Δημοκρατίας περί συλλογικής ευθύνης. Αυτά, όχι εδώ μέσα. Άκουσα και για πατριωτικές θέσεις του ΠΑΣΟΚ, του ΠΑΣΟΚ του Σημίτη και των υπολοίπων. Θα πρέπει, επιτέλους, να καταλάβει ο ελληνικός λαός, ότι ΣΥΡΙΖΑ, Νέα Δημοκρατία και ΠΑΣΟΚ είναι ακριβώς το ίδιο πράγμα: Ίδιες θέσεις, ίδιες πολιτικές, ίδια ψέματα. Με το πολυνομοσχέδιο που κατατέθηκε και αποτελεί τη συνέχεια του προηγουμένου που ψηφίστηκε από την ίδια και τους πρόθυμους συνοδοιπόρους της, η Κυβέρνηση ολοκληρώνει το ξεπούλημα όσων ΔΕΚΟ ή επιχειρήσεων δεν είχαν ενταχθεί σε εκείνο τον προηγούμενο Μάιο. Αυτό γίνεται προκειμένου να ληφθεί η δόση των 2,8 δισεκατομμυρίων ευρώ. Ακόμα και αυτή, όμως, δεν είναι σίγουρο ότι έχει εξασφαλιστεί παρά την κυριολεκτική εκχώρηση σε γη και ύδωρ, αφού οι εταίροι δεν συμφωνούν ούτε με τη σύνθεση του εποπτικού συμβουλίου του Ταμείου Αποκρατικοποιήσεων ούτε με τις νέες διοικήσεις των τραπεζών που πλέον δεν είναι ελληνικές. Επομένως είναι πολύ πιθανό πως παρά τις νέες εκχωρήσεις πλούτου, θα ζητηθεί να ψηφιστούν νέα μέτρα για να χορηγηθεί η δόση που πρέπει να αποδεσμευτεί μέχρι τις 31 Οκτωβρίου. Χρήσιμο, επίσης, είναι να ακουστεί στους υποτελείς που αναγκάζονται να υποστούν αυτά τα νέα μέτρα, ότι από τα 2,8 δισεκατομμύρια τα 1,7 δισεκατομμύρια θα καλύψουν ληξιπρόθεσμες οφειλές του δημοσίου και μόνο το 1,1 δισεκατομμύριο θα δοθεί για τον κρατικό προϋπολογισμό. Αυτό σημαίνει πως για μια ακόμα φορά τα μέτρα αυτά δεν λαμβάνονται προκειμένου να τονωθεί η οικονομία και να πέσουν χρήματα στην αγορά - όπως ψευδώς ισχυρίζεται εδώ και πέντε χρόνια μονίμως τόσο η Νέα Δημοκρατία που τα ψηφίζει όλα, αλλά και η σημερινή Κυβέρνηση - αλλά για να κλείσουν τρύπες από οφειλές που έχει στο μεταξύ δημιουργήσει το δημόσιο. Το αναπτυξιακό όνειρο της Κυβέρνησης δεν είναι αναπτυξιακό και ασφαλώς θα παραμείνει όνειρο για όσους περίμεναν από τα νέα σκληρά μέτρα ότι θα προκύψει κάποια τόνωση της αγοράς. Οι δανειστές έχοντας πλήρως εξοικειωθεί με τα ελληνικά δεδομένα, όχι μόνο δεν εκταμιεύουν πλέον μεγάλες δόσεις, αλλά όσα υπογράφουν και αυτοί και η Κυβέρνηση ελέγχονται σε κάθε τους βήμα. Επομένως η Κυβέρνηση της «υπερήφανης διαπραγμάτευσης» των Τσίπρα και Καμμένου αντιμετωπίζεται χειρότερα ακόμα κι από εκείνες τις χώρες στις οποίες οι δανειστές είχαν συστήσει αποικίες πριν δυο και τρεις αιώνες, με τη διαφορά, βέβαια, ότι εκείνες είχαν διατηρήσει μια ελάχιστη εθνική κυριαρχία και μια υποτυπώδη εθνική αξιοπρέπεια. Αντίθετα, η Κυβέρνηση της Αριστεράς εκχώρησε για ενενήντα εννέα χρόνια κάθε ίχνος εθνικής κυριαρχίας, αφού δεν μπορεί όχι μόνο να νομοθετήσει για λεπτομέρειες, αλλά υποχρεώνεται να πάρει πίσω τα όσα νομοθετικά είχε πράξει πριν από μόλις τέσσερις μήνες. Χαρακτηριστικό είναι ότι ξηλώνονται όλες οι ευνοϊκές ρυθμίσεις του νόμου Κατρούγκαλου, αυξάνονται οι εισφορές εκατοντάδων χιλιάδων ασφαλισμένων από την αρχή του 2017, μηδενίζοντας, έτσι, το όφελος από την εφάπαξ εξαγορά πλασματικών ετών, στην οποία η Κυβέρνηση είχε επενδύσει το κοινωνικό προφίλ. Ειδικότερα, με το πολυνομοσχέδιο ικανοποιούνται πλήρως οι αξιώσεις των δανειστών για κατάργηση όλων των εξαιρέσεων που επιτρέπουν χαμηλότερες εισφορές για την υγεία και περικόπτεται η έκπτωση για τη καταβολή πλασματικών ετών ασφάλισης. Αυτό, στην πράξη, σημαίνει ότι, κατά πλήρη ασυμφωνία με τα όσα δήλωνε κατά καιρούς ο Υπουργός, αγρότες, νέοι επιστήμονες - μέχρι πενταετία - γιατροί, δικηγόροι, φαρμακοποιοί, μηχανικοί χάνουν τις εκπτώσεις στην τριετή μεταβατική περίοδο που είχε νομοθετηθεί με τον περίφημο νόμο Κατρούγκαλου για τις εισφορές στην υγεία. Όλες αυτές οι ανατροπές, εκτός των άλλων, αποτελούν και την καλύτερη απόδειξη για το ότι η νομοθετική πρωτοβουλία δεν ανήκει σε κανέναν Κατρούγκαλο, παρά μόνο στους δανειστές και πιστοποιεί την απόλυτη αδυναμία των ταμείων να ανταποκριθούν σε οποιαδήποτε παροχή προς τους ασφαλισμένους ή στους μελλοντικούς συνταξιούχους. Αλώβητος δεν θα παραμείνει, φυσικά, και ο τουριστικός τομέας, όπως σας είπε ο εισηγητής κ. Καρακώστας. Παράλληλα, το πολυνομοσχέδιο μεταφέρει στο Κεντρικό Ταμείο Αποκρατικοποιήσεων και άλλες ΔΕΚΟ, όσες είχε υποσχεθεί η Κυβέρνησή σας να παραμείνουν εκτός, όπως η ΕΥΔΑΠ, η ΕΥΑΘ και η ΔΕΗ. Σε σχέση, μάλιστα, με τη ΔΕΗ, εκχωρείται το 34% αυτής, αφού το 17% ήδη βρίσκεται στα χέρια του ΤΑΙΠΕΔ. Χαρακτηριστικό είναι, επίσης, ότι η Ελληνική Βιομηχανία Όπλων όχι μόνο δεν εξαιρέθηκε από την υπαγωγή της στο ταμείο - όπως υπερήφανα έχει δηλώσει ο αρμόδιος Υπουργός Εθνικής Άμυνας - ως στρατηγικής σημασίας επιχείρηση για την ελληνική αμυντική βιομηχανία, αλλά - αντίθετα - εισφέρεται σε αυτό χωρίς καμμία εξαίρεση σαν να επρόκειτο για μια ακόμη ΔΕΚΟ. Κι αυτό είναι πάρα πολύ επικίνδυνο. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Είμαστε απόλυτα πεπεισμένοι ότι αυτά τα προαπαιτούμενα δεν πρόκειται να είναι τα τελευταία, δεδομένου ότι και οι δανειστές σε αυτό που εσείς αποκαλείτε «διαπραγμάτευση», έχουν βρει τον καλύτερο σύμμαχό τους.
Ολοκληρώστε, κύριε συνάδελφε.
Ολοκληρώνω, κύριε Πρόεδρε. Ωστόσο, όλοι γνωρίζουν ότι σε αυτούς τους χαλεπούς καιρούς μια μοναδική υπενθύμιση για όλους εσάς είναι ότι σε εμάς τους Έλληνες και στην πατρίδα μας αξίζει μια καλύτερη αντιμετώπιση, μια καλύτερη προοπτική, μια άλλη πορεία στο μέλλον, ένα μέλλον που μόνο εμείς μπορούμε να εγγυηθούμε. Ευχαριστώ.
Τον λόγο έχει η συνάδελφος κ. Εύη Χριστοφιλοπούλου.
Ευχαριστώ, κύριε Πρόεδρε. Κυρίες και κύριοι συνάδελφοι, εδώ και ενάμιση χρόνο έχει συντελεστεί η απόλυτη μετάλλαξη του ΣΥΡΙΖΑ. «Πού ήσουν νιότη που έλεγες πως θα γινόμουν άλλος». Αυτό αφιερώνεται ειδικά στην Κοινοβουλευτική Ομάδα του ΣΥΡΙΖΑ. Ζούμε στη χώρα ΣΥΡΙΖΑ - ΑΝΕΛ, κύριε Υπουργέ, όπου τα ΜΑΤ αντί να ασχοληθούν με τους «μπαχαλάκηδες» χτυπούν εργαζομένους, ξενοδοχοϋπαλλήλους έξω από το Υπουργείο σας. Χτυπούν αλύπητα. Έπρεπε να γίνει αυτό που έγινε στη Θεσσαλονίκη και αλλού; Έπρεπε να μπουν οι «μπαχαλάκηδες» σε εκκλησία και να μην γίνεται τίποτα και σήμερα, με την πρώτη διαμαρτία εργαζομένων, να τους τσακίσετε στο ξύλο, κύριε Υπουργέ;
Πού έγινε αυτό;
Μπροστά από το Υπουργείο Εργασίας. Εσείς, προσωπικά κύριε Κατρούγκαλε, φτιάξατε πολιτική καριέρα αγρεύοντας στο Σύνταγμα, στην πλατεία των αγανακτισμένων, σε εργαζομένους και συνταξιούχους. Και σας καλώ - αν έχετε τα κότσια - να πάτε σήμερα στην Πλατεία Συντάγματος, να μιλήσετε σε συνταξιούχους και εργαζομένους και να τους πείτε ότι το μεγάλο ταμείο που τους φτιάξατε, το ΕΦΚΑ, σήμερα είναι θνησιγενές, πεθαίνει πριν ακόμα γεννηθεί γιατί έχει έλλειμμα ύψους 2,9 δισεκατομμυρίων ευρώ και θα το αιμοδοτήσετε από το ΑΚΑΓΕ, από το ταμείο των νέων - θα πάρετε από τους νέους ανθρώπους! - για να μην καταρρεύσει. Και να τους πείτε, κύριε Υπουργέ, για την κατάργηση του ΕΚΑΣ, που η Κυβέρνησή σας υπερήφανα, δήθεν, διαπραγματεύθηκε. Να τους πείτε για τις περικοπές των επικουρικών πάνω από 40%, όταν εσείς ομολογήσατε και μετά βάλατε τον Πρωθυπουργό σας, τον κ. Τσίπρα, να πάει στη ΔΕΘ και να πει στον κόσμο ότι αυτά αφορούν μόνο το 10% των συνταξιούχων - άκουσον άκουσον! - όταν όλοι οι συνταξιούχοι πλήττονται σήμερα. Και πλήττονται σήμερα όλοι οι συνταξιούχοι όχι μόνο γιατί μειώσατε το αφορολόγητο ή τους έχετε βάλει την αυξημένη εισφορά υγείας. Από τα δύο εκατομμύρια εξακόσιες χιλιάδες περίπου συνταξιούχους της χώρας που πλήττονται, το ένα εκατομμύριο εκατό χιλιάδες έχουν υποστεί τις μειώσεις που προανέφερα. Και έπεται συνέχεια, κύριε Υπουργέ, και στα εφάπαξ και σε όλα. Να τους πείτε, λοιπόν, ότι με αυτό το νομοσχέδιο ό,τι μικρή, πενιχρή έκπτωση είχε καταφέρει ο «μεγάλος διαπραγματευτής μας», ο Πρωθυπουργός κ. Τσίπρας να κάνει, την ξεψηφίζετε. Και βάζετε την Κοινοβουλευτική σας Ομάδα να σηκώσει τα χεράκια σαν καλά παιδάκια και να εξευτελιστεί, κύριε Υπουργέ. Εξευτελίζετε το κόμμα σας και την Κοινοβουλευτική σας Ομάδα. Γιατί εξευτελισμός του Κοινοβουλίου είναι και το γνωρίζετε ως νομομαθής. Χθες αναφέρθηκα στον Kirchman, κύριε Υπουργέ, που είπε, «Τρεις διορθώσεις του νομοθέτη και ολόκληρες νομικές βιβλιοθήκες καταρρακώνονται.». Εσείς δεν έχετε καταρρακώσει μία βιβλιοθήκη. Έχετε καταρρακώσει τις βιβλιοθήκες όλης της χώρας με τα ξεψηφίσματα. Ψηφίζω, ξεψηφίζω! Αυτό, λοιπόν, το νομοσχέδιο περιέχει την άρση όλων των μικρών εκπτώσεων σε ό,τι αφορά την εξαγορά πλασματικών χρόνων στους δημοσίους υπαλλήλους, στους ιδιωτικούς υπαλλήλους, στους εμπόρους, στους ελεύθερους επαγγελματίες. Από το 15% έκπτωση που είχατε διαπραγματευτεί, το πάμε στο 2%. Σας μάλωσε η τρόικα, κύριε Υπουργέ; Και εσείς τώρα μαλώνετε την Κοινοβουλευτική Ομάδα και τους λέτε, «ψηφίστε!». Και όχι μόνο αυτό, αλλά και τις εκπτώσεις στην πρώτη πενταετία των επιστημόνων και των ελεύθερων επαγγελματιών και αυτές τις παίρνετε πίσω. Και βεβαίως, στοχοποιείτε ένα δυναμικό κλάδο που είναι τα μικρά τουριστικά καταλύματα και τους υπάγετε στο καθεστώς ΟΑΕΕ αντί στο καθεστώς ΟΓΑ. Μας αναφέρθηκαν παραδείγματα όπως η Μύκονος και η Σαντορίνη. Δεν μου λέτε, είναι όλη η Ελλάδα Μύκονος και Σαντορίνη; Τα μικρά τουριστικά καταλύματα που υπάρχουν και στην ενδοχώρα, αλλά και σε πολλά μικρά νησάκια, σε νησάκια της άγονης γραμμής, γιατί να υπαχθούν; Για να πεθάνουν; Έχετε βάλει στο στόχαστρο όλη τη δημιουργική Ελλάδα, την Ελλάδα που παράγει, την Ελλάδα που προσπαθεί να σταθεί όρθια, τους νέους ανθρώπους που είτε στα ορεινά μέρη της χώρας είτε στα παράλια έχουν στήσει τέτοια μικρά τουριστικά καταλύματα και προσπαθούν να επιβιώσουν; Όπως ακριβώς πλήττετε τους οινοποιούς και τους μικρούς ζυθοποιούς, έχετε βάλει στο στόχαστρο την Ελλάδα της δημιουργίας. Δεν σας ενδιαφέρει τίποτα άλλο παρά η κοινωνική ισοπέδωση, η «Μαδουροποίηση» της χώρας και η εξυπηρέτηση των ημετέρων, αλλά βέβαια και των ημετέρων καναλαρχών! Αντί του ενός, έρχεται ο άλλος. Αντί του Καλογρίτσα, Σαββίδης. Δεν βγαίνει, κύριε Υπουργέ. Δεν βγαίνει, κυρίες και κύριοι της Κυβέρνησης. Και σε ό,τι αφορά τους Βουλευτές, ξαναλέω: Συνάδελφοι, σκεφθείτε. Πόσες φορές θα ξεψηφίσετε; Η συνείδησή σας τι σας λέει; Έτσι λέει το κόμμα; Θα πάμε με τη γραμμή ή θα πάμε με τη συνείδησή μας; Σκεφθείτε το καλά. Σας ευχαριστώ.
Επειδή ο κ. Χρήστος Κατσώτης δεν είναι στην Αίθουσα και δεν θέλω να τον διαγράψω, καλώ στο Βήμα την κ. Μάρκου. Μετά θα πάρει τον λόγο - όπως είπαμε - ο κ. Καρράς, διότι συμπληρώνεται η πρώτη πεντάδα. Κατόπιν τον λόγο θα λάβει ο κύριος Υπουργός, εάν το θέλει, αλλιώς θα πάμε στον κ. Κατσώτη - παρακαλώ τους συναδέλφους του να τον ειδοποιήσουν - και τον κ. Σαρίδη για να κλείσει το εναλλάξ της πρώτης οκτάδας και τον κ. Δανέλλη. Μετά θα πάμε κανονικά στους συναδέλφους ανά πεντάδες. Ορίστε, κυρία Μάρκου, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι Βουλευτές, σήμερα η Κυβέρνηση επιστρέφει στον τόπο του εγκλήματος. Φέρνει εσπευσμένα στη Βουλή προς ψήφιση το πολυνομοσχέδιο αυτό, κάνοντας περίπου τον Κινέζο, σαν να μη συμβαίνει τίποτα, ενώ ο τόπος σέρνεται, τα εισοδήματα καταρρέουν, ενώ επενδύσεις δεν γίνονται και οι εξαγωγές υποχωρούν. Και όλα αυτά υπό τη μέγγενη της τρομερής υπερφορολόγησης. Η Κυβέρνηση της αμνηστίας και της αμεριμνησίας κάνει σαν να μη συμβαίνει τίποτα! Εν προκειμένω τώρα, στις 18 Μάϊου του 2014 ο κ. Φάμελλος, νυν Κοινοβουλευτικός Εκπρόσωπος του ΣΥΡΙΖΑ, δημοσιεύει φωτογραφία στην κάλπη του δημοψηφίσματος για την ΕΥΑΘ με λεζάντα: «Ψηφίζουμε ΟΧΙ στην ιδιωτικοποίηση της ΕΥΑΘ. Το νερό είναι κοινωνικό αγαθό!». Ένα χρόνο αργότερο φωτογραφίζεται με το μπλουζάκι των εθελοντών του «Σώστε το νερό», ως υποστηρικτής και εθελοντής από την πρώτη μέρα του κινήματος κατά της ιδιωτικοποίησης. Μάλιστα, το ρεπορτάζ αναφέρει ότι οι παρευρισκόμενοι θυμήθηκαν, πειρακτικά, τον Γιώργο Παπανδρέου και τη φωτογραφία του με μπλουζάκι «Δεν πωλείται» το 2008 στην πρώτη προσπάθεια πώλησης της ΕΥΑΘ. Ω, ποία ειρωνεία! Καταθέτω τις φωτογραφίες για τα Πρακτικά. [[Στο σημείο αυτό η Βουλευτής κ. Αικατερίνη Μάρκου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Την ίδια ημέρα, στις 18 Μαΐου 2014, ο κ. Μηταφίδης, Βουλευτής σήμερα του ΣΥΡΙΖΑ και τότε υποψήφιος δήμαρχος με τον ΣΥΡΙΖΑ στη Θεσσαλονίκη, υπενθύμιζε με δήλωσή του ότι υπήρξαμε οι εισηγητές και οι πρωτεργάτες του δημοψηφίσματος για την αποτροπή της ιδιωτικοποίησης της ΕΥΑΘ. Καταθέτω για τα Πρακτικά τις δηλώσεις του κ. Μηταφίδη. [[Στο σημείο αυτό η Βουλευτής κ. Αικατερίνη Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τον Μάιο του 2015 τριάντα ένας Βουλευτές του ΣΥΡΙΖΑ - μεταξύ αυτών ο κ. Τριανταφυλλίδης και ο κ. Φάμελλος - καταθέτουν ερώτηση για την αποκατάσταση της συνταγματικής νομιμότητας, σχετικά με την επαναφορά μετοχών της «ΕΥΔΑΠ Α.Ε.» και «ΕΥΑΘ Α.Ε.» από το ΤΑΙΠΕΔ. Καταθέτω τη δήλωση για τα Πρακτικά. [[Στο σημείο αυτό η Βουλευτής κ. Αικατερίνη Μάρκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ο ίδιος ο Πρωθυπουργός είχε δηλώσει τις ημέρες του δημοψηφίσματος για την ΕΥΑΘ, ότι η ιδιωτικοποίηση της ΕΥΑΘ δεν μπορεί να σταθεί με κανένα τρόπο. «Αυτή η χώρα έχει νόμους, έχει Σύνταγμα», είπε ο κύριος Πρωθυπουργός. «Κανείς δεν μπορεί να παραβιάζει τους νόμους και το Σύνταγμα», συνεχίζει ο κ Τσίπρας. «Εγώ θα το πήγαινα και ένα βήμα παραπέρα και θα σας έλεγα ότι κανείς δεν μπορεί να παραβιάσει και τη βούληση της πλειοψηφίας των πολιτών…» - είχε δηλώσει τότε ο κ. Τσίπρας - «…κανείς εκτός από έναν». Εμάς εννοούσε, προφανώς, ο κύριος Πρωθυπουργός. Ακόμα ένα δημοψήφισμα πετιέται στον κάλαθο των αχρήστων. Η λαϊκή ετυμηγορία, που καπηλεύτηκε με τον πιο κυνικό τρόπο για να αναδειχθείτε στην εξουσία, ο ίδιος ο λαός, είναι απλά ένα εργαλείο για εσάς, όπως αναδεικνύεται πια. Μέσα σε δύο μόλις χρόνια περάσαμε από το «Το νερό είναι δημόσιο αγαθό» στο ότι «Το νερό είναι περίπου δημόσιο αγαθό, ναι μεν, αλλά πρέπει να λειτουργήσει και στην αγορά». Στο ενδιάμεσο, βέβαια, αλλάξατε τον πρόεδρο της ΕΥΑΘ, διορίζοντας έναν από τους πρωτεργάτες του κινήματος «Σώστε το Νερό», διότι η ψευδαίσθηση για τις προθέσεις σας έπρεπε να είναι πλήρης. Πού είναι σήμερα ο κύριος αυτός; Γιατί δεν εμφανίστηκε χθες στην ακρόαση των φορέων; Τον Σεπτέμβρη του 2015, πριν τις εκλογές, σε non paper του ΣΥΡΙΖΑ πανηγυρίζατε για τη μείωση των ιδιωτικοποιήσεων από είκοσι τρεις σε εννέα με το τρίτο - το δικό σας - μνημόνιο, εξαιρώντας από τον κατάλογο την ΕΥΑΘ. Αλλά, το ψέμα έχει κοντά ποδάρια. Τελικά κανείς δεν μας εξήγησε γιατί το 74% της ΕΥΑΘ πρέπει να περάσει από το ΤΑΙΠΕΔ, όπου ανήκει σήμερα, στο νέο υπερταμείο των ενενήντα εννέα ετών, που τελεί υπό τον ουσιαστικό έλεγχο των δανειστών. Αφού η πρόθεσή σας είναι να πουλήσετε ή να αξιοποιήσετε - αφού το προτιμάτε - μόνο ένα μειοψηφικό πακέτο, γιατί δεν μεταβιβάζετε αυτό το ποσοστό; Είναι αυτή η κίνηση σύμφωνη με την απόφαση του ΣτΕ; Σε ποιο σημείο μέσα σε αυτό το νομοσχέδιο διασφαλίζεται ότι το νερό θα παραμείνει δημόσιο και κοινωνικό αγαθό; Απευθύνομαι κυρίως στους Βουλευτές του ΣΥΡΙΖΑ: Μήπως έχει έρθει η ώρα πια της αυτοκριτικής και της απολογίας; Θα τολμήσει ένας Βουλευτής της Θεσσαλονίκης να ανέβει στο Βήμα και να μας απαντήσει ή να επιστρέψει στην καθημερινότητά του; Έχει το θάρρος να πει, «Έκανα λάθος, παρασύρθηκα»; Έχει απομείνει ένα ψήγμα έστω ευθιξίας και αξιοπρέπειας; Όλα αυτά τα χρόνια αντιταχθήκατε σε κάθε προσπάθεια, σε κάθε μεταρρύθμιση παριστάνοντας τους τιμητές των πάντων, δείχνοντας με το δάκτυλο τους υπόλοιπους. Εσείς, οι φορείς του δήθεν ηθικού πλεονεκτήματος, εξαπολύσατε χωρίς αιδώ την αντιμνημονιακή σας δημαγωγία, μέσα στην οποία καλλιεργήθηκε ο φανατισμός του «όχι», δηλητηριάζοντας την πολιτική ζωή του τόπου. Και ύστερα, πραγματοποιήσατε στροφή με έναν αφύσικο τρόπο και με έναν και μόνο στόχο: Η αδίστακτη συμμορία να παραμείνει στην εξουσία. Δεν θα ήθελα να είμαι Βουλευτής του ΣΥΡΙΖΑ, που σήμερα υποτίθεται αναγκάζεται να ψηφίζει αυτά στα οποία αντιδρούσε χθες. Αλλά πια σας έχει γίνει δεύτερη φύση. Ούτε καν εντύπωση κάνει πια στον κόσμο. Αλλά είπαμε, τίποτα πια δεν έχει αξία, ούτε ο λόγος ούτε οι δεσμεύσεις. Υπέρτατη αξία για εσάς είναι μόνο η εξουσία. Και στον βωμό της έχετε θυσιάσει κάθε ιδεολογία, κάθε αξιοπιστία, κάθε αξιοπρέπεια!
Παρακαλώ, ολοκληρώστε, κυρία Μάρκου.
Θα ήθελα τριάντα δευτερόλεπτα ακόμα, κύριε Πρόεδρε. Έχετε συνειδητοποιήσει ότι κάποτε θα θέλετε να πάτε σπίτια σας και δεν θα μπορείτε; Γιατί, αγαπητοί, δεν είναι μόνο ή δεν είναι τόσο τα μέτρα αυτά καθαυτά, που, βέβαια - να μην το ξεχνάμε αυτό - έχουν τη δική σας σφραγίδα. Είναι περισσότερο η οργή του κόσμου, την οποία με αδίστακτο τρόπο χρησιμοποιήσατε κάποτε, δηλητηριάζοντάς τον με αντιμνημονιακά, δημαγωγικά ψέματα, τα οποία τώρα θα λουστείτε με τον πιο επώδυνο τρόπο. Θα το πιείτε το ποτήρι μέχρι την τελευταία σταγόνα. Καταψηφίζω το νομοσχέδιο. Σας ευχαριστώ.
Τον λόγο έχει ο Κοινοβουλευτικός Εκπρόσωπος της Ένωσης Κεντρώων κ. Γεώργιος - Δημήτριος Καρράς για δώδεκα λεπτά.
Σας ευχαριστώ, κύριε Πρόεδρε. Τρία κομμάτια είναι αυτό το νομοσχέδιο. Ένα κομμάτι είναι για τα συνταξιοδοτικά - ασφαλιστικά θέματα, ένα κομμάτι είναι για την ενέργεια και ένα κομματάκι, στο τέλος, είναι για την «ΤΡΑΙΝΟΣΕ». Ας τα πάρουμε, λοιπόν, με τη σειρά. Το πρώτο κομμάτι, το άρθρο 1, περικόπτει, περικόπτει και περιορίζει. Μήπως είναι εδώ ο μικρός «κόφτης», εκείνος ο «κόφτης» που είχε ψηφιστεί για να αρχίσει από την 1η Οκτωβρίου 2016, εάν και εφόσον δεν εκπληρώνονταν οι δημοσιονομικοί στόχοι και σήμερα έχουμε και έναν μικρότερο «κόφτη» στους πιο φτωχούς; Γιατί το λέω αυτό; Γιατί περιορίζει, περικόπτει, την έκπτωση που μπορούσε να δοθεί για την αναγνώριση πλασματικών ετών για τη λήψη σύνταξης από ανθρώπους που διαφορετικά δεν θα μπορούσαν να θεμελιώσουν δικαίωμα. Το δεκαπέντε τοις εκατό γίνεται δύο. Δεν κατανοούμε, δεν έχουμε μελέτη, δεν έχουμε υπολογισμούς, για να δούμε ποια αδήριτη ανάγκη το επέβαλε. Το επέβαλε, μήπως, η ανάγκη ότι δεν βγαίνουν τα νούμερα του νέου, μεγάλου ενιαίου ασφαλιστικού ταμείου και πρέπει να αναζητήσουμε χρήματα από άλλες πλευρές; Πιθανόν. Ένα δεύτερο ζήτημα στο οποίο θέλω να σταθώ, είναι τα γνωστά καταλύματα των μικρών νησιών, των μικρών χωριών. Είχαν ένα προνομιακό, θα το έλεγα, ή λογικό, εάν θέλετε, ασφαλιστικό καθεστώς με την πληρωμή των χαμηλών εισφορών του ΟΓΑ. Σήμερα βλέπουμε ότι στην ομάδα των καταλυμάτων από πέντε έως δέκα δωμάτια έχουμε εξίσωση με τον γενικό κανόνα του νέου ασφαλιστικού και έτσι, λοιπόν, έχουμε επιβάρυνση των ασφαλιστικών τους εισφορών. Είχε γίνει μεγάλη κουβέντα όταν συζητούσαμε το περίφημο ΕΦΚΑ, εάν θα πρέπει να διατηρηθεί για τα μικρά χωριά, με πληθυσμό κάτω των δύο χιλιάδων κατοίκων, το δικαίωμα εκείνο που παρείχε η νομοθεσία με πληθυσμιακά αλλά και εισοδηματικά κριτήρια, και να εξακολουθήσουν να υπάγονται στον ΟΓΑ, ούτως ώστε να είναι μειωμένες οι εισφορές τις οποίες καταβάλλουν ή εάν θα εντάσσονταν και αυτοί στις εισφορές των ελευθέρων επαγγελματιών. Εντάχθηκαν στις εισφορές των ελευθέρων επαγγελματιών. Σήμερα, όμως, αναζωογονείται το ζήτημα και καθίσταται εκ νέου επίκαιρο. Γιατί; Διότι μετά τους τέσσερις αυτούς μήνες που πέρασαν από την ψήφιση του νέου ασφαλιστικού - μεταρρύθμιση δεν θα ήθελα να την ονομάσω, δεν με έπεισε ότι ήταν η μεταρρύθμιση εκείνη που θα έδινε την πνοή στη χώρα και δη στον τομέα της κοινωνικής ασφάλισης, για να μπορούμε να πούμε με βεβαιότητα ότι το ασφαλιστικό σύστημα θα καταστεί υγιές - ερχόμαστε σήμερα και λέμε ότι έχουμε τα καταλύματα και θα πληρώνουν και αυτά. Θα κάνω μια πρόταση, κύριε Κατρούγκαλε. Μήπως πρέπει να ξαναδούμε πληθυσμιακά κριτήρια σε μικρές περιοχές και για τους ελεύθερους επαγγελματίες και για τα μικρά καταλύματα; Καταργήθηκε το κριτήριο των δύο χιλιάδων κατοίκων.
Δεν καταργήθηκε. Το λέγαμε από τότε.
Αφήστε να ολοκληρώσω τη σκέψη μου και μετά έχετε τον χρόνο να απαντήσετε. Εντάχθηκαν, όμως, στο καθεστώς του ΕΦΚΑ. Μήπως, σήμερα, λοιπόν, πρέπει να δούμε ένα πληθυσμιακό κριτήριο μικρότερο; Δεν ξέρω αν καταργήθηκε ή όχι. Για όλους τους ελεύθερους επαγγελματίες που δραστηριοποιούνται στα μικρά χωριά των εκατό, των διακοσίων, των τριακοσίων κατοίκων, μήπως να διατηρήσουμε τις χαμηλές εισφορές του ΟΓΑ; Είναι ένα ζήτημα το οποίο έχει σχέση και με το δημογραφικό. Και γιατί το λέω αυτό; Θα μου πείτε, μόνοι οι ηλικιωμένοι έχουν μείνει στα χωριά. Μόνο οι ηλικιωμένοι, ο παππούς και η γιαγιά. Αν, όμως, είναι και κανένα παιδάκι, κανένας νεαρός που θέλει να γυρίσει στα πάτρια εδάφη και θέλει να ανοίξει ένα μικρό κατάστημα, γιατί να μην δώσουμε και σε αυτόν ένα κίνητρο επιβίωσης; Θέλω, λοιπόν, να δει όλα αυτά τα ζητήματα η Κυβέρνηση, γιατί καθίστανται κρίσιμα και δεν προέρχονται από αντιπολιτευτική διάθεση αυτή τη στιγμή. Προέρχονται από αναγνώριση αναγκών που υπάρχουν διάσπαρτες σε όλη την ελληνική περιφέρεια και θα πρέπει να ενισχυθούν. Δόθηκαν στοιχεία προβλέψεων ότι ο ελληνικός πληθυσμός ύστερα από σαράντα πενήντα χρόνια θα είναι μειωμένος τουλάχιστον κατά δύο εκατομμύρια. Δώστε ένα μικρό κίνητρο να είναι τουλάχιστον μειωμένος κατά ένα εκατομμύριο εννιακόσιες χιλιάδες. Αυτό περιμένω να το ακούσω. Προχωρώ στο δεύτερο κομμάτι, Κεφάλαιο του γνωστού αυτού σήμερα νομοθετήματος, που αφορά την ενέργεια. Είναι βέβαια τεχνοκρατικό το κείμενο, αν θέλετε. Είναι δύσκολο στη Βουλή να το προσεγγίσεις στην πλήρη ακρίβεια τού τι επιδιώκεται και σε τι θα καταλήξει, αλλά εν πάση περιπτώσει, έχει και κάποια ζητήματα για τα οποία θα πρέπει να κάνουμε τουλάχιστον μία ευκαιριακή, έστω στιγμιαία αναφορά. Θα πετύχει; Έχουμε ένα προηγούμενο άσχημο. Δεν είναι ο κ. Σκουρλέτης εδώ. Είδαμε μία επέμβαση στη σύμβαση Socar, Αζέρων, είδαμε στη ΔΕΣΦΑ να υπάρχει μία μεταβολή ως προς τις επιστροφές, είδαμε μία επιμήκυνση χρόνου, ακούμε και διαβάζουμε σήμερα ότι έρχεται ο πρόεδρος της αζέρικης εταιρείας να επαναδιαπραγματευτεί, αν και εφόσον ανανεωθεί και η εγγυητική επιστολή που έχει δώσει ή θα καταρρεύσει αυτή η συμφωνία. Εγώ δεν τάσσομαι υπέρ ή κατά της ιδιωτικοποίησης του φυσικού αερίου. Λέγω μόνο τούτο, ότι εφόσον η χώρα έχει ανάγκη επενδύσεων και δη σοβαρών επενδύσεων, θα πρέπει να υποστηρίζεται η κάθε συμφωνία η οποία έχει υπάρξει μέχρι σήμερα, για να αναδειχθεί η αξιοπιστία, γιατί στο τέλος θα παρακαλάμε πάλι για δανεικά το 2018, εάν μείνουμε με αυτόν τον ρυθμό μηδενικών ουσιαστικά επενδύσεων. Ιδιωτικές δεν υπάρχουν. Περιορίζονται μόνο στις λεγόμενες ιδιωτικοποιήσεις, αποκρατικοποιήσεις, παραχωρήσεις - δεν έχει σημασία πια η αξία της λέξης. Η προσπάθεια ενδυνάμωσης της οικονομίας περιορίζεται μόνο σε αυτά τα σημεία. Θα πρέπει να υποστηριχθούν, έστω και αν υπάρχουν θέματα θολά. Είπαμε, λοιπόν, για την ενέργεια ότι είναι η κινητήρια δύναμη του μέλλοντος. Άκουσα για το περίφημο ΕΤΜΕΑΡ, για το ειδικό τέλος περιορισμού των εκπομπών αερίων ρύπων, ότι τίθεται θέμα τροποποιήσεως της νομοθεσίας. Δεν ήρθε η τροπολογία αυτή να τη συζητήσουμε σήμερα σε αυτό το νομοσχέδιο. Αν έρθει αργότερα, φαντάζομαι ότι δεν θα πρέπει να γίνει δεκτή για τον λόγο ότι θα είναι στο παρά πέντε, ακριβώς στο και πέντε, εφόσον εξελίσσεται ήδη η συζήτηση στην Ολομέλεια για το νομοσχέδιο. Θέλω να σταθώ και στο τρίτο σημείο, στο τρίτο κομμάτι του νομοσχεδίου, το οποίο οφείλω να πω ότι με έχει εκπλήξει. Προέρχεται από το Υπουργείο Υποδομών. Ευχής έργο θα ήταν να έρθει εδώ ο κ. Σπίρτζης για να δώσει κάποιες απαντήσεις. Βρίσκεται σε εξέλιξη - και το ξέρουμε όλοι - η σύμβαση μεταβίβασης των μετοχών της «ΤΡΑΙΝΟΣΕ» σε ιταλική εταιρεία. Μας είπαν ότι μέχρι τις 30 του μηνός θα έχει αποφανθεί το Ελεγκτικό Συνέδριο για τη νομιμότητα ή μη της μεταβίβασης. Περιμένουμε να δούμε τη σύμβαση ή τουλάχιστον σε εμένα είναι επτασφράγιστο μυστικό. Δεν την είδα πουθενά τη σύμβαση να κυκλοφορεί, ώστε να διαβάσω, να ακούσω, να δω τι λέει. Και, ω του θαύματος, σήμερα στο νομοσχέδιο αυτό έρχονται δύο άρθρα που αναφέρονται ουσιαστικά εμμέσως στην «ΤΡΑΙΝΟΣΕ», υποτιθέμενα ότι υποστηρίζουν τα συμφέροντα του ελληνικού δημοσίου. Θα είμαι σαφής, λοιπόν. Στο άρθρο 18 αναφέρεται - σωστά - ότι η «ΓΑΙΑΟΣΕ», που έχει την εκχώρηση από το ελληνικό κράτος, θα μπορεί να μισθώνει το τροχαίο υλικό στην «ΤΡΑΙΝΟΣΕ». Διερωτώμαι το εξής: Η καινούργια «ΤΡΑΙΝΟΣΕ», η ιταλική, που έρχεται, δεν θα φέρει δικό της σύγχρονο τροχαίο υλικό; Δεν θα μας φέρει, για να αναπτύξει τις σιδηροδρομικές μεταφορές - εμπορευματικές, επιβατικές - της Ελλάδος; Φαίνεται ότι δεν θα μας φέρει. Δεν γνωρίζω τη σύμβαση, απλώς βγάζω συμπεράσματα από όσα διαβάζω. Δεν θα φέρει, διότι τι λέει το άρθρο 18; Λέει ότι η «ΓΑΙΑΟΣΕ» θα κάνει τη σύμβαση εκμίσθωσης διάρκειας έως δέκα ετών κι ότι η «ΤΡΑΙΝΟΣΕ» θα αναλάβει τη πραγματοποίηση των εργασιών εκτεταμένης συντήρησης του τροχαίου υλικού που μισθώνει, για την επαναφορά του στη δέουσα λειτουργική κατάσταση και οι δαπάνες αυτές συμψηφίζονται με τα οφειλόμενα μισθώματα. Τι μου λέει; Τι κατάλαβα; Ότι μίσθωμα ουσιαστικά δεν θα υπάρχει, διότι θα επισκευάζει η «ΤΡΑΙΝΟΣΕ» με δικά της μέσα το τροχαίο υλικό της «ΓΑΙΑΟΣΕ», που ουσιαστικά είναι κρατική περιουσία, αλλά τις δαπάνες επισκευής θα τις συμψηφίζει με το οφειλόμενο μίσθωμα προς την «ΤΡΑΙΝΟΣΕ» για την χρήση του τροχαίου υλικού. Εδώ θα μιλήσω νομικά πλέον. Τι είναι αυτή η σύμβαση; Μίσθωση προσοδοφόρου πράγματος είναι. Παραχωρεί το κράτος το τροχαίο υλικό, τις άμαξες, τα βαγόνια, να τα χρησιμοποιεί η «ΤΡΑΙΝΟΣΕ». Συνεπώς το εισιτήριο, το κόμιστρο το εισπράττει η «ΤΡΑΙΝΟΣΕ». Όμως, δεν αναλαμβάνει τη συντήρηση του τροχαίου υλικού. Και μια και μιλάμε για μικρά καταλύματα των οκτώ, των δέκα, των έξι δωματίων, αν τα μισθώσω εγώ, για να το εκμεταλλευτώ, θα μου επιβάλει ο ιδιοκτήτης και να το βάψω και να το σκουπίζω και να κάνω τη συντήρηση και να το έχω σε κατάλληλη κατάσταση, ούτως ώστε να μπορούν να κατοικούν μέσα ενοικιαστές, φιλοξενούμενοι, τουρίστες; Όχι βέβαια γιατί ο μισθωτής - εκμεταλλευτής φέρει το στατικό βάρος ως έξοδα λειτουργίας. Εδώ τι μας λέει; Μας λέει ότι το τροχαίο υλικό, που είναι ελληνικό, θα το χρησιμοποιεί η «ΤΡΑΙΝΟΣΕ», αλλά τα έξοδα συντήρησης και αναβάθμισής του τα αναλαμβάνει το κράτος. Δηλαδή, μας λέει ότι τα λίγα 45 εκατομμύρια του τιμήματος που δόθηκαν για την εξαγορά της «ΤΡΑΙΝΟΣΕ» πρέπει να επιδοτηθούν και να του δώσουμε και ένα πανωπροίκι, θα το έλεγα πια, διότι έτσι του δίνουμε τις δυνατότητες να μπορεί να λειτουργεί ανεξόδως με κρατική περιουσία. Δεν θα μείνω άλλο σε αυτό. Θα πω μόνο ότι, όπως λέει το άρθρο, «κατά την παρούσα παράγραφο τα μισθώματα απαλλάσσονται παντός φόρου και τέλους». Άλλη ζημιά του δημοσίου. Και γιατί το λέω αυτό; Αφού θα συμψηφίζονται τα μισθώματα με τις δαπάνες συντήρησης του τροχαίου υλικού, δεν θα εισπράττονται μισθώματα. Ουσιαστικά αυτά τα έξοδα, οι δαπάνες συντήρησης, θα φουσκώνονται, θα ανεβαίνουν, θα κατεβαίνουν. Τελικά το κράτος ούτε φόρο δεν θα εισπράξει από αυτά; Τίποτα δεν θα εισπράξει; Πρέπει να τα δούμε αυτά και γι' αυτό εγώ ζήτησα στην αρχή της συζήτησης να αποσυρθούν αυτά τα δύο άρθρα και να πάνε μαζί με τη σύμβαση κύρωσης της «ΤΡΑΙΝΟΣΕ», να τα δούμε εν εκτάσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ολοκληρώνω, κύριε Πρόεδρε. Το τελευταίο που θα πω και θα τελειώσω είναι το εξής: Ξέρετε τι λέει το άρθρο 19; Λέει ότι εκείνα τα περίφημα 50 εκατομμύρια, που παίρνει μπόνους η «ΤΡΑΙΝΟΣΕ», για να λειτουργεί τις γραμμές θα τα πάρει και η ιταλική «ΤΡΑΙΝΟΣΕ», γιατί όλες οι σιδηροδρομικές γραμμές φέρονται ελλειμματικές. Βέβαια, την Πελοπόννησο την έχουμε εξαιρέσει, για να μη λειτουργεί στην Πελοπόννησο τρένο. Δεν έχω καταλάβει την αιτία. Το έχω ζητήσει με επίκαιρη ερώτησή μου.
Κύριε Καρρά, ολοκληρώστε, σας παρακαλώ.
Ολοκληρώνω αμέσως, κύριε Πρόεδρε. Όμως, εκεί τι θα κάνουμε, λέει; Την επιδότηση που παίρνει η νέα εταιρεία - θα την πάρει για πέντε χρόνια, 250 εκατομμύρια - θα τη συμψηφίζουμε με τις οφειλές που έχει προς τη «ΓΑΙΑΟΣΕ» ή άλλη παραχώρηση των ΟΣΕ για τη χρήση των γραμμών. Δηλαδή και πάλι ο συμψηφισμός αυτός θα οδηγεί το κράτος να πληρώνει για τα πάντα. Για ποιον λόγο; Αφού θα γίνεται ο συμψηφισμός της επιδότησης της γραμμής πώς θα λειτουργεί η γραμμή; Η επιδότηση έχει δοθεί με ειδική άδεια της Ευρωπαϊκής Ένωσης, ούτως ώστε να λειτουργούν οι γραμμές. Μπορούν να λειτουργούν πλέον όταν αφαιρούνται πόροι; Μπορούν να λειτουργούν ή θα υπάρχει αύξηση της εισφοράς αυτής; Ευχαριστώ, κύριε Πρόεδρε, για την ανοχή σας και ζητώ συγνώμη.
Και εμείς ευχαριστούμε. Κατ' αρχάς, πρέπει να σας πω ότι θα σας διανεμηθεί μια τροπολογία του Υπουργείου Δικαιοσύνης - και για να μην αρχίσουν σχόλια, σας ενημερώνω ότι είναι απόρροια της χθεσινής σύσκεψης που κάναμε όλο το Προεδρείο στο Γραφείο του Προέδρου με τον Γραμματέα Διαφθοράς, τον κ. Βασιλειάδη - όπου για την ηλεκτρονική υποβολή των «πόθεν έσχες» εξαιτίας τεχνικών προβλημάτων που προέκυψαν δίνεται μια προθεσμία δεκαπέντε ημερών. Αυτό λέει η τροπολογία. Είναι τυπικό, αλλά το ζητήσαμε ομόφωνα όλοι για να μη δημιουργηθεί πρόβλημα. Θα έρθει ο κ. Παπαγγελόπουλος να την υπερασπιστεί. Σας λέω, όμως, πώς προέκυψε η τροπολογία. Τον λόγο έχει ο κ. Κατρούγκαλος για τον ήμισυ χρόνο του κ. Σκουρλέτη, για επτά λεπτά δηλαδή.
Κύριε Πρόεδρε, είναι σειρά μου να μιλήσω.
Ένα λεπτό. Το είχα προαναγγείλει, κύριε Κατσώτη, πριν έρθετε.
Μα, θέλω να τον ρωτήσω και να μου απαντήσει.
Δεν με πειράζει. Ας προηγηθεί.
Ακούστε. Δεν θα κάνουμε, όμως, έτσι τη διαδικασία. Τώρα, λόγω ιδιαίτερης φιλίας - δεν θα έπρεπε να το πω αυτό από μικροφώνου - θα δώσω τον λόγο στον κ. Κατσώτη. Ακούστε, όμως, για να ξεκαθαρίσω τη διαδικασία. Θα μιλήσει ο κ. Κατσώτης. Αμέσως μετά θα μιλήσει ο κ. Σαρίδης, επειδή είχα εκφωνήσει το όνομά του. Στη συνέχεια θα πάρει τον λόγο ο κ. Κατρούγκαλος και μετά ο κ. Βενιζέλος, που ούτως ή άλλως είναι εγγεγραμμένος και ήταν να μιλήσει μετά από δύο συναδέλφους. Θα τους παρακαλέσω να προηγηθεί ο κ. Βενιζέλος. Στη συνέχεια θα μιλήσει ο κ. Παπαηλιού και ο κ. Σταϊκούρας. Μετά πάμε πάλι στον επόμενο Κοινοβουλευτικό Εκπρόσωπο, που είναι ο κ. Δανέλλης. Κύριε Κατσώτη, έχετε τον λόγο. Να είμαστε τυπικά στον χρόνο μας, για να μιλήσουν όσο το δυνατό περισσότεροι συνάδελφοι.
Ευχαριστώ, κύριε Πρόεδρε. Ζήτησα να μιλήσω πριν από τον κ. Κατρούγκαλο, γιατί θα ήθελα να καταγγείλω τη στάση του Υπουργείου Εργασίας απέναντι στους εργαζόμενους ξενοδοχοϋπάλληλους, που πήγαν σήμερα στο Υπουργείο να διαμαρτυρηθούν, γιατί το Υπουργείο κατάργησε το δικαίωμα που είχαν μέχρι τώρα, εκατό χρόνια σχεδόν, να παίρνουν το εφάπαξ στην εικοσαετία λόγω της φύσης του επαγγέλματος. Επειδή οι εργαζόμενοι στα ξενοδοχεία, όταν περάσουν κάποια χρόνια απολύονται, δεν γίνονται αποδεκτοί σε αυτόν τον κλάδο της οικονομίας, μπορούσαν να περάσουν κάποια χρόνια στη ζωή τους, τα επόμενα χρόνια που θα είναι στα αζήτητα, παίρνοντας αυτό το εφάπαξ με είκοσι χρόνια δουλειάς. Το Υπουργείο, λοιπόν, το κατήργησε. Πήγαν να διαμαρτυρηθούν σήμερα και βρήκαν μπροστά τα ΜΑΤ κι έφαγαν το «αριστερό» ξύλο, όπως βέβαια και άλλες φορές και όχι μόνο τώρα. Ο κ. Πετρόπουλος εχθές έλεγε: «Δεν ήξερα τι υπέγραφα. Δεν τα βλέπω όλα». Σήμερα, βέβαια, επιβεβαιώθηκε από τη στάση του κ. Κατρούγκαλου ότι και το ήξερε και ήταν σε γνώση του κ. Κατρούγκαλου και είναι, όπως φαίνεται, θέση της Κυβέρνησης να καταργήσει αυτό το δικαίωμα, το τελευταίο που είχε απομείνει σε αυτούς τους εργαζόμενους, σε αυτόν τον κλάδο της οικονομίας όπου η εργασιακή ζούγκλα κυριαρχεί και όπου η αδήλωτη εργασία είναι αυτή που κυριαρχεί σε κάθε πόλη, σε κάθε νομό, όπου οι συμβάσεις δεν εφαρμόζονται, όπου οι μισθοί είναι στα τάρταρα, όπου, εν πάση περιπτώσει, οι εργαζόμενοι δουλεύουν ατέλειωτες ώρες δουλειάς για να κερδίσουν οι ξενοδόχοι. Και αυτή η απόφαση είναι μια απόφαση, η οποία είναι υπέρ των ξενοδόχων, γιατί θέλει να μένει χρήμα για να μπορούν να ενισχύονται. Καμμιά, λοιπόν, προσμονή δεν μπορεί να έχουν οι εργαζόμενοι από αυτή την πολιτική και πρέπει να κάνουν τα αδύνατα δυνατά να οργανωθούν, να αντισταθούν, να ανατρέψουν αυτή την πολιτική. Αρνείται, λοιπόν, ο κ. Κατρούγκαλος να δει τους εργαζόμενους. Ξέρετε τι σύνθημα φωνάζουν έξω, κύριε Κατρούγκαλε;
Αυτό είναι ψέμα, όμως, που λέτε.
Κύριε Υπουργέ, θα απαντήσετε όταν πάρετε τον λόγο.
Εδώ, τους έδειραν. Ψέμα είναι αυτό;
Φυσικά και είναι ψέμα.
Μην κάνετε διάλογο με τον Υπουργό.
Ξέρετε τι σύνθημα φωνάζουν έξω; «Κατρούγκαλε, Κατρούγκαλε, με όλα αυτά που κάνεις τον Βρούτση τον ξεπέρασες, τον Λάσκαρη τον φτάνεις», γνωρίζοντας ότι και στον νέο νόμο για το συνδικαλιστικό, που ετοιμάζετε, υψώνετε νέα τείχη σε βάρος της οργάνωσης των εργαζομένων και της ταξικής πάλης, που έτσι κι αλλιώς θα ενισχυθεί και δεν μπορεί να τη σταματήσει τίποτα, όσα μέτρα κι αν πάρετε για να εμποδίσετε και να δυσκολέψετε την οργάνωση των εργαζομένων. Και σήμερα η Κυβέρνηση τι κάνει με αυτό το σχέδιο νόμου; Έρχεται να καθησυχάσει τους εργαζόμενους και τον λαό και τους λέει ότι δεν σημαίνει τίποτα το αν θα πάνε στο υπερταμείο αυτές οι επιχειρήσεις και ότι αυτό δεν σημαίνει και ιδιωτικοποίηση των επιχειρήσεων αυτών. Τι σημαίνει δηλαδή; Αφού δεν σημαίνει αυτό, γιατί τις πάτε στο υπερταμείο; Το υπερταμείο τι θα κάνει δηλαδή; Θα τις λειτουργήσει καλύτερα, ώστε να έχουν πιο ποιοτικές και φθηνές υπηρεσίες οι εργαζόμενοι και ο λαός; Όχι βέβαια. Θέλετε να τις εκχωρήσετε στο μεγάλο κεφάλαιο. Ο εισηγητής μας αποκάλυψε τον ρόλο του υπερταμείου και την αποδοχή αυτού του ρόλου από όλους σας, αφού το έχετε ψηφίσει στο τρίτο μνημόνιο. Αυτό είναι και το κυβερνητικό σας πρόγραμμα: η υλοποίηση των μνημονιακών δεσμεύσεων, η υλοποίηση των αποφάσεων της Ευρωπαϊκής Ένωσης και του ΝΑΤΟ, μέτρα, δεσμεύσεις, αποφάσεις, που υπηρετούν ακριβώς τις ανάγκες του κεφαλαίου και που ισοπεδώνουν τα όποια δικαιώματα έχουν κατακτήσει οι εργαζόμενοι. Ληστεύετε τον λαό με τους αβάσταχτους φόρους. Οι εργολαβικοί στην ΕΥΔΑΠ ξέρετε πόσοι είναι, οι εργολαβικοί στη ΔΕΗ τώρα ξέρετε πόσοι είναι; Αυτό θα είναι το μέλλον των εργασιακών σχέσεων των εργαζομένων στην ΕΥΔΑΠ, στις «Κτιριακές Υποδομές», στη ΔΕΗ, μεταφέροντάς τους στη νέα επιχείρηση, η οποία θα τους αξιοποιήσει με τον καλύτερο τρόπο, όπως το λέτε. Για τη λαϊκή οικογένεια, βέβαια, η ποιότητα του νερού θα συνοδεύεται με αυξήσεις στα τιμολόγια ή δεν θα υπάρχει ποιότητα, γιατί θα είναι αντίθετη προς την κερδοφορία των επιχειρήσεων. Τι άλλο κάνει ο νόμος που φέρνετε; Φέρνετε, λοιπόν, και παίρνετε πίσω όλα αυτά που υποχρεωθήκατε να περάσετε λόγω των κινητοποιήσεων των εργαζομένων το προηγούμενο διάστημα με το ασφαλιστικό νομοσχέδιο. Κάνατε ελιγμό, δηλαδή, και σήμερα τα παίρνετε πίσω, όσον αφορά τους νέους επαγγελματίες, τους νέους επιστήμονες, τους αγρότες, των οποίων οι μεγάλες κινητοποιήσεις είχαν αυτό το αποτέλεσμα. Αφού, λοιπόν, περάσατε συνολικά το νομοσχέδιο - έκτρωμα, όπου μειώνετε τις συντάξεις σε όλους τους συνταξιούχους, όπου οι νέοι συνταξιούχοι θα πάρουν αντί για σύνταξη επιδόματα - και δεν έχει να κάνει τίποτα με όλο αυτό το ασφαλιστικό που κατάκτησε το εργατικό κίνημα μέσα από πολύ σκληρούς αγώνες - έρχεστε σήμερα και καταργείτε αυτές τις διαφοροποιήσεις που είχατε κάνει στο τελευταίο σχέδιο νόμου. Εχθές είπαμε, βέβαια, το τι κάνετε ακριβώς. Όσον αφορά τα πλασματικά χρόνια, για την εξαγορά πλασματικών χρόνων, ήταν κι αυτό ένα «τυράκι» στη φάκα η έκπτωση 15%. Έρχεστε τώρα και τι λέτε σε αυτόν που εξαγοράζει τα δύο χρόνια του Στρατού; Όχι 15% έκπτωση, αλλά 2% για κάθε χρόνο, δηλαδή 4%. Άρα, αυτός θα πληρώσει παραπάνω 11% για τα πλασματικά χρόνια. Έτσι, λοιπόν, έρχεστε να πείτε ότι είστε αξιόπιστοι και πως ό,τι λέτε το κάνετε. Και ρωτάτε: «Μα, είμαστε απατεώνες;». Τα έργα σας τι δείχνουν; Τη μία λέτε έτσι, την άλλη αλλιώς. Κι εδώ όσα υποχρεωθήκατε να πάρετε πίσω, σήμερα τα φέρνετε ξανά, τα νομοθετείτε και αυξάνετε τις εισφορές σε βάρος των εργαζομένων, μειώνοντας το εισόδημά τους συνολικά. Ο χρόνος δεν μας παίρνει να πούμε άλλα.
Ευχαριστούμε πολύ. Τον λόγο έχει ο Υπουργός κ. Κατρούγκαλος.
Ευχαριστώ, κύριε Πρόεδρε. Τα πενήντα χρώματα του γκρι, που ούτως ή άλλως έφταναν στο βαθύ μαύρο στην ενημέρωση και στην παραπληροφόρηση, γνωρίζουν νέες δόξες όσο η Κυβέρνηση προσπαθεί να διαλύσει το σύστημα της διαπλοκής στο ραδιοτηλεοπτικό τοπίο. Δυστυχώς και κοινοβουλευτικά κόμματα ταυτίζονται με το σύστημα αυτό των αμαρτωλών συμφερόντων. Το χειρότερο, όμως, από αυτό είναι ότι προωθείται συστηματικά στην πολιτική ατμόσφαιρα ένα νέφος ψεύδους. Δεν μιλάμε επί των γεγονότων, μιλάμε επί της διαστροφής τους. Οι ολετήρες της χώρας κατηγορούν εμάς για την καταστροφή που αυτοί έφεραν. Οι υποκριτές μάς κατηγορούν για υποκρισία, οι ψεύτες για ψέματα. Επειδή δεν θέλω να γενικεύσω και επειδή δεν μπορείς να αντικρούσεις τον ωκεανό των ψεμάτων, θα πάρω ένα αντιπροσωπευτικό παράδειγμα γι' αυτά που συζητούμε, σχετικό με το άρθρο 1. Εξ όνυχος τον λέοντα, για να καταλάβουν αυτοί που μας ακούν, γιατί αυτοί που δεν μπορούν να αντιπαρατεθούν με βάση την αλήθεια χρησιμοποιούν σαν όπλο το ψέμα. Είχαμε φροντίσει στο ασφαλιστικό νομοσχέδιο, τα μικρά μαγαζιά, οι μικροί επαγγελματίες στις πόλεις κάτω των δύο χιλιάδων κατοίκων και στα χωριά, να έχουν ειδική ασφαλιστική μεταρρύθμιση. Ήταν το άρθρο 40 του νομοσχεδίου. Θα σας πω τα ονόματα των συναδέλφων Βουλευτών που στη συνεδρίαση ΡΚ΄ της 7ης Μαΐου και στη συνεδρίαση ΡΚΑ΄ της 8ης Μαΐου ψευδώς ισχυρίζονταν - γιατί ήταν γραμμένο, εδώ πρόκειται για ψέμα, δεν πρόκειται για ερμηνεία - ότι τάχα είχαμε καταργήσει αυτή την προστασία. Είναι, λοιπόν, ο κ. Μανιάτης, φαίνεται η ομιλία του στη σελίδα 258, η κ. Χριστοφιλοπούλου και ο κ. Γεωργιάδης, η ομιλία του είναι στη σελίδα 627. Αυτά αναφέρονται στη ΡΚ΄ συνεδρίαση. Στην ΡΚΑ΄ συνεδρίαση ο κ. Κωνσταντινόπουλος, στη σελίδα 6, ο κ. Στύλιος στη σελίδα 231, ο κ. Βρούτσης στη σελίδα 347. Τι φώναζαν αυτοί; «Καταστρέφετε το μικρό μπακάλικο, το μικρό μανάβικο, διαλύετε τον κοινωνικό ιστό», ενώ κάναμε ακριβώς το αντίθετο και το ήξεραν. Και λειτούργησε αυτό το «ηχείο» του ψεύδους, τράβηξε την προσοχή του σκληρού παίχτη, που ξέρετε ποιος είναι. Δεν κατηγορώ για σκοπιμότητα. Θα πάρω την ευμενέστερη εκδοχή της επιπολαιότητας και της ανευθυνότητας, μολονότι τουλάχιστον ένας από αυτούς που κατονόμασα σεμνύνεται ότι είναι τρόικα του εσωτερικού. Μας ζήτησαν, λοιπόν, οι δανειστές μετά την ψήφιση του νομοσχεδίου, μετά τον θόρυβο ο οποίος έγινε, να τα πάρουμε όλα πίσω, να μην έχουν ειδική προστασία οι άνθρωποι στα μικρά χωριά και στις κωμοπόλεις. Και φυσικά αυτό το αποκρούσαμε. Δεχθήκαμε μόνο μια περίπτωση, αυτών που δεν είναι αγρότες και νοικιάζουν δωμάτια. Γιατί, όσοι είναι ενταγμένοι σε πρόγραμμα αγροτουρισμού, ως αγρότες εξακολουθούν να ανήκουν στη γενική κατηγορία της ρύθμισης αυτής, που έχουν ειδικές διευκολύνσεις. Όσοι, όμως, νοικιάζουν δέκα δωμάτια και είναι σε περιοχές τέτοιες, εντάσσονται στο γενικό ασφαλιστικό καθεστώς. Αυτό τι σημαίνει; Ότι η ελάχιστη ασφαλιστική τους υποχρέωση υπολογίζεται στη βάση του μισθού του ανειδίκευτου εργάτη, δηλαδή είναι 7.000 ευρώ τον χρόνο. Αν κάνετε τη διαίρεση, τεκμαίρεται ότι νοικιάζουν τα δωμάτιά τους με 7 ευρώ τη νύχτα, αν δεχθούμε ότι μια σεζόν είναι ενενήντα ημερών. Κι αυτό δεν θα γινόταν αν δεν υπήρχε αυτός ο «θόρυβος», όχι βασισμένος στην κριτική που προάγει τον κοινοβουλευτισμό, αλλά βασισμένος στο ψέμα που σκοτώνει τον κοινοβουλευτισμό, γιατί ακριβώς διαστρεβλώνει την πολιτική συζήτηση. Όλα, όσα ακούστηκαν σήμερα, είναι ψέματα, ότι τάχα χάνουν όλες τις εκπτώσεις που δώσαμε οι νέοι επαγγελματίες ή οι αγρότες. Παραμένει η ειδική μεταχείριση, η μοναδική εξαίρεση στον κανόνα της ασφαλιστικής μεταρρύθμισης, ότι αυτοί οι νέοι επαγγελματίες, οι αγρότες αποδίδουν εισφορές όχι με το ελάχιστο του μισθού του ανειδίκευτου εργάτη, αλλά στο 70% του ποσού αυτού. Το μόνο που ήρθε συντομότερα είναι μια προθεσμία που, σύμφωνα με την αρχική διατύπωση του νόμου, ήταν το 2019 και έγινε «το 2017». Γιατί έγινε αυτό; Γιατί η ασφαλιστική μεταρρύθμιση, όπως έχουμε πει πολλές φορές, δεν ήταν εφαρμογή μνημονίου. Έγινε ακριβώς για να εξουδετερωθούν οι νεοφιλελεύθερες αιχμές του μνημονίου. Ακριβώς γι' αυτό τον λόγο, λοιπόν, ήταν δική μας μεταρρύθμιση. Γι' αυτό το λόγο ο ακραίος παίχτης ακόμα και σήμερα θέλει να ανοίξει ξανά. Δεν τη δέχεται. Λέει ότι αυτός θέλει - τις ρυθμίσεις του Πινοσέτ στα ιδιωτικά ταμεία - την ιδιωτική ασφάλιση, που εν μέρει κι αυτή η πλευρά της Βουλής, η Νέα Δημοκρατία - και δεν αναφέρομαι στον Πινοσέτ, στην ιδιωτική ασφάλιση αναφέρομαι - τη θέλει.
Τα έλεγε ο Τσίπρας για τον Πινοσέτ. Για τα νερά...
Κύριε Κωνσταντινόπουλε, για δείτε την ομιλία σας στην ΡΚΑ΄ συνεδρίαση.
Αυτό που κάνετε είναι αθλιότητα. Κατηγορείτε την Αντιπολίτευση…
Εντάξει, με συγχωρείτε, δεν θα κάνω συζήτηση.
Μη διακόπτετε. Μη διακόπτετε! Κύριε Μανιάτη, εσείς είστε αυτοπειθαρχημένος συνάδελφος.
Θα πάρω τον λόγο επί προσωπικού.
Εντάξει, αφήστε το, μετά. Αφήστε να ολοκληρώσει ο Υπουργός.
Είναι άδικο αυτό που κάνει ο Υπουργός. Να κατηγορεί την Αντιπολίτευση...
Κύριε Μανιάτη, δεν γράφεται τίποτα στα Πρακτικά. Αφήστε.
Κύριε συνάδελφε, προσωπικά σας σέβομαι. Όμως δεν πρόκειται για κριτική όταν γράφει ο νόμος ότι ισχύει η προστασία και κατά κύματα Βουλευτές της Νέας Δημοκρατίας και του ΠΑΣΟΚ δηλώνουν τα αντίθετα. Για να ολοκληρώσω, κύριε Πρόεδρε, στην Ευρώπη αυτή τη στιγμή μαίνεται μια σύγκρουση των δυνάμεων του νεοφιλελευθερισμού με τις δυνάμεις της κοινωνικής Ευρώπης. Εμείς σε αυτή τη σύγκρουση είμαστε με τον κόσμο της εργασίας. Και ακριβώς γι' αυτό τον λόγο προσπαθούμε στην Ευρώπη να διαμορφώσουμε αυτό το μέτωπο με τη σοσιαλδημοκρατία, που θα ανατρέψει τη μέχρι τώρα στρατηγική πρόσδεσή της στο άρμα του νεοφιλελευθερισμού. Το ίδιο κάναμε στο ασφαλιστικό, το ίδιο θα κάνουμε και στα εργασιακά. Κι όπως έχω κάνει επανειλημμένα και πολλές φορές, καλώ ειδικά αυτή την πτέρυγα της Νέας Δημοκρατίας να μας δηλώσει αν θεωρεί εθνική θέση την κοινή δήλωση των κοινωνικών εταίρων ως βάση της διαπραγμάτευσης για το εργασιακό ή αν θεωρεί ότι οι απόψεις του Διεθνούς Νομισματικού Ταμείου για τις διαρθρωτικές αλλαγές είναι αυτές που πρέπει να υποστηριχθούν. Είμαστε περήφανοι, κύριοι συνάδελφοι. Είμαστε περήφανοι για αυτή τη μάχη. Είμαστε πρωτοπόροι στην Ευρώπη σε αυτή τη μάχη. Είχαμε τον αναγκαστικό συμβιβασμό του Ιουλίου, αλλά τον κάναμε, για να μείνουμε όρθιοι για την επόμενη μάχη ενός πολέμου που δεν τελειώνει σε έναν μήνα και που έχει γεωπολιτικό χαρακτήρα, που ξεπερνά πάρα πολύ τα όρια της χώρας μας. Γι' αυτόν τον λόγο, μην προσπαθείτε να επενδύσετε τάχα στα ενοχικά σύνδρομα των Βουλευτών του ΣΥΡΙΖΑ, γιατί όλοι είμαστε περήφανοι για τον ρόλο που παίξαμε και για τον ρόλο που θα διαδραματίσουμε και στο μέλλον. Γιατί η κατάρρευση του πολιτικού συστήματος στη χώρα έδειξε ακριβώς την ανάγκη να υπάρχει μια άλλη πολιτική.
Ολοκληρώστε, παρακαλώ, κύριε Υπουργέ.
Μισό λεπτό μόνο, να αναφερθώ στο Κομμουνιστικό Κόμμα της Ελλάδας.
Με αυτό κλείνετε.
Δεν είναι αντίπαλός μου το Κομμουνιστικό Κόμμα της Ελλάδας και δεν θέλω να αντιπαρατίθεμαι με αυτό. Πάντα, όμως, το Κομμουνιστικό Κόμμα της Ελλάδας βασιζόταν στην αλήθεια. Δεν είναι αλήθεια ότι μου ζητήθηκε να δω τους ξενοδοχοϋπαλλήλους και αρνήθηκα. Χωρίς καμμία συνεννόηση μαζί μου, ενώ ήμουν στη Βουλή, ήρθαν στο Υπουργείο Εργασίας. Συνεννοήθηκα με τους εκπροσώπους τους - μάλιστα το ανέφερα αυτό - πληροφοριακά - στον κύριο Πρόεδρο, για να διευκολύνει την παρουσία μου στο Βήμα - ότι επειδή έπρεπε να είμαι παρών στη Βουλή, θα τους δω εδώ. Έστειλα σχετικό sms στον κ. Κατσώτη. Δεν είναι δυνατόν το Κομμουνιστικό Κόμμα της Ελλάδας να βασίζεται στο ψέμα. Ένα κόμμα αγώνων, θυσιών και κυρίως συνέπειας δεν μπορεί να λέει ψέματα.
Ήσασταν στο Υπουργείο, κύριε Υπουργέ.
Δεν μπορεί να λέει ψέματα.
Λάθος ήταν, δεν είπε ψέματα. Eκ λάθους συνεννόησης.
Εδώ πάνω είναι η αντιπροσωπεία, σας περιμένει.
Κύριε Κατσώτη, τώρα δεν θα λύσω το πρόβλημα του ραντεβού του κ. Κατρούγκαλου με την αντιπροσωπεία. Άλλος είναι ο ρόλος μου.
Ολοκληρώνω, λοιπόν. Ως προς το θέμα δε, γιατί δεν θέλω ούτε αυτό να…
Κλείστε σας παρακαλώ, κύριε Υπουργέ.
Στο θέμα του εφάπαξ των ξενοδοχοϋπαλλήλων, δεν υπάρχει ειδική ρύθμιση στον νόμο. Υπάρχει ο γενικός κανόνας ισονομίας, σύμφωνα με τον οποίο το εφάπαξ δίνεται ως συνταξιοδοτική παροχή μετά το τέλος του εργάσιμου βίου. Υπήρχε διαφορετική ρύθμιση για τους ξενοδοχοϋπαλλήλους, λόγω της εποχικότητας. Μπορούμε να δούμε ενδεχομένως τη μεταβατικότητα αυτής της ρύθμισης. Δεν είναι δυνατόν, όμως, να έχουμε επιμέρους ρυθμίσεις για επιμέρους κλάδους, όταν αυτό δεν δικαιολογείται από πολύ συγκεκριμένα χαρακτηριστικά. Είπα και προηγουμένως ότι η ασφαλιστική μεταρρύθμιση έχει δύο χαρακτηριστικά: της ισονομίας και της κοινωνικής δικαιοσύνης.
Της ισοπέδωσης!
Και είμαστε περήφανοι γι' αυτή.
Κύριε Πρόεδρε…
Κύριε Μανιάτη, παρακαλώ καθίστε κάτω.
Κύριε Πρόεδρε, θέλω τον λόγο επί προσωπικού.
Σας είδα, κύριε Μανιάτη. Δεν πρόκειται να σας δώσω τώρα τον λόγο. Καθίστε κάτω, σας παρακαλώ. Μιλάει ο Προεδρεύων και σηκώνεστε και με διακόπτετε και είστε και παλιός συνάδελφος. Κατ' αρχάς, διά του λόγου το αληθές - έφυγε ο κ. Κατσώτης - πράγματι ο Υπουργός ήρθε και μου είπε ότι θέλει να μιλήσει συγκεκριμένη ώρα, διότι θέλει να συναντήσει την αντιπροσωπεία των ξενοδοχοϋπαλλήλων. Από εκεί και πέρα, τι sms αντάλλαξαν με το κόμμα που λέει την αλήθεια πάντα - οι υπόλοιποι λένε τα ψέματα - είναι δικό σας θέμα. Λοιπόν, το κλείσαμε το θέμα αυτό. Τώρα, κύριε Μανιάτη, έχω πει ότι θα μιλήσει ο κ. Βενιζέλος. Εδώ θα είναι οι Υπουργοί, το έχω πει, μην τον διακόψω. Πέραν του προσωπικού, που θέλετε να βάλετε, θα μιλήσουν μετά οι συνάδελφοι Σαρίδης, Παπαηλιού, Σταϊκούρας, Βούλτεψη και μετά θα πάμε σε Κοινοβουλευτικό Εκπρόσωπο. Κύριε Πρόεδρε, ελάτε. Όπως ξέρουν οι συνάδελφοι, εθιμικώ δικαίω - δεν προβλέπεται από τον Κανονισμό - οι πρώην Πρόεδροι Κοινοβουλευτικών Ομάδων έχουν δέκα λεπτά. Ορίστε έχετε τον λόγο.
Ευχαριστώ, κύριε Πρόεδρε. Κυρίες και κύριοι Βουλευτές, συζητούμε το νομοσχέδιο για τα προαπαιτούμενα της αξιολόγησης στο πλαίσιο, φαντάζομαι, των όσων είπε ο κ. Τσίπρας πριν από λίγες μέρες στη Διεθνή Έκθεση Θεσσαλονίκης, σε σχέση με το σχέδιο της Κυβέρνησής του. Δυστυχώς η Κυβέρνηση ΣΥΡΙΖΑ - ΑΝΕΛ δεν έχει κανένα σχέδιο. Το δόγμα της είναι «πάμε καλά, θα πάμε καλύτερα», πιστεύοντας ότι θα έρθει η αυτόματη ανάκαμψη, ότι θα λειτουργήσει η θεωρία του συμπιεσμένου ελατηρίου της ελληνικής οικονομίας που θα εκτιναχθεί αυτομάτως. Έχω πει αρκετές φορές ως τώρα ότι αυτό θα είχε μια λογική, αν το ελατήριο δεν είχε καταστραφεί, κυρίως το πρώτο εξάμηνο του 2015 αλλά και με όσα ακολούθησαν τους υπόλοιπους σχεδόν δεκαπέντε μήνες, από τη συμφωνία του Ιουλίου του 2015 έως σήμερα. Όλα όσα φαντάζεται ο κ. Τσίπρας ότι θα κλείσει η αξιολόγηση, θα δοθούν οι βελτιώσεις στο χρέος, σύμφωνα με όσα είχαμε αποσπάσει από το 2012, ότι θα ενταχθεί η Ελλάδα στην ποσοτική χαλάρωση - αλλά για να συμβεί αυτό πρέπει να εκδώσει ομόλογα - ότι θα έρθει η εντυπωσιακή ανάπτυξη του 2,5% του ΑΕΠ το 2017 και μετά η διαρκής και δίκαιη ανάπτυξη από το 2017 και μετά - δυστυχώς λέω, για τη χώρα - δεν πρόκειται να συμβούν. Γιατί, δεν εκπληρούται καμμία προϋπόθεση προκειμένου να πετύχουμε αυτόν τον εθνικό στόχο της οριστικής εξόδου από την κρίση, από την περιδίνηση και της επανακατάκτησης της θέσης μας μέσα στην Ευρώπη. Κυρίες και κύριοι Βουλευτές, το ελληνικό ζήτημα δεν είναι συμβατικό. Δεν πρόκειται για μια αντιπαράθεση, όπως αυτή που ξέραμε μέχρι το 2009, μεταξύ δύο κομμάτων εξουσίας. Δεν πρόκειται για μια λίγο καλύτερη ή για μια λίγο χειρότερη πολιτική στο πλαίσιο του τρίτου μνημονίου. Ξαναλέω ότι το πρόβλημα της χώρας είναι υπαρξιακό, είναι ο κίνδυνος της οικονομικής, κοινωνικής και θεσμικής κατάρρευσης. Γιατί καλλιεργείτε εσείς πρωτίστως, ως Κυβέρνηση και ως κυβερνητική Πλειοψηφία, μια αντίληψη μέσα στην κοινωνία που την κάνει όχι απλώς ολιγαρκή και ηττοπαθή, αλλά μισαλλόδοξη και αντιαναπτυξιακή. Και τέτοια είναι μια κοινωνία που δεν αφήνεται να αντιληφθεί το παρελθόν, να το αξιολογήσει σωστά, για να μπορέσει να σχεδιάσει το μέλλον. Ακόμα και η τρέχουσα θεωρία της Κυβέρνησης, ότι το μεγάλο πρόβλημα, το πρωτεύον πρόβλημα είναι το χρέος, σημαίνει κατά βάθος ότι έχουμε ένα πρόβλημα που θα μας το λύσουν οι άλλοι και δεν χρειάζεται να κάνουμε κάτι, ενώ όλοι ξέρουμε ότι το πρωτεύον πρόβλημα της χώρας είναι διαρθρωτικό, είναι η έλλειψη ανταγωνιστικότητας, είναι η έλλειψη επενδυτικής διάθεσης και επενδυτικών προϋποθέσεων, η έλλειψη ρευστότητας, η απουσία ενός τραπεζικού συστήματος που να λειτουργεί ως μοχλός ανάπτυξης μέσα στην πραγματική οικονομία. Η χώρα κινδυνεύει από ανακύκλωση της κρίσης, όχι επειδή δεν θα εξυπηρετεί το χρέος της. Αυτό είναι εύκολο και θα διευθετηθεί όπου υπάρχει πρόβλημα με πολύ μεγάλη ευκολία. Η χώρα κινδυνεύει, κυρίως στον κορμό του χρηματοπιστωτικού συστήματος, επειδή δεν επιστρέφουν οι καταθέσεις, επειδή δεν υπάρχει πραγματική εθνική αποταμίευση, επειδή δεν κινητοποιούνται χρηματοδοτήσεις μη τραπεζικές, επειδή δεν συνεγείρεται η κοινωνία, επειδή δεν υπάρχουν οι πολιτικές προϋποθέσεις, για να πιστέψει ο λαός ότι υπάρχει προοπτική. Βλέπετε, οι διαψευσμένες ελπίδες τώρα αρχίζουν και εκδικούνται αυτούς που την εμπορεύτηκαν. Αλλά, δυστυχώς, αυτό συμπαρασύρει όλο τον τόπο. Υπάρχει ένας μιζεραμπιλισμός στην ελληνική κοινωνία. Υπάρχει μια αποθέωση της μιζέριας και της ηττοπάθειας. Με τα ψέματα δεν μπορεί να γίνει δουλειά, ιδίως όταν παραλλήλως υπάρχει πολύ σοβαρό πρόβλημα δημοκρατίας, κράτους δικαίου, δικαιοσύνης, διαφάνειας, αξιοπιστίας. Και, πραγματικά, δεν μπορώ τα κλάματα ότι συκοφαντείται η Κυβέρνηση, ότι της επιτίθενται ηθικά, ότι γίνεται οργανωμένη δολοφονία χαρακτήρων. Τα λένε αυτά άνθρωποι που οικοδόμησαν τη σταδιοδρομία τους και τον τυχοδιωκτισμό τους στο ψέμα, την εξαπάτηση, τη συκοφαντία και την ηθική δολοφονία των αντιπάλων τους. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Όλα αυτά μένουν, δυστυχώς, μέσα στο απόθεμα της ιστορικής μνήμης του έθνους, έχουν δηλητηριάσει την αντίληψη και τη νοοτροπία της κοινωνίας και τώρα λειτουργούν καθηλωτικά, αντιαναπτυξιακά. Προαπαιτούμενα πρώτης αξιολόγησης με έναν χρόνο καθυστέρηση. Και συνεχίζονται τα ψέματα. Αναγκάστηκε να πει χθες ο κ. Τσακαλώτος με την χαρακτηριστική άνεση που τον διακρίνει ότι μπορεί όλες οι δημόσιες επιχειρήσεις που μεταφέρονται στο υπερταμείο κάποια στιγμή να ιδιωτικοποιηθούν, όχι με την υπογραφή του.
«Όλες» δεν είπα.
Όχι με την υπογραφή του, γιατί προσέχει πού τη βάζει.
Η λέξη «όλες» είναι δική σας. Να μη βάζετε λόγια στο στόμα άλλων. Είπα «μερικές μπορούν».
Μη διακόπτετε.
Μην εκνευρίζεστε.
Κύριε Υπουργέ, δεν καταγράφεται τίποτα. Όταν θα έρθει η ώρα να πάρετε τον λόγο, θα απαντήσετε.
Επειδή είναι βαρύνουσα η υπογραφή του κ. Τσακαλώτου, θα καταθέσω στα Πρακτικά προς υπενθύμιση τη δήλωση του Ευρωπαϊκού Συμβουλίου της 12ης Ιουλίου 2015 με την υπογραφή του κ. Τσίπρα, που είναι λιγότερο βαρύνουσα και ευαίσθητη από την υπογραφή του κ. Τσακαλώτου! «Οι ελληνικές αρχές οφείλουν» - και άρα δεσμεύονται - «να αναπτύξουν ένα σημαντικά ενισχυμένο πρόγραμμα ιδιωτικοποιήσεων με βελτιωμένη διακυβέρνηση. Ελληνικά περιουσιακά στοιχεία μεγάλης αξίας θα μεταφερθούν σε ανεξάρτητο ταμείο, το οποίο θα τα ρευστοποιήσει με ιδιωτικοποιήσεις και άλλους τρόπους, με στόχο 50 δισεκατομμύρια ευρώ». [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Αυτά έχει υπογράψει ο κ. Τσίπρας στις 12 Ιουλίου 2015. Προσπαθεί τώρα να τα επανορθώσει, να τα μετριάσει, ο κ. Τσακαλώτος. [[Στο σημείο αυτό ο Βουλευτής κ. Ευάγγελος Βενιζέλος καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Για τη διευθέτηση του χρέους, η οποία θα έπρεπε να έχει δοθεί από τότε που η χώρα εμφάνισε πρωτογενές πλεόνασμα, αλλά δυστυχώς το έχασε επί ημερών ΣΥΡΙΖΑ - ΑΝΕΛ, θέλω απλά να θυμίσω ότι επί των ημερών του κ. Τσακαλώτου στο Eurogroup, στην τελευταία μελέτη βιωσιμότητας του χρέους που έδωσε στη δημοσιότητα το Διεθνές Νομισματικό Ταμείο για την Ελλάδα, τον Μάιο 2016, πριν λίγους μήνες, στη σελίδα 6, στο σχήμα 1, υπάρχει η πλήρης αποτύπωση της βλάβης που έχει προκαλέσει η σημερινή Κυβέρνηση στο σώμα της ελληνικής οικονομίας και στην προβολή του χρέους στο μέλλον. Η τελευταία έκθεση βιωσιμότητας λέει ότι «η προοπτική που υπήρχε μέχρι τον Ιούνιο 2015, πριν από το δημοψήφισμα, τα capital controls και το τρίτο μνημόνιο, ήταν το 2060, όταν τελείωνε το πρόγραμμα, το δεύτερο μνημόνιο, το ελληνικό χρέος να είναι 70% του ΑΕΠ και οι ετήσιες χρηματοδοτικές ανάγκες κάτω από το διεθνώς αποδεκτό όριο του 15%». Τον Μάιο του 2016 ξέρετε ποια είναι η προβολή; Να είναι το 2060 το χρέος 250 % του ΑΕΠ και οι ετήσιες χρηματοδοτικές ανάγκες 60% του ΑΕΠ. Πάρτε και την έκθεση ολόκληρη, στο σύνολό της. Εστιάστε, όμως, στο σχήμα της σελίδας 6. [[Στο σημείο αυτό ο Βουλευτής κ. Ευάγγελος Βενιζέλος καταθέτει για τα Πρακτικά το προαναφερθέν έγγραφο, το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μακάρι να μην επαληθευτεί αυτό που λέει η γερμανική κυβέρνηση ότι η συζήτηση για το χρέος θα γίνει στο τέλος του τρέχοντος μνημονίου, μετά το 2018. Μακάρι να γίνει τώρα, άμεσα, όπως εμείς καταφέραμε τον Φεβρουάριο του 2012 να πάρουμε τη γιγαντιαία παρέμβαση στο χρέος και το κούρεμα προκαταβολικά χωρίς όρους με μια δόση 75 δισεκατομμυρίων ευρώ. Ο κ. Τσακαλώτος συνυπέγραψε στο τελευταίο Eurogroup της 9ης Μαΐου 2015, που ασχολήθηκε με το χρέος, την κοινή δήλωση των Υπουργών μελών του Eurogroup, που τοποθετεί την παρέμβαση στο χρέος μετά το τέλος του τρέχοντος τρίτου μνημονίου. Γιατί, δυστυχώς, η παρέμβαση που εμείς είχαμε πάρει χωρίς πρόσθετους όρους, τώρα θα δοθεί με τέταρτο μνημόνιο, που θα είναι μνημόνιο διαρκές και με σκληρούς όρους. Αυτή είναι η βλάβη στην οικονομία, την ανάπτυξη, την απασχόληση. Οι προειδοποιήσεις πυκνώνουν. Ο κ. Χουντής, η σαρξ εκ της σαρκός σας, λέει ότι χάσαμε τουλάχιστον έξι δισεκατομμύρια, επειδή μας αφαίρεσαν τα κέρδη από τα χαρτοφυλάκια των ευρωπαϊκών κεντρικών τραπεζών του ευρωσυστήματος που είχαμε αποκτήσει το 2012. Και δεν είναι έξι τα δισεκατομμύρια. Μπορεί να ξεπεράσουν τα εννιά. Την τελευταία έκθεση του Διεθνούς Νομισματικού Ταμείου δεν μπορεί κανείς να την αγνοήσει, όπως αγνοήθηκαν οι εκθέσεις του 2008 ή του 2009. Ο ίδιος ο Πρόεδρος της Κομισιόν κ. Γιούνκερ λέει ότι το γεγονός ότι αποκλείστηκαν οι δανειολήπτες από την προτίμησή τους, πριν πάρουν τα κόκκινα δάνεια στα funds, ήταν επιλογή της Κυβέρνησης, παρά τις εξηγήσεις που επιχειρεί ατέχνως να δώσει ο κ. Σταθάκης. Πρόκειται για επίσημη επιστολή του Προέδρου της Ευρωπαϊκής Επιτροπής. Ο Αντιπρόεδρος της Επιτροπής κ. Ντομπρόβσκις είπε χθες ότι η πολιτική του ΣΥΡΙΖΑ προκάλεσε ύφεση και σκληρά μέτρα λιτότητας. Ε, λοιπόν, όταν τα έχεις όλα αυτά, δεν μπορείς να έρχεσαι και να λες «πάμε καλά», «θα πάμε καλύτερα». Δεν μπορείς να λες ότι δικαιούμαι να κυβερνώ τον τόπο και να εμπορεύομαι και πάλι μύθους και αφηγήματα. Αν ο κ. Τσίπρας πιστέψει στο δικό του αφήγημα, της αυτόματης ανάκαμψης, που θα κεφαλαιοποιηθεί πολιτικά, η χώρα θα καταστραφεί και ο ΣΥΡΙΖΑ θα πάει στις εκλογές καροτσάκι. Αλλά αυτό ποσώς μας ενδιαφέρει. Μας ενδιαφέρει πατριωτικά να αποφύγουμε την καταστροφή. Γι' αυτό έχει πάρα πολύ μεγάλη σημασία να αλλάξει ο τρόπος που σκεφτόμαστε, για να μπορέσουμε να κάνουμε επαναδιαπραγμάτευση με τους εταίρους και να πάρουμε δημοσιονομικό χώρο, χαμηλότερο πρωτογενές πλεόνασμα - που το ζητώ από το 2013- έναντι διαρθρωτικών αλλαγών, έναντι μεταρρυθμίσεων, πρέπει να το πει αξιόπιστα μια άλλη κυβέρνηση που το πιστεύει και μπορεί να το κάνει.
Κύριε Πρόεδρε, σας παρακαλώ, ολοκληρώνετε.
Λέω δύο μόνο στοιχεία, κύριε Πρόεδρε. Εάν δεν καταφέρουμε να πάρουμε κάποιο είδος ευρωπαϊκής εγγύησης, ειδικά των καταθέσεων στις ελληνικές τράπεζες, δεν θα ξεπεράσουμε το μείζον πρόβλημα της ελληνικής οικονομίας και αν δεν καταφέρουμε να διαμορφώσουμε έναν επενδυτικό φορέα, όπως, για παράδειγμα, μια ειδική θυγατρική της Ευρωπαϊκής Τράπεζας Επενδύσεων στην Ελλάδα, δεν θα μπορέσουμε ποτέ να υποστηρίξουμε την εκτίναξη της ελληνικής πραγματικής οικονομίας. Όμως, για να τα κάνουμε αυτά, πρέπει να λύσουμε πρώτα απ' όλα - και τελειώνω - το θεσμικό ζήτημα, το ζήτημα της δημοκρατίας, του κράτους δικαίου, της δικαιοσύνης, της πολυφωνίας. Μια κυβέρνηση που έχει φέρει στο επίκεντρο των επιλογών της σκοτεινά ζητήματα, περίεργες σχέσεις, προτιμήσεις, οι οποίες προκαλούν τεράστια ερωτηματικά, μια κυβέρνηση που πάσχει από προφανή κρίση αντιπροσωπευτικότητας και νομιμοποίησης, δεν μπορεί ούτε να σχεδιάσει ούτε να προωθήσει το μέλλον του τόπου. Σας ευχαριστώ.
Κύριε Πρόεδρε, μπορώ να έχω τον λόγο;
Κύριε Πρόεδρε, μπορώ να έχω τον λόγο;
Λοιπόν, κατεβάστε τα χέρια για ένα μόνο λεπτό και σκεφθείτε τους άλλους πενήντα πέντε συναδέλφους που περιμένουν. Τα προσωπικά, παρακαλώ, να μαζεύονται και όχι να κάνουμε το οτιδήποτε προσωπικό. Εν πάση περιπτώσει, θα πάρουν τον λόγο ο κ. Μανιάτης για ένα λεπτό, ο κ. Βρούτσης για ένα λεπτό και μετά ο κ. Παπαγγελόπουλος για τρία λεπτά, ο κύριος Υπουργός μετά για την τροπολογία - παρ' ότι σας εξήγησα χοντρικά τι είναι, για να έχετε υπ' όψιν σας και όποιος θέλει να τοποθετηθεί - και μετά μπαίνουμε στην πεντάδα με τον κ. Σαρίδη, από τον οποίο ζητώ συγγνώμη για την αναμονή. Ορίστε, κύριε Μανιάτη, για ένα λεπτό, αυστηρά.
Κύριε Πρόεδρε, ο κ. Κατρούγκαλος διέπραξε μια θεσμική ανηθικότητα, μια δημοκρατική απρέπεια. Στην τοποθέτησή του κατηγόρησε Βουλευτές της Αντιπολίτευσης, μεταξύ αυτών και εμένα προσωπικά, ότι επειδή του κάναμε κριτική κατά τη διάρκεια της ψήφισης του προηγούμενου νομοσχεδίου, που περιέκοπτε συντάξεις και αύξανε εισφορές, ο θόρυβος αυτός, υποτίθεται, κατά τον κ. Κατρούγκαλο, εξήγειρε την τρόικα και τώρα πια η «κακιά τρόικα» έρχεται και του επιβάλλει αυτό που κάνει τώρα, δηλαδή, να περικόψει τις φοροαπαλλαγές, αυτές τις μικρές απαλλαγές, εισφοροαπαλλαγές, από τους νέους επαγγελματίες, τους νέους επιστήμονες και τους νέους αγρότες. Κύριε Υπουργέ, ή θα το αναθεωρήσετε και θα ζητήσετε να διαγραφούν τα λόγια σας από τα Πρακτικά ή διαφορετικά, τόσο εσείς ο ίδιος όσο και ο Πρωθυπουργός, ο κ. Τσίπρας, όλα τα προηγούμενα πέντε χρόνια, όταν ήσασταν Αντιπολίτευση και όχι απλώς είχατε θόρυβο, αλλά προκαλούσατε από το Σύνταγμα μέχρι τις ίδιες τις Βρυξέλλες μπαίνετε οι ίδιοι στο κάδρο και είστε πολύ χειρότεροι από αυτά που κατηγορείτε εμάς. Κατά συνέπεια, επειδή δεν θα μας αφαιρέσετε το δικαίωμα ως Αντιπολίτευση να σας κάνουμε κριτική, ή θα τα πάρετε πίσω ή σας τα επιστρέφουμε όλα. Τελειώνω, κύριε Πρόεδρε, μόνο με μια φράση, επειδή είπε, επίσης, και κάτι άλλο. Αναφορικά με το προσκλητήριο που, όμως, του έπεσε από τα χέρια του κ. Τσίπρα για τη σοσιαλδημοκρατία, το βρήκε ο κ. Κουβέλης. Τους τον χαρίζουμε τον κ. Κουβέλη στο προσκλητήριο που, όμως, του έπεσε του κ. Τσίπρα. Ευχαριστώ.
Ο κ. Βρούτσης θα απαντήσει, αν θέλει ο Υπουργός, και για τους δύο. Θεωρούμε δεδομένο το προσωπικό θέμα, απαντήστε χωρίς να το αιτιολογείτε. Πείτε ό,τι θέλετε να πείτε, για να κερδίσουμε χρόνο.
Κύριε Πρόεδρε, κυρίες και κύριοι συνάδελφοι, πριν από λίγο ο Υπουργός κ. Κατρούγκαλος υπέπεσε σε ένα βαρύτατο ολίσθημα. Τον κοιτώ στα μάτια. Δεν θα σας πω ψεύτη. Ρωτήστε την κοινωνία. Ρωτήστε τους εργαζόμενους και τους συνταξιούχους. Θα σας προτρέψω να πάτε στο Σύνταγμα, στον προσφιλή σας τόπο, εκεί που βγάζατε τους λόγους, τους πύρινους, εναντίον του ασφαλιστικού. Kαλέστε τους εργαζόμενους και τους συνταξιούχους και ρωτήστε ποιος στη συνείδηση του κόσμου είναι ψεύτης. Είστε ο πρώτος Υπουργός, δεν υπάρχει άλλος και ο μοναδικός, που για πολλοστή φορά ξεψηφίζει τον νόμο του. Είναι ευθύνη του ΣΥΡΙΖΑ. Διασύρατε το Κοινοβούλιο, διασύρατε τον ίδιο τον Πρωθυπουργό. Ξηλώνετε τον νόμο που ψηφίσατε περιτρανώς πριν από τέσσερις μήνες. Θυμίζω την εικόνα, κυρίες και κύριοι συνάδελφοι του ΣΥΡΙΖΑ: ο Πρωθυπουργός με δίπλα τον κ. Κατρούγκαλο να δίνει το χέρι, λόγω τιμής, σε μηχανικούς, γιατρούς, οδοντιάτρους, δικηγόρους και να λέει ότι «μέσα στη δυσκολία τουλάχιστον για τους νέους επιστήμονες της πατρίδας μας και τους γεωργούς θα κάνω αυτή τη μεταβατική ρύθμιση» και σήμερα το παίρνετε πίσω.
Κύριε Βρούτση, τα υπόλοιπα στην ομιλία σας…
Κλείνω, κύριε Πρόεδρε. Πριν από δύο μήνες, κάτω από την πίεση της έκθεσης του ΚΕΑΟ για τα ληξιπρόθεσμα, δεσμευτήκατε στον ραδιοφωνικό σταθμό «REAL» ότι θα φέρετε εκατό δόσεις. Μόλις προχθές σας διέψευσε και σας έβγαλε ψεύτη ο κ. Αλεξιάδης.
Κύριε Βρούτση, μη με φέρετε σε δύσκολη θέση. Είπατε για προσωπικό. Σας έδωσα τον λόγο.
Προσωπικό είναι. Αυτό είναι το προσωπικό.
Είστε γραμμένος να μιλήσετε πάρα κάτω.
Κλείνω. Χωριά κάτω από δύο χιλιάδες, που ήταν και το επίμαχο...
Κλείστε, σας παρακαλώ.
Θέλω να διαβεβαιώσω τη Βουλή ότι η προηγούμενη νομοθεσία διασφάλιζε, θωράκιζε και περιφρουρούσε καφενεία, μικρές επιχειρήσεις στα μικρά χωριά της πατρίδας μας, γιατί είχαν την ασφαλιστική επίπτωση του ΟΓΑ και σήμερα με τον νέο νόμο Κατρούγκαλου - μείωση συντάξεων, αύξηση εισφορών - όλα διπλασιάζονται.
Αυτά πείτε τα στην ομιλία σας.
Κύριε Πρόεδρε, είναι η ουσία....
Δεν είναι το προσωπικό, όμως.
Αυτό είναι το προσωπικό, κύριε Πρόεδρε.
Για προσωπικό σας έδωσα τον λόγο.
Είναι προσωπικό, γιατί εδώ πρόκειται για...
Κλείστε, σας παρακαλώ!
Έκλεισα. Ευχαριστώ.
Κύριε Υπουργέ, έχετε τον λόγο για δύο λεπτά αυστηρά. Απαντάτε συνολικά. Δεν είμαι διατεθειμένος να μείνουν είκοσι συνάδελφοι χωρίς να μιλήσουν.
Έχετε δίκιο, γι' αυτό το μόνο που θα κάνω είναι να διαβάσω από τα Πρακτικά τις σελίδες 258 έως 259 την τότε τοποθέτηση του κ. Μανιάτη. «Βεβαίως, οι καφετζήδες, οι μπακάληδες και οι μανάβηδες στα χωριά κάτω των δύο χιλιάδων κατοίκων θα κλείσουν, γιατί προφανώς πια δεν βολεύει την κυβέρνηση στα χωριά να μαζεύονται οι άνθρωποι και να συζητούν τα προβλήματά τους». Δεν μίλησα για κριτική. Ο κοινοβουλευτισμός βασίζεται στην κριτική ανταλλαγή επιχειρημάτων, σκοτώνεται από το ψέμα. Ο κ. Βρούτσης, ο κ. Μανιάτης και οι άλλοι που είπα προηγουμένως στην αγόρευσή μου και έχω εδώ τα αποσπάσματα και οποιοσδήποτε από αυτούς θέλει θα τα διαβάσω δυνατά τι έκαναν στη συζήτηση επί του νομοσχεδίου; Μια ρύθμιση που υπήρχε και που προστάτευε τους επαγγελματίες στις πόλεις και στους οικισμούς κάτω των δύο χιλιάδων κατοίκων ισχυρίζονταν ότι δεν υπήρχε. Αυτό δεν είναι άποψη, η ρύθμιση ήταν εκεί. Σας είπα, λοιπόν, και προηγουμένως ότι ακριβώς επειδή δεν μπορείτε να αντιπαρατεθείτε με την αλήθεια, χρησιμοποιείτε το ψέμα. Το ψέμα, όμως, ξέρετε, δεν πηγαίνει μακριά, κοντά ποδάρια έχει.
Δεν τελείωσε καν ο χρόνος. Τον λόγο έχει ο Αναπληρωτής Υπουργός Δικαιοσύνης, Διαφάνειας και Ανθρωπίνων Δικαιωμάτων κ. Δημήτριος Παπαγγελόπουλος για τρία λεπτά για την τροπολογία.
Με την προτεινόμενη τροπολογία στην παράγραφο 6 του άρθρου 66 του ν.4409/2016 η φράση «1η Οκτωβρίου 2016 και λήγει την 31η Δεκεμβρίου 2016» αντικαθίσταται με τη φράση «15η Οκτωβρίου 2016 και λήγει την 15η Ιανουαρίου 2017». Με την προτεινόμενη διάταξη παρατείνεται - όπως προκύπτει από το κείμενο που σας διάβασα πριν - για δεκαπέντε ημέρες η προθεσμία υποβολής δηλώσεων περιουσιακής κατάστασης κατ' εξαίρεση και μόνο για την υποβολή του έτους 2016- δηλαδή τη χρήση του έτους 2015- έτσι ώστε να ολοκληρωθεί η αναβάθμιση της διαδικτυακής ηλεκτρονικής εφαρμογής και να συμπεριληφθούν τα επιπλέον στοιχεία που προβλέπει ο ν.4389/2016 και να τεθεί η εν λόγω εφαρμογή σε παραγωγική λειτουργία για το σύνολο των υπόχρεων. Αυτή η ολιγοήμερη παράταση για την ηλεκτρονική υποβολή των δηλώσεων περιουσιακής κατάστασης του έτους 2016 και η πλήρης αναβάθμιση του σχετικού ιστοτόπου στοχεύει στην απρόσκοπτη και χωρίς καμμιά πλέον ασάφεια, ηλεκτρονική υποβολή των παραπάνω δηλώσεων από όλους τους υπόχρεους, προκειμένου να καλυφθεί το πνεύμα και το γράμμα του νόμου. Είναι ένα τυπικό θέμα. Νομίζω δεν θα υπάρχει αντίρρηση. Ευχαριστώ πολύ.
Κύριε Πρόεδρε, παρακαλώ τον λόγο.
Θέλετε να ρωτήσετε κάτι;
Μια διευκρίνιση θέλουμε από τον Υπουργό. Αντιλαμβάνομαι ότι δεν είστε έτοιμοι για την 1η Οκτωβρίου και θέλετε να πάτε στις 15 Οκτωβρίου. Η παράταση των δεκαπέντε ημερών στη λήξη, δεν καταλαβαίνω τι προσθέτει. Αυτό, αν θέλει, να μου το απαντήσει. Γιατί δεν λήγει πάλι στην ίδια ημερομηνία; Να δώσουμε τις δεκαπέντε ημέρες, γιατί δεν είναι έτοιμο το σύστημα για την ηλεκτρονική υποβολή των δηλώσεων «πόθεν έσχες».
Για να διευκολυνθούν οι υπόχρεοι, αφού θα έχει περιοριστεί το διάστημα, και να υπάρχει μεγαλύτερη…
Κύριε Υπουργέ…
Δεν νομίζω ότι υπάρχει θέμα για δεκαπέντε ημέρες.
Δεν ξέρω αν υπάρχει κάποιο φορολογικό. Γι' αυτό το λέω.
Όχι.
Όχι, κύριε Βαρβιτσιώτη. Να το επαναλάβω. Δεν ήσασταν στην Αίθουσα εκείνη την ώρα. Εχθές υπήρχε ολομέλεια του Προεδρείου υπό τον κ. Βούτση και τον Γραμματέα Διαφθοράς, τον κ. Βασιλειάδη και προέκυψαν, στην εφαρμογή της ενημέρωσης που μας έκανε, με παρατηρήσεις που έκανε η κ. Χριστοδουλοπούλου ως Πρόεδρος της Επιτροπής «πόθεν έσχες», προβλήματα από την εφαρμογή της ΚΥΑ που είχαν βγάλει. Και ζητήσαμε εμείς, περισσότερο σαν Βουλευτές και λιγότερο σαν Αντιπρόεδροι, ομόφωνα να γίνει αυτή η παράταση, προκειμένου να διορθωθούν οι ελλείψεις που υπήρχαν. Σειρά έχουν οι συνάδελφοι κ.κ. Σαρίδης, Παπαηλιού, Σταϊκούρας, Βούλτεψη, ο Κοινοβουλευτικός Εκπρόσωπος κ. Δανέλλης, ο κ. Γεωργιάδης, η κ. Αραμπατζή, ο κ. Μωραΐτης και ο Κοινοβουλευτικός Εκπρόσωπος κ. Παππάς. Κύριε Σαρίδη, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι, η μισή Ελλάδα πεθαίνει και ο πολιτικός κόσμος τις τελευταίες δύο εβδομάδες ασχολείται με τον Καλογρίτσα. Η μισή Ελλάδα πεθαίνει και τα κανάλια παίζουν πρώτο θέμα τις άδειές τους. Η μισή Ελλάδα πεθαίνει, κλείνουν επιχειρήσεις, φεύγουν επιχειρήσεις, μειώνονται συντάξεις, αυξάνουμε τους φόρους και σε αυτή την εικόνα, σ' αυτή την πραγματικότητα, η σημαία της Κυβέρνησης και η σημαία της Αντιπολίτευσης είναι για το αν είναι νόμιμη η διαδικασία των αδειών ή όχι. Το αφήνω στην ελληνική δικαιοσύνη αυτό. Σε σύντομο χρονικό διάστημα θα λάμψει. Δεν θα παραπληροφορήσω τους πολίτες. Το αφήνω σε άλλους. Κυρίες και κύριοι Βουλευτές, συμπληρώνεται σχεδόν ένας χρόνος από τότε που οι πολιτικές ιδέες τις κεντρώας παράταξης εκπροσωπούνται εκ νέου στο ελληνικό Κοινοβούλιο. Σε αυτό το χρονικό διάστημα και απ' αυτό το Βήμα, η Ένωση Κεντρώων, συνεπής στη δημοκρατική της παράδοση, σε αρμονία με τις προγραμματικές της θέσεις και σε καθημερινή συνεργασία με Έλληνες τους πολίτες, με μοναδικό σκοπό την προστασία του δημοσίου συμφέροντος και τη διασφάλιση του ελληνικού έθνους κάνει τον δικό της τον αγώνα. Η Ένωση Κεντρώων επιμένει να προσπαθεί, στηρίζοντας τα δίκαια και τα σωστά, αντιμαχόμενη στα άδικα και στα κακόβουλα. Σε αυτό το πλαίσιο, πολλές φορές τον τελευταίο χρόνο, απευθυνόμενος στο Σώμα έκανα λόγο για την ανάγκη να εξηγήσουμε στους Έλληνες τι ακριβώς είναι αυτά, τα οποία ψηφίζουμε μέσα σ' αυτή την Αίθουσα. Άκουγα συναδέλφους να λένε πως ό,τι και να πούμε εμείς στον ελληνικό λαό μικρή αξία έχει, καθώς ούτως ή άλλως θα μάθουν την αλήθεια όταν θα πάνε μπροστά σε ένα ΑΤΜ. Κυρίες και κύριοι συνάδελφοι, μερικές αλήθειες δεν κρύβονται. Όπως και να περιγράψουμε τις μνημονιακές δεσμεύσεις της χώρας, με όσο όμορφα λόγια κι αν «ντύσουμε» την παρουσίαση των όρων που συνυπέγραψαν ο ΣΥΡΙΖΑ, η Νέα Δημοκρατία, η Δημοκρατική Συμπαράταξη, το Ποτάμι και οι Ανεξάρτητοι Έλληνες τον Δεκαπενταύγουστο του 2015, δεν μπορούμε να μειώσουμε τις συνέπειες που όλα αυτά έχουν πάνω στον ελληνικό λαό. Δεν θα επιμείνω, λοιπόν, σήμερα να εξηγήσω τι περιέχεται στο σημερινό πακέτο προαπαιτούμενων. Θα μάθουν τι ψηφίζουμε σήμερα κάθε φορά που θα πηγαίνουν να πάρουν τη σύνταξή τους, κάθε φορά που θα πηγαίνουν να πληρώσουν τις υποχρεώσεις τους, κάθε φορά που θα αναγκάζονται να διαλέξουν ανάμεσα σε δύο ανάγκες τους. Όπως η ελληνική οικογένεια αντιμετωπίζει καθημερινά σκληρά διλήμματα και υποχρεώνεται να βρίσκει και να διαλέγει την λιγότερο επώδυνη περικοπή, κοιτάζοντας να προστατεύσει πάνω απ' όλα τα παιδιά της, έτσι έπρεπε να κάνουμε κι εμείς εδώ στο ελληνικό Κοινοβούλιο. Ένας χρόνος πάει από τότε που πήρε στα χέρια του ο Πρωθυπουργός κ. Τσίπρας την επιστολή του Προέδρου, του Βασίλη Λεβέντη, με τα περίφημα εννέα σημεία, εννέα θυσίες, που δεν βρήκαμε την πολιτική βούληση να κάνουμε πράξη. Σας ζητήσαμε και σας ζητάμε να κόψετε πρώτα από εμάς τους ίδιους. Σας ζητήσαμε και σας ζητάμε να κόψετε από αυτούς που έχουν. Σας ζητήσαμε και σας ζητάμε να προχωρήσουμε, ως πολιτικός κόσμος, στις ίδιες θυσίες που αναγκάζεται ο ελληνικός λαός να ζήσει καθημερινά. Ποτέ στα χρόνια της Μεταπολίτευσής δεν βρέθηκε η Ελλάδα σε τόση ανάγκη για συναίνεση και συνεργασία. Είναι ευθύνη μας, ως δημοκρατικά εκλεγμένοι αντιπρόσωποι των Ελλήνων πολιτών, να σταθούμε στο ύψος των περιστάσεων. Κάτι πολύ λάθος συμβαίνει σε αυτή τη χώρα. Οι Βουλευτές φοβούνται να πούνε την αλήθεια στους πολίτες. Οι δημοσιογράφοι, αντί να ενημερώνουν για τα περιεχόμενα των νόμων που ψηφίζονται εδώ μέσα σε είκοσι τέσσερις ώρες, ασχολούνται με το πώς θα σώσουν τις δουλειές τους. Έχουμε κρίσιμα εθνικά θέματα μπροστά μας. Έχουμε το Κυπριακό, έχουμε το Σκοπιανό, έχουμε το προσφυγικό, εθνικό θέμα είναι κι αυτό έχει όπως έχει διαμορφωθεί το τελευταίο χρονικό διάστημα. Κλείνοντας θα ήθελα να πω και δυο λόγια για την πόλη μου τη Θεσσαλονίκη, η οποία δοκιμάζεται σκληρά αυτές τις μέρες. Και καθώς μιλάμε για ένα πράγμα, κυρίως, το πού βρίσκεται, δηλαδή, η διαχωριστική γραμμή ανάμεσα στις λέξεις αξιοποίηση και ξεπούλημα, το παράδειγμα της Θεσσαλονίκης έχει πολλά να μας μάθει. Από τη μία πλευρά μάθαμε πως όταν ιδιωτικοποιείς πρέπει να κόβεις κάθε σχέση με τον ομφάλιο λώρο, με τον κρατικό προϋπολογισμό, αλλιώς δημιουργούνται μορφώματα, όπως έχουν δημιουργηθεί μορφώματα στην πόλη μας. Από την άλλη, έχουμε έναν δημόσιο οργανισμό, τον ΟΛΘ, που αποτελεί διαμάντι για την πόλη, που στα τελευταία τριάντα χρόνια έχει δώσει υπεραξία δισεκατομμυρίων στην αγορά της Θεσσαλονίκης. Πρόκειται για έναν οργανισμό που, αν απλά ξεμπλοκάρουμε τις προσλήψεις που έχουν ήδη εγκριθεί και στελεχωθούν σωστά οι υπηρεσίες του, θα μπορέσει να προχωρήσει στην υλοποίηση του επιχειρησιακού πλάνου που έχει δημοσιοποιηθεί και σε βάθος πενταετίας να φέρει υπερπολλαπλάσια έσοδα στα κρατικά ταμεία, απ' ότι αν το πουλήσουμε. Ίσης αξίας με την ΕΥΔΑΠ, με τη ΔΕΗ, είναι και η ΕΛΒΟ. Ίσης αξίας, ίσης σημασίας και με το νερό και με το ρεύμα έχει η αμυντική βιομηχανία της χώρας. Σας καλώ να αποδείξετε σε όλους τους Έλληνες πως η άμυνα της χώρας δεν βρίσκεται στο τραπέζι των διαπραγματεύσεων. Δεν υπάρχει ιδιώτης που να μπορεί να εμπνεύσει στον Έλληνα την εμπιστοσύνη που διαχρονικά έχουν κερδίσει στη συνείδηση του ελληνικού λαού οι εργαζόμενοι στην ΕΛΒΟ. Η ΕΛΒΟ είναι ικανή να επιβιώσει και να στηρίξει την εθνική προσπάθεια με τρόπο μοναδικό. Ποιος ο λόγος να κάνετε συμφωνίες με την Αίγυπτο, όταν την έχετε βάλει στο υπερταμείο; Δώρο στον επενδυτή θα την κάνετε; Μαζί με την ΕΛΒΟ και τον ΟΛΘ έχουμε την ΕΥΑΘ στο υπερταμείο. Διαπραγματεύεστε το νερό, το δημόσιο αυτό αγαθό; Ποιο είναι το πλάνο; Ποιος είναι ο σχεδιασμός; Έχουμε υποχρέωση σε κάποιους γι' αυτό το πράγμα, στο πώς θα διαχειριστείτε τον ΟΛΘ, στο πώς θα συμπεριφερθείτε στην ΕΛΒΟ, το πώς θα αντιμετωπίσετε την ΕΥΑΘ; Θα φανεί το τι ψηφίζουμε εμείς εδώ σήμερα. Αυτό που ψηφίζουμε σήμερα εδώ το κοιτά όλη η Ελλάδα. Το μέλλον χτίζεται. Το μέλλον κερδίζεται. Έχουμε όλοι μας υποχρέωση εδώ μέσα, έχουμε ευθύνη για το μέλλον αυτής της χώρας. Ευχαριστώ πολύ.
Κι επειδή όταν εγώ προεδρεύω και ακούω να λέγονται πράγματα για Βουλευτές, τουλάχιστον για Βουλευτές της ποιότητας που όλοι θέλουμε, δεν θα μένω σιωπηλός χωρίς να απαντώ. Θέλω να πω ότι, πρώτον, οι συντάξεις των παλαιών συναδέλφων έχουν μειωθεί κατά 70% και ενδεχομένως με το πλαφόν που μπήκε την τελευταία φορά, και περισσότερο. Οι νέοι συνάδελφοι, δεν παίρνουν σύνταξη. Και οι αμοιβές των Βουλευτών, τουλάχιστον από την ημέρα της κρίσης μέχρι σήμερα, έχουν μειωθεί κατά 35% τουλάχιστον. Διότι είναι ωραία να τα λέμε αυτά και να τα ακούν οι πολίτες, αλλά πρέπει να λέμε αυτά που ισχύουν. Έτσι δεν είναι;
Άμα δεν θέλει τον μισθό του, να μας το πει.
Αφήστε, τελειώσαμε. Τον λόγο έχει ο κ. Γεώργιος Παπαηλιού.
Κύριε Πρόεδρε, κυρίες και κύριοι συνάδελφοι, κάθε φορά που εισάγεται ένα νομοσχέδιο στη Βουλή για διαρθρωτικές αλλαγές, διατυπώνονται απόψεις που συνδέουν τις διαρθρωτικές αλλαγές με μνημονιακές υποχρεώσεις. Όχι ότι αυτό δεν ισχύει, στην προκειμένη περίπτωση όμως, τουλάχιστον στο πεδίο των ενεργειακών, κάτι τέτοιο δεν ισχύει. Οι σχετικές ρυθμίσεις αποτελούν υποχρέωση της χώρας, όχι ως χώρας που έχει υπαχθεί σε μνημόνιο αλλά ως χώρας μέλους της Ευρωπαϊκής Ένωσης. Ανεξαρτήτως της άποψης που μπορεί να έχει κάποιος για την απελευθέρωση της αγοράς ενέργειας και του τρόπου διαπραγμάτευσης του θέματος από τις προηγούμενες ελληνικές κυβερνήσεις, η συμμετοχή της πατρίδας μας στην Ευρωπαϊκή Ένωση επιβάλλει υποχρεώσεις, μεταξύ των οποίων και η υιοθέτηση κανονισμών και η ενσωμάτωσή τους στην ελληνική έννομη τάξη. Επομένως το νομοσχέδιο έρχεται να εφαρμόσει μια ενωσιακή υποχρέωση που συνίσταται στην προσαρμογή του Εθνικού Δικαίου στην ευρωπαϊκή πρακτική λειτουργίας των αγορών ηλεκτρισμού. Με το νέο πλαίσιο ελπίζεται βάσιμα ότι η αγοραπωλησία ενέργειας θα γίνεται με όρους διαφάνειας, αντικειμενικότητας και φιλικούς προς τον καταναλωτή, αφού ελπίζεται βάσιμα ότι οι τιμές, θα εξισορροπήσουν σε χαμηλότερα επίπεδα λόγω ανταγωνισμού. Ως προς το ασφαλιστικό πρέπει να αποσαφηνιστούν ορισμένες πτυχές του προκειμένου να μη δημιουργούνται εσφαλμένες εντυπώσεις. Να υπενθυμίσουμε ότι τόσο για τους αυτοαπασχολούμενους - ελεύθερους επαγγελματίες, όσο και για τους αγρότες ασφαλισμένους στον ΟΓΑ διατηρείται η μειωμένη ενιαία ελάχιστη βάση υπολογισμού και για τις εισφορές υγειονομικής περίθαλψης, δηλαδή, το 70% του εκάστοτε προβλεπόμενου βασικού μισθού. Αυτό από μόνο του αποτελεί επιτυχία. Το νομοσχέδιο περιλαμβάνει και ρυθμίσεις που αφορούν ασφαλιστικές εισφορές για τον κλάδο της υγειονομικής περίθαλψης. Είναι δύο παρεμβάσεις που αφορούν τους νέους ασφαλισμένους, του ΕΤΑΑ και τους οικονομολόγους του ΟΑΕΕ κάτω της πενταετίας, για τους οποίους καταργείται ο μειωμένος συντελεστής για τα πρώτα έτη ασφάλισης και εφαρμόζεται από 1-1-2017 το γενικό ποσοστό 6,95% που προβλέπεται στον ν.4387/2016. Επιπλέον, καταργείται η μεταβατικότητα των εισφορών υπέρ υγειονομικής περίθαλψης, που προέβλεπε μειωμένες εισφορές για τα έτη 2017, 2018. Χωρίς αμφιβολία, δεν πρόκειται για θετική εξέλιξη. Είναι γνωστές, όμως, οι πιέσεις των δανειστών στο πλαίσιο της διαπραγμάτευσης. Η επιβάρυνση αυτή, εν πάση περιπτώσει, θα είναι μικρότερη του εμφανιζόμενου, διότι τουλάχιστον οι περισσότεροι αγρότες θα έχουν μειωμένες ασφαλιστικές εισφορές το 2017, αφού όπως είναι γνωστό από 1-1-2017 οι εισφορές των αγροτών, όπως και των υπολοίπων αυτοαπασχολουμένων, θα υπολογίζονται βάσει του καθαρού φορολογητέου εισοδήματος του προηγούμενου οικονομικού έτους, δηλαδή του πραγματικού εισοδήματος και όχι βάσει τεκμαρτών εισοδημάτων. Σε αυτό το πλαίσιο διατηρούνται - οι λογικές είπε ένας συνάδελφος προηγουμένως - οι ευνοϊκές ρυθμίσεις των αγροτών για όσους αυτοαπασχολούμενους δραστηριοποιούνται σε πολύ μικρούς οικισμούς κάτω των δύο χιλιάδων κατοίκων. Όλοι θυμούνται ότι σύσσωμη η Αντιπολίτευση προδίκαζε την αλλαγή του πλαισίου αυτού και μάλιστα μας κατηγορούσε στη Βουλή ότι το είχαμε ήδη αλλάξει. Η ελληνική Κυβέρνηση διαπραγματεύτηκε και πέτυχε οι αυτοαπασχολούμενοι περιοχών κάτω των δύο χιλιάδων κατοίκων να μείνουν προστατευμένοι, βάσει του διαφορετικού καθεστώτος των αγροτών. Έτσι οι ιδιοκτήτες ενός μπακάλικου ή ενός καφενείου στην ορεινή Ελλάδα, που εκ των πραγμάτων έχουν εξαιρετικά χαμηλά εισοδήματα και συγχρόνως στηρίζουν την τοπική οικονομία και την κοινωνική ζωή, θα συμβάλουν στην επιβίωση αυτών των περιοχών. Το θέμα των τουριστικών καταλυμάτων αντιμετωπίζεται διαφορετικά. Ίσως, κύριε Υπουργέ, θα πρέπει να το ξαναδούμε εισάγοντας κάποια κριτήρια που να διαφοροποιούν τις διάφορες περιοχές της χώρας, όπου υπάρχουν τουριστικά καταλύματα. Γιατί άλλο περιοχές, όπως τουριστικά νησιά, και άλλο μικρές κοινότητες, μικροί οικισμοί στην ορεινή Ελλάδα. Αυτά για το νομοσχέδιο. Θα ήθελα να πω και λίγα πράγματα για τη συμπεριφορά των κομμάτων της Αντιπολίτευσης, που θα την χαρακτήριζα υποκριτική, διότι όλοι αυτοί εμφανίζονται σαν να προέρχονται από παρθενογένεση. Ομιλούν για ανάπτυξη, για απασχόληση, για διαφάνεια και άλλα ηχηρά παρόμοια αυτοί που οδήγησαν τον τόπο στη χρεοκοπία. Θα αναφερθώ σε ένα παράδειγμα, στο θέμα των θαλασσοδανείων. Η Κυβέρνηση είχε το σθένος να εναντιωθεί σε συμφέροντα της επιχειρηματικής ελίτ και της ολιγαρχίας του χρήματος. Αυτό δεν αρέσει σίγουρα στα κόμματα του παλαιού πολιτικού συστήματος αλλά και σε όσους εξ αυτών ξεβολεύτηκαν από μία τέτοια πολιτική. Στα κόμματα της Μείζονος Αντιπολίτευσης, αλλά και της Ελάσσονος, που συνασπίστηκαν με τους καναλάρχες και το τραπεζικό σύστημα, για να ακυρώσουν την πολιτική της Κυβέρνησης. Ξέρετε, επειδή είμαι και μέλος της Εξεταστικής Επιτροπής της Βουλής για τη διερεύνηση των δανείων κομμάτων και ΜΜΕ, ακούστηκαν εκεί πολλά. Θα υπάρξει πόρισμα. Εμείς δεν προδικάζουμε τα συμπεράσματά του, όπως κάποιοι άλλοι κάνουν στην επιτροπή και αλλού.
Ολοκληρώστε, κύριε συνάδελφε.
Τελειώνω, κύριε Πρόεδρε. Όμως, τίποτα απ' όλα αυτά δεν είναι τόσο σημαντικό όσο όσα έχουν περάσει ως τροπολογίες, που αθωώνουν εν μία νυκτί τους αόρατους εκφραστές των συμφερόντων που προανέφερα. Ένα μικρό δείγμα πρόδηλης παρέμβασης στη δικαιοσύνη: Μιλάω για την τροπολογία που πέρασε στον ν.4146/2013, στο άρθρο 78, το οποίο όριζε ότι απαλλάσσονται από κάθε ευθύνη για το αδίκημα της απιστίας οι πρόεδροι, τα μέλη διοικητικών συμβουλίων και στελέχη τραπεζών για σύναψη δανείων πάσης φύσεως με νομικά πρόσωπα δημοσίου δικαίου ή νομικά πρόσωπα ιδιωτικού δικαίου μη κερδοσκοπικού χαρακτήρα του ευρύτερου δημόσιου τομέα. Δηλαδή, για να το θέσω πιο κατανοητά και για να το καταλάβουν όλοι, υπήρξαν στελέχη στα διοικητικά συμβούλια τραπεζών που προέβησαν σε χορήγηση θαλασσοδανείων στα κόμματα και στα ΜΜΕ, τα οποία είναι μη εξυπηρετούμενα και απλήρωτα. Και δεν μιλάμε για μικροποσά. Μιλάμε για ποσά που αγγίζουν το ένα δισεκατομμύριο.
Κύριε Παπαηλιού, σας παρακαλώ. Σας έδωσα δύο επιπλέον λεπτά.
Κύριε Πρόεδρε, τελειώνω με δύο φράσεις. Αυτοί, λοιπόν, η Νέα Δημοκρατία και το ΠΑΣΟΚ, κατασπατάλησαν και φόρτωσαν στις πλάτες του ελληνικού λαού τα δανεικά και αγύριστα μέσω της ανακεφαλαιοποίησης των τραπεζών. Επιπλέον έχουμε και τα περίπου 402 εκατομμύρια οφειλές των δανείων των κομμάτων της Νέας Δημοκρατίας και του ΠΑΣΟΚ. Η Αντιπολίτευση επιδίδεται επί μακρόν στην τροφοδοσία του συστήματος του τριγώνου της αμαρτίας με υποκρισία και θράσος. Αυτή είναι η πραγματικότητα.
Κύριε συνάδελφε, δεν μπορώ να σας αφήσω άλλον χρόνο.
Εμείς, πάντως, κύριε Πρόεδρε, - θέλω να το τονίσω - θα συνεχίσουμε να παλεύουμε για το δίκαιο, γιατί πρωτίστως εκπροσωπούμε μία άλλη λογική. Θα συνεχίσουμε να παλεύουμε ενάντια στα συμφέροντα της διαπλοκής, τις πολιτικές παρεμβάσεις. Σας ευχαριστώ.
Ναι, αλλά αν ο καθένας σας μιλάει συν τρία λεπτά με ένα ευχαριστώ στον Πρόεδρο, η μισή σειρά δεν θα μιλήσει. Αντί, λοιπόν, για ευχαριστώ να είμαστε συνεπείς στον χρόνο μας. Τον λόγο έχει ο συνάδελφος κ. Χρήστος Σταϊκούρας.
Ευχαριστώ πολύ, κύριε Πρόεδρε. Κυρίες και κύριοι, σήμερα είμαστε και πάλι στην ίδια θεατρική παράσταση θεατές. Συζητούμε για πολλοστή φορά μέσα σε ασφυκτικές προθεσμίες και μεγάλη χρονική καθυστέρηση κάποια από τα προαπαιτούμενα για την ολοκλήρωση της πρώτης αξιολόγησης, τα περισσότερα από τα οποία, με βάση τις κυβερνητικές δεσμεύσεις, θα έπρεπε να είχαν ολοκληρωθεί από τον Ιούνιο και τον Ιούλιο. Καταθέτω στα Πρακτικά το κείμενο από το συμπληρωματικό μνημόνιο που δεν έχει κατατεθεί στη Βουλή από την ελληνική Κυβέρνηση και βρίσκεται στο site της Ευρωπαϊκής Επιτροπής. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και φθάσαμε τέλος Σεπτεμβρίου προκειμένου να τα συζητήσουμε, με αποκλειστική ευθύνη της Κυβέρνησης για την κωλυσιεργία και με το πιστόλι στον κρόταφο, ενώ ακόμη υπολείπονται προαπαιτούμενα, καθυστερώντας την ολοκλήρωση της αξιολόγησης. Εύχομαι αυτή να μην καθυστερήσει περισσότερο και να κλείσει με τον βέλτιστο για τα ελληνικά συμφέροντα τρόπο, γιατί τη δεύτερη υποδόση της πρώτης αξιολόγησης την έχει ανάγκη πρωτίστως η πραγματική οικονομία. Και αυτό, γιατί ένα σημαντικό τμήμα της προβλέπεται να κατευθυνθεί για την αποπληρωμή κάποιων λίγων ληξιπρόθεσμων οφειλών του δημοσίου, οι οποίες επί ημερών διακυβέρνησης ΣΥΡΙΖΑ και ΑΝΕΛ αυξήθηκαν κατά 80%. Κυρίες και κύριοι συνάδελφοι, το κόστος της κυβερνητικής καθυστέρησης το βιώνει η οικονομία, το υφίσταται η κοινωνία. Ήδη, η επτάμηνη καθυστέρηση της ολοκλήρωσης της πρώτης φάσης της πρώτης αξιολόγησης προσέθεσε δημοσιονομικά μέτρα και οδήγησε σε ταπεινωτικές δεσμεύσεις. Δεσμεύσεις, όπως είναι ο κόφτης, το υπερταμείο αποκρατικοποιήσεων, υπερταμείο το οποίο συνιστά πρωτοφανή εκχώρηση του συνόλου της περιουσίας της χώρας για διάστημα ενός αιώνα, χωρίς ουσιαστικό εθνικό έλεγχο και λογοδοσία. Σήμερα, διάταξη του υπό συζήτηση σχεδίου νόμου έρχεται να ενισχύσει το υπερταμείο. Μια μικρή πρόσφατη ιστορική αναδρομή έχει την αξία της. Τον Μάιο, όταν και δημιουργήθηκε το υπερταμείο, η Κυβέρνηση δεσμεύθηκε να μεταφέρει περιουσιακά στοιχεία στην νεοσύστατη «Εταιρεία Δημοσίων Συμμετοχών». Αρχικά απέκρυψε αυτά τα περιουσιακά στοιχεία. Μετά από συνεχείς παρεμβάσεις σχεδόν σύσσωμης της Αντιπολίτευσης, η Κυβέρνηση κατέθεσε νομοτεχνική βελτίωση, την οποία και θα καταθέσω στα Πρακτικά, σύμφωνα με την οποία πλήθος εταιρειών μεταβιβάζονταν στο υπερταμείο, μεταξύ των οποίων, και οι εταιρείες ΕΥΑΘ, ΕΥΔΑΠ, ΕΛΒΟ, «Αττικό Μετρό», «Κτιριακές Υποδομές» και ΔΕΗ, με την υπογραφή του Υπουργού Οικονομικών κ. Τσακαλώτου. Την καταθέτω για τα Πρακτικά. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά την προαναφερθείσα νομοτεχνική βελτίωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Λίγα λεπτά αργότερα, ο Υπουργός Οικονομικών κατέθεσε νέα νομοτεχνική βελτίωση, η οποία καταργούσε την προηγούμενη νομοτεχνική βελτίωση, εξαιρώντας αυτές τις εταιρείες από τη μεταβίβαση - την καταθέτω στα Πρακτικά - επικαλούμενος λάθος και ότι αυτές οι εταιρείες είναι προς συζήτηση για τον δεύτερο γύρο. [[Στο σημείο αυτό ο Βουλευτής κ. Χρήστος Σταϊκούρας καταθέτει για τα Πρακτικά την προαναφερθείσα νομοτεχνική βελτίωση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σήμερα, τέσσερις μήνες αργότερα, αυτές οι εταιρείες τελικά μεταβιβάζονται στο υπερταμείο. Όλες! Το συμπέρασμα είναι απλό: Είτε για ακόμη μία φορά, πρόσκαιρα, απέκρυψε η Κυβέρνηση την αλήθεια από τους Έλληνες πολίτες είτε για ακόμη μία φορά απέτυχε στη δήθεν σκληρή διαπραγμάτευση. Άλλη ερμηνεία δεν υπάρχει, ένα από τα δύο ισχύει. Ας μη σπεύσει η Κυβέρνηση να δικαιολογηθεί, υποστηρίζοντας ότι το υπερταμείο είναι ένα αναπτυξιακό όχημα και όχι φορέας αποκρατικοποιήσεων, οπότε έτσι θα ήταν το συμφέρον των εταιρειών να μεταβιβαστούν. Γιατί, εάν ήταν έτσι, θα έπρεπε να το κάνατε από τον Μάιο και όχι να το καθυστερήσετε τέσσερις μήνες. Εάν ήταν μία τόσο θετική εξέλιξη, γιατί δεν το κάνατε τον Μάιο; Τα ψέματα, όμως, όπως είπε και ο κύριος Υπουργός, έχουν κοντά ποδάρια. Αρκεί δε να διαβάσει κανείς την έκθεση της Επιστημονικής Επιτροπής της Βουλής, η οποία σημειώνει ότι αυτές οι δημόσιες επιχειρήσεις «ιδιωτικοποιούνται» πλέον όχι μόνον τύποις, αλλά και κατ' ουσίαν, καθιστώντας αβέβαιη τη συνέχιση εκ μέρους τους παροχής προσιτών υπηρεσιών κοινής ωφέλειας και δη υψηλής ποιότητας. Αυτά λέει η έκθεση. Η αλήθεια, συνεπώς, για ακόμη μία φορά αποκαλύπτεται. Κυρίες και κύριοι συνάδελφοι, σήμερα, έναν χρόνο μετά τις τελευταίες εκλογές, το υπό συζήτηση σχέδιο νόμου συνιστά έναν άτυπο απολογισμό της διακυβέρνησης ΣΥΡΙΖΑ και ΑΝΕΛ. Διαπραγματευτικές ήττες, αυταπάτες και ψέματα, αποτελούν το τρίπτυχο της κυβερνητικής αποτυχίας. Καμμία κόκκινη γραμμή, υποχωρήσεις συνεχώς και παντού. Δεν έχει νόημα να σας θυμίσω τι λέγατε και τι πράττετε. Και αυτό, γιατί δεν ιδρώνει το αυτί σας, αφού πρόθυμα κάνετε τα πάντα, χωρίς ηθικές αναστολές, χωρίς ιδεολογικές συντεταγμένες, προκειμένου να παραμείνετε για λίγο ακόμη στην εξουσία. Είναι προφανές ότι η χώρα χρειάζεται μία άλλη κυβέρνηση, αποτελεσματική, ειλικρινή και αξιόπιστη. Μια κυβέρνηση, η οποία θα υλοποιήσει εμπροσθοβαρώς διαρθρωτικές αλλαγές και αποκρατικοποιήσεις και θα προωθήσει την αλλαγή του μείγματος δημοσιονομικής πολιτικής στην κατεύθυνση της σταδιακής μείωσης των φορολογικών συντελεστών, ισορροπώντας μεταξύ οικονομικής αποτελεσματικότητας και κοινωνικής δικαιοσύνης, κυβέρνηση της Νέας Δημοκρατίας με τον διαχρονικά δικαιωμένο ιδεολογικό και πολιτικό πυρήνα της, αυτόν της κοινωνικής οικονομίας της αγοράς, που μπορεί να παράγει πλούτο για όλους, να προσελκύει κυρίως ιδιωτικές επενδύσεις και να δημιουργήσει νέες θέσεις απασχόλησης. Ευχαριστώ πολύ.
Σας ευχαριστώ, κύριε Σταϊκούρα. Φτάνουμε, λοιπόν, στην κ. Σοφία Βούλτεψη. Αμέσως μετά τον λόγο θα πάρει ο κ. Δανέλλης, ο Κοινοβουλευτικός Εκπρόσωπος του Ποταμιού. Στη συνέχεια η τριάδα των συναδέλφων θα είναι οι κ.κ. Γεωργιάδης, Αραμπατζή, Μωραΐτης και μετά ο κ. Παππάς, ο Κοινοβουλευτικός Εκπρόσωπος της Χρυσής Αυγής. Μετά θα συνεχίσει ο κατάλογος. Κυρία Βούλτεψη, έχετε τον λόγο.
Ευχαριστώ πολύ, κύριε Πρόεδρε. Αυτές τις μέρες ακούμε και πάλι φοβερά πράγματα. Η Κυβέρνηση και οι Βουλευτές της συγκυβέρνησης υποστηρίζουν ότι ψήφισαν το τρίτο μνημόνιο, για να εξουδετερώσουν το δεύτερο - και επειδή δεν έφτασε αυτό, ψήφισαν και ένα τέταρτο, συμπληρωματικό - και ψηφίζουν το υπερταμείο, για να εξουδετερώσουν το ΤΑΙΠΕΔ. Όπως και στην περίπτωση της λεγόμενης ρύθμισης του τηλεοπτικού τοπίου, έτσι και τώρα, που για ένα δάνειο διάρκειας τριάντα ετών παραδίδεται ολόκληρη η χώρα για έναν αιώνα, στον στίβο της προπαγάνδας κατεβαίνουν με διαφορετικές γραμμές και λένε ό,τι τους βολεύει κάθε φορά. Δηλαδή την Παρασκευή ο κ. Καλογρίτσας είχε βάλει για εγγύηση το «φιλέτο», το διαμάντι της Ιθάκης, αλλά τη Δευτέρα είχαμε θριαμβολογίες, επειδή την κοπάνησε. Σήμερα είχαμε και τον κ. Κούλογλου που έδωσε μια άλλη εκδοχή, ίσως αυτή που είναι πιο κοντά στην πραγματικότητα, υποστηρίζοντας ότι προφανώς ο κ. Καλογρίτσας συνήψε μια συμφωνία και με μέλη της τωρινής Κυβέρνησης, διότι φυσικά, όπως είπε, είναι δουλειά της Κυβέρνησης να έχει κάποια φιλικά μέσα ενημέρωσης. Αυτή είναι η κατάσταση. Από χθες δίνετε ρεσιτάλ, κύριοι συνάδελφοι. Άλλοι λέτε ότι αναγκαστήκατε. Ο ένας εγγυάται ότι όσο είναι ο ίδιος Υπουργός, δεν θα εφαρμόσει τον νόμο που ετοιμάζεται να ψηφίσει. Ο τρίτος και ο τέταρτος υποστηρίζουν ότι το υπερταμείο δεν θα κάνει ιδιωτικοποιήσεις. Ο πέμπτος κλαίει και θέλει τον Ιησού Χριστό για να γίνουν οι αποκρατικοποιήσεις. Τελικά, όμως, δεν μας λέτε τι ισχύει. Αναγκαστήκατε να δεχθείτε το υπερταμείο ή το ζητήσατε; Χθες ο κ. Τσακαλώτος είπε ότι το ταμείο ήταν ένας συμβιβασμός. Μας δημιουργεί προβλήματα, είπε. Σήμερα ο κ. Σταθάκης στην τηλεόραση είπε ότι επιδίωξη δική σας ήταν το υπερταμείο. Ο κ. Σκουρλέτης το αποκάλεσε «ανάχωμα». Μπορείτε να μας πείτε τι ισχύει, για να ξέρουμε και εμείς τον βαθμό της ευθύνης, όταν θα ζητηθούν οι ευθύνες για αυτή την κατάσταση; Η αλήθεια είναι ότι απλώς λέτε ψέματα ξανά. Η αλήθεια είναι πως είχατε στήσει πολύ καλά το κόλπο γκρόσο. Αρπαγή και παράδοση της χώρας και παράλληλα έλεγχος της ενημέρωσης, για να μη μαθαίνει κανείς τι συμβαίνει. Η αλήθεια είναι πως γνωρίζετε πολύ καλά ότι τα έχετε υπογράψει όλα από πέρυσι το καλοκαίρι με τη συμφωνία, με το συμπληρωματικό μνημόνιο στις 16 Ιουνίου του 2016, με το ΦΕΚ της 25ης Μαΐου του 2016. Γνωρίζετε καλά την έκθεση της Κομισιόν για την πρώτη αξιολόγηση και γνωρίζετε πολύ καλά, βέβαια, και το επικαιροποιημένο σχέδιο αξιοποίησης δημόσιας περιουσίας του ΤΑΙΠΕΔ. Γνωρίζετε και τι είναι το υπερταμείο και ότι κάτω από το υπερταμείο θα πάνε όλα τα υπόλοιπα , και το ΤΑΙΠΕΔ και η εταιρεία συμμετοχών και η ΕΤΑΔ και το ΤΧΣ και τα πάντα. Κοιτάξτε να δείτε, ό,τι κι αν λέει ο κ. Σκουρλέτης, είναι όλα συμφωνημένα από το καλοκαίρι του 2015. Ό,τι κι αν λέει ο κ. Σκουρλέτης, οι ενεργειακές εταιρείες των αποχαιρετούν. Ο βασιλιάς είναι γυμνός. Ο κ. Σκουρλέτης αυτή τη στιγμή είναι Υπουργός του τίποτα. Το γελοίο είναι πως αναφερόμενος στο ΦΕΚ της 25ης Μαΐου, με το οποίο εγκρίθηκε ο κατάλογος που είχε εγκρίνει το ΤΑΙΠΕΔ και μέσα εκεί είναι όλες οι εταιρείες του κ. Σκουρλέτη, υποστηρίζει ότι αυτός είναι ένας παλιός κατάλογος του Σαμαρά και του Βενιζέλου. Συγγνώμη, κύριε Σκουρλέτη, εγκρίνατε τον Μάιο του 2016 σχέδιο των Σαμαροβενιζέλων; Δεν είστε Κυβέρνηση; Αυτό μας λέτε. Το ΦΕΚ είναι σαφές και αν δεν το θυμάστε, θα το ξανακαταθέσω όσον αφορά τις εταιρείες σας. Έχετε εγκρίνει όλα αυτά τα οποία λέτε ότι δεν θα κάνετε. Επίσης έχετε κάνει πάρα πολλές δηλώσεις, αλλά δεν έχω χρόνο να αναφερθώ ξανά σε αυτές. Θα τις ξανακαταθέσω, εμπλουτισμένες, για τα Πρακτικά. Βέβαια δεν έχω χρόνο να αναφερθώ και σε όσα δυσφημιστικά και συκοφαντικά κατά του επικεφαλής του ΤΑΙΠΕΔ λέτε εσείς και ο κ. Σπίρτζης κυρίως. Συγγνώμη αλλά εγώ δεν έχω καταλάβει πώς τα ανέχεται όλα αυτά ο κ. Πιτσιόρλας. [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΣΠΥΡΙΔΩΝ ΛΥΚΟΥΔΗΣ]] Μέχρι και για διασπορά ψευδών πληροφοριών, ειδήσεων τον έχετε κατηγορήσει. Θα καταθέσω και τις δηλώσεις σας για τον κ. Πιτσιόρλα, μπας και τις διαβάσει ο κ. Πιτσιόρλας και δει ότι κάπου πρέπει να ενοχληθεί, νομίζω, με αυτά, τα οποία λέτε, και να μην τα ξεπερνάει στο στιλ, «Εφαρμόζουμε το σχέδιο της Κυβέρνησης». [[Στο σημείο αυτό η Βουλευτής κ. Σοφία Βούλτεψη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχετε υπογράψει, λοιπόν, το ΦΕΚ. Έχει μέσα την ΔΕΣΦΑ, έχει τα ΕΛΠΕ, έχει την ΔΕΗ, τα έχει όλα. Εσείς δεν έχετε τίποτα. Είναι στο Υπουργείο των Οικονομικών. [[Στο σημείο αυτό κτυπάει το κουδούνι λήξεως του χρόνου της κυρίας Βουλευτού]] Ολοκληρώνω με μια κουβέντα, κύριε Πρόεδρε. Ο κ. Τσακαλώτος - δεν τον βλέπω εδώ, αλλά θα το πληροφορηθεί - γνωρίζει πολύ καλά ότι το υπερταμείο λειτουργεί εντελώς ανεξάρτητα και δεν πρόκειται να κάνετε κιχ. Η ομοφωνία, που απαιτείται, σας δένει τα χέρια. Τα βάλατε όλα εκεί και τα έχετε αποχαιρετίσει. Επειδή είναι αγγλομαθής ο κ. Τσακαλώτος, να μας εξηγήσει τι σημαίνει αυτό που υπάρχει στη συμφωνία για το υπερταμείο, «at arm's length» από την Κυβέρνηση, απόσταση από την Κυβέρνηση. «Αt arm's length». Αυτό σημαίνει απόλυτη απόσταση από την Κυβέρνηση. Δεν πρόκειται να έχει κανένα λόγο η Κυβέρνηση στο υπερταμείο. Αν δεν ξέρετε τι σημαίνει αυτή η έκφραση, ο κ. Τσακαλώτος, που μιλάει πολύ καλά τα αγγλικά, θα σας το εξηγήσει. Ευχαριστώ.
Ευχαριστούμε, κυρία συνάδελφε. Ο Κοινοβουλευτικός Εκπρόσωπος του Ποταμιού, ο συνάδελφος κ. Δανέλλης, έχει τον λόγο. Κύριε συνάδελφε, έχετε τον λόγο για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, βιώνουμε άλλη μια άχαρη διαδικασία νομοθέτησης προαπαιτουμένων. Είναι μια άχαρη διαδικασία, γιατί αποκαλύπτει για πολλοστή φορά υποκρισία και την άρνηση μας να αντιληφθούμε την αναξιοπιστία, στην οποία έχουμε περιέλθει ως χώρα. Αυτό συζητούμε σήμερα, το ότι, δηλαδή, η χώρα είναι αναξιόπιστη, μια ειδική περίπτωση ανάμεσα στις κανονικές ευρωπαϊκές χώρες. Αυτό, βεβαίως, δεν συνέβη χθες. Η αναξιοπιστία δεν δημιουργείται σε ενάμιση χρόνο, ωστόσο κορυφώνεται. Η αναξιοπιστία μας ως χώρα ξεκίνησε πολύ πριν, τότε που οι κυβερνήσεις διαδοχικά, η μια μετά την άλλη, διευρύνοντας την καταστροφή, αρνούντο κάθε ουσιαστική μεταρρύθμιση, κάθε συνεννόηση και κάθε κοινό εθνικό σχέδιο εξόδου από την κρίση, τότε που ανακάλυπταν «success stories» αόρατα από την πλειονότητα του λαού. Η αναξιοπιστία ήρθε τότε, που κάποιοι υπόσχονταν ότι θα έσκιζαν μνημόνια είτε στο Ζάππειο ή θα τα καταργούσαν με ένα άρθρο, με έναν νόμο στο Σύνταγμα και όταν υποτίθεται ότι συμφωνούσαν με τους εταίρους, αλλά αμέσως μετά από κάθε συμφωνία τους αντιμετώπιζαν ως κουτόφραγκους, αρνούμενοι να θίξουν τον πελατειασμό και τις συντεχνίες. Γιατί αυτό ήταν πάντα το κλειδί. Μετά ακολούθησε η διαπραγμάτευση - παρωδία με τα πουκάμισα έξω. Κάπως έτσι οι θεσμοί το πήραν απόφαση, πως είμαστε μια ειδική περίπτωση μέσα στην Ευρωζώνη, μια περίπτωση που απαιτεί ειδική και ενδελεχή, διαρκή επιτήρηση. Πώς θα μπορούσε να γίνει διαφορετικά; Το πρόγραμμα που υπογράψατε και του οποίου εξακολουθείτε να μην αναλαμβάνετε την κηδεμονία, εφαρμόζεται αποσπασματικά και πρέπει πάντα να φτάνουμε στο παρά πέντε των προθεσμιών, για να νομοθετούμε νύχτα και με επείγουσες ή κατεπείγουσες διαδικασίες τα συμπεφωνημένα. Στην πραγματικότητα αρνείστε ακόμη να αποχωριστείτε το πεπαλαιωμένο, το μη βιώσιμο μοντέλο της κρατικοδίαιτης οικονομίας και του σφικτού εναγκαλισμού με τις κατά περίπτωση συντεχνίες. Οι ΔΕΚΟ είναι το τρανό παράδειγμα. Διαχρονικό πλυντήριο προσλήψεων ημετέρων με χρυσούς μισθούς, υπέρογκες μισθολογικές αυξήσεις και πλασματικά επιδόματα. Μόνο για το 2009, το Υπουργείο Οικονομικών υπολόγισε πως το κόστος μισθοδοσίας τους ξεπερνούσε το 1.168.000.000 ευρώ. Άκουσα χθες τον κ. Τσακαλώτο στην επιτροπή - και δεν πίστευα στα αυτιά μου! - να εξωραΐζει τη βαθιά απαξιωτική μνημονιακή υποχρέωση του υπερταμείου, λέγοντας ότι στις ΔΕΚΟ που υπάγονται σε αυτό, θα πάψει το φαινόμενο των πελατειακών διορισμών των δικών μας παιδιών, που ήταν διαχρονικό, άρα συνεχίζει και σήμερα. Τα άλλα παιδιά, κυρίες και κύριοι συνάδελφοι; Τα παιδιά των υπολοίπων Ελλήνων, νέοι επιστήμονες, των οποίων οι εισφορές εκτοξεύονται με το παρόν νομοσχέδιο, κάτι που θεωρήσαμε ότι λίγους μήνες πριν καταφέραμε να πετύχουμε; Αυτό είναι κίνητρο για να μείνουν στη χώρα ή για να επιστρέψουν σε αυτήν; Είναι αλήθεια, γυρνώντας τώρα στο υπερταμείο, ότι είναι κάτι το εξευτελιστικό. Έτσι, όμως, είναι κι έτσι μας προέκυψε. Αν εμείς δεν είμαστε άξιοι να τακτοποιήσουμε τα του οίκου μας, έρχεται η στιγμή που κάποιος τρίτος αναλαμβάνει να το κάνει, και βεβαίως, όχι με τον καλύτερο για εμάς τρόπο. Αυτός είναι κανόνας απαράβατος. Παρακολουθήσαμε χθες στην επιτροπή τις ακροάσεις εκπροσώπων διαφόρων φορέων, μεταξύ των οποίων και συνδικαλιστών των ΔΕΚΟ, που δεν πρέπει να ξεχνάμε ότι συνέβαλαν τα μάλα - όχι οι ίδιοι ως πρόσωπα, αλλά ως αντίληψη - στη χρεοκοπία τόσο των χώρων τους, όσο και της χώρας. Διότι για παράδειγμα, μια ΔΕΚΟ, όπως η ΕΥΔΑΠ, για την οποία πολλή κουβέντα γίνεται, μια εταιρεία μονοπωλιακή, βρίσκει ακόμα και σήμερα να της περισσεύουν τεράστια ποσά για διαφήμιση και μάλιστα πολλές φορές σε περιθωριακά - ή κυρίως σε περιθωριακά - έντυπα, όπως γινόταν, με διαδικασίες που είδαν το φως της δημοσιότητας, που θύμιζαν φθηνό αστυνομικό μυθιστόρημα. Άλλο παράδειγμα είναι οι συνεχιζόμενες απεργίες στον ΟΑΣΘ, άλλη μια μονοπωλιακή, επιδοτούμενη εταιρεία, που ταλαιπωρούν και αναγκάζουν τους Θεσσαλονικείς να χρησιμοποιήσουν ταξί ή τα δικά τους ιδιωτικά μέσα μετακίνησης, παρ' ότι υπό κανονικές συνθήκες το 72% των πολιτών της χρησιμοποιεί το λεωφορείο στις καθημερινές μετακινήσεις. Ο ΟΑΣΘ είναι ένας Οργανισμός «Ιανός» ως συνήθως. Είναι ιδιωτικός όποτε τον συμφέρει - κέρδη, κλειστό επάγγελμα - και κρατικός επίσης, όποτε τον συμφέρει - ζημίες, κρατικές επιδοτήσεις, πολιτικός εναγκαλισμός με τα κυβερνώντα κόμματα. Θα πρέπει, βέβαια, να σημειωθεί ότι σε αυτές τις κρατικές επιδοτήσεις συνεισφέρουν - και αυτό ισχύει και για τις αστικές συγκοινωνίες της Αττικής, βεβαίως - φορολογούμενοι πολίτες όλης της επικράτειας, κάτοικοι ορεινών, νησιωτικών, απομακρυσμένων και μειονεκτικών περιοχών, που στις περισσότερες περιπτώσεις δεν απολαμβάνουν οι ίδιοι καν τα στοιχειώδη μέσα μαζικής μεταφοράς. Αναγνωρίζουμε, λοιπόν, σήμερα πως απαιτείται μια άλλη διαχείριση της δημόσιας περιουσίας. Θα τις διορθώσει, άραγε, το υπερταμείο; Πολύ αμφιβάλλω. Έμπειροι παρατηρητές υποστηρίζουν ότι το υπερταμείο είναι άλλη μια δυσκίνητη γραφειοκρατική δομή, που θα έρθει να προστεθεί στο ήδη ανεξέλεγκτο γραφειοκρατικό χάος του ελληνικού δημοσίου. Το υπερταμείο διαθέτει περισσότερα επίπεδα λήψης αποφάσεων απ' ό,τι το ΤΑΙΠΕΔ. Πάνω απ' όλα διαθέτει πολλαπλά και συγκρουόμενα συμφέροντα με τα όργανα τα οποία αποτελούν αυτά τα διαφορετικά συμφέροντα, τα οποία, σημειωτέον, διατηρούν το δικαίωμα της αρνησικυρίας. Δεν υπάρχει καλύτερη συνταγή για να περιέλθει ένα πολύπλοκο πρότζεκτ, όπως αυτό, σε τέλμα. Οφείλουμε, βέβαια, να αναγνωρίσουμε πως όλα αυτά δίνουν ιδέες. Συγκεκριμένα η στενή εποπτεία των θεσμών σας εμπνέει στρεβλές ιδέες. Τις τελευταίες μέρες ξαφνικά προέκυψε θέμα τοποθέτησης κυβερνητικών επιτρόπων με τη μορφή διοικητικών γραμματέων στους δήμους. Το μακρύ χέρι της Κυβέρνησης, δηλαδή, επιχειρεί να απλωθεί και στην τοπική αυτοδιοίκηση. Αν όντως - επειδή υπάρχουν διαψεύσεις από πλευράς του Υπουργείου Εσωτερικών - σας ενδιαφέρει μια σοβαρή μεταρρύθμιση στην αυτοδιοίκηση, που έχει, πραγματικά, δυσεπίλυτα προβλήματα να αντιμετωπίσει, προχωρήστε σε ένα ολοκληρωμένο και ανοιχτό δημόσιο θεσμικό διάλογο. Δηλώστε, όμως, τώρα κατηγορηματικά ότι αυτή η φαεινή ιδέα των επιτρόπων δεν ισχύει. Μην νομίζετε πως είμαστε αρνητές των πάντων. Δεν κάνουμε αντανακλαστική αντιπολίτευση. Στο θέμα της απελευθέρωσης της αγοράς ενέργειας είμαστε θετικοί και ας είμαστε επιφυλακτικοί, καθώς γνωρίζουμε τη μόνιμη αμφιθυμία της Κυβέρνησης σε ό,τι αφορά τις ιδιωτικοποιήσεις, τις επενδύσεις και γενικότερα την έννοια του επιχειρείν. Κυρίες και κύριοι συνάδελφοι, το βαρίδι Καλογρίτσας έφυγε χθες. Το αποτύπωμά του, όμως, στις επιλογές της Κυβέρνησης, δυστυχώς, παραμένει. Διαδικασίες Big Brother, έλεγχοι παρωδία, δανεικά βοσκοτόπια, σκανδαλώδης χειραγώγηση της Τράπεζας Αττικής. Τώρα, στο παιχνίδι μπαίνουν και λαγοί, λαγοί με πετραχήλια. Αλήθεια τα χρειαζόσασταν τόσο πολύ όλα αυτά; Πώς θα μιλάτε τώρα για τη διαπλοκή των άλλων και για τα όντως αμαρτωλά και υπαρκτά τρίγωνα; Κακό πράγμα η αλαζονεία της υπεροχής. Διότι είπαμε, το ηθικό πλεονέκτημα δεν αποτελεί σφραγίδα δωρεάς και πρέπει να αποδεικνύεται συνεχώς. Με τον Υπουργό Παιδείας, τον κ. Φίλη, που συνεχίζει το έργο του προκατόχου του, του κ. Μπαλτά, αντιμεταρρυθμίζοντας με γοργούς ρυθμούς ό,τι επιχειρήθηκε με τον νόμο Διαμαντοπούλου - και για να είμαστε και πιο ακριβείς και δίκαιοι, με ό,τι προέβλεπε ο νόμος αυτός μετά τις απονευρωτικού χαρακτήρα επεμβάσεις του κ. Αρβανιτόπουλου - διαφωνούμε απολύτως. Η αριστεία απαξιώνεται, οι αιώνιοι φοιτητές επανέρχονται, η αξιολόγηση λοιδορείται και εξοστρακίζεται από παντού, τα συμβούλια ιδρυμάτων διαλύονται. Για να τακτοποιηθούν οι κλώνοι μας - πολλών ειδών κλώνοι - επιστρέφουμε στην εποχή που οι βοηθοί εν μία νυκτί βαφτίστηκαν «καθηγητές». Ο τρόπος διοίκησης και οργάνωσης των ΑΕΙ επανασχεδιάζεται με γνώμονα την επιστροφή στην κομματοκρατία και τη συνδιοίκηση με τους φοιτητές - πελάτες. Η εξίσωση προς τα κάτω, που επιχειρείται, δεν συνιστά εργαλείο ισότητας και ταξικής αναβάθμισης των οικονομικά ασθενεστέρων. Ακριβώς το αντίθετο επιφέρει. Για όλα αυτά - επαναλαμβάνω - διαφωνούμε ριζικά με τον κ. Φίλη. Στο θέμα, όμως, των Θρησκευτικών που έχει προκύψει, πρέπει να είμαστε καθαροί και ας ανέκρουσε πρύμνα το Μαξίμου. Μπορεί κατά το Σύνταγμα η Ορθοδοξία να έχει ξεχωριστή θέση, όπως ξεχωριστή θέση έχει και στην παράδοση και στην καθημερινότητα του λαού μας, όμως η αρμοδιότητα της εκπαιδευτικής πολιτικής ασκείται αποκλειστικά από την Κυβέρνηση. Το περιεχόμενο των σχολικών βιβλίων αποτελεί μέρος αυτής της αρμοδιότητας. Το Ινστιτούτο Εκπαιδευτικής Πολιτικής, με τη συμμετοχή έγκριτων θεολόγων, έχει επίπονα εργαστεί, τα αρκετά τελευταία χρόνια, για την αναδιαμόρφωση ενός μαθήματος που, όπως σήμερα διδάσκεται, δεν χρησιμεύει πια σε κανέναν και για τίποτα. Η Εκκλησία δεν έχει κανέναν θεσμικό ρόλο στο μάθημα. Ως εκ τούτου δεν μπορεί να αποτελεί το θεσμικό συνομιλητή του Υπουργού. Οι φορείς που εμπλέκονται είναι το Υπουργείο, το ΙΕΠ και οι θεολόγοι. Δεν είναι δουλειά του σχολείου να κάνει κατήχηση. Οι προοδευτικοί θεολόγοι, εκφραστές της ζώσας Εκκλησίας, που δεν αρνούνται τον κόσμο μέσα στον οποίο ζουν, αντιλαμβάνονται πόσο αδιέξοδα υποκριτικό είναι να δίνεται μία ψευδεπίγραφη μάχη για ένα πουκάμισο αδειανό. Οι στόχοι είναι προφανώς άλλοι, ανομολόγητοι. Ο Αρχιεπίσκοπος Ιερώνυμος, ενθυμούμενος την μετριοπάθεια και την ορθοφροσύνη που κατά το παρελθόν έχει επιδείξει, θα πρέπει την άλλη Τρίτη, κατά τη συζήτηση του θέματος στην Ιερά Σύνοδο, να αποστασιοποιηθεί πλήρως από την εμπάθεια και τον σκοταδισμό του Αμβρόσιου και των ακραίων που τον ακολουθούν. Ας αναλογιστεί το κόστος της Εκκλησίας αλλά και της κοινωνίας, της στάσης Χριστόδουλου στη μάχη των ταυτοτήτων. Ο ρόλος του μισαλλόδοξου ζηλωτή ώθησε σε μια βαθιά συντηρητική στροφή μεγάλο τμήμα της κοινωνίας, καθιστώντας το ευεπίφορο στην επέλαση του εθνολαϊκισμού που ακολούθησε. Οι ανοιχτοί ορίζοντες και η πνευματικότητα της Ορθοδοξίας κάθε άλλο παρά την καθιστούν αντίθετη με τις αξίες και τα δικαιώματα του ανθρώπου. Είναι ανάγκη πλέον η συνεχής μάχη χαρακωμάτων μεταξύ Πολιτείας και Εκκλησίας να δώσει τη θέση της σε έναν νηφάλιο, ειλικρινή και ουσιαστικό διάλογο. Γιατί, κυρίες και κύριοι συνάδελφοι, η οριοθέτηση των ρόλων της Εκκλησίας και του κράτους αναμφίβολα θα είναι επ' ωφελεία και των δύο. Είναι καιρός με νηφάλιο, με ολοκληρωμένο τρόπο κάποια στιγμή να γίνουν. Σας ευχαριστώ πολύ.
Ευχαριστώ, κύριε συνάδελφε. Κύριε Γεωργιάδη, είσαστε ο επόμενος στη σειρά, αλλά έχει ζητήσει να παρέμβει για μερικά λεπτά ο Υπουργός ο κ. Τσιρώνης. Νομίζω ότι με την άδειά σας μπορεί να προηγηθεί.
Με τεράστια χαρά. Να μάθουμε και τι θα ψηφίσει.
Έχεις αγωνία;
Όχι, δεν έχω καμμία αγωνία. Ξέρω πολύ καλά ότι την καρέκλα δεν την αφήνει με τίποτα.
Κύριε Υπουργέ, νομίζω ότι πέντε λεπτά είναι αρκετά.
Ναι, ευχαριστώ. Κυρίες και κύριοι συνάδελφοι, θα συμφωνήσω με τον προλαλήσαντα, ότι κάθε φορά που ερχόμαστε στην Αίθουσα να συζητάμε για μια μνημονιακή υποχρέωση είναι μια άχαρη συζήτηση. Είναι άχαρη συζήτηση, γιατί μας θυμίζει κατ' αρχάς, πέρα από υποχρεώσεις που εκόντες - άκοντες αναλάβαμε, ότι δεν είμαστε μια χώρα η οποία λειτουργούσε και έλυνε τα προβλήματά της με δημοκρατικό τρόπο πριν από την Κυβέρνηση ΣΥΡΙΖΑ - ΑΝΕΛ. Ήμασταν μια χώρα υπό κατάρρευση, με κυβερνήσεις πελατειακές, οι οποίες οδήγησαν πραγματικά σε απόλυτη απαξίωση και τον δημόσιο τομέα, που λειτουργεί σωστά σε κάθε ανεπτυγμένη χώρα και είναι πυλώνας για να υπάρχει ιδιωτική πρωτοβουλία αλλά και την ιδιωτική πρωτοβουλία, η οποία μέσα σε μια πενταετία, μέχρι να αναλάβουμε κυβέρνηση, έχασε το ¼ του Ακαθάριστου Εθνικού Προϊόντος. Ερχόμαστε εδώ πέρα, πραγματικά, να συζητήσουμε ένα κρίσιμο ζήτημα, πώς μπορεί να αξιοποιηθεί η δημόσια περιουσία. Διότι νομίζω ότι κανένας δεν έχει αντίρρηση ότι η δημόσια περιουσία πρέπει να αξιοποιείται και όχι φυσικά να ξεπουλιέται. Ακούμε τιμητές να λένε ότι θα πουλήσουμε και την Ακρόπολη. Το άκουσα και αυτό σε εκπομπή. Μάλιστα το λένε άνθρωποι, οι οποίοι ήταν Υπουργοί της προηγούμενης κυβέρνησης, που όχι θα πουλούσαν την Ακρόπολη, αλλά στον «Αστέρα» πούλησαν αρχαιολογικό χώρο. Μέσα στον «Αστέρα» υπάρχει αρχαίος ναός, ο οποίος πουλήθηκε μαζί, έτσι όπως το σχεδίασαν. Ευτυχώς αυτό σταμάτησε στο Συμβούλιο της Επικρατείας και στον «Αστέρα» εξαιρέθηκαν τα αρχαία. Άρα κάποιοι δεν θα πουλούσαν την Ακρόπολη. Ήδη πουλούσαν αρχαία. Να σας πω τι άλλο πουλούσαν; Μέσα στις συμβάσεις του ΤΑΙΠΕΔ υπάρχουν δασικές εκτάσεις, υπάρχουν αιγιαλοί, υπάρχουν «NATURA», πάρα πολλές «NATURA» αυτή τη στιγμή. Τουλάχιστον, λοιπόν, εμείς όχι δεν πουλάμε αιγιαλούς, δεν πουλάμε δάση, δεν πουλάμε «NATURA».
Δεν πωλούνται οι αιγιαλοί, κύριε Υπουργέ.
Δεν πειράζει. Πονάει. Το ξέρω.
Εκτός διαπραγμάτευσης είναι. Βασικά πράγματα. Σύνταγμα να ξέρετε.
Πονάει. Το ξέρω. Για να γυρίσω στο νερό, που έχει αγωνία, φαίνεται, η Αξιωματική Αντιπολίτευση, να ξεκαθαρίσω κατ' αρχάς ότι το νερό είναι κοινό αγαθό. Δεν είναι κοινό αγαθό επειδή το λένε οι Οικολόγοι Πράσινοι. Το νερό είναι κοινό αγαθό, γιατί είναι, πραγματικά, αδύνατον η συλλογή του πόρου και η διανομή του να γίνει με όρους ελεύθερης οικονομίας. Όταν καταφέρουν - και το έχω ξαναπεί από αυτό το Βήμα - ιδιωτικές εταιρείες να φέρουν τέσσερις, πέντε, έξι διαφορετικές σωλήνες νερού σπίτι μου για να διαλέξω την φθηνότερη και καλύτερη, ίσως θα μπορούσαμε να συζητάμε τότε ότι το νερό θα μπορούσε και αυτό - τουλάχιστον η διανομή του - να γίνει με όρους ελεύθερης αγοράς. Αυτό δεν γίνεται και γι' αυτό ιστορικά όπου έγινε προσπάθεια για να ιδιωτικοποιηθεί το νερό, κατέληξε σε φιάσκο και από πλευράς τιμολόγησης αλλά κυρίως από πλευράς ποιότητας. Γιατί είναι φανερό ότι ο ιδιώτης δεν μπορεί και δεν θέλει να συντηρεί τα συστήματα του νερού. Αν δείτε όλες τις συμβάσεις στο νερό που έχουν γίνει ιστορικά, αυτές που επιχειρήθηκαν από τους προκατόχους μας, είναι συμβάσεις λεόντειες. Θα πλήρωνε το ελληνικό δημόσιο τις υποδομές, για να κερδίζει ο ιδιώτης. Αυτό, λοιπόν, δεν μπορούσε να γίνει. Εδώ, λοιπόν, θα ήθελα να δηλώσω ξεκάθαρα ότι σύσσωμα τα κόμματα που στηρίζουν τη σημερινή Κυβέρνηση, είμαστε κάθετα αντίθετοι στην ιδιωτικοποίηση του νερού. Πραγματικά νομίζω πως αρκεί η δήλωση του κ. Τσακαλώτου χθες, ότι όσο τουλάχιστον είμαστε εμείς Κυβέρνηση, το νερό δεν θα μείνει στο ΤΑΙΠΕΔ. Γι' αυτό, άλλωστε, τον λόγο φεύγουν μετοχές από το ΤΑΙΠΕΔ και πηγαίνουν στο καινούργιο ταμείο, το οποίο δεν έχει τον χαρακτήρα της πώλησης. Εδώ, βέβαια, για να αναφερθώ και σε αυτό το οποίο ίσως λέχθηκε σήμερα, οι Οικολόγοι Πράσινοι δεν θεωρούσαν αυτή τη δέσμευση αρκετή και καλά έκαναν, γιατί μπορεί αυτή τη στιγμή η Κυβέρνηση να έχει αυτή την αντίληψη, αλλά αύριο μπορεί να έλθει μια άλλη κυβέρνηση, με μια άλλη αντίληψη και έπρεπε να υπάρχουν περαιτέρω κατοχυρώσεις στον νόμο. Σήμερα - για να κλείσω με αυτό - σε μια εποικοδομητική συζήτηση μεταξύ των Οικολόγων Πράσινων και της Κυβέρνησης, επετεύχθη μια νομοτεχνική βελτίωση, η οποία κατοχυρώνει και αυτό το σημείο, ώστε να μην είναι μια απλή δήλωση του Υπουργού, να μην είναι μια απλή βούληση δεδηλωμένη, αλλά να μπαίνει και στον νόμο. Ποιο πράγμα, δηλαδή, πολύ απλά; Ο συνταγματικά κατοχυρωμένος ρόλος του νερού ως κοινού αγαθού και η νομολογία του Συμβουλίου της Επικρατείας, η οποία, βέβαια, ισχύει μόνο για την ΕΥΔΑΠ, αλλά χάρη σε αυτή την τροπολογία διευρύνεται και για όλες τις αντίστοιχες επιχειρήσεις, για να μην υπάρχει καμμία αμφιβολία. Έτσι και εμείς με αυτή την νομοτεχνική βελτίωση είμαστε πλήρως καλυμμένοι - να είναι καλυμμένοι και οι πολίτες της Θεσσαλονίκης - ότι το νερό δεν πωλείται. Ευχαριστώ.
Ευχαριστούμε, κύριε Υπουργέ. Κύριε Γεωργιάδη, έχετε τον λόγο.
Ευχαριστώ πολύ κύριε Πρόεδρε. Κύριε Υπουργέ Περιβάλλοντος, πρέπει να έχετε τεράστιο θράσος για να έλθετε σε αυτή τη Βουλή, σε ένα τέτοιο νομοσχέδιο και να λέτε στη Νέα Δημοκρατία, «Σας πονάει;». Ακούστε για να ξεκαθαρίζουμε. Προηγουμένως έβλεπα στο τηλεοπτικό πλάνο - ας το πούμε έτσι - τον κ. Τσακαλώτο, τον κ. Κατρούγκαλο και τον κ. Σκουρλέτη. Αν ήταν, κύριε Πρόεδρε, και ο κ. Βαρουφάκης, θα είχαμε επανάληψη του ωραίου εκείνου τραπεζιού από την πλατεία των αγανακτισμένων. Θα το κάναμε σε δύο πλάνα. Οι αγανακτισμένοι απ' έξω το τι θα έκαναν και οι αγανακτισμένοι από μέσα το τι κάνουν. Ο κ. Σκουρλέτης μπορεί να μην ήταν, αλλά δεν αποκηρύσσετε τους άλλους, φαντάζομαι. Ο κ. Τσακαλώτος, ο κ. Κατρούγκαλος και ο κ. Βαρουφάκης ήταν εκεί. Άρα τι διδάσκει αυτό, κύριε Υπουργέ; Διδάσκει ότι δηλητηριάσατε τα μυαλά των ανθρώπων με τον δήθεν εύκολο δρόμο. Υψώσατε τα τείχη του λαϊκισμού στη χώρα και πήγατε τη χώρα μας πάρα πολύ πίσω, γιατί ερχόμενοι εδώ, κάνετε αυτά τα οποία ορκιζόσασταν ότι ποτέ δεν θα κάνατε. Οφείλω, όμως, να σας θυμίσω με έναν τρόπο, γιατί χθες ήσασταν ειλικρινής. Βέβαια με την ειλικρίνειά σας καταστρέψατε όλο το αφήγημα των Βουλευτών του ΣΥΡΙΖΑ. Τι μας έλεγαν οι Βουλευτές του ΣΥΡΙΖΑ όλη την ημέρα χθες; «Δεν πρόκειται περί ιδιωτικοποιήσεων. Πρόκειται περί αξιοποίησης». Ρωτούσε ο Χατζηδάκης. Τι είδους αξιοποίηση; Δεν απαντούσε κανένας. Ήρθατε εσείς, προς τιμήν σας, και είπατε την αλήθεια. Ποια είναι η αλήθεια; Αυτή που θέλει να κρύψει ο κ. Τσιρώνης. Η αλήθεια είναι ότι αυτό που ψηφίζετε σήμερα, κύριοι συνάδελφοι του ΣΥΡΙΖΑ, αυτό που είπε ο κ. Τσακαλώτος χθες, είναι ότι ψηφίζοντας σήμερα αυτή τη μεταφορά εν δυνάμει δίνεται η δυνατότητα στο ταμείο αυτό, το υπερταμείο, να κάνει διάφορες επενδυτικές επιλογές κι αν θέλει και να ιδιωτικοποιήσει. Εσείς, ως Κοινοβουλευτική Ομάδα, δεν θα ερωτηθείτε ξανά.
Το είπα…
Το ξέρω ότι το είπατε. Εσείς δεν θα ερωτηθείτε ξανά, γιατί η Βουλή δεν θα ερωτηθεί ξανά. Από εδώ και μπρος μετά από τη σημερινή σας ψήφο, αυτό θα πάει στο υπερταμείο και άρα στο μέλλον οποιοσδήποτε επόμενος Υπουργός Οικονομικών, χωρίς να ρωτήσει ξανά τη Βουλή, θα μπορεί να κάνει αυτό το πράγμα. Επειδή με κοιτάτε, κύριοι συνάδελφοι, εγώ είμαι υπέρ των ιδιωτικοποιήσεων. Εγώ δεν είμαι, σαν κι εσάς, πολιτικός απατεώνας. Εγώ δεν κατέβηκα μια ζωή στους δρόμους, για να λέω «είμαι ενάντια των ιδιωτικοποιήσεων» και να κρατάω την καρέκλα του Βουλευτού, ψηφίζοντας νέες ιδιωτικοποιήσεις, όπως εσείς. Για αυτό όταν με κοιτάτε, να κοιτάτε χαμηλά. Εγώ παραιτήθηκα όταν διαφωνούσα με το κόμμα μου, όχι σαν κι εσάς τους δύο εκεί πέρα πίσω που γελάτε, παγκοσμίως άγνωστοι. Σας αρέσει η καρέκλα του Βουλευτού. Καλά κάνετε, αλλά γι' αυτό ψηφίζετε. Μη μας κοροϊδεύετε εδώ πέρα μέσα. Λοιπόν, για να ανακεφαλαιώσουμε. Σήμερα, κύριε Υπουργέ, θα γίνει αυτό που είπατε χθες. Αυτοί θα τα περάσουν όλα στο υπερταμείο. Όσο είστε εσείς Υπουργός - εγώ πείθομαι για τις καλές σας προθέσεις - , ιδιωτικοποιήσεις δεν θα γίνουν. Φαντάζομαι, δεν πιστεύω να θέλετε να μείνετε ενενήντα εννιά χρόνια Υπουργός…
Αν είστε εσείς τι θα κάνετε;
Εγώ είμαι πάντα υπέρ των ιδιωτικοποιήσεων. Κάνετε λάθος. Εγώ δεν είμαι πολιτικός απατεώνας, σας το είπα, σαν κι εσάς προσωπικά. Θα έρθω σε εσάς τώρα.
Συμφωνούμε.
Αν σας βάλουν να πάρετε πίσω τον νόμο του Αυγούστου, για τη ΔΕΣΦΑ θα παραιτηθείτε, κύριε Σκουρλέτη; Γελάτε. Καλά κάνετε και γελάτε. Κι εγώ…
Προς το παρόν δεν έχει συμβεί.
Κι εγώ για γέλιο ρώτησα. Δεν πίστεψα ότι θα παραιτηθείτε στα αλήθεια. Δεν είχα τέτοιον φόβο. Και πάμε στον κ. Τσιρώνη, για να κλείσω με τον κ. Σπίρτζη. Ακούστε, κύριε Τσιρώνη, όταν ανακοινώθηκε ότι οι Οικολόγοι Πράσινοι δήθεν θα καταψηφίσουν, ήμουν «στον αέρα», στον κ. Χαριτάτο. Μπορείτε να πάρετε και την κασέτα. Μου λέει ο κ. Χαριτάτος: Οι Οικολόγοι, λέει, θα καταψηφίσουν. Λέω: Κύριε Χαριτάτο, σας βάζω «στον αέρα» στοίχημα ότι ούτε μία στο δισεκατομμύριο. Ο Τσιρώνης να αφήσει την καρέκλα; Θα βρουν μια δικαιολογία για να ψηφίσουν. Αυτό που είπατε είναι, καταλαβαίνετε, πόσο ουρανομήκης ανοησία. Προφανώς όλοι οι νόμοι του κράτους συνυπολογίζουν τις αποφάσεις του Συμβουλίου της Επικρατείας και τις νομολογίες των δικαστηρίων. Δεν χρειάζεται να το γράψετε σε κανέναν νόμο. Όλα αυτά που είπατε για τα αρχαία - δεν θέλω να πω τη λέξη την πραγματική που θα έπρεπε να σας πω, γιατί ξέρετε πολύ καλά ή εάν δεν το ξέρετε, φύγετε αμέσως από την Κυβέρνηση, είστε επικίνδυνος - ότι και να θέλει κάποιος να πουλήσει αρχαία, δεν μπορεί, γιατί τα αρχαία είναι εκτός συναλλαγής. Ανήκουν στην αρχαιολογική νομοθεσία που προστατεύεται από το Σύνταγμα. Άρα, όσα είπατε ήταν μια ανοησία. Την είπατε, για να κρύψετε την πραγματικότητα. Ποια πραγματικότητα; Ότι μια ζωή κάνατε δήθεν αγώνες για την οικολογία, τα νερά, τα δάση, τη φύση, αλλά αν σας πει αύριο ο Τσίπρας «Για να μείνεις Υπουργός, Τσιρώνη, θα φτιάξουμε ελικόπτερο με μπετονιέρες και θα ψεκάζουμε τα δάση με μπετόν», θα το ψηφίσεις και θα έρθεις να μας πεις «Τι ωραία ιδέα ήταν αυτή που είχε ο Μέγας Τσίπρας»! Άρα αφήστε τις πλάκες. Για την καρέκλα σας είστε, ανθρωπάκια. Θέλω να κλείσω, όμως με τον κ. Σπίρτζη…
Ενώ γελάμε, το χαλάς!
Ανθρωπάκια πολιτικά! Άνθρωποι…
Να το πάρεις πίσω!
Ανθρωπάκια. Ξέρεις γιατί;
Είσαι προσβλητικός! Να το πάρεις πίσω.
Δεν το παίρνω πίσω. Ξέρεις γιατί; Γιατί μια ζωή…
Γελάμε μεν με αυτά που λες, αλλά σοβαρέψου.
Να μη γελάς καθόλου! Μια ζωή έκανες αγώνα κατά των ιδιωτικοποιήσεων. Και έρχεσαι και τα δίνεις όλα!
Σοβαρέψου!
Σοβαρέψου!
Φτάνει τώρα, όμως. Κύριε Υπουργέ, να σταματήσουν αυτά.
Όχι και «ανθρωπάκια».
Ναι, αντιλαμβάνομαι. Είναι λίγο οξυμμένη η συζήτηση, αλλά μην κάνουμε τώρα…
Επειδή άκουσα…
Ο «γίγαντας» ο Γεωργιάδης τώρα να μας λέει…
Κύριε Υπουργέ, απαντήστε, να σας απαντήσουν, να απαντήσετε ξανά…
Πείτε όμως κι εσείς κάτι, κύριε Πρόεδρε.
Εγώ παραιτήθηκα από τη θέση μου. Παραιτήσου κι εσύ! Μας διαχωρίζει μια καρέκλα που αφήσαμε.
Καλά! Πάρα πολλά μας διαχωρίζουν!
Από εσάς, ο Λαφαζάνης, μάλιστα, ήταν ιδεολόγος. Η Ζωή, μάλιστα, ήταν ιδεολόγος. Εσύ δεν είσαι. Είσαι για την καρέκλα.
Κύριε Γεωργιάδη,...
Ακούστε με, κύριε Σπίρτζη. Είχατε την απρέπεια και είπατε στο ραδιόφωνο του «ALPHA» ότι εγώ περίμενα να φύγετε για να μιλήσω χθες, ενώ γνωρίζετε ότι ως Βουλευτής χθες μιλούσα σε ορισμένο χρόνο. Εγώ δεν μπορώ να μιλήσω όποτε θέλω. Μίλησα όταν το Προεδρείο της Βουλής είχε ορίσει να μιλήσω. Έτυχε εσείς να έχετε φύγει. Κακώς θα έπρεπε να ήσασταν εκεί. Εγώ δεν είμαι υποχρεωμένος να περιμένω, πότε θα φύγετε και πότε θα μείνετε. Για να το τελειώσουμε, γιατί σας κατηγορώ ευθέως για την ηθική σας συγκρότηση; Ο κ. Κούλογλου, είπε σήμερα το πρωί ότι ο κ. Καλογρίτσας είχε προφανή συνεννόηση πριν τον διαγωνισμό με στελέχη της Κυβερνήσεως, η οποία συμμαχία δεν μπόρεσε να είναι τόσο ισχυρή όσο των άλλων. Αναφέρομαι στις τηλεοπτικές άδειες. Ο κ. Κούλογλου, δεν είναι ο ακροδεξιός που είπατε. Είναι Ευρωβουλευτής δικός σας και τυγχάνει σε αυτή την Κυβέρνηση ο κ. Καλογρίτσας να είναι κουμπάρος δικός σας. Τυγχάνει από αυτή την Κυβέρνηση εσείς να του έχετε δώσει τα έργα. Τυγχάνει σε αυτή την Κυβέρνηση, κύριε Σπίρτζη, εσείς ως Πρόεδρος του ΤΕΕ να έχετε βάλει τα λεφτά των μηχανικών στην Τράπεζα Αττικής, τα οποία όλα έχουν γίνει καπνός. Σας ερωτώ, λοιπόν, εάν τα αθροίσουμε όλα το ένα μετά το άλλο με τη σειρά, πόσο πιθανό είναι να υποθέσει κάποιος κακοπροαίρετος ότι εκ τύχης η Κυβέρνηση ΣΥΡΙΖΑ, όπως λέει ο Ευρωβουλευτής Κούλογλου, έκανε συμμαχία με έναν εργολάβο, που εκ τύχης έτυχε να είναι κουμπάρος με τον Υπουργό Υποδομών αυτής της Κυβερνήσεως, που εκ τύχης πήρε τα περισσότερα έργα που έχει πάρει ποτέ εταιρεία τα τελευταία είκοσι χρόνια με Υπουργό Υποδομών τον εργολάβο του, που εκ τύχης ο Υπουργός Υποδομών άλλαξε τον νόμο για να μπορεί να σπάει τα έργα σε κομμάτια και που εκ τύχης έπαιρνε τα δάνεια από την τράπεζα στην οποία ο Υπουργός Υποδομών είχε μεταφέρει όλα τα λεφτά;
Κύριε Γεωργιάδη, τελειώσατε. Στα επτάμισι λεπτά τελειώνουμε. Παρακαλώ για αυτοσυγκράτηση.
Επειδή πολλές τύχες μαζεύτηκαν, κύριε Σπίρτζη, δεν μας λέτε τι έχετε κάνει ακριβώς; Γιατί πια δεν σας πιστεύει κανείς. Κλείνω με το εξής. Μη σας ακούσω ξανά σε συνέντευξη, εσάς προσωπικά, αφήστε τους άλλους τώρα - να κατηγορείτε το ΠΑΣΟΚ. Εσείς ο Σπίρτζης «πασόκος» όσο πιο παλιός γίνεται, στο βαθύ ΠΑΣΟΚ όλου του παλιού ΠΑΣΟΚ, να βγαίνει και να κατηγορεί το ΠΑΣΟΚ! Γελάνε και τα παρδαλά κατσίκια. Ευχαριστώ πολύ.
Κύριε Γεωργιάδη, ευχαριστούμε. Κλείσατε. Κύριε Υπουργέ, έχετε τον λόγο, προφανώς για λόγους προσωπικούς. Παρακαλώ, όμως, πάρα πολύ γρήγορα.
Κύριε Πρόεδρε, σας ευχαριστώ πάρα πολύ. Στο Κοινοβούλιο και στη δημοσιότητα πρέπει να λέγονται αλήθειες. Χθες στην αρχή της συνεδρίασης κρατήσαμε όλοι ενός λεπτού σιγή στη μνήμη του μακαρίτη Μπακογιάννη.
Του αείμνηστου.
Του αείμνηστου, όπως λέει ο κ. Βορίδης. Δυστυχώς, στο τέλος της συνεδρίασης αυτός ο πολιτικός πολιτισμός ανετράπη από τον κ. Γεωργιάδη κατηγορώντας μας, ρίχνοντας λάσπη. Είναι αυτό που κάνει η Νέα Δημοκρατία και το ΠΑΣΟΚ όλο το τελευταίο διάστημα, σε συνεργασία με συγκεκριμένα κανάλια και συγκεκριμένους επιχειρηματίες, και στο πρόσωπό μου και στην Κυβέρνηση και σε άλλα πρόσωπα του Υπουργικού Συμβουλίου. Για την ακρίβεια ο κ. Παπαθεοδώρου, που είναι και στην Αίθουσα, σήμερα το πρωί μάς κατηγόρησε ως απατεώνες, εμένα και τον Νίκο Παππά.
Ε, όχι. Υπερβολή! Το καταδικάζουμε.
Εντάξει, εντάξει. Να είστε καλά.
Κύριε Υπουργέ, είπαμε να το συντομεύσουμε.
Όχι, δεν θα το συντομεύσουμε γιατί αυτές οι κατηγορίες είναι επί προσωπικού και είναι πολύ σημαντικές, κύριε Πρόεδρε.
Τι να κάνουμε; Έχει ζωντάνια η συζήτηση, αλλά…
Λέω αυτά που λένε. Να τους χαίρεται η Νέα Δημοκρατία. Αυτή είναι η Νέα Δημοκρατία και το ΠΑΣΟΚ, η Δημοκρατική Συμπαράταξη όπως λέγεται πλέον. Κύριε Γεωργιάδη, για να μαθαίνετε, το ΠΑΣΟΚ του σήμερα με το ΠΑΣΟΚ του χθες, το ΠΑΣΟΚ της σοσιαλιστικής κατεύθυνσης με το ΠΑΣΟΚ της Δεξιάς και του νεοφιλελευθερισμού δεν έχει καμμία σχέση.
Μα εσείς κατηγορείτε το ΠΑΣΟΚ, το παλιό κατηγορείτε.
Πάμε, λοιπόν, παρακάτω για αυτά που κατηγορείτε. Αυτή είναι η Νέα Δημοκρατία του χθες, αυτή είναι η Νέα Δημοκρατία του σήμερα και μπορεί όλος ο κόσμος να βγάλει τα συμπεράσματά του. Στην Τράπεζα Αττικής, κύριε Πρόεδρε, όταν εγώ ήμουν Πρόεδρος του ΤΕΕ, πήραμε συγκεκριμένες πολιτικές αποφάσεις για την αύξηση του μετοχικού κεφαλαίου. Ο κ. Στουρνάρας, που ήταν Υπουργός τότε και στη συνέχεια έγινε Διοικητής της Τράπεζας της Ελλάδος, πίεζε τότε το ταμείο να μην μπει στην αύξηση του μετοχικού κεφαλαίου, να δοθεί η τράπεζα σε ιδιώτες για ένα κομμάτι ψωμί. Σ' αυτό αντισταθήκαμε, γιατί θα είχε όφελος άλλος και όχι το ταμείο. Βέβαια επειδή έχουν βγάλει στο μεϊντάνι και στελέχη της Νέας Δημοκρατίας, αυτός που είχε την ευθύνη γι' αυτή την ενέργεια, γιατί έχει πολλά επίπεδα, δεν είναι το ΤΕΕ. Το ΤΕΕ παίρνει πολιτική απόφαση. Είναι το ταμείο. Για να δούμε, λοιπόν, ποιοι ήταν εκπρόσωποι στο ταμείο. Το 2012, εκπρόσωποι του ταμείου ήταν ο σημερινός πρόεδρος του ΤΕΕ ο κ. Στασινός. Εκεί που ήταν ο ρόλος του - θα καταθέσω και στα Πρακτικά - ψήφισε για 400 εκατομμύρια το 2012 την αύξηση μετοχικού κεφαλαίου. Ο κ. Βρούτσης ήταν Υπουργός, όταν πήρε το ΤΕΕ την απόφαση, μετά την απόφαση του ταμείου που είχε πρόεδρο τον τοποθετημένο από την κυβέρνηση Σαμαρά - εδώ είναι ο κ. Βρούτσης - κ. Σελλιανάκη - έχουμε αλληλομηνυθεί τρεις - τέσσερις φορές - και εκπροσώπους του ΤΕΕ, του δικηγορικού συλλόγου και του ιατρικού συλλόγου από όλες τις παρατάξεις και όλο το πολιτικό φάσμα. Βεβαίως συναίνεσαν. Ο κ. Βρούτσης υπέγραψε. Πότε έγινε η ανακεφαλαιοποίηση της τράπεζας; Έναν χρόνο μετά περίπου το 2015. Είχε βγει ο κ. Στασινός πρόεδρος. Δεν ήξερε τίποτα; Δεν μπορούσε να ανατρέψει την απόφαση; Τίποτα; Πάμε στην Τράπεζα Αττικής. Μέλη της Τράπεζας Αττικής από την κυβέρνηση της Νέας Δημοκρατίας και τις προηγούμενες κυβερνήσεις στο διοικητικό συμβούλιο ήταν ο κ. Σελλιανάκης και ο πριν τον κ. Σελλιανάκη, ήταν ο διευθυντής του κ. Βενιζέλου, που ακόμα και σήμερα είναι σε θυγατρική της Τράπεζας Αττικής, ο κ. Βουβάλας, ήταν η διευθύντρια του κ. Σταϊκούρα. Την είχε στείλει…
Κύριε Υπουργέ, με συγχωρείτε πάρα πολύ. Έχετε τη δυνατότητα να παρέμβετε μετά στην κανονική σας ομιλία. Έχετε πάρει τον λόγο επί προσωπικού. Είναι ανάγκη να τα πείτε όλα αυτά αφού μπορείτε να τα πείτε αργότερα;
Βεβαίως είναι ανάγκη. Γιατί τρώμε λάσπη εδώ και έναν μήνα περίπου.
Μα έχετε τη δυνατότητα να τα πείτε αργότερα. Θα μιλήσετε.
Μια στιγμή. Μα ανέφερε συγκεκριμένα πράγματα για την Τράπεζα Αττικής, για εργολάβους, για έργα κ.λπ.. Πάμε παρακάτω. Ήταν ο διευθυντής, λοιπόν, του κ. Βενιζέλου και στη συνέχεια συγγενικό του πρόσωπο. Η κ. Ζευγώλη, διευθύντρια του κ. Σταϊκούρα, ήταν στο διοικητικό συμβούλιο υπεύθυνη για τον εσωτερικό έλεγχο. Στη συνέχεια παραιτήθηκε και προσλήφθηκε από την τράπεζα ως αναπληρώτρια διευθύντρια εσωτερικού ελέγχου. Τι έκανε όλον αυτόν τον καιρό; Βέβαια το θεσμικό όργανο που έκανε ελέγχους όλον αυτόν τον καιρό ήταν η Τράπεζα της Ελλάδας. Να έρθουν τα πορίσματα της Τράπεζας της Ελλάδας στη Βουλή. Να δοθούν στη δημοσιότητα για την Τράπεζα Αττικής και για όλες τις τράπεζες, για να τελειώνει η ιστορία. Μπήκε νέα διοίκηση στη Τράπεζα Αττικής. Ο διευθύνων σύμβουλος αν μη τι άλλο εγκρίθηκε, για να μην πω προτάθηκε, από την Τράπεζα της Ελλάδος. Ο κ. Πανταλάκης.
Για πότε λέτε;
Τώρα. Έβγαλε μια ανακοίνωση.
Αυτός στον Καλογρίτσα πότε πήγε;
Τώρα θα σας πω. Έβγαλε, λοιπόν, μια ανακοίνωση.
Κύριε Υπουργέ, με συγχωρείτε. Επαναλαμβάνω. Κάνω έκκληση. Έχετε κανονική ομιλία σε λίγο. Δεν μπορείτε στη συνέχεια να τα πείτε αυτά;
Να μετρήσει στην κανονική μου ομιλία, κύριε Πρόεδρε.
Να αφαιρέσω αυτά που λέτε τώρα; Να παρακολουθώ τι λέτε;
Δεν γίνεται όλα αυτά να μην απαντώνται ποτέ. Χθες έκανε και διαβάθμιση ο κ. Γεωργιάδης. Είπε «λαμόγιο και αρχιλαμόγιο». Εμείς δεν ξέρουμε για τη διαβάθμιση των λαμογιών. Όποιος έχει ασχοληθεί μπορεί να λέει. Αλλά θα απαντήσουμε αν μη τι άλλο. Μη μας το στερήσετε αυτό. Για όνομα του θεού. Πάμε παρακάτω, στην Τράπεζα της Ελλάδος. Η Τράπεζα της Ελλάδος έκανε ελέγχους; Πού είναι τα πορίσματα; Για ποιους λένε; Γιατί δεν τα δίνει στη δημοσιότητα; Τι έκανε τόσον καιρό; Τι έκανε η κ. Ζευγώλη που ήταν στον εσωτερικό έλεγχο και είχε αν μη τι άλλο την πρόταση, την τοποθέτηση και την ανοχή από τον νυν διοικητή της Τράπεζας της Ελλάδος και ήταν και διευθύντρια του κ. Σταϊκούρα;
Πότε;
Μέχρι τώρα είναι.
Ποιος;
Η κ. Ζευγώλη.
Όχι, βέβαια.
Δεν τα ξέρω καλά. Τα ξέρετε εσείς καλά.
Τον δεύτερο μήνα του 2014, σταμάτησε να είναι στον κ. Σταϊκούρα.
Παραιτήθηκε από διευθύντρια του Σταϊκούρα και πήγε στην τράπεζα. Αυτό λέω. Μετά παραιτήθηκε και από το δ σ της τράπεζας που ήταν υπεύθυνη εσωτερικού ελέγχου και πήγε αναπληρώτρια γενική διευθύντρια στην Τράπεζα Αττικής για τον εσωτερικό έλεγχο. Εκεί δεν λέτε τίποτα.
Ποιος την έβαλε;
Εσείς. Ο κ. Σταϊκούρας την έβαλε.
Εσείς την έχετε κρατήσει δυόμισι χρόνια στην Τράπεζα Αττικής.
Ο κ. Σταϊκούρας την έβαλε και να σας εξηγήσω γιατί: Οι τοποθετήσεις τότε γινόντουσαν από το Υπουργείο Οικονομικών, γιατί υπήρχε ποσοστό του Ταχυδρομικού Ταμιευτηρίου και του Παρακαταθηκών και Δανείων. Όμως πάμε στα παρακάτω για τα έργα Καλογρίτσα και τα δάνεια Καλογρίτσα.
Πώς πάμε παρακάτω; Έχετε πάρει τον λόγο επί προσωπικού. Σας παρακαλώ πάρα πολύ!
Κύριε Πρόεδρε, σας ευχαριστώ που δεν με αφήνετε να απαντήσω στη λάσπη, που ρίχνουν και σε μένα προσωπικά και στην Κυβέρνηση.
Είπα να μετράει ο χρόνος από την ομιλία μου. Τι άλλο να σας πω; Ένα άρθρο έχω στο σχέδιο νόμου. Δεν θα απασχολήσω πολύ. [[Θόρυβος στην Αίθουσα]] Λοιπόν, έργα Καλογρίτσα. Από το Υπουργείο Υποδομών μέχρι στιγμής η εταιρεία του κ. Καλογρίτσα δεν έχει πάρει ένα έργο, όσο είναι ο ΣΥΡΙΖΑ. Έχει γίνει διαγωνισμός για το Πάτρα - Πύργος, ήταν προεκλογική εξαγγελία όχι γι' αυτό το έργο, για όλα τα έργα, ότι δεν θα βγαίνουν έργα μεγάλα, για να απευθυνόσαστε σε αυτούς που σας στήριζαν τόσα χρόνια, στις έξι μεγάλες εργοληπτικές εταιρείες. Είναι ένας διάφανος, διαφανέστατος διαγωνισμός. Όταν ολοκληρωθεί και πάει στο Ελεγκτικό Συνέδριο και καταλήξει, θα δούμε αν τα αρμόδια όργανα του Υπουργείου και του Ελεγκτικού Συνεδρίου θα κατακυρώσουν το έργο στον μειοδότη ή όχι.
Ποιος είναι αυτός ο μειοδότης;
Ο «ΤΟΞΟΤΗΣ». Έδωσε μεγαλύτερη έκπτωση.
Άρα πώς δεν είχε πάρει έργο;
Το κανονίζει ο Υπουργός; Περάσατε και από αυτό το Υπουργείο. Εσείς όταν ήσασταν Υπουργός, εσείς και στη συνέχεια ο επόμενος της κυβέρνησης Σαμαρά, ο κ. Χρυσοχοϊδης, αναθέσατε στην ίδια εταιρεία, σε κοινοπραξία, που μας κατηγορείτε κιόλας, το έργο «Σίγρι» στη Μυτιλήνη, με 4% έκπτωση. Την δε «Ολυμπία» η παράταξή σας να δούμε με τι έκπτωση την είχε δώσει. Με μηδέν τοις εκατό.
Αυτό γιατί ήταν δικός μου πολιτικός φίλος ο Καλογρίτσας; Ερχόταν στις πολιτικές ομιλίες μου ο Καλογρίτσας και του έδωσα το έργο;
Στην κοινοπραξία που ήταν ο κ. Καλογρίτσας, υπήρχαν κι άλλοι εργολάβοι και μπορεί να είναι φίλοι σας.
Ποιοι;
Οι σύζυγοί τους ήταν στελέχη της Νέας Δημοκρατίας στον Πειραιά, ήταν νομάρχες, στην ίδια κοινοπραξία. Ακούστε. Ο κ Καλογρίτσας έχει και με σας επαφές, κύριε Βορίδη. Ο συνέταιρός του είναι το δεξί χέρι του Προέδρου σας και κουμπάρος του.
Πότε; Ήταν ο κ. Θεοδωρικάκος μέλος της Νέας Δημοκρατίας το '10;
Και είναι. Τώρα. Ο κ. Θεοδωρικάκος της GPO. Είναι τώρα. Είχατε και στενή συνεργασία.
Συνεργασία όλων των συναδέλφων στην παραβίαση της διαδικασίας, απολύτως. Το Προεδρείο δεν μπορεί να κάνει τίποτε άλλο!
Για το έργο «Σίγρι» στη Μυτιλήνη αν υπάρχει υπεύθυνος, κύριε Βορίδη, είστε εσείς και ο κ. Χρυσοχοΐδης. Δεν είστε υπεύθυνοι ούτε για τις εντολές που έδωσαν τότε οι υπηρεσίες για πρόσθετες εργασίες - το έχω ψάξει πάρα πολύ. Ούτε αυτό, όμως, έχει έρθει στο γραφείο μου. Για να καταλάβετε πώς λειτουργεί το σύστημα Νέας Δημοκρατίας και ΔΗΣΥ, δεν έχει έρθει ούτε αυτό στο γραφείο μου για υπογραφή. Εντέλει, πρέπει να ξεκαθαρίσετε μερικά πράγματα στην επικοινωνιακή πολιτική σας. Ή ο κ. Καλογρίτσας έχει πάρει όλα αυτά τα έργα, τα δάνεια, τα λεφτά και έχει λεφτά και θα έπαιρνε κανάλι και οτιδήποτε άλλο - και μάλιστα εμείς κάνουμε τα πάντα ως Κυβέρνηση για να τον εξυπηρετήσουμε - ή έρχεται και συμμετέχει ισότιμα στον διαγωνισμό - και αυτό γίνεται είτε κάποιον τον λένε Καλογρίτσα είτε όπως και να τον λένε, τα έχουμε πει χίλιες φορές - και βγαίνει εκτός αν δεν πληροί τους όρους και τις συνθήκες του διαγωνισμού. Αυτό ισχύει για όλους. Τώρα για τις υπόλοιπες φρασεολογίες του κ. Γεωργιάδη και οποιουδήποτε άλλου, δεν τις επιστρέφουμε, δεν έχουμε ειλικρινά αυτό το επίπεδο και το πολιτικό και μέσα στην Αίθουσα του Κοινοβουλίου. Ευχαριστώ πολύ.
Προφανώς, κύριε Υπουργέ, ξέρετε ότι περίπου ολοκληρώσατε την ομιλία σας, έτσι;
Κύριε Πρόεδρε, μπορώ να έχω τον λόγο επί προσωπικού; Με ανέφερε τρεις φορές.
Κύριε Γεωργιάδη, μισό λεπτό. Σας ανέφερε τρεις φορές, εντάξει.
Κύριε Πρόεδρε, δύο λεπτά θα χρειαστώ.
Θα σας δώσω τον λόγο μόνο για δυο λεπτά, κύριε Γεωργιάδη. Βοηθήστε με, σας παρακαλώ πάρα πολύ!
Κύριε Υπουργέ, περίμενα να έρθετε και να απαντήσετε με τιμιότητα. Η εικόνα σας - στον λόγο της τιμής μου - ήταν για κλάματα. Τρέματε σαν το ψάρι. Σας πιάσαμε «με τη γίδα στην πλάτη». Πρώτον και κυριότερον, ο κ. Στασινός αποκρύψατε ότι καταψήφισε την αύξηση της Attica Bank στο ΤΕΕ.
Στο ΤΕΕ όχι.
Την καταψήφισε στο ΤΕΕ, κύριε Σπίρτζη. Ο κ. Σελλιανάκης, που αναφέρατε, επίσης καταψήφισε, γι' αυτό είστε και μεταξύ σας στα δικαστήρια. Μπλέξατε μια σειρά ονόματα, αλλά ξεχάσατε να πείτε το όνομα του κ. Γαμβρίλη. Τον ξέρετε τον κ. Γαμβρίλη, τον Πρόεδρο της Attica Bank; ΄Ηταν μήπως στον συνδυασμό σας, κύριε Σπίρτζη;
Βεβαίως.
Ήταν στον συνδυασμό σας. Άρα τι μας λέτε; Μας λέτε ότι έφταιγαν όλοι οι άλλοι για ό,τι έγινε εκτός από τον Πρόεδρο του ΤΕΕ, εσάς δηλαδή, και εκτός από τον πρώην πρόεδρο της τράπεζας. Όλοι οι άλλοι έφταιγαν. Ακούστε τώρα πόσο αξιοθρήνητος είστε. Είπατε προηγουμένως στον κ. Βορίδη: «Δεν δίνατε εσείς τα έργα, κύριε Βορίδη, οι υπηρεσίες το έκαναν διαφανώς». Μα ο ΣΥΡΙΖΑ μάς κατηγορούσε όλα τα προηγούμενα χρόνια - εδώ είναι οι Βουλευτές του ΣΥΡΙΖΑ - ότι δήθεν η κυβέρνηση της διαπλοκής, εμείς, δίναμε τα έργα στους κολλητούς μας. Και Έρχεται τώρα Υπουργός του ΣΥΡΙΖΑ και λέει στη Βουλή: «Δεν φταίει κανένας Υπουργός της Νέας Δημοκρατίας και του ΠΑΣΟΚ, όλα γινόντουσαν διαφανώς από τις υπηρεσίες». Γιατί; Για να πει ότι δεν φταίει ο ίδιος για τον Καλογρίτσα. Για να σώσει τον εαυτό του, κύριοι, αν δεν το καταλάβατε, κατέστρεψε όλο σας το αφήγημα των τελευταίων πέντε ετών. Τόσο αξιοθρήνητος είστε! Είπατε και το χειρότερο. Είπατε για το ΠΑΣΟΚ «άλλο το παλιό ΠΑΣΟΚ, άλλο το τωρινό». Βεβαίως άλλο συμφωνώ. Μόνο που όταν λέτε εσείς στις συνεντεύξεις σας «το ΠΑΣΟΚ και η Νέα Δημοκρατία κατέστρεψαν την Ελλάδα σαράντα χρόνια» σε ποιο ΠΑΣΟΚ αναφέρεστε, κύριε Σπίρτζη, στο τωρινό ή στο παλιό το καλό, το σοσιαλιστικό, εις το οποίο ήσασταν πρωταγωνιστής σε όλα; Σε όλα και συνεννοούμαστε για ποια όλα μιλάμε.
Δεν συνεννοούμαστε.
Άρα ξέρουμε καλά. Η ελληνική κοινωνία ξέρει, δεν χρειάζεται. Εσείς είστε το νέο στην Ελλάδα, ο αρχιπασόκος; Ακούστε τώρα για να συνεννοούμαστε. Το όνομα Καλογρίτσας θα σας κυνηγάει για πάρα πολύ καιρό. Ξέρετε γιατί θα σας κυνηγάει; Γιατί η τράπεζα των ανθρώπων που σας εμπιστεύτηκαν τα λεφτά τους και τα πήγατε εσείς ως Πρόεδρος στο ΤΕΕ και πάντα ο καπετάνιος έχει την ευθύνη και δεν γυρνάει γύρω γύρω στο πλήρωμα για να την ρίξει, εσείς τα πήγατε και έχουν χάσει σήμερα, κύριε Υπουργέ, το 92% της αξίας τους. Εσείς λέτε ότι το κάνατε, για να μην πάρουν κάποιοι ξένοι το όφελος. Μεγάλο όφελος! Έχασαν οι μηχανικοί που σας εμπιστεύτηκαν και σας ψήφιζαν το 92% των χρημάτων τους. Ξέρετε τι άλλο δεν είπατε, κύριε Σπίρτζη; Γιατί πήρε το δάνειο ο κ. Καλογρίτσας επί Κυβερνήσεως ΣΥΡΙΖΑ, κύριε Σπίρτζη; Έχει καμμία σημασία ότι ερχόταν στις προεκλογικές ομιλίες του κ. Παππά; Επίσης δεν απαντήσατε για τον κ. Κούλογλου. Ποιους κυβερνητικούς παράγοντες εννοούσε σήμερα ο Ευρωβουλευτής του ΣΥΡΙΖΑ ότι είχαν συμμαχίες με κυβερνητικά στελέχη, κύριε Σπίρτζη ή Σπρίτζη, που σας είπα χθες και στεναχωρήθηκε ο Προεδρεύων του ΣΥΡΙΖΑ; Λοιπόν, ακούστε.
Κύριε Γεωργιάδη, σας παρακαλώ!
Δεν απαντήσατε σε τίποτα. Σας πιάσαμε «με την γίδα στην πλάτη». Τρέματε σαν το ψάρι. Είστε αξιοθρήνητος. Θα πρέπει να απολογηθείτε στους μηχανικούς που εξαιτίας σας έχασαν όλα τους τα λεφτά.
Κύριε συνάδελφε, σας ευχαριστούμε πολύ.
Κύριε Πρόεδρε, θα ήθελα τον λόγο.
Κύριε Υπουργέ, προφανώς υπάρχει προσωπικό θέμα. Σας παρακαλώ πάρα πολύ, το προσωπικό μπορεί να απαντηθεί σε ένα λεπτό. Παρακαλώ πάρα πολύ!
Θα είμαι πάρα πολύ σύντομος, κύριε Πρόεδρε. Εδώ έχω τα Πρακτικά του ΕΤΑΑ του 2012, που ο κ. Στασινός ψηφίζει τα 400 εκατομμύρια ευρώ, που το Ταμείο το ΕΤΑΑ, είναι υπεύθυνο.
Ποιόν εκπροσωπεί;
Το Τεχνικό Επιμελητήριο. Αλλά αν μη τι άλλο... [[Θόρυβος στην Αίθουσα]] Ακούστε. Το 2014 είχε πάρει απόφαση. Για να μην κοροϊδευόμαστε.
Έχει ψηφίσει το ΤΕΕ «ναι», αυτός έχει ψηφίσει «όχι» κι εσείς ζητάτε...
Επίσης, αν θέλετε, με ακούτε. Σας άκουσα σαν Παναγία. Με είπατε αξιοθρήνητο, ότι έτρεμα.
Θα σας κυνηγάει για πολλά χρόνια αυτό.
Σιγά μη μας κυνηγάει. Δεν μας κυνηγάνε εμάς έτσι, κύριε Γεωργιάδη. Σας προκαλούμε να φέρετε εδώ και πάρα πολύ καιρό κάτι που να μας κατηγορείτε, συγκεκριμένο, όχι λάσπη στον ανεμιστήρα. Συνεχίζετε. Να σας ρωτήσουμε εμείς, λοιπόν. Τα δάνεια της Νέας Δημοκρατίας και του ΠΑΣΟΚ στην Τράπεζα Αττικής εξυπηρετούνται; Είναι διασφαλισμένα; Γίνεται όλη αυτή η λάσπη για να μην καταγγελθούν τα δάνεια των κομμάτων σας στην τράπεζα που κατηγορείται ως «ΣΥΡΙΖΑ bank»; Ναι ή όχι; Να μας τα πείτε. [[Θόρυβος στην Αίθουσα]] Πληρώνετε τις δόσεις; Ή ρίχνετε λάσπη στον ανεμιστήρα;
Θα τα δώσετε από την τσέπη σας τα λεφτά στους μηχανικούς, αυτά που χάθηκαν;
Τα είπαμε αυτά.
Τα είπατε, αλλά να πληρώσετε και κάνα φράγκο στην τράπεζα των μηχανικών.
Κύριοι συνάδελφοι, νομίζω ότι εξηγήθηκε ο κύριος Υπουργός. Ευχαριστώ πολύ. Ο Υπουργός κ. Τσακαλώτος, θέλει τον λόγο για να καταθέσει νομοτεχνική βελτίωση.
Μετά απ' αυτή την ευθεία και ειλικρινή ανταλλαγή απόψεων, να σας καταθέσω κάποιες νομοτεχνικές βελτιώσεις. Στο τέλος του τίτλου του σχεδίου νόμου προστίθεται η φράση «και άλλες διατάξεις», γιατί έγινε αυτό που εισηγήθηκε και ο κ. Παπαγγελόπουλος. Στην αρχή της παραγράφου 3 άρθρου 2 προστίθεται η φράση «Με την επιφύλαξη των περιορισμών που προκύπτουν από το Σύνταγμα και της υποχρέωσης συμμόρφωσης στις δικαστικές αποφάσεις». Όπως καταλαβαίνετε αυτό έχει να κάνει με την ΕΥΑΘ και την ΕΥΔΑΠ. Έχει και μια μικρή προσθήκη, που είναι στην αιτιολογική έκθεση. Δεν σας λέω το πρώτο, γιατί δεν έχει καμμιά σημασία, απλώς για να γίνει η εισαγωγή. Διευκρινίζεται ότι η αξιοποίηση των επιχειρήσεων του Παραρτήματος Ε΄ σε καμμία περίπτωση δεν περιλαμβάνει την αποξένωση του ελληνικού δημοσίου, ως μοναδικού μετόχου της εταιρείας, από την πλειοψηφία του μετοχικού κεφαλαίου της «ΕΥΔΑΠ Α.Ε.» και για την ταυτότητα του νομικού λόγου, της «ΕΥΑΘ Α.Ε.», σύμφωνα με τη νομολογία του Συμβουλίου της Επικρατείας και λέει τον αριθμό της ολομέλειας, που ήταν αυτή η απόφαση. Ευχαριστώ.
Ευχαριστούμε, κύριε Υπουργέ. Η συνάδελφος κ. Φωτεινή Αραμπατζή από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, η Βουλή για μια ακόμα φορά με διαδικασίες εξπρές, βεβαίως, καλείται να επικυρώσει ένα κομμάτι από τη σκληρή διαπραγμάτευση του Αλέξη Τσίπρα. Ποια είναι, όμως, αυτή η σκληρή διαπραγμάτευση και τα αποτελέσματά της; Αποκαλυφθήκατε κύριοι του ΣΥΡΙΖΑ και αποκαλυφθήκατε σκληρά και επίσημα από τον ίδιο τον Αντιπρόεδρο της Κομισιόν. «Η Ελλάδα εφαρμόζει τώρα αυστηρότερα μέτρα λιτότητας απ' ό,τι θα ήταν απαραίτητο, αν οι μεταρρυθμίσεις της προηγούμενης κυβέρνησης συνεχίζονταν», είπε ο κ. Ντομπρόβσκις, προσθέτοντας, βεβαίως, πως «έχει γίνει κατανοητό πια σε όλους ότι ο λαϊκισμός δεν λύνει τα προβλήματα». Φυσικά αυτό εσάς σας πήρε μερικά χρόνια για να το καταλάβετε και κόστισε, δυστυχώς, στην ελληνική οικονομία πάνω από 80 δισεκατομμύρια ευρώ. Γι' αυτό, προφανώς, στείλατε το πρόγραμμα της Θεσσαλονίκης, το παράλληλο πρόγραμμα και όλες τις άλλες βαρύγδουπες προεκλογικές σας εξαγγελίες στο καλάθι των αχρήστων του Μεγάρου Μαξίμου, αφού, βεβαίως, προηγουμένως εξαπατήσατε τους πολίτες για να πάρετε την εξουσία και τις καρέκλες, καρέκλες οι οποίες σας ενδιαφέρουν πάνω απ' όλους και πάνω απ' όλα. Για να διατηρήσετε αυτή την εξουσία, δεν διστάζετε να λειτουργήσετε ακόμα και αντιθεσμικά, ακόμα και αντισυνταγματικά. Όλη αυτή την αντισυνταγματική δράση τη βαφτίζετε δήθεν ως μάχη κατά της διαπλοκής. Μόνο που, προφανώς, δεν έχετε πάρει χαμπάρι ότι η διαπλοκή έχει το χρώμα του ΣΥΡΙΖΑ. Όταν η μάχη, βεβαίως, κατά της διαπλοκής δεν σας πολυβγαίνει, ρίχνετε κι έναν Φίλη στην αρένα, για να θολώσει τα νερά και να τονώσει το αίσθημα των ιδεοληπτικών οπαδών σας με την αντιθρησκευτική σας ρητορεία. ¨Οταν η ιεραρχία σάς αδειάζει, αδειάζετε κι εσείς με τη σειρά σας τον κ. Φίλη κι όλα μέλι γάλα. Τι να πρωτοθυμηθεί κανείς, κυρίες και κύριοι του ΣΥΡΙΖΑ; Τα λαϊκά δημοψηφίσματα για τον δημόσιο χαρακτήρα του νερού; Τις απειλές σας προς εμάς για ειδικά δικαστήρια και κρεμάλες, επειδή θέλαμε - λέει - να ιδιωτικοποιήσουμε τη ΔΕΗ; Τις δεκάδες διαδηλώσεις και τις απεργίες, επειδή πουλούσαμε, υποτίθεται, κοψοχρονιά την ΤΡΑΙΝΟΣΕ; Και τώρα; Τώρα, βεβαίως, χωρίς ίχνος ντροπής χειροκροτείτε τον εισηγητή σας και τον Υπουργό σας, γιατί μεταφέρει τα νερά, τη ΔΕΗ, την ΤΡΑΙΝΟΣΕ, το μετρο στο περίφημο Ταμείο Ιδιωτικοποιήσεων και έχει και το θράσος να λέει ότι, όσο ο ίδιος είναι Υπουργός, δεν θα ιδιωτικοποιηθούν. Μετά ας αναλάβουν οι άλλοι την ευθύνη. Αλήθεια αναρωτιέμαι σε αυτά τα προαπαιτούμενα, ο παριστάμενος κ. Σπίρτζης δεν θα κλάψει; Δεν θα ψηφίσει με πόνο ψυχής; Τι έγινε; Χάσατε την ευαισθησία σας ή δεν προλαβαίνετε να ασχοληθείτε με τον κ. Καλογρίτσα και τα βοσκοτόπια του; Το μόνο θετικό, βεβαίως, της σημερινής ημέρας, κυρίες και κύριοι του ΣΥΡΙΖΑ, είναι ότι βάζετε μόνοι σας ταφόπλακα σε όλους τους μύθους και τα παραμύθια που λέγατε για χρόνια, με τα οποία παραμύθια φλομώσατε τον ελληνικό λαό και πήρατε την εξουσία. Όλοι αυτοί, λοιπόν, οι μύθοι θυσιάζονται σήμερα στον βωμό της υποδόσης των 2,8 δισεκατομμυρίων ευρώ. Διότι, κυρίες και κύριοι συνάδελφοι, τέσσερις μήνες μετά το διαβόητο ασφαλιστικό νομοσχέδιο Κατρούγκαλου, αυτή τη φορολαίλαπα ,τη δεύτερη εφορία ουσιαστικά που στοίχησε 2 δισεκατομμύρια περικοπές συντάξεων και 12 δισεκατομμύρια φοροεπιδρομή, έρχεστε σήμερα - χωρίς καμμιά ντροπή, βεβαίως - με συμπληρωματικές - εννοείται δυσμενέστερες - διατάξεις, για να εξασφαλίσετε αυτή την υποδόση. Κι επειδή δεν υπάρχει όριο στο θράσος και στην πολιτική αγυρτεία, έρχεστε και ξεψηφίζετε ό,τι γλύτωσε από τα νύχια σας για αγρότες, νέους επαγγελματίες, νέους επιστήμονες. Εκεί, λοιπόν, που τέσσερις μήνες πριν μιλούσατε για σταδιακή προσαρμογή των ασφαλιστικών εισφορών των αγροτών για την υγεία μέχρι το 2019, έρχεστε σήμερα μονοκοντυλιά και βάζετε αυτές τις ασφαλιστικές εισφορές του 6,95% από 1-1-2017, αφού, βεβαίως, προηγουμένως εκτινάξατε τις ασφαλιστικές τους εισφορές, όσον αφορά τη σύνταξή τους. Γιατί, κύριε Υπουργέ, - δεν ξέρω αν είναι δική σας η δήλωση ή του κ. Πετρόπουλου, έχουμε λίγο μπερδευτεί - οι αγρότες δεν καλούνται να πληρώσουν μόνο 13 ευρώ περισσότερα σε ασφαλιστικές εισφορές, όπως πομπωδώς έχετε αναφέρει. Οι αγρότες της πιο δημοφιλούς ασφαλιστικής κατηγορίας, της τρίτης ασφαλιστικής κατηγορίας, σύμφωνα με τα ραβασάκια που λαμβάνουν, πληρώνουν 129 ευρώ παραπάνω. Ε, 129 ευρώ παραπάνω για τη σύνταξή τους, 9 ευρώ, που υποτίμησε χθες ο κ. Πετρόπουλος, για τις εισφορές υγείας, βγαίνει ο λογαριασμός. Ομοίως, το κοινωνικό, φιλόστοργο και ευαίσθητο πρόσωπο της Αριστεράς δεν εξαντλείται, βέβαια, στους αγρότες. Προχωράει και στους νέους επαγγελματίες, από τους οποίους καταργείται το προνόμιο να πληρώνουν μειωμένες ασφαλιστικές εισφορές υγείας για τα πέντε πρώτα χρόνια του επαγγελματικού τους βίου. Προφανώς, αγνοείτε ότι ένας στους δύο ελεύθερους επαγγελματίες αδυνατεί να πληρώσει τις τρέχουσες ασφαλιστικές του εισφορές. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό θα χρειαστώ, με την ανοχή σας, κύριε Πρόεδρε. Το ίδιο, βεβαίως, κοινωνικά ευαίσθητοι αποδεικνύεστε και στους ιδιοκτήτες τουριστικών καταλυμάτων, αυτούς τους μικρομεσαίους επαγγελματίες, οι οποίοι δραστηριοποιούνται, και απασχολούν και κάποιον εργαζόμενο, σε περιοχές με κάτω από δύο χιλιάδες κατοίκους. Τι έρχεστε, λοιπόν, τους λέτε; Τους λέτε «εγκαταλείψτε το μέχρι πρότινος ευνοϊκό καθεστώς του ΟΓΑ και πηγαίνετε στον ΟΑΕΕ και πληρώστε το 27% των εισοδημάτων σας σε ασφαλιστικές εισφορές». Τι τους λέτε με άλλα λόγια; Τους λέτε «ή βάλτε λουκέτο στις μικροεπιχειρήσεις σας - οι οποίες, προφανώς, σας διαφεύγει ότι ενισχύουν τις τοπικές οικονομίες και τις κοινωνίες - ή νοικιάστε τα μαύρα». Βεβαίως, η ροπή σας προς τη «μαύρη» οικονομία δεν είναι καινούργια, δυστυχώς, αν σκεφτεί κανείς, κύριοι Υπουργοί, το όργιο φοροδιαφυγής που εσείς επιτρέπετε με τις γκρίζες μισθώσεις τουριστικών καταλυμάτων. Και χαίρομαι που είναι εδώ ο κ. Τσακαλώτος, γιατί είναι ο καθ' ύλην αρμόδιος. Αφήσατε να λειτουργούν, κύριε Υπουργέ, αυτές οι γκρίζες μισθώσεις των τουριστικών καταλυμάτων, μέσω της ανεξέλεγκτης παραοικονομίας της οικονομίας του διαμοιρασμού που εσείς, βεβαίως, με μια πράξη, uno facto, τις απελευθερώσατε πλήρως, μόλις αναλάβατε την εξουσία.
Κυρία συνάδελφε, παρακαλώ ολοκληρώστε.
Ολοκληρώνω, κύριε Πρόεδρε. Είχατε την εντύπωση ότι μπορείτε να εξαπατάτε τους πάντες, για πάντα. Το σημερινό νομοσχέδιο, δυστυχώς, σας αποκαλύπτει και σας αποκαλύπτει στα μάτια αυτών που σας στήριξαν τις δύο εκλογικές αναμετρήσεις. Η αντίστροφη μέτρηση για εσάς ξεκίνησε και το κακό για εσάς είναι ότι δεν θα έχετε το κανάλι του ΣΥΡΙΖΑ για να σας βοηθήσει. Τόση φασαρία για να αποκτήσετε ένα κανάλι και τελικά σας έμειναν τα βοσκοτόπια, τα ψέματα και τα διάτρητα «πόθεν έσχες», για να λερώσουν και να μαυρίσουν ανεπανόρθωτα το, δήθεν, ηθικό πλεονέκτημα της Αριστεράς. Ο λαός και η δημοκρατία θα νικήσουν και η χώρα θα απαλλαγεί από τη χειρότερη κυβέρνηση των τελευταίων δεκαετιών. Ευχαριστώ πολύ.
Ο συνάδελφος κ. Νικόλαος Μωραΐτης, από το Κομμουνιστικό Κόμμα Ελλάδας έχει τον λόγο.
Ευχαριστώ, κύριε Πρόεδρε. Πριν λίγο στήθηκε εδώ ένας κάλπικος καυγάς μεταξύ Κυβέρνησης και Αντιπολίτευσης, με έναν, όμως, στόχο ξεκάθαρα: να σηκώσετε κουρνιαχτό, για να κρύψετε τις τεράστιες ευθύνες σας γι' αυτά που βιώνει σήμερα η λαϊκή οικογένεια. Δεν μπορείτε να το κρύψετε. Η στρατηγική σας σύμπλευση είναι ίδια. Η αντιλαϊκή επίθεση της συγκυβέρνησης ενάντια στους εργαζόμενους, στα πλατιά λαϊκά στρώματα δεν έχει τελειωμό, ημερομηνία λήξης. Κι έρχονται τα προαπαιτούμενα το ένα μετά το άλλο, οι ουρές του μνημονίου. Όλα αυτά δεν είναι, όμως, μόνο συνέπειες του τρίτου συριζαίικου μνημονίου. Το τρίτο μνημόνιο επιταχύνει, επισπεύδει αυτές τις μεταρρυθμίσεις. Όλα αυτά, όμως, δεν είναι μόνο συνέπειες του τρίτου συριζαίικου μνημονίου. Το τρίτο μνημόνιο επιταχύνει, επισπεύδει αυτές τις μεταρρυθμίσεις. Όλα αυτά που συζητάμε σήμερα και αυτά που θα έρθουν, υλοποιούν κατευθύνσεις της Ευρωπαικής Ένωσης των μονοπωλιακών ομίλων. Είναι απαίτηση του μεγάλου κεφαλαίου. Η Κυβέρνηση παρουσιάζει αυτά τα μέτρα, τη νέα καταιγίδα που έρχεται με τη δεύτερη αξιολόγηση ως αναγκαιότητα. Και καθησυχάζει τον λαό ότι η εφαρμογή τους θα καλύψει τους στόχους και δεν θα χρειαστεί να εφαρμοστεί το εφεδρικό πακέτο, ο κόφτης, το νέο σφαγείο. Έτσι θα εκβιάζετε τους εργαζόμενους, τα πλατιά λαϊκά στρώματα στο διηνεκές. Θα κρατάτε ανοιχτό τον δρόμο για τα επόμενα που θα έρθουν αργά ή γρήγορα. Καλείτε τον λαό να ταυτιστεί με τους στόχους του κεφαλαίου. Θα πετάτε συνέχεια το τυράκι του χρέους, σαν να επρόκειτο ο λαός να ωφεληθεί από την όποια διευθέτησή του. Ας πάμε στο πολυνομοσχέδιο που συζητάμε τώρα. Πηγαίνετε στο υπερταμείο τη ΔΕΗ, την ΕΥΔΑΠ, την ΕΥΑΘ, την «Αττικό Μετρό», τις «Κτιριακές Υποδομές», την ΕΛΒΟ. Και έπεται συνέχεια. Δεν θα αφήσετε τίποτα όρθιο. Και όλα αυτά δεν ήρθαν ξαφνικά. Είναι ενταγμένα στους γενικότερους σχεδιασμούς του κεφαλαίου για την αξιοποίηση και τις υποδομές που υπάρχουν για την κερδοφορία του. Είναι υποδομές και επιχειρήσεις που έγιναν με το αίμα και τον ιδρώτα των εργαζόμενων. Δίνετε ένα νέο χτύπημα στους νέους επιστήμονες. Τους είχατε πει ότι θα καταβάλλουν μειωμένες ασφαλιστικές εισφορές για πέντε χρόνια στο ξεκίνημα της καριέρας τους, για να σταθούν στα πόδια τους. Τώρα με τη φοροαφαίμαξη του νέου ασφαλιστικού νόμου τούς πάτε αμέσως στη λαιμητόμο. Κάνετε πιο ακριβή την εξαγορά των πλασματικών χρόνων. Μειώνετε την έκπτωση για την εφάπαξ εξαγορά από το 15% στο 2%. Ξέρετε, κύριοι της Κυβέρνησης ποιοι κατά κύριο λόγο έχουν την ανάγκη για την εξαγορά πραγματικών χρόνων; Είναι αυτοί που φθάνουν ηλικιακά στα όρια συνταξιοδότησης και η πολιτική που εφαρμόζεται διαχρονικά τους οδήγησε στην ανεργία και δεν έχουν τις απαιτούμενες μέρες ασφάλισης. Είναι ένα ακόμα δείγμα της ταξικής πολιτικής που εφαρμόζετε. Χτυπάτε τους εξαθλιωμένους. Με το πολυνομοσχέδιο έχουμε νέα επίθεση στη φτωχομεσαία αγροτιά, μετά την καταιγίδα των αντιαγροτικών μέτρων που έφερε το τρίτο μνημόνιο, που προστέθηκαν στα μέτρα των προηγούμενων μνημονίων - που θα κάνατε χαρτοπόλεμο - και στην αγροκτόνα πολιτική της ΚΑΠ. Και πρέπει να σας θυμίσουμε εδώ τι προέβλεπε το τρίτο μνημόνιο που ψηφίσατε όλοι μαζί παρέα. Προέβλεπε αύξηση του ΦΠΑ από το 13% στο 23% - που αργότερα πήγε στο 24% - σε όλα τα μέσα και τα εφόδια. Σε τρεις, τέσσερις μέρες έχουμε κατάργηση της επιστροφής του φόρου στο αγροτικό πετρέλαιο που θα αυξάνει το πετρέλαιο κατά 15 λεπτά το λίτρο. Έχουμε από 01-01-2017, δηλαδή, σε τρεις μήνες αύξηση 8 λεπτά στο πετρέλαιο κίνησης. Με λίγα λόγια, δηλαδή, οι αγρότες θα αγοράσουν το πετρέλαιο σε σχεδόν διπλάσια τιμή, κάτι που θα εκτινάξει στα ύψη το κόστος παραγωγής και θα οδηγήσει αρκετούς αγρότες στο ξεκλήρισμα. Θα τους αφήσετε, όμως, και στην παγωνιά. Γιατί δεν θα μπορούν να πληρώσουν το ακριβό πετρέλαιο θέρμανσης που έρχεται σε δεκαπέντε μέρες. Είχαμε αύξηση στον φόρο για το κρασί. Στο τέλος θα υπάρχουν αυξήσεις στον ΕΛΓΑ και στον ΟΓΑ. Και ο κατάλογος δεν έχει τελειωμό. Τώρα σήμερα με το πολυνομοσχέδιο έχουμε εκτίναξη για την εισφορά υγείας των αγροτών στο 7%, σχεδόν από 01-01-2017, που θα πήγαινε, όπως τους είχατε υποσχεθεί, από 01-01-2019. Αυτό θα προστεθεί στην αύξηση των ασφαλίστρων, που είναι άλλες τέσσερις μονάδες, όπως προβλέπεται στο νέο ασφαλιστικό. Τι θα έχουμε, δηλαδή; Ασφαλιστικές εισφορές στο σύνολό τους, υγεία και ασφάλιστρα μαζί, που θα φτάνουν τα 300 ευρώ τον χρόνο για ένα άτομο και τα 600 ευρώ για ένα αντρόγυνο. Βέβαια, δεν ξέρω πώς ο κ. Πετρόπουλος με αυτά τα συριζαίικα μαθηματικά μας είπε ότι αυτά θα είναι γύρω στα οχτώ με δέκα ευρώ το μήνα. Βέβαια, εδώ πρέπει να επισημάνουμε ότι με το ασφαλιστικό των αγροτών πήγατε αναδρομικά. Αν και ο νόμος θα εφαρμοστεί από 01-01-2017, πήγατε τις ασφαλιστικές εισφορές των αγροτών από την 01-01-2016. Εμείς θεωρούμε ότι αυτές οι εισφορές θα εκτινάξουν το ποσοστό των ανασφάλιστων αγροτών από το 50% που είναι σήμερα στο 70% με 80%. Με λίγα λόγια, δηλαδή, κανένας φτωχομεσαίος αγρότης δεν θα μπορεί να πληρώσει τα ασφάλιστρα. Επίσης, υπάρχει και ένα νέο μέτρο που φέρνετε με το πολυνομοσχέδιο. Πηγαίνετε ασφαλισμένους σε περιοχές κάτω από δύο χιλιάδες κατοίκους, οι οποίοι είχαν λίγα δωμάτια για να συμπληρώνουν το εισόδημά τους, από τον ΟΓΑ στον ΟΑΕΕ. Και τι μας είπε ο κ. Κατρούγκαλος; Ότι αυτοί είναι επιχειρηματίες. Όχι, κύριε Κατρούγκαλε, αυτοί δεν είναι επιχειρηματίες. Είναι αυτοί που τους ξεκλήρισε η πολιτική σας, είναι αυτοί που προσπαθούν να συμπληρώσουν το πενιχρό τους εισόδημα .Όλα αυτά τα παίρνετε πίσω παρ' ότι αναγκαστήκατε να δώσετε κάτι κάτω από την πίεση και τους αγώνες και της αγροτιάς και των άλλων εργαζόμενων. Οι εργαζόμενοι φτωχοί αγρότες, οι επαγγελματοβιοτέχνες και νέοι επιστήμονες δεν πρέπει να έχουν αυταπάτες για το τι τους περιμένει. Να πουν τώρα «δεν πάει άλλο», να οργανώσουν την πάλη τους, να αποκρούσουν τη νέα λαίλαπα που έρχεται, να αμβλύνουν τις συνέπειες των μέτρων, να διεκδικήσουν λύσεις για το σήμερα, να ανοίξουν δρόμους και προοπτικές για την ικανοποίηση των σύγχρονων διευρυμένων λαϊκών αναγκών. Ευχαριστώ.
Ευχαριστώ, κύριε συνάδελφε. Τον λόγο έχει ο Κοινοβουλευτικός Εκπρόσωπος του Λαϊκού Συνδέσμου - Χρυσή Αυγή, ο συνάδελφος κ. Χρήστος Παππάς, για δώδεκα λεπτά.
Το υπό συζήτηση νομοσχέδιο αποτελεί συνέχεια των μνημονιακών υποχρεώσεων της εντολοδόχου Κυβέρνησης, της Κυβέρνησης των δανειστών και τοκογλύφων. Περιλαμβάνει μέτρα τα οποία, δυστυχώς, δεν έχουν τελειωμό. Γιατί νέα μέτρα θα ακολουθήσουν και άλλα μέτρα θα έρθουν. Μέτρα όπως η αύξηση των κρατήσεων υγείας για τους ασφαλισμένους του ΟΓΑ, δυσβάσταχτες επιβαρύνσεις για τις μικρές τουριστικές επιχειρήσεις, δηλαδή, τα τουριστικά καταλύματα έως δέκα δωμάτια, μέτρα που πλήττουν καίρια τους νέους επαγγελματίες, που είχαν τη δυνατότητα καταβολής μειωμένων εισφορών για τα πέντε πρώτα χρόνια ασφάλισής τους. Και πλήττει τους νέους επαγγελματίες τον κλάδο, δηλαδή, αυτών των τολμηρών επαγγελματιών που επένδυσαν, δυστυχώς, σε ένα κατάστημα σίτισης ή καφέ, γιατί μόνο τέτοια καταστήματα ανοίγουν πια στην Ελλάδα. Τι να πούμε για τον πρωτογενή τομέα; Οιαδήποτε πρωτογενής παραγωγή στην Ελλάδα, χάριν των ευρωπαϊκών επιλογών Νέας Δημοκρατίας, ΠΑΣΟΚ και ΣΥΡΙΖΑ έχει σβήσει στη χώρα. Κάποτε ο απλός κόσμος σε καθημερινές συζητήσεις έλεγε «θα καταντήσουμε τα γκαρσόνια της Ευρώπης». Η πικρή αλήθεια είναι ότι ακριβώς αυτό συμβαίνει. Όλοι αυτοί είχαν απόλυτο δίκιο. Η πατρίδα μας αποτελεί πλέον μία χώρα φθηνού τουριστικού προορισμού, χωρίς υποδομές που θα έπρεπε, για εμάς, να βρίσκονταν στα χέρια του δημοσίου συμφέροντος. ΣΥΡΙΖΑ και Νέα Δημοκρατία μεταβιβάζετε με το επιπλέον μνημόνιο, που μαζί ψηφίσατε τον Αύγουστο του 2015, όλη τη δημόσια περιουσία, μέσω του υπερταμείου, σε ιδιώτες και μάλιστα έναντι ελαχίστου τιμήματος. Το πιο χαρακτηριστικό παράδειγμα είναι η πώληση της «ΤΡΑΙΝΟΣΕ», η αξία της οποίας υπερέβαινε τα 300 έως 400 εκατομμύρια ευρώ - υπήρχε προσφορά από τους φίλους της Ρωσικής Ομοσπονδίας - για να πουληθεί τελικά 45 μόλις εκατομμύρια ευρώ στους Ιταλούς, δηλαδή, πέντε εκατομμύρια λιγότερα απ' ό,τι πουλήθηκε το γιοτ της κ. Αγγελοπούλου Δασκαλάκη. Για εμάς, τους εθνικιστές, τους Έλληνες πατριώτες, δεν χωρά καμμία συζήτηση πάνω στα θέματα αυτά. Η υγεία, η παιδεία, οι συγκοινωνίες, οι επικοινωνίες, η ενέργεια, η εθνική άμυνα, η κοινωνική πρόνοια αποτελούν θεμελιώδη δικαιώματα της κοινωνίας και πρέπει να ανήκουν σε όλους μας και σε κανέναν αργυρώνητο κεφαλαιοκράτη ιδιώτη Έλληνα ή ξένο. Μόνο έτσι θεμελιώνεται η προοπτική της εθνικής ανεξαρτησίας, η οποία αποτελεί το όραμα και τον σκοπό του λαϊκού εθνικιστικού κινήματος της Χρυσής Αυγής. Συμπληρώνω, λοιπόν, ότι εκτός αυτών που προανέφερα, διά του υπερταμείου, στους ιδιώτες θα περάσουν με το νομοσχέδιο οι δημόσιες επιχειρήσεις ΕΥΑΘ, ΕΥΔΑΠ, «Κτιριακές Υποδομές», «Αττικό Μετρό», ΔΕΗ, ΕΛΒΟ. Ένα ακόμα βήμα προς την ολοκλήρωση της εκποίησης δημόσιας περιουσίας και της απεμπόλησης του δικαιώματος του κρατικού ελέγχου, όπως πρέπει να γίνεται σε ένα ευνομούμενο κράτος επί στρατηγικών τομέων της οικονομίας μας, που είναι οι μεταφορές, η ενέργεια, η πολεμική βιομηχανία. Δεν είναι στα χέρια των Ελλήνων όλα αυτά. Όμως, κυρίες και κύριοι, δεν σας αρκεί μόνο αυτό. Δεν αρκεί που εσείς, υπερασπιστές και σημαιοφόροι της Ευρωπαϊκής Ένωσης και του μνημονίου, ξεπουλάτε από κοινού κομμάτι - κομμάτι την εθνική περιουσία, αλλά δεσμεύετε τη χώρα μας - και έχετε το θράσος και λέτε ότι δεν είναι πώληση, αλλά είναι παροχή - για ενενήντα εννέα χρόνια. Πουλάτε, δηλαδή, κατ' ουσίαν την ελληνική, δημόσια περιουσία των Ελλήνων. Από κοινού ψηφίσατε την εκποίηση, την πώληση του Ελληνικού σε ιδιώτη τώρα, την περασμένη εβδομάδα. Για το Ελληνικό, το «φιλέτο» που έλεγε ο Σαμαράς το 2012 και το 2013, χρειάστηκαν τρία ολόκληρα χρόνια, για να πραγματώσετε εσείς οι αριστεροί το όραμα ενός δεξιού! Εμείς οι εθνικιστές δεν είμαστε ούτε νεοκομμουνιστές ούτε νεοφιλελεύθεροι. Είμαστε Έλληνες πατριώτες που πιστεύουμε στην πατρίδα και αγωνιζόμαστε για την πρόοδο και το συμφέρον του ελληνικού λαού. Για εμάς, το να προστατεύεις την οικογένειά σου, την υγεία και πρόοδο των παιδιών σου, το να προστατεύεις το σπίτι σου, την περιουσία σου - εάν έχεις - το να τηρείς τις παραδόσεις και να παραλαμβάνεις τη σκυτάλη της ελληνικής ορθοδοξίας από τους γονείς σου, το να είσαι υπερήφανος όταν κυματίζει η γαλανόλευκη, όλα αυτά για εμάς είναι σκοπός ζωής και για εσάς είναι ξενοφοβία και ρατσισμός. Για εμάς, ό,τι πιο τίμιο και αγνό, ό,τι πιο φυσικό είναι να προστατεύεις την οικογένειά σου, τη φυλή σου, την πατρίδα σου, τις πιο ιερές έννοιες σ' αυτή την ζωή. Όποιος πάει κόντρα σ' αυτές πάει κόντρα στην ίδια του τη φύση. Αυτό ακριβώς κάνετε όλοι εσείς. Δεν αρκεί, λοιπόν, που καταστρέφετε την ελληνική οικονομία, χαρατσώνετε και σκλαβώνετε τους Έλληνες, εκποιείτε την περιουσία τους και φτάνετε στο σημείο να ξεγυμνώνετε την πατρίδα μας από την εθνική της ασφάλεια. Και το λέγω τούτο, διότι αυτήν τη στιγμή που συζητάμε πρέπει να γίνει γνωστό στον κόσμο που μας ακούει το συμπληρωματικό σχέδιο της εκποίησης της δημόσιας περιουσίας, δηλαδή το σημερινό νομοσχέδιο. Εσείς, λοιπόν, εκτός από το σημερινό νομοσχέδιο, στα κρυφά, χωρίς δημοσιότητα, με την ένοχη σιωπή συγκυβέρνησης και Αντιπολίτευσης, καθώς και με την ένοχη σιωπή των μέσων μαζικής ενημέρωσης συντελείτε ένα σκάνδαλο τεραστίου μεγέθους, μια εθνική προδοσία. Ακούστε, λοιπόν. Και δεν το λέω για εσάς, γιατί εσείς τα γνωρίζετε, γιατί εσείς τα κάνετε αυτά, το λέω για τον ελληνικό λαό που μας βλέπει αυτή τη στιγμή, για να κατανοήσει το έσχατο σημείο στο οποίο φτάνει πια ο πιο προδοτικός και αμαρτωλός κύκλος της Μεταπολίτευσης. Ελληνίδες και Έλληνες, ο εναέριος χώρος της Ελλάδας παραχωρείται σε ιδιωτική εταιρεία. Η Αριστερά του ΣΥΡΙΖΑ και η Δεξιά των ΑΝΕΛ πωλούν την εθνική μας ανεξαρτησία έναντι ενός ακόμη δανείου των καταχρεωμένων κομμάτων τους. Οι υπάλληλοι των μνημονίων, με αυτόν τον τρόπο, παραχωρούν και την υφαλοκρηπίδα, αφού η υφαλοκρηπίδα των νησιών πλέον καταργείται. Η Κυβέρνηση, διά του Υπουργού της κ. Σπίρτζη, ανακοίνωσε στον Πρόεδρο της Πολιτικής Αεροπορίας ότι, κατόπιν εντολής της Ευρωπαϊκής Ένωσης, ο έλεγχος του FIR Αθηνών δεν θα γίνεται πλέον από την Πολιτική Αεροπορία, αλλά θα συσταθεί ανώνυμος εταιρεία η οποία θα μπει στο υπερταμείο και θα παραχωρηθεί σε ιδιώτη. Το θέμα ξεκίνησε, όταν η Ελλάδα συνυπέγραψε μαζί με τους ευρωπαϊκούς τους εταίρους, τη Νορβηγία και την Ελβετία, τον κανονισμό του ενιαίου οργανισμού, του Single European Sky, έναν κανονισμό, που ενώ αρχικά προέβλεπε την ελευθερία των αερομεταφορών στον ευρωπαϊκό ουρανό, στον ευρωπαϊκό χώρο, τελικά εξελίχθηκε σε κανονισμό διαχείρισης και ελέγχου του ευρωπαϊκού εναερίου χώρου. Ιδού και τα πρακτικά. Η σαββατιάτικη εθνική εφημερίδα «ΕΜΠΡΟΣ» με πρωτοσέλιδο στις 24 Σεπτεμβρίου 2016 έχει ανάλογο αποκαλυπτικό δημοσίευμα: «Ξεπούλημα της εθνικής κυριαρχίας. Σε ιδιώτες το FIR Αθηνών». [[Στο σημείο αυτό ο Βουλευτής κ. Χρήστος Παππάς καταθέτει για τα Πρακτικά το προαναφερθέν δημοσίευμα, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό είναι το αίσχος, η εθνική προδοσία, που ακολουθεί την αρχική εθνική προδοσία της Μεταπολίτευσης και του Καραμανλή με τον «Αττίλα 2». Και, φυσικά, γεννώνται ερωτήματα, τα οποία είναι για εμάς τους εθνικιστές αυτονόητα. Και πάλι προς διευκόλυνση των Ελλήνων που μας βλέπουν αυτή τη στιγμή θα αναφερθώ σε μερικά απ' αυτά. Ποιες θα είναι οι επιπτώσεις και τροποποιήσεις με την πώληση κατ' ουσίαν του εναέριου χώρου μας σε θέματα της εθνικής μας ασφάλειας; Σε περιόδους κρίσεων ποιος θα είναι ο ρόλος του ιδιώτη; Οδηγούμεθα σε νέες εθνικές υποχωρήσεις στο Αιγαίο μέσω ενός κανονισμού της Ευρωπαϊκής Ένωσης και της παραχώρησης του FIR Αθηνών σε ιδιώτη; Κλείνοντας, κύριε Πρόεδρε, θέλω να τονίσω ότι με χαροποιεί ιδιαίτερα το ότι η τρίτη πολιτική δύναμη της χώρας, η Χρυσή Αυγή, συμβάλλει καθοριστικά στο μέγα ζήτημα των κόκκινων δανείων. Με ποιον τρόπο; Χθες δεν κάνατε δεκτή την τροπολογία της Χρυσής Αυγής που προέβλεπε να γίνεται πρώτα πρόταση στον ιδιοκτήτη στην τιμή που θα παραλαμβάνει το σπίτι το fund, να το πάρει ο ιδιοκτήτης και όχι το fund. Αυτή είναι η τροπολογία μας, την οποία δεν την κάνατε δεκτή. Και ήρθαν σήμερα οι ΑΝΕΛ και αντιγράφουν αυτή την τροπολογία της Χρυσής Αυγής και έχουμε ιδιαίτερο ενδιαφέρον για την εξέλιξη που θα πάρει αυτή η τροπολογία μέχρι την ψηφοφορία. Τόσο δημοκράτες είστε όλοι εσείς. Η τροπολογία της Χρυσής Αυγής δεν γίνεται δεκτή, η τροπολογία των ΑΝΕΛ «παίζει». Για να δούμε. Ας είναι. Ας είναι, κύριε Πρόεδρε. Εντιμότης και ηθική διακρίνει εξάλλου τους ΑΝΕΛ, τον Πρόεδρό σας και εσάς! Να προσθέσω ότι τζάμπα μάγκας ο εμπνευστής της έκφρασης «στα τέσσερα» και η είσοδός του στην επόμενη Βουλή όλα δείχνουν πως θα είναι όνειρο θερινής νυκτός, θέτοντας τέρμα στην εξαπάτηση των πατριωτών που τον ψήφισαν. Κύριε Πάνο Καμμένε, στολές τέλος, τώρα πια μόνο τις Απόκριες. Κυρίες και κύριοι, η Ελλάς είναι μία κατεχόμενη χώρα, είναι ηττημένη σε έναν οικονομικό πόλεμο. Είναι ηττημένη χάρη στους πεμπτοφαλαγγίτες της Νέας Δημοκρατίας, του ΠΑΣΟΚ, του ΣΥΡΙΖΑ και των ΑΝΕΛ. Είναι μία χώρα που ξεπουλήθηκε, μία «μπανανία» κυριολεκτικά, όπου οι κρατικές δομές λειτουργούν χάρη στην τύχη και στην φιλοτιμία κάποιων κρατικών υπαλλήλων. Μία χώρα κατεχόμενη σε θάλασσα, γη και αέρα. Στο Αιγαίο μας αλωνίζουν τα «γεράκια» του ΝΑΤΟ, με πρόσχημα τη λαθρομεταναστευτική κρίση, αλλά και ξένες μυστικές υπηρεσίες αλωνίζουν τη χώρα. Και για να τονίσω αυτή τη νοσηρή κατάσταση, αποκαλύπτω από το Βήμα τούτο ότι προσφάτως στην Ελλάδα εισήλθαν δύο κοντέινερ των μυστικών υπηρεσιών του Ισραήλ για τα οποία απαιτήθηκε να μην υποστούν τελωνειακό ή οποιονδήποτε άλλον έλεγχο περιεχομένου. Να μπουν και να βγουν από την χώρα, χωρίς έλεγχο. Και οι ραγιάδες που μας κυβερνούν, την έδωσαν αυτήν την άδεια. Κατήντησαν την πατρίδα μας οι μειωμένης εθνικής ευαισθησίας και αίσθησης του καθήκοντος επίορκοι πολιτικοί, κυριολεκτικά, ένα ξέφραγο αμπέλι. Όποιος θέλει μπαίνει στην χώρα ανενόχλητος. Στο δικό του σπίτι, όμως, κανείς από αυτούς δεν θα ήθελε κάποιος να μπει ανενόχλητος, απρόσκλητος, να καταλάβει ένα δωμάτιο και να του πει: Φτιάξε μου τώρα και δωρεάν φαγητό. Αυτό ακριβώς κάνατε όλοι εσείς οι κλαψιάρηδες, οι δήθεν φιλεύσπλαχνοι πολιτικοί στην ίδια μας την πατρίδα. Έ, όχι, αυτό είναι το δικό μας σπίτι. Είναι το σπίτι του ελληνικού λαού. Εμείς οι εθνικιστές θα υπερασπιστούμε αυτό το σπίτι με κάθε τίμημα. Και να γνωρίζετε όλοι σας ότι αυτός ο υπερήφανος λαός δεν φοβήθηκε σουλτάνους, δεν φοβήθηκε αυτοκρατορίες. Θα φοβηθεί τον Τσίπρα και τον Μητσοτάκη; Όσους νόμους και να φτιάξετε, όσους λακέδες της εξουσίας και να κινητοποιήσετε, ενστόλους ή μη, θα ανάβει αυθόρμητα παντού η σπίθα της Εθνικής Αντίστασης. Ένα, δύο, τρία, πολλά Ωραιόκαστρα για την πατρίδα και την ελευθερία.
Ευχαριστούμε κύριε συνάδελφε. Κυρίες και κύριοι συνάδελφοι, να σας ενημερώσω για την εξέλιξη της συζήτησης.
Κύριε Πρόεδρε, ειπώθηκαν κάποιες ύβρεις για τον Πρόεδρό μας. Θα ήθελα ένα λεπτό, σας παρακαλώ.
Να ανακοινώσω την εξέλιξη της συζήτησης και θα το δούμε μετά, κύριε συνάδελφε. Ακολουθεί ο κ. Βαγιωνάς, η κ. Μανωλάκου, ο κ. Ουρσουζίδης, η κ. Κανέλλη, ο κ. Βρούτσης, ο Κοινοβουλευτικός Εκπρόσωπος του ΚΚΕ κ. Παφίλης, ο κ. Χρίστος Δήμας και άλλοι. Στις 17.00΄ ακριβώς θέλει τον λόγο ο κ. Τσακαλώτος, για δώδεκα με δεκαπέντε λεπτά. Θέλω να σας πω ότι έχουμε πάρα πολλούς συναδέλφους ακόμη γραμμένους για να μιλήσουν και με δεδομένο ότι το μεσημέρι η πρόταση της κ. Χριστοδουλοπούλου προς την Ολομέλεια να κλείσουμε τη συζήτησή μας γύρω στις 20.00', για να κάνουμε αμέσως μετά τις ψηφοφορίες, έγινε δεκτή, πρέπει να σας πω ότι από εδώ και εμπρός πρέπει να ξέρει κάθε συνάδελφος, ο οποίος παραβιάζει τον χρόνο, ότι στερεί στους συναδέλφους του τη δυνατότητα να μιλήσουν. Επομένως, θα κάνω κι εγώ ό,τι μπορώ, με όση αυστηρότητα μπορώ να διαχειριστώ τη συζήτηση, αλλά δεν είναι καθόλου εύκολο, αν κάποιος συνάδελφος καλείται να σταματήσει και επιμένει. Κύριε συνάδελφε, θέλετε να μιλήσετε προφανώς για την αναφορά στον Πρόεδρο του κόμματός σας.
Ακούστηκαν κάποιες ύβρεις…
Κατά παραχώρηση έχετε τον λόγο. Να είστε σύντομος. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Θα είμαι πάρα πολύ σύντομος. Θέλω να πω, κύριε Πρόεδρε, ότι αυτές οι ύβρεις, οι οποίες προέρχονται από τη Χρυσή Αυγή, αποτελούν τιμή για εμάς. Εγώ πραγματικά θα ανησυχούσα, αν άκουγα επαίνους από πλευράς της Χρυσής Αυγής. Αυτά ήθελα να πω. Σας ευχαριστώ, κύριε Πρόεδρε.
Ευχαριστώ, κύριε συνάδελφε. Ο συνάδελφος, κ. Γεώργιος Βαγιωνάς από την Νέα Δημοκρατία έχει τον λόγο.
Κύριε Πρόεδρε, μπορώ να έχω τον λόγο;
Τι ακριβώς θέλετε, κύριε συνάδελφε;
Είναι ζήτημα προσωπικό αλλά και πολιτικό. Με συγχωρείτε πάρα πολύ, ως Κοινοβουλευτικός Εκπρόσωπος έπρεπε να είμαι εδώ συνεχώς. Όμως, ήμουν στην Εξεταστική Επιτροπή. Ο κ. Μανιάτης ήταν σε μια σύσκεψη, που είχαμε. Ελέχθησαν διάφορα πράγματα για εμάς από Υπουργό. Ζητώ τον λόγο, λοιπόν, ως Κοινοβουλευτικός Εκπρόσωπος κοινοβουλευτικού κόμματος για απάντηση στον Υπουργό για δύο λεπτά. Έχει και προσωπικά χαρακτηριστικά η τοποθέτησή μου. Σας παρακαλώ και εσάς και τους συναδέλφους να μου δώσετε τον λόγο. Μιλούσαν άλλοι για μας χωρίς εμάς.
Κύριε Λοβέρδο, έχετε δίκιο, διότι έγιναν πολλές αναφορές στο ΠΑΣΟΚ σε σχέση με το παρελθόν και το παρόν και προφανώς, έχετε μια ευαισθησία να απαντήσετε. Όμως, παρακαλώ θερμά να είστε πάρα πολύ σύντομος. Κύριε Λοβέρδο, έχετε τον λόγο.
Δεν θα το έκανα ακόμα και για τα μέσα ενημέρωσης. Είπα στην έναρξη της ομιλίας μου ότι έκανα ένα σχόλιο για τις αθλιότητες του υποτιθέμενου διαγωνισμού, επειδή έκανε ο Υπουργός. Δεν θα έκανα, σεβόμενος ότι έχουμε σήμερα πολύ συγκεκριμένη ημερήσια διάταξη. Έτσι και τώρα, δεν είχα σκοπό να πάρω τον λόγο. Ξέρω την οικονομία των εργασιών μας αλλά διακρίσεις από Υπουργούς αυτής της Κυβέρνησης - και μάλιστα με πολλά προβλήματα - περί καλού και κακού ΠΑΣΟΚ, σηκώνουν απαντήσεις. Η πρώτη απάντηση, κύριε Υπουργέ, - να το πείτε στο συνάδελφό σας - είναι ότι αυτό που λέει ο ίδιος ως καλό ΠΑΣΟΚ, είναι αυτό, στο οποίο επιρρίπτετε εσείς κεντρικά ως κόμμα και ως Κυβέρνηση ευθύνες για το παρελθόν. Βρείτε τα μεταξύ σας πριν μας απευθυνθείτε. Όμως, και πάλι δεν μας νοιάζουν οι σχέσεις του κ. Σπίρτζη με τον ΣΥΡΙΖΑ και με την Κυβέρνηση. Όμως, μας νοιάζει κάτι άλλο, κύριε Πρόεδρε, που είναι μεγάλη αλήθεια. Από το 2012 και μετά φάνηκε πως η εξουσία μετατοπίζεται προς τον ΣΥΡΙΖΑ. Υπήρξαν τότε στελέχη και μέλη του ΠΑΣΟΚ, που λάτρεις της εξουσίας, είδαν προς τα πού πηγαίνει αυτή και ακολούθησαν το ρεύμα. Κάποιοι από αυτούς πήγαν ολοκληρωτικά στο ΣΥΡΙΖΑ. Με γεια τους, με χαρά τους! Θα τους έχουν πεσκέσι και στις επόμενες μέρες και φάσεις της ιστορίας. Όμως, κάποιοι το έπαιζαν έξι μέρες ΣΥΡΙΖΑ και στα ρεπό τους ΠΑΣΟΚ. Αυτές οι αθλιότητες είναι γνωστές σε όλη την Ελλάδα. Εμάς δεν μας αφορούν, κύριοι Υπουργοί. Ένα πράγμα μας αφορά: Διαφάνεια παντού. Και είμαστε σε θέση - επειδή ακόμα και για την περίπτωση Τσοχατζόπουλου, νυν δικός σας αλλά τότε δικός μας Βουλευτής, πήρε ως Πρόεδρος Προανακριτικής Επιτροπής σχετικές πρωτοβουλίες - να σας πούμε: Όποιος και να είναι, αν ευθύνεται, και όπου και αν είναι, και ο Πάπας της Ρώμης ακόμη, να προσέχετε τον τρόπο με τον οποίο θα μας απευθύνεστε.
Ευχαριστούμε, κύριε συνάδελφε. Κύριε Βαγιωνά, έχετε τον λόγο.
Κύριε Πρόεδρε, κύριε Υπουργέ, το νομοσχέδιο αυτό, που φέρνετε σήμερα, επιτρέψτε μου, να έχω την υπόνοια ότι ήρθε εκ του πονηρού. Ήρθε εκ του πονηρού διότι ήρθε πριν από τέσσερις μήνες ένα ανάλογο νομοσχέδιο και χαϊδέψατε κάποιες κοινωνικές ομάδες, όπως αγρότες, κάποιους με ενοικιαζόμενα δωμάτια, νέους επιστήμονες, κάνατε κάποιες φοροελαφρύνσεις, μόνον ασφαλιστικές. Όμως, σήμερα τα παίρνετε όλα πίσω ή σχεδόν όλα, για να σας ικανοποιήσω. Δεν θέλετε να πιστεύεται ότι εκχωρείτε όλη την ελληνική περιουσία στο μεγάλο υπερταμείο, το οποίο δημιουργήσατε. Και αυτό είναι εκ του πονηρού, διότι παραγνωρίζετε το ΤΑΙΠΕΔ, κατά την άποψή μου και να τη λάβετε υπ' όψιν σας. Τι λέει το υπερταμείο αυτό; Αποτελείται από πέντε μέλη. Τα τρία τα προτείνετε εσείς και τα δύο τα βάζει η Ευρώπη. Ξέρουμε ποιους έχουν βάλει. Όμως, το Κοινοβούλιο είναι έξω από αυτά. Δεν πρόκειται να έρθει καμμία υπόθεση διαφωνίας και βλέπω και την ομοφωνία πολύ δύσκολη, τα τέσσερα μέλη να ψηφίσουν κάτι. Αυτά, τα ισχυρίζονται πολλοί εκ των Υπουργών, προεξάρχοντος του Υπουργού των Οικονομικών. Εν πάση περιπτώσει, βρήκατε ένα χάος, παραλάβατε ένα χάος. Ναι, βρήκατε ποιό χάος; Υποσχέθηκε ο Πρωθυπουργός 12 δισεκατομμύρια παροχές τον Ιανουάριο στη Θεσσαλονίκη κι έβαλε 12 δισεκατομμύρια φόρους. Ήρθε ο λεβέντης ο κ. Βαρουφάκης και δεν δέχθηκε τα 12 δισεκατομμύρια. Και δεν μιλάμε για πλατανόφυλλα. Όχι, έλεος. Με το υπερταμείο, λοιπόν, παραγκωνίζεται το ΤΑΙΠΕΔ. Και δεν εκχωρείται, λέει, το μερίδιο της ΔΕΗ, το 14%, αλλά δίνουμε το 34% αυτής και όταν ο ΑΔΜΗΕ αποσυρθεί από τη ΔΕΗ για λόγους ευνόητους, τότε μπορεί να πάει το 51% αυτού στο υπερταμείο. Προς Θεού, βάλατε φόρους υπερβολικούς στα καταλύματα. Θα σας πω, όμως, για την πατρίδα μου τη Χαλκιδική, που έχει τριάντα έξι χιλιάδες επιχειρήσεις που έχουν καταλύματα. Το 85% αυτών είναι κάτω από δέκα κρεβάτια. Είχαν εισφορά αγροτική. Τώρα, λέτε επί του εισοδήματος το 20%. Ξέρετε, τι αύξηση είναι στην τσέπη των φτωχών αυτών αγροτών, τεχνιτών, εργατών που έκαναν κάποια ενοικιαζόμενα δωμάτια για να διπλασιάσουν, να τριπλασιάσουν - αν θέλετε - το εισόδημά τους; Αυτά είναι, λοιπόν, εκ του πονηρού, δηλαδή, κάνατε αφαίμαξη σε όλα τα πράγματα. Νέοι γιατροί, δικηγόροι, μηχανικοί δεν έχουν το δικαίωμα της πενταετίας να έχουν τις ασφαλιστικές ελαφρύνσεις. Και αυτό το διαπίστωσα με αποδεικτικά στοιχεία, όταν ο Δικηγορικός Σύλλογος Αθηνών είδε να αυξάνονται οι εισφορές του όταν μείωσε το ποσό των εισφορών. Έρχεστε τώρα και τι κάνετε; Τους φέρνετε να έχουν από την 1η Ιανουαρίου 2017 τις κανονικές εισφορές. Άρα, οι μισοί από αυτούς ή θα κλείσουν τα γραφεία τους ή θα φύγουν στο εξωτερικό και θα συνεχίσει η μετανάστευση των επιστημόνων προς τα έξω. Για να ολοκληρώσω, θα ήθελα να πω το εξής: Άκουσα με πολλή προσοχή σχεδόν όλους τους ομιλητές, αλλά ιδιαίτερα τον Υφυπουργό Εργασίας, ο οποίος είναι γνωστός έγκριτος δικηγόρος, ο οποίος με γύρισε στο 2008, όταν ήρθε ασφαλιστικό νομοσχέδιο από τη Νέα Δημοκρατία να κάνει τα εκατόν σαράντα επτά ταμεία τρία. Ήταν λυσσώδης η αντίδραση. Και χρησιμοποιώ τη βαριά αυτή έκφραση, γιατί τη χρησιμοποίησε ο κ. Πετρόπουλος χθες στην επιτροπή. Είπε ότι αντέδρασε η Νέα Δημοκρατία με λύσσα. Αλίμονο, αν δεν μπορεί να κάνει κριτική, όταν ήθελε η Νέα Δημοκρατία να πει στο νομοσχέδιο του 2008 ότι, όταν πρόκειται να δώσει ένα ασφαλιστικό ταμείο 20% και πάνω αύξηση στην επικουρική σύνταξη, χρειάζεται μία κοινή υπουργική απόφαση. Ο ΣΥΡΙΖΑ ήταν αυτός που με λύσσα την πολέμησε και δεν πέρασε η τροπολογία αυτή. Και τα εκατόν σαράντα επτά δεν έγιναν τρία, αλλά έγιναν δεκατρία. Εν συνεχεία, έπρεπε να γίνει ένα ταμείο, το οποίο έγινε μεθύστερα, μετά δηλαδή την είσοδο της Ελλάδος με την κυβέρνηση ΠΑΣΟΚ στο Διεθνές Νομισματικό Ταμείο. Δεν θέλω να κάνω κατάχρηση του χρόνου μου. Κλείνω με αυτό: Πολύ φοβάμαι ότι τα ενενήντα εννέα χρόνια πολλά. Και για την πατρίδα μου που γειτνιάζει με το Άγιο Όρος, δεν πιστεύω να το εκχωρήσετε και αυτό. Την Ακρόπολη, όμως, δεν την βλέπω και πολύ σίγουρη. Ευχαριστώ πολύ.
Ευχαριστώ, κύριε συνάδελφε. Τον λόγο έχει η συνάδελφος από το Κομμουνιστικό Κόμμα Ελλάδας κ. Διαμάντω Μανωλάκου.
Ευχαριστώ, κύριε Πρόεδρε. Εκτός από τηλεοπτικές άδειες, διαπλοκή και διαπλεκόμενους, υπάρχει και ο νέος κύκλος βαρβαρότητας με τα υπόλοιπα προαπαιτούμενα της πρώτης αξιολόγησης. Η Κυβέρνηση τα προωθεί ταχύτατα, όπως απαιτούν Σύνδεσμος Ελλήνων Βιομηχάνων και συνολικά το κεφάλαιο. Λέτε ότι δεν ιδιωτικοποιείτε. Τα λέγατε για το Ελληνικό. Κι όμως, με τον νόμο του 1953, που ονομάζατε αποικιοκρατικό και τον διατηρείτε αλώβητο, το δώσατε. Και με την ευκαιρία αυτή, καταθέτω και την ανακοίνωση του Συλλόγου Αρχαιολόγων για τα αρχαιολογικά του Ελληνικού για τον κ. Τσιρώνη, αλλά και για τα σημερινά. [[Στο σημείο αυτό η Βουλευτής κ. Διαμάντω Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πιεστήκατε, τα νομοθετήσατε και, πριν εφαρμοστούν, τα παίρνετε πίσω. Γιατί να σας πιστέψει κανείς; Αφερέγγυοι είσαστε. Στην αγροτιά ό,τι υποσχέθηκε ο κ. Τσίπρας, το παίρνετε πίσω. Στην υγειονομική εισφορά περίθαλψης από σταδιακή η αύξηση μέχρι το 2019, γίνεται τώρα τσεκουράτη. Η αύξηση; Πάνω από 47%. Αντί να σφάζετε με το μπαμπάκι, σφάζετε με το τσεκούρι. Σήμερα το 40% δεν έχει να πληρώσει εισφορά. Με αυτά τα τσεκουράτα μέτρα βεβαίως θα αυξηθούν ακόμα πιο πολύ. Όμως, είναι προκλητικός και φτηνιάρικος ο τρόπος που παρουσιάζει αυτή την αύξηση ο κ. Πετρόπουλος εχθές. Λέει: «Τιποτένιο το ποσό, η αύξηση των 9 ευρώ το μήνα για κάθε αγρότη». Η αύξηση είναι 47% και το συνολικό ποσό που αρπάζετε επιπλέον από την τσέπη των αγροτών είναι 74 εκατομμύρια ευρώ. Και δεν είναι μόνο αυτά. Επιπλέον, τους παίρνετε από τη μεγάλη αύξηση του αγροτικού πετρελαίου, των εισφορών για σύνταξη, το νέο χαράτσι στο νερό κ.ο.κ.. Τελικά τους ξεζουμίζετε κανονικά και προκαλείτε ότι δεν είναι τίποτα αυτά τα επιπλέον εκατομμύρια. Χρεοκοπείτε τη μικρομεσαία αγροτιά με κάθε τρόπο και με χρήση κάθε νέου εργαλείου. Αρπάζετε πίσω ότι αναγκαστήκατε να υποσχεθείτε κάτω από την πίεση των μεγάλων μπλόκων της αγροτιάς. Θα ξαναέρθουν ακόμη πιο ορμητικά. Να είσαστε σίγουροι. Αλλά και τους αυτοαπασχολούμενους νέους επιστήμονες δεν τους αφήνετε να ζήσουν από την έναρξη του επαγγελματικού βίου. Μέσα από κινητοποιήσεις πίεσαν να κρατήσουν ένα ψίχουλο, την πρώτη πενταετία να έχουν μειωμένες εισφορές για υγειονομική περίθαλψη. Πριν εφαρμοστεί, το καταργείτε εν ριπή οφθαλμού. Έτσι είναι. Στον καπιταλιστή δίνετε επιδοτήσεις, τσάμπα χρήμα, φοροαπαλλαγές με το τσουβάλι και τσάμπα εργαζόμενους. Στους ιδιοκτήτες μέχρι δέκα δωμάτια, η αύξηση της ασφαλιστικής τους εισφοράς είναι πάνω από 43%. Τι σημαίνει αυτό; Ότι τα παίρνετε από μικρομεσαίους και τους οδηγείτε στη μη επιβίωση. Έτσι υλοποιείτε τον στόχο της Ευρωπαϊκής Ένωσης, δηλαδή, της οικονομικής μεγέθυνσης. Έχουμε συγκέντρωση και συγκεντροποίηση στην τουριστική βιομηχανία για να απορροφήσουν οι μεγάλοι και το κομμάτι των μικρομεσαίων καταστρέφοντάς τους. Και μην δικαιολογήστε ότι είναι για τα ακριβά νησιά, όπως η Μύκονος, το μέτρο. Είναι οριζόντιο και αφορά όλη την επικράτεια. Και δεν φτάνουν αυτά. Επιπλέον, εμποδίζετε και δυσκολεύετε να έχουν σύνταξη εργαζόμενοι με ώριμα δικαιώματα, που τους υπολείπεται κάτι ελάχιστο, όταν μάλιστα εσείς χειροτερέψατε το ασφαλιστικό ανεβάζοντας το όριο στα εξήντα επτά έτη. Είναι απάνθρωπο. Σε ό,τι αφορά την προικοδότηση του υπερταμείου, λέτε ότι δεν θα προχωρήσετε σε ιδιωτικοποιήσεις. Γιατί τότε τις μεταφέρατε στο υπερταμείο μέχρι και σχολεία, νοσοκομεία, πανεπιστήμια; Κι όμως, οι εργαζόμενοι απ' έξω φωνάζουν για τις βαριές συνέπειες σε εργαζόμενους και λαό. Τελικά αυτές είναι οι αξίες σας, όπως είπε ο εισηγητής της Πλειοψηφίας; Ταυτόχρονα, είναι υποκριτική η στάση της Αξιωματικής Αντιπολίτευσης και των άλλων κομμάτων. Ψήφισαν τρίτο μνημόνιο. Αυτά είναι ένα μέρος του. Παριστάνετε τους ανήξερους για να κρύψετε ότι αυτή η αντιλαϊκή κυβερνητική πολιτική είναι και δική σας πολιτική. Και η κοροϊδία και η υποκρισία πάει σύννεφο. Τελειώνοντας, εμείς λέμε καθαρά και καλούμε την εργατική τάξη και τα λαϊκά στρώματα να μην δεχτούν την κοροϊδία της Κυβέρνησης και το τσάκισμα της ζωής τους. Καμμιά επανάπαυση και καμμιά αναμονή. Αντίθετα, να βγουν επιθετικά και αποφασιστικά για την ανάκτηση των απωλειών και τη συνολική ανατροπή της σκληρής αυτής αντιλαϊκής πολιτικής.
Ευχαριστώ, κυρία συνάδελφε. Ο συνάδελφος κ. Γεώργιος Ουρσουζίδης από τον ΣΥΡΙΖΑ έχει τον λόγο.
Ευχαριστώ πολύ, κύριε Πρόεδρε. Κύριε Υπουργέ, αγαπητοί συνάδελφοι, η χώρα μετά τη συμφωνία του Ιουλίου του 2015 και ιδιαίτερα μετά τις εκλογές του Σεπτέμβρη, χάραξε μια νέα πορεία. Μια πορεία, την οποία οφείλουμε από τη μεριά μας να τηρήσουμε, διασφαλίζοντας όσο το δυνατόν περισσότερο τα συμφέροντα του ελληνικού λαού, παράλληλα τιμώντας την υπόσχεση για την υπογραφή μας. Το ίδιο οφείλουν να πράξουν και οι εταίροι σε όσα ρητά δεσμεύτηκαν, σχετικά με τη βιωσιμότητα του χρέους, όπως εκείνοι το όρισαν. Αυτό άλλωστε ομολογείται από τους πάντες. Αυτό που περιμένει η κοινωνία αγωνιωδώς από εμάς στην παρούσα φάση είναι να τελειώνουμε με αυτό που λέγεται «προαπαιτούμενα», έτσι ώστε να ηρεμήσουν επιτέλους οι πολίτες αυτής της χώρας, διότι η κατάσταση που επικρατεί τα τελευταία χρόνια στην Ελλάδα δεν μπορεί να συνεχιστεί. Ο υπ' όψιν νόμος αποτελεί το τελευταίο στάδιο των προαπαιτούμενων μέτρων για την εκταμίευση της δόσης των 2,8 δισεκατομμυρίων ευρώ, εκ των οποίων το 1,7 δισεκατομμύριο ευρώ θα πάνε σε ληξιπρόθεσμες οφειλές του δημοσίου, προς επιχειρήσεις και συνεπώς στην αγορά που εδώ και πολλά χρόνια έχει γονατίσει, σε μια αγορά με μεγάλα προβλήματα ρευστότητας. Θα δώσει ανάσα σε χιλιάδες επιχειρήσεις και εργαζόμενους, αλλά και στα ασφαλιστικά τους ταμεία. Ειδικότερα, τώρα με το νομοσχέδιο - τα έχουν πει οι συνάδελφοι - , θα εστιάσω σε μερικά σημεία. Σε ό,τι αφορά το ασφαλιστικό, πράγματι υπάρχει αλλαγή στην εφάπαξ καταβολή όσων δεν έχουν συμπληρωμένα τα έτη, μειώνεται στο 2% ανά έτος από 15% που ήταν σε προηγούμενο νομοσχέδιο. Μια άλλη αλλαγή αφορά στην κατάργηση σε ιδιοκτήτες τουριστικών καταλυμάτων, δυναμικότητας μέχρι δέκα δωμάτια, υπό προϋποθέσεις όμως, εφόσον δεν ασκούν κατά κύριο επάγγελμα την αγροτική εκμετάλλευση, δηλαδή εφόσον τα έσοδά τους δεν ξεπερνούν το 51% από γεωργική εκμετάλλευση. Επίσης, καταργείται η καταβολή μειωμένων εισφορών για υγειονομική περίθαλψη για τα πέντε πρώτα χρόνια ασφάλισης των νέων επαγγελματιών του ενιαίου ταμείου ασφάλισης αυτοαπασχολούμενων. Και για να γίνω πιο συγκεκριμένος: το 4,73 που ίσχυε το 2017, το 5,84 για το 2018 και το 6,95 για το 2019, πλέον από το 2017 θα είναι 6,95. Και φυσικά, δεν θα υπάρχει καμμία απολύτως αλλαγή σε ό,τι ισχύει για τις ασφαλιστικές εισφορές, οι οποίες δεν θίγονται. Το τι συνέβαινε στους αυτοαπασχολούμενους μέχρι πρότινος είναι γνωστό. Είμαι ελεύθερος επαγγελματίας, μηχανικός. Είτε εγώ είτε νέος συνάδελφός μου καλούμαστε να πληρώσουμε γύρω στις 5 χιλιάδες ευρώ τον χρόνο. Αν λάβει κανείς υπ' όψιν του ότι σήμερα το 80% των μηχανικών - και των δικηγόρων θα έλεγα - , δηλώνουν εισόδημα από 7 μέχρι 10 χιλιάδες ευρώ, αντιλαμβάνεστε ότι θα μειωθεί στο 50% η εισφορά. Και αυτό είναι το σωστό και το δίκαιο. Δεν έχει ίχνος λαϊκισμού μέσα του, γιατί αυτό είναι που μπορεί να δώσει η αγορά. Αυτά τα λεφτά κερδίζουμε σήμερα. Για να μην πω ότι οι 5 χιλιάδες σε έναν άνθρωπο που κερδίζει 10 χιλιάδες, σε έναν ελεύθερο επαγγελματία, αντιστοιχούν στο 50% ή και το 60% καμμία φορά μόνο για ασφαλιστικές εισφορές. Το τέταρτο κεφάλαιο αφορά στον ΟΣΕ και την «ΤΡΑΙΝΟΣΕ» και ζητήματα που αφορούν στη διαχείριση του τροχαίου υλικού. Θα κάνω μόνο μια αναφορά για την «ΤΡΑΙΝΟΣΕ», επειδή ακούστηκαν πολλά στο παρελθόν. Δεν είναι αληθές αυτό που ακούγεται, ότι μόνο 45 εκατομμύρια πουλήθηκε η εταιρεία. Η εταιρεία είναι γνωστό ότι έχει βάρη της τάξεως του 1,7 δισεκατομμυρίου, συν τα 45 εκατομμύρια. Οι σωρευμένες ζημιές φθάνουν τις 870 χιλιάδες ευρώ, οι βραχυπρόθεσμες υποχρεώσεις 769 χιλιάδες ευρώ, χωρίς να υπολογίζουμε την επαπειλούμενη κατάσταση από την Ευρωπαϊκή Επιτροπή, για παράνομες ενισχύσεις ύψους άλλων 750 χιλιάδων ευρώ. Κατά συνέπεια, τα 45 εκατομμύρια, μοιάζουν περισσότερο με 2,5 δισεκατομμύρια. Άρα, λοιπόν, αποτελούσε βάσιμη αιτία για περαιτέρω δυσμενείς οικονομικές επιπτώσεις για την οικονομία της χώρας. Όσο ταχύτερα απαλλαγεί το ελληνικό δημόσιο από τέτοια βάρη, τόσο νωρίτερα θα δημιουργηθούν συνθήκες ανάπτυξης και ευημερίας προς όφελος των πολιτών. Στο δεύτερο κεφάλαιο γίνεται η αναφορά. Ήδη έχουν ακουστεί πάρα πολλά σε σχέση με τις εταιρείες που περνούν στην εταιρεία συμμετοχών. Θέλω να πω δύο πράγματα μόνο. Το λεγόμενο υπερταμείο δεν έχει καμμία σχέση με το ΤΑIΠΕΔ. Το ΤΑIΠΕΔ είχε έναν και μοναδικό στόχο, να εκποιεί την ελληνική περιουσία, προκειμένου να εξυπηρετείται το δημόσιο χρέος. Το ανάλογο ταμείο έχει η εκάστοτε κυβέρνηση. Υπάρχει έλεγχος από τη Βουλή και το στρατηγικό σχέδιο του ταμείου εγκρίνεται από τον Υπουργό Οικονομικών. Από τα έσοδα του ταμείου, το 50% πάνε σε επενδύσεις και ανάπτυξη, το 50% στο χρέος που αφορά στις υποχρεώσεις της τρέχουσας δανειακής σύμβασης του 2015 και όχι στο άλλο χρέος, το μεγάλο. Τα όσα ακούστηκαν περί διάρκειας του ταμείου για ενενήντα εννέα χρόνια και λοιπά τραγελαφικά, ο ελληνικός λαός κατάλαβε ήδη το μεγάλο ψέμα, προκειμένου να δημιουργήσετε εντυπώσεις. Θυμίζω το σύνολο των ταμείων που εσείς οι ίδιοι ως Κυβέρνηση είχατε συστήσει, «σύσταση της ελληνικής εταιρείας αξιοποίησης υδρογονανθράκων, ν.4001/2011, διάρκεια ενενήντα εννέα χρόνια». Είναι κι άλλες εταιρείες. Να θυμίσω μόνο ότι η πρόσφατη σύμβαση που επικυρώσαμε σε σχέση με το Ελληνικό, επίσης έχει διάρκεια ενενήντα εννέα χρόνια. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, παρακαλώ, λίγο την ανοχή σας. Δεν έδωσα ποτέ δικαιώματα. Τα πράγματα έχουν ακριβώς έτσι, αλλά, δυστυχώς, δεν τα είπαν τα μεγάλα κανάλια στην ώρα τους. Μιας και μιλάμε για κανάλια και γενικώς για νταβατζήδες, όπως τους είχε αποκαλέσει ο Κώστας Καραμανλής και εσείς της Αξιωματικής Αντιπολίτευσης χειροκροτούσατε τότε τον νέο Πρωθυπουργό, αλήθεια δεν αισθάνεστε καμμία ενοχή, καμμία συστολή απέναντι στους πολίτες που εδώ και τρεις δεκαετίες λειτουργούσαν αυτά τα κανάλια χωρίς να καταβάλουν ούτε ένα σεντς στο ελληνικό δημόσιο; Και ένας νέος άνθρωπος, χωρίς δεσμεύσεις, ο κ. Τσίπρας, τους πήρε μέσα σε τρεις μήνες 250 εκατομμύρια για τα επόμενα δέκα χρόνια. Σήμερα, όμως, όπως δηλώνει ο Αρχηγός σας, θα τους στα επιστρέψετε. Με τόκους θα τους τα επιστρέψετε; Και θα τα πάρετε από πού και θα τα δώσετε πού; Αυτά τα χρήματα θα πάνε στους φτωχούς ανθρώπους, οι οποίοι έχουν ανάγκη. Είναι δυνατόν ποτέ να υπάρχουν τέτοιες λογικές; Και κάτι ακόμα, τελευταίο. Μην ξεχάσετε να επιστρέψετε και τα 3 εκατομμύρια στον κ. Καλογρίτσα. Να είστε δίκαιοι και αντικειμενικοί και κιμπάρηδες. Ευχαριστώ πολύ.
Ευχαριστώ, κύριε συνάδελφε. Η συνάδελφος κ. Λιάνα Κανέλλη από το ΚΚΕ έχει τον λόγο.
Ευχαριστώ, κύριε Πρόεδρε. Κύριες και κύριοι Βουλευτές, αγαπητοί συνάδελφοι, πάω στοίχημα ότι περιμένετε από εμένα, έναν άνθρωπο που έχει σαράντα τέσσερα χρόνια καριέρα, σταδιοδρομία, ψωμί, ζωή στην τηλεόραση, να σας μιλήσω για την τηλεόραση και για τις άδειες. Δεν θα σας κάνω τη χάρη για έναν πάρα πολύ σοβαρό λόγο. Ξέρω τόσα πολλά που πρέπει να πεθάνω. Ξέρετε τόσα πολλά περί αυτό το θέμα, που θα έπρεπε κι εσείς να πεθάνετε, όπως λένε τα ανέκδοτα των αμερικάνικων ταινιών. Θα σας μιλήσω, όμως, με τηλεοπτικούς όρους, με μιντιακούς όρους, με επικοινωνιακούς όρους για την πολιτική του φερομένου σήμερα ως ημικατεπείγοντος, επείγοντος νομοσχεδίου, που είναι στην πραγματικότητα ένα τμήμα από τις υποχρεώσεις που προκύπτουν από το τρίτο μνημόνιο, που προέκυψαν μετά τις δεύτερες εκλογές, που προκύψαν μετά την αλλαγή του αποτελέσματος του δημοψηφίσματος de facto κι όχι de jure. Και θα σας παρακαλέσω πάρα πολύ να με ακούσετε ως άνθρωπο που ξέρει. Δεν μπορείτε να δημιουργείτε ψευδή εικόνα για τα βάσανα των Ελλήνων, κατηγορώντας τους πάντες και τα πάντα για κατασκευή εικόνας. Δεν μπορείτε να πλασάρετε διαφάνεια όταν έξω και μέσα είμαστε όλοι μάρτυρες non papers που φεύγουν φυσικώ τω τρόπω. Έτσι γίνεται η δουλειά σε αυτό το σύστημα σαράντα χρόνια και θα γίνεται κι άλλα σαράντα χρόνια. Σε αυτό το σύστημα φεύγουν non papers απ' του Μαξίμου και απ' όλα τα Υπουργεία. Αυτοί τι είναι; Υπερασπιστές της διαφάνειας; Κατασκευαστές εικόνας; Απευθύνονται σε ποιους; Σε εκτελεστές συμβολαίων, που είναι παραλήπτες δημοσιογράφοι, που είναι στα κανάλια, που είναι στις εφημερίδες και τους λένε, πες αυτό, πες εκείνο, πες το άλλο, πες το άλλο, και βγάζουν τίτλο; Υπάρχουν δημοσιογράφοι «πουλ», δηλαδή όλοι μαζί κάπου. Εδώ υπάρχουν στα μέτωπα, στους πολέμους. Φάγανε στη μάπα όρους τύπου «παράπλευρες απώλειες». Ακόμα έχουν στα σωθικά τους τα ψάρια και οι άνθρωποι πέριξ των Βαλκανίων και στην Αδριατική τις βόμβες γραφίτη, αλλά ήταν άγια πράξη, ακόμα και κατά Κον Μπεντίτ. Έχετε κάνει στρατηγική επιλογή να είστε μέσα στην Ευρωπαϊκή Ένωση; Η Ευρωπαϊκή Ένωση τη διαφάνεια στο επίπεδο της δημοσιογραφίας, όταν πρόκειται να βγάλει λεφτά το κράτος, είναι σαν τη Δανία. Η δανέζικη κυβέρνηση θα πληρώσει ενάμιση εκατομμύριο - δημοσιογράφους που είναι «πουλ» στα Panama Papers - για να μάθει τους δικούς της να τους τα πάρει με φόρο. Αυτή η χώρα τι είναι; Καναλάρχισα ή Σπίρτζης ή Κατρούγκαλος; Τι είναι η χώρα; Δεν μπορείτε να έρχεστε να λέτε εδώ, είναι σε χειρότερο επίπεδο, ακόμα και από την τελευταία αμερικανιά. Χθες η Κλίντον τσακωνόνταν με τον άλλον: «Εγώ; Εσύ δεν έχεις αντοχή». «Πώς! Έχω αντοχή πολύ μεγάλη». «Έντεκα ώρες ήμουν στην επιτροπή της Βουλής». Ε, ωραία! Μας πρήξατε ενάμιση χρόνο, «δεκαεφτά ώρες σκληρή διαπραγμάτευση». Και ακούω τον άλλο συνάδελφο τώρα να ανεβαίνει πάνω και να λέει, νέος άνθρωπος καθάρισε τη διαπλοκή; Πού τα λέτε, δηλαδή; Κι άμα είναι νεαρότερος ο διαπλεκόμενος…
Σε εμένα απευθύνεστε;
…που τα πήρε τα λεφτά, πήρε τα λεφτά από την τσέπη; Θα συμφωνήσουμε κάτι; Εάν θέλετε την άποψη ότι η επικοινωνία είναι δημόσιο αγαθό, τότε οφείλετε να παραδεχθείτε ότι είναι υπεράνω διαπραγμάτευσης και κυρίως υπεράνω πλειστηριασμού. Αν τη θεωρείτε δημόσιο αγαθό, πώς στον κόρακα την βγάζετε στον πλειστηριασμό; Από πότε τα δημόσια αγαθά τα βγάζετε στον πλειστηριασμό; Από πότε διορθώνετε το θέμα της ΕΥΔΑΠ; Είδα μόλις τώρα που ήρθα εδώ μέσα μια διόρθωση, μια νομοθετική βελτίωση που λέτε «…τηρουμένων των συνταγματικών διατάξεων» και από κάτω «…και μετά την απόφαση των δικαστηρίων». Ποιος δουλεύει ποιόν; Ποιος δουλεύει ποιόν; Καλά, να σηκώνεται η Χρυσή Αυγή και να λέει ότι είναι εθνικιστές. Ο ποιητής έλεγε «εθνικόν είναι το αληθές», δεν έλεγε εθνικιστικό είναι το αληθές. Αλλά αυτά είναι ψιλά γράμματα. Να βγαίνετε εσείς τώρα και να ισχυρίζεστε ότι έχετε κάνει προοδευτικές επιλογές και είναι παρανοϊκός ο ελληνικός λαός που υποφέρει, ο συνταξιούχος που έχει υποστεί χίλια δυο άλλα πράγματα, ότι δεν είστε συνεχιστές μιας πολιτικής; Μα, πώς αφού η κεντρική επιλογή είναι αυτή; Δεν συμμετέχετε σε κάθε νατοϊκή διαδικασία; Μπορείτε να πλασάρετε στον κόσμο την εικόνα της αγαθής και καταπληκτικής Ευρώπης που αλλάζει σε μια Ευρώπη η οποία ήταν ενωμένη, ως υβρίδιο, καταργεί τα σύνορα και αφού καταργεί τα σύνορα, την ίδια ώρα διαπραγματεύεστε με οκτώ χώρες πώς θα ανοίξετε τα σύνορα, που είναι ανοιχτά για το κεφάλαιο, ανοιχτά για τη μετακίνηση συμφερόντων, ανοιχτά για τους πάντες και τα πάντα που έχουν σχέση με το χρήμα και είναι κλειστή μόνο για πρόσφυγες. Έλεος! Με τείχη! Πώς να σας το πω; Εσείς που πανηγυρίζατε που πουλιόταν το τείχος του Βερολίνου σε αναμνηστικά, δέχεστε τείχος στο Καλαί, τείχος στη Βουλγαρία, τείχος με τα Σκόπια, τείχος εδώ, τείχος εκεί, τείχος παραπέρα. Πάψτε να παίζετε τους κακούς δημοσιογράφους, τα κακά media και τα κακά κανάλια τα οποία αμαυρώνουν την υπέροχη αντιστασιακή σας εικόνα, που είσαστε στα βουνά, στις κορυφές, στις βουνοκορφές της Πίνδου, της διαπλοκής και παλεύετε τον φασισμό! Είναι και υποτιμητικό! Γιατί κάνετε και κάτι το οποίο είναι βαρύτατο, ακόμα και ως δημοσιογραφικό, ακόμα και ως επικοινωνιακό, ακόμα και ως πολιτικό. Κατηγορώντας τους πάντες ότι λένε ψέματα, κατέχετε την αλήθεια! Οπότε και ο λαός όταν υποφέρει, βγαίνει στον δρόμο ή φωνάζει συνθήματα εναντίον του Κατρούγκαλου για την πολιτική του, εναντίον του Τσακαλώτου για την πολιτική του, όχι για το πρόσωπό του. Προσωπικούς χαρακτηρισμούς, τουλάχιστον από το ΚΚΕ, δεν έχετε ακούσει ποτέ, παρά μόνο όταν συμβαδίζουν με το όνομα, «νόμος Κατρούγκαλου», «νόμος τάδε», «νόμος τάδε». Θα γίνουν και αυτοί ψεύτες; Ελάχιστοι! Ελάχιστοι! Εξαχρειώνετε τον πολιτικό διάλογο στο επίπεδο του ξεκατινιάσματος. Συγγνώμη που το λέω, αλλά στη χώρα της Κατίνας της Παξινού ούτε η λέξη «ξεκατίνιασμα» δεν στέκεται. Δεν στέκεται!
Κύριε Πρόεδρε, επτά λεπτά μιλάει!
Θέλει να με διακόψετε, κύριε Πρόεδρε.
Κύριε συνάδελφε, έχουν μιλήσει πάρα πολλοί άλλοι και τόσο και περισσότερο. Σας παρακαλώ.
Ναι αλλά στερείται ο χρόνος από άλλους.
Είναι στην κρίση του Προέδρου. Κάνετε τώρα παρατήρηση στον Πρόεδρο γιατί δεν με διακόπτει;
Αυτό έκανα.
Μάλιστα. Εγώ τώρα τι να βγω να πω; Να μιλήσω σαν συριζαία;
Κυρία συνάδελφε, συνεχίστε σας παρακαλώ.
Άμα μιλήσω σαν συριζαία, θα πω ότι κάνετε απόπειρα να με λογοκρίνετε, εμένα την κακομοίρα την κομμουνίστρια που την βαράτε όλοι. Γιατί το κλάμα το έχετε εσείς, να παραπονιέστε και να κλαίτε. Προσέξτε μόνο γιατί στη λάθος επικοινωνία της κεντρικής πολιτικής επιλογής υπέρ του κεφαλαίου, υπέρ των αποφάσεων της τρόικας, υπέρ του Νομισματικού Ταμείου, υπέρ των κεντρικών επιλογών του ΝΑΤΟ και της Ευρωπαϊκής Ένωσης, στο ανέκδοτο όταν κάποιος αρχίσει να τρώει ξύλο υπάρχει περίπτωση να του πούνε, «Γιατί με δέρνεις;» και να του απαντήσουν, «Εσύ ξέρεις». Και αυτό στην πολιτική σημαίνει μια σειρά από πράγματα. Επομένως, κόψτε το παραμύθι ότι θυσιάζεστε για μια Αριστερά που έχει πάρει το τιμόνι όλο δεξιά και έχει στουκάρει με το είδωλό της, κάνοντας τρακόσιες εξήντα μοίρες κύκλο.
Ευχαριστώ, κυρία συνάδελφε. Κυρίες και κύριοι συνάδελφοι, έχουν κατατεθεί αιτήσεις ονομαστικής ψηφοφορίας από την Χρυσή Αυγή, από τη Δημοκρατική Συμπαράταξη και από το Κομμουνιστικό Κόμμα Ελλάδας. Ξαναλέω ότι έχουμε συνεννοηθεί από το μεσημέρι, με πρόταση της κ. Χριστοδουλοπούλου - και το δέχθηκε η Ολομέλεια - ότι θα περατώσουμε τις εργασίες γύρω στις 20.00΄ -20.20΄ κ.λπ..
Στις 21.00΄ είπαμε.
Η ειδοποίηση που έχω εγώ εδώ λέει περίπου στις 20.00΄.
Όποτε και να πείτε, στις 21.00΄ θα γίνει.
Ωραία, κυρία Κανέλλη. Να συνεννοηθούμε ότι εκείνη την ώρα περίπου θα γίνουν και οι ψηφοφορίες. Το 20.15', 20.30' ας γίνει 20.45'. Έχουμε συνεννοηθεί, όμως, ότι περί εκείνης της ώρας θα κλείσουμε.
Κύριε Πρόεδρε, στις 20.00΄ είπαμε. Ο κ. Κακλαμάνης μετά είπε στις 20.00΄.
Στις 20.00΄ είπαμε. Στην αρχή είχαμε πει στις 21.00΄, απ' ό,τι ξέρω. Είπαμε μετά στις 20.00΄. Μπορεί να ξεφύγουμε ένα τέταρτο, είκοσι λεπτά. Σύμφωνοι. Τον λόγο έχει ο κ. Ιωάννης Βρούτσης από την Νέα Δημοκρατία.
Κυρίες και κύριοι συνάδελφοι, αν θα προσπαθούσε κάποιος να βάλει έναν τίτλο στο παρόν νομοσχέδιο το οποίο συζητούμε σήμερα στη Βουλή, νομίζω ότι πολύ εύκολα θα του προσέθετε τον τίτλο «Μνημείο κοινοβουλευτικού διασυρμού» ή «Μνημείο πολιτικού αμοραλισμού» ή «Νομοσχέδιο αναξιοπρέπειας και πολιτικής υποκρισίας». Τα λέω όλα αυτά, κύριε Υπουργέ, γιατί είναι μια καλή συγκυρία που είστε εδώ, παρών στη διαδικασία, γιατί την ώρα που συντελείται αυτή η συζήτηση στη Βουλή, ο Αντιπρόεδρος της Ευρωπαϊκής Επιτροπής, ο κ. Ντομπρόβσκι, έκανε μια πολύ σκληρή δήλωση εναντίον της Κυβέρνησης ΣΥΡΙΖΑ - ΑΝΕΛ. Συγκεκριμένα είπε αυτό το οποίο γνωρίζουμε όλοι στην Ελλάδα πλέον και γίνεται κτήμα στη συνείδηση του κάθε Έλληνα πολίτη. Είπε ότι ο Έλληνας φορολογούμενος, το ελληνικό νοικοκυριό, η ελληνική επιχείρηση πληρώνει σήμερα τον λαϊκισμό του ΣΥΡΙΖΑ. Οι αυξημένοι φόροι, οι άδικοι και αχρείαστοι, η μείωση των συντάξεων - επίσης άδικες και αχρείαστες - είναι αποτέλεσμα της δικής σας πολιτικής, του λαϊκισμού και της δημαγωγίας που φέρατε μόλις αναλάβατε την Κυβέρνηση. Και θα ήταν καλό σήμερα καθώς συζητούμε αυτό το επίμαχο νομοσχέδιο να τοποθετηθείτε, κύριε Τσακαλώτε. Ο Αντιπρόεδρος της Ευρωπαϊκής Επιτροπής έκανε αυτή τη δήλωση. Δεν την έκανε ο οποιοσδήποτε.
Δεκαπέντε φορές έχουμε κάνει αυτή τη συζήτηση. Πόσες θέλετε να την κάνουμε;
Το δεύτερο έχει να κάνει με κάποιες ειδικές παρατηρήσεις κατά τη διεξαγωγή της συζήτησης. Παρατηρώ σιγά - σιγά ότι η ανίερη συμμαχία ΣΥΡΙΖΑ - ΑΝΕΛ κάπου χάνει την ισορροπία της. Αυτή η λυκοσυμμαχία στο όνομα της καρέκλας, κάπου απαξιώνεται. Να είστε, λίγο προσεκτικοί, κύριοι του ΣΥΡΙΖΑ. Για δείτε λίγο τα Πρακτικά των ομιλητών σήμερα. Αν εξαιρέσουμε από τους ΑΝΕΛ τον εισηγητή και τον Κοινοβουλευτικό Εκπρόσωπο, ο οποίος δεν μίλησε ακόμα, ούτε ένας Βουλευτής των ΑΝΕΛ δεν βγήκε να υποστηρίξει το νομοσχέδιό σας. Δικό σας πρόβλημα. Απλά το καταχωρώ στα Πρακτικά, στη συζήτηση που κάνουμε, για να πάρετε τα μέτρα σας, να δείτε τι γίνεται. Το τρίτο, επίσης σημαντικό, είναι ότι μετά από δυο χρόνια διακυβέρνησης του ΣΥΡΙΖΑ, από τον Ιανουάριο του 2015, είδαμε για πρώτη φορά το φαινόμενο του ψευτοαντάρτη, μετά τους ψευτοαγανακτισμένους,. Είναι η περίπτωση των Οικολόγων που υποτίθεται ότι συμμετέχουν και στηρίζουν την Κυβέρνηση. Το αντάρτικό τους κράτησε μόνο μια ώρα. Και οι δικαιολογίες του κ. Τσιρώνη μόνο φτηνές μπορούν να χαρακτηριστούν ή αστείες. Στην πράξη εύκολα μπορεί κάποιος να τους προσδώσει πλέον το προσωνύμιο «Το αντάρτικο του γλυκού νερού», γιατί τέτοιο αντάρτικο δεν έχει ξαναδεί η Βουλή. Ας πάμε, όμως, στην ουσία των πραγμάτων. Κυρίες και κύριοι συνάδελφοι, έχετε συνειδητοποιήσει εκ μέρους της Κυβέρνησης τι ψηφίζετε σήμερα; Το είπα «κοινοβουλευτικό διασυρμό» για τον εξής απλό λόγο. Διότι αυτό που κάνετε σήμερα δεν έχει ιστορικό προηγούμενο. Μάρτυρες είναι όλοι οι Βουλευτές, με παλιότερη εμπειρία. Πραγματικά είναι ντροπή για το ελληνικό Κοινοβούλιο, ακουμπά όλες τις πτέρυγες της Βουλής, κάτι το οποίο ψηφίστηκε πριν τέσσερις μήνες, να έρχεστε σήμερα να το ξεψηφίζετε. Δεν είναι μόνο οι ασφαλιστικές ή οι οικονομικές επιπτώσεις για τους νέους μηχανικούς, γιατρούς, δικηγόρους, γεωργούς, αυτό που κάνετε, το αρνητικό οικονομικό αποτέλεσμα που παράγει, αλλά είναι η διαδικασία που έχει μια ειδική σημειολογία. Ήταν η στιγμή που ο Πρωθυπουργός μέσα στο Μαξίμου έδινε το χέρι του - ταυτόχρονα και τον λόγο της τιμής του - μαζί με τον κ. Κατρούγκαλο απέναντι στους εκπροσώπους μηχανικών, γιατρών, δικηγόρων, νέων αγροτών, ότι θα φέρει μια διάταξη η οποία τουλάχιστον για τα πέντε χρόνια - εμείς είμαστε αντίθετοι με αυτό το κατασκεύασμα Κατρούγκαλου - θα είναι λίγο πιο ήπια, για να αγκαλιάσει τους νέους. Δεν πέρασαν τέσσερις μήνες από τον Μάιο 2016, μετά τον ν.4387/2016, και το ξεψηφίζετε σήμερα. Θα μπορούσε κάποιος να το πει και «νόμος - γόμα». Το ερώτημα είναι, γιατί; Στην ουσία ξηλώνετε τον νόμο, ξεψηφίζετε ό,τι ψηφίσατε. Υπάρχει, όμως, και κάτι χειρότερο. Το ότι παίρνετε πίσω τη νομοθεσία που κάνατε πριν τέσσερις μήνες, ουσιαστικά υποδηλώνει ότι ο νόμος από μόνος του έχει προβλήματα και είναι στον αέρα. Και δεν ξέρω αν έχετε καταλάβει πως όταν η κ. «Δρακουλέσκου» βγήκε και είπε αυτά που είπε για το ασφαλιστικό, ότι πρέπει, δηλαδή, να γίνουν μειώσεις, ότι σας προτείνει να πάμε σε ρήτρα μηδενικού ελλείμματος και στις κύριες συντάξεις. Και δεν υπήρξε καμμία απάντηση εκ μέρους του κ. Κατρούγκαλου. Αυτό ουσιαστικά υπονοούσε. Ακόμη - ακόμη αυτό που ζήτησε ο κ. Κατρούγκαλος περί εθνικής συνεννόησης και πρόκλησης προς τη Νέα Δημοκρατία για τα εργασιακά, απέκρυψε ότι η μοναδική συμφωνία που υπάρχει στο συγκεκριμένο ζήτημα, ήταν συμφωνία που πετύχαμε τον Σεπτέμβριο του 2014 με τους κοινωνικούς εταίρους κάτω από το ILO, κάτι το οποίο απέκρυψε. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Δύο, τρεις παρατηρήσεις θέλω να κάνω ακόμα, κύριε Πρόεδρε, και ολοκληρώνω. Εάν θεωρητικά, σήμερα, κυρίες και κύριοι συνάδελφοι του ΣΥΡΙΖΑ - γιατί πρέπει να εξηγηθεί και αυτό - υποθέσουμε ότι αυτό το νομοσχέδιο το έφερνε η Νέα Δημοκρατία, με το υπερταμείο των ενενήντα εννέα ετών και την ένταξη στο ταμείο όλων των ΔΕΚΟ - ΔΕΗ, ΟΤΕ, ΕΥΔΑΠ, ΕΛΒΟ και τα υπόλοιπα - τι θα συνέβαινε; Έξω στο Σύνταγμα - επικεφαλής οι Υπουργοί, ο κ. Τσακαλώτος, ο κ. Κατρούγκαλος, ο κ. Τσίπρας, παρόντος και των αγανακτισμένων και του κ. Καμμένου - θα καιγόταν η Αθήνα, έτσι όπως το λέει στην καθομιλουμένη ο ελληνικός λαός. Σήμερα τι κάνετε; Φέρνετε αυτό το νομοσχέδιο, το οποίο είναι σε λάθος κατεύθυνση. Υποθετικά, όμως, θα σας πω, κύριε Τσακαλώτε, ότι αυτό το νομοσχέδιο ποτέ δεν θα ερχόταν στην πράξη και στην πραγματικότητα με τη Νέα Δημοκρατία για δύο λόγους: Δεν θα υπήρχε Πρωθυπουργός - είτε ο Αντώνης Σαμαράς ως πρώην Πρωθυπουργός είτε ως αυριανός Πρωθυπουργός ο Κυριάκος Μητσοτάκης - που θα έφερνε ένα νομοσχέδιο με το οποίο θα ξεψήφιζε διατάξεις για τις οποίες ο ίδιος έδωσε τον λόγο του. Και δεύτερον, ποτέ η Νέα Δημοκρατία - μα ποτέ! - δεν θα παραχωρούσε τον εθνικό πλούτο της χώρας για ενενήντα εννέα χρόνια. Αυτό το κάνει μόνο η Αριστερά, μόνο εσείς! Ευχαριστώ πολύ.
Ευχαριστώ, κύριε Βρούτση. Ο συνάδελφος κ. Αθανάσιος Παφίλης, Κοινοβουλευτικός Εκπρόσωπος του Κομμουνιστικού Κόμματος Ελλάδας, έχει τον λόγο.
Θα έλεγα ότι υποτίθεται πως υπάρχει μια οξύτατη, σκληρή αντιπαράθεση - και όντως υπάρχει - ανάμεσα στην Κυβέρνηση ΣΥΡΙΖΑ - ΑΝΕΛ και στα άλλα κόμματα της Αντιπολίτευσης με αφορμή το συζητούμενο νομοσχέδιο, το οποίο τι είναι; Δεν θα πω καμμιά σοφία. Είναι δεσμεύσεις του τρίτου μνημονίου, είναι προαπαιτούμενα για την υποδόση των 2,5 δισεκατομμυρίων ευρώ. Κι έχουμε, λοιπόν, τώρα εδώ το γνωστό πολιτικό παιχνίδι, αντιστροφή και εναλλαγή των ρόλων - γνωστό και θα εξηγήσω τι εννοώ - με μοναδικό στόχο - και αυτό είναι το πιο σημαντικό και δεν μιλάω για την Αίθουσα εκ μέρους του ΚΚΕ, μιλάω για τον λαό - να εγκλωβιστεί για άλλη μία φορά ο λαός σε πλαστά διλήμματα και να μην δει πού είναι το συμφέρον του. Να εγκλωβιστεί στο δίλημμα που του θέτετε εσείς - πλην ΚΚΕ - ποιος είναι, δηλαδή, ο καλύτερος διαχειριστής της δυστυχίας του. Γιατί αυτή είναι η ουσία. Και η αντιπαράθεση εδώ μέσα δεν γίνεται για το πώς θα επανέλθει ο κόσμος έστω στο 2009, σε αυτές τις κάποιες κατακτήσεις που είχε, ούτε πώς θα ανατραπεί συνολικά και ριζικά όλη αυτή η πολιτική. Η ουσία της αντιπαράθεσης εδώ μέσα είναι - και αυτό πρέπει να το γνωρίζει ο ελληνικός λαός - ποιος θα υπηρετήσει καλύτερα τα συμφέροντα των μονοπωλίων και του κεφαλαίου, τμημάτων του - εδώ υπάρχουν συγκρούσεις, τα είπε ο Νίκος Καραθανασόπουλος πολύ αναλυτικά - που, όμως, αυτά τα συμφέροντα περνούν πάνω από την ισοπέδωση των λαϊκών στρωμάτων. Άρα, από αυτήν την κοκορομαχία, τον ψευτοκαβγά - για να μην πω πιο βαριές εκφράσεις εδώ μέσα - ο λαός δεν έχει να λαμβάνει τίποτα. Έχει να λάβει τίποτα από αυτά που λέει και η Κυβέρνηση και εσείς οι υπόλοιποι; Τίποτα δεν έχει να λάβει. Ο καβγάς απλώς είναι για το ποιος είναι ο καλύτερος σερβιτόρος των συμφερόντων των μονοπωλίων και της καπιταλιστικής ανάπτυξης. Και φαντάζομαι πως δεν υπάρχει καλοπροαίρετος άνθρωπος που να μας βλέπει ή να μας ακούει - και δεν λέω για την Αίθουσα, γιατί εδώ υπάρχει πλήρης συναίσθηση, τουλάχιστον της συντριπτικής πλειοψηφίας - που να μην αντιλαμβάνεται ότι οι ρυθμίσεις και αυτού του νομοσχεδίου - όπως και άλλες βέβαια - δεν έχουν καμμία σχέση με τα λαϊκά συμφέροντα. Δεν έχει, δηλαδή, λαμβάνειν, όπως λέμε, ο λαός τίποτα από αυτά που φέρνει η Κυβέρνηση και από αυτά που φωνάζει η Αξιωματική και η άλλη Αντιπολίτευση. Το αντίθετο, πρέπει να πιάνει τις τσέπες του. Πού καταλήγει αυτός ο καβγάς και αυτή η οξύτητα με την συνδρομή των μέσων μαζικής ενημέρωσης και πολλών άλλων παραγόντων; Καταλήγει σε μια προσπάθεια γενικής πολιτικής εξαπάτησης του λαού. Τι λέει η Κυβέρνηση; Εδώ είναι εκπληκτικά πράγματα. «Πετύχαμε…» - λέει - «…τη διαπραγμάτευση». Μα, καλά σοβαρολογείτε; Στο Θεό σας, είστε καλά; Έχει γονατίσει όλη η ελληνική κοινωνία με το τρίτο μνημόνιο και λέτε ότι πετύχατε στη διαπραγμάτευση και έχετε ορίζοντες κ.λπ. και κάθε μέρα παίρνετε μέτρα που επιδεινώνουν την θέση των λαϊκών στρωμάτων; Εκτός - και έτσι είναι - αν εννοείτε ότι βεβαίως πετύχατε. Πετύχατε η διαπραγμάτευση να είναι σε όφελος των μονοπωλίων, των επιχειρηματικών ομίλων και μάλιστα σκανδαλωδώς. Η Νέα Δημοκρατία στα κεραμίδια. Θα τρελαθούμε εδώ μέσα. Βγαίνει η Νέα Δημοκρατία, το ΠΑΣΟΚ, η Ένωση Κεντρώων και άλλοι, το Ποτάμι, που τις ιδιωτικοποιήσεις τις έχουν πρωινή, μεσημεριανή και βραδινή προσευχή - «όλα στους ιδιώτες», «όλα στους ιδιώτες» - και έχουν σηκώσει σημαία κατά των ιδιωτικοποιήσεων. Και τις έχουν κάνει όταν ήταν κυβέρνηση και τις προγραμματίζουν για το επόμενο διάστημα. Και επειδή μυρίζονται εκλογικό υλικό ορισμένοι - δεν θέλω να ονομάσω, γιατί είναι και μικρότερα κόμματα - για αυτό βγαίνουν στα κεραμίδια. Αλήθεια, σοβαρολογείτε; Τόσο καιρό αυτό δεν λέτε; Το κράτος εκείνο, το άλλο, το οποίο πίνει το αίμα του λαού, να πάνε στους ιδιώτες όλα, να απολυθούν οι δημόσιοι υπάλληλοι. Και τώρα που βλέπετε τον ΣΥΡΙΖΑ σε αυτήν τη φάση να καταρρέει - εννοώ στη συνείδηση του λαού - βρήκατε εκλογικό ψωμί. Αμ δε! Δεν είμαστε στη χώρα των λωτοφάγων. Λέτε, λοιπόν, τώρα ότι η αντιπαράθεση γίνεται με ψέματα. Και τα λέει και η Κυβέρνηση και η Αντιπολίτευση, η μεγαλύτερη ή η μικρότερη. Να μιλήσουμε με αλήθειες και με επιχειρήματα. Να μιλήσουμε, λοιπόν. Πρώτον, είναι αλήθεια ή ψέμα ότι το τρίτο μνημόνιο το ψηφίσατε όλοι μαζί; Το ψηφίσατε ή όχι; Νέα Δημοκρατία, ΣΥΡΙΖΑ, ΑΝΕΛ δεδομένο. Νέα Δημοκρατία, ΠΑΣΟΚ, Ποτάμι, το ψηφίσατε; Και η Ένωση Κεντρώων, όπως είπε ο Κοινοβουλευτικός Εκπρόσωπος, είπε: «Δώσαμε και εμείς συναίνεση για αυτό». Το ψηφίσατε; Και τώρα τι παριστάνετε, δηλαδή; Ότι δεν ξέρατε τι ψηφίσατε; Τι φωνάζετε για τις ιδιωτικοποιήσεις; Ξέρατε τι ψηφίζατε; Θα διαβάσω παρακάτω. Ο ΣΥΡΙΖΑ τι απαντά από την πλευρά του; Δεν σημαίνει ιδιωτικοποίηση, παραδείγματος χάριν, η μεταφορά των ΔΕΚΟ και άλλων δημοσίων στο ταμείο. Δεν σημαίνει. Μάλιστα! Για να δούμε ποιος είναι σε αυτήν την Αίθουσα που λέει ψέματα και ποιος είναι που λέει αλήθεια. Διαβάζουμε, λοιπόν, στη σελίδα χίλια τριάντα, τρίτο μνημόνιο: «Πρωταρχικός ρόλος του ταμείου είναι να διαχειρίζεται ελληνικά περιουσιακά στοιχεία σημαντικής αξίας και να προστατεύει, να δημιουργεί και εν τέλει να μεγιστοποιεί την αξία τους, την οποία θα ρευστοποιεί με ιδιωτικοποιήσεις και άλλα μέσα». Αυτό είναι το φύλλο συκής.
Και άλλα μέσα. Αυτό είναι η ουσία.
Εσείς το υπογράψατε; Η Κυβέρνηση το υπέγραψε. Να συνεχίσω, λοιπόν, κύριε Τσακαλώτε; Σας αρέσει ο διάλογος. Ξέρετε ποιος είναι ο τίτλος του άρθρου αυτού, του άρθρου 4, παράγραφος 4; Ποιος είναι; Ξέρετε; «Ιδιωτικοποίηση», λέει.
Τι καταλαβαίνετε με το «και άλλα μέσα»;
Και τώρα σφυράτε.
«Και άλλα μέσα»...
Θα τα πείτε μετά. Και το ταμείο, λέει, αναμένεται να επιτύχει τον στόχο του.
Τι καταλαβαίνετε εσείς με το «και άλλα μέσα»;
Κοιτάξτε, όταν σας κάνω πολιτικό στριπτίζ, τουλάχιστον κρυφτείτε πίσω από την κουρτίνα. Εγώ διαβάζω κείμενο. Λέω, λοιπόν...
Όχι, το «και άλλα μέσα» είναι η ασπίδα μας.
Το ταμείο αναμένεται να πετύχει το στόχο του, ακολουθώντας διεθνείς βέλτιστες πρακτικές. Θα μας τρελάνετε; Σε όλο τον καπιταλιστικό κόσμο παραδίνονται τα πάντα στους ιδιώτες. Αυτό συμφωνήσατε και εσείς. Και εγώ λέω τώρα: Εσείς οι υπόλοιποι που βγήκατε στα κεραμίδια - ΠΑΣΟΚ, κ.λπ. - δεν το ξέρατε αυτό; Δεν το ξέρατε αυτό που ψηφίσατε; Τι φωνάζετε τώρα λοιπόν; Γιατί φωνάζετε τώρα; Δεν το ξέρατε; Το ξέρατε πάρα πολύ καλά. Εσείς δεν το δεχτήκατε; Τώρα αν πάτε να μας κάνετε ερμηνεία, εμείς καταλαβαίνουμε, ξέρουμε, έχουμε εμπειρία, αλλά έχουν και οι άλλοι. Το τελευταίο σας είπα πάλι είναι το φύλλο συκής. Λέει, με ιδιωτικοποιήσεις και άλλες πρακτικές. Και σας το έδωσαν αυτό...
Ή με άλλα μέσα.
Και σας το έδωσαν αυτό - αφού με προκαλείτε, θα το πω - για να κοροϊδεύετε τον ελληνικό λαό. Για αυτό. Μέχρι τώρα τι κάνατε; Ιδιωτικοποιήσεις δεν κάνετε συνέχεια; Προχθές τι κάνατε; Δεν δώσατε το Ελληνικό; Τώρα δεν τα έχετε όλα στο πρόγραμμα; Θα πω παρακάτω τι είναι. Επομένως, αν θέλετε μην με προκαλείτε, γιατί μάλλον θα χάσετε. Συνεχίζω, λοιπόν. Ο κ. Σκουρλέτης μάλιστα, προσπάθησε να επιχειρηματολογήσει υποτίθεται, λέγοντας ότι δεν σημαίνει ότι χάνει το δημόσιο από τη μεταφορά της δημόσιας περιουσίας σε αυτό το ταμείο, και μάλιστα - λέει - δεν είναι ούτε καν εγγύηση για τους δανειστές. Δεν ξέρουμε τι γράμματα έχουμε μάθει εμείς, αλλά να διαβάσουμε για να καταλάβει και ο ελληνικός λαός. Λέει, λοιπόν ότι: «Θα χρησιμοποιηθούν… κ.λπ., θα χρησιμοποιηθεί το τίμημα όλων αυτών για τη μείωση της αναλογίας χρέος - ΑΕΠ. Το δε υπόλοιπο θα χρησιμοποιηθεί για επενδύσεις». Αυτά λέει. Άρα, δεν θα χάσει όταν θα ρευστοποιήσει το Δημόσιο, όταν θα πουλήσει τη δημόσια περιουσία! Δεν την έχει σαν εγγύηση! Διότι προϋπόθεση είναι να πάει στο Ταμείο για την αποπληρωμή του χρέους και 50% θα χρησιμοποιηθεί για επενδύσεις. Για ποιους δηλαδή; Θα τα δώσετε σε ποιους; Στους εργάτες; Στους αγρότες; Στους επαγγελματίες; Στα μονοπώλια θα τα δώσετε! Μονά ζυγά δικά τους είναι! Απλώς, επειδή ο κόσμος δεν ξέρει πολλά πράγματα μερικές φορές και προσπαθείτε να τον δουλεύετε, αυτή είναι ΕΟΚική - ευρωενωσιακή γλώσσα, που είναι φτιαγμένη εδώ και πάρα πολλά χρόνια, έτσι που να έχει σαφείς κατευθύνσεις και να μπορεί ο καθένας να την ερμηνεύει, όπως θέλει. Και μια και είμαστε εδώ, λοιπόν, κι είστε κι εσείς της Νέας Δημοκρατίας και του ΠΑΣΟΚ, σας λέω: Βγείτε εδώ στο Βήμα, επειδή έχετε «βγει στα κεραμίδια» και δεν αντέχεται αυτή η ιστορία, και πείτε «όταν και αν η Νέα Δημοκρατία βγει κυβέρνηση, ο πρώτος νόμος που θα φέρει θα είναι να καταργήσει αυτό το ταμείο των ενενήντα εννέα χρόνων, που ξεπουλάει όλα αυτά». Και εσείς και το ΠΑΣΟΚ. Όμως, εδώ να το πείτε. Να κάνετε επίσημη δήλωση. Μα μπορείτε να το πείτε; Αφού το ψηφίσατε! Δεν το ψηφίσατε τρίτο μνημόνιο; Άρα, για να τελειώνουμε με αυτήν την ιστορία και με την αντιπαράθεση, τι κάνει η Κυβέρνηση με αυτόν τον νόμο; Πέρα από το τι λέγεται εδώ πέρα, δημιουργεί τις καλύτερες προϋποθέσεις για να επενδυθούν κεφάλαια σε όλους τους τομείς, λιμνάζοντα κεφάλαια, και μάλιστα με γρήγορη κερδοφορία, γιατί σήμερα δεν επενδύουν οι καπιταλιστές σε μακροπρόθεσμες επενδύσεις που αργούν να φέρουν μεγάλα κέρδη. Δημιουργεί, δηλαδή, έναν παράδεισο για τα διάφορα επενδυτικά σχέδια. Δεύτερον - γιατί αυτό πάει πακέτο - τσακίζει ό,τι έχει απομείνει από εργατικές, λαϊκές κατακτήσεις και πάνω σ' αυτό είναι εκπληκτική η μετάφραση του ΣΥΡΙΖΑ. Δεν ξέρω πόσες γλώσσες υπάρχουν στον κόσμο. Οι βέλτιστες πρακτικές του ΟΟΣΑ και των άλλων τι είναι για τους εργαζόμενους; Τι είναι, αλήθεια; Ποιόν κοροϊδεύετε; Οι βέλτιστες πρακτικές δεν είναι τσάκισμα όλων των δικαιωμάτων που υπάρχουν; Αυτό είναι λοιπόν! Και αυτό το παρουσιάζουν με φιλολαϊκό μοντέλο. Κι εδώ η Νέα Δημοκρατία, επειδή μένει άνεργη, κυριολεκτικά της τα έχει πάρει όλα, προσπαθεί να βγει τώρα από τα αριστερά, που είναι υπέρμαχος όλων αυτών των μέτρων. Και θα έλεγα ότι ορισμένοι έχουν τρελαθεί, γιατί τα κάνει ο ΣΥΡΙΖΑ και δεν τα κάνουν οι ίδιοι. Αυτή είναι η ουσία. Τώρα, όλη αυτή η πολιτική θα έχει συνέπειες για τα λαϊκά στρώματα. Δεν έχω και πολύ χρόνο. Να πω και κάτι ακόμα. Επειδή ο κ. Σκουρλέτης υπερασπίστηκε την πολιτική της Κυβέρνησης, σε ό,τι αφορά την ενέργεια. Τι έχετε κάνει; Πρώτον, προχωρείτε στην απελευθέρωση της αγοράς της ενέργειας, πολιτική της Ευρωπαϊκής Ένωσης. Διαχωρίζετε λέτε τον ΑΔΜΗΕ από τη ΔΕΗ. Βεβαίως! Και αυτή είναι πολιτική της Ευρωπαϊκής Ένωσης. Μην μου πείτε ότι έχει στόχο να διευκολύνει τους καταναλωτές η πολιτική της Ευρωπαϊκής Ένωσης στην πιο σκληρή νεοφιλελεύθερη - όπως λέτε εσείς - πολιτική της. Τι κάνετε τώρα; Πείτε μας και απαντήστε στον ελληνικό λαό. Γιατί δέχεστε να μειώσει η ΔΕΗ στο 50% την παραγωγή ενέργειας και όση παραπάνω παράγει να τη βγάλει στη δημοπρασία; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δώστε μου δυο λεπτά ακόμα. Δεν θα έχω δευτερολογία. Γιατί μειώνετε την παραγωγή της ενέργειας; Δέχεστε να μειωθεί στο 50%. Ποιος λόγος υπάρχει; Για να διευκολύνετε και τα άλλα μονοπώλια, να εξυπηρετήστε και όλους τους υπόλοιπους. Και ό,τι παραπάνω παράγει - αυτό είναι το πιο σκανδαλώδες - θα το βγάλει στη δημοπρασία. Και τι θα έρθουν; Αεριτζήδες. Τι θα πουλάνε; Ούτε επένδυση θα κάνουν ούτε τίποτα και ούτε θα ρισκάρουν. Και δεν ρισκάρουν για πάρα πολλούς λόγους. Θα παίρνουν την ενέργεια, θα την πουλάνε και ο ελληνικός λαός θα πληρώνει όλο και πιο ακριβά. Και ξέρετε, ορισμένα επιμέρους και ρυθμίσεις που γίνονται δεν αλλάζουν συνολικά την αντιλαϊκή κατεύθυνση. Άκουσα πριν τον κ. Ουρσουζίδη να μιλάει για τους σιδηρόδρομους. Καλά, μας δουλεύετε εδώ και μας λέτε ότι ο ΟΣΕ έχει τόσα χρέη; Αφού τα χαρίζετε όλα. Τα σβήνετε όλα και το δίνετε με 45 εκατομμύρια. Ναι ή όχι; Και βάζετε τον ελληνικό λαό και τις υποδομές να εξυπηρετούν αυτή την ιταλική εταιρεία, η οποία θα το αγοράσει. Τέλος, ο κ. Κατρούγκαλος - είναι πρωταγωνιστής, αλλά το συνεχίζουν και οι άλλοι - λέει ότι θα κριθούν και σε ευρωπαϊκό επίπεδο μια σειρά θέματα. Κι επειδή θα κριθούν, τώρα το μοτίβο, το μότο, όπως λένε, «η Ευρώπη αλλάζει» αντικαταστάθηκε. Τώρα - λέει - έχουμε τη συμμαχία του Νότου. Μα, ποιον κοροϊδεύετε, αλήθεια; Ποιον, στο Θεό σας. Ποια συμμαχία του Νότου; Με ποιους; Με τον Ολάντ; Τι ψήφισε ο Ολάντ, τι νόμο έφερε; Έφερε νόμο ο οποίος καταργεί το σταθερό χρόνο εργασίας, που δεν θα καθορίζεται σε ημερήσια και εβδομαδιαία βάση, αλλά σε ευρύτερο χρονικό διάστημα. Άρα, καταργούνται υπερωρίες, προσαυξήσεις και μια σειρά κατακτήσεις. Γι' αυτό κι έγινε χαμός στη Γαλλία. Και για τους υπόλοιπους, λοιπόν, και για εσάς μαζί, αυτή είναι απόφαση της Ευρωπαϊκής Ένωσης. Είναι πολιτική της Ευρωπαϊκής Ένωσης από το 2005-2006, αν θυμάμαι καλά, που καταργήθηκε αυτό και είχε γίνει ολόκληρος χαμός. Και λέτε εσείς τώρα ότι με τον κ. Ολάντ και με τους Σοσιαλδημοκράτες που διαλύουν ό,τι έχουν κερδίσει οι εργαζόμενοι θα φτιάξετε συμμαχία. Για ποιο πράγμα; Τα ίδια και με τον Ρέντσι, ο οποίος είναι - θα το πω - «λαγός», με την έννοια ότι βγαίνει πρώτος και λέει για απελευθέρωση απολύσεων - έρχονται στην επόμενη διαπραγμάτευση - και για μηδενικές συλλογικές συμβάσεις. Ακούσατε ο σύμμαχός σας τι λέει; Και λέτε στον ελληνικό λαό και στους εργαζόμενους και στους Έλληνες και γενικότερα ότι αυτοί θα αλλάξουν την Ευρώπη, όταν μιλάνε για μηδενικές συλλογικές συμβάσεις; Τι σημαίνει μηδενικές συλλογικές συμβάσεις, για να ξέρει κι ο κόσμος; Σημαίνει κανένα δικαίωμα. Αρχίζουμε από την αρχή, ό,τι έχετε κατακτήσει δεν το αναγνωρίζουμε. Με αυτούς λέτε ότι θα αλλάξετε την Ευρώπη; Κοροϊδεύετε και δεν το κάνετε για την «καρέκλα». Γιατί η Νέα Δημοκρατία χρησιμοποιεί αυτή την «πιπίλα». Είναι άποψη διαχείρισης του ίδιου του καπιταλιστικού συστήματος. Λένε «εμείς θα το διαχειριστούμε καλύτερα και θα είναι πιο φιλολαϊκό». Αυτό είναι μύθος. Δεν χωράει φιλολαϊκή διαχείριση. Αποδείχθηκε, καταρρίφθηκε, τέλειωσε. Λαϊκή αντεπίθεση: Ο κόσμος να μην χάφτει τα παραμύθια που του πλασάρετε όλοι, και οι μεν και οι δε. Είστε υπεύθυνοι όλοι. Είναι αυτό το βάρβαρο σύστημα, που δεν θέλετε ούτε να το αλλάξετε. Θέλετε να το υπηρετήσετε. Γι' αυτό, λοιπόν, στον δρόμο του αγώνα, της ανατροπής, της λαϊκής εξουσίας και όχι στον δρόμο της μοιρολατρίας και της υποταγής.
Ευχαριστώ, κύριε συνάδελφε. Ο Υπουργός κ. Τσακαλώτος έχει τον λόγο για δώδεκα λεπτά, με ανοχή.
Κυρίες και κύριοι συνάδελφοι, έχει δίκιο η κ. Κανέλλη. Όταν λες ότι υπάρχουν ψέματα, υπάρχει πάντα ο κίνδυνος ότι όλος ο κόσμος νομίζει πως ό,τι λες είναι αλήθεια. Βέβαια, ισχύει και το αντίθετο, ότι έχουν ειπωθεί πάρα πολλά ψέματα, πολλές ανακρίβειες. Κι εγώ θέλω να αναφερθώ σε μερικά από αυτά, χωρίς να υπονοώ, προφανώς, ότι έχουμε το μονοπώλιο της αλήθειας και πως ό,τι λέω εγώ είναι η αλήθεια.
Μπορείτε να παραδεχθείτε και πού εσείς λέτε ψέματα, για να ισοφαρίσουμε.
Μη με διακόπτετε. Εγώ δεν σας διέκοψα καθόλου. Θέλω να κάνω μια ομιλία, θέλω να εξηγήσω τη δικιά μας θέση, χωρίς ακρότητες, χωρίς άλλες παρεμβάσεις.
Δεν διέκοψα. Θα μπορούσα να ζητήσω τον λόγο επί προσωπικού.
Λέμε κιόλας ότι δεν γίνεται διάλογος που να χτίζει ο ένας στον άλλον. Για παράδειγμα, ο κ. Βενιζέλος λέει για τα 6 δισεκατομμύρια που είπε ο κ. Χουντής. Θυμάστε χθες στη Βουλή, μου το έβαλε το θέμα ο κ. Γεωργιάδης και του εξήγησα - νομίζω ότι συμφώνησε - ότι η απάντηση είναι στην απόφαση του Eurogroup του Μαΐου, ότι αυτά τα 6 δισεκατομμύρια είναι για το μεσοπρόθεσμο χρέος. Λέει ο κ. Βαρβιτσιώτης ότι όλα στη λίστα στο Παράρτημα Ε΄ πηγαίνουν για ιδιωτικοποίηση. Συζητάμε πάλι με τον κ. Γεωργιάδη και εξηγούμε ότι μπορούν οι επιχειρήσεις που πηγαίνουν εκεί, δύνανται να πάνε για ιδιωτικοποίηση, αλλά δεν υπάρχει καμία υποχρέωση. Ξανά μανά σήμερα τα ίδια, «όλες οι επιχειρήσεις πάνε για ιδιωτικοποίηση». Οι δικοί σας Βουλευτές αλλά και του ΠΑΣΟΚ - και η «ΚΑΘΗΜΕΡΙΝΗ» μάλιστα - γυρνώντας προς τους Βουλευτές του ΣΥΡΙΖΑ λένε ότι ξαφνιάστηκαν. Τους ξάφνιασα χθες, γιατί τους είπα αυτό που υπήρχε στο μνημόνιο. Το μνημόνιο λέει ότι θα αυξηθεί η αξία των περιουσιακών στοιχείων του ελληνικού Δημοσίου μέσα από ιδιωτικοποιήσεις ή άλλα μέσα. Ο κ. Βαρβιτσιώτης όταν διάβασε αυτό το κείμενο δεν είχε την καλοσύνη - που είχε ο κ. Παφίλης - να αναφέρει τα «άλλα μέσα». Είπε για τις ιδιωτικοποιήσεις και σταμάτησε. Θα πω για τα «άλλα μέσα» αργότερα. Θα ήθελα, λοιπόν, να μπορούμε σε αυτές τις περιπτώσεις να μην λέμε ξανά τα ίδια για να είναι πιο προωθητική η συζήτηση και να μπορεί ο ελληνικός λαός να ακούσει και να δει με ποιον είναι και με ποιον δεν είναι. Να τα ξεκαθαρίσω, λοιπόν, - νομίζω εγώ - μια και για πάντα. Γι' αυτό το ταμείο δεν υπάρχει επιτροπεία. Δεν υπάρχει υποθήκευση όλης της περιουσίας. Μοναδικός μέτοχος είναι το ελληνικό δημόσιο. Οι μετοχές δεν μεταβιβάζονται. Οι μετοχές δεν μπορούν να κατασχεθούν. Οι μεγάλες ιδιωτικοποιήσεις - δεν λέμε για ένα κτήμα ή ένα οικόπεδο - πρέπει να περάσουν από το Υπουργείο Οικονομικών. Ο Υπουργός Οικονομικών πρέπει να δεχθεί την κάθε μεγάλη ιδιωτικοποίηση. Θέλω να πω τώρα για τον κ. Παφίλη και την κ. Μανωλάκου, για το τι ακριβώς γίνεται εδώ. Ξέρετε, ότι η Θάτσερ - και ο Ρήγκαν, αλλά θα μιλήσω πιο πολύ για την Θάτσερ - άρχισε τις ιδιωτικοποιήσεις του νερού, της ΔΕΗ, τις τηλεπικοινωνίες, χωρίς αυτά να είναι σε κάποιο ταμείο. Είναι προφανές σε εμένα ότι εάν έρθει μια πολύ νεοφιλελεύθερη κυβέρνηση όπως της Θάτσερ - και ο Κυριάκος Μητσοτάκης, ζωή να έχει, πάντα αυτό πρεσβεύει, τον νεοφιλελευθερισμό σε ακραία περίπτωση - τότε μπορεί προφανώς να γίνουν περισσότερες ιδιωτικοποιήσεις. Θα μπορούσαν να γίνουν και να μην είναι στο ταμείο.
Όπως με το Ελληνικό παραδείγματος χάριν!
Και πολύ σωστά με ρωτάει η κ. Μανωλάκου, γιατί - εάν ισχύει αυτό - βάζουμε αυτές τις επιχειρήσεις μέσα στο ταμείο. Και υπάρχει μία πρώτη απάντηση ότι είναι αποτέλεσμα κάποιου συμβιβασμού. Υπάρχει, όμως, και μία πιο σοβαρή απάντηση, που θα ήθελα να την ακούσετε. Αυτό που είναι το πρόβλημα στις σχέσεις μας με το ΚΚΕ είναι ότι κατά τη δική μου άποψη - χωρίς να είναι αυτή η απόλυτη αλήθεια - το ΚΚΕ υποθέτει αυτό που είναι προς απόδειξη. Και τι είναι προς απόδειξη; Ότι μπορούμε να δημιουργήσουμε μια μεγάλη πλειοψηφία του ελληνικού λαού, που πιστεύει στις συλλογικές λύσεις. Όταν διαβάζω τις δημοσκοπήσεις, βλέπω ότι ο ελληνικός λαός - και όχι μόνο, αλλά και ο ευρωπαϊκός λαός - δεν έχει πειστεί γι' αυτό. Άρα τι λέμε εμείς; Ο συμβιβασμός είναι συμβιβασμός. Μπορούμε να χρησιμοποιήσουμε αυτό το ταμείο για να μπορούν να γίνουν αναδιαρθρώσεις σε αυτές τις επιχειρήσεις και όχι μόνο για να αναδιαρθρωθούν οι ίδιες οι επιχειρήσεις - και η Αριστερά δεν είχε μέχρι τώρα πολιτική τού πώς αναδιαρθρώνουμε αυτές τις επιχειρήσεις - αλλά για να μπορεί ο κόσμος να πειστεί ότι το δημόσιο μπορεί να είναι καλό; Και αυτό όχι μόνο για την ίδια την επιχείρηση, αλλά και για το πώς επηρεάζει την κλαδική πολιτική, πώς επηρεάζει την περιφέρεια, στην οποία είναι η επιχείρηση και κάνει διασυνδέσεις με άλλες επιχειρήσεις και με άλλους κοινωνικούς φορείς. Αυτό είναι το μεγάλο στοίχημα. Το μεγάλο στοίχημα δεν είναι να κάτσουμε πίσω και να πούμε ότι επειδή γίνεται αυτό, το μόνο πράγμα είναι οι ιδιωτικοποιήσεις. Είναι να μπορέσουμε μέσα απ' αυτό το ταμείο να έχουμε μία στρατηγική αναδιάρθρωσης. Και γι' αυτό θα δείτε ότι όταν θα έρθει ο εσωτερικός κανονισμός, θα υπάρχουν συνδέσεις της κάθε εταιρείας και με την αναπτυξιακή πολιτική της Κυβέρνησης αλλά και με την κλαδική πολιτική του κάθε Υπουργείου. Αυτό κάνει το προηγούμενο νομοσχέδιο. Και αυτό που κάνουμε τώρα είναι να εξειδικεύουμε τις επιχειρήσεις. Εξάλλου, να μπω τώρα στο θέμα για τα «άλλα μέσα» - που είχαμε τη διαφωνία - και να σας εξηγήσω εγώ τι καταλαβαίνω για το τι είναι τα «άλλα μέσα» και να καταλάβετε ότι δεν είναι φύλλο συκής, αλλά είναι μια πραγματική ασπίδα. Προσέξτε, το πρώτο πράγμα που λέει αυτό είναι ότι δεν είσαι αναγκασμένος να κάνεις ιδιωτικοποιήσεις. Άρα, συμφωνούμε ότι δεν χρειάζεται να είναι σαν το ΤΑΙΠΕΔ και δεν είναι σαν το ΤΑΙΠΕΔ. Γιατί μπορείς να αυξήσεις την αξία και για τις επενδύσεις και για να ξεπληρώσεις το χρέος, με άλλα μέσα. Και εδώ υπήρχε μια συζήτηση με τον κ. Χατζηδάκη εχθές στην επιτροπή. Δεν τον βλέπω πάλι εδώ, αλλά να του απαντήσω, όπως και στους συναδέλφους της Νέας Δημοκρατίας και σε εσάς. Έχουμε ένα κτήριο, που είναι για το beach volley. Αυτή τη στιγμή είναι σε χάλια κατάσταση και δεν θα το ήθελε κανείς. Με λίγα λεφτά μπορείς σε αυτό να κάνεις μια επένδυση και να το κάνεις ένα κέντρο, το οποίο μπορεί να γίνει μέρος των αγώνων σε παγκόσμιο επίπεδο, που γίνονται σε επτά - οκτώ πόλεις. Αυτό μπορεί να δημιουργήσει θέσεις, όχι μόνο για εκείνη την ημέρα που θα γίνει το παγκόσμιο πρωτάθλημα στην Αθήνα, αλλά να έρχονται αθλητές του beach volley από τη Σουηδία, τη Νορβηγία, την Ολλανδία, την Ουκρανία, τη Ρωσία, που τώρα πάνε στο νότιο ημισφαίριο, γιατί, όπως καταλαβαίνετε, δεν είναι και τόσο ευχάριστο να προπονείσαι τον χειμώνα στη Ρωσία στο beach volley. Και να το κάνουν στην Ελλάδα και να δημιουργήσουν και θέσεις εργασίας όχι μόνο στο beach volley, αλλά σε ξενοδοχεία, σε εστιατόρια. Αυτό δεν είναι μόνο για το beach volley. Γιατί η Ελλάδα δεν θα μπορούσε να είναι ένα αθλητικό κέντρο για όλα τα σπορ όπου θα έρχεται κόσμος που δεν μπορεί να προπονηθεί και να προπονηθεί σε δικές μας εγκαταστάσεις, μέσα από τα ακίνητα που θα πάνε στο ταμείο ακινήτων; Αυτό σημαίνει «άλλα μέσα». Δεν το παραχωρείς, δεν το δίνεις, είναι ελληνικό, κρατιέται στην ελληνική ιδιοκτησία και το χρησιμοποιείς και οργανώνεις τη δική σου περιουσία. Δεν θα ήταν η δική μας επιλογή, αλλά είναι μια επιλογή που μας αναγκάσανε και είναι μια επιλογή που θα μπορούσαμε να τη σκεφτούμε. Περιμένω από τους ανθρώπους που υποτίθεται ότι πιστεύουν στην επιχειρηματικότητα να μου δώσουν πάρα πολλές άλλες ιδέες για το πώς μπορούμε να εκμεταλλευτούμε την ελληνική περιουσία για το καλό του ελληνικού λαού και χωρίς να γίνεται ούτε εκποίηση ούτε ιδιωτικοποίηση, αλλά να μπορεί να κερδίσει η Ελλάδα με αυτό. Θέλω, τέλος, να πω μερικά πράγματα για άλλα ψέματα που ακούσαμε και δυστυχώς από ανθρώπους που δεν το περίμενα από τη Νέα Δημοκρατία, ότι πάλι έχουμε καθυστερήσεις, πάλι δεν είμαστε εντός του προγράμματος. Θέλω να σας πω ότι έχετε διαψευστεί σε όλα αυτά. Μας είπατε ότι το πρόγραμμα είναι «στον αέρα». Εγώ ξέρω ότι είχαμε βάλει στόχο τέλη Σεπτεμβρίου, είχαμε βάλει στόχο να έχουν τελειώσει όλοι στις 25 και σήμερα είναι 27, για να είναι έτοιμα για το Euro Working Group. Δηλαδή, έχουμε μια καθυστέρηση - εξαρτάται πώς θα το μετρήσεις - μιάμιση με δύο ημέρες. Στο EWG, στο Euro Working Group θα συζητηθεί. Πού είναι ότι είμαστε εκτός προγράμματος και έχουμε καθυστερήσει και ότι όλα είναι «στον αέρα»; Γιατί τα λέτε αυτά και συνεχίζετε να τα λέτε σήμερα όταν το βλέπετε μπροστά το νομοσχέδιο, όταν σας έχω πει ότι σχεδόν όλα τα milestones έχουν τελειώσει; Γιατί συνεχίζετε να λέτε ότι η οικονομία βυθίζεται, όταν θα έχουμε τρία συνεχόμενα τρίμηνα με θετικούς ρυθμούς ανάπτυξη; Γιατί δεν βλέπετε ότι ενώ έπρεπε να είμαστε μείον 700 στα έσοδα είμαστε στο συν 300; Και έπρεπε να είμαστε στο μείον 700 ακριβώς γιατί δεν είχαμε ΕΝΦΙΑ τον Αύγουστο, όπως είχαμε υπολογίσει, και τώρα είμαστε πολύ πάνω και άρα δεν θα μπει ο «κόφτης». Γιατί συνεχίζετε να λέτε για τον «κόφτη»; Και γιατί δεν σκέφτεστε γιατί οι δικοί σας Υπουργοί δεν μπόρεσαν να αυξήσουν την εισπραξιμότητα του ΦΠΑ και να είναι πρώτη η Μύκονος, δεύτερη η Ρόδος και τρίτη η Σαντορίνη; Ποια άλλη κυβέρνηση το κατάφερε αυτό, τουλάχιστον να πληρώνουν όλοι οι Έλληνες τον ΦΠΑ; Για τι ακριβώς μας κατηγορείτε για αυτό και για το ταμείο; Τα παλιά του ΠΑΣΟΚ όταν ο Υπουργός, που ήταν εποπτευόμενος, ή της ΔΕΗ ή του ΟΤΕ έκανε τριακόσιες προσλήψεις και οι διακόσιες πενήντα ήταν από τον νομό του Υπουργού; Για αυτό μας κατηγορείτε; Όταν μας ρωτάει η κυρία Βούλτεψη τι σημαίνει arm's length, που το έκανε, αυτό σημαίνει. Ότι εμείς κάνουμε μια σχέση με τις ΔΕΚΟ και μια σχέση με τη δημόσια διοίκηση που κόβει την παλιά πολιτική.
Άρα, δεν έχετε εποπτεία.
Σας απάντησα, κυρία Βούλτεψη. Αφού δεν ήσασταν εδώ, αφού αργήσατε, μη με διακόπτετε.
Τώρα ήρθα που με ανέφερες.
Άρα, φτιάχνουμε μια σχέση και με τον δημόσιο τομέα και με τις επιχειρήσεις, που δεν είναι το παλιό ρουσφέτι, δεν είναι το παλιό πελατειακό κράτος, αλλά συντονίζεται με τις ανάγκες της οικονομίας, τις πραγματικές προτεραιότητες αυτής της κοινωνίας και με κοινωνική λογοδοσία. Αυτό που θέλατε εσείς - και εσείς και εσείς - να μπορείτε να εποπτεύετε τα Υπουργεία και να βάζετε τους δικούς σας ανθρώπους τελείωσε τώρα. Ευχαριστώ πολύ.
Ευχαριστώ, κύριε Υπουργέ. Ο Κοινοβουλευτικός Εκπρόσωπος της Νέας Δημοκρατίας κ. Νικόλαος Δένδιας έχει τον λόγο.
Σας ευχαριστώ, κύριε Πρόεδρε. Κυρίες και κύριοι συνάδελφοι, όταν ακούει κανείς τον Υπουργό Οικονομικών, τον κ. Τσακαλώτο, με αυτή τη νεανική ζέση και την ορμή πραγματικά νιώθει την αντίληψη του παράλληλου σύμπαντος. Δηλαδή, ακούγοντας τον Υπουργό τώρα, εάν ερχόταν κάποιος που δεν ήξερε τίποτα από την Ελλάδα ποτέ και έμπαινε σήμερα σ' αυτή την Αίθουσα και το μόνο πράγμα που είχε ακούσει ήταν ο Υπουργός Οικονομικών, φαντάζομαι ότι θα είχε την τάση να μας πει να του ζητήσουμε συγγνώμη αμέσως μετά, διότι κατηγορούμε αδίκως μια Κυβέρνηση η οποία όλα τα κάνει στην ώρα τους, με απόλυτο χρονικό προσδιορισμό και ότι εκ κακοπιστίας η Αντιπολίτευση δεν συνομολογεί το αυτονόητο. Κύριε Υπουργέ, παρ' ότι κατ'αρχήν δεν σας αφορά, να ξεκινήσουμε από το πρώτο άρθρο αυτού του νομοθετήματος που αφορά τα ασφαλιστικά; Αυτό που γίνεται σήμερα έχει δυο απαράδεκτες εκφάνσεις. Η πρώτη απαράδεκτη έκφανση είναι βαθύτατα θεσμική και υποδηλώνει τη θεσμική υποδούλωση του ελληνικού Κοινοβουλίου σε εξωελληνικούς παράγοντες, όποιοι και αν είναι αυτοί. Το να ψηφίζεται διάταξη από το ελληνικό Κοινοβούλιο και τέσσερις μήνες μετά η ίδια κυβερνητική Πλειοψηφία να προστρέχει εις τη διαφορετική ψήφιση, που αναιρεί την προηγούμενη, αυτό, κυρίες και κύριοι συνάδελφοι, και χωρίς αιτιολόγηση αποτελεί απόλυτη θεσμική εκτροπή. Είναι κατανοητό αυτό, κύριε Υπουργέ, ή δεν είναι κατανοητό; Ή δεν ξέρατε τι κάνατε τότε ή δεν ξέρετε τι κάνετε τώρα ή δεν ξέρετε τι κάνετε ούτε τότε ούτε τώρα ως Κυβέρνηση. Αυτή είναι η αλήθεια! Επί της ουσίας δε, πέφτει και το τελευταίο φύλλο συκής - για να χρησιμοποιήσω προηγούμενη δική σας έκφραση - στο ασφαλιστικό νομοθέτημα, στον ν.4387/2016 και στις διατάξεις του ν.4389/2016, τα τελευταία φύλλα προστασίας των αδύναμων, για τα οποία τότε, κυρίες και κύριοι συνάδελφοι, εκαυχάτο ο Υπουργός, ο κ. Κατρούγκαλος. Καταθέτω τα Πρακτικά της συζήτησης του ν.4387/2016. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σήμερα τα παίρνετε όλα πίσω. Τι να σας πω; Δεν αντιλαμβάνεστε, πέραν του θεσμικού, και το τεράστιο πρόβλημα που έχετε δημιουργήσει στην ελληνική οικονομία και με τα φορολογικά βάρη και με τις ασφαλιστικές εισφορές. Ένας μηχανικός, ο οποίος βγάζει 7.000 ευρώ, το 2017 θα πληρώσει το 80% του εισοδήματός του σε φόρους και ασφαλιστικές εισφορές. Ένας δικηγόρος, ο οποίος θα βγάλει 40.000 ευρώ, εάν βάλουμε και προκαταβολή φόρου, θα πληρώσει το 82% των 40.000 ευρώ. Υπάρχει πιθανότητα στον πλανήτη να υπάρξει υπ' αυτές τις παραμέτρους οικονομική ανάπτυξη; Και εδώ οφείλω να σας πω, για να έχουμε ξεκαθαρισμένους λογαριασμούς, ότι εμείς στη Νέα Δημοκρατία ούτε αντιμνημονιακοί είμαστε ούτε οτιδήποτε πρεσβεύουμε εναντίον της Ευρώπης. Το γεγονός, όμως, ότι η τρόικα τα συνομολογεί αυτά τα πράγματα δημιουργεί τεράστιες και δικές της ευθύνες, διότι είναι προφανές ότι αυτός ο λογαριασμός, κυρίες και κύριοι συνάδελφοι, δεν βγαίνει και οι Ευρωπαίοι, όπως και εσείς, το ξέρετε ότι δεν βγαίνει. Παρατείνεται, απλώς, η αγωνία του ελληνικού λαού και μια αδιέξοδη κατεύθυνση. Με τέτοιους φορολογικούς συντελεστές, με τέτοιες ασφαλιστικές εισφορές, δεν υπάρχει καμμία πιθανότητα σε καμμία χώρα στον πλανήτη να έρθει η οικονομική ανάπτυξη. Αυτή είναι η αλήθεια και το ξέρουν όλοι. Κυρίες και κύριοι συνάδελφοι, εδώ με αυτές τις διατάξεις και τα φορολογικά - ξαναλέω - επιφέρετε μια βίαιη μεταβολή όχι στην ελληνική οικονομία μόνο, αλλά και στην ελληνική κοινωνία. Χιλιάδες επαγγελματίες, ο κορμός της αστικής τάξης της χώρας, θα βρεθούν εκτός αγοράς με τα μέτρα σας για το 2017. Αυτά τα μέτρα, τα οποία έχετε ψηφίσει, τα φορολογικά και τα ασφαλιστικά, είναι παντελώς ανεφάρμοστα και απαράδεκτα. Θα αποτελέσουν καταστροφή όχι μόνο για την οικονομία, αλλά για τον ελληνικό κοινωνικό ιστό. Θα αφανίσετε στο σύνολό της την αστική τάξη της χώρας. Εάν αυτό υποκρύπτεται πίσω από τις προθέσεις, είναι το μόνο το οποίο θα μπορούσε να δικαιολογήσει διατάξεις σαν αυτή που φέρνετε στο άρθρο 1 του νομοσχεδίου. Πάμε λίγο παρακάτω, στα θέματα της ενέργειας. Ξέρετε, εδώ υπάρχει διγλωσσία, προχειρότητα και τελικά οδηγούμαστε σε κάτι το οποίο είναι παντελώς ακατανόητο. Εμείς δεν καταλαβαίνουμε. Ποιος είναι ο σχεδιασμός της Κυβέρνησης στα ενεργειακά; Τι θέλει τελικά η Κυβέρνηση στα ενεργειακά; Το 17% της ΔΕΗ και το 49% του ΑΔΜΗΕ έχει ενταχθεί στο επιχειρησιακό πρόγραμμα αξιοποίησης του ΤΑΙΠΕΔ. Φαντάζομαι ότι αυτό δεν αμφισβητείται. Σας καταθέτω το σχετικό έγγραφο. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αυτό προβλέπεται και στο τρίτο μνημόνιο, δηλαδή στον ν.4336/15 στη σελίδα 1029 που αναφέρεται ρητά η ιδιωτικοποίηση και της ΔΕΗ και του ΑΔΜΗΕ. Σας το καταθέτω για τα Πρακτικά. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπορείτε να μας πείτε τι ακριβώς σημαίνει αυτό; Θα μου πείτε «ήταν το 2015, έχουμε αλλάξει άποψη». Ωραία, σας καταθέτω και τον ν.4389/16 που στη σελίδα 76 τα επαναλαμβάνει αυτά. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μπορείτε να μας πείτε, εν πάση περιπτώσει, τι έχετε σκοπό να κάνετε, για να ξέρουμε; Γιατί, αν αντιλαμβάνομαι καλά, υπάρχουν δύο απόψεις, μία του Υπουργού και μία της Κυβέρνησης και της κυβερνητικής πλειοψηφίας και από τίποτε δεν προκύπτει ποια είναι η κυβερνητική κατεύθυνση. Και από πάνω εγκαλείται η Νέα Δημοκρατία. Διότι όταν η Κυβέρνηση και η κυβερνητική Πλειοψηφία δεν ξέρουν τι κάνουν, έχουν μία μόνη διέξοδο: να δαιμονοποιούν την Αξιωματική Αντιπολίτευση και να επιρρίπτουν εκεί τις ευθύνες. Δεν αντιλαμβανόμαστε γιατί. Έρχομαι λίγο στα θέματα του υπερταμείου και της ΕΔΗΣ. Για να είμαστε, κυρίες και κύριοι συνάδελφοι, εδώ συνεννοημένοι, ξαναλέω: Εμείς δεν είμαστε ούτε αντιμνημονιακοί ούτε εναντίον των Ευρωπαίων εταίρων μας. Όμως, σας παρακαλώ, ασχοληθείτε και διαβάστε όλες τις συνθήκες που υπέγραψαν ηττημένες χώρες στην παγκόσμια ιστορία. Δεν θα βρείτε ούτε μία που να της υπεβλήθη τέτοια υποχρέωση, η μεταβίβαση του συνόλου της περιουσίας της σε ταμείο, στο οποίο ο ξένος να παράγων έχει απολύτως αποφασιστική αρμοδιότητα και θα σας πω τι αρμοδιότητα έχει, γιατί ελέχθηκαν αρκετά για τον μέτοχο. Και αν δεν θέλετε να ψάξετε πολύ, ψάξτε τη Συνθήκη των Βερσαλλιών που επεβλήθη στη Γερμανία και οδήγησε στον Β΄ Παγκόσμιο Πόλεμο. Εσείς αυτό συνομολογήσατε.
«Το σύνολο» που λέτε από πού βγαίνει;
Μισό λεπτό. Ελέχθη προηγουμένως εδώ περί του ρόλου του μετόχου, που είναι το ελληνικό δημόσιο. Να συνεννοηθούμε, λοιπόν. Σε μία νορμάλ ανώνυμη εταιρεία, κυρίες και κύριοι συνάδελφοι, πράγματι η συνέλευση των μετόχων - ο ένας μέτοχος σε αυτή την περίπτωση - σε μεγάλο βαθμό κάνει κουμάντο. Γιατί κάνει κουμάντο; Διότι εκλέγει το διοικητικό συμβούλιο και, διά του διοικητικού συμβουλίου που εξέλεξε, ασκεί τη διοίκηση αυτής της εταιρείας. Εδώ τι συμβαίνει; Εάν διαβάσετε εδώ, κάνετε κάτι διαφορετικό. Στο άρθρο 91 του οικείου νόμου υπάρχει και ένα άλλο όργανο, το Εποπτικό Συμβούλιο, το οποίο Εποπτικό Συμβούλιο αποτελείται από πέντε μέλη, που διορίζονται από τη Γενική Συνέλευση, αλλά πώς; Τρία μέλη επιλέγονται από τον μοναδικό μέτοχο. Ποιος είναι ο μοναδικός μέτοχος; Το ελληνικό δημόσιο. Όμως - προσέξτε τι λέει πιο κάτω - κατόπιν σύμφωνης γνώμης της Ευρωπαϊκής Επιτροπής - αλλά στην πράξη από την Ευρωπαϊκή Επιτροπή - και τα άλλα δύο μέλη κατευθείαν από την Ευρωπαϊκή Επιτροπή. Άρα, και τα πέντε μέλη του Εποπτικού Συμβουλίου είναι της εμπιστοσύνης της Ευρωπαϊκής Επιτροπής, όχι του μετόχου του ελληνικού δημοσίου. Και θα μου πείτε «Εποπτικό Συμβούλιο είναι, τι πειράζει;». Γυρίστε λίγο πίσω τον νόμο, αν θέλετε, στη σελίδα 114 και κοιτάξτε τις αρμοδιότητες του Εποπτικού Συμβουλίου. Θα δείτε ότι ενώ στις νορμάλ εταιρείες το διοικητικό συμβούλιο ορίζεται από τον μέτοχο, εδώ, κύριε Υπουργέ - και εσείς το ξέρετε, διότι το έχετε διαπραγματευθεί - το διοικητικό συμβούλιο ορίζεται από το Εποπτικό Συμβούλιο. Άρα, το Διοικητικό Συμβούλιο ορίζεται από την Ευρωπαϊκή Επιτροπή. Άρα, κουμάντο κάνει η Ευρωπαϊκή Επιτροπή. Ναι ή όχι; Προφανώς, ναι. Και να σας πω και κάτι άλλο; Επειδή δεν εμπιστεύεται το Εποπτικό Συμβούλιο ούτε καν το Διοικητικό Συμβούλιο που θα ορίσει, έχει βάλει και μία ακόμη πιο πονηρή διάταξη μέσα. Στην παράγραφο 1β λέει ότι το Εποπτικό Συμβούλιο είναι το μόνο το οποίο μπορεί να προσυπογράψει επαναμεταβίβαση περιουσιακού στοιχείου στο ελληνικό δημόσιο. Το ακούσατε αυτό; Δηλαδή, κλειδώνει τα περιουσιακά στοιχεία που έχουν μεταβιβαστεί και μόνο με τη σύμφωνη γνώμη της Ευρωπαϊκής Επιτροπής μπορούν τα περιουσιακά στοιχεία να επανέλθουν στο ελληνικό δημόσιο. Αυτά, κυρίες και κύριοι συνάδελφοι, διαπραγματευθήκατε και αυτά ψηφίσατε. Και αν καλώς τα ψηφίσατε και ξέρετε τι ψηφίσατε, ελάτε εδώ να τα υποστηρίξετε. Όμως, μη μας λέτε άλλα αντί άλλων, περί υπερήφανης διαπραγμάτευσης, περί κυριαρχίας της χώρας, κ.λπ.. Έχετε συνομολογήσει την πλήρη κατάλυση οιουδήποτε στοιχείου κυριαρχίας σε αυτά τα περιουσιακά στοιχεία, ναι ή όχι; Ναι, είναι η μόνη απάντηση όσο και αν προσπαθεί ο Υπουργός. Σέβομαι την προσπάθεια, μου τον καθιστά συμπαθή, αλλά αυτά είναι γραμμένα και τα καταθέτω στα Πρακτικά, γιατί είναι κείμενα νόμων, τα οποία έχετε ψηφίσει. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πέραν αυτού δε, όσον αφορά την ΕΔΗΣ, ο άλλος παρακαθήμενος Υπουργός, χαλαρός κατά τη διάταξη αυτή τη στιγμή, μας είπε ότι ανήκει στο ελληνικό δημόσιο και δεν υπάρχει κανένα πρόβλημα. Κατ' αρχάς, και η ΕΔΗΣ διοικείται από την διοίκηση του Υπερταμείου, διότι αυτό είναι από πάνω και άρα ό,τι είπα ισχύει και για την ΕΔΗΣ. Όμως, για την τάξη του πράγματος και για να διαβάζουμε και κάτι, σας διαβάζω επί λέξει τι έχετε ψηφίσει για την ΕΔΗΣ στο ν.4389/2016, σελίδα 111: Η εταιρία, η ΕΔΗΣ, η Εταιρεία Δημοσίων Συμμετοχών δεν ανήκει στον δημόσιο ή ευρύτερο δημόσιο τομέα. Και αυτό το έχετε ψηφίσει εσείς. Για να είμαστε συνεννοημένοι και να μη μας λέτε άλλα αντί άλλων εδώ. Το καταθέτω και αυτό στα Πρακτικά. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πέραν αυτού, μας είπε προηγουμένως ο κ. Τσακαλώτος ότι η Εταιρεία Δημοσίων Συμμετοχών δεν έχει στόχο την αποκρατικοποίηση των περιουσιακών στοιχείων του δημοσίου. Δεν το αμφισβητεί, είναι παρών. Δεν ήξερα αν θα είναι παρών και γι' αυτό έφερα και καταθέτω στα Πρακτικά το τι είπε στην επιτροπή της Βουλής. [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Νόμος 4336/2015, σελίδα 1030. Σας την διαβάζω, διότι εδώ έχουμε καταλήξει, ξέρετε, διά της αναγνώσεως η μάθηση. Το ότι τα ψηφίσατε δεν σημαίνει ότι τα έχετε καταστήσει κτήμα σας. Προφανώς, νομίζατε ότι ψηφίζατε άλλα πράγματα. Αναφέρομαι στη σελίδα 1030 και σας παραπέμπω εκεί: «Πρωταρχικός στόχος του Ταμείου είναι να διαχειρίζεται ελληνικά περιουσιακά στοιχεία σημαντικής αξίας» - καλά μέχρι εδώ - «και να προστατεύει και να δημιουργεί και εν τέλει να μεγιστοποιεί την αξία τους» - μέχρι εδώ καλά, όμως, ακούστε παραπέρα - «την οποία θα ρευστοποιεί με ιδιωτικοποιήσεις και άλλα μέσα», αυτό που λέει ο Υπουργός. Θα ρευστοποιεί, άρα…
«Ή άλλα μέσα». Άρα, δεν είναι για ιδιωτικοποίηση.
Άρα, τα άλλα μέσα δεν είναι προς ιδιωτικοποίηση, αλλά είναι προς ρευστοποίηση, δηλαδή προς πούλημα. Καταλάβατε; Το καταθέτω στα Πρακτικά.
Άρα, λέτε να μην κάνουμε ούτε μία ιδιωτικοποίηση.
Μισό λεπτό, κύριε Υπουργέ. Μη με διακόπτετε συνέχεια. Δεν υπάρχει, κυρίες και κύριοι συνάδελφοι, τίποτε δυσνόητο σε αυτό που είπα. Έχετε επιλέξει δύο μόνον επιλογές. Ή τη ρευστοποίηση, δηλαδή το άμεσο…
Πώς αλλιώς θα αυξηθεί η αξία;
Με συγχωρείτε, κύριε Πρόεδρε, αλλά έτυχα τριών - τεσσάρων διακοπών. Θα με διακόψει ο Πρόεδρος…
Κύριε Υπουργέ, ξέρετε, δεν σας ακούνε οι συνάδελφοι και έτσι δεν παρακολουθούν με ενδιαφέρον τον διάλογο, γιατί δεν ακούγεστε.
Έχω μια ερώτηση…
Θα σας απαντήσω και στην ερώτηση και μπορείτε να μου απαντήσετε και εσείς μετά. Κυρίες και κύριοι συνάδελφοι, επιλέξατε δύο επιλογές. Αυτές έχετε. Είτε τη ρευστοποίηση είτε την ιδιωτικοποίηση. Αυτό επιλέγατε. Σας αρέσει; Δεν σας αρέσει; Αυτά επιλέξατε. Εμείς δεν έχουμε κάτι εναντίον των ιδιωτικοποιήσεων, αλλά μη μας παριστάνετε ότι δεν αποφασίσατε εσείς ιδιωτικοποιήσεις. Αποφασίσατε και τη ρευστοποίηση. Διότι ο Υπουργός υπήρξε πονηρός. Οχυρώνεται πίσω από τα μη ελληνικά ή εν πάση περιπτώσει, την περιορισμένη γνώση τους, όπως προφασίζεται - γιατί είμαι βέβαιος ότι καταλαβαίνει πάρα πολύ καλά - για να μην επαναλάβει τη λέξη «ρευστοποίηση» που είναι πριν. Σας παρακαλώ, κοιτάξτε στα Πρακτικά την τοποθέτησή του χθες και σήμερα. Η λέξη «ρευστοποίηση» δεν υπάρχει πουθενά. Δεν την είπε ποτέ. Ξεκινά τις φράσεις από εκεί και πέρα. Κάνετε δε και κάτι ακόμη πονηρότερο, αν μου επιτρέπετε. Και παίρνω εδώ την νομοτεχνική βελτίωση την οποία φέρατε για την αλλαγή του νόμου. Κύριε Υπουργέ, ειλικρινά σας το λέω - και αυτό σας το λέω ως νομικός - πάρτε πίσω αυτή την νομοτεχνική βελτίωση και πάρτε πίσω αυτό εδώ. Αυτό είναι ντροπή. Ξέρετε τι γράφετε εδώ; Δεν είστε δικηγόρος, αλλά γράφετε όχι απλώς το αυτονόητο, αλλά το αυτονόητο που γελοιοποιεί αυτόν που το υπογράφει. Και λυπάμαι να σας πω ότι το υπογράφετε εσείς. Γράφει: «Στην αρχή της παραγράφου 3 προστίθεται η φράση «με την επιφύλαξη των περιορισμών». Ποιων περιορισμών νομίζετε; Αυτών που προκύπτουν από το Σύνταγμα; Φέρνετε διάταξη νόμου και επιφυλάσσεστε του Συντάγματος ωσάν να υπάρχει νόμος στην Ελληνική Δημοκρατία που δεν επιφυλάσσεται των διατάξεων του Συντάγματος και των δικαστικών αποφάσεων. Τι είναι αυτά που λέτε, κυρίες και κύριοι συνάδελφοι; Ποιον κοροϊδεύετε; Γιατί μας περάσατε; Για μάου - μάου; Επιφυλάσσεστε του Συντάγματος της Ελληνικής Δημοκρατίας; Σοβαρά το λέτε; Δηλαδή, θα μπορούσε, εάν δεν το είχατε περάσει αυτό, να μην ισχύει το Σύνταγμα της Ελληνικής Δημοκρατίας; Αυτό το πράγμα το λέτε νομοθετικό έργο; Τι είναι αυτά τα πράγματα; Πού υπάρχει το όριο της κοινοβουλευτικής αιδούς; Ποιον προσπαθείτε να κοροϊδέψετε στα καφενεία των χωριών με τέτοιου είδους διατάξεις; Κυρίες και κύριοι συνάδελφοι, ο κύριος Υπουργός Οικονομικών έκανε μια πάρα πολύ ωραία τοποθέτηση. Την έχω κρατήσει από τα Πρακτικά της Ολομέλειας της Βουλής. Έχω πάρει τα Πρακτικά, γιατί δεν ήξερα αν θα είναι εδώ. Είπε το εξής απίστευτο: «Αυτό που θέλω να σας πω…», είπε απευθυνόμενος στο Σώμα, «…είναι ότι ιστορικά η Αριστερά στην Ευρώπη πάντα πήγαινε καλά, όχι όταν τα πράγματα χειροτέρευαν στον οικονομικό τομέα, αλλά όταν άρχιζε ο οικονομικός κύκλος να ανεβαίνει». Όταν, δηλαδή, είχαμε λεφτά, τότε η Αριστερά τα πήγαινε καλά. Όταν ζόριζαν τα πράγματα, η Αριστερά δεν ήξερε τι να κάνει. [[Χειροκροτήματα από την πτέρυγα της Νέας Δημοκρατίας]] [[Στο σημείο αυτό ο Βουλευτής κ. Νικόλαος Δένδιας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έτσι ξέρουμε όλοι, κυρίες και κύριοι συνάδελφοι. Να σας πω κάτι…
Θα είναι και το τελευταίο, κύριε συνάδελφε.
Τελειώνω, κύριε Πρόεδρε. Ακούστε να σας πω κάτι, για να είμαστε συνεννοημένοι, διότι παρατηρούμε τα μηνύματα των καιρών. Πρώτον, είναι φανερό ότι η άσκηση δεν σας βγαίνει με κανένα τρόπο, επειδή είστε σε πλήρη αποδρομή. Η δε υπόθεση Καλογρίτσα σας προσέθεσε το χειρότερο απ' όλα. Ποιο είναι το χειρότερο απ' όλα; Σας γελοιοποίησε. Το τραγικό για μία Κυβέρνηση δεν είναι να τη βρίζουν, αλλά να γελάνε μαζί της. Και αυτή τη στιγμή, η ελληνική κοινωνία μετά την υπόθεση Καλογρίτσα - θα το δείτε και στις μετρήσεις σας - γελάει με την Κυβέρνηση.
Ενώ με εσάς που ταυτιστήκατε με τους καναλάρχες δεν γελάει;
Πάμε τώρα παραπίσω. Τι κάνετε; Θα σας πω τι κάνετε. Ξεκινάτε να στήνετε το πιθανό παραμύθι των εκλογών, εάν δεν σας βγει η υποτιθέμενη διαπραγμάτευση του χρέους. Ξεκινάτε, λοιπόν, έναν δήθεν αγώνα κατά της διαπλοκής που δεν υπάρχει…
Δεν υπάρχει διαπλοκή;
Δεν υπάρχει τέτοιο πράγμα. Δεν κάνετε τίποτα εναντίον της διαπλοκής. Μακάρι να κάνατε. Δεν κάνετε τίποτα εναντίον της διαπλοκής. Δεύτερον - να σας πω την αλήθεια, στην αρχή δεν σας περνούσα τόσο αφελείς να το κάνετε αυτό - ξεκινάτε τη μάχη εναντίον της εκκλησίας. Εκεί, αρχίσαμε να σας μυριζόμαστε. Αρχίζουμε, λοιπόν, και λέμε: Στήνετε τους «δράκους». Ετοιμάζεστε να μας πείτε φαίνεται, εάν δεν σας βγει καθόλου, και κάποιο παραμύθι για το χρέος. Σας παρακαλώ το εξής και σας το λέω πάλι: Είχατε την ευκαιρία και τη χάσατε με τον χειρότερο τρόπο. Κρίμα για εσάς. Κρίμα και για τη χώρα. Εν πάση περιπτώσει, λίγη σοβαρότητα και λίγη αξιοπρέπεια τώρα στα στερνά σας. Ευχαριστώ πολύ.
Ευχαριστώ, κύριε Δένδια.
Κύριε Πρόεδρε, θα ήθελα τον λόγο για δύο λεπτά.
Κύριε Υπουργέ, έχετε τον λόγο για δύο λεπτά.
Κύριε Δένδια, χωρίς φωνές θέλω να σας πω τα εξής: Πρώτον, δεν έχετε εξηγήσει πού λέει ότι το σύνολο της ελληνικής περιουσίας πάει στο ταμείο. Αυτό δεν υπάρχει πουθενά. Επειδή σας εκτιμώ, όπως με εκτιμάτε κι εσείς, όπως έχετε πει πολλές φορές, να μην λέτε κάτι που δεν υπάρχει πουθενά στον νόμο ούτε σε αυτόν ούτε στον προηγούμενο. Δεν υπάρχει πουθενά ότι το σύνολο της δημόσιας περιουσίας πρέπει να πάει σε αυτόν τον νόμο.
Υπάρχει κάτι που δεν είπατε;
Πάρα πολλά. Όπως εξηγήσαμε για παράδειγμα για τα σχολεία, τα νοσοκομεία και χιλιάδες άλλα πράγματα. Εμείς θα αποφασίσουμε. Και να ξέρετε ότι για τη δεύτερη αξιολόγηση… Τώρα θα πάρω λίγο περισσότερο χρόνο…
Ναι, αλλά ξέρετε, κύριε Υπουργέ, έχω κι εγώ υποχρέωση να υπερασπιστώ τους συναδέλφους.
Τελειώνω, τελειώνω.
Μία σκέψη να ολοκληρώσει ο άνθρωπος. Ο άλλος έχει πει τόσα!
Σε τι διαμαρτύρεστε, κύριε Μαντά; Έχω κι εγώ υποχρέωση να υπερασπιστώ τους συναδέλφους, που δεν είναι ούτε Κοινοβουλευτικοί Εκπρόσωποι ούτε Υπουργοί ούτε ειδικοί αγορητές και περιμένουν υπομονετικά να πάρουν τον λόγο. Παρακαλώ. Συνεχίστε, κύριε Υπουργέ.
Σπανιότατα μιλάω περισσότερο από τον χρόνο μου. Δεύτερον, είπατε μια πονηριά, επειδή είπατε και αυτήν τη λέξη. Είπατε ότι δεν λέμε ότι πρέπει να γίνει ή με ρευστοποίηση ή με ιδιωτικοποίηση. Δεν είναι σωστό αυτό. Αυτό που λέμε είναι ότι η ρευστοποίηση, η αύξηση της αξίας θα γίνει ή με ιδιωτικοποίηση ή με άλλα μέσα. Πώς αλλιώς καταλαβαίνετε εσείς, ως δεξιός άνθρωπος που θέλει να αυξήσει την αξία, ότι μπορεί να γίνει. Δύο τρόπους έχει για να αυξήσει το τ6αμείο την αξία: Μέσω ρευστοποίησης. Και αυτή η ρευστοποίηση μπορεί να γίνει ή με ιδιωτικοποιήσεις ή με άλλα μέσα. Εγώ σας είπα διάφορους τρόπους, πιο πολλούς εχθές παρά σήμερα, που μπορεί να γίνει με άλλα μέσα. Τρίτον, δεν υπάρχει άλλος τρόπος. Άρα, αυτά ας τα συμφωνήσουμε. Μην λέτε πράγματα που δεν ισχύουν, για να μπορούμε να συνεχίσουμε. Δεν πάει το σύνολο. Δεν είμαστε αναγκασμένοι να το ιδιωτικοποιήσουμε όλο. Μπορούμε κάλλιστα να κάνουμε άλλα μέσα και νομίζω ότι αυτό είναι μια μεγάλη νίκη. Αν έχετε ιδέες για το πώς να μην ιδιωτικοποιήσουμε κι άλλα, να μας πείτε. Ένα τελευταίο: Εσείς που είπατε για την ΕΥΑΘ και για την ΕΥΔΑΠ λέτε τώρα ότι όσο είσαστε εσείς ποτέ δεν θα ιδιωτικοποιηθούν αυτά; Λέτε ότι η ΔΕΗ δεν θα ιδιωτικοποιηθεί; Απαντήστε. Σας προκάλεσε ο κ. Σκουρλέτης και απάντηση δεν άκουσα. [[Χειροκροτήματα από την πτέρυγα του ΣΥΡΙΖΑ]] Τι δεσμεύσεις έχετε εσείς; Ποια από αυτά που είναι στο ταμείο εσείς δεν θα θέλατε να είναι ιδιωτικοποιημένα; Πείτε μας, τέλος πάντων.
Κύριε Πρόεδρε, μισό λεπτό.
Κύριε Δένδια, θέλετε να απαντήσετε; Η απάντηση μπορεί να είναι μονολεκτική.
Κύριε Υπουργέ, όσον αφορά το θέμα της ΔΕΗ και των χειρισμών που έγιναν, σας απάντησε ο εισηγητής μας, ο κ. Βαρβιτσιώτης, το πρωί και για τη ζημιά την οποία δημιουργήσατε εις βάρος του ελληνικού δημοσίου μην πηγαίνοντας στο 17% κ.λπ.. Μην τα επαναλάβω. Δεν έχω χρόνο. Όσον αφορά το σύνολο της περιουσίας, θα σας απαντήσω ευθέως. Το ΤΑΙΠΕΔ, η ΕΔΗΣ και το ΕΤΑΔ, όλα πάνε στο υπερταμείο. Εάν αυτό, κατά την άποψή σας, δεν αποτελεί το σύνολο σχεδόν της ελληνικής περιουσίας του δημοσίου, αυτό αφορά εσάς. Εάν εσείς νιώθετε ήσυχος με αυτά, καλώς. Εγώ λέω και κάτι άλλο. Είναι το πρόβλημα βαθύτατα θεσμικό, κυρίες και κύριοι συνάδελφοι. Ποιο είναι αυτό; Θέλετε να μην είναι το 100% και να είναι το 80%, το 78%; Όλο αυτό έχει περάσει υπό ξένο έλεγχο και σας το εξήγησα προηγουμένως αναλυτικά. Αυτό έγινε επί των δικών σας ημερών και επί της δικής σας Κυβερνήσεως. Ποια ιδιωτικοποίηση, κύριοι; Θέσατε το σύνολο υπό τον έλεγχο της Ευρωπαϊκής Επιτροπής. Θέσατε τη χώρα υπό επιτροπεία. Θέλετε να μας πείτε την αλήθεια, να δούμε τι κάνουμε από εδώ και πέρα; Ή θέλετε να συνεχίσουμε τις προφάσεις της Αριστεράς με τον «μπαμπούλα» της δήθεν ιδιωτικοποίησης; Διότι αυτό που λέτε, κύριε Υπουργέ, δεν έχει την παραμικρή αξία.
Ευχαριστώ, κύριε Δένδια.
Κύριε Πρόεδρε, μπορώ να κάνω μια ερώτηση;
Είστε ειδικός αγορητής και επειδή ζητάτε τον λόγο, είμαι υποχρεωμένος να σας τον δώσω. Εδώ και είκοσι λεπτά προσπαθώ να δώσω τον λόγο στον κ. Δήμα και δεν τα έχω καταφέρει ακόμα.
Μία ερώτηση μισού λεπτού θα κάνω. Κύριε Πρόεδρε, επειδή ως εισηγητής, όπως και όλοι οι υπόλοιποι εισηγητές, δεν τοποθετηθήκαμε επί των τροπολογιών και νομοθετικών βελτιώσεων και επειδή αυτή που κατατέθηκε από τον κ. Τσακαλώτο και αφορά στην ΕΥΔΑΠ και στην ΕΥΑΘ υποκρύπτει σκανδαλώδη πρόβλεψη, σας ζητώ ως Προεδρείο να μου δώσετε τον λόγο, όποτε εσείς το κρίνετε, τουλάχιστον για δύο με τρία λεπτά, προκειμένου να τοποθετηθούμε και επί των τροπολογιών, που δεν προλάβαμε να τοποθετηθούμε.
Σύμφωνοι, κύριε Μανιάτη. Αφήστε να μιλήσουν τρεις - τέσσερις συνάδελφοι. Πρέπει στοιχειωδώς να μιλήσουν και ομιλητές από την Αίθουσα λίγο.
Δεν έχω πρόβλημα. Πάντως, δεν μπορεί να ψηφιστεί αυτό το πράγμα χωρίς να το συζητήσουμε.
Ευχαριστώ. Μετά από τρεις συναδέλφους θα πάρετε τον λόγο. Ο κ. Χρίστος Δήμας από τη Νέα Δημοκρατία έχει τον λόγο.
Ευχαριστώ, κύριε Πρόεδρε. Κύριε Υπουργέ των Οικονομικών, άκουσα με πολύ μεγάλο ενδιαφέρον την τοποθέτησή σας. Θέλω κι εγώ να σχολιάσω δύο πράγματα. Πρώτον, είπατε ότι δεν έχουμε καθυστερήσεις. Να σας υπενθυμίσω ότι σήμερα συζητάμε στο κοινοβούλιο με τη διαδικασία του επείγοντος. Τα προαπαιτούμενα τα γνωρίζετε εδώ και τέσσερις μήνες. Και μιας και είναι και ο Πρόεδρος της Βουλής παρών στην Αίθουσα αυτή τη στιγμή, να σας πω, κύριε Πρόεδρε, ότι ευτελίζεται η κοινοβουλευτική διαδικασία, όταν κατά τη διάρκεια των επιτροπών καλούμε τους φορείς να έρθουν να εκφράσουν την άποψή τους για τα νομοσχέδια και τους καλούμε μία ή δύο ώρες πριν συνεδριάσει η επιτροπή. Αυτό είναι κάτι το οποίο πρέπει να το κοιτάξουμε. Άρα, κύριε Υπουργέ, αν δεν είχατε καθυστερήσει, ούτε εσείς χθες στην επιτροπή θα δικαιολογούσατε τη διαδικασία του επείγοντος με τη δικαιολογία ότι πριν το Euro Working Group πρέπει να έχει περάσει το νομοσχέδιο. Δεύτερο πράγμα, κύριε Υπουργέ, το οποίο τονίσατε: Η Νέα Δημοκρατία πραγματικά εύχεται η χώρα να πετύχει τους στόχους που έχουν τεθεί στον προϋπολογισμό, όμως δεν σας άκουσα να αναφέρετε καθόλου τις ληξιπρόθεσμες οφειλές του δημοσίου προς τους ιδιώτες.Αγγίζουν τα 7 δισεκατομμύρια και η αύξησή τους από τότε που αναλάβατε την εξουσία είναι περίπου στο 80%. Ο κ. Χουλιαράκης έχει δεσμευτεί ότι μέχρι το τέλος του 2016 και τα 7 δισεκατομμύρια θα έχουν αποπληρωθεί. Θα ήθελα μια δική σας τοποθέτηση. Ήμουν παρών στην Επιτροπή Απολογισμού, το είπε ο κ. Χουλιαράκης. Είμαι από αυτούς που διαχρονικά υποστηρίζουν πως το κράτος δεν μπορεί να κάνει τον επιχειρηματία. Πιστεύω στο λιγότερο κράτος και σε ένα δημόσιο, το οποίο πρέπει να είναι πιο αποτελεσματικό και πιο αξιοκρατικό. Πίστευα πως η Αριστερά ήταν συνεπής στην ιδεολογία της και στις αρχές της, ότι ήταν εναντίον των ιδιωτικοποιήσεων. Θυμάμαι από πολύ μικρός την Αριστερά να κουνάει γη και ουρανό, για να μην γίνουν ιδιωτικοποιήσεις σε οποιονδήποτε τομέα. Χθες και σήμερα, όμως, άκουσα τον Υπουργό Οικονομικών, τον κ. Τσακαλώτο, να υπογραμμίζει με πάθος νεοφιλελεύθερου οικονομολόγου, πως το υπερταμείο θα βοηθήσει την αναδιάρθρωση των ΔΕΚΟ και στην καλύτερη αξιοποίηση της δημόσιας περιουσίας. Είμαι αρκετά σίγουρος, κύριε Τσακαλώτο, πως το 2011 στο κίνημα των αγανακτισμένων στην πλατεία Συντάγματος δεν τονίσατε στους χιλιάδες συγκεντρωμένους πως χρειαζόταν η χώρα ένα υπερταμείο, στο οποίο θα έμπαινε χωρίς σχέδιο σχεδόν το σύνολο των ΔΕΚΟ, υποθηκευμένες για ενενήντα εννέα χρόνια και με ξένη διοίκηση. Σήμερα ζούμε αυτό το παράδοξο: Οι Βουλευτές του ΣΥΡΙΖΑ και των ΑΝΕΛ ψηφίζουν το πιο φιλόδοξο πρόγραμμα, εν δυνάμει ιδιωτικοποιήσεων, που έχει ανακοινωθεί στην Ευρώπη. Έβλεπα πιο πριν τον κ. Σπίρτζη. Ίσως θα ήταν πιο έντιμο να κατεβάσετε από τα υπουργικά γραφεία τους πίνακες με τον Άρη Βελουχιώτη και να βάλετε κάποια φωτογραφία της Μάργκαρετ Θάτσερ ή του Τζέφρι Σακς. Έχετε ήδη εντάξει στο υπερταμείο τον ΟΑΣΑ, ΟΣΥ, ΣΤΑΣΥ, ΟΣΕ, ΟΑΚΑ, ΕΛΤΑ και σήμερα ψηφίζετε στην ένταξη και ΕΥΔΑΠ, ΕΥΑΘ, ΚΤΗΡΙΑΚΕΣ ΥΠΟΔΟΜΕΣ, ΕΛΒΟ, ΑΤΤΙΚΟ ΜΕΤΡΟ και ΔΕΗ. Είναι γεγονός πως με την ψήφο σας για την ίδρυση του υπερταμείου γκρεμίζετε όλη την αριστερή ιδεολογία, τα πιστεύω σας και καταργείτε τους αγώνες, που δίνατε στο παρελθόν. Συνεπώς, δεν δικαιολογείστε ούτε στο μέλλον να φέρετε αντίσταση σε ενδεχόμενες ιδιωτικοποιήσεις, που θα υλοποιηθούν από επόμενες κυβερνήσεις.
Τι μας λέτε τώρα;
Αλλιώς κάποιος πιθανότατα κακεντρεχής, να σας κατηγορήσει, κύριοι συνάδελφοι που διαμαρτύρεστε, ότι ψηφίζετε για να κρατήσετε την καρέκλα σας. Αυτά για τις ιδιωτικοποιήσεις. Αντί να δούμε πως θα στηρίξουμε την επιχειρηματικότητα στα μικρά χωριά, ώστε να γεννηθούν νέες θέσεις εργασίας και να προσελκύσουμε εισόδημα, το κράτος βάζει επιπλέον εμπόδια. Αναφέρομαι στη ρύθμιση του ασφαλιστικού που θίγει τους ιδιοκτήτες τουριστικών καταλυμάτων σε χωριά με λιγότερους από δύο χιλιάδες κατοίκους. Πιο συγκεκριμένα, θα κληθούν να πληρώσουν για κύρια ασφάλιση και εισφορές υγείας 26,95%, επί του καθαρού φορολογητέου εισοδήματός τους. Αντιλαμβάνεστε πως είναι μια πολιτική που πλήττει σημαντικά την περιφέρεια και δημιουργεί ζητήματα βιωσιμότητας σε επιχειρήσεις, που είναι σε μικρά χωριά. Η σύγχυση με την οποία νομοθετείτε είναι φανερή. Είναι τρομερό, όμως, με πόση άνεση ξεψηφίζετε διατάξεις που εσείς οι ίδιοι νομοθετήσατε μόλις πριν από λίγους μήνες. Πώς να εξηγήσει κανείς ότι καταργείτε τη διάταξη που επέτρεπε μειωμένες εισφορές για τα πέντε πρώτα χρόνια ασφάλισης για τους ελεύθερους επαγγελματίες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κλείνω, κύριε Πρόεδρε. Αναρωτιέμαι αν υπάρχει έστω ένας τομέας πολιτικής, στον οποίον η Κυβέρνηση μπορεί βάσιμα να υποστηρίξει πως βελτίωσε την κατάσταση σε σχέση με αυτό που παρέλαβε, διότι η κατάσταση της χώρας έχει ως εξής: Η φοροδοτική ικανότητα των πολιτών έχει εξαντληθεί. Πρώτη χρονιά φέτος οι επιχειρήσεις που κλείνουν είναι περισσότερες από τις επιχειρήσεις που ανοίγουν, η ΕΛΣΤΑΤ αναθεωρεί τις προβλέψεις για την ύφεση προς το χειρότερο, βασικές συνιστώσες του ΑΕΠ, όπως η κατανάλωση, οι εξαγωγές και οι επενδύσεις μειώθηκαν το πρώτο εξάμηνο του 2016, οι ληξιπρόθεσμες οφειλές του κράτους έχουν αυξηθεί κατά 70% από τότε που αναλάβατε και σύμφωνα με έρευνα της ΓΣΕΒΕΕ, τέσσερις στις δέκα επιχειρήσεις αντιμετωπίζουν πρόβλημα έγκαιρης καταβολής μισθοδοσίας. Μόλις χθες και ο ΣΕΤΕ έκρουσε τον κώδωνα του κινδύνου, ότι θα έχουμε σημαντικά χαμηλότερα των προσδοκώμενων εσόδων στον τουρισμό. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΔΗΜΗΤΡΙΟΣ ΚΡΕΜΑΣΤΙΝΟΣ]] Κλείνοντας, δυστυχώς, με το λαϊκισμό και τα ψέματα έχετε εγκλωβίσει τη χώρα σε μια άνευ προηγουμένου στασιμοχρεοκοπία. Σας το υπενθύμισε και ο Αντιπρόεδρος της Κομισιόν, κ. Ντομπρόβσκις. Δεν έχετε ούτε σχέδιο για την οικονομία ούτε την ικανότητα να διαχειριστείτε την κατάσταση. Καθήκον δικό μας είναι να αντισταθούμε, να δώσουμε αξιόπιστη και υπεύθυνη εναλλακτική στους Έλληνες πολίτες. Ήδη το κάνουμε ως Αντιπολίτευση. Σύντομα θα το κάνουμε και ως κυβέρνηση. Ευχαριστώ πολύ.
Η κ. Ασημακοπούλου έχει τον λόγο.
Ευχαριστώ, κύριε Πρόεδρε. Με το νομοσχέδιο αυτό, που είναι η ουρά της πρώτης αξιολόγησης, πλέον νομίζω ότι έχουμε ξεπεράσει κάθε όριο. Βέβαια, είχατε ήδη ξεπεράσει το όριο του ψέματος, είχατε ξεπεράσει το όριο του θράσους, είχατε ξεπεράσει το όριο του λαϊκισμού. Σήμερα ξεπερνάμε και ένα νέο όριο. Έχουμε νέο ρεκόρ. Έχουμε ξεπεράσει το όριο της ντροπής. Δεν υπάρχει ντροπή πλέον σε αυτά που κάνουμε, γιατί ό,τι υποσχεθήκατε, ό,τι είπατε, ό,τι τάξατε, ό,τι ψηφίσατε στο παρελθόν, σήμερα έρχεστε εδώ και τι κάνετε; Ξεπερνάτε πάλι τον εαυτό σας. Αφού τα έχετε ψηφίσει όλα αυτά, ξεψηφίζετε σήμερα. Σήμερα ξεψηφίζετε τις ελάχιστες ευνοϊκές διατάξεις, οι οποίες είχαν μείνει στο ασφαλιστικό «λαιμητόμο», που ο θρασύτατος κ. Κατρούγκαλος ονομάζει «ασφαλιστική μεταρρύθμιση» και καταδικάζετε ακόμα περισσότερο τους νέους επαγγελματίες, τους ανθρώπους που ζουν στα χωριά κάτω από δύο χιλιάδες κατοίκους, τους μικρούς ξενοδόχους. Τους καταδικάζετε εκ νέου. Και αυτά βέβαια, τα κάνει ο κ. Κατρούγκαλος. Ποιος; Ο κ. Κατρούγκαλος ο οποίος ήρθε εδώ σήμερα και κάτι μας είπε για αυτά, ο κ. Κατρούγκαλος ο οποίος ήταν αυτός που μας έλεγε για κόκκινες γραμμές, ήταν αυτός που μας έλεγε ότι δεν θα κοπούν οι συντάξεις και σήμερα καταπέφτει και το τελευταίο πράγμα που είχε μείνει όρθιο σε αυτό το νομοσχέδιο, το ασφαλιστικό. Το μόνο πράγμα που έχει μείνει πλέον όρθιο είναι το μαντιλάκι στο πέτο του Υπουργού. Τίποτα άλλο. Γιατί; Γιατί έχετε ξεπεράσει κάθε όριο ντροπής. Θέλετε να παραμείνετε στην εξουσία. Εντάξει, το καταλάβαμε αυτό. Το μόνο πράγμα που κάνετε, λοιπόν, είναι να επικεντρώνεστε διαρκώς στο ποιο είναι το επόμενο ψέμα που μπορεί να πιάσει στον κόσμο, για να δικαιολογήσουμε το προηγούμενο ψέμα το οποίο είχαμε πει. Και η επιτομή αυτής της διαδρομής του λαϊκισμού και του ψέματος είναι βεβαίως το υπερταμείο, η ιστορία με το υπερταμείο. Αυτή είναι καταπληκτική διαδρομή. Ξεκίνησε με το πρώτο ψέμα: «Σκίζουμε τα ρούχα μας. Βγαίνουμε στους δρόμους. Τίποτα δεν θα ιδιωτικοποιηθεί στη βάρδια μας». Τι είπε ο κ. Τσίπρας προεκλογικά; «Εάν είναι να τα κάνω αυτά, δεν θα τα κάνω. Εάν είναι να τα κάνω, να ψηφίσετε τον κ. Σαμαρά». Ψέμα πρώτο. Εντάξει, σας ψήφισε ο κόσμος, σας πίστεψε. Περάσαμε στη φάση της περήφανης διαπραγμάτευσης. Στη φάση της περήφανης διαπραγμάτευσης δεκαεπτά ώρες ο Πρωθυπουργός αγωνιούσε και πάλευε και ήρθε και μας είπε ψέμα νούμερο δύο: «Εντάξει, ο κακός ο Σόιμπλε ήθελε ένα υπερταμείο, αλλά εγώ μας γλύτωσα». Σας ξαναψήφισε ο κόσμος. Πάνε στον εφαρμοστικό νόμο του τρίτου μνημονίου. Έρχεται το Υπερταμείο. Ενενήντα εννέα χρόνια όλα στους ξένους. «Ε, δεν είναι όλα», ψέμα τρίτο. «Δεν είναι όλα. Δεν θα μπουν αυτές οι ΔΕΚΟ». Ερχόμαστε σήμερα. Όλες μέσα οι ΔΕΚΟ. Τώρα; Τώρα τι λέμε στον κόσμο; Εδώ έχει ποικιλία, κυρίες και κύριοι συνάδελφοι,. Έχει το κλασικό: «Εμείς παλεύουμε και αυτό είναι η μάχη που χάσαμε, αλλά, να, δεν χάσαμε τον πόλεμο και πάμε παρακάτω». Αυτό είναι το κλασικό. Έχει το: «Ε, δεν είναι και τόσο κακό οι ιδιωτικοποιήσεις τελικά άμα τις κάνεις σωστά». Αυτό το ψελλίζουν κάποιοι. Και έχει και το καταπληκτικό που μας είπε ο κ. Τσακαλώτος ότι: «Ναι, θα μπουν στο ταμείο, αλλά ξέρετε, δεν θα ιδιωτικοποιηθούν. Κάτι άλλο θα γίνει» ή «Ποιος τις παίρνει στο χάλι που είναι;». Εντάξει τα έχουμε ακούσει όλα τώρα. Βεβαίως, σε ένα πράγμα όλοι λέτε το ίδιο: «Ναι σε όλα». Ναι σε όλα, γιατί θέλετε να κρατήσετε τις καρέκλες σας. Σε αυτό όλοι συμφωνούμε. Γιατί έχετε περάσει πέρα από το όριο της ντροπής. Ψηφίζετε και μετά ξεψηφίζετε. Θα μου πεις: Αφού μπορείτε να ξεψηφίσετε; Ειλικρινά φαντάζομαι ότι υπάρχουν αρκετοί Έλληνες, οι οποίοι σας ψήφισαν στις εκλογές, που θα ήθελαν να έχουν αυτήν την πολυτέλεια και αυτή που έχετε σήμερα, να ξεψηφίσουν, αλλά δεν την έχουν, δυστυχώς. Αυτοί είναι οι Έλληνες στους οποίους εσείς τι είπατε; Είπατε ότι θα τους υπερασπιστείτε. Αυτό τους είπατε. Και σήμερα δυσκολεύεστε να βρείτε ψέματα για να υπερασπιστείτε όλα αυτά, τα οποία τους τάξατε και δεν κάνετε, γιατί κάνετε τα ακριβώς αντίθετα. Είναι ο κ. Σκουρλέτης εδώ σήμερα. Ο κ. Τσακαλώτος χθες έδειξε μια προτίμηση να υπερασπιστεί τις γυναίκες. Έχω να πω σε αυτό ότι ενδεχομένως - και εσείς αν θέλετε, κύριε Σκουρλέτη - να είναι πεδίον δόξης λαμπρόν να υπερασπιστείτε, για παράδειγμα, τον συνάδελφό σας Υπουργό τον κ. Τσιρώνη ή τον συνάδελφό σας Βουλευτή κ. Δημαρά, οι οποίοι το πρωί έλεγαν ότι δεν θα ψηφίσουν και τώρα λένε ότι βεβαίως θα ψηφίσουν. Γιατί αυτοί βεβαίως, δεν είναι γυναίκες που προτιμάτε να υπερασπίζεστε, είναι άντρες. Αλλά είναι επίσης και «κότες» και οι «κότες» χρειάζονται υπεράσπιση. Ή μπορείτε να υπερασπιστείτε και τους Βουλευτές σας οι οποίοι αυτήν τη στιγμή είναι ελάχιστοι στην Αίθουσα, που σαν γατούλες και αυτοί θα ψηφίσουν ή θα ξεψηφίσουν ή θα κάνουν ό,τι άλλο απαιτείται. Διότι το μόνο που σας ενδιαφέρει ουσιαστικά να υπερασπιστείτε είναι τις καρέκλες σας. Ευχαριστώ πολύ.
Και εγώ ευχαριστώ, κυρία Ασημακοπούλου. Τον λόγο έχει ο κ. Παπαθεοδώρου για πέντε λεπτά.
Ευχαριστώ πολύ. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κύριε Πρόεδρε, κυρίες και κύριοι συνάδελφοι, κύριε Υπουργέ, ο κ. Τσακαλώτος έφυγε αλλά θα ξεκινήσω από την τροπολογία, γιατί πιστεύω ότι πράγματι θα πρέπει να αποσυρθεί για δύο πολύ σημαντικούς λόγους. Πρώτον, τροπολογία με επιφύλαξη του Συντάγματος για οποιονδήποτε νόμο και τις δικαστικές αποφάσεις όπως καταλαβαίνετε είναι αστεία. Το αστείο, όμως, συνεχίζεται στην αιτιολογική έκθεση, κυρίες και κύριοι συνάδελφοι. Στην αιτιολογική έκθεση λέμε ότι προστίθεται εδάφιο σύμφωνα με το οποίο σκοπός της εταιρείας του δημοσίου κυρίες και κύριοι είναι η συλλογική αξιοποίηση των περιουσιακών στοιχείων του δημοσίου. Η «συλλογική». Νομίζω ότι ο κύριος Υπουργός εδώ ήθελε να πει «συνολική». Συλλογική είναι, όταν πηγαίνουμε όλοι μαζί να αξιοποιήσουμε κάτι. Και από ό,τι καταλαβαίνω, κάτι τέτοιο δεν είναι στις προθέσεις. Από την άλλη, να ξεκαθαρίσουμε μια για πάντα όπως το είπε ο κύριος Υπουργός. Τι έχουμε εδώ; Η προοπτική αυτής της εταιρείας είναι η ρευστοποίηση των περιουσιακών στοιχείων ή με ιδιωτικοποιήσεις ή με άλλα μέσα. Ρευστοποίηση, πάντως, θα υπάρχει. Κυρίες και κύριοι συνάδελφοι, θυμόμαστε να διαδηλώνετε μαζί με τον σημερινό Πρωθυπουργό και να συλλέγετε υπογραφές σε όλη τη χώρα με το σύνθημα «σώστε το νερό». Είχα υπογράψει και εγώ. «Σώστε το νερό»! Στο νερό καμμία άλλη προηγούμενη κυβέρνηση δεν τόλμησε να κάνει οποιαδήποτε ιδιωτικοποίηση ή να το εντάξει σε οποιοδήποτε ταμείο. Σήμερα,εσείς έρχεστε με τη δική σας ψήφο να εντάξετε την ΕΥΔΑΠ στο υπερταμείο για ενενήντα εννιά χρόνια και συνεχίζετε την εξαπάτηση του κόσμου λέγοντας ότι όσο είναι ο κ. Τσακαλώτος Υπουργός, δεν πρόκειται να υπάρξει καμία ιδιωτικοποίηση. Σε αυτό το ταμείο πρόκειται τα επόμενα χρόνια να έχουμε τον αφελληνισμό της ελληνικής κοινωνίας. Και αυτός ο αφελληνισμός είναι δικό σας έργο. Είναι το πιο θλιβερό έργο αυτής της διακυβέρνησης και το ξέρετε. Να σας πω πώς αποδεικνύεται; Το ξέρετε, κυρίες και κύριοι συνάδελφοι και εγώ σας συμπονώ, όταν στη σημερινή συζήτηση που έχει επείγοντα χαρακτήρα έχετε γραφτεί μόνο δεκατρείς στους εβδομήντα να υπερασπιστείτε αυτήν την επιλογή. Μόνο δεκατρείς! Από τους ΑΝΕΛ μηδέν, πλην του κοινοβουλευτικού εκπροσώπου. Ερχόμαστε στο νομοσχέδιο για να σας πω το εξής: Με το άρθρο 1 του παρόντος σχεδίου νόμου τροποποιούνται ή καταργούνται διατάξεις που μόλις πριν από λίγους μήνες ψηφίσατε. Ένας συνάδελφος από εδώ θα έλεγε πλαισιώνεται, αλλά αναπροσαρμόζεται το ύψος της έκπτωσης που παρέχεται σε περίπτωση εξαγοράς ετών ασφάλισης με εφάπαξ καταβολή το 2% για κάθε έτος εξαγοράς αντί του 15% επί του συνολικού ποσού που είχαμε ψηφίσει εμείς. Τώρα πλέον ούτε σκέψη για εφάπαξ καταβολή δεν θα είναι δυνατή να κάνει ο οποιοσδήποτε ασφαλισμένος, όταν για παράδειγμα στα 20.000 ευρώ η έκπτωση από 3.000 ευρώ πηγαίνει στα 400 ευρώ. Ποιος θα καταβάλει εφάπαξ; Ποιος θα καταβάλει εφάπαξ και ποια θα είναι τα έσοδα του δημοσίου. Καταργείτε τη διάταξη με την οποία οι ιδιοκτήτες μικρών τουριστικών καταλυμάτων υπό προϋποθέσεις καταβάλλουν για κύρια ασφάλιση τις μειωμένες ως το 2021 εισφορές των ασφαλισμένων του ΟΓΑ. Ποιοι είναι αυτοί; Φυσικά πρόσωπα, που είναι εγγεγραμμένοι στο μητρώο των αγροτών και αγροτικών εκμεταλλεύσεων. Άνθρωποι κυρίως των άγονων ορεινών και νησιωτικών περιοχών που ως συμπλήρωμα ή ως κύριο εισόδημα είχαν αυτά τα μικρά καταλύματα. Έρχεστε σ' αυτούς τους αδύνατους, τους μεροκαματιάρηδες αγρότες που παλεύουν να κρατηθούν όρθιοι οικονομικά αξιοπρεπείς σε δύσκολες ώρες της Ελλάδας να καταργήσετε κι αυτό το μικρό που είχατε δώσει. Θυμάστε, επίσης, κύριοι συνάδελφοι, τον κύριο Πρωθυπουργό να δέχεται τους νέους επιστήμονες, τους νέους πολιτικούς μηχανικούς, τους νέους δικηγόρους, τους νέους γιατρούς για να τους χτυπήσει φιλικά στον ώμο και να δεσμευτεί ότι για τα πέντε πρώτα χρόνια θα είχαν ευνοϊκή μεταχείριση; Τι κάνετε με τη διάταξη αυτή του άρθρου 1; Με μια μονοκονδυλιά η Κυβέρνησή σας, έστω κι αυτή την περιστασιακή ευκολία που δίνατε στους νέους επιστήμονες, όχι μόνο την αποσύρετε, αλλά τους δείχνετε πόσα ψέματα μπορείτε να πείτε σε τόσο μικρό χρονικό διάστημα και να μην έχετε απολύτως κανένα πρόβλημα… [[Στο σημείο αυτό κτυπάει το κουδούνι λήξης της ομιλίας του κυρίου Βουλευτή]] Τριάντα δευτερόλεπτα θα ήθελα, κύριε Πρόεδρε.
Παρακαλώ. Έχουν ζητήσει να μιλήσουν και οι πέντε αρχηγοί και είναι αδύνατον να είμαστε ελαστικοί στον χρόνο.
Σας ζητάω τριάντα δευτερόλεπτα. Έχουν δοθεί και δυο λεπτά ανοχή, αν θέλετε. Σας ζητάω πραγματικά τριάντα δευτερόλεπτα. Πού ρίχνετε το βάρος αυτής της πολιτικής; Τελειώνω μ' αυτό. Πού ρίχνετε το βάρος; Ρίχνετε το βάρος αυτής της πολιτικής και επιδεινώνετε την κατάσταση αυτών των ανθρώπων στους αγρότες και τους νέους επιστήμονες. Σε αυτούς οι οποίοι σήμερα βρίσκονται σε δεινότερη θέση από άλλους πολίτες. Τελικά αυτό το οποίο έρχεστε να κάνετε - έχει σημασία επειδή ειπώθηκε προηγουμένως - είναι να αποδείξετε στον ελληνικό λαό ότι είστε πρόθυμοι να ψηφίσετε τα πάντα. Είστε πρόθυμοι να ολοκληρώσετε το σχέδιο για το οποίο ήρθατε στην εξουσία. Να δώσετε τα πάντα και τελικά, επειδή βλέπετε στο πλαίσιο της καθημερινής πολιτικής κατάρρευσης του ΣΥΡΙΖΑ ότι δεν υπάρχει άλλη προοπτική, κερδίζετε λίγο χρόνο. Αυτό το οποίο κάνετε είναι να συσσωρεύετε περισσότερα ερείπια για τη χώρα. Ευχαριστώ πολύ.
Κι εγώ ευχαριστώ.
Κύριε Πρόεδρε, θα ήθελα τον λόγο.
Κύριε Μανιάτη, για δυο μόνο λεπτά.
Κύριε Πρόεδρε, ζήτησα τον λόγο ως εισηγητής για να σχολιάσω τη νομοτεχνική βελτίωση που κατατέθηκε από τον κ. Τσακαλώτο αναφορικά με την ΕΥΔΑΠ και την ΕΥΑΘ. Διαβάζω το κείμενο. «Διευκρινίζεται ότι η αξιοποίηση των επιχειρήσεων του Παραρτήματος Ε΄ σε καμία περίπτωση δεν περιλαμβάνει την αποξένωση του ελληνικού δημοσίου ως μοναδικού μετόχου της εταιρείας από την πλειοψηφία του μετοχικού κεφαλαίου της ΕΥΔΑΠ και για την ταυτότητα του νομικού λόγου της ΕΥΑΘ σύμφωνα με τη νομολογία του Συμβουλίου της Επικρατείας». Κύριε Πρόεδρε, αυτό είναι κείμενο της εισηγητικής έκθεσης. Όταν υπάρχει εισηγητική έκθεση, στο σώμα της νομοθετικής ρύθμισης υπάρχει αντίστοιχη πρόβλεψη. Σε αυτή την εισηγητική έκθεση, σ' αυτό το απόσπασμα ξέρετε ποια νομοθετική πρόβλεψη υπάρχει; Ότι η πολιτεία θα σεβαστεί το Σύνταγμα και τις αποφάσεις του Συμβουλίου της Επικρατείας. Γελοιοποίηση της νομοθετικής διαδικασίας. Όμως τίθεται ένα κορυφαίο θέμα, κύριε Πρόεδρε. Αυτή η διάταξη αφορά μόνο την ΕΥΔΑΠ και την ΕΥΑΘ, δηλαδή, τη μη αποξένωση του ελληνικού δημοσίου. Εμμέσως εξ αντιδιαστολής, εξ αντανακλάσεως ξέρετε τι λέει αυτή η διατύπωση; Ότι για την ΔΕΗ, την ΕΛΒΟ, την «ΑΤΤΙΚΟ ΜΕΤΡΟ Α.Ε.», τις «ΚΤΙΡΙΑΚΕΣ ΥΠΟΔΟΜΕΣ Α.Ε.» θα υπάρξει αποξένωση. Εμμέσως η Κυβέρνηση ομολογεί αποκλείοντας μόνο την ΕΥΔΑΠ και την ΕΥΑΘ, μόνο στην αιτιολογική έκθεση. Όλοι οι νομικοί γνωρίζουν πολύ καλά πόσο μικρή νομική ισχύ έχει η αιτιολογική έκθεση όταν στο κύριο σώμα της νομοθετικής ρύθμισης δεν υπάρχει αντίστοιχη πρόβλεψη. Αλλά ακόμα και έτσι προβλέπεται μόνο γι' αυτές τις δυο εταιρείες. Άρα η ΔΕΗ, κύριε Υπουργέ της Ενέργειας, που την εποπτεύετε, η «ΑΤΤΙΚΟ ΜΕΤΡΟ Α.Ε.» και οι άλλες εταιρείες του Παραρτήματος Ε΄ θα αποξενωθούν από το ελληνικό δημόσιο. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Έχει σημασία; Έχει πολύ μεγάλη σημασία γιατί ανεξάρτητα από το τι ψηφίζει η ελληνική Bουλή είναι προφανές ότι όλα πρέπει να είναι συμβατά με την απόφαση του Συμβουλίου Κορυφής του Ιουνίου 2015. Τι υπέγραψε ο κ. Τσίπρας; Σελίδα 4 του ελληνικού κειμένου. Διαβάζω μιάμιση σειρά: «Στο ταμείο θα μεταφερθούν, σε ανεξάρτητο ταμείο, το οποίο θα τα ρευστοποιήσει». Πώς; «Είτε με ιδιωτικοποιήσεις είτε με άλλους τρόπους». Και συνεχίζει στην ίδια σελίδα - την έχουν ξεχάσει όλοι οι συνάδελφοι αυτήν τη διατύπωση - «σε συμφωνία με τους θεσμούς και με βάση τις βέλτιστες διεθνείς πρακτικές θα πρέπει να θεσπιστεί» - είναι αυτό που κάνουμε τώρα - «νομοθετικό πλαίσιο για να διασφαλιστούν διαφανείς διαδικασίες και κατάλληλος καθορισμός τιμών για την εκποίηση των περιουσιακών στοιχείων». Έχει δεσμευθεί ο κ. Τσίπρας για τη ρευστοποίηση των περιουσιακών στοιχείων και στην ίδια σελίδα έχει βάλει την υπογραφή του για την εκποίηση της δημόσιας περιουσίας. Κύριε Πρόεδρε, μετά από αυτά, είναι προφανές ότι είναι αδιανόητο μια τέτοια τροπολογία να ψηφιστεί από το εθνικό Κοινοβούλιο. Ευχαριστώ πολύ.
Ευχαριστούμε. Συνεχίζουμε με Βουλευτές…
Κύριε Πρόεδρε, πριν μιλήσει ο Υπουργός, μπορώ να έχω τον λόγο;
Παρακαλώ, κύριε Λοβέρδο. Τι θα θέλατε;
Με συγχωρείτε. Όχι επιχειρηματολογία. Επί του Κανονισμού της Βουλής, κύριε Πρόεδρε, μια παρατήρηση να κάνω.
Ορίστε.
Κύριε Πρόεδρε, σας παρακαλώ, να ρωτήσετε τις υπηρεσίες της Βουλής εάν μπορεί αυτό το κείμενο να εμφανιστεί ως νομοτεχνική βελτίωση, διότι πρόκειται για νέα ρύθμιση - αλλά αυτό έχει συμβεί και άλλες φορές - η οποία συνοδεύεται όμως και από κεκαλυμμένη εισηγητική έκθεση. Πρέπει να ρωτήσετε τις υπηρεσίες, κύριε Πρόεδρε, αν έχετε δικαίωμα ως Πρόεδρος να δεχθείτε μεταβολή εισηγητικής έκθεσης. Δεν έχετε. Έχετε, όμως, τη δυνατότητα, αφού η Κυβέρνηση το θέλει, να δεχθείτε τροπολογία με το αυτοτελές κομμάτι της εισηγητικής έκθεσης που θα πάει ξεχωριστά. Όπως είναι αυτό, είναι μία απόπειρα παραβίασης του Κανονισμού της Βουλής. Σας παρακαλώ πάρα πολύ! Δεν θα τα διαλύσουμε όλα εδώ! Αν έγινα κατανοητός, αμέσως να πάρετε την πρωτοβουλία να ενημερώσετε τις υπηρεσίες για να πάρετε απάντηση, διότι πρέπει να θυμάστε πολύ καλά - έχετε κάνει Υπουργός - ότι απαγορεύεται ρητά να προσθέσεις και να αφαιρέσεις πράγματα από την εισηγητική έκθεση νόμου και ειδικά την τελευταία στιγμή. Σας παρακαλώ πάρα πολύ.
Εντάξει, κύριε συνάδελφε. Συμφωνώ. Παρακαλώ, συνεχίζουμε με Βουλευτές. Κύριε Κεγκέρογλου, έχετε τον λόγο.
Ει μη μόνον με τροπολογία. Φέρτε τροπολογία να πείτε ό,τι θέλετε. Φέρτε τροπολογία να κάνετε προσθήκη στην εισηγητική έκθεση. Με νομοτεχνική βελτίωση δεν υπάρχει προσθήκη ούτε αφαίρεση. Ξεχάστε το αυτό. Αλλά δεν είναι αυτό το θέμα, κύριε Λοβέρδο, με συγχωρείτε. Eδώ είναι η γελοιότητα του πράγματος. Τι λέει αυτό; Ότι πλέον το Σύνταγμα θα ισχύει μόνο στις διατάξεις που θα το αναφέρουν. Δηλαδή, λέει ότι η παράγραφος 3 του άρθρου 2 είναι με βάση την επιφύλαξη του Συντάγματος. Για όλα τα άλλα άρθρα δεν ισχύει το Σύνταγμα. Αυτή είναι η γελοιότητα του πράγματος. Αστείοι τύποι. Γιατί; Για να ξεγελάσουν δύο ανθρώπους και αυτοί να ξεγελάσουν με τη σειρά τους τους από κάτω, που έβαλαν σωστές επισημάνσεις, πιθανόν, για αυτό το οποίο συντελείται με το υπερταμείο και τις εταιρείες ύδρευσης. Κοιτάξτε, έχουν ειπωθεί πολλά εδώ μέσα και επιλέγω ορισμένα για να τοποθετηθώ. Πρώτον, ο κ. Τσακαλώτος πρέπει να ξέρει ότι τα χρόνια που έζησε στο εξωτερικό - και ιδιαίτερα, μάλιστα, μετά τον εμφύλιο και τα μετέπειτα χρόνια τα μετεμφυλιακά, τα δύσκολα, και βεβαίως στη δικτατορία και βεβαίως εν πολλοίς και μετά από αυτήν - ίσχυαν οι πελατειακές σχέσεις και οι ρουσφετολογικές, σε κάθε περίπτωση, μέχρι τη θεσμοθέτηση του ΑΣΕΠ. Το ΑΣΕΠ, λοιπόν, θεσμοθετήθηκε το 1993 και αυστηρά για το δημόσιο στην αρχή και στη συνέχεια και για τους οργανισμούς, έφερε την αξιοκρατία και τη διαφάνεια. Αυτό έσπασε μια φορά μόνο. Έσπασε συλλογικά, βεβαίως, με την ρουσφετολογική διάταξη του κ. Παυλόπουλου. Μόνο από τον κ. Παυλόπουλο έσπασε το ΑΣΕΠ με ένα συλλογικό ρουσφέτι. Και εδώ θέλω να υπενθυμίσω στους φίλους ότι ο Πρόεδρος της Δημοκρατίας εξελέγη με τις ψήφους τους και όχι με την ψήφο του κ. Μητσοτάκη, τον οποίο κατηγορούσε ως παλαιοκομματικό, ο οποίος για ακριβώς αυτόν τον λόγο δεν ψήφισε τον κ. Παυλόπουλο. Τα υπόλοιπα είναι παραμύθια. Ψηφίζουν στα τρία οι συνάδελφοι αυτά για τα οποία επιχειρηματολογούσαν το προηγούμενο διάστημα ότι αφού αφαίρεσαν από το υπερταμείο την ΕΥΔΑΠ, την ΕΥΑΘ, τη ΔΕΗ, το θέμα της «ΑΤΤΙΚΟ ΜΕΤΡΟ Α.Ε.», ψηφίζουμε. Δεν έχουμε κανένα πρόβλημα με τα υπόλοιπα, ΕΛΒΟ, «ΚΤΙΡΙΑΚΕΣ ΥΠΟΔΟΜΕΣ Α.Ε.», «ΑΤΤΙΚΟ ΜΕΤΡΟ Α.Ε.». Το είχαν πιπίλα, τώρα ψηφίζουν με τα τρία. Και ξέρετε, κύριε Πρόεδρε, γιατί ψηφίζουν με τα τρία και όχι με τα τέσσερα όπως είπε ο κ. Καμμένος; Γιατί η αλήθεια έχει κοντό ποδάρι, που είπε και ο κ. Κατρούγκαλος, για αυτό ψηφίζουν με τα τρία. Ο κ. Κατρούγκαλος, όμως, ήρθε εδώ και μας έκανε και γελάσαμε. Έκανε όλη την Αίθουσα και γέλασε, γιατί είπε την εξής ρήση: Το τρίτο μνημόνιο ήρθε να διορθώσει τα δύο προηγούμενα. Και τι εννοούσε ο Υπουργός του ΣΥΡΙΖΑ; Δεν ήταν αρκετή η φορολογία που υπήρχε και ο ΣΥΡΙΖΑ επέβαλε νέους φόρους. Αύξησε υπέρμετρα για αυτούς που υπήρχαν και έβαλε φόρους και σε όλα τα καταναλωτικά αγαθά, αύξηση ΦΠΑ, ειδικοί φόροι ακόμα και στον καφέ και στο κρασί. Δεν έφταναν, λέει, οι περικοπές που έγιναν από τους προηγούμενους, πρώτο, δεύτερο μνημόνιο και ήρθε με το τρίτο να περικόψει τις συντάξεις και τις κοινωνικές δαπάνες για να συμπληρώσει τα δύο ελλιπή μνημόνια, εξοβέλισε τη δέσμευση της δέκατης τρίτης σύνταξης και κατέστρεψε, διέλυσε τους μικροσυνταξιούχους που έπαιρναν το ΕΚΑΣ. Αυτό είναι το έργο Κατρούγκαλου και Τσίπρα. Δεν εξαπάτησαν, όμως, μόνο με τις προεκλογικές δεσμεύσεις και υποσχέσεις και εξαγγελίες. Εξαπάτησαν και με τις πρόσφατες δεσμεύσεις κατά τις συναντήσεις που είχαν μετά τις κινητοποιήσεις. Εξαπάτησαν τους αγρότες, οι οποίοι θα πληρώνουν πλέον αυξημένες εισφορές υγείας, τους νέους επιστήμονες που θα είχαν μεταβατικό διάστημα κατά τον κ. Τσίπρα, τους εργαζόμενους που θα πληρώνουν πλέον ακριβότερα την εξαγορά των ετών συνταξιοδότησης. Δεν αρκούνται, όμως, σε αυτά. Με την δεύτερη αξιολόγηση έρχεται η ισοπέδωση. Ο κ. Κατρούγκαλος μας έδωσε μια γεύση με την απόφαση που έβγαλε και καταργεί την δυνατότητα των ξενοδοχοϋπαλλήλων να παίρνουν το εφάπαξ στα είκοσι χρόνια και το μείωσε και 20%. Και εδώ θέλω να καταγγείλω τις σκηνές βίας που είδαμε σήμερα έξω από το Υπουργείο Εργασίας. Ο κ. Κατρούγκαλος, όμως, δεν περιορίστηκε στις αρμοδιότητές του, κύριε Πρόεδρε.
Παρακαλώ να ολοκληρώσετε.
Κλείνω, κύριε Πρόεδρε. Λειτουργεί και εξωθεσμικά. Προσέξτε. Υποχρέωσε τη διοίκηση του ΤΑΠΙΛΤ - ΑΤ να επενδύσει 55 εκατομμύρια στην πρόσφατη ανακεφαλαιοποίηση της Attica Bank, τα οποία σχεδόν έχουν μηδενιστεί τώρα. Το πέτυχε αυτό απειλώντας ότι θα κάνει αφαίμαξη όλων των χρημάτων του ταμείου. Πριν γίνει Υπουργός, όταν ήταν σύμβουλος του ΤΑΠΙΛΤ - ΑΤ, είχε βγάλει γνωμοδότηση ότι τα χρήματα αυτά δεν μπορεί να τα πειράξει κανένας Υπουργός. Κύριε Πρόεδρε, το ΠΑΣΟΚ και η Δημοκρατική Συμπαράταξη πράγματι με επιμονή μίλησαν για την εθνική συνεννόηση και την επιδίωξη. Η Ελλάδα έχει ανάγκη από εθνική γραμμή για να τελειώσει οριστικά με τα μνημόνια, την ύφεση, την ανεργία και την υπερφορολόγηση, για να τελειώσουμε με τα ασήκωτα βάρη που σηκώνει ο λαός. Δυστυχώς, παρά την επιμονή αποδείχθηκε μέχρι σήμερα ότι μιλούσαμε σε ώτα μη ακουόντων. Οι πολίτες, όμως, δεν ήταν το ίδιο με την κυβέρνηση, ακούν και καθημερινά έχουμε αλλαγή των πολιτικών συσχετισμών και αργά ή γρήγορα αυτοί οι συσχετισμοί θα αποτυπωθούν και σε εκλογικό αποτέλεσμα Ευχαριστούμε, κύριε Πρόεδρε.
Παρακαλώ. Θα μιλήσουν οι Βουλευτές...
Κύριε Πρόεδρε, θα ήθελα τον λόγο επί της νομοτεχνικής βελτίωσης;
Έχετε τον λόγο για ένα λεπτό.
Ευχαριστώ, κύριε Πρόεδρε. Νομίζω ότι τα βασικά έχουν περιγραφεί. Διαβάζω ότι στην αρχή της παραγράφου 3 του άρθρου 2, προστίθεται η φράση: «…με την επιφύλαξη των περιορισμών που προκύπτουν από το Σύνταγμα και της υποχρεωτικής συμμόρφωσης στις δικαστικές αποφάσεις». Αυτό σημαίνει, σε απλά ελληνικά, ότι την ημέρα έχει φως και το βράδυ έχει σκοτάδι. Πρόκειται περί πλήρους γελοιοποίησης της νομοθετικής λειτουργίας. Θα ήθελα να ακούσω αν τον κ. Τσιρώνη και τους Οικολόγους του - που κατάπιαν, κατά τα άλλα, τον λιγνίτη και έδειχναν να πνίγονται σε ένα ποτήρι νερό - πραγματικά τους ικανοποιεί αυτή η δήλωση - με τη διευκρίνιση που ξέρουμε όλοι εδώ - ότι η αιτιολογική έκθεση ιδεών που συμπληρώνει αυτήν την τροπολογία δεν έχει καμμία, μα καμμία αξία από τη στιγμή που αυτό εδώ είναι ουσιαστικά ταυτολογία χωρίς κανένα νόημα. Πραγματικά περιμένω να ακούσω τις τοποθετήσεις των Οικολόγων. Ξαναλέω ακόμα μια φορά το εξής: Αυτό είναι πρωτοφανές. Δεν νομοθετούμε αυτονόητα ούτε ταυτολογίες. Δεν υπάρχει τίποτα που να έχει σημασία και αξία εδώ.
Ευχαριστούμε τον κ. Μπαργιώτα. Τον λόγο έχει η Πρόεδρος της Δημοκρατικής Συμπαράταξης ΠΑΣΟΚ - ΔΗΜΑΡ κ. Φωτεινή Γεννηματά.
Ευχαριστώ πολύ, κύριε Πρόεδρε. Κυρίες και κύριοι Βουλευτές, η χώρα πορεύεται χωρίς εθνικό σχέδιο, χωρίς εθνική γραμμή. Η Κυβέρνηση τρέχει πίσω από τα γεγονότα και αυτοσχεδιάζει. Οι ιδεοληπτικές της εμμονές την οδήγησαν σε μια ανελέητη φοροεπιδρομή που βαλτώνει την οικονομία, παρατείνει την ύφεση και είναι επώδυνη για όλους. Σήμερα είναι πάρα πολύ δύσκολη η καθημερινότητα κάθε ελληνικής οικογένειας που ζει μέσα στην απόγνωση, στο άγχος και στην ανασφάλεια. Το βιοτικό επίπεδο των Ελλήνων υποχωρεί καθημερινά. Και, βέβαια, η ελληνική οικονομία χάνει το δυναμισμό της μέρα με τη μέρα. Έξι χρόνια θυσιών έχουν χαθεί και ο χρόνος φαίνεται να ξεκινά από το μηδέν σε μια κοινωνία που, όμως, κυρίες και κύριοι Βουλευτές, δεν έχει άλλες αντοχές και άλλες ανοχές. Και οι μόνοι που φαίνεται ότι δεν καταλαβαίνουν τι ακριβώς συμβαίνει, είναι ο Πρωθυπουργός και η Κυβέρνησή του. Αυτοί εκεί, το βιολί τους! Μας παρουσιάζουν μια εικονική πραγματικότητα, μια κατάσταση που δεν έχει σχέση με την καθημερινότητα και τα προβλήματα που αντιμετωπίζουν οι Έλληνες πολίτες. Όμως δυστυχώς, τα αδιέξοδα είναι εδώ, πιο δύσκολα και πιο σκοτεινά από το προηγούμενο διάστημα. Γι' αυτό η Κυβέρνηση μπροστά σ' αυτά τα αδιέξοδα τι επιλέγει να κάνει; Μια στείρα πόλωση, διχαστική. Δηλητηριάζει την ελληνική κοινωνία. Αδυνατίζει τα λαϊκά αντισώματα για να αντιμετωπίσουν την κρίση. Διολισθαίνει σε καθεστωτικές πρακτικές και λογικές, αντιπερισπασμούς που τελικά κάνουν κακό στη χώρα. Η φούσκα, όμως, για την περίφημη «πρώτη φορά νομιμότητα στο τηλεοπτικό τοπίο» έσκασε στα χέρια τους. Οι σκελετοί που επιχειρήθηκε να κρυφτούν άρον άρον σε απόμερα βοσκοτόπια και τραπεζικές θυρίδες, είναι σε κοινή θέα. Νομίζετε ότι η απόσυρση του κ. Καλογρίτσα θα κλείσει το θέμα και θα πάτε παρακάτω. Δεν είναι έτσι. Νομίζετε ότι θα σβήσετε το αποτύπωμα του διαρρήκτη στην υπόθεση των τηλεοπτικών αδειών. Και εδώ κάνετε λάθος, γιατί ο λαός αντιλαμβάνεται πολύ καλά τι συνέβη και δεν ξεχνά. Είναι φανερό το τρίγωνο της διαπλοκής. Η σχέση ανάμεσα στην Κυβέρνηση, στον Καλογρίτσα και την Τράπεζα Αττικής. Η «ΣΥΡΙΖΑ Bank» χρηματοδότησε τον εργολάβο για να κάνει το «ΣΥΡΙΖΑ CHANNEL», με φυσικούς αυτουργούς και ενορχηστρωτές τον κ. Σπίρτζη και τον κ. Παππά. Όμως να μην γελιόμαστε. Την ηθική και πολιτική ευθύνη την έχει ο Πρωθυπουργός, κ. Τσίπρας. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Κυρίες και κύριοι Βουλευτές, πολιτικά, ηθικά και νομικά ο διαγωνισμός έχει καταρρεύσει και τώρα είναι η ώρα του εισαγγελέα. Αναρωτιόμαστε εδώ και πολλές μέρες, όμως, για το εξής: Υπάρχει εισαγγελέας σε αυτόν τον τόπο; Σε ό,τι αφορά το σχέδιο νόμου για τα προαπαιτούμενα της ενδιάμεσης αξιολόγησης, το μόνο που έχω να πω είναι ότι είμαστε στο ίδιο έργο θεατές. Για μια ακόμα φορά η Κυβέρνηση έχασε πολύτιμο χρόνο και για την κοινωνία και για την οικονομία κι έρχεται τώρα, άρον άρον, πανικόβλητη, στο παρά πέντε κυριολεκτικά, οπισθοχωρώντας, να ακυρώσει τον εαυτό της. Και τι αποκαλύπτεται σήμερα; Αποκαλύπτεται άλλη μία εξαπάτηση των Ελλήνων πολιτών. Τι έλεγαν τον Μάιο; Τον Μάιο η Κυβέρνηση, ο Πρωθυπουργός και ο Υπουργός Εργασίας δεσμεύθηκαν ότι οι νέοι επιστήμονες, γιατροί, μηχανικοί, οικονομολόγοι, αλλά και οι αγρότες, θα πληρώνουν σημαντικά λιγότερες εισφορές υγείας για πέντε χρόνια, για να μπορέσουν να στηριχθούν στα πρώτα τους επαγγελματικά βήματα. Τους εξαπάτησαν. Σήμερα, οι Βουλευτές των ΣΥΡΙΖΑ - ΑΝΕΛ, με την ψήφο τους, υποχρεώνουν τους νέους επιστήμονες να πληρώσουν το 6,9% του εισοδήματός τους, από 1-1-2017 και τους αγρότες πολύ περισσότερο. Τον Μάιο η Κυβέρνηση δεσμεύθηκε, ακόμα, ότι οι ιδιοκτήτες μικρών τουριστικών καταλυμάτων, στα χωριά με λίγους κατοίκους, θα ασφαλίζονται στον ΟΓΑ κι όχι στον ΟΑΕΕ. Τους εξαπάτησε κι αυτούς. Σήμερα οι Βουλευτές ΣΥΡΙΖΑ - ΑΝΕΛ θα ψηφίσουν δύο χιλιάδες μικροξενοδόχοι και χίλιοι πεντακόσιοι ιδιοκτήτες ξενώνων στην ελληνική περιφέρεια να καταβάλουν από 1-1-2017 για σύνταξη - περίθαλψη περίπου το 27% του καθαρού φορολογητέου εισοδήματός τους. Τον Μάιο - γιατί δεν σταματάμε εδώ - η Κυβέρνηση δεσμεύθηκε ότι όλοι όσοι εξαγοράζουν εφάπαξ τα πλασματικά έτη που δικαιούνται για συνταξιοδότηση, θα έχουν έκπτωση 15%. Αμ δε! Εξαπατήθηκαν και αυτοί, γιατί σήμερα οι Βουλευτές των ΣΥΡΙΖΑ και ΑΝΕΛ θα ψηφίσουν η έκπτωση να γίνει 2% για κάθε έτος. Την ίδια στιγμή, δυστυχώς, και όπως το είχαμε προβλέψει, ο νόμος Κατρούγκαλου οδηγεί το ασφαλιστικό σε νέο αδιέξοδο. Τα αυξημένα ελλείμματα οδηγούν σε νέες σκέψεις να βάλουν και πάλι χέρι - όπως έλεγαν πριν από λίγο καιρό - στον ΑΚΑΓΕ, στον κουμπαρά, δηλαδή, που έχει φτιαχτεί για την ασφάλεια των επόμενων γενιών. Και το χειρότερο - γιατί δεν σταματάνε εδώ τα προβλήματα - είναι ότι η αποτυχία του νόμου Κατρούγκαλου ανοίγει τον δρόμο στο Διεθνές Νομισματικό Ταμείο να διατυπώσει ακραίες και απαράδεκτες αξιώσεις και για τις συντάξεις και για τα εργασιακά, που πρέπει κατηγορηματικά και άμεσα να απορριφθούν. Η εξαπάτηση, όμως, κυρίες και κύριοι Βουλευτές, δεν σταματά στο ασφαλιστικό. Το Μάιο η Κυβέρνηση διακήρυξε, ακόμα, ότι δεν θα παραδώσει στο υπερταμείο, στον έλεγχο, δηλαδή, των δανειστών, τη ΔΕΗ, τις δημόσιες επιχειρήσεις ύδρευσης και την «ΑΤΤΙΚΟ ΜΕΤΡΟ Α.Ε.». Προφανώς, έλεγε ψέματα. Γιατί σήμερα οι Βουλευτές των ΣΥΡΙΖΑ και ΑΝΕΛ θα ψηφίσουν η ΕΥΔΑΠ, η ΕΥΑΘ, η ΕΛΒΟ και η «ΑΤΤΙΚΟ ΜΕΤΡΟ Α.Ε.» να παραδοθούν στο ελεγχόμενο από τους δανειστές και την τρόικα υπερταμείο τουλάχιστον για ενενήντα εννέα χρόνια, με δικαίωμα πώλησης, ασφυκτικό έλεγχο των διοικήσεων, των τιμολογίων προς τους πελάτες και των επενδύσεών τους και, φυσικά, με δυνατότητα αρνητικών παρεμβάσεων σε ζητήματα που αφορούν το προσωπικό. Η δική μας θέση είναι σαφής. Είμαστε αντίθετοι στην ιδιωτικοποίηση στον πυρήνα των δημοσίων αγαθών. Και χαρακτηριστικό παράδειγμα είναι αυτό του νερού. Είναι μία ξεκάθαρη θέση. Σε ό,τι αφορά, δε, τη ΔΕΗ, παρά τα κροκοδείλια δάκρυα του κ. Σκουρλέτη, παραδίδετε το 34% των μετοχών. Όμως και ένα 17% ακόμα - προσέξτε το αυτό - πρόκειται σύντομα να πωληθεί μέσω του ΤΑΙΠΕΔ. Τι σημαίνει αυτό; Σημαίνει απώλεια του δημοσίου ελέγχου στην επιχείρηση. Είναι ξεκάθαρο! Θέλω να εκφράσω εδώ την πολύ μεγάλη ανησυχία μας για την πορεία της ΔΕΗ και να επισημάνω τους κινδύνους στους οποίους οδηγείται με ευθύνη της Κυβέρνησης. Οι επιλογές της Κυβέρνησης συρρικνώνουν την παραγωγή και τη βάση των πελατών της ΔΕΗ κατά 50% χωρίς κανένα απολύτως αντάλλαγμα για την επιχείρηση, σύμφωνα με το μνημόνιο Τσίπρα που υπογράφτηκε πέρυσι. Μειώνεται, έτσι, η παρέμβαση της ΔΕΗ στην αγορά ηλεκτρικής ενέργειας, αλλά παραμένουν όλα τα βάρη στην επιχείρηση και, βεβαίως, η αδυναμία της να προβεί σε επενδύσεις. Επίσης, επισημαίνω ότι μέσα σε ενάμιση χρόνο διακυβέρνησης ΣΥΡΙΖΑ - ΑΝΕΛ αυξήθηκαν τα χρέη των πολιτών προς αυτήν φτάνοντας τα 3 δισεκατομμύρια. Η Δημόσια Επιχείρηση Ηλεκτρισμού οδηγείται σε διάλυση. Και η πολιτική ευθύνη γι' αυτό έχει ονοματεπώνυμο: Αλέξης Τσίπρας. Δεν θα κρυφτεί πίσω από τον Υπουργό του. Ο Πρωθυπουργός, η Κυβέρνηση και οι Βουλευτές της, πρόθυμοι, υποταγμένοι και υπάκουοι στις πιο σκληρές απαιτήσεις των δανειστών, με την ψήφο τους απόψε ολοκληρώνουν την παράδοση του εθνικού πλούτου στα ξένα συμφέροντα, Και κάτι ακόμα που αφορά χιλιάδες ελληνικές οικογένειες: Κύριε Πρωθυπουργέ, ελπίζω από κάπου να ακούτε. Απεμπολήσατε, ναι ή όχι, το δικαίωμα των Ελλήνων δανειοληπτών να εξαγοράσουν το δάνειό τους πριν αυτό πουληθεί; Γιατί ο κ. Γιούνγκερ λέει ναι! Περιμένουμε ξεκάθαρες απαντήσεις. Θεωρώ αδιανόητο να έχει αφαιρεθεί από τους Έλληνες πολίτες, αυτούς που το έχουν πραγματικά ανάγκη - δεν μιλάει κανένας για τους τζαμπατζήδες - ένα τέτοιο δικαίωμα με απόφαση, έγκριση ή συνενοχή της ελληνικής Κυβέρνησης. [[Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ]] Η προστασία των οικονομικά ασθενέστερων είναι μείζον πολιτικό και ηθικό ζήτημα. Είναι δικαίωμα των Ελλήνων πολιτών, που προστατεύθηκε τα προηγούμενα χρόνια με πρωτοβουλία, με συγκεκριμένες αποφάσεις της παράταξής μας. Και ας προσπαθείτε να οικειοποιηθείτε τον νόμο Κατσέλη. Ήταν νόμος ΠΑΣΟΚ και προστάτευσε τους πιο αδύνατους. Γι' αυτό ακριβώς το δικαίωμα η Δημοκρατική Συμπαράταξη θα συνεχίσει να αγωνίζεται και στο εσωτερικό αλλά και σε ευρωπαϊκό επίπεδο. Αγαπητοί συνάδελφοι, τα αδιέξοδα που δημιουργεί η Κυβέρνηση - και με αυτό θα κλείσω - αποτυπώνονται και στη διαχείριση του προσφυγικού ζητήματος. Η χώρα μας βρίσκεται και αυτή όμηρος, μαζί με χιλιάδες πρόσφυγες, μιας εύθραυστης συμφωνίας μεταξύ της Ευρωπαϊκής Ένωσης και της Τουρκίας. Στην πρόσφατη Σύνοδο της Βιέννης ο Πρωθυπουργός δεν βρήκε να πει ούτε μία λέξη για τα νησιά μας, ούτε, βεβαίως, για τα ανθρώπινα δικαιώματα των προσφύγων. Η συμφωνία, δε, Ευρωπαϊκής Ένωσης - Τουρκίας υλοποιείται τόσο ώστε να περιορίζονται οι ροές προς τις υπόλοιπες ευρωπαϊκές χώρες. Και ακριβώς αυτός ο τρόπος με τον οποίο υλοποιείται η συμφωνία και ασκείται η πολιτική της Κυβέρνησης, δημιουργεί στην Ελλάδα «Ωραιόκαστρα» και «ρίχνει νερό στον μύλο» της ακροδεξιάς στα νησιά. Με την ευκαιρία θέλω να κάνω μια αναφορά στα όσα έγιναν στη συνάντηση του Νότου. Εμείς δεν αντιμετωπίζουμε μίζερα διπλωματικές πρωτοβουλίες της ελληνικής Κυβέρνησης. Κάθε άλλο. Όμως το αποτέλεσμα είναι αυτό που μετράει. Και το αποτέλεσμα φαίνεται στις αποφάσεις. Και, δυστυχώς, δεν είδαμε καμία απόφαση - ούτε ίχνος! - που να εξυπηρετεί είτε τον Νότο είτε τη χώρα μας ούτε στη Μπρατισλάβα ούτε στη Βιέννη. Ωσεί παρών ο Πρωθυπουργός παντού και πάντα! Αυτή είναι η τραγική αλήθεια για τη χώρα μας! Κυρίες και κύριοι Βουλευτές, είναι σαφές ότι καταψηφίζουμε αυτό το απαράδεκτο νομοσχέδιο, το οποίο απλά αποκαλύπτει για άλλη μια φορά τη μεγάλη εξαπάτηση του ελληνικού λαού. Η χώρα σέρνεται. Με αυτήν την Κυβέρνηση και με αυτήν την πορεία δεν υπάρχει ελπίδα και δεν υπάρχει προοπτική. Η κρίση θα ανακυκλώνεται, η Ελλάδα θα βρίσκεται ολοένα και περισσότερο στο περιθώριο της Ευρώπης και η Κυβέρνηση θα ασχολείται μόνο με την προσπάθειά της να δημιουργήσει ένα καθεστώς για να παρατείνει την παραμονή της στην εξουσία. Μάταια, όμως. Η πολιτική και κοινωνική της απομόνωση, αλλά και η λαϊκή κατακραυγή, θα οδηγήσουν πολύ γρήγορα σε πολιτικές εξελίξεις. Και δεν αποτελεί λύση η δεξιά στροφή, η στροφή στη συντήρηση. Κανένας στη χώρα δεν θέλει να πάμε πίσω. Αυτό που χρειάζεται είναι εθνική γραμμή. Και απαράβατος όρος είναι η εθνική συνεννόηση. Εμείς μένουμε σταθεροί σε αυτήν την απόφαση και θα τη διεκδικήσουμε. Όμως για να μπορέσουμε να την επιβάλουμε, είναι αναγκαίο να αλλάξουν οι πολιτικοί συσχετισμοί με την καθοριστική ενίσχυση της Δημοκρατικής Συμπαράταξης, της δημοκρατικής παράταξης. Εμείς μπορούμε και θα γίνουμε πολύ γρήγορα ένα ισχυρό, προοδευτικό ρεύμα που θα έχει καθοριστικό ρόλο στις εξελίξεις και θα μπορέσει, επιτέλους, να διαμορφώσει μια συμμαχία ανάπτυξης και μια νέα σχέση κράτους - κοινωνίας - αγοράς στηριγμένη στην εμπιστοσύνη. Σας ευχαριστώ πολύ.
Τον λόγο έχει ο Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας, κ. Κουτσούμπας.
Κυρίες και κύριοι Βουλευτές, συζητάμε σήμερα με τη συνηθισμένες, πλέον, fast track διαδικασίες, που πρώτη εισήγαγε - σε τέτοια έκταση, βέβαια, γι' αυτό και έχει και τα συγχαρητήρια των εταίρων της - η Συγκυβέρνηση ΣΥΡΙΖΑ - ΑΝΕΛ. Πρόκειται για το νομοσχέδιο, το οποίο έρχεται να συμπληρώσει ένα ακόμα τμήμα από τα προαπαιτούμενα αντιλαϊκά μέτρα της πρώτης αξιολόγησης του τρίτου και φαρμακερού μνημονίου. Στο επίκεντρο των διατάξεών του βρίσκονται οι παρεμβάσεις που αφορούν στην προικοδότηση του νέου υπερταμείου ιδιωτικοποιήσεων με τη δεύτερη ομάδα από ακόμα έξι επιχειρήσεις που βρίσκονται σήμερα υπό κρατικό έλεγχο, επίσης οι παρεμβάσεις που αφορούν την παραπέρα απελευθέρωση της αγοράς ενέργειας με άξονα την ενσωμάτωση στο κρατικό δίκαιο των οδηγιών της Ευρωπαϊκής Ένωσης, καθώς και η αύξηση των ασφαλιστικών εισφορών που καταβάλλουν για τον κλάδο υγείας οι αγρότες και κατηγορίες αυτοαπασχολουμένων νέων επιστημόνων. Την ίδια ώρα το κλείσιμο της πρώτης αξιολόγησης απαιτεί και άλλες παρεμβάσεις που δεν έχουν ενσωματωθεί στο εν λόγω νομοσχέδιο, οι οποίες αναμένεται να προχωρήσουν, προφανώς, με άλλες διαδικασίες, είτε με την έκδοση υπουργικών αποφάσεων ή άλλων ρυθμίσεων. Σε αυτές συγκαταλέγονται η συγκρότηση της διοίκησης του υπερταμείου ιδιωτικοποιήσεων, οι παρεμβάσεις για τη μείωση των τιμολογίων ηλεκτρικής ενέργειας των λεγόμενων κοστοβόρων βιομηχανιών, ζητήματα που αφορούν το χρηματοπιστωτικό σύστημα, η ιδιωτικοποίηση της «ΕΓΝΑΤΙΑ ΟΔΟΣ Α.Ε.», η μεταβίβαση στο ΤΑΙΠΕΔ του τελευταίου κρατικού πακέτου 5% στον ΟΤΕ και άλλα. Και μέσα σε όλα αυτά, δεν ξεχνάμε, βέβαια, και τα πιο φρέσκα αντιλαϊκά χαράτσια, τα οποία έχουν ήδη ψηφιστεί σε αυτήν εδώ τη Βουλή, αλλά θα εφαρμόζονται από το επόμενο διάστημα, όπως η αύξηση κατά 65% από την 1η Οκτώβρη του Ενιαίου Φόρου Κατανάλωσης Αγροτικού Πετρελαίου, αυξήσεις στο πετρέλαιο θέρμανσης, ενώ από την 1η Γενάρη του 2017 αυξάνονται τα χαράτσια - ή επιβάλλονται νέα - στη σταθερή τηλεφωνία, σε καύσιμα κίνησης, στον καφέ, σε τσιγάρα και άλλα προϊόντα καπνού και στα ηλεκτρονικά τσιγάρα. Επίσης, στο τέλος του έτους καταργείται η έκπτωση 30% του ΦΠΑ που έχει διατηρηθεί μέχρι σήμερα σε ορισμένα από τα νησιά μας. Και τι να πούμε, βέβαια, για τους άλλους τομείς; Τι να πούμε για την άσχημη κατάσταση στον τομέα της υγείας με ευθύνη και των προηγούμενων κυβερνήσεων και της σημερινής Κυβέρνησης; Οξύνονται όλα τα προβλήματα με τις ελλείψεις προσωπικού, με προβλήματα υποδομών, με την υποχρηματοδότηση. Αυτές τις ημέρες βρισκόμουν στο Νοσοκομείο της Λαμίας. Εάν δεν υπήρχε η πραγματικά ηρωική δουλειά, η με αυτοθυσία δουλειά του έμψυχου δυναμικού του νοσοκομείου, των γιατρών, των νοσηλευτών, του άλλου προσωπικού, δεν ξέρω τι θα γινόταν, πόσα θύματα θα θρηνούσαμε. Αυτά τα ζητήματα πρέπει να βάλετε σε προτεραιότητα και αφήστε τα μεγάλα λόγια για διάφορα άλλα που αποπροσανατολίζουν από τα κεντρικά προβλήματα του λαού μας. Κυρίες και κύριοι, η περίοδος που διανύουμε είναι κρίσιμη. Οι εξελίξεις μας βάζουν όλους και όλες μπροστά σε μεγάλες ευθύνες. Η συγκυβέρνηση ΣΥΡΙΖΑ - ΑΝΕΛ συνεχίζει την αντιλαϊκή επίθεση από εκεί που την άφησαν οι προηγούμενοι και προσθέτει νέα δυσβάσταχτα μέτρα. Καταργεί δικαιώματα που κατακτήθηκαν με ποταμούς αίματος. Νέες ανατροπές στα εργασιακά δικαιώματα, νέες μειώσεις σε μισθούς και συντάξεις, σε κοινωνικές παροχές, ομαδικές απολύσεις, ιδιωτικοποιήσεις, πλειστηριασμοί και ο κατάλογος των θυσιών για την ανάκαμψη των κερδών του κεφαλαίου δεν έχει τέλος. Ένταση της καταστολής και με νέο νόμο, που είναι απαίτηση της Ευρωπαϊκής Ένωσης και του κεφαλαίου, για απαγόρευση απεργιών και περιορισμό της συνδικαλιστικής δράσης, αποδείχθηκε ότι επιλέχθηκε για αυτή τη βρώμικη δουλειά. Το τελευταίο διάστημα δεν περνά απαρατήρητη η προσπάθεια της Κυβέρνησης να παρουσιάσει τον εαυτό της ότι σπάει αυγά, ότι δεν διστάζει να συγκρουστεί για να διασφαλίσει τάχα το δημόσιο συμφέρον. Η Κυβέρνηση εξαπατά, εμφανίζοντας ως αντίσταση στην πολιτική των ιδιωτικοποιήσεων την πρόταση για τον ΑΔΜΗΕ, καθώς και για το μοντέλο κρατικών συμμετοχών, κοινοπραξιών με ιδιώτες επενδυτές. Στην πραγματικότητα, η πρόταση του ΣΥΡΙΖΑ προωθεί - με διαφορετικό βέβαια τρόπο - την αντιλαϊκή κατεύθυνση της απελευθέρωσης, διασφαλίζοντας ισότιμους όρους ανταγωνισμού για όλους τους ενεργειακούς ομίλους συγκριτικά με την πλεονεκτική θέση της ΔΕΗ στο παρελθόν. Όσο για τον δήθεν ριζοσπαστικό χαρακτήρα της πρότασης των συνεργασιών συμπράξεων του κράτους με τους ιδιώτες, αρκεί να θυμηθούμε τι έλεγε ο κ. Τσίπρας για τις ΣΔΙΤ, όταν ήταν στην αντιπολίτευση. Σε κάθε περίπτωση, στο πλαίσιο της απελευθερωμένης αγοράς του καπιταλισμού, καμμία επιχείρηση δεν υπηρετεί το λαϊκό συμφέρον. Όποιο και αν είναι το ποσοστό του κράτους στη μετοχική σύνθεση, θα λειτουργεί με γνώμονα μόνο το καπιταλιστικό κέρδος σε βάρος των εργαζομένων, της πλειοψηφίας των λαϊκών οικογενειών. Και αυτά, κύριοι Υπουργοί, που ανεβήκατε σ' αυτό το Βήμα, δεν είναι υποθέσεις προς απόδειξη, είναι η ωμή πραγματικότητα η οποία έρχεται και δένει με την πείρα πλέον και την πολιτική ανάλυση των δεδομένων. Άλλο παράδειγμα αποπροσανατολισμού επίσης, είναι ο γνωστός διαγωνισμός για την αδειοδότηση των τηλεοπτικών καναλιών που καμώνεται ότι συγκρούεται η Κυβέρνηση με ισχυρά οικονομικά συμφέροντα, προκειμένου, λέει, να βάλει τάξη στο ραδιοτηλεοπτικό τοπίο. Στην πραγματικότητα, όμως, αυτό που κάνει είναι να αναδιανέμει την επιχειρηματική πίτα, στοχεύοντας σ' ένα πιο φιλικό για αυτή περιβάλλον, αφού έτσι ούτε η διαπλοκή χτυπιέται, ούτε τάξη μπαίνει, ούτε βελτιώνεται η ενημέρωση του λαού μας από τα Μέσα, ούτε ο χαρακτήρας των Μέσων αλλάζει, ενώ οι εργαζόμενοι σ' αυτά νιώθουν όλο και μεγαλύτερη ανασφάλεια. Κατά τον ίδιο τρόπο, η Κυβέρνηση δηλώνει σε όλους τους τόνους έτοιμη να κοντράρει το Διεθνές Νομισματικό Ταμείο στη διαπραγμάτευση για τα εργασιακά, για να μην περάσουν δήθεν οι ακραία νεοφιλελεύθερες απόψεις του, όταν η τράπουλα είναι πραγματικά σημαδεμένη για τον λαό και οι νέες ανατροπές έχουν συμφωνηθεί με το τρίτο μνημόνιο. Ακόμα όμως και την αντιπαράθεση με την Εκκλησία για ένα θέμα, όπως η διδασκαλία των θρησκευτικών στο σχολείο, που στα περισσότερα κράτη έχει διευθετηθεί εδώ και χρόνια στο πλαίσιο των αστικών εκσυγχρονισμών, η Κυβέρνηση την παρουσιάζει ως αντιπαράθεση στο δίπολο πρόοδος - συντήρηση, επιχειρώντας προφανώς να ελιχθεί απέναντι στην απογοήτευση που αισθάνεται από την πολιτική της ένα πιο ριζοσπαστικό κομμάτι του ακροατηρίου της, των ψηφοφόρων της. Όλα τα παραπάνω είναι ο φερετζές της ταξικής αντιλαϊκής πολιτικής και αυτής της Κυβέρνησης, κάθε μέτρο της οποίας αναδίδει τη φορμόλη του συστήματος που είναι σάπιο μέχρι το μεδούλι. Αυτή είναι η πραγματικότητα που πρέπει να δουν οι εργαζόμενοι πίσω από τη χρυσόσκονη που σκορπάει η Κυβέρνηση για την πολιτική της, όπως πολύ πετυχημένα έγραψε ο κυριακάτικος «ΡΙΖΟΣΠΑΣΤΗΣ». Απ' αυτήν τη σκοπιά ήταν και οι δηλώσεις του Πρωθυπουργού από τη Νέα Υόρκη, με τις οποίες ο κ. Τσίπρας επιβεβαίωσε τη διάθεση της Κυβέρνησης να «τρέξει» όλα τα αντιλαϊκά προαπαιτούμενα της πρώτης και της δεύτερης αξιολόγησης, προαναγγέλλοντας μάλιστα συμβιβασμούς στο ζήτημα των εργασιακών, που είναι ο πυρήνας του επόμενου γύρου της επίθεσης. Ο ΣΕΒ, επίσης, θεωρεί ότι κύριο προαπαιτούμενο της δεύτερης αξιολόγησης είναι τα εργασιακά, ενώ ειδικά η παρέμβαση του ΣΕΒ για τις συλλογικές διαπραγματεύσεις δίνει με εξαιρετική ακρίβεια το περίγραμμα στο οποίο θα κινηθεί η νέα νομοθεσία, ανεξάρτητα από τις τελικές διατυπώσεις. Με βάση όσα γράφουν και λένε σε όλους τους τόνους, ακόμα και αν η Κυβέρνηση επαναφέρει συλλογικές διαπραγματεύσεις, αυτές θα είναι «πουκάμισο αδειανό» για τους εργαζόμενους, με τους περιορισμούς και το πλαίσιο που ετοιμάζουν. Αυτό επιβεβαιώνει και η συζήτηση για τον τρόπο καθορισμού του κατώτερου μισθού. Αν σ' αυτό προσθέσει κανείς τα εμπόδια στις απεργιακές κινητοποιήσεις που θέλει να βάλει η Κυβέρνηση με τον νέο συνδικαλιστικό νόμο, είναι φανερό ότι στόχος της όλης προσπάθειας είναι να θωρακιστεί η καπιταλιστική κερδοφορία παραπέρα από κάθε απρόβλεπτο παράγοντα που σχετίζεται με το λαϊκό κίνημα και τη δημιουργία προϋποθέσεων για την ανάπτυξη αγώνων. Επομένως, συλλογική διαπραγμάτευση μπορεί να υπάρξει σύμφωνα με τις εξαγγελίες της Κυβέρνησης και το περίφημο κοινωνικό κεκτημένο της Ευρωπαϊκής Ένωσης, αλλά θα γίνεται με καθαρά σημαδεμένη τράπουλα σε βάρος των εργαζομένων, του λαού μας και με νέα εμπόδια στο εργατικό λαϊκό κίνημα να οργανώσει τους αγώνες του. Το σκηνικό συμπληρώνεται από την πρόθεση της Κυβέρνησης να συζητήσει την αύξηση του ποσοστού των απολύσεων ανάλογα με τον αριθμό των εργαζομένων που απασχολεί μια επιχείρηση και την τυπική κατάργηση του υπουργικού βέτο στις ομαδικές απολύσεις, έχοντας το βλέμμα στραμμένο κυρίως στη αναδιάρθρωση των πρώην ΔΕΚΟ, που τώρα εντάσσονται στο ηπερταμείο και προετοιμάζεται η παραπέρα ιδιωτικοποίησή τους. Κυρίες και κύριοι Βουλευτές, δεν πρέπει να ξεχνάμε και το προσφυγικό. Οι συνέπειες από την πολιτική εγκλωβισμού με την οποία αντιμετωπίζουν το προσφυγικό - μεταναστευτικό η Κυβέρνηση και η Ευρωπαϊκή Ένωση, γίνονται πλέον ορατές με πολύ οξυμένο τρόπο. Μέσα σ' αυτό το ζοφερό σκηνικό γίνεται προσπάθεια να κρυφτεί η μεγάλη εικόνα, ο πόλεμος δηλαδή, που γεννά την προσφυγιά και στον οποίο συμμετέχει και η ελληνική Κυβέρνηση με πολλούς και διάφορους τρόπους, εμπλέκοντας τον ελληνικό λαό σε ένα αξεδιάλυτο κουβάρι επικίνδυνων ανταγωνισμών και αντιθέσεων. Οι αιτίες για την άθλια κατάσταση για το προσφυγικό έχουν την ίδια ρίζα με την επίθεση που δέχονται οι εργαζόμενοι στη χώρα μας και σε όλη την Ευρωπαϊκή Ένωση από τις κυβερνήσεις του μεγάλου κεφαλαίου. Κυρίες και κύριοι, για εβδομάδες ολόκληρες, με αναλύσεις επί αναλύσεων στελέχη της Κυβέρνησης και της Αξιωματικής Αντιπολίτευσης ζάλιζαν τον λαό με το περιβόητο αφήγημα που θα ανέπτυσσαν ο Πρωθυπουργός και ο Πρόεδρος της Νέας Δημοκρατίας στις παρεμβάσεις τους στη Θεσσαλονίκη πρώτα και στη συνέχεια αλλού, σε άλλες δραστηριότητες. Τελικά, επιβεβαίωσαν και οι δύο την αντιλαϊκή στρατηγική σύμπλευσης της Κυβέρνησης ΣΥΡΙΖΑ και της Αξιωματικής Αντιπολίτευσης, της Νέας Δημοκρατίας, γύρω από τους στόχους του κεφαλαίου και την προσπάθεια μάλιστα να στρατεύσουν και τον λαό μας πίσω από αυτούς τους ξένους στόχους, ισχυριζόμενοι ότι τάχα κάτι έχει να κερδίσει και αυτός από την επίτευξή τους. Τόσο τα κυβερνητικά πεπραγμένα όσο και αυτά που εξαγγέλλουν ο ΣΥΡΙΖΑ και η Νέα Δημοκρατία περιλαμβάνουν και το άγριο χαράτσωμα του λαού, το τσεκούρωμα των κονδυλίων που σχετίζονται με την κάλυψη λαϊκών αναγκών, ενώ ο λαός χάνει και με τον έναν και με τον άλλο τρόπο, ανεξάρτητα από την αναλογία που επιλέγεται κάθε φορά στο αντιλαϊκό μείγμα αυτό της διαχείρισης. Ήρθε η ώρα ο ελληνικός λαός να πει «τέλος οι θυσίες για τα κέρδη των λίγων», «κατάργηση όλων των αντιλαϊκών νόμων των τελευταίων χρόνων», «κάλυψη των απωλειών μας», «αυξήσεις σε μισθούς, συντάξεις, κοινωνικές παροχές», «επαναφορά των συλλογικών συμβάσεων εργασίας», «φθηνό ρεύμα και νερό για τα λαϊκά στρώματα», «μόνιμη και σταθερή δουλειά για τους εργαζόμενους στην ενέργεια, στην ύδρευση, σε όλους τους κλάδους της οικονομίας», «να δυναμώσει η πάλη εναντίον της απελευθέρωσης της αγοράς, να ανοίξει ο δρόμος για τη μόνη φιλολαϊκή λύση που έχει ανάγκη σήμερα ο λαός». Αντλούμε διδάγματα από τις μάχες και τους αγώνες των προηγούμενων χρόνων. Βγάζουμε χρήσιμα συμπεράσματα για την ισχυροποίηση της πάλης. Τα μέτρα υπηρετούν την πλουτοκρατία. Είναι εργαλείο για την κατάργηση βασικών λαϊκών δικαιωμάτων. Έχουν οδηγήσει στην πτώχευση του λαού μας. Αυτή είναι η στρατηγική της Κυβέρνησης, της Ευρωπαϊκής Ένωσης, των κομμάτων και των δυνάμεών τους και των παρατάξεών τους μέσα στο κίνημα που τη στηρίζουν. Έκαναν την πλάτη του εργατικού λαϊκού κινήματος σκαλοπάτι για να ανεβοκατεβαίνουν αντιλαϊκές κυβερνήσεις. Δεν πρέπει αυτό να τους το επιτρέψει άλλο ο ελληνικός λαός. Η αρνητική ψήφος μας στο νέο αντιδραστικό πολυνομοσχέδιο είναι δεδομένη. Δεδομένη θα είναι και η πάλη μας ενάντια στις αντιλαϊκές πολιτικές και η δράση μας μέσα στο κίνημα, στους αγώνες ενάντια σε όσους και όσες εδώ μέσα σηκώνουν το χέρι τους και ψηφίζουν τα απαράδεκτα νομοσχέδια σφαγιασμού του λαού μας. Σας ευχαριστώ.
Ευχαριστώ κι εγώ, κύριε Πρόεδρε. Ο Πρόεδρος της Ένωσης Κεντρώων, κ. Βασίλης Λεβέντης, έχει τον λόγο. Σας ενημερώνω ότι οι προηγούμενοι Αρχηγοί μίλησαν ακριβώς δεκαπέντε λεπτά. Ορίστε, έχετε τον λόγο.
Χθες ήταν η θλιβερή επέτειος της δολοφονίας του Παύλου Μπακογιάννη και είδα ότι και η Ντόρα Μπακογιάννη και ο Κυριάκος Μητσοτάκης έβγαλαν ανακοίνωση, με την οποία είπαν ότι ο μεγάλος αυτός πολιτικός μίλησε για συναίνεση και για συνθέσεις. Η σημερινή εικόνα της Νέας Δημοκρατίας είναι συναινετική; Διδάσκεται κάτι από τον εκλιπόντα; Ερωτώ την Αίθουσα. Ήμουν στο σπίτι μου και παρακολουθούσα τη διαδικασία. Η Νέα Δημοκρατία ούτε λίγο ούτε πολύ είπε ότι όλα τα ξεπουλάει ο ΣΥΡΙΖΑ. Και εδώ που τα λέμε, ξεπουλιούνται τα πάντα. Σε αυτό δεν έχει άδικο η Νέα Δημοκρατία. Όμως ο κ. Τσίπρας είναι ο κακός άνθρωπος που θέλει να τα πουλήσει όλα; Όχι, απλά η χώρα έχει περιέλθει σε μια κατάσταση. Ο Τσίπρας έχει δυο επιλογές: Ή τα τινάζει όλα στον αέρα και πάμε για Grexit ή τα υπογράφει όλα. Μέσος δρόμος, κυρίες και κύριοι συνάδελφοι, δεν υπάρχει. Και ξέρετε γιατί δεν υπάρχει; Γιατί από το 2009 που προέκυψε η κρίση, οι κυβερνήσεις κορόιδευαν τους Ευρωπαίους. Όταν θέλαμε να πάρουμε τη δόση μας, περνάγαμε στη Βουλή τα πάντα. Όμως οι ξένοι μετά δεν έβλεπαν να υλοποιούνται οι μεταρρυθμίσεις, έμπαιναν στο σκονισμένο χρονοντούλαπο. Την πρώτη φορά, τη δεύτερη φορά είδανε και πάθανε, και έβγαλαν το συμπέρασμα ότι είμαστε απατεώνες. Αυτό το συμπέρασμα δεν είναι εύκολο να αλλάξει. Η σημερινή Ελλάδα και το σημερινό Κοινοβούλιο είναι δέσμιο αυτού του αισθήματος που υπάρχει στην Ευρώπη και στο εξωτερικό, ότι εμείς κοροϊδεύουμε, ότι είμαστε ένα πολιτικό σύστημα διεφθαρμένο που δεν διατιθέμεθα να κάνουμε μεταρρυθμίσεις. Ούτε ο Σαμαράς ήταν κακός που περνούσε κι αυτός αντιλαϊκά μέτρα, κοψίματα μισθών κ.λπ.. Ούτε αυτός ήταν κακός. Απλώς, υπήρχε μια κακή Αντιπολίτευση και τότε που έλεγε προδότες τους κυβερνώντες. Αυτή ήταν η κατάσταση. Η μισή Βουλή λέει τους άλλους μισούς προδότες. Γι' αυτό ανέφερα το παράδειγμα του Μπακογιάννη. Πράγματι, ο Παύλος Μπακογιάννης ήταν παράγων σύνθεσης. Η σημερινή, όμως, Βουλή δεν καταλαβαίνει από τέτοια. Επομένως φρονώ ότι έχουμε πάρει έναν πολύ στραβό δρόμο. Δεν υπάρχει σωτηρία. Ο ελληνικός λαός είναι πλήρως απογοητευμένος. Εκείνοι που είναι πιο απογοητευμένοι είναι οι ομογενείς, οι οποίοι μου υπέβαλαν ερώτηση: «Ποιος είναι ο χειρότερος; Ο Τσίπρας ή ο Μητσοτάκης;». Δεν μου υπέβαλαν ερώτηση ποιος είναι ο καλύτερος. «Ποιος είναι ο χειρότερος;» με ρώτησαν. Και τότε έγραψαν οι εφημερίδες κάτι το οποίο θέλω να διευκρινίσω εις την Αίθουσα. Εγώ άλλο είπα, άλλο έγραψαν οι εφημερίδες. Γιατί δεν υπάρχει πιο ύπουλος τρόπος να «εκτελείς» την άποψη του λέγοντος από το να την παίρνεις αποσπασματικά και να μην τη μεταδίδεις ολόκληρη. Και τους είπα: «Η μεν Νέα Δημοκρατία είναι μόνιμα στην υπηρεσία του μεγάλου κεφαλαίου. Μόνιμα το υπηρετούσε. Είναι ο τρόπος τους. Είναι η δεξιά παράταξη. Δεν τους παρεξηγώ εγώ προσωπικά». Ο Τσίπρας όμως το 2015 ήρθε τον Γενάρη και είπε ότι θα κάνει «ντα» την Μέρκελ, ότι θα ενώσει τους Νότιους κατά των Βορείων, ότι θα τα αλλάξει όλα, ότι θα αλλάξει η Ευρώπη. Και καταλήξαμε τον Ιούλιο του 2015 να πάει να τα υπογράψει όλα. Και είπα ότι η μεν μια προδοσία της Δεξιάς είναι μία προδοσία συνείδησης για τα θέματα της υπηρεσίας του μεγάλου κεφαλαίου, ο δε Τσίπρας ανέβασε πάρα πολύ ψηλά τον πήχη, ενέπνευσε τη νεολαία ότι υπάρχει τρίτος δρόμος και η νεολαία και τα όνειρά της γκρεμίστηκαν. Και λέω: «Αν υπήρχε ένα πολιτικό δικαστήριο, τον κ. Τσίπρα θα τον εκτελούσε». Με ποια έννοια το είπα αυτό; Με την έννοια ότι ήταν μία μεγάλη απάτη σε βάρος της κοινωνίας. Διότι το να εμπνέεις τη νεολαία με όνειρα, να τη βάζεις να αγωνίζεται και μετά να την εγκαταλείπεις, δεν είναι ό,τι καλύτερο. Εγώ δεν θα μπορούσα να το κάνω αυτό το πράγμα. Αυτό ακριβώς είπα. Αυτή ήταν η κουβέντα μου. Και γράφτηκε στον Τύπο: «Ο Λεβέντης ζήτησε να εκτελεστεί ο Τσίπρας». Αυτή την απάντηση έδωσα. Βέβαια, συμπλήρωσα ότι ο κ. Τσίπρας έκανε μεταστροφή προς τη σοβαρότητα και τη σωφροσύνη, αλλά είμαι σίγουρος ότι στο κόμμα του υπάρχουν βαρίδια. Εγώ παρακολουθώ Βουλευτές του ΣΥΡΙΖΑ στις τηλεοράσεις, οι οποίοι δεν πιστεύουν στην Ευρώπη. Ούτε λίγο ούτε πολύ απειλούν ακόμη «ή μας θέλει η Ευρώπη όπως είμαστε ή…». Περνούν μία γλώσσα δηλαδή που δεν πιστεύουν σε αυτό που κάνουμε. Σαν χώρα δεν πιστεύουν σε αυτό που κάνουμε. Διότι έπρεπε μία κυβερνητική πλειοψηφία να μάχεται υπέρ των απόψεων και των έργων και των μέτρων της Κυβέρνησης. Δεν είδα καμμία μάχη Βουλευτών. Είδα ένα απολογητικό ύφος κάποιων, γιατί βέβαια όλους τους βαρύνει το ό,τι έλεγαν στο παρελθόν. Δεν ξεχνιέται το τι έλεγαν εις το παρελθόν. Εδώ όμως κατηγορούν όλες οι πτέρυγες της Βουλής τον ΣΥΡΙΖΑ ότι κόβει από τους αγρότες τους πολύ φτωχούς, κόβει από τους ελεύθερους επαγγελματίες τους νέους, βάλλει τα ασφαλιστικά ταμεία. Δεν το κάνει αυτό γιατί το θέλει. Δεν είναι περιχαρής ένας πρωθυπουργός όταν περνάει τέτοια μέτρα. Φτάσαμε όμως, σε ένα πολιτικό σύστημα πενήντα ετών διαφθοράς, να έχει δύο λύσεις: Ή να τα τινάξει όλα στον αέρα ή να τα υπογράφει όλα. Αυτή είναι η εξέλιξη, αν θέλετε την αλήθεια. Αν θέλετε να ζείτε μέσα στο ψέμα και στην πλάνη, είναι δικαίωμά του του καθενός. Ο κ. Κρεμαστινός, τον οποίο είδα χθες, - εσείς είστε στην Έδρα, χαίρομαι - τον συνάντησα στην είσοδο του γραφείου μου, μου έδειξε έναν νόμο λέγοντας ότι ξεπουλάει η Κυβέρνηση τα πάντα για ενενήντα εννιά χρόνια και μάλιστα ότι μπορεί να παραταθεί και για άλλα ενενήντα εννιά χρόνια το ξεπούλημα. Τον κοίταξα και όταν πήγα μέσα τι σκέφτηκα; Μπορεί να είναι αλήθεια αυτό που είπε ο κ. Κρεμαστινός, όμως έχει άλλη λύση ο κ. Τσίπρας; Μπορεί να αντισταθεί στην απαίτηση των Ευρωπαίων ο Πρωθυπουργός; Για πείτε μου εσείς. Υπήρχε ένα σύστημα που φάγανε τα λεφτά του κόσμου, υπήρχαν οι διορισμοί, τα ρουσφέτια, τα σκάνδαλα και μία κατάσταση συγκεκριμένη. Τι μπορεί να κάνει ο Τσίπρας; Πείτε ότι συμφωνεί με τις απόψεις των καταγγελλόντων, τι να κάνει; Να μην περάσει τα προαπαιτούμενα; Έχει τη δύναμη; Όταν ο Σαμαράς τα πέρναγε τα προαπαιτούμενα ήταν κακός άνθρωπος; Εδώ έχουμε, λοιπόν, δύο κόμματα τα οποία συγκρούονται με την εξουσία με σκοπό την κατάληψή της. Δηλαδή αυτό που κάνει τώρα η Νέα Δημοκρατία αποβλέπει μόνο στην κατάληψη της εξουσίας. Και ο Τσίπρας αυτά που έκανε - εγώ του τα είπα - προς την κατάληψη της εξουσίας τα έκανε. Δεν φαντάζομαι να πίστευε ότι θα ενώσει τον Νότο κατά του Βορρά. Το πίστευε; Αν το πίστευε, δεν κάνει για Πρωθυπουργός. Αν πίστευε ο κ. Τσίπρας ότι θα ενώσει τον Νότο κατά του Βορρά και ότι θα υποχωρήσει η Μέρκελ, αυτό το πράγμα, με συγχωρείτε, αλλά είμαι σίγουρος ότι δεν το πίστευε. Απλά ήθελε τις ψήφους. Επομένως, μην φωνάζετε ούτε για τους κόφτες ούτε για τα υπερταμεία. Είναι το αποτέλεσμα μιας διεφθαρμένης πορείας, που ίσως είναι και πάνω από πενήντα χρόνια. Αυτό είναι η Ελλάδα. Δεν κουβάλησε εδώ κάτι Νότιους; Άμα τους ρωτήσετε έναν - έναν, δεν θέλουν να μοιάζουν με την Ελλάδα καθόλου. Ήρθαν εδώ για συζητήσεις γενικές, αλλά αν του πεις του Πορτογάλου ή του Ιταλού κάνε δήλωση ότι θα βάλεις πλάτη με την Ελλάδα, να νικηθεί η λιτότητα, θα σου πουν: «Όχι, φίλε μου». Αυτή είναι η αλήθεια. Δεν έχουμε συμπαραστάτες στον κατήφορο. Στον κατήφορο μιας χώρας δεν υπάρχουν συμπαραστάτες, κατά τη γνώμη μου. Η απαίτηση και αυτό που με ρωτούν οι ομογενείς είναι: «Γιατί δεν κάνετε μια κυβέρνηση μεγάλη; Γιατί δεν τα βρίσκουν;». Λέω ότι τώρα, μετά την ψήφο της απλής αναλογικής, που χαρίσανε η κυρία Φώφη και ο κ. Σταύρος στον κ. Μητσοτάκη πενήντα έδρες στις προσεχείς εκλογές, τώρα ο Μητσοτάκης γιατί να κάνει πίσω; Σου λέει: «Θα πάρω εκατόν σαράντα πέντε, δεν θα βρω κι άλλους εφτά - οκτώ από δω κι από κει;». Επομένως, γιατί να κάνει πίσω; Δεν υπάρχει περίπτωση να κάνει πίσω. Άρα η όρεξη για αυτοδυναμία πήρε παράτα. Αυτό έγινε στην Ελλάδα. Και δεν θα προσέλθουν στο τραπέζι της σύγκλισης, οπότε για τη χώρα πιστεύω ότι τώρα τρεις λύσεις υπάρχουν: Ή να ακολουθήσει ο Τσίπρας τον Γολγοθά του και να καταρρεύσει, γιατί είναι σίγουρη η κατάρρευση - αν πιστεύει ότι θα τα καταφέρει πλανάται - ή να γίνει τώρα η Οικουμενική που ζητούσα από τον Σεπτέμβριο που μπήκε η Ένωση Κεντρώων στη Βουλή ή να πάμε σε εκλογές. Το μυαλό του κ. Τσίπρα θα διαλέξει. Εκείνος θα διαλέξει, με βάση ελπίζω και λίγο το συμφέρον της χώρας. Διότι αν κοιτάξει μόνο το δικό του μέλλον, πολιτικοί που κοίταζαν μόνο το δικό τους μέλλον τελικά έβλαπταν και τον εαυτό τους, σε όλα τα κράτη. Φτάσανε στο σημείο όσον αφορά στην Αθηναΐδα, όπου διοργανώνει μια συγκέντρωση η Ένωση Κεντρώων στις 10 Οκτωβρίου στις 19: 00΄ το βράδυ, - η Αθηναΐδα είναι ένα κέντρο εδώ στην Αθήνα - να πούνε ότι μου το παρεχώρησε ο Τσίπρας, ο οποίος εγκατέλειψε και πήγε στο «DIVANI CARAVEL». Ακούστε τι μύθοι πλάθονται! Ο άλλος μύθος είναι ότι φεύγει ο Καμμένος από την Κυβέρνηση κι έρχεται ο Λεβέντης. Μέχρι και η σύζυγός μου μού είπε: «μήπως έχεις κάνει τίποτα ύπουλο που δεν το γνωρίζω ούτε εγώ;». Φθάσαμε εκεί. Τι να πω! Δηλαδή, πολιτικοποιήθηκαν και τα κέντρα. Εγώ πίστευα ότι έχουμε φύγει από την εποχή των κίτρινων, πράσινων, μπλε καφενείων, αλλά η χώρα δεν προχωράει. Στην Αίθουσα αυτήν, μετά την ψηφοφορία της απλής αναλογικής, υπάρχει διαμορφωμένη μια κατάσταση κατά της Κυβέρνησης, ένας άξονας. Βλέπω ότι σε όλα το Ποτάμι, το ΠΑΣΟΚ και η Νέα Δημοκρατία ψηφίζουν μαζί και κατηγορούν εμένα λέγοντας ότι «αφού δεν είσαι μαζί, άρα είσαι με τον Τσίπρα». Αισθάνομαι την ανάγκη να απαντήσω. Εγώ με τον Τσίπρα δεν θα πάω και το ξέρει και ο ίδιος. Του το έχω πει. Όσο και αν χρειαστεί. Θα προξενηθούν εκλογές. Εγώ ψήφο δεν δίνω. Είναι δήλωση μπροστά στον ελληνικό λαό. Αν του φύγουν πέντε Βουλευτές, θα κάνει εκλογές. Δεν μπορεί να βασίζεται σε μένα. Εγώ εκείνο που έκανα, κάνω και θα συνεχίζω να κάνω, είναι να καλώ τον κ. Μητσοτάκη και τον κ. Τσίπρα να ξεπεράσουν τους εγωισμούς τους και να φτιάξουν μια κυβέρνηση όπως τη θέλει όλη η Ελλάδα και όπως τη θέλει και η Ομογένεια. Εγώ δεν περίμενα από τους ομογενείς - βρέθηκα ένα εξαήμερο στις Ηνωμένες Πολιτείες Αμερικής - να είναι τόσο ώριμοι. Δεν περίμενα να έχουν τέτοιο ενδιαφέρον για την Ελλάδα, τέτοιον πόνο. Μεγάλος πόνος. Λένε: «Αναγκαζόμαστε και στέλνουμε συνέχεια πουρμπουάρ στα χωριά μας, στους γείτονες, στους φίλους, που είναι τόσο εξαθλιωμένοι». Αναγκάζονται και φεύγουν οι Έλληνες και πάνε στην Γερμανία, στην Αυστραλία, στις Ηνωμένες Πολιτείες Αμερικής. Έχει τελειώσει, κατ' εμέ, η Ελλάδα. Δεν υπάρχει Ελλάδα, κυρίες και κύριοι. Δεν υπάρχει Ελλάδα. Αν νομίζετε ότι υπάρχει Ελλάδα επειδή μισθοδοτούνται οι Βουλευτές, κάνετε λάθος. Ελλάδα στη συνείδηση του κόσμου, από τον Έβρο μέχρι την Κρήτη, δεν υπάρχει πια. Και πρέπει να την ξαναφτιάξουμε από το μηδέν, σε στέρεες βάσεις, γιατί οι βάσεις αυτές τώρα είναι σαθρές και έχουν υπονομευθεί. Μιλούν για τις συντάξεις του κόσμου και ο κόσμος έχει δίκιο. Του κόβουν τις συντάξεις. Όμως αν τα λογαριάσουμε, η Νέα Δημοκρατία έκοψε πιο πολύ. Δηλαδή ένας στρατηγός έπαιρνε 2.800 ευρώ, του τα πήγε ο Σαμαράς 1.300 ευρώ και τώρα ο Τσίπρας 1.050 ευρώ. Αυτή είναι η κατάσταση. Έχουν φθάσει οι άνθρωποι, και μάλιστα άνθρωποι που έχουν πάρει δάνεια, στην απόλυτη εξαθλίωση. Οι συνταξιούχοι με πιάνουν στον δρόμο και μου λένε «βάλτε πλάτη, να μην κοπούν άλλο οι συντάξεις». Αφού τα ασφαλιστικά ταμεία έχουν πτωχεύσει, οι συντάξεις εξαρτώνται από τις επενδύσεις. Αν δεν έλθει νέο αίμα, νέο έσοδο στο κράτος και απλώς παίρνουμε από τη μια τάξη και δίνουμε στην άλλη, θα καταστραφούμε. Αυτό κάνει ο Πρωθυπουργός τώρα. Μη ερχομένου νέου εσόδου, νέας ανάπτυξης, βάζει στο κρασί φόρο, βάζει στα νησιά ΦΠΑ, αυξάνει στο πετρέλαιο θέρμανσης τους φόρους. Εγώ θαυμάζω τον Τσίπρα. Ξέρετε γιατί; Γιατί εγώ δεν θα μπορούσα να κόβω συντάξεις από τον κόσμο ούτε να βάζει ΦΠΑ στα νησιά θα μπορούσε ο Βασίλης Λεβέντης. Τον θαυμάζω που το κάνει. Εγώ δεν θα είχα την αντοχή να στρέφω σε φτωχούς ανθρώπους τις κλεψιές των ισχυρών. Και επειδή νομίζω ότι τελείωσε ο χρόνος μου, κύριε Κρεμαστινέ - που από εσάς θα περίμενα όταν γινόταν η ακολασία των τελευταίων πενήντα ετών να κάνετε τις προειδοποιήσεις, ώστε να μη φτάσουμε στην πτώχευση και όχι τώρα, αφού έγινε η πτώχευση, να λέτε «κοίτα ο Τσίπρας, τα δίνει όλα στους ξένους», αυτό θα περίμενα από εσάς - θα κάνω μια σύσταση για δύο θέματα, για τη θρησκεία και για τις τηλεοπτικές άδειες. Εγώ, παρ' ό,τι ο κ. Παππάς κάτι πέτυχε που κατάφερε και πήρε λεφτά από έναν χώρο από τον οποίο δεν πήρε ποτέ λεφτά αυτή η χώρα, λέω να μην κλείσουν τα κανάλια, αλλά να τους βάλουμε 60 εκατομμύρια του καθενός και όποιοι μπορέσουν να πληρώσουν, να παραμείνουν. Άποψή μου είναι. Το ακούτε. Έχετε την άποψή σας κι εσείς. Είναι, όμως, άποψή μου ότι θα είναι κακό να ακούσουν στην Ευρώπη ότι είχαμε οκτώ κανάλια εθνικής εμβελείας και κλείνουμε τα μισά. Εάν μπορέσουν οι άνθρωποι να πληρώσουν κι εάν εκπληρώσουν και τους όρους για πλουραλιστικό πρόγραμμα, για πληρωμή των ασφαλιστικών ταμείων των εργαζομένων κ.λπ., ας παραμείνουν ανοικτοί. Αν δεν κατορθώσουν και κλείσουν, κλείνουν μόνοι τους, δεν τους κλείνει η Κυβέρνηση. [[Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Προέδρου]] Το δεύτερο είναι για τη θρησκεία. Αυτήν την ώρα που η χώρα πεινάει, αυτήν την ώρα που αναχωρούν οι νέοι μας, είναι η ώρα ο κ. Φίλης να αφαιρεί τα θρησκευτικά;
Παρακαλώ, κύριε Πρόεδρε, ολοκληρώστε.
Παρακαλώ τον κύριο Πρωθυπουργό, ο οποίος υποτίθεται ότι δείχνει μια μετριοπάθεια και δεν είναι ο παλιός του ΄15, είναι ένας άνθρωπος που δείχνει ότι πιστεύει στην Ευρώπη, μην αφήνει τους Υπουργούς να του κάνουν την πλήρη καταστροφή, το πλήρες χαρακίρι. Εκτός αν έχει χάσει τελείως ο κ. Τσίπρας τον αυτοπροσδιορισμό του και έχει χάσει και τον έλεγχο. Ευχαριστώ.
Ευχαριστώ. Επειδή με ανέφερε ο Πρόεδρος της Ένωσης Κεντρώων, είμαι υποχρεωμένος να πω, ότι πράγματι τον συνάντησα στον διάδρομο και είπα αυτά περίπου που είπα στην αρμόδια επιτροπή προχθές. Δηλαδή, τι είπα στην επιτροπή; Είπα ότι, κατά τη γνώμη μου, το ιδρυτικό άρθρο της εταιρείας πρέπει να το επαναδιαπραγματευτεί. Κατά τη γνώμη μου. Διότι έτσι όπως είναι γραμμένο, ότι μετά τα ενενήντα εννέα χρόνια μπορεί μονομερώς να παρατείνεται, δηλαδή από πλευράς εταιρείας με το διοικητικό της συμβούλιο ή αν θέλετε τους μετόχους, αυτό αντιλαμβάνεστε ότι είναι ένα μεγάλο πρόβλημα. Και αυτό το πιστεύω και το είπα και στην αρμόδια επιτροπή προχθές. Μπορείτε να το δείτε στα Πρακτικά. Δεν είπα, δηλαδή, κάτι παραπάνω ή κάτι παρακάτω. Ο Υπουργός Υποδομών, Μεταφορών και Δικτύων, ο κ. Σπίρτζης, θέλει να κάνει κάποιες νομοτεχνικές ανακοινώσεις. Θέλετε τον λόγο για πέντε λεπτά, κύριε Υπουργέ;
Ναι, κύριε Πρόεδρε.
Πέντε λεπτά για νομοτεχνικές βελτιώσεις;
Όχι. Είναι και η ομιλία μου, κύριε Δένδια. Αγαπητοί κύριοι συνάδελφοι, στο Υπουργείο Υποδομών αντιστοιχούν τα άρθρα 18 και 19 του νομοσχεδίου που έχετε στα χέρια σας. Το άρθρο 18 σκοπεύει στην αποπληρωμή ενοικίασης του τροχαίου υλικού από την «ΤΡΑΙΝΟΣΕ» στη ΓΑΙΟΣΕ και στο άρθρο 19 αναφέρονται οι υποχρεώσεις δημόσιας υπηρεσίας, με σκοπό την εξόφληση του ΟΣΕ από την «ΤΡΑΙΝΟΣΕ». Οι νομοτεχνικές βελτιώσεις που έχουμε να καταθέσουμε έχουν να κάνουν με διατυπώσεις και αναριθμήσεις. Στο κείμενο του άρθρου 18, η παράγραφος 8 του άρθρου 8 αντικαθίσταται ως εξής: «…και τέλους». Αριθμείται σε παράγραφο 1. Στο πέμπτο εδάφιο της παραγράφου 1 του άρθρου 18, διαγράφεται η φράση: «εφαρμοζομένων αναλογικά των διατάξεων της προηγούμενης παραγράφου». Διαγράφεται το έκτο εδάφιο της παραγράφου 1 του άρθρου 18 και προστίθεται αυτούσιο μετά το έβδομο εδάφιο. Στο έβδομο εδάφιο της παραγράφου 1 του άρθρου 18, μετά τη φράση «αποστέλλουν χρηματικό κατάλογο αμελλητί στην αρμόδια ΔΟΥ» προστίθεται η φράση «σύμφωνα με τα οριζόμενα στις διατάξεις του άρθρου 2 του ΚΕΔΕ και του άρθρου 55 του π.δ. 16/89, όπως ισχύουν». Στο όγδοο εδάφιο της παραγράφου 1 του άρθρου 18, απαλείφεται η φράση «το περιεχόμενο του χρηματικού καταλόγου». Στο τελευταίο εδάφιο της παραγράφου 1 του άρθρου 18, μετά τη φράση «απαλλάσσονται παντός φόρου και τέλους» προστίθεται η φράση «με την επιφύλαξη των σχετικών διατάξεων του ν. 2859/2000 (Κώδικα ΦΠΑ), όπως ισχύει». Και στο άρθρο 18 προστίθεται παράγραφος 2, που η «ΤΡΑΙΝΟΣΕ» αποδίδει στη ΓΑΙΟΣΕ την αναλογία μισθωμάτων του έτους 2014, τα μισθώματα του έτους 2015 και την αναλογία μισθωμάτων του 2016, σύμφωνα με τη σύμβαση μίσθωσης του τροχαίου υλικού ΟΣΕ - «ΤΡΑΙΝΟΣΕ».
Να κατατεθούν στα Πρακτικά, κύριε Υπουργέ, για να διανεμηθούν παρακαλώ.
Ναι, κύριε Πρόεδρε.
Αγαπητοί συνάδελφοι, διανύουμε μια περίοδο που η Κυβέρνηση παλεύει πραγματικά για την ολοκλήρωση της διαπραγμάτευσης. Τις επόμενες μέρες θέλω να σας ενημερώσω ότι θα έρθει το σχέδιο νόμου για την αναδιάρθρωση της Υπηρεσίας Πολιτικής Αεροπορίας. Ακόμη βρισκόμαστε σε διαπραγματεύσεις και πιστεύω ότι πάνε καλά. Θα το συζητήσουμε σε ξεχωριστό σχέδιο νόμου όπως ξέρετε. Μέσα σε αυτήν την προσπάθεια που καταβάλουμε, αντιμετωπίζουμε ένα εχθρικό περιβάλλον σε όλα τα μέτωπα: στην αξιολόγηση, στον διαγωνισμό για τα κανάλια, στις προσωπικές και συλλογικές επιθέσεις. Ταυτόχρονα έχουμε να επιχειρήσουμε τις θεσμικές τομές αλλά και άλλες τομές που υπάρχουν στη χώρα μας δεκαετίες. Χαρακτηριστικό παράδειγμα είναι οι αστικές συγκοινωνίες, μιας και είναι το θέμα της επικαιρότητας στην Αθήνα αλλά κυρίως στη Θεσσαλονίκη. Άκουσα τον κ. Δένδια με πολλή προσοχή και με σεβασμό και ήθελα να κάνω μερικές παρατηρήσεις, γιατί αναφέρθηκε στην αιμορραγία που έχουμε εδώ και χρόνια ως χώρα σε μηχανικούς, δικηγόρους, οικονομολόγους στο εξωτερικό που δεν έχουν δουλειά. Στην προσπάθεια, λοιπόν, για την εξωστρέφεια της χώρας, επιχειρήσαμε δημόσιες υπηρεσίες να βγουν στο εξωτερικό και να διεκδικήσουν έργα. Ακούστε αυτό το παράδειγμα για να δείτε τι έχουμε κληρονομήσει και αν χρειάζεται ένας εξορθολογισμός σαν και αυτόν που περιέγραψε πριν Υπουργός Οικονομικών. Κατέβηκε, λοιπόν, η «ΑΤΤΙΚΟ ΜΕΤΡΟ» και η ΣΤΑΣΥ σε διαγωνισμό στο Ισραήλ. Οι δύο εταιρείες κόπηκαν από τον διαγωνισμό. Απορρίφθηκαν, γιατί στελέχη και των δύο εταιρειών, εργαζόμενοι των δύο εταιρειών συμμετείχαν σε άλλο σχήμα σε διαγωνισμό του Ισραήλ. Δεν ξέρω αν το καταλαβαίνετε αυτό που λέω. Κάναμε τέσσερις επισκέψεις σε διάφορες χώρες του εξωτερικού κατ' εντολή του Πρωθυπουργού. Βάλαμε τους δημόσιους οργανισμούς να κάνουν όλη αυτήν τη δουλειά που πρέπει, για να κατέβεις σε έναν διαγωνισμό στο εξωτερικό και κόπηκαν, γιατί συγκεκριμένα στελέχη των δύο εταιρειών συμμετείχαν σε άλλα σχήματα. Αυτή είναι η κατάσταση και χειρότερη ακόμη στους δημόσιους φορείς. Δώσαμε εντολή για τα πειθαρχικά στους αρμόδιους φορείς στους συγκεκριμένους υπαλλήλους. Και δεν είναι το μόνο παράδειγμα. Μπορώ να σας αναφέρω πλήθος παραδειγμάτων. Είπαμε και χθες στην ακρόαση των φορέων ότι οι «ΚΤΙΡΙΑΚΕΣ ΥΠΟΔΟΜΕΣ Α.Ε.» δεν έχουν περιουσία. Έχουν χρέος 800 εκατομμυρίων ευρώ. Επίσης, έχουν εκατοντάδες εκατομμύρια ευρώ σε διεκδικήσεις. Γνωρίζετε ότι η «ΑΤΤΙΚΟ ΜΕΤΡΟ Α.Ε.» έχει χρέος πάνω από 2 δισεκατομμύρια ευρώ για τα έργα που έχει εκτελέσει. Είναι δυνατόν να λέει οποιοσδήποτε ότι αυτοί οι φορείς που πάνε στο νέο ταμείο είναι για ιδιωτικοποίηση; Είναι δυνατόν; Δεν χρειάζεται να υπάρχει μια άλλη δομή του κράτους; Δεν χρειάζεται να υπάρχει στο Υπουργείο μια δομή επίβλεψης αυτών των φορέων, που δεν υπήρχε όλα αυτά τα χρόνια; Δεν έχουμε μια διεύθυνση για τα έργα σταθερής τροχιάς. Δέκα χρόνια είχαν να λυθούν τα προβλήματα που τέμνονταν οι αυτοκινητόδρομοι με το σιδηρόδρομο στα έργα παραχώρησης.
Ποιος σε εμποδίζει;
Εμένα δεν με εμποδίζει κανείς και τα κάνω. Εσείς γιατί δεν τα κάνατε; Αυτή είναι η ερώτηση.
Σας παρακαλώ, κύριε Μπούρα. Κύριε Υπουργέ, συνεχίστε.
Συνεχίζω. Πραγματικά με την επίθεση που δεχόμαστε μπαίνουμε στον πειρασμό πάρα πολλές φορές να απαντήσουμε με τον ίδιο τρόπο, αλλά δεν θα σας ακολουθήσουμε, να το ξέρετε. Εσείς φέρατε - και έχετε ευθύνες - τη χώρα και το ασφαλιστικό σύστημα στο σημείο που είναι. Εσείς είχατε και συνεχίζετε να έχετε προνομιακές σχέσεις με το τραπεζικό σύστημα. Τα θυμάστε φαντάζομαι και τα ξέρετε. Εσείς συνεχίζετε να είστε οι εκλεχτοί των καναλαρχών. Κάποιοι δίνουν ένα σόου κάπου στη Βουλή ή αλλού και αναπαράγεται στα γνωστά κανάλια με την ταχύτητα του φωτός. Προσπαθείτε να ρίξετε την Κυβέρνηση, για να μην πληρώσουν οι εκλεκτοί παλιοί καναλάρχες σας. Θα ήθελα να σας κάνω μια έκκληση: Σταματήστε να τρέμετε για τα κανάλια που δεν αδειοδοτήσατε για πάνω από είκοσι χρόνια. Είστε εκτεθειμένοι στους φίλους σας. Σταματήστε να τρέμετε για τα δάνεια των κομμάτων σας. Βάλτε κανένα ευρώ στα δάνειά σας, για να τα εξυπηρετήσετε και απολαύστε το. Δεν θα χαριστούμε ούτε στη μάνα μας. Ο διαγωνισμός για τα κανάλια θα ολοκληρωθεί. Η πρώτη δόση κατατέθηκε στα ταμεία του κράτους. Στη συνέχεια θα ολοκληρωθεί και η αξιολόγηση και η έξοδος της χώρας από την κρίση και το τέλμα που την έχετε βάλει. Σας ευχαριστώ πολύ.
Σας ευχαριστώ. Ο Πρόεδρος του Λαϊκού Συνδέσμου - Χρυσή Αυγή κ. Μιχαλολιάκος, έχει τον λόγο. Παρακαλώ, κύριε Πρόεδρε.
Κύριε Πρόεδρε, κυρίες και κύριοι Βουλευτές, πριν αναφερθώ στο νομοσχέδιο, το οποίο είναι αντικείμενο της σημερινής συνεδριάσεως - ένα νομοσχέδιο κατ' επιταγήν του τρίτου μνημονίου που υπέγραψε η Κυβέρνηση ΣΥΡΙΖΑ - ΑΝΕΛ - θέλω να κάνω μια καταγγελία. Την δεκαετία του 1950 και 1960 στις Ένοπλες Δυνάμεις της χώρας υπήρχε το περίφημο μάθημα της εθνικής και ηθικής διαπαιδαγώγησης, όπου γινόταν αντικομμουνιστική προπαγάνδα. Αυτή την εποχή, φαίνεται, η σημερινή Κυβέρνηση έχει υπ' όψιν της και την εφαρμόζει κατά της Χρυσής Αυγής. Έχω στα χέρια μου την φωτοτυπία ενός εντύπου, το οποίο είναι από σεμινάρια που έγιναν στην Ελληνική Αστυνομία, η οποία δεν ανήκει σε κανένα κόμμα και είναι υποχρεωμένη να μην στρέφεται εναντίον του οποιουδήποτε κόμματος βρίσκεται εδώ, όπως είναι η Χρυσή Αυγή. Δεν βρίσκεται από το χατίρι κανενός. Βρίσκεται με την ψήφο των Ελλήνων εθνικιστών. Εκατοντάδων χιλιάδων Ελλήνων. Το φυλλάδιο αυτό, λοιπόν, έγινε σεμινάριο στην Ελληνική Αστυνομία. Το έκανε ο Οργανισμός Θεμελιωδών Δικαιωμάτων της Ευρωπαϊκής Ένωσης. Είναι ένας οργανισμός της ίδιας της Ευρωπαϊκής Ένωσης. Λέγεται «Ρατσισμός, διακρίσεις, μισαλλοδοξία και εξτρεμισμός: διδάγματα από εμπειρίες στην Ελλάδα και την Ουγγαρία». Στο φυλλάδιο αυτό χαρακτηριστικά αναφέρεται το εξής: «Το 2012 και το 2013 Βουλευτές της Χρυσής Αυγής συμμετείχαν σε επιθέσεις κατά μεταναστών, κατέστρεψαν τους πάγκους που διατηρούσαν οι μετανάστες σε λαϊκές αγορές και επιτέθηκαν λεκτικά». Αυτό έχει κριθεί από την ελληνική δικαιοσύνη, έχει υπάρξει αθωωτική απόφαση και όμως η Κυβέρνησή σας το διδάσκει στην Ελληνική Αστυνομία. Επιτέλους το κυνήγι μαγισσών να σταματήσει. Απαγορεύεται η Ελληνική Αστυνομία να κάνει πολιτική και μάλιστα πολιτική εναντίον ενός κόμματος που έχει εκλέξει ο ελληνικός λαός. Καταθέτω το φυλλάδιο στα Πρακτικά επιφυλασσόμενος για κάθε νόμιμο δικαίωμά μας δηλώνοντας ότι εμάς τους χρυσαυγίτες δεν μας λύγισαν ούτε οι φυλακές, ούτε οι σφαίρες και θα συνεχίσουμε να αγωνιζόμαστε όσα σεμινάρια και να κάνουν οι κομισάριοι μέσα στην Ελληνική Αστυνομία οι οποίοι αντί να προστατεύουν τον ελληνικό λαό ασκούν ένα έργο καθαρά προπαγανδιστικό. [[Χειροκροτήματα από την πτέρυγα της Χρυσής Αυγής]] [[Στο σημείο αυτό ο Γενικός Γραμματέας του Λαϊκού Συνδέσμου - Χρυσή Αυγή καταθέτει για τα Πρακτικά το προαναφερθέν έγγραφο το οποίο βρίσκεται στην στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Μίλησε προηγουμένως ο κύριος Υπουργός, ο κ. Σπίρτζης, για το θέμα των τηλεοπτικών αδειών. Βεβαίως, στο ζήτημα αυτό η Νέα Δημοκρατία έχει πάρει τη θέση που έχει πάρει την οποία όλοι γνωρίζουμε. Θα ήταν εκτός πραγματικότητας να λέγαμε εμείς σαν Χρυσή Αυγή ότι ήμασταν ευχαριστημένοι με το προηγούμενο καθεστώς. Ήταν ένα καθεστώς άθλιο το οποίο ποδηγετούσε την πολιτική ζωή της χώρας, κατηύθυνε την πολιτική ζωή της χώρας. Έχουμε την καταγγελία του κ. Τζαβάρα από τη Νέα Δημοκρατία ο οποίος είπε ότι είχε κοπεί από το «MEGA» και συγκεκριμένα από τη δημοσιογράφο κ. Τρέμη γιατί σε κάποια εκπομπή δεν της άρεσαν αυτά που είπε. Επρόκειτο, δηλαδή, περί ενός καθεστώτος, το οποίο πιστεύω ότι συνεχίζει να υπάρχει, όχι απλά ποδηγετήσεως πολιτικών κομμάτων, αλλά και επιλογής προσώπων. Να μην κρυβόμαστε πίσω από το δάχτυλό μας. Υπήρχαν Βουλευτές όλων των παρατάξεων που ήταν τα οικόσιτα των νταβατζήδων κι έτσι είχαν κάθε φορά πρόθυμο το τηλεπαράθυρο. Μέγας θόρυβος έγινε μετά τον διαγωνισμό αυτόν με τον οποίο δεν συμφωνούμε και ο οποίος είχε τα στοιχεία ενός τζόγου - ενός καζίνο θα έλεγα - και ουδεμία σημασία δόθηκε στα ποιοτικά στοιχεία. Έγιναν όλα πολύ πρόχειρα, αλλά μέγα θέμα δημιουργήθηκε με την περίπτωση του κ. Καλογρίτσα. Αλήθεια, εσείς εκεί στον ΣΥΡΙΖΑ το ψάξατε πολύ με τον κ. Καλογρίτσα για να τον βάλετε ως διεκδικητή μιας από τις τηλεοπτικές άδειες; Όπως έγινε γνωστό, λοιπόν, ο κ. Καλογρίτσας είχε δανειοδοτηθεί με 127,6 εκατομμύρια ευρώ από την Τράπεζα Αττικής. Τα 77,6 εκατομμύρια από αυτά τα πήρε όταν ο ΣΥΡΙΖΑ είχε τη διακυβέρνηση της χώρας, όμως, κι επί των ημερών του Σαμαρά και Βενιζέλου, της συγκυβερνήσεως, δηλαδή, Νέας Δημοκρατίας και ΠΑΣΟΚ, ο κ. Καλογρίτσας είχε πάρει 50 εκατομμύρια. Δηλαδή, εάν δεν έπαιρνε 77 εκατομμύρια επί ΣΥΡΙΖΑ ο κ. Καλογρίτσας και έπαιρνε 50, όπως είχε πάρει επί των ημερών της Νέας Δημοκρατίας, δεν θα υπήρχε πρόβλημα. Με δύο λόγια και πολύ απλά, το αμαρτωλό καθεστώς των θαλασσοδανείων συνεχίζεται, όπως προκύπτει, κανονικά και επί των ημερών του ΣΥΡΙΖΑ και η Νέα Δημοκρατία από την πλευρά της δεν έχει κανένα ηθικό δικαίωμα να κατηγορεί την Κυβέρνηση, γιατί τα ίδια γινόντουσαν κι επί των ημερών τους. Αλήθεια, μπορεί να απαντήσει κάποιος από τη Νέα Δημοκρατία πόσους ελέγχους έκανε για τα θαλασσοδάνεια η Τράπεζα της Ελλάδος, όταν γινόταν το μεγάλο φαγοπότι στις τράπεζες; Φυσικά και δεν έγινε κανένας έλεγχος και δεν ήρθε ποτέ το θέμα αυτό. Σχετικά τώρα τα ραδιοτηλεοπτικά. Είχαμε παλιά το ΕΣΡ, το Εθνικό Συμβούλιο Ραδιοτηλεόρασης, ένα αδύναμο όργανο, το οποίο έτσι θέλετε να μείνει και τώρα και στη θέση των παλαιών νταβατζήδων να μπουν κάποιοι νέοι νταβατζήδες. Τι έκανε το ΕΣΡ; Έχουμε την εξεταστική επιτροπή, είναι ο συναγωνιστής μου Βουλευτής Κασιδιάρης εκεί ως εκπρόσωπος της Χρυσής Αυγής, και όταν ρωτάει τους ιδιοκτήτες τηλεοπτικών σταθμών «γιατί δεν προβάλετε, όπως ο νόμος προβλέπει, όπως προβλέπει η διάταξη του ΕΣΡ, τη Χρυσή Αυγή» απαντούν «δεν ξέρουμε τίποτε, οι δημοσιογράφοι». Κάποτε είχαμε τον βασιλέα που ήταν ανεύθυνος άρχων, τώρα έχουμε τους δημοσιογράφους. Και από αυτούς τους δημοσιογράφους, μάλιστα, αξίζει τον κόπο, αν η Κυβέρνηση θέλει πραγματικά τη διαφάνεια, να κάνουν μια έρευνα ποιοι από αυτούς έχουν πάρει δάνεια από τις τράπεζες, για να αγοράσουν βίλες χωρίς εγγυήσεις. Διότι το καθεστώς είναι αμαρτωλό και λυπάμαι, αλλά δεν βλέπω τη σημερινή Κυβέρνηση να έχει την πολιτική βούληση να σταματήσει το καθεστώς αυτό. Και θέλω επί του σημείου αυτού να κάνω μια παρατήρηση: Όποτε τίθεται θέμα για διαπλοκή, για αδιαφάνεια, πάντα βγαίνει κάποιος από την πλευρά του ΣΥΡΙΖΑ και λέει ότι «η Αριστερά είναι αθώα. Δεν κυβέρνησε.» Σοβαρώς, κύριοι; Η Αριστερά είναι αθώα. Οι αριστεροί είναι αθώοι; Δεν είχε πολιτική ταυτότητα ο Χρήστος Καλογρίτσας, όταν έπαιρνε τα 127 εκατομμύρια θαλασσοδάνειο με εγγυήσεις βοσκοτόπια; Όταν, λοιπόν, κάνει κάτι ένας αριστερός, δεν φταίει η Αριστερά. Εάν το κάνει ένας δεξιός ή ένας εθνικιστής, φταίει συλλογικά η Δεξιά ή η εθνικιστική παράταξη. Σταλινική προπαγάνδα, η οποία δεν θα βρει αντίκρισμα. Αντικείμενο της σημερινής συνεδριάσεως τα προαπαιτούμενα του μνημονίου. Στο σημείο αυτό θα ήθελα να πω στους αξιότιμους κυρίους και κυρίες, οι οποίοι θα καταψηφίσουν το νομοσχέδιο αυτό, αλλά υπερψήφισαν τον Αύγουστο του 2015 το μνημόνιο του ΣΥΡΙΖΑ, ότι κάνουν δωρεάν και ανεύθυνα αντιπολίτευση, διότι όλα αυτά προβλεπόντουσαν στο μνημόνιο του ΣΥΡΙΖΑ τον Αύγουστο του 2015. Πού οδηγείται η χώρα; Υπάρχει μέλλον χωρίς την καταγγελία του χρέους; Διαβάζω από την εφημερίδα «ΔΗΜΟΚΡΑΤΙΑ», δημοσιεύθηκε προ δύο ημερών, τον Μάρτιο του 2014, ο Οργανισμός Διαχείρισης Δημοσίου Χρέους, απαντώντας σε ερώτηση που υποβλήθηκε στο Κοινοβούλιο δημοσιοποίησε πίνακα με τα ποσά που θα χρειαστεί να πληρώσει το κράτος για χρεολύσια και τόκους έως το 2030. Ακούστε νούμερα για να καταλάβετε σε τι αδιέξοδο συνεχίζει να πορεύεται η χώρα. Το 2021 η χώρα μας θα πληρώσει για χρεολύσια 7.169.000.000 ευρώ και για τόκους 10.951.000.000 ευρώ. Το 2022 τα χρεολύσια 8.873.000.000 ευρώ και οι τόκοι 24.489.000 ευρώ. Υπέρογκα τα ποσά και το 2023 και το 2024. Μέσα σε μια τετραετία θα πρέπει το ελληνικό κράτος να πληρώσει μέσω των Ελλήνων φορολογουμένων περισσότερα από 104 δισεκατομμύρια ευρώ. Πού θα βρεθούν αυτά τα χρήματα; Δεν υπάρχουν αυτά τα χρήματα. Ήδη, οι Έλληνες χρωστούν στο κράτος πάνω από 90 δισεκατομμύρια ευρώ. Σταματήστε αυτή τη φορομπηχτική πολιτική, δεν οδηγεί πουθενά. Είχαμε μια ευκαιρία πρόσφατα με την περίπτωση της ΕΛΣΤΑΤ να φέρουμε και το θέμα του χρέους και το θέμα του μνημονίου. Είναι πλαστά τα στοιχεία, το λέει η δικαιοσύνη, το ερευνά. Και αντί να αδράξει την ευκαιρία αυτή η Κυβέρνηση δια στόματος του κ. Χουλιαράκη, του αρμοδίου Υπουργού, είπε ότι τα δεχόμεθα ως αληθή τα στοιχεία της ΕΛΣΤΑΤ. Και από την πλευρά της, όμως, η Νέα Δημοκρατία δια στόματος κ. Κυριάκου Μητσοτάκη στον τηλεοπτικό σταθμό «ΣΚΑΙ» στη συνέντευξή του στον κ. Παπαχελά ήταν σαφής και είπε ότι δεν ενδιαφέρει τον ελληνικό λαό τι έγινε το 2009. Τον ενδιαφέρει τον ελληνικό λαό, γιατί γδέρνεται από τα μνημόνια και είναι το ίδιο υπεύθυνη με τον ΣΥΡΙΖΑ και η Νέα Δημοκρατία και το ΠΑΣΟΚ για αυτό το κατάντημα της χώρας. Χθες, στον τηλεοπτικό σταθμό της Βουλής, αναφέρομαι σε ένα θέμα απόλυτα σχετικό με το χρέος, παρουσιάστηκε μια συνέντευξη του γνωστού ιστορικού Έλληνα, Γερμανού την καταγωγή Χάγκεν Φλάισερ, ο οποίος αποκάλυψε ότι σε έρευνα του στα αρχεία τα γερμανικά ακόμη και του 1945 αναγνωρίζεται το κατοχικό δάνειο. Γιατί και αυτή η Κυβέρνηση, όπως και η προηγούμενη και όλες οι κυβερνήσεις δεν προχωρούν σε απαίτηση μέσω των διεθνών δικαστηρίων του κατοχικού δανείου; Εμείς, που μας λέτε φασίστες, το απαιτούμε. Εσείς, οι δημοκράτες, δεν κάνετε τίποτε! [[Χειροκροτήματα από την πτέρυγα της Χρυσής Αυγής]] Δεν υπάρχει λύση για το οικονομικό πρόβλημα της Ελλάδας εάν δεν καταγγελθεί το χρέος. Έρχομαι στο νομοσχέδιο, στα προαπαιτούμενα. Πώς θα λύσει το οικονομικό πρόβλημα της Ελλάδος η Κυβέρνηση ΣΥΡΙΖΑ - ΑΝΕΛ; Κεφάλαιο Α, άρθρο 1. Από τους ασφαλισμένους του ΟΓΑ, από τους αγρότες που ήδη βρίσκονται σε κατάσταση καταστροφής κυριολεκτικής και από το 4,7% θα πάνε στο 6,9% οι κρατήσεις υγείας για τους ασφαλισμένους του ΟΓΑ. Και πόσα θα πάρετε από αυτά; Πόσα θα εξασφαλιστούν; Θα εξασφαλιστούν 37 εκατομμύρια ευρώ όταν μιλάμε ότι σε μια τετραετία μόνο θα απαιτηθούν 104 δισεκατομμύρια. Και ποιους βρήκατε να καταστρέψετε; Τους ασφαλισμένους του ΟΓΑ. Το ίδιο και για τις μικρές τουριστικές επιχειρήσεις, όπου από 14% που πληρώνουν φορολογία θα κληθούν να πληρώσουν 20%. Ορίστε, ανακαλύψατε επιτέλους τους μεγάλους καπιταλιστές! Είναι αυτοί που έχουν τα ενοικιαζόμενα δωμάτια. Έτσι χτυπάτε τη διαπλοκή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Επιπλέον, καταργείται η διευκόλυνση στους νέους επαγγελματίες που έδινε τη δυνατότητα καταβολής των μειωμένων εισφορών. Κι έρχομαι στο πιο ουσιαστικό, στο κύριο θέμα που είναι η μεταβίβαση αυτοδικαίως στο λεγόμενο υπερταμείο, το οποίο είναι μια απαίτηση του μνημονίου και είναι μια εγγύηση ότι μπορούν, δηλαδή, να βάλουν χέρι οι ξένοι δανειστές στο υπερταμείο. Και εντάσσετε σ' αυτές, τόσο τον οργανισμό υδάτων της πρωτευούσης, την ΕΥΔΑΠ, όσο και της Θεσσαλονίκης την ΕΥΑΘ, με μια διευκρινιστική δήλωση - για να μην το καταψηφίσουν - ότι θα έχουν δημόσιο χαρακτήρα. Μα, πώς είναι δυνατόν να έχουν και δημόσιο χαρακτήρα και να ανήκουν στο υπερταμείο, το οποίο είναι δεσμευμένο από το μνημόνιο; Τα ίδια συμβαίνουν και με την ΕΛΒΟ, μια επιχείρηση που έχει άμεση σχέση με τις Ένοπλες Δυνάμεις, που έχει κατασκευάσει μέχρι και τεθωρακισμένα άρματα μεταφοράς προσωπικού, καθώς και με το «ΑΤΤΙΚΟ ΜΕΤΡΟ». Όλα αυτά για να εξασφαλιστεί η δόση. Τελειώνω, λέγοντας πως το μνημόνιο είναι η καταστροφή της Ελλάδας, και το πρώτο και το δεύτερο και το αριστερό. Η Αριστερά ας μην παριστάνει την αθώα, από τη στιγμή που πολλοί αριστεροί έχουν αποδειχθεί αριστείς στην κλοπή την καπιταλιστική και είναι μέσα σε όλες αυτές τις λοβιτούρες που αποκαλύπτονται. Η Χρυσή Αυγή θα πολεμήσει με συνέπεια για την Ελλάδα των Ελλήνων, για να παραμείνει αυτή η γη ελληνική και να μην δώσουμε γη και ύδωρ στους ξένους, που κυριολεκτικά δίνετε με το νομοσχέδιο αυτό.
Ευχαριστώ. Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της στο σχέδιο νόμου του Υπουργείου Περιβάλλοντος και Ενέργειας: «Κύρωση της Συμφωνίας των Παρισίων στη Σύμβαση - Πλαίσιο των Ηνωμένων Εθνών για την κλιματική αλλαγή». Τον λόγο έχει ο κ. Δημήτριος Κωνσταντόπουλος.
Κυρίες και κύριοι συνάδελφοι, οι μάσκες έπεσαν. Μετά τον αντιμνημονιακό Σαμαρά των τριών «Ζαππείων» και των 18 δισεκατομμυρίων ισοδυνάμων, έρχεται η Κυβέρνηση πρώτη φορά Αριστερά και προχωρά στο δρόμο της εθνικής στρατηγικής που χάραξε το ΠΑΣΟΚ 2009-2011. Γιατί; Για να μείνει η χώρα όρθια. Έρχεται, λοιπόν, σήμερα, επτά χρόνια μετά, η Κυβέρνηση στον δρόμο του ρεαλισμού. Κι εδώ υπάρχουν τα ερωτήματα: Γιατί δεν το κάνατε, κύριοι της Κυβέρνησης και της Συμπολίτευσης νωρίτερα; Τι υπηρετούσατε τότε, κύριοι συνάδελφοι, και δεν συμβάλατε να βγει η χώρα από την κρίση. Αυτό διερωτώμαι και αυτό διερωτάται ο ελληνικός λαός και οι Έλληνες πολίτες. Κύριοι της Κυβέρνησης, αν είχατε μπει σε μια κυβέρνηση εθνικής συνεργασίας και εθνικής ευθύνης, θα είχαμε βγει από την κρίση, θα είχαμε ακολουθήσει τον δρόμο της Κύπρου, της Ιρλανδίας, της Ισπανίας, της Πορτογαλίας. Θα υπήρχε ελπίδα και προοπτική για τη νέα γενιά, η οποία μας χαιρετά και φεύγει στο εξωτερικό. Σήμερα εκχωρείτε την κρατική περιουσία στους δανειστές. Αυτό είναι το βαθύτερο νόημα του πολυνομοσχεδίου με τα προαπαιτούμενα. Σήμερα συνειδητοποιεί πλέον ο ελληνικός λαός ότι το πρόγραμμα του κ. Τσίπρα δεν είναι αυτό της Θεσσαλονίκης, δεν είναι αυτό το οποίο ψήφισε. Τι είναι; Είναι το αποτέλεσμα του τρίτου μνημονίου που ο ίδιος έφερε τον Αύγουστο του 2015. Όλα, όμως, τα «θα», οι μαγικές συνταγές, τα παραμύθια κάποτε τελειώνουν και τότε ο καθένας είναι υποχρεωμένος να απολογηθεί. Αυτήν την απολογία περιμένουμε από τον κ. Τσίπρα και την Κυβέρνηση ΣΥΡΙΖΑ - ΑΝΕΛ. Αντ' αυτής, φέρνετε σήμερα, κύριοι της Κυβέρνησης, προς ψήφιση ουσιαστικά την πρόταση του κ. Σόιμπλε. Ποια είναι αυτή; Ένα υπερταμείο. Ένα ταμείο ιδιωτικοποιήσεων με πενταμελές εποπτικό συμβούλιο, με πρόεδρο και διευθύνοντα σύμβουλο που θα ορίζουν οι δανειστές. Τα δε υπόλοιπα τρία μέλη θα τα ορίζει ο Υπουργός, με τη συναίνεση και τη σύμφωνη γνώμη, βέβαια, των δανειστών. Ποιος θα αποφασίζει; Θα αποφασίζει η πλειοψηφία των τεσσάρων πέμπτων. Δηλαδή, αγαπητοί συνάδελφοι, θα χτυπούν οι δανειστές τα νταούλια και θα χορεύουμε εμείς. Αυτός ως προς απάντηση στον κ. Τσίπρα που μιλούσε για νταούλια και χορευτές. Ωστόσο, το αποτέλεσμα είναι γνωστό. Ένα ταμείο με υπερεξουσίες στη δημόσια περιουσία μας. Αυτό κατάφερε ο κ. Τσίπρας με την Κυβέρνησή του, με την περιβόητη διαπραγμάτευση των δεκαεπτά ωρών. Στο υπερταμείο, λοιπόν, περνάει σήμερα η ΔΕΗ, η ΕΥΑΘ, η ΕΥΔΑΠ, «Κτιριακών Υποδομών» και ΕΛΒΟ. Μας λέγατε πριν λίγο καιρό εσείς οι Βουλευτές της συμπολίτευσης ότι αυτά δεν θα γίνουν επί ημερών της Κυβέρνησης πρώτη φορά Αριστερά. Κι εδώ είναι το οξύμωρο. Γίνεται τάχιστη εκποίηση των εταιρειών δημοσίου συμφέροντος και μάλιστα, με συνοπτικές διαδικασίες, που εκχωρούν τον δημόσιο πλούτο στους δανειστές για ενενήντα εννέα χρόνια, με πρόσχημα, φυσικά, την αποφυγή ελλειμμάτων. Ενθυμούμαι, αγαπητοί συνάδελφοι της Κυβέρνησης, ότι σκίζατε τα ιμάτιά σας πριν τις εκλογές για τη μικρή ΔΕΗ. Περηφανευόταν, τότε, ο Πρωθυπουργός ο κ. Τσίπρας και ο αρμόδιος Υπουργός ότι ακύρωσαν τον νόμο προκειμένου να παραμείνει κρατική η ΔΕΗ. Να θυμίσω εδώ ότι σήμερα στη ΔΕΗ το δημόσιο κατέχει το 51%, το δε υπόλοιπο 41% είναι μετοχοποιημένο. Από το 51% του δημοσίου το 17% έχει μεταφερθεί στο ΤΑΙΠΕΔ, το δε 34% θα μεταφερθεί στην Εταιρεία Δημοσίων Συμμετοχών. Να θυμίσω ότι η προηγούμενη Κυβέρνηση είχε συμφωνήσει το 17% να μην πωληθεί από το ΤΑΙΠΕΔ. Αναμένουμε, λοιπόν, τις δικές σας πράξεις. Όσο για το 34% εμείς το είχαμε κρατήσει στο ελληνικό δημόσιο κι εσείς το παραχωρείτε στο υπερταμείο. Το ίδιο και με την ΕΥΔΑΠ. Το δημόσιο κατείχε ένα ποσοστό 64%, η πρώην Αγροτική Τράπεζα 10% και 23% είναι μετοχοποιημένο. Τώρα τι; Τώρα εσείς μεταφέρετε από το ποσοστό του δημοσίου το 11% στο ΤΑΙΠΕΔ και το 50% στην Εταιρεία Δημοσίων Συμμετοχών. Η ίδια λογική και για την ΔΕΥΑΘ και στις υπόλοιπες εταιρείες του δημοσίου συμφέροντος. Μας ξεπουλάτε, κύριε Τσίπρα. Έτσι εξαργυρώσατε τις προεκλογικές σας κορώνες, το plan B του κ. Βαρουφάκη, το δημοψήφισμα και όλες τις άλλες ριψοκίνδυνες ζαριές που ρίξατε για τη χώρα. Σήμερα, βαφτίζετε νεοφιλελεύθερες πολιτικές ως αριστερές. Και τι ζητάτε από εμάς; Ζητάτε να συναινέσουμε. Ε, όχι, λοιπόν! Ντροπή! Είναι ντροπή να μας βάζετε να ψηφίσουμε να καταργηθούν οι εκπτώσεις στους νέους επιστήμονες που διαθέτουν έως πέντε χρόνια ασφάλισης. Μιλάτε για δίκαιη ανάπτυξη και εντάσσετε στον ΟΑΕΕ τους τουριστικούς επιχειρηματίες σε περιοχές κάτω των δύο χιλιάδων κατοίκων. Τους βάζετε να πληρώσουν το 20% του δηλωτέου εισοδήματός τους για κύρια ασφάλιση, συν 6,9% υπέρ του ΕΟΠΥΥ. Αυτό έχει ως αποτέλεσμα να μην παραμείνει καφενείο για καφενείο σε χωριό, τόσο στη νησιωτική Ελλάδα όσο και στην ηπειρωτική χώρα. Αγαπητοί συνάδελφοι της συμπολίτευσης, μην κλείνετε τα μάτια. Μην κατακρεουργείτε με τη ψήφο σας την οικονομία. Μην αποτελειώνετε την κοινωνία και τους πολίτες. Ισχυρίζεστε ότι βάζετε σε τάξη το τηλεοπτικό τοπίο, με ένα πρωτόγνωρο, διάτρητο διαγωνισμό, χωρίς της συγκρότηση του ΕΣΡ. Είναι παρωδία, με οσμές σκανδάλων ΣΥΡΙΖΑ Bank με ΣΥΡΙΖΑ Channel, εμπλέκοντας την Τράπεζα Αττικής με δάνεια και επιτόκια κάτω του κόστους. Σταματήστε το ολίσθημα, κύριοι της Κυβέρνησης. Κύριοι Υπουργοί, χρέος όλων μας είναι η στήριξη της Τράπεζας Αττικής κι όχι η αποδόμησή της, γιατί στηρίζουμε τα ταμεία μας, την οικονομία μας, τους μικρομετόχους που βλέπουν να χάνουν το 80% της μετοχικής αξίας της τράπεζας. Μην οδηγείτε στα τάρταρα την οικονομία. Κι εδώ να κάνω μια πρόταση. Κύριοι Υπουργοί. Αν πραγματικά το εννοείτε, φέρτε όλα τα πορίσματα απ' όλες τις τράπεζες στη Βουλή. Παντού διαφάνεια. Με διαφάνεια, όλα στο φως. Χρέος όλων μας η στήριξη των εργαζομένων και ιδιαίτερα εσείς της Κυβέρνησης που οδηγήσατε με δικές σας πράξεις και το κλείσιμο των σταθμών τόσο κόσμο στην ανεργία. Κλείνοντας, κυρίες και κύριοι συνάδελφοι, σήμερα υποθηκεύεται το μέλλον τον επόμενων γενεών. Υποθηκεύεται το μέλλον των παιδιών μας. Μην εκχωρείτε, λοιπόν, με τη ψήφο την εθνική μας κυριαρχία. Σήμερα οι Έλληνες χάνουν, πραγματικά, την περιουσία τους και σε αυτή την πράξη είμαστε απέναντι καταψηφίζοντας όλα όσα φέρατε ως προαπαιτούμενα. Σας ευχαριστώ.
Ευχαριστώ κι εγώ. Τον λόγο έχει ο κ. Τζελέπης για πέντε λεπτά.
Κυρίες και κύριοι συνάδελφοι, παρακολουθώντας αυτές τις δύο μέρες τις τοποθετήσεις, ιδιαίτερα από την πλευρά της Κυβέρνησης και ιδιαίτερα των Υπουργών, αυτό που έχω να πω είναι ότι είναι πλέον φανερό σε όλους ότι οι πολιτικές μεταλλάξεις για τη συγκυβέρνηση έχουν τελειώσει. Σήμερα, ήρθε η ώρα της αλήθειας. Αλλά πραγματικά είναι εξπέρ. Χρησιμοποιούν και πάλι την πρακτική του ψέματος ως πολιτική μέθοδο. Και βλέπουμε ότι στη δημόσια σφαίρα το ψέμα κυκλοφορεί, επικρατεί παντού. Οι λέξεις έχουν χάσει το νόημά τους και αυτό έχει ως αποτέλεσμα να καταργείται η κριτική σκέψη και να ανοίγει τον δρόμο στον ανορθολογισμό και στη συνωμοσιολογία. Και τι δεν ακούσαμε! Ακούσαμε από τον κ. Κατρούγκαλο μία νέα θεωρία για το τρίτο μνημόνιο. Δεν ήταν η ήττα στις διαπραγματεύσεις, δεν ήταν η δημιουργική ασάφεια. Ηθελημένα υπογράψαμε - λέει - το τρίτο μνημόνιο για να αποκαταστήσουμε τις νεοφιλελεύθερες πολιτικές του πρώτου και του δεύτερου μνημονίου!
Ποτέ δεν είπα κάτι τέτοιο.
Άρα, κύριε Κατρούγκαλε αποκαταστήσατε τις συντάξεις κόβοντας το ΕΚΑΣ σε 380.000 συνταξιούχους; Κόβοντας, επίσης, το επίδομα στην επικουρική σύνταξη σε 280.000 συνταξιούχους; Μειώνοντας επιπλέον τις κύριες συντάξεις - αυτό που επικαλείστε - με την αύξηση της εισφοράς υπέρ υγείας; Μειώνοντας το Μετοχικό Ταμείο Πολιτικών Υπαλλήλων με μερίσματα από 11% έως 63% μείον; Μειώνοντας το εφάπαξ από 15% έως 18%; Πληβειοποιήσατε τους Έλληνες συνταξιούχους και επαίρεστε γι' αυτό! Από την άλλη πλευρά, ακούσαμε από τον κ. Σπίρτζη να μας κάνει και συστάσεις, ότι εμείς που μείναμε το ΠΑΣΟΚ δεν εκπροσωπούμε το σοσιαλιστικό ΠΑΣΟΚ, αλλά το εκπροσωπεί ο ίδιος με τους πολιτικούς οπορτουνιστές, τους πολιτικούς γυρολόγους και κυνηγούς της καρέκλας! Και θα ήθελα να του πω ότι δεν αμφισβητείται ούτε η κοινωνική μας ευαισθησία ούτε η πολιτική μας ταυτότητα, πολύ δε περισσότερο σήμερα σε σχέση με τι; Με τον λεγόμενο δήθεν αριστερό ριζοσπαστισμό του ΣΥΡΙΖΑ, που συγκαλύπτει την εμμονή στον κρατισμό, στον συντεχνιασμό, στις πελατειακές σχέσεις και έχει αναγάγει, όπως προανέφερα, την πρακτική του ψέματος σε πολιτική μέθοδο; Ή μήπως σε σχέση με τον ψευτοεθνικιστικό λόγο και τις ακροδεξιές συνωμοσιολογίες του κ. Καμμένου που είναι και προνομιακός εταίρος και συνομιλητής της συγκυβέρνησης και του κ. Τσίπρα; Ή μήπως η αίσθηση του εθνικού καθήκοντος που είχαμε ως πολιτικός χώρος να στηρίξουμε τη χώρα, μας ταύτισε αξιακά ή ιδεολογικά με τη Νέα Δημοκρατία; Όχι, κυρίες και κύριοι συνάδελφοι - μας ακούει και ο ελληνικός λαός - δεν έχουμε χάσει τη ψυχή μας και πάνω απ' όλα δεν έχουμε χάσει το ιδεολογικό μας στίγμα. Σε όλους αυτούς δε τους πολιτικά ασκεπείς αυτή τη στιγμή - που ψάχνουν να βρουν καρέκλες - που τους καλεί και πάλι ο κ. Τσίπρας, εγώ, πολύ ευχαρίστως, θα τους έλεγα να πάνε, για να ξεκαθαρίσει το πολιτικό πεδίο άπαξ και δια παντός στη χώρα. Γιατί όλοι όσοι από τη συγκυβέρνηση βρίσκεστε σήμερα σε αυτήν την Αίθουσα, τουλάχιστον το 90% δεν έχει δοκιμαστεί στην ψήφο του ελληνικού λαού. Πολύ γρήγορα θα δοκιμαστείτε και εκεί θα δούμε κάτι. Θα δούμε τότε την απήχηση όλων εσάς στην κοινωνία. Γιατί εάν κάτι σας ενώνει σήμερα, κύριοι της συμπολίτευσης και ιδιαίτερα του ΣΥΡΙΖΑ, είναι ο εφιάλτης του 3%, το εάν θα μπείτε ή δεν θα μπείτε στη Βουλή. Γι' αυτό και έχετε γαντζωθεί σήμερα στην εξουσία, έχετε αλλοιώσει την πολιτική σας φυσιογνωμία και το πολιτικό εγώ σας και ψηφίζετε άκριτα ό,τι και αν σας δίνουν. Αυτόν τον εφιάλτη δεν θα τον γλιτώσετε και πολύ σύντομα θα σας τον δώσει ο ελληνικός λαός. Ευχαριστώ.
Κι εγώ ευχαριστώ, κύριε Τζελέπη και για τη συνέπεια του χρόνου.
Κύριε Πρόεδρε, τον λόγο.
Ευχαρίστως, κύριε Κατρούγκαλε. Ορίστε, έχετε τον λόγο.
Δεν θα έπαιρνα τον λόγο. Απλώς ο ομιλητής παρασύρθηκε από ένα σύνηθες φαινόμενο στην παραπληροφόρηση το τελευταίο διάστημα, δηλαδή, να κυκλοφορούν στο διαδίκτυο δηλώσεις Υπουργών διαστρεβλωμένες εντελώς. Αυτό που σας καταλογίζω είναι ότι δεν φροντίσατε να μάθετε αν αυτό που μου αποδώσατε πράγματι έχει ειπωθεί. Ουδέποτε είπα τον παραλογισμό ότι υπογράψαμε ένα μνημόνιο, και μάλιστα θέλαμε να το υπογράψουμε, για να ξεπεράσουμε τα δύο προηγούμενα μνημόνια. Η δήλωσή μου ήταν επί λέξει: Το μνημόνιο το οποίο υπογράψαμε αποτελεί και αυτό νεοφιλελεύθερο κείμενο αν και πολύ ηπιότερο από τα προηγούμενα. Και ο σκοπός της πολιτικής μας είναι να αδρανοποιήσουμε τις νεοφιλελεύθερες αιχμές που έχει και να αντικαταστήσουμε τα υφεσιακά του μέτρα με αναπτυξιακά. Και παρουσίασα ως παράδειγμα παρόμοιας πολιτικής την ασφαλιστική μεταρρύθμιση, που δεν υπαγορεύτηκε από το μνημόνιο, αλλά είχε ως σκοπό την εξουδετέρωσή της. Αυτά σας τα λέω απλώς προς αποκατάσταση της αλήθειας. Σας λέω, λοιπόν, ότι απλώς παραποιήθηκε η συγκεκριμένη μου δήλωση.
Κύριε Πρόεδρε, ζητώ τον λόγο.
Παρακαλώ. Προχωρούμε.
Κύριε Πρόεδρε, τοποθετήθηκε προσωπικά απέναντί μου.
Κύριε Τζελέπη, ο διάλογος δεν επιτρέπεται.
Θέλω τον λόγο επί προσωπικού.
Μα, δεν σας είπε τίποτα. Κύριε Τζελέπη, διόρθωσε την προσωπική του θέση.
Όχι, δεν είναι διόρθωση. Ο κύριος Υπουργός από το Βήμα εδώ της Βουλής - επικαλούμαι τα Πρακτικά της Βουλής - επί λέξει τα είπε. Αλλά, χαίρομαι που σήμερα ο κύριος Υπουργός έρχεται και διορθώνει και λέει ότι «εκείνο που λέγαμε ότι κάναμε έντεκα περικοπές συντάξεων, εμείς ήρθαμε για να κάνουμε ακόμα χειρότερα».
Τώρα λέτε ψέματα!
Παρακαλώ! Όχι διάλογος. Προχωρούμε. Τον λόγο έχει ο κ. Αναστασιάδης, για πέντε λεπτά, για να μιλήσουν όσο το δυνατό περισσότεροι.
Ευχαριστώ, κύριε Πρόεδρε. Κυρίες και κύριοι συνάδελφοι, πέρασε απαρατήρητη, ή τουλάχιστον δεν σχολιάστηκε όσο θα έπρεπε, μία τοποθέτηση του Αντιπροέδρου της Κομισιόν, του κ. Ντομπρόβσκις, προχθές. Τι είπε, λοιπόν, ο κ. Ντομπρόβσκις; Σε μία συζήτηση στρογγυλής τραπέζης για την αύξηση της δύναμης των λαϊκιστικών κομμάτων της Ευρωπαϊκής Ένωσης χαρακτήρισε την ελληνική Κυβέρνηση, την Κυβέρνηση του Τσίπρα, ως κλασικό παράδειγμα λαϊκιστικής Κυβέρνησης, από τη Ρήγα της Λετονίας. Και τι άλλο είπε ο κ. Ντομπρόβσκις; Είπε ότι, λόγω των πολιτικών της Κυβέρνησής σας, της δικής σας Κυβέρνησης, της Κυβέρνησης Τσίπρα, η Ελλάδα το 2015 επέστρεψε στην ύφεση αντί για 2,5% ανάπτυξη, που προβλεπόταν και εφάρμοσε φυσικά και πολύ σκληρότερα μέτρα απ' αυτά που ήταν απαραίτητο να εφαρμοστούν, αν συνεχίζονταν οι μεταρρυθμίσεις της προηγούμενης Κυβέρνησης αν, δηλαδή, δεν οδηγούσατε εσείς τη χώρα στις εκλογές το 2015. Εκτός και αν θεωρείτε ότι και ο κ. Ντομπρόβσκις σας κάνει αντιπολίτευση ή είναι ένας από τους δράκους που φτιάχνετε και σας πολεμούν. Περιγράφει, δηλαδή, με την τοποθέτησή του αυτή τα αποτελέσματα της περιβόητης σκληρής και περήφανης διαπραγμάτευσής σας. Η Κυβέρνησή σας και ο λαϊκισμός επέστρεψαν τη χώρα στην ύφεση και τη φόρτωσαν με βάρβαρα μέτρα, γι' αυτά που πανηγυρίζετε, γι' αυτά που επαίρεστε. Και θα μου πείτε, κύριε Υπουργέ: Μα, πώς συνδέεται τώρα η τοποθέτηση του κ. Ντομπρόβσκις με τη συζήτηση του σημερινού νομοσχεδίου; Μα, και εδώ, εδώ και δύο ημέρες, συνεχίζεται το ίδιο έργο, η ίδια λαϊκίστικη τακτική, η ίδια λαϊκίστικη ρητορική. Γιατί ενώ με το νομοσχέδιο που εισηγείστε για ψήφιση αυτοαναιρείστε, αυτοδιασύρεστε καθώς καταργείτε διατάξεις που είχατε ψηφίσει πριν από δύο ή τρεις μήνες, παρ' όλα αυτά εσείς όλοι προσπαθήστε να μας πείσετε, ευτυχώς μάταια, και εμάς και τον ελληνικό λαό, ότι κάνετε το σωστό, ότι είναι ωφέλημα αυτά που φέρνετε για τους πολίτες. Προσπαθείτε να μας πείσετε πόσο ευεργετικά είναι αυτά που νομοθετείτε σήμερα. Δεν έχετε ούτε την ευαισθησία, ούτε το φιλότιμο, ούτε το θάρρος να δείτε την πραγματικότητα κατάματα και να ζητήσετε μία συγγνώμη απ' αυτούς που εξαπατήσατε και προσπαθείτε πάλι με τις τοποθετήσεις σας τις δύο τελευταίες μέρες να τους εξαπατήσετε. Με περισσό θράσος προσπαθείτε να παραπλανήσετε και πάλι τον ελληνικό λαό. Χθες, κατά την ακρόαση των φορέων στην επιτροπή, η συντριπτική πλειοψηφία των φορέων που προσήλθαν στη συζήτηση κατήγγειλαν τις αλλαγές που επιφέρει το νομοσχέδιο και προειδοποίησαν για τις αρνητικές επιπτώσεις που θα έχουν αυτές στην αγορά και στη ζωή των Ελλήνων πολιτών. Ο Πρόεδρος του Δικηγορικού Συλλόγου, ο Πρόεδρος του Ιατρικού Συλλόγου, ο Πρόεδρος της ΕΥΑΘ, ο Πρόεδρος της ΕΛΒΟ, όλοι κατέθεσαν τις ενστάσεις τους. Μόνο εσείς τα βλέπετε θετικά και δεν βλέπετε κανένα αρνητικό σε σχέση με αυτά που νομοθετείτε. Εάν ήταν τόσο καλά όλα αυτά, γιατί δεν τα νομοθετήσατε, κύριε Υπουργέ, τον περασμένο Μάιο, αλλά πανηγυρίζατε τότε γιατί τα εξαιρέσατε; Εάν είναι τόσο καλά όλα αυτά που φέρνετε σήμερα, γιατί χάσαμε τόσους μήνες αξιοποίησης; Δεν αφήσατε και δεν αφήνετε τίποτα όρθιο, κύριοι της συγκυβέρνησης. Ακυρώνετε σήμερα τις μόνες θετικές ρυθμίσεις του νόμου σας, κύριε Υπουργέ, κύριε Κατρούγκαλε, για τον οποίο πανηγυρίζατε πριν από μερικούς μήνες. Έτσι, έχουμε νέες αυξήσεις εισφορών στον κλάδο της κύριας σύνταξης και της περίθαλψης.
Όχι στην κύρια σύνταξη.
Επισπεύδεται δύο χρόνια νωρίτερα η αύξηση της εισφοράς για υγειονομική περίθαλψη των ασφαλισμένων στον ΟΓΑ. Επιπλέον 75 εκατομμύρια ευρώ βάρη φορτώνετε στους αγρότες μέσα σε συνθήκες ακραίας ύφεσης. Πώς νομίζετε ότι θα ανταποκριθούν αυτοί στις ανάγκες τους; Στην ιστορία και στη συνείδηση των επόμενων γενεών θα καταγραφείτε ως η Κυβέρνηση που έχει ξεπουλήσει τα πάντα, ως αρνητικό παράδειγμα διακυβέρνησης για τις επόμενες γενεές. Σας ευχαριστώ.
Σας ευχαριστώ και εγώ. Ο κ. Αρβανιτίδης έχει τον λόγο για πέντε λεπτά.
Κύριε Πρόεδρε, κυρίες και κύριοι συνάδελφοι, κύριοι Υπουργοί, πάλι με την ψυχή στο στόμα, πάλι με επείγουσα διαδικασία, πάλι στο και πέντε, πάλι με πόνο ψυχής, προσπαθείτε εδώ και έναν ολόκληρο χρόνο να κλείσετε την πρώτη αξιολόγηση. Έχω την αίσθηση ότι εάν δεν υπήρχε η προθεσμία στο τέλος του Οκτωβρίου για την εκταμίευση της δόσης των 2,8 δισεκατομμυρίων ευρώ, δεν θα είχατε κανένα πρόβλημα να συνεχίζετε να παίζετε το γνωστό σας μοτίβο, το μοτίβο των καθυστερήσεων. Όμως, τις καθυστερήσεις τις παίζετε στην πλάτη των ανθρώπων που περιμένουν με αγωνία τα χρήματα απ' αυτή τη δόση. Αυτή τη στιγμή οι οφειλές του δημοσίου προς ιδιώτες φθάνουν τα 6,89 δισεκατομμύρια ευρώ. Τα χρήματα αυτά είναι ένα νούμερο, αλλά τα οφείλετε σε επιχειρήσεις που δεν μπορούν να πάρουν δάνεια, δάνεια που μπορούν να πάρουν οι εκλεκτοί της Κυβέρνησης, σε ανθρώπους που φορολογούνται με 29%, που πληρώνουν ασφαλιστικές εισφορές για συντάξεις χωρίς ανταποδοτικότητα, που έχουν εδώ και πάνω από έναν χρόνο τη θηλιά των capital controls στο κεφάλι τους. Ακούστε. Είναι προφανές ότι δεν υπάρχει πλάνο για το πού πάει η οικονομία. Δεν ξέρω εάν δεν θέλετε να το κάνετε ή εάν δεν μπορείτε, αυτό που ξέρω όμως είναι ότι δεν ανταποκρίνεστε ούτε στα στοιχειώδη. Μιλάτε για ανάπτυξη με το κάρο μπροστά στο άλογο. Φέρατε ΕΣΠΑ και αναπτυξιακό, χωρίς σχέδιο αναπτυξιακής στρατηγικής. Θα πετάξετε πάλι λεφτά στην αγορά στην τύχη, χωρίς σχέδιο, χωρίς στόχους και μετά θα λέτε ότι δεν έχουμε έσοδα. Η ανεργία αυξάνεται. Οι επιχειρήσεις κλείνουν. Γι' αυτά φταίνε πάντα οι προηγούμενοι, η διαπλοκή. Αυτά δεν είναι σοβαρά πράγματα! Στο νέο ΕΣΠΑ «τρέχουν» ελάχιστα προγράμματα, ενώ υπάρχει τεράστιο πρόβλημα με ορισμένες επενδύσεις της προγραμματικής περιόδου 2007-2013, οι οποίες κινδυνεύουν να σταματήσουν. Κατέθεσα, μάλιστα, επίκαιρη ερώτηση σήμερα το πρωί, γιατί ενημερώθηκα ότι υπάρχει περίπτωση να κριθούν ως επιλέξιμες μόνο οι πιστοποιημένες δαπάνες της ενδιάμεσης επαλήθευσης και όχι συνολικά οι εγκεκριμένες δαπάνες των έργων. Αν, όντως, αυτό έχετε στο μυαλό σας, τα λουκέτα θα πέσουν βροχή. Ίδια εικόνα και στον αναπτυξιακό. Ο νόμος ψηφίστηκε τον Ιούνιο, έχουμε φθάσει στα τέλη Σεπτέμβρη και οι ενδιαφερόμενοι ακόμα δεν μπορούν να κάνουν αιτήσεις. Τα ίδια και στις δημόσιες συμβάσεις. Ο νέος νόμος έχει «παγώσει» τα πάντα, γιατί δεν έχετε καταφέρει από τις αρχές Αυγούστου να ετοιμάσετε τις υπουργικές αποφάσεις. Ούτε κολατσιό δεν έχουν τα παιδιά στα σχολεία της Θεσσαλονίκης, επειδή δεν έχετε στείλει τα υποδείγματα εγγράφων για τους διαγωνισμούς. Κύριε Υπουργέ, λυπάμαι που το λέω, αλλά αυτή είναι εικόνα κατάρρευσης. Και όσο και εάν προσπαθείτε να στρέψετε αλλού την προσοχή του κόσμου, η πραγματικότητα, δυστυχώς, είναι αμείλικτη. Όσον αφορά το ασφαλιστικό, που θα λύνατε, κύριε Κατρούγκαλε, έφθασε το ΙΚΑ να ζητάει να σπάσει ο κουμπαράς του ΑΚΑΓΕ. Αυτό είναι ντροπή, πραγματική ντροπή! Φτιάξατε ένα ασφαλιστικό εις βάρος της νέας γενιάς και ζητάτε πάλι από τα νέα παιδιά να πληρώσουν τα σπασμένα του συστήματος. Και σαν να μην έφθανε αυτό, με το σημερινό νομοσχέδιο καταργείτε και τη διάταξη που επέτρεπε μειωμένες εισφορές στους νέους επαγγελματίες για τα πέντε πρώτα χρόνια, μια διάταξη που θα τους διευκόλυνε στο επαγγελματικό τους ξεκίνημα. Κλείνω με τις αποκρατικοποιήσεις. Ακούστε, το γεγονός ότι η πλειοψηφία του Κοινοβουλίου - και εγώ προσωπικά - τάσσεται υπέρ της αξιοποίησης της δημόσιας περιουσίας, δεν σημαίνει ότι μπορείτε να βάλετε πωλητήριο στα πάντα, ούτε σημαίνει ότι οι αποκρατικοποιήσεις πρέπει να γίνουν με τρόπο που θα διευκολύνει προκλητικά τον επενδυτή. Προφανώς και οφείλετε να φέρετε επενδύσεις τις οποίες η χώρα έχει απόλυτη ανάγκη. Οφείλετε, όμως, την ίδια στιγμή να προστατεύσετε και το δημόσιο συμφέρον. Και εδώ υπάρχουν πολλά ερωτηματικά, για τα οποία οφείλετε απαντήσεις. Μπορεί κάποιος να μου πει γιατί απαλλάσσονται από φόρους τα ενοίκια τα οποία θα εισπράττει η «ΓΑΙΑΟΣΕ» από την «ΤΡΑΙΝΟΣΕ» μετά την ιδιωτικοποίηση; Μπορείτε να μου πείτε γιατί ο νέος επενδυτής στο λιμάνι του Πειραιά δεν πληρώνει ΕΝΦΙΑ, ενώ το «Χαμόγελο του Παιδιού» πληρώνει; Μπορείτε να μου πείτε γιατί τη σύμβαση παραχώρησης του ΟΛΠ υπάρχει διάταξη που ορίζει ότι η σχέση δανείων προς περιουσία μπορεί στο τέλος της παραχώρησης να φθάσει από το 0,7%, που είναι σήμερα, στο 6%; Τα ίδια θα κάνετε και με τη σύμβαση παραχώρησης του ΟΛΘ; Αυτό αποκαλείτε εσείς διαπραγμάτευση; Μπορεί να μας πει ο κ. Τσακαλώτος γιατί συνεχίζει να προκαλεί τους πολίτες με το θέμα της ΕΥΑΘ; Είναι δυνατόν να έχετε βάλει στο υπερταμείο τις επιχειρήσεις ύδρευσης και να μας λέει ο κ. Τσακαλώτος, ότι όσο είναι ο ίδιος Υπουργός, δεν θα ιδιωτικοποιηθούν; Δηλαδή, το θέμα που πρέπει να απασχολεί τον ελληνικό λαό είναι εάν ο κ. Τσακαλώτος, εφόσον είναι Υπουργός, υπογράψει την πώληση ή θα το κάνει κάποιος άλλος στο μέλλον; Και, βέβαια, με ποια αξιοπιστία μπορεί να μιλά ο κύριος Υπουργός για κόκκινες γραμμές, όταν ο ίδιος πριν από λίγους μήνες έλεγε ότι όσο βρίσκεται στη θέση του Υπουργείου Οικονομικών ως Υπουργός, το αφορολόγητο δεν θα πέσει κάτι από τις 9.000 ευρώ και σήμερα βρίσκεται στα 8.600 ευρώ; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ελάχιστο χρόνο χρειάζομαι ακόμη, κύριε Πρόεδρε, ευχαριστώ. Κύριοι Υπουργοί, η υπομονή του κόσμου έχει εξαντληθεί. Το παραμύθι της μετάθεσης ευθυνών στο παρελθόν είναι βολικό, αλλά δεν έχει δράκο.
Κύριε συνάδελφε, ολοκληρώστε, παρακαλώ.
Ελάχιστες λέξεις ακόμα, κύριε Πρόεδρε. Είμαι απ' αυτούς που ουδέποτε έχω καταχραστεί το χρόνο. Έχετε μπροστά σας το μείζον ζήτημα του χρέους, τα εργασιακά και τα κόκκινα δάνεια. Αν αποτύχετε σε αυτά, η χώρα θα βρεθεί σύντομα εντός πολιτικού και οικονομικού αδιεξόδου και τότε θα είναι πολύ αργά για δάκρυα. Σας ευχαριστώ.
Και εγώ ευχαριστώ. Ο Πρόεδρος του Κόμματος Το Ποτάμι κ. Σταύρος Θεοδωράκης έχει τον λόγο.
Οι τελευταίες πολιτικά ενδιαφέρουσες ώρες δείχνουν, κύριοι συνάδελφοι, ότι αυτό το περιβόητο ηθικό πλεονέκτημα έχει γίνει βαρίδι στα πόδια σας. Βέβαια, το αληθινό πρόβλημα δεν είναι ότι πιστεύατε πως είχατε ένα ηθικό πλεονέκτημα, γιατί, για να είμαστε ειλικρινείς, δεν το πιστεύατε. Το πρόβλημα, νομίζω, είναι ότι συνεχίζετε να πιστεύετε ότι η ελληνική κοινωνία έχει αυτή ένα πνευματικό μειονέκτημα. Εν ολίγοις, περνάτε τους ψηφοφόρους - και τους δικούς σας κυρίως - για χαζούς. Όλοι ήθελαν να φύγουμε από την διαπλοκή του παρελθόντος, από τα θαλασσοδάνεια και τις πολιτικές εξαρτήσεις. Κι εσείς είπατε, ναι, θα φύγουμε από τα θαλασσοδάνεια των άλλων, θα φύγουμε από τις πολιτικές εξαρτήσεις των άλλων. Ιδού, λοιπόν, ο μέγας δικός μας καναλάρχης, με πολλαπλάσια θαλασσοδάνεια και με καραμπινάτη σχέση με το κόμμα μας. Και είναι λυπηρό ότι τώρα, τις τελευταίες ώρες, από χθες δηλαδή, κάνετε πως δεν ξέρετε την οικογένεια Καλογρίτσα. Και δεν είναι και έντιμο. Τους βάλατε μπροστά τους ανθρώπους, να χάσουν και τα βοσκοτόπια τους και τώρα λέτε καθαρά: «Δεν τους ξέρουμε. Δεν ξέρουμε καν το όνομά τους. Καλογρίδας; Καλοβίδας;» Πώς ακριβώς έλεγαν τον υπερθεματιστή σας; Αναρωτιούνται ακόμη και οι σκιτσογράφοι. Η αλήθεια είναι ότι μπήκατε σε μια μεγάλη ταλαιπωρία για τον «ΣΥΡΙΖΑ TV», ενώ υπήρχε ένας πολύ απλούστερος δρόμος, ο δρόμος του κ. Λεβέντη, του φίλου του κ. Τσίπρα, που είδα ότι παραμένει και μετά το ταξίδι του στην Αμερική εκστασιασμένος με τον κ. Τσίπρα. Ο κ. Λεβέντης μπορούσε να σας εξηγήσει πώς καταπατάς μια συχνότητα, πώς κάνεις ένα κανάλι χωρίς λεφτά, χωρίς εφορίες, χωρίς «ΙΚΑ - ΜΙΚΑ» και πώς το κανάλι αυτό μετά το πουλάς και βγάζεις και λεφτά και πώς κερδίζεις. Πάμε, όμως, σε αυτό που κυρίως μας απασχολεί σήμερα, αν και όλα διαπλέκονται. Διαβάζω: «Είναι πρωτοφανές και αδιανόητο μια κλίκα να αποφασίζει για το μέλλον του δημοσίου πλούτου δίχως διαφάνεια, δίχως κοινοβουλευτική εποπτεία και έλεγχο, λες και πρόκειται για τα αμπελοχώραφα που κληρονόμησαν από τους παππούδες τους.» Είναι ο παλιός εαυτός του κ. Τσίπρα. Φεβρουάριος του 2014. [[Θόρυβος στην Αίθουσα]] Θέλω να σας δείξω τα εξής: Τα θυμάστε; Και μουσικής έχουμε. «Στις 7μμ στο Λευκό Πύργο τραγουδάμε για το νερό. Την Κυριακή ψηφίζουμε «όχι» στην ιδιωτικοποίηση του νερού». Επίσης: «Αγωνιστικούς χαιρετισμούς σε Σκουριές. Σώστε το νερό. Μαζί θα διώξουμε τα μεγάλα συμφέροντα». Προσέξτε, στις Σκουριές που ήμασταν εμείς. Τα καταθέτω για τα Πρακτικά. [[Στο σημείο αυτό ο Πρόεδρος του Κόμματος Το Ποτάμι κ. Σταύρος Θεοδωράκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προσέξτε και το viral των τελευταίων ωρών, αυτό που είχατε αναπαραγάγει πάρα πολύ εκείνες τις ημέρες, ότι η Ελλάδα ακολουθεί το δρόμο της Χιλής και του Πινοσέτ, ο οποίος πρώτος παρέδωσε τα νερά στα συμφέροντα. Τα αεροδρόμια, τα λιμάνια, η ΕΥΔΑΠ, η «ΕΓΝΑΤΙΑ», ο ΟΠΑΠ, το Ελληνικό, όλα θα έπρεπε να μείνουν κρατικά. Και τώρα όλα πωλούνται και όσα δεν πωλούνται, μπαίνουν σε ένα υπερταμείο, που κανείς δεν ξέρει πότε και με ποιον τρόπο θα αξιοποιήσει τη δημόσια περιουσία. Ένα «πάρτα όλα» χωρίς καμμία διασφάλιση.
Αυτό δεν είναι λαϊκισμός;
Και μαζί στο νομοσχέδιό σας μια σειρά από άδικες ρυθμίσεις, τις οποίες ανέφεραν και τα στελέχη του Ποταμιού. Θα μείνω, όμως, σε μια ενδεικτική. Καταργείτε την έκπτωση στις εισφορές για τα πρώτα πέντε χρόνια ασφάλισης για τους νέους επιστήμονες και για τους νέους επαγγελματίες. Δηλαδή, κανένα κίνητρο για να ξεκινήσει κανείς μια δουλειά στην Ελλάδα της κρίσης, καμμία βοήθεια για όλους αυτούς που με το ένα πόδι είναι στην ανεργία ή με το ένα πόδι είναι σε μια άλλη χώρα. Βέβαια, η μεγαλύτερη υποκρισία αφορά τις δηλώσεις σας για έσοδα του ταμείου. Η Κυβέρνηση επιμένει ότι το 50% των εσόδων του ταμείου θα πηγαίνει στην ανάπτυξη. Είναι μισή αλήθεια, δηλαδή είναι ένα διπλό ψέμα, γιατί τα λεφτά από τις ιδιωτικοποιήσεις του ΤΑΙΠΕΔ θα πάνε 100% στην τρύπα του χρέους και μόνο τα υπόλοιπα έσοδα θα μοιραστούν ανάμεσα στην ανάπτυξη και στο χρέος. Πάμε, όμως, στο νερό, διότι, εδώ, πραγματικά, παρά την γελοιοποίηση της υπόθεσης από τις αντιδράσεις κάποιων, που δηλώνουν οικολόγοι και μετά αποσύρονται επειδή θα εφαρμοστεί το Σύνταγμα ακόμα και στην ιδιωτικοποίηση του νερού, υπάρχει ένα σοβαρό ζήτημα. Ο κ. Τσίπρας είχε πει στην επίσκεψή του στην ΕΥΔΑΠ ότι οι επερχόμενες εκλογές - εννοώντας τις εκλογές του Γενάρη - θα ήταν κι ένα δημοψήφισμα για το νερό. Τώρα, δεν είναι ξεκάθαρο τι ακριβώς δίνετε. Δίνετε τα δίκτυα της Αθήνας και της Θεσσαλονίκης; Δίνετε τα εργοστάσια και τους αγωγούς; Δίνετε τις ίδιες τις πηγές, τα ποτάμια, τον Μόρνο, τον Εύηνο, τον Αλιάκμονα; Δεν είναι καν ξεκάθαρο πότε και με ποια διαδικασία θα αποφασιστεί η οποιαδήποτε αξιοποίηση της ΕΥΔΑΠ, πώς το υπερταμείο θα αποφασίσει τι θα πουλήσει και τι όχι. Πριν από δύο χρόνια, ο Δήμος του Βερολίνου πλήρωσε περίπου εξακόσια εκατομμύρια σε έναν γαλλικό κολοσσό που είχε αγοράσει το νερό στο Βερολίνο για να επαναγοράσει την εταιρεία ύδρευσης, γιατί σε δώδεκα χρόνια στο Βερολίνο το νερό έχει ακριβύνει κατά 25%. Και δεν είναι μόνο στο Βερολίνο. Οι ευρωπαϊκές μεγαλουπόλεις πέρασαν πριν από δέκα, δεκαπέντε χρόνια σε ένα μοντέλο ιδιωτικοποίησης των εταιρειών ύδρευσης. Τώρα, αναγνωρίζουν την αποτυχία του μοντέλου. Από το 2000 και μετά, έχουμε εκατόν ογδόντα πόλεις σε όλον τον κόσμο που επαναγοράζουν τις εταιρείες ύδρευσης. Εδώ, όμως, υπάρχει ένα ερώτημα: Ποιος θα ασκεί γι' αυτές τις εταιρείες που μπαίνουν στο υπερταμείο την τιμολογιακή πολιτική στο νερό, στο μετρό, στα τρένα, σε όλες αυτές τις εταιρείες του ευρύτερου δημόσιου τομέα, που οι σπατάλες του κομματικού κράτους τις έχουν καταντήσει προβληματικές; Σήμερα, το σύνθημα, κυρίες και κύριοι συνάδελφοι, είναι «έφοδος στο κράτος». Και η δικαιολογία σας είναι: «Το έκαναν και οι άλλοι». Και η απάντηση είναι: «Όπου να' ναι τους ξεπερνάτε». Δεκάδες στελέχη ΣΥΡΙΖΑ - ΑΝΕΛ τώρα δικαιώνονται. Πώς το είχε πει ο νεαρός με την άσπρη λιμουζίνα και τις οικογενειακές αργομισθίες; «Οι παππούδες μου ήταν στο βουνό». Και, δυστυχώς, για τη χώρα είναι γεμάτοι παππούδες. Προσέξτε, να μιλήσουμε λίγο για τις κεφαλές των δημοσίων υπηρεσιών. ΔΕΗ, υποψήφιος Βουλευτής ΣΥΡΙΖΑ. ΕΥΔΑΠ, από τα παλαιότερα στελέχη του Συνασπισμού, μέλος κατά καιρούς της Κεντρικής Επιτροπής. Έργα «ΟΣΕ Α.Ε», συνεργάτης του ΣΥΡΙΖΑ σε θέματα αυτοκινητόδρομων. ΟΑΣΑ, υποψήφιος δήμαρχος ΣΥΡΙΖΑ. «ΟΣΥ Α.Ε», μέλος του τριμελούς συντονιστικού της οργάνωσης μηχανικών ΣΥΡΙΖΑ. «ΣΤΑΣΥ Α.Ε», υποψήφιος δημοτικός σύμβουλος ΣΥΡΙΖΑ. «ΕΓΑΝΤΙΑ ΟΔΟΣ», μέλος Κεντρικής Επιτροπής ΣΥΡΙΖΑ. «ΔΕΠΕΝΕ», σύζυγος Βουλευτή ΣΥΡΙΖΑ. «ΟΣΕ ΑΕ», στέλεχος κόμματος από το οποίο προήλθε και ο ΣΥΡΙΖΑ. ΟΑΕΔ, υποψήφια Ευρωβουλευτής ΣΥΡΙΖΑ. ΕΤΕΑ, στέλεχος της σοσιαλιστικής τάσης του ΣΥΡΙΖΑ. ΕΤΑΑ, υποψήφιος δημοτικός σύμβουλος ΣΥΡΙΖΑ. ΝΑΤ, μέλος Εθνικού Συμβουλίου ΑΝΕΛ. Ο κατάλογος είναι ατελείωτος. Θα πω δυο, τρία ακόμη. ΟΓΑ, υποψήφιος περιφερειακός σύμβουλος με τον ΣΥΡΙΖΑ. ΟΑΕΕ, στέλεχος των δικηγόρων του ΣΥΡΙΖΑ. Και βέβαια, «ΑΤΤΙΚΟ ΜΕΤΡΟ Α.Ε», ο πρύτανης του ΣΥΡΙΖΑ. Να συνοψίσω με μια φράση και να μην πω όλες τις επιχειρήσεις που διαφεντεύονται από δικά σας στελέχη: «Οι δικοί μας είναι καλύτεροι, είναι αξιότεροι και είναι επιτέλους διοικητές». Γιατί, όμως, είναι διοικητές. Κι επιτρέψτε μου, εδώ, να έρθω σε ένα άλλο θέμα. Γιατί είναι διοικητές και πού προσφέρουν; Σκάνδαλο Τράπεζας Αττικής. Θέλατε να κάνετε την Αttica Bank ναυαρχίδα ενός παράλληλου τραπεζικού συστήματος, να μπορούν να βρουν λεφτά προφανώς οι κολλητοί του καθεστώτος. Και είδαμε πώς χρησιμοποιήθηκε η τράπεζα στην υπόθεση «Καλογρίτσα TV», «ΣΥΡΙΖΑ TV». Αντλήσατε κεφάλαια από δημόσιους οργανισμούς πέρα από κάθε επιχειρηματική, οικονομική λογική. Να δούμε την ιστορία από την αρχή, αλλά σύντομα. Τον Οκτώβριο του 2015 η Τράπεζα Αττικής παρουσίαζε υστέρηση κεφαλαίων περίπου 857 εκατομμύρια στο βασικό σενάριο και 1 δισεκατομμύριο στο δυσμενές σενάριο. Μια τράπεζα, δηλαδή, με σύνολο περιουσίας 3,5 δισεκατομμύρια ευρώ, βρέθηκε να έχει ένα άνοιγμα 1 δισεκατομμύριο. Για να δώσουμε μία τάξη μεγέθους, η Εθνική Τράπεζα με ενεργητικό 29 δισεκατομμύρια ευρώ χρειαζόταν 1,4 δισεκατομμύρια. Όμως, εδώ προείχε, όπως είπαμε, το σχέδιο για μία παράλληλη τράπεζα, για ένα παράλληλο τραπεζικό σύστημα. Το είχε πει δημοσίως και ο κ. Δραγασάκης. Η Κυβέρνηση για να στηρίξει αυτό το παράλληλο σύστημα, επέβαλε στις διοικήσεις των ΔΕΚΟ να καλύψουν την αύξηση κεφαλαίου της Attica Bank. Εγχώριοι ιδιώτες επενδυτές δεν βρέθηκαν, όπως δεν βρέθηκαν και επενδυτές από το εξωτερικό. Βρέθηκαν, όμως, η ΔΕΗ, η ΕΥΔΑΠ, τα ΕΛΤΑ, το αεροδρόμιο, ο ΟΛΠ, ο ΟΛΘ. Μάλιστα, στην ΕΥΔΑΠ η απόφαση ελήφθη με οριακή πλειοψηφία και με τον Πρόεδρο να μην το θέλει. Όμως, η κομματική εντολή προφανώς ήταν πιο δυνατή. Θα θυμάστε τα ποσά συμμετοχής. Ενδεικτικά: ΤΣΜΕΔΕ 382 εκατομμύρια, ΕΥΔΑΠ 20 εκατομμύρια, το Ταμείο Εργαζομένων της Ιονικής 55 εκατομμύρια, αεροδρόμιο 10 εκατομμύρια. Προσέξτε τώρα: Οι επενδυτές που έχουν έρθει στην ΕΥΔΑΠ, οι οποίοι έχουν περίπου το 10%, η Paulson, είπε δημοσίως και προς τη διοίκηση της ΕΥΔΑΠ τις διαφωνίες. Και είπε ξεκάθαρα ότι ο μόνος λόγος που δικαιολογεί αυτή την επένδυση, είναι ότι εφαρμόζει η ΕΥΔΑΠ μία κυβερνητική πολιτική. Ένας μεγάλος ξένος επενδυτής μίλησε για πολιτικά καθοδηγούμενες κινήσεις. Και προφανώς ακούγεται στις ξένες αγορές και ξέρει και ειδοποιεί τους άλλους επενδυτές τι τύχη θα έχουν αν μπούνε σε μία εταιρεία που η Κυβέρνηση συνεχίζει να την καθοδηγεί πολιτικά. Υπάρχει, λοιπόν, ένα μεγάλο ερώτημα: Ποιος έδωσε την εντολή στους οργανισμούς του ευρύτερου δημόσιου τομέα να ποντάρουν τα λεφτά τους στην μετοχή της Attica Bank; Νομίζω ότι θα έχετε προσέξει τα στοιχεία. Την προηγούμενη Παρασκευή, αυτή που μας πέρασε, η μετοχή της Attica Bank ήταν στα 4,5 λεπτά του ευρώ, όταν η ανακεφαλαιοποίηση ήταν στα 30 λεπτά. Αυτό σημαίνει ότι η επένδυση των Ελλήνων στην Attica Bank, τα λεφτά των ταμείων, τα λεφτά των εργαζομένων, τα λεφτά των εταιρειών, απαξιώθηκαν κατά 85%. Τα χρήματα του δημοσίου εξαϋλώθηκαν και, δυστυχώς, κανείς δεν μπορεί να πει ότι θα υπάρχει μία επανάκτηση της αξίας της μετοχής. Εδώ πρέπει να υπάρξει μία απάντηση. Ποιος θα πληρώσει γι' αυτό; Ποιος είναι αυτός που έδωσε την εντολή; Γιατί τα λεφτά, βέβαια, στα δημόσια ταμεία, στα ασφαλιστικά ταμεία, δεν θα έρθουν ούτε από τις τσέπες των Υπουργών ούτε από τις κομματικές διοικήσεις των oργανισμών. Και συνοψίζω: Είστε, κύριοι της Κυβέρνησης, οι καλύτεροι μαθητές - και το είπα και πριν, τους ξεπερνάτε - ενός αποτυχημένου παλαιοκομματικού συστήματος. Οι προηγούμενοι τους τελευταίους μήνες είχε φανεί ότι σε μερικά πράγματα, έστω, είχαν αρχίσει να βάζουν μυαλό υπό την πίεση της κοινωνίας, υπό την πίεση της Ευρώπης. Και έρχεστε εσείς και τους ξεπερνάτε. Κάνετε τα ίδια λάθη αυτή τη φορά με ένα επαναστατικό αμπαλάζ. Είναι ο ίδιος δρόμος: Δημαγωγία, λαϊκισμός και στην κοινωνία απογοήτευση και θλίψη. Είναι ένα, ίσως, ενδιαφέρον διάστημα σιωπής για να αναλογιστεί η ελληνική κοινωνία πόσο της έχουν στοιχίσει οι νέοι δημαγωγοί, οι νέοι λαϊκιστές. Σας ευχαριστώ.
Ευχαριστώ κι εγώ. Ο κ. Μαντάς, Κοινοβουλευτικός Εκπρόσωπος του ΣΥΡΙΖΑ, έχει τον λόγο.
Κυρίες και κύριοι Βουλευτές, φαίνεται ότι οι προτιμήσεις δεν κρύβονται. Είναι σαφείς. Νομίζω, όμως, ότι σήμερα έχουμε μια συζήτηση πολύ ενδιαφέρουσα με αφορμή το συγκεκριμένο νομοσχέδιο. Και θα ήθελα να σημειώσω μερικές πλευρές - αν μου επιτρέπετε - από τη συζήτηση που έγινε και ήταν ενδιαφέρουσα, ιδιαίτερα, θα έλεγα, στο θέμα των επιχειρημάτων, διότι υπήρξαν και σε αυτήν τη συζήτηση, δυστυχώς, και κραυγές και σόου, τα οποία συνηθίζουμε να παρακολουθούμε τελευταία μάλλον με θλίψη. Ακούστηκαν διάφορα πράγματα σε αυτήν τη συζήτηση, που νομίζω ότι έχουν ενδιαφέρον. [[Στο σημείο αυτό την Προεδρική Έδρα καταλαμβάνει ο Β' Αντιπρόεδρος της Βουλής κ. ΓΕΩΡΓΙΟΣ ΒΑΡΕΜΕΝΟΣ]] Ακούστηκε, για παράδειγμα, ότι με αυτά που κάνουμε στο ασφαλιστικό, θα εξαφανίσουμε την αστική τάξη της χώρας. Ξέρετε ότι στον χώρο της Αριστεράς υπάρχει ένας προβληματισμός, που κρατάει από παλιά, αν υπάρχει εθνική αστική τάξη στη χώρα. Όμως, αυτό είναι μια άλλη συζήτηση. Ακούστηκε ότι δίνουμε το σύνολο της περιουσίας για έναν αιώνα. Ακούστηκε ότι βρισκόμαστε μπροστά σε μια κοινωνική, οικονομική, θεσμική κατάρρευση. Ακούστηκε ότι συγκροτούμε ένα κράτος, συγκροτούμε μια δημόσια διοίκηση, η οποία είναι πολύ πιο προχωρημένη από το παλαιοκομματικό παρελθόν στην κακή κατεύθυνση και πάρα πολλά ακόμη. Όμως, κυρίες και κύριοι Βουλευτές, όλα αυτά ακούγονται ξέρετε πότε; Λίγες μέρες πριν κλείσει το θέμα των προαπαιτουμένων και πριν μπούμε στη διαδικασία της δεύτερης αξιολόγησης. Είναι δυστυχία - πραγματικά δυστυχία! - πάρα πολλοί συνάδελφοι - όχι όλοι - να περιμένουν στη γωνία να αποτύχουμε είτε στα προαπαιτούμενα είτε στη δεύτερη αξιολόγηση είτε, εν πάση περιπτώσει, σε οτιδήποτε προσπαθούμε μέσα σ' αυτόν τον δύσκολο δρόμο που έχουμε αποφασίσει να ακολουθήσουμε, για να πανηγυρίσουν, για να δικαιωθούν. Νομίζω ότι είναι ένας δρόμος πάρα πολύ ολισθηρός. Δεν βγάζει πουθενά. Με λύπη μου άκουσα να επαναλαμβάνουν πάρα πολλοί εν είδει δικαίωσης τις δηλώσεις του κ. Ντομπρόφσκι. Προφανώς τις λαμβάνουμε υπ' όψιν μας. Έχετε καμμία εντύπωση ότι καθοδηγείτε τον κ. Ντομπρόφσκι ή ότι το να συμμερίζεστε με τόση άνεση και τόση θέρμη τις απόψεις του σας δικαιώνει σε κάτι; Την ίδια ώρα θα μπορούσα να πω και να ισχυριστώ ότι ο κ. Μοσκοβισί, που πρόσφατα κι αυτός έκανε δηλώσεις, μιλάει για συνολική συμφωνία για χρέος και ΔΝΤ μέχρι το τέλος του χρόνου. Ποιος έχει δίκιο ακριβώς; [[Θόρυβός στη Αίθουσα]] Οι εξυπνάδες είναι πάρα πολύ ωραίες, αλλά δεν συμβάλλουν σε έναν διάλογο με επιχειρήματα. Λέω, λοιπόν, ότι το θέμα δεν είναι αν ο ένας ή ο άλλος έχει δίκιο. Είναι η προσπάθεια που κάνει η χώρα και που κάνει η Κυβέρνησή μας με πάρα πολλή - θα έλεγα - αγωνία και με πάρα πολλή προσπάθεια να ολοκληρώσουμε μια πορεία που είναι δύσκολη, μια πορεία που προφανώς εμπεριέχει έναν επώδυνο συμβιβασμό, μια πορεία η οποία νομίζουμε και θεωρούμε ότι μπορεί να βγάλει τη χώρα σ' ένα επόμενο στάδιο. Στο συγκεκριμένο νομοσχέδιο, κυρίες και κύριοι συνάδελφοι, τα θέματα που απασχόλησαν τη συζήτησή μας ήταν κυρίως το θέμα του νέου ταμείου και δευτερευόντως - αλλά και αυτό - το θέμα των αλλαγών ή των - εντός εισαγωγικών - «οπισθοχωρήσεων» στο θέμα του ασφαλιστικού. Μέσα σε όλα αυτά βεβαίως σας έχει πιάσει ένας απίστευτος πόνος για την τιμή και την ηθική της Αριστεράς. Είναι κάτι που δεν μπορεί να το καταλάβει κανένας, πώς δηλαδή εσείς από και από τη συντηρητική παράταξη και από άλλες πλευρές έχετε τόσο μεγάλη αγωνία μην τυχόν και αφήσουμε την αριστερή μας συνείδηση στην άκρη. Σας διαβεβαιώνω, λοιπόν, ότι με όλες τις δυσκολίες, με όλους τους συμβιβασμούς, κάνουμε μια ειλικρινή και έντιμη προσπάθεια πάρα πολύ ξεκάθαρη. Λέμε - και το έχουμε πει νομίζω με σαφήνεια και από τις εκλογές του Σεπτέμβρη - ότι μπροστά μας έχουμε έναν δύσκολο δρόμο, που προσδιορίζεται από την επιτροπεία, από την εποπτεία, από ένα μνημόνιο που παρά τις διαφορές του εξακολουθεί να είναι μνημόνιο και εξακολουθεί να είναι παρούσα και η επιτροπεία και η εποπτεία σε κάθε βήμα του κυβερνητικού έργου και πράγματι μας εμποδίζει. Κάνουμε μια ειλικρινή και αγωνιώδη προσπάθεια, αφ' ενός να μην κάνουμε - θα έλεγα - κουτοπονηριές, σε σχέση με τις δεσμεύσεις που έχουμε αναλάβει, αφ' ετέρου να προσπαθήσουμε και να επιχειρήσουμε σε άλλα πεδία, που είναι έξω από τη συμφωνία, να συγκροτήσουμε ένα πρόγραμμα - το έχουμε πει παράλληλο πρόγραμμα ή αντισταθμιστικό πρόγραμμα - που να αφήνει πάντως ένα συγκεκριμένο αποτύπωμα της προσπάθειάς μας. Σε αυτό το επίπεδο, υπάρχουν πολλά πράγματα που μπορεί να πει κανείς και πρόσφατα έχουν ειπωθεί και σαν απολογισμός του κυβερνητικού έργου και στη Διεθνή Έκθεση της Θεσσαλονίκης. Όμως, δεν θα σταθώ εδώ. Θέλω να εξηγήσω για μια ακόμη φορά ορισμένα πράγματα που αφορούν και το νέο ταμείο αλλά και τα ζητήματα του ασφαλιστικού. Ο πυρήνας όλης της επιχειρηματολογίας νομίζω βρίσκεται στο ότι το νέο ταμείο και η προσέλκυση ή η διάθεση σε αυτό ενός τμήματος της περιουσίας του δημοσίου είναι εκχώρηση, είναι υποταγή, είναι ξεπούλημα κλπ Θέλω, λοιπόν, να θυμίσω ότι σαφώς υπάρχει αυτή η προσπάθεια και στους σκοπούς και στις διαδικασίες που προβλέπονται μέσα στον νόμο, μια προσπάθεια που δεν είναι πρωτόγνωρη και καινοφανής, δεν συμβαίνει μόνο στη χώρα μας, το να συγκεντρωθούν δηλαδή περιουσιακά στοιχεία του δημοσίου κάτω από μια ενιαία στέγη. Αυτό μπορεί να βοηθήσει σημαντικά και στη διαμόρφωση μιας πιο αποτελεσματικής στρατηγικής για τη δημόσια περιουσία και για την ενιαία διαχείρισή του με κανόνες.
Ο Πετράκος ήταν! Ο σύντροφός μου!
Παρακαλώ! Παρακαλώ!
Εν πάση περιπτώσει, η λειτουργία του ταμείου θα ενοποιήσει τις κατακερματισμένες αρμοδιότητες του δημοσίου.
Παρακαλώ!
Να συνεχίσω, κύριε Πρόεδρε;
Ναι, κύριε Μαντά.
Όπως αναφέρεται ρητά στον νόμο, κυρίες και κύριοι Βουλευτές, το ανώτατο όργανο του ταμείου είναι η Γενική Συνέλευση του μοναδικού μετόχου…
Ο δικός σας τα πέταξε! Τι φωνάζετε;
Γιατί φωνάζετε; Ο Γενικός Γραμματέας σας…
Εντάξει, όλος αυτός ο χώρος είναι χώρος ανταλλαγής απόψεων, ιδεών, προκηρύξεων και λοιπά.
Κύριε Γιακουμάτο, σεβαστείτε τον ομιλητή!
Τον σέβομαι απόλυτα. Δεν τον ακούει κανένας.
Συνεχίστε, κύριε Μαντά, παρακαλώ.
Συνεχίζω. Ανώτατο όργανο του ταμείου είναι η Γενική Συνέλευση του μοναδικού μετόχου, δηλαδή του ελληνικού δημοσίου, που εκπροσωπείται από τον εκάστοτε Υπουργό Οικονομικών. Και το ταμείο διαθέτει δυο βασικά όργανα, που, βεβαίως, είναι το εποπτικό συμβούλιο και το διοικητικό συμβούλιο.
Κύριε Βρούτση, έχετε συναίσθηση ότι είστε στην Αίθουσα;
Μπορώ να διακόψω, να ησυχάσουν και να συνεχίσω μετά, κύριε Πρόεδρε.
Καθένας έχει δικαίωμα να διεκδικεί μερίδιο στη δημοσιότητα, όχι όμως εδώ μέσα, όχι εδώ.
Οι συνάδελφοί σου ζήτησαν να δουν το φυλλάδιο!
Η δική σας στάση έχει σημασία!
Κύριε Κυριαζίδη, εσείς είστε για να επιβάλετε την τάξη, όχι να τη διασαλεύετε.
Φαντάζομαι ότι θα μου δώσετε λίγα ακόμα λεπτά, για να ολοκληρώσω.
Ναι, έχετε δίκιο, κύριε Μαντά.
Νομίζω ότι έγινε απολύτως σαφές, κυρίες και κύριοι Βουλευτές, και από τις τοποθετήσεις και άλλων πλευρών… [[Θόρυβος - αναστάτωση στην Αίθουσα]] Δεν μπορώ να συνεχίσω, κύριε Πρόεδρε.
Συνεχίστε, κύριε Μαντά.
Λέω ότι έγινε σαφές και από τις τοποθετήσεις και άλλων πλευρών της Βουλής ότι το ταμείο αυτό - δυστυχώς για κάποιους, οι οποίοι αποκάλυψαν με σαφήνεια την πρόθεσή τους ότι θέλουν να συνεχίσουν να ιδιωτικοποιούν όπως να είναι και ό,τι να είναι - περιλαμβάνει μέσα του τέσσερα υπο - ταμεία. Βεβαίως, μέσα σε αυτά είναι και το ΤΧΣ και το ΤΑΙΠΕΔ, τα οποία πράγματι με βάση και την προηγούμενη κληρονομιά έχουν ένα ορισμένο πρόγραμμα ιδιωτικοποιήσεων. Όμως, οι ΔΕΚΟ σήμερα περνούν στην «Εταιρεία Δημόσιων Συμμετοχών», η οποία δεν έχει αποκλειστικά και μόνο στόχο τις ιδιωτικοποιήσεις. Είναι εν δυνάμει και αυτό, αλλά το κύριο θέμα - και γι' αυτό ακριβώς δίνεται και αυτός ο μεγάλος χρόνος - είναι να μπορεί να αξιοποιήσει και να αυξήσει τα περιουσιακά στοιχεία του δημοσίου. Και αυτό το οποίο νομίζω ότι ενοχλεί πάρα πολύ, κυρίες και κύριοι Βουλευτές, είναι ότι με την ένταξη σε αυτό το νέο Ταμείο θα υπάρξει και μια διαδικασία αναδιάρθρωσης και των ίδιων των ΔΕΚΟ και των στρατηγικών τους και σε κάθε περίπτωση θα σταματήσει πια - και αυτό νομίζω ότι είναι σημαντικό και σε αυτό νομίζω ότι πρέπει να βοηθήσουν όλες οι πλευρές - το πεδίο των ΔΕΚΟ να είναι πεδίο πελατειακών λογικών και κομματικών παρεμβάσεων. Και αυτό είναι κρίσιμο. [[Θόρυβος στην Αίθουσα]] Από εκεί και πέρα, νομίζω - και τελειώνω με αυτό, κύριε Πρόεδρε, διότι δεν είναι δυνατό να μπορέσω να συνεχίσω έτσι…
Έχετε δίκιο, κύριε Μαντά.
Νομίζω ότι έγινε απόλυτα σαφές και από τον Υπουργό Οικονομικών και από όλους μας ότι στο θέμα του νερού υπάρχει απόλυτη δέσμευση της Κυβέρνησης να μην ιδιωτικοποιηθεί.
Να ψηφίσεις «όχι» τότε!
Επειδή όμως έγινε συζήτηση, καλό θα είναι, κυρίες και κύριοι Βουλευτές, ο καθένας και η καθεμία πολιτική δύναμη να πάρει σαφή θέση. Και εδώ υπήρξαν σαφείς θέσεις.
Τι θέλετε, κυρία Μάρκου;
Θέλω όμως να τελειώσω σε σχέση με τη συζήτηση που έγινε με τη νομοτεχνική βελτίωση και να πω ότι..
Κύριε Κωνσταντινόπουλε, μπορείτε να πάτε έξω από την Αίθουσα να τα πείτε με τον κ. Παπαδόπουλο.
Μόνο εμένα βλέπετε;
Έξω να τα πείτε, λέω. Δεν σέβεστε τον ομιλητή. Δεν τον σέβεστε! Μόνον όταν είστε εσείς στο Βήμα θέλετε να σας σέβονται. Ησυχία, κύριε Κωνσταντινόπουλε!
Εν πάση περιπτώσει, να τελειώσω λέγοντας ότι τέτοιου είδους νομοτεχνικές βελτιώσεις έχουν γίνει και στο παρελθόν. Θα καταθέσω στα Πρακτικά τέσσερις αντίστοιχες νομοτεχνικές βελτιώσεις που έχουν αποτυπωθεί και στην αιτιολογική έκθεση. Θέλω να πω ότι για την απόφαση του Συμβουλίου της Επικρατείας που αποτυπώνεται πια στην αιτιολογική έκθεση του νομοσχεδίου, με βάση την τροπολογία που κάναμε, κάποιες πλευρές από εσάς κάνατε σαν να μην υπάρχει. Εμείς την αποτυπώνουμε, λοιπόν, και στην αιτιολογική έκθεση βάζοντας επιπλέον φραγμούς, αν θέλετε, σε οποιαδήποτε σχέδια μπορεί να υπάρχουν για την ιδιωτικοποίηση των νερών. Καταθέτω στα Πρακτικά αυτές τις τέσσερις προηγούμενες περιπτώσεις που υπήρξαν ανάλογες νομοτεχνικές βελτιώσεις και αποτύπωση στην αιτιολογική έκθεση. [[Στο σημείο αυτό ο Βουλευτής κ. Χρήστος Μαντάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δυστυχώς το κλίμα δεν ήταν τέτοιο που να μπορεί κανένας να πει επιχειρήματα. Λυπάμαι γι' αυτό. Πραγματικά λυπάμαι γιατί δεν βοηθάει στον διάλογο, που κάποιους φαίνεται να μην τους ενδιαφέρει καθόλου. Ευχαριστώ πολύ.
Κύριε Πρόεδρε, θα ήθελα τον λόγο.
Για ποιο θέμα;
Υπάρχει προσωπικό ζήτημα.
Δεν υπάρχει προσωπικό ζήτημα. Δεν σας ανέφερε κανείς.
Κάνατε αναφορά στο όνομά μου εσείς.
Σας παρακαλώ, κύριε Κυριαζίδη!
Περιμένω να ανακαλέσετε. Ξέρετε ότι σας τιμώ, αλλά εγώ δεν είμαι για να επιβάλω την τάξη. Περιμένω να ανακαλέσετε.
Ωραία. Είστε για το αντίθετο.
Κύριε Πρόεδρε, θα ήθελα τον λόγο.
Τι θέλετε, κύριε Κεγκέρογλου;
Επί του Κανονισμού.
Περιμένω να ανακαλέσετε.
Παρακαλώ καθίστε κάτω! Τέλειωσε το σόου. Τέλειωσε. Καθίστε κάτω. Έγινε πριν. Είστε ετεροχρονισμένος.
Κύριε Πρόεδρε, περιμένω να ανακαλέσετε.
Έχει δίκιο.
Πριν ήταν η ώρα για σόου! Καθίστε κάτω!
Κύριε Πρόεδρε, δώστε το παράδειγμα.
Παρακαλώ καθίστε κάτω! Το έκαναν άλλοι το σόου! Αφήστε το τώρα!
Και εγώ σας παρακαλώ. Είμαι για άλλο σκοπό, κύριε Πρόεδρε, και έφτυσα αίμα για να είμαι εδώ!
Ωραία. Αν καταλάβατε, εμμέσως σας είπα ότι πρέπει να τηρείτε την τάξη εδώ, τη δεοντολογία, την κοινοβουλευτική τάξη. Σας είπα εμμέσως να τηρείτε την κοινοβουλευτική τάξη. Σας παρακαλώ καθίστε κάτω. Κύριε Κεγκέρογλου, έχετε τον λόγο.
Κύριε Πρόεδρε, ζήτησα τον λόγο εκ του Κανονισμού, ακριβώς γι' αυτό που είπατε, για την τήρηση της τάξης. Προηγουμένως γίναμε μάρτυρες μιας ενέργειας μιας δράσης από δύο πρώην Βουλευτές που αφορούν τον ΣΥΡΙΖΑ και την ιδιωτικοποίηση των πάντων που προωθεί σύμφωνα και με το φέιγ - βολάν το οποίο μοιράστηκε με έναν παράξενο τρόπο. Μοιράστηκε για να υπενθυμίσει σε εσάς που είστε στην Αίθουσα τη συνείδηση και τι λέγατε πριν. [[Θόρυβος στην Αίθουσα]] Ναι, είναι επί του Κανονισμού.
Με συγχωρείτε! Κύριε Κεγκέρογλου!
Με ρωτάνε και απαντάω. Για την τήρηση λοιπόν του άρθρου 11 παράγραφος 5 και του άρθρου 56, παράγραφοι 3 και 11, που αφορούν την τήρηση της τάξης και τις υποχρεώσεις των ακροατών, θα ζητούσα από το Προεδρείο της Βουλής να μην υπάρξει καμμία τιμωρία στους συναδέλφους Βουλευτές, … [[Θόρυβος - διαμαρτυρίες στην Αίθουσα]] …για τους οποίους έπρεπε να φροντίσετε να είναι σε αυτά τα έδρανα και όχι στα θεωρεία. Σε αυτά τα έδρανα είναι οι Βουλευτές, αλλά τους αποκλείσατε για να μην σας υπενθυμίσουν τι λέγατε στον ελληνικό λαό και τι κάνετε σήμερα! Ευχαριστώ.
Τον λόγο έχει η κ. Καραμανλή.
Σας ευχαριστώ, κύριε Πρόεδρε. Βλέπω ότι υπάρχει μεγάλη αγωνία για το τι πέταξε ο πρώην σύντροφος του ΣΥΡΙΖΑ, ο κ. Πετράκος από τα θεωρεία. Δεν θα το διαβάσω, θα το καταθέσω στα Πρακτικά. Είναι ένα κείμενο από κάποιον που πήρε Νόμπελ Λογοτεχνίας… [[Διαμαρτυρίες από την πτέρυγα του ΣΥΡΙΖΑ]] …και το αφιερώνω σε συναδέλφους του ΣΥΡΙΖΑ, που δικαιούνται Νόμπελ υποκρισίας! Το καταθέτω για τα Πρακτικά. [[Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν κείμενο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Χειροκροτήματα από την πτέρυγα της Νέας Δημοκρατίας]] Επίσης, κύριε Μαντά, είπατε ότι έχουμε μια ενδιαφέρουσα συζήτηση με σόου και κορώνες. Πιστεύω ότι, πράγματι, έχουμε μια ενδιαφέρουσα συζήτηση ερήμην του ΣΥΡΙΖΑ. Φαντάζομαι ότι δεν είναι ψέμα, κύριε Μαντά, ότι μόλις δεκατρείς συνάδελφοί σας από το ΣΥΡΙΖΑ και κανένας από τους ΑΝΕΛ έχουν γραφτεί στον κατάλογο των ομιλητών, δραματικό σημάδι κόπωσης! Πάμε τώρα στα του νομοσχεδίου. Η Κυβέρνηση κατέθεσε, όπως πάντα στο παρά πέντε, ως κατεπείγουσες τα προαπαιτούμενα, δηλαδή, τις γνωστές εδώ και καιρό ρυθμίσεις προκειμένου να εισπράξει την υποδόση των 2,8 δισεκατομμυρίων ευρώ, για να ψηφιστούν άρον άρον και χωρίς πολύ θόρυβο, μήπως και δεν καταλάβουν οι πολίτες τι θα πει περήφανη διαπραγμάτευση. Οι κουτοπονηριές αυτές αναδύουν μόνο ξιπασιά και τίποτα άλλο. Καθυστερήσατε, υποτίθεται, για να διαπραγματευτείτε καλύτερους όρους. Οι καλύτεροι όροι αποδείχθηκαν τελικά συμφορά για όλους, ενώ ο χρόνος που χάθηκε πάτωσε εντελώς την ελληνική οικονομία. Κυρίες και κύριοι συνάδελφοι του ΣΥΡΙΖΑ, διαβάζοντας όσα περιλαμβάνει το νομοσχέδιο που πρόθυμα θα ψηφίσετε σε λίγα λεπτά, βλέπουμε ότι έχει και άλλες φραστικές αυτή τη φορά κουτοπονηριές, όπως για παράδειγμα η χρήση της λέξης «αναπροσαρμογή» για την αύξηση των ασφαλιστικών εισφορών, «αναδιαμόρφωση» για την αγορά ηλεκτρικής ενέργειας, «μεταβίβαση» μετοχών για τις ΔΕΚΟ κ.λπ.. Δεν βρίσκεστε όμως πλέον στα ξέγνοιαστα χρόνια της αντιπολίτευσης, όταν κάνατε τα πάντα για να ακυρώσετε ή να αποθαρρύνετε επενδύσεις, όταν στήνατε θεατρικές παραστάσεις σε κάθε δημόσια επιχείρηση, χαρακτηρίζοντας τις ιδιωτικοποιήσεις εθνικό έγκλημα. Δεν φαντάζομαι να αισθάνεστε σήμερα εγκληματίες. Ιδού τα ψεύτικα τα λόγια τα μεγάλα. «Αν νομίζουν ότι μπορούν να ξεπουλάνε, σαν να είναι τσιφλίκι του παππού τους, τον ΟΠΑΠ, την ΕΥΔΑΠ, τη ΔΕΗ, κάνουν λάθος». Τάδε έφη Αλέξης Τσίπρας. Ως διά μαγείας την περήφανη διαπραγμάτευση και το τρίτο αχρείαστο μνημόνιο τα χρεώσατε όλα στις αυταπάτες σας και ούτε γάτα ούτε ζημιά. Συστήσατε λοιπόν το περίφημο υπερταμείο. Το πώς και το γιατί, τα έχουμε ήδη εξαντλήσει κατά τη συζήτηση του σχετικού πολυνομοσχεδίου. Είχατε τότε εντάξει στη νέα εταιρεία την ΕΥΔΑΠ, την ΕΥΑΘ, την «ΑΤΤΙΚΟ ΜΕΤΡΟ Α.Ε.», την ΕΛΒΟ και τη ΔΕΗ, αλλά τις αποσύρατε ισχυριζόμενοι ότι θα διαπραγματευτείτε εκ νέου. Ωραία διαπραγμάτευση, αφού σήμερα μεταβιβάζετε στο υπερταμείο το σύνολο των μετοχών της ΕΥΔΑΠ, της ΕΥΑΘ, την «ΚΤΙΡΙΑΚΩΝ ΥΠΟΔΟΜΩΝ Α.Ε.», την «ΑΤΤΙΚΟ ΜΕΤΡΟ Α.Ε.», την ΕΛΒΟ, τη ΔΕΗ. Και τι λέτε στον κόσμο ακόμα και σήμερα με περίσσευμα υποκρισίας; «Δεν είναι αυτό που νομίζετε, δεν παραχωρούμε την εθνική περιουσία και συνεχίζουμε να αντιμαχόμαστε τις ιδιωτικοποιήσεις». Σας αναγνωρίζουμε πάντως ότι διαπραγματευτήκατε σκληρά και πετύχατε να τακτοποιήσετε και εκεί συγγενείς. Αυτή ήταν η μεγάλη σας αγωνία, αυτή και ο φεμινισμός κατά Τσακαλώτο. Μακάρι την ίδια ευαισθησία για τις γυναίκες να την είχαν και άλλοι για τις γυναίκες δημοσιογράφους. Η περίπτωση της ΕΥΑΘ είναι ένα ακόμα σήμα κατατεθέν του λαϊκισμού και της δημαγωγίας. Θα θυμάστε τα περίφημα δημοψηφίσματα που λέγατε ότι ο λαός θα αποτρέψει την ιδιωτικοποίηση του νερού. «Πάνω από το πτώμα μας θα ιδιωτικοποιήσουν το νερό», είπε ο κ. Τσίπρας. Δεν θα καταδεχθώ να κάνω λογοπαίγνιο με τη λέξη «πτώμα». Το καταθέτω στα Πρακτικά. [[Στο σημείο αυτό η Βουλευτής κ. Άννα Καραμανλή καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Προφανώς, εντάσσετε και αυτό και όλα όσα βάζετε στο υπερταμείο στις παραχωρήσεις που κάνετε στον δρόμο προς τον σοσιαλισμό, όπως είπε ο κ. Μπαλτάς, ή προς τον Γολγοθά, όπως είπε ο κ. Σπίρτζης, αφού μόνο ο Ιησούς Χριστός μπορεί να ενδιαφερθεί για να αγοράσει αυτές τις ΔΕΚΟ. Κυρίες και κύριοι συνάδελφοι, η Νέα Δημοκρατία υποστηρίζει με συνέπεια την πολιτική των ιδιωτικοποιήσεων. Το είδατε να συμβαίνει με τον ΟΛΠ και τα περιφερειακά αεροδρόμια. Δεν μπορεί, όμως, να συμβεί με την άνευ όρων παράδοση του εθνικού πλούτου. Την ίδια λογική του κατευνασμού ακολουθήσατε και με τους νέους επιστήμονες, που παίρνετε μέσα σε τέσσερις μήνες πίσω την έκπτωση που είχαν στις εισφορές. Πώς θα προγραμματίσουν τον επαγγελματικό τους βίο αυτοί οι άνθρωποι με τα «ήξεις αφήξεις» του κ. Κατρούγκαλου; Τα ίδια ισχύουν και για τους ιδιοκτήτες μικρών τουριστικών καταλυμάτων στην ελληνική περιφέρεια και σε περιοχές κάτω των δύο χιλιάδων κατοίκων. Μιλάμε για μικρομεσαίους επιχειρηματίες.
Κυρία Καραμανλή, τέλειωσε ο χρόνος.
Κι ερωτώ τους συναδέλφους του ΣΥΡΙΖΑ που κόπτονται, γιατί νοιάζονται για τη δήθεν νησιωτική πολιτική: Γιατί δεν επιδιώξατε μια μικρή εξαίρεση για τα μικρά νησιά, τους Λειψούς, τα Ψαρά, τον Άη Στράτη; Τι λέει ο κ. Καμμένος γι' αυτό; Θα τα ψηφίσει; Καλείστε να αντικρίσετε και να διαχειριστείτε πολιτικά την αμείλικτη πραγματικότητα, που δημιουργήσατε από τον Ιανουάριο του 2015. Φορτώσατε τους Έλληνες με δυσβάστακτα βάρη. Θυσιάσατε τα πάντα για την εξουσία. Αυτή είναι η μοναδική απαράβατη κόκκινη γραμμή σας. Οι πολίτες τα κατάλαβαν όλα αυτά και ήδη σας γυρίζουν την πλάτη. Στις επόμενες εκλογές θα σας δείξουν και την έξοδο. Ευχαριστώ πολύ.
Τον λόγο έχει ο κ. Σάκης Βαρδαλής.
Ευχαριστώ, κύριε Πρόεδρε. Κυρίες και κύριοι Βουλευτές, οι τσακωμοί και οι αντιπαραθέσεις που παρακολουθήσαμε και σήμερα σε δευτερεύοντα ζητήματα, μεταξύ κομμάτων που συμφωνούν με τις ιδιωτικοποιήσεις, παρά τις όποιες μορφές παίρνουν αυτές κάθε φορά, που συμφωνούν, επί της ουσίας, με το άνοιγμα της αγοράς ενέργειας, που συμφωνούν με την πολιτική της ενίσχυσης του μεγάλου κεφαλαίου για να φέρει την πολυπόθητη ανάπτυξη της οικονομίας, παρά τις όποιες διαφορές έχουν μεταξύ τους για το μίγμα, αποτελεί, κατά τη γνώμη μας, μέρος της γενικότερης προπαγανδιστικής επίθεσης, που στόχο έχει να αποσπάσετε την ανοχή των εργαζόμενων και των λαϊκών στρωμάτων στην εφαρμοζόμενη αντιλαϊκή πολιτική. Αυτόν τον στόχο έχουν οι προτάσεις για καλύτερη διαχείριση, νέα πρόσωπα, συμφωνίες αλήθειας, διαφάνεια και δίκαιη ή συμμετοχική ανάπτυξη. Τι λέτε στον λαό; Λέτε: «Τα δύσκολα είναι μπροστά μας, το παλεύουμε, αλλά έρχεται η ανάπτυξη». Επομένως, αυτό που είναι πιο επικίνδυνο αυτή την περίοδο για τον λαό είναι να δείξει ανοχή σε αυτή την αντιλαϊκή πολιτική, περιμένοντας να δει το φως το αληθινό στο βάθος του τούνελ. Γι' αυτό τον λόγο, οι εργαζόμενοι και τα λαϊκά στρώματα τώρα πρέπει να βάλουν τη δική τους σφραγίδα στις εξελίξεις, να μην ανεχθούν άλλο την εφαρμογή αυτής της αντιλαϊκής πολιτικής, να οργανωθούν, να αγωνιστούν ενάντια στον κύριο αντίπαλο, που είναι η δράση του κεφαλαίου για την εξασφάλιση της κερδοφορίας του και των πολιτικών τους εκπροσώπων, ενισχύοντας παντού το ΚΚΕ. Στον λίγο χρόνο που έχω θα ήθελα να σταθώ ιδιαίτερα στην ένταξη της ΕΛΒΟ στο υπερταμείο. Κατ' αρχάς, υποστηρίξατε σε όλους τους τόνους ότι τάχα η ένταξη στο υπερταμείο δεν σημαίνει και ιδιωτικοποίηση. Το τι ακριβώς σημαίνει σας απάντησε τόσο ο ειδικός αγορητής όσο και Κοινοβουλευτικός Εκπρόσωπος του κόμματος, αλλά κάνετε πως δεν ακούτε. Ας δούμε, όμως, τι σημαίνει ένας τέτοιος ισχυρισμός στην περίπτωση της ΕΛΒΟ. Εντάσσετε την ΕΛΒΟ στο υπερταμείο και μάλιστα με ρητή αναφορά ότι η διαδικασία ένταξης δεν έρχεται σε αντίθεση με την ολοκλήρωση της ειδικής εκκαθάρισης. Αυτή θα συνεχιστεί απρόσκοπτα. Γιατί, άραγε, δεν σταματάτε, κύριε Υπουργέ, την ειδική εκκαθάριση που ξεκίνησε από την προηγούμενη κυβέρνηση Νέας Δημοκρατίας - ΠΑΣΟΚ; Δεν την σταματάτε γιατί έχετε ακριβώς τον ίδιο στόχο. Και στόχος είναι να ξεκαθαρίσει από την εταιρεία το ποια τμήματα μπορούν να είναι κερδοφόρα, για ποια θα υπάρξει το ενδιαφέρον των επενδυτών να ιδιωτικοποιηθούν και τα υπόλοιπα να κλείσουν, με αποτέλεσμα - ακόμη και αν δεν αποφευχθεί το λουκέτο - η ΕΛΒΟ να συρρικνωθεί. Θα μπορούσατε, αν θέλατε, να δώσετε άμεσα λύση στο οικονομικό και παραγωγικό αδιέξοδο της ΕΛΒΟ. Θα μπορούσατε, για παράδειγμα, να αναθέσετε προγράμματα κατασκευών και ανακατασκευών, προγράμματα συντηρήσεων από τον στρατό, την πυροσβεστική, τους Οργανισμούς Τοπικής Αυτοδιοίκησης, τους οργανισμούς των μέσων μαζικής μεταφοράς. Δεν το κάνετε, όμως. Ακούγονται διάφορα σενάρια και σε όλες τις περιπτώσεις, μα σε όλες τις περιπτώσεις το βάθος δείχνει ιδιωτικοποίηση, συρρίκνωση, ακόμα και, στη χειρότερη περίπτωση, λουκέτο στην ΕΛΒΟ. Οι εργαζόμενοι έχουν εμπειρία από την προηγούμενη προσπάθεια ιδιωτικοποίησης. Ο Μυτιληναίος με το 47,5% πήρε το μάνατζμεντ για αρκετά χρόνια. Έβγαλε τα κέρδη του και οι εργαζόμενοι την ίδια περίοδο έμειναν τριακόσιοι σαράντα από τους χίλιους διακόσιους, μειώθηκαν οι μισθοί, αφαιρέθηκαν μια σειρά εργασιακά δικαιώματα. Αυτά ήταν τα κέρδη για τους εργαζόμενους από την ιδιωτικοποίηση. Γιατί, όμως, συρρικνώθηκε η δραστηριότητα της ΕΛΒΟ; Όχι, βεβαίως, γιατί μειώθηκε η σημασία της, όχι γιατί οι παραγωγικές δυνατότητες και οι λειτουργίες της δεν ήταν αναγκαίες για τους εργαζόμενους και τα λαϊκά στρώματα της πατρίδας μας, αλλά γιατί αυτό εξυπηρετούσε τα ντόπια και ξένα μονοπώλια. Οι μονάδες παραγωγής οχημάτων της ΕΛΒΟ είναι παραγωγικές μονάδες στρατηγικής σημασίας, οι οποίες στα χέρια του λαού μπορούν να αποδειχθούν πολύτιμο εργαλείο για την υλοποίηση των προγραμμάτων σχεδιοποιημένης οικονομικής και κοινωνικής ανάπτυξης, έχοντας όμως στο επίκεντρο την ικανοποίηση των σύγχρονων αναγκών του λαού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Λύση σε όφελος του λαού υπάρχει - ολοκληρώνω, κύριε Πρόεδρε - , μόνο που μια τέτοια λύση έρχεται σε σύγκρουση με την Ευρωπαϊκή Ένωση και το ΝΑΤΟ, έρχεται σε σύγκρουση με τον δρόμο ανάπτυξης που στηρίζετε όλοι σας. Οι μέχρι τώρα εξελίξεις έχουν αποδείξει πως η μόνη λύση είναι ο ενιαίος αμυντικός φορέας και η ένταξη της ΕΛΒΟ σε αυτόν. Σας ευχαριστώ.
Και εμείς. Ο κ. Καβαδέλλας έχει τον λόγο. Ελάτε, κύριε Καβαδέλλα, στο Βήμα. Μιλάτε μετά στο κινητό. [[Γέλωτες - χειροκροτήματα από την πτέρυγα της Νέας Δημοκρατίας]] Τελείωσε η συνομιλία;
Κακώς διακόψατε τον συνάδελφο που μιλούσε στο τηλέφωνο!
Δεν έχετε μιλήσει καθόλου εσείς!
Τελειώσατε; Τόσο γρήγορα;
Είστε πολύ αυταρχικός, κύριε Πρόεδρε!
Ορίστε, έχετε τον λόγο.
Εν πάση περιπτώσει, αρχίζουμε. Μου τρώτε τα λεπτά και τα δευτερόλεπτα. Θυμάμαι, κύριοι του ΣΥΡΙΖΑ - σας παρακολουθούσα τότε από την τηλεόραση - , όταν η συγκυβέρνηση Νέας Δημοκρατίας - ΠΑΣΟΚ έφερνε νομοσχέδια με τη διαδικασία του επείγοντος ή του κατεπείγοντος, έτρεμαν τότε τα έδρανα. Τους κατηγορούσατε ως πραξικοπηματίες και να μην πω τι ακριβώς επίθετα τους προσαρμόζατε. Ήρθε η επόμενη μέρα. Τώρα μάλλον είναι όλα απόλυτα αιτιολογημένα. Μας φέρατε, για να το δει και ο ελληνικός λαός, αυτό το πολυσέλιδο σχέδιο νόμου, να το μελετήσουμε σε δυο - τρεις μέρες. Ποιος θα μπορούσε να είναι τόσο ενημερωμένος μέσα σε δυο - τρεις μέρες; Μάλλον κανένας. Μπορεί οι δικοί σας να μην καταλαβαίνουν ή να κάνουν ότι δεν καταλαβαίνουν τι συμβαίνει, που δεν το πιστεύω, όμως θεωρώ ότι σήμερα επήλθε η πιο σοβαρή ρήξη ανάμεσα σε εσάς και τους ΑΝΕΛ, διότι βλέπω εδώ σήμερα εγγεγραμμένους εξήντα έξι ομιλητές από όλα τα κόμματα, αλλά δεν υπάρχει ούτε ένας των ΑΝΕΛ. Κανένας των ΑΝΕΛ δεν ανέβηκε να υποστηρίξει το συγκεκριμένο νομοσχέδιο. Προφανώς, κάτι δείχνει αυτό. Τα φέρνετε, λοιπόν, γρήγορα - γρήγορα τα νομοσχέδια - Σαββατοκύριακα, αργίες κ.λπ. - για να μην προλάβουν οι Βουλευτές σας να καταλάβουν τι ακριβώς θα ψηφίσουν και ίσως και τα «βοθροκάναλα» να μην πάρουν είδηση και να έχετε πολλές ημέρες μια αντιπολιτευτική αντίδραση. Μερικοί από σας στους διαδρόμους μάς λέτε ότι στενοχωριέστε που ψηφίζετε αυτούς τους αντιλαϊκούς νόμους, ότι τους ψηφίζετε απρόθυμα. Το αντιλαμβανόμαστε, διότι εδώ που έχουμε φθάσει, ασφαλώς κανένας από εσάς - ούτε ο κ. Τσίπρας - θα ήθελε να πιει απ' αυτό το ποτήρι. Για παράδειγμα, ο κ. Μπαλτάς στην περίπτωση του Ελληνικού ομίλησε για προσωρινή ήττα του σοσιαλιστικού οράματος. Αφού σέρνεστε, λοιπόν, χωρίς τη βούλησή σας, γιατί δεν παραιτείστε απ' αυτές τις ενέργειες; Ακόμα καλύτερα, γιατί δεν επιδιώκετε ένα νέο κυβερνητικό σχήμα, ευρυτέρου πέλματος, για να διαμοιραστούν οι ευθύνες αναλόγως, εφ' όσον κάποιοι εδώ μέσα μετέχουν αυτών των ευθυνών; Είναι πολύ δύσκολο να εφαρμόσετε κάτι που δεν πιστεύετε. Είναι ένα άδικο και σκληρό νομοσχέδιο. Για παράδειγμα, στο ζήτημα των κοινωνικών ασφαλίσεων ζητάτε από τους αγρότες να πληρώσουν αυξήσεις περίπου 7% -6,95% είναι - δύο χρόνια νωρίτερα. Καταργείτε διάταξη καταβολής μειωμένων εισφορών υγειονομικής περίθαλψης για τα πέντε πρώτα χρόνια των υπαγομένων στο Ενιαίο Ταμείο Ασφάλισης Αυτοαπασχολουμένων. Αυτή είναι μια δίκαιη παροχή, μια βοήθεια, μια τονωτική ένεση για τους νέους που επιχειρούν να σταθούν στα πόδια τους. Καταργείτε, δηλαδή, νόμους που εσείς έχετε ψηφίσει προ τεσσάρων μηνών. Τότε, εσείς μας λέγατε ότι είναι πολύ μελετημένοι οι νόμοι που μας φέρατε εδώ. Ο κ. Κατρούγκαλος είναι κι αυτός πολύ μελετημένος. Καταργείτε άρθρα σήμερα και μας λέτε πόσο σωστά πράττετε τώρα που καταργείτε νόμους που είχατε ψηφίσει πριν από μερικούς μήνες. Ακολουθούν τα καταλύματα. Εκεί βρήκατε τους μεγάλους φοροφυγάδες, τους πολύ πλούσιους, για να τους φορολογήσουμε κατάλληλα. Δεν υπάρχει μόνο η Μύκονος και η Σαντορίνη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τώρα ο χρόνος μου τελείωσε. Έχω πολλά να σας πω.
Κύριε Καβαδέλλα, να συνεχίσετε και τη συνομιλία χωρίς προσκόμματα.
Τελειώνει το θέμα. Βλέπω ότι φωνασκούν κάτω. Ευχαριστώ που με ακούσατε. Επιφυλάσσομαι να το έχω έτοιμο, για να έρθω σε επόμενη επαφή. Γεια σας.
Κι εμείς ευχαριστούμε. Ο κ. Σταύρος Αραχωβίτης έχει τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, έχουμε αποδείξει στην πράξη ότι κύριο μέλημά μας σε όλη την πορεία αναμόρφωσης του ασφαλιστικού συστήματος, που ο ελληνικός λαός γνωρίζει καλά ποιοι το έφθασαν στο δραματικό σημείο της κατάρρευσης, στα όρια της κατάρρευσης, ήταν η προστασία κατά προτεραιότητα των αγροτών, των νέων επαγγελματιών και των οικονομικά ασθενέστερων. Οι αλλαγές που σήμερα εισάγονται και αφορούν τους αγρότες της χώρας μας είναι δύο ειδών. Η μια αλλαγή είναι στο ύψος εισφορών υπέρ υγειονομικής περίθαλψης. Συγκεκριμένα για τους αγρότες, σύμφωνα με το άρθρο 42 παράγραφος 4, στην περίπτωση β΄ του ασφαλιστικού νόμου προβλεπόταν μια σταδιακή προσαρμογή για τους αγρότες της χώρας μας για όλες τις ασφαλιστικές εισφορές μέχρι το 2022, όπως είχαμε δεσμευτεί και κατά τη διάρκεια των αγροτικών κινητοποιήσεων. Σήμερα, για ένα μικρό μόνο μέρος αυτών των εισφορών, που αφορούν μόνο στην υγειονομική περίθαλψη, το νομοσχέδιο που συζητάμε προβλέπει την άμεση προσαρμογή και όχι τη σταδιακή, όπως είχε ψηφιστεί. Για τις εισφορές, λοιπόν, υπέρ υγειονομικής περίθαλψης η σταδιακή σύγκλιση προέβλεπε ότι το ποσοστό είναι 4,73% του εισοδήματος από 1-1-2017 μέχρι 31-12-2017, 5,84% από 1-1-2018 μέχρι 31-12-2018 και εξίσωση στο 6,95% από 1-1-2019 και πέρα. Η διαφορά που εισάγεται με το παρόν νομοσχέδιο αφορά στο ότι για το 2017 καταργείται αυτήν η έκπτωση. Για το 2017, λοιπόν, η επιβάρυνση θα είναι 2,22%, ήτοι 9,10 ευρώ τον μήνα. Ειδικά για το 2018, τη δεύτερη χρονιά, η διαφορά είναι μόλις 1,11%, ήτοι 4,5 ευρώ τον μήνα. Και αυτό γιατί οι εισφορές για τους αγρότες υπολογίζονται στη χαμηλότερη βάση του υπολογισμού, δηλαδή, στα 410 ευρώ μηνιαίο εισόδημα και όχι στα 586 ευρώ. Αυτή είναι η διαφορά στην επιβάρυνση και αυτή είναι η πραγματικότητα, κύριοι, ότι το μεγάλο κομμάτι των εισφορών που αφορά το συνταξιοδοτικό, παραμένει σε βαθμιαία μετάβαση, όπως δεσμευθήκαμε και όπως νομοθετήσαμε στον ασφαλιστικό νόμο. Το δεύτερο σημείο, για το οποίο επίσης έγινε πολύς λόγος και μεγάλη συζήτηση, είναι αυτό της ασφάλισης των κατά κύριο επάγγελμα αγροτών, οι οποίοι παράλληλα λειτουργούν τουριστικά καταλύματα από έξι έως δέκα δωμάτια. Εδώ πρέπει να τονίσουμε δύο πράγματα. Πρώτον, όσον αφορά τη φορολογία, το εισόδημα από τη λειτουργία του καταλύματος θεωρείται αγροτικό εισόδημα και φορολογείται ως τέτοιο. Δηλαδή, για το 2017 θα υπάρχει το αφορολόγητο, δηλαδή, η έκπτωση φόρου, και ό,τι άλλο προβλέπεται για τους κατά κύριο επάγγελμα αγρότες. Δεύτερον, αυτό που πρέπει να διευκρινιστεί, ενδεχομένως με μια υπουργική απόφαση, είναι η περίπτωση που κάποιος της κατηγορίας αυτής έχει μεγαλύτερο εισόδημα από αγροτικές δραστηριότητες παραγωγής και όχι καταλύματα. Τέλος, θα ήθελα να τονίσω κάτι, για να μην προσπαθείτε να δημιουργήσετε σύγχυση, να μην προσπαθείτε να δώσετε την εντύπωση στον κόσμο ότι το ταμείο είναι το ίδιο με το ΤΑΙΠΕΔ. Το ΤΑΙΠΕΔ είναι ένα ταμείο αποκρατικοποιήσεων, το οποίο έχει μάλιστα συγκεκριμένο στόχο εσόδων για τα επόμενα τρία χρόνια. Το ταμείο έχει σκοπό την αξιοποίηση των περιουσιακών στοιχείων που περιέρχονται σε αυτό. Ενδεχομένως στο μυαλό κάποιων ως μόνη μέθοδος αξιοποίησης να είναι η πώληση. Όμως, αυτό δεν ισχύει για εμάς. Άλλωστε εδώ είναι το σημαντικό, η πώληση ή ο τρόπος αξιοποίησης για ένα περιουσιακό στοιχείο του δημοσίου, είτε αυτό είναι στο ταμείο, είτε όχι, έχει να κάνει με την πολιτική βούληση του καθενός. Για εμάς υπάρχει μια σειρά τρόπων αξιοποίησης, έτσι ώστε οι ΔΕΚΟ πραγματικά να μην είναι αιτίες ρουσφετιού, όπως ήταν μέχρι τώρα, αλλά να είναι χώροι παραγωγής κέρδους, τόσο για την κοινωνία και για τους εργαζόμενους από τη μία, όσο και για την οικονομία γενικότερα από την άλλη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, τελειώνω σε ένα λεπτό. Όπως ξέρετε καλά, ειδικά για το νερό, που έχει γίνει μεγάλη συζήτηση τις τελευταίες ημέρες, υπάρχει απόφαση του Συμβουλίου της Επικρατείας, η οποία προστατεύει από τις ενδεχόμενες μελλοντικές προθέσεις ιδιωτικοποίησης, οποιωνδήποτε κυβερνήσεων. Αυτό έγινε ακόμα πιο ξεκάθαρο με την τροπολογία η οποία ήρθε σήμερα και ξαναθυμίζει το πλαίσιο που υπάρχει. Αυτά, λοιπόν, για να ξέρουμε ποια είναι η πολιτική οπτική και ποια είναι η βούληση του καθενός, προς αποκατάσταση της πραγματικότητας. Ευχαριστώ πολύ, κύριε Πρόεδρε.
Κύριε Χατζηδάκη, έχετε τον λόγο.
Κύριε Πρόεδρε, κυρίες και κύριοι συνάδελφοι, τα πέντε λεπτά που έχω στη διάθεσή μου αποφάσισα να σας μιλήσω για τον Μαρξ, όχι τον αγαπημένο σας φιλόσοφο, αλλά τον ηθοποιό τον Γκράουτσο Μαρξ, ο οποίος είχε πει: «Αυτές είναι οι απόψεις μου, αν δεν σας αρέσουν, διαθέτω και άλλες». Αυτό είναι και το δικό σας δόγμα και γι' αυτό, πράγματι, είσαστε καλοί μαρξιστές. [[Χειροκροτήματα από την πτέρυγα της Νέας Δημοκρατίας]] Νομίζω ότι μπορώ εύκολα να το δείξω. Πρώτα απ' όλα, σε αυτό εδώ το νομοσχέδιο έχουμε διατάξεις οι οποίες ακυρώνουν προηγούμενες διατάξεις, που με πολλή χαρά περάσατε τον περασμένο Μάιο σε σχέση με τους νέους επαγγελματίες και σε σχέση με τα τουριστικά καταλύματα. Αυτές τις διατάξεις τις διαφημίσατε. Βγήκε ο Υπουργός και είπε τα καλύτερα. Είπατε ότι γι' αυτόν τον λόγο αξίζει να ψηφιστεί το ασφαλιστικό νομοσχέδιο. Και σήμερα έρχεστε και τις καταργείτε με πολύ μεγάλη ευκολία, διότι διαθέτετε και άλλες απόψεις. Δόγμα Γκράουτσο Μαρξ. Όμως, εγώ προχωρώ περαιτέρω. Έρχομαι στις ιδιωτικοποιήσεις και στον Πρωθυπουργό. Έχω εδώ μπροστά μου συνέντευξη Τύπου του Πρωθυπουργού Αλέξη Τσίπρα στη μετά «αυταπάτες» περίοδο, τον Σεπτέμβριο του 2015 στη Θεσσαλονίκη -7 Σεπτεμβρίου - , όπου απαριθμώντας τους λόγους για τους οποίους πρέπει να ψηφιστεί ο ΣΥΡΙΖΑ και όχι η Νέα Δημοκρατία λέει «καταφέραμε από τα είκοσι δύο προς πώληση assets του ελληνικού δημοσίου που ήταν στο ΤΑΙΠΕΔ, να έχουμε μόνο εννέα». Εγώ, επειδή λίγο δυσπιστώ απέναντι στον Πρωθυπουργό - θα μου το συγχωρήσετε - , ανέτρεξα στον πίνακα του ΤΑΙΠΕΔ, τον οποίο και θα καταθέσω. Η τελευταία εκδοχή είναι ο Απρίλιος του 2016, κάμποσους μήνες μετά τις δηλώσεις του Πρωθυπουργού. Κυρίες και κύριοι συνάδελφοι, παρ' ότι ο Πρωθυπουργός είπε ότι αυτό το κατάφερε ήδη και είναι μόνο εννέα τα assets, εγώ βρίσκω δεκαεννέα. Αν αμφιβάλλετε, παρακαλώ ελέγξτε τον πίνακα του ΤΑΙΠΕΔ, για να δούμε ποιος λέει αλήθεια, ο Πρωθυπουργός ή εγώ. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και συνεχίζω. Αφού κρατήσατε όλα τα assets του ΤΑΙΠΕΔ, στη συνέχεια μια ωραία ημέρα του Μαΐου περάσατε τον ν.4389, όπου από τα εννέα assets - που δεν ήταν εννέα, αλλά δεκαεννέα - βάλατε περίπου το 80% της δημόσιας περιουσίας. Εξαιρέσατε τα δάση, τις παραλίες και τα μνημεία. Περί αυτού πρόκειται. Όλα τα άλλα μπήκαν στο υπερταμείο. Μας λέτε όμως - προσέξτε! - ότι αυτό το ταμείο δεν είναι σαν το κακό προηγούμενο ταμείο. Είναι καλό ταμείο, διότι εδώ δεν θα έχουμε ιδιωτικοποιήσεις, δεν θα έχουμε συμβάσεις παραχώρησης. Εγώ που πάλι κάπως δυσπιστώ απέναντί σας, πήγα στον νόμο και βρήκα το άρθρο 201, το οποίο, στην παράγραφο 2, όπου αναφέρεται στο ποια είναι τα μέσα τα οποία θα χρησιμοποιηθούν, λέει «ιδιωτικοποίηση περιουσιακών στοιχείων» και στην παράγραφο 3 λέει «παραχώρηση του δικαιώματος χρήσης ή αξιοποίησής τους ή ανάθεση της διαχείρισής τους» κ.λπ.. Δηλαδή, κοντολογίς, συμβάσεις παραχώρησης. Δηλαδή, κοντολογίς, αυτό που έγινε στο Ελληνικό, στα περιφερειακά αεροδρόμια, στην «COSCO», από μας, τους τρισκατάρατους, και που ήρθατε εσείς στη συνέχεια και τα υιοθετήσατε. Άρα, ποιον κοροϊδεύετε; Ή ιδιωτικοποίηση είναι ή συμβάσεις παραχώρησης. Περί αυτού πρόκειται! Αν αμφιβάλλετε, εγώ καταθέτω στα Πρακτικά και τον νόμο, για να δείτε τι ψηφίζετε. Διότι προφανώς έχετε κάποιο είδος πολιτικής αμνησίας. [[Στο σημείο αυτό ο Βουλευτής κ. Κωνσταντίνος Χατζηδάκης καταθέτει για τα Πρακτικά τον προαναφερθέντα νόμο, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και προχωρώ περαιτέρω.
Τη συζήτηση την παρακολουθείτε; Συζητάμε πάνω σε προτάσεις.
Ξέρω ότι ενοχλείστε, κύριε Υπουργέ, αλλά θα ενοχληθείτε περισσότερο.
Θα κάνουμε διάλογο…
Προχωρώ, λοιπόν, στους συλλογισμούς μου. Λέτε ότι θα κάνετε αξιοποίηση και ότι είναι ένα περίφημο ταμείο. Αφού είναι περίφημο ταμείο, κυρίες και κύριοι συνάδελφοι, γιατί αυτές τις έξι ΔΕΚΟ που τώρα συμπεριλαμβάνετε, δεν τις συμπεριλάβατε από τον Μάιο; Γιατί τις κακόμοιρες τις αφήσατε έξω απροστάτευτες και δεν τις βάλατε να αξιοποιηθούν νωρίτερα σ' αυτό το καταπληκτικό Ταμείο το οποίο κάνετε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Και έρχομαι σε μια πιο ειδική ερώτηση, για την οποία θα ήθελα να είναι εδώ ο Υπουργός Αμύνης για να μου απαντήσει. Βάλατε την ΕΛΒΟ και την αξιοποιείτε. Όμως, την ΕΑΒ, κατά τις διαρροές δώσατε μάχες και την εξαιρέσατε. Καλά, την ΕΑΒ γιατί την εξαιρέσατε; Θα μείνει αναξιοποίητη η ΕΑΒ; Μήπως πρέπει να το σκεφτείτε και να τη συμπεριλάβετε έστω και την τελευταία στιγμή; [[Χειροκροτήματα από την πτέρυγα της Νέας Δημοκρατίας]] Κυρίες και κύριοι συνάδελφοι, δεν θέλω να συνεχίσω άλλο.
Και δεν μπορείτε κιόλας, κύριε Χατζηδάκη. Τέλειωσε ο χρόνος σας.
Κλείνω, κύριε Πρόεδρε. Και χθες σας είπα ότι θα ήθελα, πραγματικά, να κρυφακούω τις ιδιωτικές σας συζητήσεις, για να ξέρω τι λέτε γι' αυτά τα θέματα στους εαυτούς σας. Αλλά, εάν έβγαζα ένα συμπέρασμα, θα ήταν μια παράφραση του Καζαντζάκη.
Θα το ξαναπείτε;
Να σας πω τι συμβαίνει με εσάς. Δεν πιστεύετε τίποτα. Οι Έλληνες δεν ελπίζουν τίποτα μαζί σας. Αλλά, ευτυχώς, σε λίγο καιρό θα είμαστε ελεύθεροι από εσάς.
Και αυτό το έχουμε ξανακούσει.
Κύριε Πρόεδρε, θα ήθελα να λάβω τον λόγο.
Ορίστε, κύριε Τσακαλώτο, έχετε τον λόγο.
Κύριε Χατζηδάκη, ακούστε με λιγάκι. Έρχεστε στην επιτροπή και μου κάνετε μια ερώτηση. Τι σημαίνει για εμάς ότι η ρευστοποίηση θα γίνει μέσω ιδιωτικοποιήσεων και με άλλα μέσα; Σας απαντάω στην επιτροπή, σας απαντάω στην Ολομέλεια. Μπορείτε να έχετε την καλοσύνη να απαντήσετε σε αυτό που σας είπα; Έκανα μια ολόκληρη συζήτηση τι σημαίνει αξιοποίηση, έδωσα ολόκληρα παραδείγματα, πέντε παραδείγματα, εσείς δεν λέτε και λέτε προηγούμενα. Θέλετε να γίνει διάλογος σε αυτή τη Βουλή; Έχετε τελικά τα κότσια; Έχετε ιδέες για την επιχειρηματικότητα; Ή απλώς θέλετε να τα πουλήσετε;
Δεν είναι ο λόγος σας τα κείμενα είναι.
Και θα μου απαντήσετε επιτέλους. Η ΕΥΑΘ, η ΕΥΔΑΠ, είναι ασφαλείς στα δικά σας τα χέρια; Περιμένουμε από έναν Νεοδημοκράτη, έναν, να μας πει ότι εμείς δεν θα τα ιδιωτικοποιήσουμε. Μία μέρα τώρα και δεν παίρνουμε απάντηση.
Κυρίες και κύριοι συνάδελφοι, κηρύσσεται περαιωμένη…
Κύριε Πρόεδρε, θα ήθελα να απαντήσω στον κύριο Υπουργό.
Τι θέλετε να μας πείτε, κύριε Χατζηδάκη; Μόλις κατεβήκατε από το Βήμα. Τι θέλετε να πείτε;
Όχι, θέλει να μας πει για την ΕΥΔΑΠ και τη ΕΥΑΘ.
Πείτε μας και εσείς για το νερό!
Κύριε Πρόεδρε, θα ήθελα να απαντήσω.
Κύριε Χατζηδάκη, παρακαλώ, τι θέλετε να πείτε; [[Θόρυβος στην Αίθουσα]] Τι φωνάζετε; Ορίστε, έχετε τον λόγο.
Κύριε Υπουργέ, εγώ έκανα κάτι πάρα πολύ απλό. Διάβασα τα σχετικά άρθρα του νόμου, κατέθεσα τον νόμο στα Πρακτικά, που μιλά για ιδιωτικοποιήσεις και για συμβάσεις παραχώρησης.
Ερώτηση μου κάνατε; Σας απάντησα.
Αμφισβητείτε το κείμενο του νόμου που ψηφίσατε;
Να κάνουμε διάλογο, να συζητήσουμε, να δώσετε προτάσεις.
Πρώτον, κύριε Υπουργέ, ξέρω ότι είστε σε δύσκολη θέση, αλλά δεν φταίω εγώ.
Σας παρακαλώ.
Προσπαθείτε να κρύψετε έναν ελέφαντα σε ένα ντουλάπι και ο ελέφαντας αυτός δεν …
Να συζητήσουμε, να μας κάνετε προτάσεις.
Εντάξει, κύριε Χατζηδάκη.
Τελειώνω, κύριε Πρόεδρε. Θα πω τα εξής: Ο κύριος Υπουργός υπερηφανεύεται και λέει ότι εάν είναι εκείνος Υπουργός δεν θα ιδιωτικοποιηθεί η ΕΥΔΑΠ και η ΕΥΑΘ. Πρώτα απ' όλα, δεν ξέρω πόσο καιρό θα είναι ακόμα Υπουργός και ο κ. Τσίπρας Πρωθυπουργός.
Εσείς το λέτε!
Γι' αυτό ζητήσατε τον λόγο τώρα;
Αλλά, εν πάση περιπτώσει, εκείνο το οποίο θέλω να πω εν κατακλείδι, είναι το εξής. Ποια αξία έχει η δήλωση του κ. Τσακαλώτου, ποια αξία θα είχε η δήλωση του κ. Τσίπρα, αφού ξέρουμε ότι απ' ό,τι λένε οι άνθρωποι πρέπει να πιστέψουμε το αντίθετο. Περί αυτού πρόκειται.
Ναι, ωραία.
Κύριε Πρόεδρε, θα ήθελα τον λόγο.
Παρακαλώ, μισό λεπτό. Να μην δίνετε διαλογική χροιά στην παρέμβασή σας, γιατί προκαλείτε απάντηση.
Όχι, όχι, εντάξει.
Ορίστε, κύριε Υπουργέ, έχετε τον λόγο.
Θέλω να ευχαριστήσω από την καρδιά μου τον κ. Χατζηδάκη, γιατί δεν έχει απάντηση για το τι σημαίνει «άλλα μέσα» και δεν έχει απάντηση εάν η Νέα Δημοκρατία θα συνεχίσει με ιδιωτικοποιήσεις και δεν θα χρησιμοποιήσει τον νόμο γι' αυτό που τους μάθαμε και τους αγαπήσαμε.
Τα κείμενα είναι τι γράφουν!
Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής και επί των άρθρων, των τροπολογιών και του συνόλου του σχεδίου νόμου του Υπουργείου Οικονομικών: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις». Επί των άρθρων 1 και 2 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Νέας Δημοκρατίας, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. [[ΑΛΛΑΓΗ ΣΕΛΙΔΑΣ]] [[Να μπει η σελίδα 514α]] [[Να μπει η σελίδα 515α]] Ο κ. Δένδιας Νικόλαος. Παρών. Η κ. Καραμανλή Άννα. Παρούσα. Ο κ. Μηταράκης Παναγιώτης. Παρών. Ο κ. Μπουκώρος Χρήστος. Παρών. Ο κ. Οικονόμου Βασίλειος. Παρών. Η κ. Αντωνίου Μαρία. Παρούσα. Ο κ. Παναγιωτόπουλος Νικόλαος. Παρών. Ο κ. Κέλλας Χρήστος. Παρών. Ο κ. Ανδριανός Ιωάννης. Παρών. Η κ. Κεραμέως Νίκη. Παρούσα. Ο κ. Κυριαζίδης Δημήτριος. Παρών. Ο κ. Σκρέκας Κωνσταντίνος. Παρών. Ο κ. Μπούρας Αθανάσιος. Παρών. Ο κ. Σταϊκούρας Χρήστος. Παρών. Ο κ. Σταμάτης Δημήτριος. Παρών. Ο κ. Στύλιος Γεώργιος. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επί της αρχής και επί των άρθρων 1 και 2 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές του Λαϊκού Συνδέσμου - Χρυσή Αυγή, της οποίας το κείμενο έχει ως εξής.
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Μιχαλολιάκος Νικόλαος. Παρών. Ο κ. Αϊβατίδης Ιωάννης. Παρών. Η κ. Βλάχου Σωτηρία. Παρούσα. Ο κ. Γερμενής Γεώργιος. Παρών. Ο κ. Γρέγος Αντώνιος. Παρών. Η κ. Ζαρούλια Ελένη. Παρούσα. Ο κ. Ηλιόπουλος Παναγιώτης. Παρών. Ο κ. Καρακώστας Ευάγγελος. Παρών. Ο κ. Κασιδιάρης Ηλίας. Παρών. Ο κ. Κούζηλος Νικόλαος. Παρών. Ο κ. Κουκούτσης Δημήτριος. Παρών. Ο κ. Λαγός Ιωάννης. Παρών. Ο κ. Μίχος Νικόλαος. Παρών. Ο κ. Μπαρμπαρούσης Κωνσταντίνος. Παρών. Ο κ. Παναγιώταρος Ηλίας. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επίσης, επί της αρχής και επί των ιδίων άρθρων, 1 και 2, του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Η κ. Γεννηματά Φώφη. Παρούσα. Ο κ. Αρβανιτίδης Γεώργιος. Παρών. Ο κ. Βενιζέλος Ευάγγελος. Παρών. Ο κ. Θεοχαρόπουλος Αθανάσιος. Παρών. Ο κ. Κεγκέρογλου Βασίλειος. Παρών. Η κ. Κεφαλίδου Χαρά. Παρούσα. Ο κ. Κουτσούκος Ιωάννης. Παρών. Ο κ. Κρεμαστινός Δημήτριος. Παρών. Ο κ. Κωνσταντινόπουλος Οδυσσέας. Παρών. Ο κ. Κωνσταντόπουλος Δημήτριος. Παρών. Ο κ. Λοβέρδος Ανδρέας. Παρών. Ο κ. Μανιάτης Ιωάννης. Παρών. Ο κ. Παπαθεοδώρου Θεόδωρος. Παρών. Ο κ. Σκανδαλίδης Κωνσταντίνος. Παρών. Ο κ. Τζελέπης Μιχαήλ. Παρών. Η κ. Χριστοφιλοπούλου Εύη. Παρούσα. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Επί της αρχής και επί των άρθρων 1 και 2 του σχεδίου νόμου έχει υποβληθεί αίτηση διεξαγωγής ονομαστικής ψηφοφορίας από Βουλευτές του Κομμουνιστικού Κόμματος Ελλάδας, της οποίας το κείμενο έχει ως εξής:
Θα αναγνώσω και τον κατάλογο των υπογραφόντων την αίτηση της ονομαστικής ψηφοφορίας, για να διαπιστωθεί αν υπάρχει ο απαιτούμενος από τον Κανονισμό αριθμός για την υποβολή της. Ο κ. Κουτσούμπας Δημήτριος. Παρών. Η κ. Παπαρήγα Αλεξάνδρα. Παρούσα. Ο κ. Βαρδαλής Αθανάσιος. Παρών. Ο κ. Δελής Ιωάννης. Παρών. Ο κ. Γκιόκας Ιωάννης. Παρών. Η κ. Κανέλλη Λιάνα. Παρούσα. Ο κ. Καραθανασόπουλος Νικόλαος. Παρών. Ο κ. Κατσώτης Χρήστος. Παρών. Ο κ. Λαμπρούλης Γεώργιος. Παρών. Η κ. Μανωλάκου Διαμάντω. Παρούσα. Ο κ. Στεργίου Κωνσταντίνος. Παρών. Ο κ. Μωραΐτης Νικόλαος. Παρών. Ο κ. Παφίλης Αθανάσιος. Παρών. Ο κ. Συντυχάκης Εμμανουήλ. Παρών. Ο κ. Τάσσος Σταύρος. Παρών. Κυρίες και κύριοι συνάδελφοι, υπάρχει ο απαιτούμενος από τον Κανονισμό αριθμός υπογραφόντων την αίτηση ονομαστικής ψηφοφορίας Βουλευτών. Συνεπώς διακόπτουμε τη συνεδρίαση για δέκα (10΄) λεπτά, σύμφωνα με τον Κανονισμό.
Κυρίες και κύριοι συνάδελφοι, συνεχίζεται η συνεδρίαση. Δέχεστε να συμπτύξουμε τις προβλεπόμενες από τον Κανονισμό ψηφοφορίες σε μία;
Το Σώμα συνεφώνησε. Θα διεξαχθεί, λοιπόν, ονομαστική ψηφοφορία επί της αρχής και επί των άρθρων 1 και 2 του σχεδίου νόμου του Υπουργείου Οικονομικών: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις». Οι αποδεχόμενοι την αρχή και τα άρθρα 1 και 2 του νομοσχεδίου λέγουν «ΝΑΙ». Οι μη αποδεχόμενοι την αρχή και τα άρθρα 1 και 2 του νομοσχεδίου λέγουν «ΟΧΙ». Οι αρνούμενοι ψήφο λέγουν «ΠΑΡΩΝ». Καλούνται επί του καταλόγου η κ. Αναστασία Γκαρά από τον ΣΥΡΙΖΑ και ο κ. Ιωάννης Κεφαλογιάννης από τη Νέα Δημοκρατία. Σας ενημερώνω, επίσης, ότι έχουν έρθει στο Προεδρείο τηλεομοιοτυπίες (φαξ) συναδέλφων, σύμφωνα με το άρθρο 70Α του Κανονισμού της Βουλής, με τις οποίες γνωστοποιούν την ψήφο τους επί της αρχής και επί των άρθρων του νομοσχεδίου. Οι ψήφοι αυτές θα ανακοινωθούν και θα συνυπολογιστούν στην καταμέτρηση, η οποία θα ακολουθήσει. Παρακαλώ να αρχίσει η ανάγνωση του καταλόγου.
Υπάρχει συνάδελφος, ο οποίος δεν άκουσε το όνομά του; Κανείς. Οι επιστολές, οι οποίες απεστάλησαν στο Προεδρείο από τους συναδέλφους, σύμφωνα με το άρθρο 70Α του Κανονισμού της Βουλής, καταχωρίζονται στα Πρακτικά.
Κυρίες και κύριοι συνάδελφοι, σας ενημερώνω ότι οι συνάδελφοι Βουλευτές κύριοι Αντώνης Σαμαράς, Θεοχάρης Θεοχάρης, Ιωάννης Τραγάκης και Σέλτσας Κωνσταντίνος δεν παρευρέθηκαν στη σημερινή ονομαστική ψηφοφορία και μας γνωστοποιούν με επιστολή την ψήφο τους. Οι επιστολές αυτές, οι οποίες εκφράζουν πρόθεση ψήφου, θα καταχωριστούν στα Πρακτικά της σημερινής συνεδρίασης, αλλά δεν συνυπολογίζονται στην καταμέτρηση των ψήφων.
Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κύριους ψηφολέκτες να προβούν στην καταμέτρηση των ψήφων και την εξαγωγή του αποτελέσματος. [[ΚΑΤΑΜΕΤΡΗΣΗ]] Μέχρι να ολοκληρωθεί η καταμέτρηση, προχωράμε στην ψήφιση των υπολοίπων άρθρων και των τροπολογιών του νομοσχεδίου. Ερωτάται το Σώμα: Γίνεται δεκτό το άρθρο 3 ως έχει;
Ναι.
Ναι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 3 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 4 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 4 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 5 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 5 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 6 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 6 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 7 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 7 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 8 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 8 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 9 ως έχει;
Ναι.
Ναι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 9 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 10 ως έχει;
Ναι.
Ναι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 10 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 11 ως έχει;
Ναι.
Ναι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 11 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 12 ως έχει;
Ναι.
Ναι.
Όχι.
Όχι.
Όχι.
Παρών.
Ναι.
Όχι.
Συνεπώς το άρθρο 12 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 13 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 13 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 14 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 14 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 15 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 15 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 16 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 16 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 17 ως έχει;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Συνεπώς το άρθρο 17 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτό το άρθρο 18, όπως τροποποιήθηκε από τον κύριο Υπουργό;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 18 έγινε δεκτό, όπως τροποποιήθηκε από τον κύριο Υπουργό, κατά πλειοψηφία. Ερωτάται το Σώμα: Γίνεται δεκτό το άρθρο 19 ως έχει;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Συνεπώς το άρθρο 19 έγινε δεκτό ως έχει κατά πλειοψηφία. Ερωτάται το Σώμα: Γίνεται δεκτή η τροπολογία με γενικό αριθμό 686 και ειδικό 119 ως έχει;
Ναι.
Ναι.
Παρών.
Ναι.
Ναι.
Ναι.
Ναι.
Ναι.
Συνεπώς η τροπολογία με γενικό αριθμό 686 και ειδικό 119 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.
Κυρίες και κύριοι συνάδελφοι, έχω την τιμή να σας ανακοινώσω το αποτέλεσμα της διεξαχθείσης ονομαστικής ψηφοφορίας. Εψήφισαν συνολικά 293 Βουλευτές. Υπέρ της αρχής του σχεδίου νόμου, δηλαδή «ΝΑΙ», εψήφισαν 152 Βουλευτές. Κατά της αρχής του σχεδίου νόμου, δηλαδή «ΟΧΙ», εψήφισαν 141 Βουλευτές. «ΠΑΡΩΝ» δεν ψήφισε κανείς. Συνεπώς το σχέδιο νόμου του Υπουργείου Οικονομικών έγινε δεκτό επί της αρχής κατά πλειοψηφία. Υπέρ του άρθρου 1, δηλαδή «ΝΑΙ», εψήφισαν 152 Βουλευτές. Κατά του άρθρου 1, δηλαδή «ΟΧΙ», εψήφισαν 141 Βουλευτές. «ΠΑΡΩΝ» ψήφισε ουδείς. Συνεπώς το άρθρο 1 έγινε δεκτό ως έχει κατά πλειοψηφία. Υπέρ του άρθρου 2, δηλαδή «ΝΑΙ», εψήφισαν 152 Βουλευτές. Κατά του άρθρου 2, δηλαδή «ΟΧΙ», εψήφισαν 141 Βουλευτές. «ΠΑΡΩΝ» ψήφισε ουδείς. Συνεπώς το άρθρο 2 έγινε δεκτό, όπως τροποποιήθηκε από τον κύριο Υπουργό, κατά πλειοψηφία.
Εισερχόμαστε στην ψήφιση του ακροτελεύτιου άρθρου του νομοσχεδίου. Ερωτάται το Σώμα: Γίνεται δεκτό το ακροτελεύτιο άρθρο;
Ναι.
Ναι.
Όχι.
Όχι.
Όχι.
Ναι.
Ναι.
Όχι.
Το ακροτελεύτιο άρθρο έγινε δεκτό κατά πλειοψηφία. Συνεπώς το νομοσχέδιο του Υπουργείου Οικονομικών: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» έγινε δεκτό κατά πλειοψηφία επί της αρχής και επί των άρθρων. Εισερχόμαστε στην ψήφιση του νομοσχεδίου στο σύνολο. Ερωτάται το Σώμα: Γίνεται δεκτό το νομοσχέδιο και στο σύνολο;
Ναι.
Όχι.
Όχι.
Όχι.
Όχι.
Όχι.
Ναι.
Όχι.
Το νομοσχέδιο έγινε δεκτό και στο σύνολο κατά πλειοψηφία. Συνεπώς το νομοσχέδιο του Υπουργείου Οικονομικών: «Επείγουσες ρυθμίσεις των Υπουργείων Οικονομικών, Περιβάλλοντος και Ενέργειας, Υποδομών, Μεταφορών και Δικτύων και Εργασίας, Κοινωνικής Ασφάλισης και Κοινωνικής Αλληλεγγύης για την εφαρμογή της συμφωνίας δημοσιονομικών στόχων και διαρθρωτικών μεταρρυθμίσεων και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων, της τροπολογίας και του συνόλου και έχει ως εξής:
Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ' ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.
Συνεπώς το Σώμα παρέσχε τη ζητηθείσα εξουσιοδότηση. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.40΄ λύεται η συνεδρίαση για αύριο, ημέρα Τετάρτη 28 Σεπτεμβρίου 2016 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη, σε επίπεδο Αρχηγών κομμάτων, σχετικά με την παιδεία.